Vanda10/khmer_text_articles_data · Datasets at Hugging Face

file_name stringlengths 13 17	summary stringlengths 1 1.09k	full_article stringlengths 5 22k
article_244.txt	បេក្ខជនប្រធានាធិបតីមកពីបក្សសាធារណរដ្ឋ លោក ដូណាល់ ត្រាំ បានអះអាងថា ប្រសិនបើជាប់ឆ្នោត លោកអាចនឹងអនុញ្ញាតឱ្យមហាសេដ្ឋី អេឡុន ម៉ាសក៍ ចូលរួមក្នុងរដ្ឋបាលខ្លួន ឬធ្វើជាទីប្រឹក្សានៅសេតវិមាន។	ស្ថានិកក្រុមហ៊ុនរថយន្ត Tesla លោក អេឡុន ម៉ាសក៍ តែងតែសរសើរនូវគោលនយោបាយបក្សសាធារណរដ្ឋ និងបង្ហាញជំហរគាំទ្រលោក ត្រាំ ជាបេក្ខជនប្រធានាធិបតីអាម៉េរិកសម្រាប់ការបោះឆ្នោតនៅខែវិច្ឆិកាខាងមុខនេះ។ អ្នកយកព័ត៌មាន Reuters បានសួរអតីតប្រធានាធិបតី ត្រាំ ក្នុងបទសម្ភាសមួយនៅថ្ងៃទី ១៩ ខែសីហាថា ៖« តើអ្នកពិចារណាឱ្យ អេឡុន ម៉ាសក៍ កាន់តំណែងក្នុងជួររដ្ឋបាល ឬទីប្រឹក្សាទេ?»។ លោក ត្រាំ បានឆ្លើយតបថា ៖« បាទ គាត់ឆ្លាតណាស់។ ខ្ញុំបានសន្ទនាដ៏អស្ចារ្យជាមួយលោកនៅថ្ងៃមុន ប្រហែលពីរម៉ោងកន្លះ។ ប្រសិនបើលោកចង់ចូលរួម ខ្ញុំពិតជាយល់ព្រម។ ម៉ាសន៍ ជាបុរសដ៏អស្ចារ្យម្នាក់»។ កាលពីសប្តាហ៍មុន លោក ម៉ាសក៍ បានសម្ភាសជាមួយលោក ត្រាំ នៅលើបណ្តាញសង្គម X។ អ្នកទាំងពីរបានសរសើរគ្នាម្តងហើយម្តងទៀតលើបញ្ហាគោលនយោបាយ និងបានវាយប្រហារបេក្ខជនបក្សប្រជាធិបតេយ្យលោកស្រី កាម៉ាឡា ហារីស។ បន្ទាប់មក លោក ម៉ាសន៍ បានស្នើថា ប្រសិនបើជាប់ឆ្នោតឡើងវិញ លោក ត្រាំ គួរតែបង្កើតគណៈកម្មាធិការមួយ ដើម្បីត្រួតពិនិត្យ និងគ្រប់គ្រងការចំណាយថវិកាឱ្យមានប្រសិទ្ធភាព ហើយមហាសេដ្ឋីរូបនេះនឹងរីករាយក្នុងការរួមចំណែក។ ជាការឆ្លើយតប លោក ត្រាំ បានបញ្ជាក់ថា លោកពេញចិត្តជាខ្លាំង ប្រសិនបើលោក ម៉ាសក៍ ចូលរួមជាមួយរដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2440.txt	រដ្ឋសភារបស់អាមេរិកបានបោះឆ្នោតបដិសេធច្បាប់មួយរបស់រដ្ឋបាលអូបាម៉ាដែលសំដៅដល់ការកាត់បន្ថយការបញ្ចេញឧស្ម័នផ្ទាំងកញ្ចក់។ តែលោក អូបាម៉ា នឹងប្រើសិទ្ធិវេតូជំទាស់ការសម្រេចចិត្តនេះ។	រដ្ឋសភាអាមេរិកដែលគ្របដណ្ដប់ដោយក្រុមសាធារណរដ្ឋបានបោះឆ្នោតទាត់ចោលច្បាប់ស្ដីពីការកាត់បន្ថយការបញ្ចេញឧស្ម័នផ្ទាំងកញ្ចក់ដែលតាក់តែងដោយរដ្ឋាភិបាលលោកប្រធានាធិបតី បារ៉ាក់ អូបាម៉ា។ ការសម្រេចចិត្តនេះគឺចំពេលដែលមេដឹកនាំពិភពលោកកំពុងស្ថិតនៅទីក្រុងប៉ារីសដើម្បីចរចារកដំណោះស្រាយចំពោះបម្រែបម្រួលអាកាសធាតុពិភពលោក។ ការទាត់ចោលច្បាប់នេះប្រៀបដូចជាការវាយសំពងទៅលើលោក អូបាម៉ា ដែលទើបតែត្រលប់មកពីចូលរួមបើកការប្រជុំកំពូលស្ដីពីបម្រែបម្រួលអាកាសធាតុនៅបារាំង។ តាមពិតទៅច្បាប់ដដែលនេះត្រូវបានអនុម័តដោយព្រឹទ្ធសភាអាមេរិករួចទៅហើយ តែបែរជាជាប់គាំងត្រឹមរដ្ឋសភាទៅវិញ។ យ៉ាងណាមិញ បើយោងតាមសេតវិមានបានបញ្ជាក់ថា ប្រធានាធិបតី អូបាម៉ា នឹងប្រើសិទ្ធិវេតូដើម្បីជំទាស់ការសម្រេចចិត្តនេះ។ ហើយសមាជិកគណបក្សសាធារណរដ្ឋក្នុងរដ្ឋសភាអាមេរិកមិនមានសំឡេងគ្រប់គ្រាន់ដើម្បីបដិសេធអំណាចវេតូនោះទេ។ ជុំវិញការទាត់ចោលនេះ សមាជិកសភាជាច្រើនបានអះអាងថា បម្រែបម្រួលអាកាសធាតុគឺមិនមែនជាស្នាដៃមនុស្សឬក៏បណ្ដាលមកពីការរីកចម្រើនខាងឧស្សាហកម្មនិងកសិកម្មនោះទេ។ ហើយពួកគេតែងប្រឆាំងរាល់ការត្រួតពិនិត្យការបញ្ចេញឧស្ម័នផ្ទាំងកញ្ចក់ដែលសំដៅកាត់បន្ថយកម្ដៅពិភពលោក។ យ៉ាងណាក៏ដោយ មិនមែនក្រុមសមាជិកសភាគណបក្សសាធារណរដ្ឋបានសុទ្ធតែបដិសេធច្បាប់នេះទេ។ សមាជិកម្នាក់របស់បក្សសាធារណរដ្ឋ លោក Ed Whitfield និយាយនៅមុនពេលបោះឆ្នោតថា យើងចង់ឲ្យសភាអនុម័តច្បាប់នេះដើម្បីបង្ហាញពិភពលោកថា នៅអាមេរិកក៏មានការមិនយល់ស្របលើការទាញយកថាមពលដោយជ្រុលហួសដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2441.txt	ការបាញ់ទម្លាក់យន្តហោះរបស់រុស្ស៊ីនៅព្រំដែនទួកគីនិងរុស្ស៊ីបានក្លាយជាបញ្ហាចម្រូងចម្រាស ហើយមនុស្សមិនតិចឡើយដែលភ័យខ្លាចថារឿងរ៉ាវនេះនឹងធ្វើឲ្យការប្រទាញប្រទង់និងកើនកម្តៅ អាចរុញរុស្ស៊ីឲ្យប្រឡូកក្នុងសង្គ្រាមជាមួយសមាជិកបក្សសម្ព័ន្ធណាតូនេះផង។ ថ្វីដ្បិតថា ការបាញ់ទម្លាក់យន្តហោះជាការបង្ករឿង ហើយការស្លាប់របស់អ្នកបើកយន្តហោះរុស្ស៊ី សុទ្ធតែធ្វើឲ្យរុស្ស៊ីខឹងសម្បារខ្លាំងក៏ដោយ វាមិនអាចបញ្ឆេះភ្លើងសង្គ្រាមបានឡើយ។	ការបាញ់ទម្លាក់យន្តហោះចម្បាំងមួយគ្រឿងរបស់រុស្ស៊ីម្សិលមិញដោយយន្តហោះចម្បាំងតួកគីផលិតដោយអាមេរិក F-16 ចំនួនពីរគ្រឿងបានក្លាយជាបញ្ហាក្តៅគគុកនិងជារឿងរសើបដែលអាចបញ្ឆេះ សង្គ្រាមរវាងរុស្ស៊ីនិងបក្សសម្ព័ន្ធយោធាណាតូបាន។ គ្រាន់តែមានព័ត៌មានថាយន្តហោះ S-24 ត្រូវតួកគី បាញ់ទម្លាក់ភ្លាមរុស្ស៊ីចេញមុខវាយប្រហាររដ្ឋាភិបាលក្រុងអង់ការ៉ា និងអះអាងថាខ្លួនមិនបានរំលោភដែនអាកាសតួកគីទេ។ ហើយប្រមុខរដ្ឋរុស្ស៊ីលោក វ្ល៉ាឌីមៀពូទីនបានបញ្ជាឲ្យក្រសួងការបរទេសកោះហៅមន្ត្រីទូតតួកគីមកសួរនាំ ហើយរដ្ឋមន្ត្រីការបរទេររុស្ស៊ីលោក Sergei Lavrov លុបចោលដំណើរទស្សនកិច្ចរបស់ខ្លួនភ្លាមៗដែរ។លោកពូទីនចេញមុខព្រលះរដ្ឋាភិបាលតួកគីដែលហ៊ានបង្ករឿងហើយមានការចោទប្រកាន់តួកគីរឿងលួចរកស៊ីទិញលក់ប្រេងនិងគាំទ្រក្រុមភេរវជនរដ្ឋឥស្លាម ថែមទៀត។ រីឯតួកគីឯណោះវិញមិនបានបង្អែរបង្អង់ទេ ក្រោយបាញ់ទម្លាក់យន្តហោះរុស្ស៊ីភ្លាមនាយករដ្ឋមន្ត្រីតួកគី Ahmet Davutoglu ស្នើសុំប្រទេសសមាជិកណាតូកោះប្រជុំវិសាមញ្ញដើម្បីរកវិធានការប្រសិនស្ថានភាពកាន់តែអាក្រក់ឡើយ។ ហើយសម្ព័ន្ធមិត្តតួកគីអាមេរិកស្រែកក្តែងៗបញ្ឆេះកម្តៅថែមថា«តួកគីមានសិទ្ធិស្វ័យការពារដោយបាញ់ទម្លាក់យន្តហោះរុស្ស៊ីបានថែមទៀត»។ ប៉ុន្តែទោះជាស្ថានភាពអាក្រក់បែបនេះក៏ដោយ រឿងរ៉ាវមួយចំនួនដែលអាចបញ្ជាក់ថាយន្តហោះរុស្ស៊ីមិនថ្លៃរហូតដល់រុញឲ្យរុស្ស៊ីប្រកាសសង្គ្រាមប្រឆាំងតួកគីដែលជាសមាជិកណាតូឡើយ។ ១.មិនមែនលើកទីមួយដែលយន្តហោះរុស្ស៊ីហោះចូលដែនអាកាសតួកគី មិនមែនរុស្ស៊ីមិនដឹងឡើយថារឿងរ៉ាវបែបនេះអាចកើតឡើងប៉ុន្តែគ្រាន់តែរបបដឹកនាំក្រេមឡាំងហាក់មើលស្រាលស្ថានការណ៍បន្តិច។ និយាយទៅវាមិនមែនជាលើកទីមួយទេដែលយន្តហោះរុស្ស៊ីហោះចូលទៅក្បែរដែនអាកាសតួកគីបែបនេះ ។ ហើយតួកគីអះអាងថាខ្លួនបានព្រមានរុស្ស៊ីច្រើនដងដែរ ពោលគឺតាំងពីរុស្ស៊ីចូលប្រឡូកក្នុងសង្គ្រាមប្រឆាំងក្រុមរដ្ឋឥស្លាមនៅចុងខែកញ្ញាមកម្ល៉េះ ។ដូច្នេះនិយាយឲ្យស្រួលស្តាប់រុស្ស៊ីក៏រួមចំណែកខុសដែរ តែកុំឲ្យអាប់មុខរុស្ស៊ីត្រូវបដិសេធថាខ្លួនហោះក្នុងដែនអាកាសរបស់ស៊ីរី ហើយចេញមុខតវ៉ាចុះឡើងដើម្បីបញ្ជាក់ថាខ្លួនត្រឹមត្រូវ។ រុស្ស៊ីកន្លងមកធ្លាប់គិតថាតួកគីមិនហ៊ានធ្វើដូច្នេះឡើយព្រោះរុស្ស៊ីធ្លាប់សាកល្បងជំហររដ្ឋមួយចំនួននៅបាល់ទិកមួយចំនួន ក្រោយជម្លោះអ៊ុយក្រែនកើតឡើង។ ការសាកល្បងនោះគឺធ្វើឡើងដោយបញ្ជូនសព្វាវុធហោះចូលចុះឡើងប៉ុន្តែមិនមានការប្រតិកម្មរហូតដល់មានការបាញ់ទម្លាក់យន្តហោះ ដូចទ័ពតួកគីឡើយ។ អាចថារុស្ស៊ីគិតខុសស្មានថាណាតូមានឥទ្ធិពលលើការសម្រេចចិត្តរបស់តួកគីនេះតែវាផ្ទុយស្រឡះ។ ហើយតួកគីអាចធ្វើបែបនេះដោយសារខឹងសម្បាររុស្ស៊ីដែលលូកលាន់ក្នុងបញ្ហាស៊ីរីនិងកម្ចាត់ក្រុមភេរវជនរដ្ឋឥស្លាម។ នយោបាយរុស្ស៊ីនៅមជ្ឈិមបូព៌ាប៉ះពាល់ដែលប្រយោជន៍តួកគីដែលធ្លាប់រកស៊ី រកចុកជាមួយក្រុមភេរវជនហើយវាខូចគម្រោងការរបស់រដ្ឋាភិបាលក្រុងអង់ការ៉ាក្នុងការផ្តួលរំលំរបបលោកអាសាដថែមទៀតនោះ។ តែណ្ហើយ រឿងគួរឲ្យសោកស្តាយបំផុតនោះ គឺអ្នកបើកបរយន្តហោះម្នាក់របស់រុស្ស៊ីបានស្លាប់ដោយសារស្នាដៃក្រុមប្រដាប់អាវុធមួយក្រុមដែលគេមិនបានដឹងអត្តសញ្ញាណច្បាស់ តែម្នាក់ទៀតបានរួចរស់ជីវិតហើយត្រូវទាហានស៊ីរីជួយសង្គ្រោះផង។ ២.រុស្ស៊ីចង់បង្កើតលេស បង្កើនអំណាចយោធានៅមជ្ឈិមបូព៌ា? ជារឿងពិបាកប៉ាន់ស្មានពីអ្វីដែលបង្ខំឲ្យទ័ពអាកាសរុស្ស៊ីហោះក្បែរៗដែនអាកាសតួកគី រហូតដល់ឆ្លងចូលថែមទៀត។ មន្ត្រីលោកខាងលិចថាមិនមានក្រុមរដ្ឋឥស្លាមនៅសម្ងំក្បែរព្រំដែនតួកគីឡើយ ដូច្នេះទ័ពរុស្ស៊ីក៏មិនគួរចេញប្រតិបត្តិការក្បែរៗបន្ទាត់ព្រំដែននេះដែរ។ អាចថាវាយុទ្ធសាស្ត្រមួយរបស់រុស្ស៊ីផងក៏មិនដឹង។ គ្រាន់តែកើតហេតុភ្លាមរដ្ឋាភិបាលក្រេមឡាំងដាក់បញ្ជាឲ្យក្រសួងការពារជាតិប្រកាសដាក់ពង្រាយកម្លាំងសព្វាវុធជាពិសេសប្រព័ន្ធបច្ចេកវិទ្យាយោធាសម្រាប់ការពារដែនអាកសនៅស៊ីរីផ្ទាល់ និងនាវាចម្បាំងបន្ថែមទៅក្បែរឆ្នេរប្រទេសស៊ីរីក្រោមមូលហេតុការពារមូលដ្ឋានទ័ពនិងទាហានរុស្ស៊ីដែលកំពុងបំពេញភារកិច្ចកម្ចាត់ក្រុមភេរវជននៅស៊ីរី។ ម្សិលមិញឧត្តមសេនីយ៍តំណាងឲ្យអគ្គសេនាធិការកងទ័ពរុស្ស៊ីលោក Sergey Rudskoy បានអះអាងថាការពង្រាយអាវុធ បន្ថែមជាវិធានការរុស្ស៊ីក្នុងការពង្រឹងសន្តិសុខ មូលដ្ឋានទ័ពអាកាសរុស្ស៊ីនៅមជ្ឈិមបូព៌ា។ រុស្ស៊ីបញ្ជូននាវាពិឃាតមួយគ្រឿងឈ្មោះ Moskva ដែលជានាវាធំបំផុតលេខរៀងទី២ដែលឈរជើងនៅសមុទ្រខ្មៅយូរមកហើយ។នាវានេះមានបំពាក់មីស៊ីលការពារដែនអាកាស S-300ហើយវាទើបតែត្រូវបានគេបញ្ជូនមកសមុទ្រម៉េឌីទែរ៉ាណេ កាលរដូវក្តៅឆ្នាំនេះទេដើម្បីចូលរួមជាមួយទ័ពជើងទឹករុស្ស៊ីផ្សេងទៀតនៅមូលដ្ឋានតំបន់ម៉េឌីទែរ៉ាណេ។ ជាធម្មតាទេ កន្លងមកនេះ គ្រាន់តែរុស្ស៊ីហក់ចូលធ្វើសង្គ្រាមនៅស៊ីរីប្រឆាំងក្រុមភេរវជន អាមេរិកនិងសម្ព័ន្ធមិត្តនាំគ្នាស្រែកក្តែងៗចោទរុស្ស៊ីថាកំពុងបង្ករឿង និងការពាររដ្ឋាភិបាលផ្តាច់ការលោក អាសាដ។ ៣.ណាតូមិនប្តូរធ្វើសង្គ្រាមជាមួយរុស្ស៊ីព្រោះតែតួកគី ណាតូមិនមែនសាមគ្គីជាធ្លុងមួយដូចយើងគ្រប់គ្នាគិត ហើយក៏មិនមែនរាល់ពេលសុទ្ធតែចេញការពារសមាជិកខ្លួនតាមមាត្រា៥នៃសន្ធិសញ្ញាអាត្លង់ទិកខាងជើងចែងទេ។ សមាជិកណាតូនៅគិតផ្ទុយគ្នានិងនៅមិនទាន់មានសាមគ្គីគ្នាពេញលេញក្នុងនាមជាអង្គការសន្តិសុខឡើយ។ដូច្នេះកុំរំពឹងថាណាតូនឹងរួមដៃគ្នាធ្វើសង្គ្រាមការពារតួកគីព្រោះតែរឿងយន្តហោះរុស្ស៊ីរំលោភដែនអាកាសតួកគីប៉ុណ្ណឹងនោះ។ ម្យ៉ាងរដ្ឋសមាជិកណាតូកាន់តែបែកខ្ញែកគ្នាខ្លាំងនៅពេលដែលសន្តិសុខ នៅអឺរ៉ុបផុយស្រួយនិងរងការគំរាមកំហែងពីក្រុមភេរវជន។ ក្រោយរុស្ស៊ីហក់ចូលក្នុងសង្គ្រាមប្រឆាំងភេរវជននិងក្រោយការវាយប្រហារនៅបារាំង អ្នកនយោបាយលោកខាងលិចមិនតិចទេដែលកំពុងចោលភ្នែកមើលនយោបាយការបរទេសលោក ពូទីនផង ។ រដ្ឋមួយចំនួនចង់សុំជំនួយពីរុស្ស៊ីស្រាប់ផងដើម្បីប្រយុទ្ធជាមួយក្រុមភេរវជននោះ រឿងអីសមាជិកណាតូត្រូវទ្រតួកគី ហើយងាកមកប្រយុទ្ធជាមួយរុស្ស៊ីនោះ។ បារាំងនេះជាឧទាហរណ៍ស្រាប់ ព្រោះរដ្ឋជាមេដឹកនាំតំបន់អឺរ៉ុបមួយនេះកំពុងស្វះស្វែងរកការសហការពីក្រុងម៉ូស្គូដើម្បីកម្ចាត់ក្រុមភេរវជន។ ហើយបណ្តាប្រទេសលោកខាងលិចមួយចំនួនក៏មើលឃើញរុស្ស៊ីជាតួឯករួចទៅហើយដែរ ក្នុងការដោះស្រាយបញ្ហាក្រុមភេរវជននិងជម្លោះស៊ីរីបច្ចុប្បន្ននេះ។ តាមពិតទៅគ្មានអ្វីត្រូវពិបាកយល់ទេ ព្រោះបើសង្គ្រាមត្រូវផ្ទុះរវាងណាតូនិងរុស្ស៊ីវាប្រហែលជាផ្ទុះរួចទៅហើយតាំងពីពេលរុស្ស៊ីលេបយក Crimea ពីអ៊ុយក្រែនម្ល៉េះ។ថ្វីដ្បិតថា អ៊ុយក្រែនមិនមែនជាសមាជិកណាតូក្តីប្រទេសនេះមានកិច្ចព្រមព្រៀងសន្តិសុខ ហើយទង្វើរយ៉ាងគឃ្លើនរបស់រុស្ស៊ីដែលឈ្លានពានរដ្ឋអឺរ៉ុបខាងកើតវាស្តែងណាស់ទៅហើយថាប្រយោជន៍និងឥទ្ធិពលរបស់មេដឹកនាំណាតូរងការគំរាមកំហែងខ្លាំងពីគោលនយោបាយវាតទីនិយមរបស់របបដឹកនាំក្រេមឡាំង។ ៤.រុស្ស៊ីខឹងខ្លាំងតែគ្មានបំណងធ្វើសង្គ្រាម បច្ចុប្បន្ននេះថ្វីបើស្ថានភាពហាក់បីដូចជាអាក្រក់បន្តិចមែនព្រោះរុស្ស៊ីបន្តបង្ហាញការខឹងសម្បារខ្លាំងនិងគំរាមចុះឡើង។ រុស្ស៊ីថាខ្លួនព្យួរទំនាក់ទំនងយោធាជាមួយតួកគីប៉ុន្តែសញ្ញាវិជ្ជមាននោះគឺរុស្ស៊ីព្រមពិភាក្សាលើបញ្ហាដែនអាកាសដើម្បីទប់ស្កាត់ការប៉ះទង្គិចគ្នាឬបញ្ហាបែបនេះកើតឡើងជាថ្មីទៀតជាមួយណាតូ។ ម្សិលមិញ បើទោះជាលោក បារ៉ាក់អូបាម៉ាការពារតួកគីដោយលើកយកសិទ្ធិការពារដែនអាកាសជាសម្អាងក៏មែនពិត តែលោកនិងលោកហ្វ្រង់ស្វ័រហូឡង់បានអំពាវនាវយ៉ាងទទូចទៅកាន់រដ្ឋាភិបាលក្រុងម៉ូស្គូនិងតួកគីឲ្យបញ្ចៀសឲ្យបានការប្រឈមមុខគ្នាផ្នែកយោធា។មេដឹកនាំណាតូទាំងនេះក៏ប្រហែលជានឹងបន្តរកវិធីសាស្ត្រនិងវិធានការការទូតដើម្បីកាត់បន្ថយភាពតានតឹងនេះផងដែរ។វត្តមានលោក ហូឡង់ នៅម៉ូស្គូថ្ងៃព្រហស្បតិ៍ខាងមុខក៏ប្រហែលជារួមចំណែកច្រើនដែរក្នុងការបន្ថយកំហឹងរបស់រុស្ស៊ី។ គេឃើញចំណងពាណិជ្ជកម្មរុស្ស៊ី-តួកគីរីកធំឡើង ដោយរុស្ស៊ីជាអ្នកផ្គត់ផ្គង់ថាមពលឲ្យតួកគី ហើយរដ្ឋទាំងពីរក៏មានកិច្ចព្រមព្រៀងសាងសង់រោងចក្រថាមពលនុយក្លេអ៊ែរថែមទៀត។ ដែលនេះអាចឲ្យយើងសន្និដ្ឋានថាវាគ្មានហេតុផលដែលរុស្ស៊ីនិងតួកគីត្រូវជ្រើសរើស សង្គ្រាម ហើយលះបង់ប្រយោជន៍ដែលមានស្រាប់នេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2442.txt	ទោះបីលទ្ធផលបោះឆ្នោតផ្លូវការមីយ៉ាន់ម៉ា មិនទាន់ត្រូវបានប្រកាសក៏ដោយ តាមការរាប់សំឡេងឆ្នោត បានបង្ហាញយ៉ាងច្បាស់ហើយថា បក្សលោកស្រីស៊ូជី ទទួលបានអាសនៈលើសពីសំឡេងភាគច្រើនដាច់ ខាតក្នុងការបង្កើតរដ្ឋាភិបាលថ្មី។ តែរឿងដែលលោកស្រីស៊ូជីត្រូវធ្វើនៅពេលនេះ គឺលោកស្រីត្រូវរង់ចាំការចរចាពីសំណាក់មេដឹកនាំកំពូលៗក្នុងការផ្ទេរអំណាច។ លោកឧត្តមសេនីយ៍ Min Aung Hlaing មិនទាន់កំណត់ពេលជួបលោកស្រីស៊ូជីទេ តែលោក បានផ្ងើសារជាមុនថាការផ្លាស់ប្តូរនៅមីយ៉ាន់ម៉ា គឺមិនងាយស្រួលនោះទេ។	ខណៈពេលជួបជាមួយមេដឹកនាំបក្សប្រឆាំងលោកស្រីអ៊ុងសាន ស៊ូជី មិនទាន់បានកំណត់ច្បាស់លាស់ មេបញ្ជាការកងទ័ពមីយ៉ាន់ម៉ា Min Aung Hlaing បានផ្ញើសារមួយចំនួនទៅកាន់លោកស្រីស៊ូជី តាមរយៈកិច្ចសម្ភាសន៍ជាមួយនឹងសារព័ត៌មាន The Washington Post។ លោកថា គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី នឹងត្រូវប្រឈមបញ្ហាច្រើនក្នុងដំណើរការប្រជាធិបតេយ្យូបនីយកម្ម។ ប្រៀបធៀបជាមួយប្រទេសមួយចំនួននៅមជ្ឈិមបូព៌ាដែលទទួលរងគ្រោះដោយសារការចង់បាន លទ្ធិប្រជាធិបតេយ្យពេក លោក Min Aung Hlaing បញ្ជាក់ថា មីយ៉ាន់ម៉ាមិនទាន់ត្រៀមខ្លួនរួចរាល់ក្នុងការផ្លាស់ប្តូរមួយ ដ៏ឆាប់រហ័សបាននោះទេ។ លោក បន្ថែមទៀតថា មីយ៉ាន់ម៉ា ទើបតែឆ្លងកាត់ដំណើរទៅរកលទ្ធិប្រជាធិបតេយ្យក្នុងរយៈពេលខ្លីប៉ុណ្ណោះ ពោលគឺចាប់ពីឆ្នាំ២០១១មក។ ដូច្នេះដើម្បីទទួលបានលទ្ធផលល្អរបស់បក្សលោក ស្រីស៊ូជី ត្រូវមានការអត់ធ្មត់ ព្រោះវាពិតជាពិបាកក្នុងការផ្លាស់ប្តូរលឿនពេក។ ជុំវិញជំនួបជាមួយលោកស្រីស៊ូជី លោក Min Aung Hlaing បានឲ្យដឹងថា វា នឹងកើតឡើងនៅខែធ្នូ ខាងមុខនេះ ពោលគឺនៅពេលលទ្ធផលផ្លូវការត្រូវបានបង្ហាញ។ មេបញ្ជាការដ៏មានឥទ្ធិពលរូបនេះ ក៏បានបញ្ជាក់យ៉ាងច្បាស់ថា លោក បានត្រៀមខ្លួនរួចរាល់ហើយ ក្នុងការជជែក ឆ្លើយតប និង ពិភាក្សា ជាមួយនឹងរដ្ឋាភិបាលលោកស្រីស៊ូជី។ សូមរម្លឹកផងដែរថា ក្រោយដឹងលទ្ធផលជាបឋមរបស់បក្សសម្ព័ន្ធជាតិដើម្បីប្រជាធិបតេយ្យ ទទួលបាន សំឡេងលើសលប់ក្នុងការបង្កើតរដ្ឋាភិបាលហើយនោះ លោកស្រីស៊ូជី បានផ្ងើរលិខិតបីដាច់ដោយ ឡែកដើម្បីសុំពិភាក្សាពីការផ្ទេរតំណែងពីលោកថេន សេន លោកស្វេម៉ាន់ ជាប្រធានសភា និង លោក ឧត្តមសេនីយ៍ Min Aung Hlaing។ តែមកដល់ពេលនេះ លោកស្រីស៊ូជី ទើបតែបានជួបជាមួយនឹងប្រធានសភាលោកស្វេម៉ាន់តែម្នាក់ប៉ុណ្ណោះ។ អ្វីគួរកត់សម្គាល់នោះ ក្នុងសំណួរមួយដែលបានសួរដោយអ្នកសារព័ត៌មាន The Washington Post ពី ការកែប្រែរដ្ឋធម្មនុញ្ញមាត្រា៥៩ដែលជារនាំងមិនឲ្យលោកស្រីស៊ូជី ឡើងកាន់តំណែងប្រធានាធិបតី បាន លោក Min Aung Hlaing ហាក់មិនទាន់មានភាពច្បាស់លាស់នោះទេ។ ក្នុងនោះ លោក បានបញ្ជាក់ ការកែប្រែប្រការណាមួយ គឺមិនអាស្រ័យលើរូបលោក តែម្នាក់ឯងនោះទេ។ បន្ថែមពីនេះ លោក Min Aung Hlaing បកស្រាយពីមតិមួយចំនួនដែលចង់ឲ្យមានការកែប្រែមាត្រា ៤៣៦របស់រដ្ឋធម្មនុញ្ញមីយ៉ាន់ម៉ា ដែលបានទុកអាសនៈ២៥ភាគរយសម្រាប់យោធាដោយស្វ័យប្រវត្តិ ។ លោក ថា យោធា អាចពាក់ពន្ធ័នឹងនយោបាយ តែមិនមែនបក្សពួកនិយមនោះទេ។ យោធា ក៏ មិនបានរិតដ្បិតទៅលើរដ្ឋធម្មនុញ្ញអ្វីនោះដែរ តែ អ្វីដែលសំខាន់នោះ គឺយោធាចង់ឃើញភាពចាស់ទុំនិង ស្ថិរ ភាពនយោបាយរបស់មីយ៉ាន់ម៉ាតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2443.txt	ទោះបីលទ្ធផលនៃការបោះឆ្នោតថ្ងៃទី០៨ ខែវិច្ឆិកា បានបង្ហាញថាបក្សសម្ព័ន្ធជាតិដើម្បីប្រជាធិបតេយ្យ លោកស្រី អ៊ុងសាន ស៊ូជី ទទួលបានសំឡេងភាគច្រើនដាច់ខាតក្នុងសភាក៏ដោយ សភានីតិកាលថ្មីមិនទាន់ដំណើរការនូវនៅឡើយនោះទេ។ មេបក្សប្រឆាំងសម្ព័ន្ធជាតិដើម្បីប្រជាធិបតេយ្យលោកស្រី ស៊ូជី បានបើកកិច្ចប្រជុំផ្ទៃក្នុងមួយដើម្បីណែនាំដល់សមាជិកខ្លួនក្នុងការត្រៀមខ្លួនដើម្បីបម្រើប្រជាជននិងថែមទាំងបានព្រមានជាមុនលើតំណាងរាស្ត្រថ្មីត្រូវតែគោរពតាមបទបញ្ជា។	កាលពីចុងសបា្តហ៍កន្លងទៅ មេបក្សសម្ព័ន្ធជាតិដើម្បីប្រជាធិបតេយ្យលោកស្រី អ៊ុងសាន ស៊ូជី បានបើកប្រជុំផ្ទៃក្នុងមួយដែលមានការចូលរួមពីតំណាងរាស្ត្រជាងពីររយនាក់ដើម្បីណែនាំ ដោយរួមជាមួយ នឹងការព្រមានទុកជាមុនចំពោះតំណាងរាស្ត្រមួយចំនួនដែលមានគំនិតទុច្ចរិកក្នុងតំណែងរបស់ខ្លួន ដ្បិតនេះគឺជាលើកដំបូងហើយដែលលោកស្រី ត្រូវដឹកនាំប្រទេស។ ក្នុងសន្និសីទការសែតក្រោយបញ្ចប់កិច្ចប្រជុំ លោកស្រី Thet Thet Khaing ជាតំណាងរាស្ត្រមួយរូប នៃបក្សសម្ព័ន្ធជាតិដើម្បីប្រជាធិបតេយ្យមីយ៉ាន់ម៉ា បានថ្លែងប្រាប់ពីព័ត៌មានលម្អិតនូវអ្វីដែលលោកស្រី ស៊ូជី បានលើកឡើងដែលបានភាគច្រើន គឺជាសារព្រមានតំណាងរាស្ត្ររបស់ខ្លួន។ តាមការអះអាងរបស់លោកស្រី Thet Thet Khaing លោកស្រីស៊ូជី បានឲ្យសមាជិកសភា ត្រូវតែចេះធ្វើអ្វីដូចទៅនឹងអ្វីដែលប្រជាជនបានធ្វើ ពោលគឺសមាជិកសភា ត្រូវស្គាល់ពីគ្រប់ស្ថានភាពរបស់ប្រជាជន។ លោកស្រី ស៊ូជី ក៏បានបន្ថែមទៀតថាប្រសិនបើសភាចង់ឲ្យប្រជាជនធ្វើអ្វីមួយនោះគឺជាសភាខ្លួនឯងផ្ទាល់ត្រូវតែដឹកនាំ និងបង្ហាញពីគម្រូល្អរបស់ខ្លួនជាមុនសិន។ អ្វីដែលគួរកត់សម្គាល់នោះ ក្នុងអាណត្តិដឹកនាំរដ្ឋាភិបាលថ្មីរយៈពេលប្រាំឆ្នាំខាងមុខ លោកស្រី ស៊ូជី បានជំរុញឲ្យសមាជិកខ្លួនត្រូវតែគោរពតាមវិន័យ និងឥរិយាបថល្អ បើដូច្នេះទេ តំណាងរាស្ត្រទាំងនោះ នឹងត្រូវទទួលទណ្ឌកម្មដ៏តឹងរឹង។ ជាពិសេសនោះ ក្នុងការដឹកនាំរដ្ឋាភិបាលជាលើកដំបូង លោកស្រី ស៊ូជី បានក្រើនរម្លឹកដល់សមាជិករបស់ខ្លួន មិនត្រូវយកលុយជាធំនោះទេ។ លោកស្រីបានសង្កត់ធ្ងន់ថា « បើប្រជាជនលែងស្រលាញ់អ្នក ដែលសំដៅលើបក្សលោកស្រី នោះ ជីវិតនយោយបាយរបស់អ្នក នឹងត្រូវបញ្ចប់ហើយ។ ហើយនេះ គឺមានសារសំខាន់ជាងទឹកប្រាក់ទៅទៀត«។ សូមបញ្ជាក់ផងដែរថា សភាមីយ៉ាន់ម៉ានីតិកាលថ្មី នឹងត្រូវផ្តើមនៅដើមឆ្នាំ២០១៦ខាងមុខនេ។ ក្នុងនោះរដ្ឋាភិបាលថ្មី ដែលរួមបញ្ចូលទាំងការជ្រើសរើសប្រធានាធិបតីថ្មី ក៏នឹងត្រូវចាប់ផ្តើមផងដែរ។ ដោយឡែក ការកោះប្រជុំដែលភាគច្រើនជាសារព្រមានរបស់លោកស្រីស៊ូជីទៅកាន់តំណាងរាស្ត្រ ដែលជាសមាជិកបក្សរបស់លោកស្រី ក៏មិនមែនជារឿងអ្វីដែលត្រូវភ្ងាក់ផ្អើលនោះដែរ។ នោះក៏ព្រោះតែ ទាំងក្រសែភ្នែកប្រជាជនមីយ៉ាន់ម៉ា និងទាំងសហគមន៍អន្តរជាតិ កំពុងតែតាមដានការដឹកនាំរបស់ លោកស្រីស៊ូជី ក្នុងការកែប្រែស្ថានភាពមីយ៉ាន់ម៉ា។ ក្នុងចំណុចនេះ ក៏មានន័យថា ប្រសិនបក្ស លោកស្រីមិនអាចដោះស្រាយបញ្ហាដើម្បីបំពេញតម្រូវការរបស់ប្រជាជនបាននោះទេ នោះការតស៊ូរបស់លោកស្រីស៊ូជី ជាច្រើនឆ្នាំហើយនោះ នឹងត្រូវបាត់បង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2444.txt	រដ្ឋាភិបាលក្រុងសេអ៊ូលបានងាកមកសុំឲ្យរដ្ឋាភិបាលក្រុងម៉ូស្គូជួយជំរុញឲ្យកូរ៉េខាងជើងចាប់ផ្តើមកិច្ចពិភាក្សាស្តីពីកម្មវិធីនុយក្លេអ៊ែរឡើវិញ។ ការស្នើឲ្យរុស្ស៊ីធ្វើសកម្មភាពនេះ ក៏ដោយសារទំនាក់ទំនងរវាងរុស្ស៊ីនិងកូរ៉េខាងជើងកាន់តែរឹងមាំ ហើយរុស្ស៊ីមានឥទ្ធិពលលើក្រុងព្យុងយ៉ាងខ្លាំងដែរ ក្រៅពីរបបដឹកនាំក្រុងប៉េកាំង។	លោក មុំ ពិទូរ្យ លម្អិតព័ត៌មាននេះ ក្រៅសន្និសីទអង្គការសហប្រជាជាតិស្តីពីបម្រែបម្រួលអាកាសធាតុនៅទីក្រុងប៉ារីស លោកស្រី ប៉ាក ហ្គឺនហេ បានជួបជជែកជាមួយប្រមុខរដ្ឋរុស្ស៊ីលោក វ្ល៉ាឌីមៀ ពូទីន ដោយលោកស្រីបានស្នើឲ្យរុស្ស៊ីជួយជំរុញឲ្យកូរ៉េខាងជើងត្រលប់ចូលតុចរចាឡើងវិញជុំវិញបញ្ហានុយក្លេអ៊ែរ។ ក្រៅពីសុំឲ្យរុស្ស៊ីជួយដោះស្រាយបញ្ហានុយក្លេអ៊ែរនៅឧបទ្វីបកូរ៉េ លោកស្រីក៏អំពាវនាវឲ្យលោក ពូទីន គាំទ្រគោលនយោបាយរូបរួមគ្នារវាងកូរ៉េទាំងពីរផងដែរ។ អាចថាជាលើកដំបូងបំផុតដែលលោកស្រី ប៉ាក ហ្គឺនហេ ងាកមករកជំនួយពីរដ្ឋាភិបាលក្រុងម៉ូស្គូ ឲ្យរួមចំណែកដោះស្រាយបញ្ហានុយក្លេអ៊ែរកូរ៉េខាងជើង។ នេះក៏ដោយសារ កូរ៉េខាងត្បូងកន្លងមកពឹងផ្អែកតែលើសម្ព័ន្ធមិត្តរបស់ខ្លួនសហរដ្ឋអាមេរិកតែប៉ុណ្ណោះ។ អាចថា កូរ៉េខាងត្បូងមើលមិនឃើញពីការវិវត្តនិងភាពវិជ្ជមាននៃតួនាទីរបស់សហរដ្ឋអាមេរិកក្នុងការស្តារឡើងវិញនូវកិច្ចចរចានេះ ទើបបានជាងាកទៅសុំការអន្តរាគមន៍ពីរុស្ស៊ីវិញម្តង។ ហើយម្យ៉ាងលោកស្រី ប៉ាក ហ្គឺនហេ ខ្នះខ្នែងរកជំនួយ ក៏ព្រោះតែគោលនយោបាយរបស់លោកស្រីផ្តោសំខាន់លើការរួបរួមរវាងកូរ៉េទាំងពីរ ហើយមកទល់ពេលនេះលោកស្រីនៅពេលវេលាមិនច្រើនពេកទេដើម្បីដោះស្រាយ បញ្ហានេះ។ តាមពិតទៅ មូលហេតុនៃការស្នើសុំជំនួយពីរុស្ស៊ីនេះ កើតឡើងដោយសារមូលហេតុច្រើន។ តែបើតាមស្ថានភាពជាក់ស្តែង ក្រៅពីចិន រុស្ស៊ីមានឥទ្ធិពលខ្លាំងលើរបបដឹកនាំក្រុងព្យុងយ៉ាង។ ជារួម សម្ព័ន្ធភាពប្រទេសទាំងពីរ កាន់តែជិតស្និទ្ធផងពីមួយថ្ងៃទៅមួយថ្ងៃ ដោយរុស្ស៊ីផ្តល់ជំនួយ និងការគាំទ្រដល់កូរ៉េខាងជើងឥតដាច់ ហើយប្រទេសទាំងពីរបន្តពង្រឹងទំនាក់ទំនងពាណិជ្ជកម្មទ្វេភាគីឲ្យកាន់តែរឹងមាំផងដែរ។ រុស្ស៊ីបន្តគាំទ្ររបបដឹកនាំលោក គីម ជុងអ៊ុន និងដើរតួជាអ្នកការពារផ្នែកការទូតដល់របបដឹកនាំមួយនេះនៅលើវេទិកាអន្តរជាតិ។ កន្លងមករុស្ស៊ីបន្តការពារកូរ៉េខាងជើង ពេលប្រទេសនេះរងការចោទប្រកាន់រឿងរំលោភសិទ្ធិមនុស្ស ។ ហើយលោក គីមជុងអ៊ុន ក៏ធ្លាប់ប្រកាសទៅទស្សនកិច្ចនៅរុស្ស៊ីដើម្បីចូលរួមខួបជ័យជម្នះសង្គ្រាមលោកលើកទី២ដែរកាលពីឧសភា ប៉ុន្តែនៅនាទីចុងក្រោយក៏លុបដំណើរទស្សនកិច្ចនេះវិញ។ ថ្វីបើមេដឹកនាំកំពូលនេះមិនបានអញ្ជើញទៅក៏ដោយ តែរបបដឹកនាំក្រុងព្យុងយ៉ាងបានបញ្ចូនបេសកជនពិសេសតំណាងរដ្ឋាភិបាលឲ្យទៅចូលរួមកម្មវិធីនេះដែរ។ វាអាចមានភាគរយខ្ពស់ដែរ ដែលរុស្ស៊ីអាចបញ្ចុះបញ្ចូលឲ្យរដ្ឋាភិបាលក្រុងព្យុងយ៉ាងត្រលប់មកតុចរចាវិញ ដើម្បីរកដំណោះស្រាយបញ្ហានុយក្លេអ៊ែរនេះ។ ប៉ុន្តែការលះបង់អាវុធនុយក្លេអ៊ែររបស់កូរ៉េខាងជើងជារឿងដែលមិនអាចទៅរួចនោះឡើយ។ សូមបញ្ជាក់ថា កិច្ចចរចាបញ្ហានុយក្លេអ៊ែរកូរ៉េខាងជើង ចាប់ផ្តើមឡើងកាលពីឆ្នាំ ២០០៣ ដោយមានភាគី៦ចូលរួម ក្នុងនោះមាន រុស្ស៊ី អាមេរិក ចិន ជប៉ុន កូរ៉េខាងត្បូង និងកូរ៉េខាងជើង។ តែ កិច្ចចរចានេះជាប់គាំងនៅ ឆ្នាំ ២០០៩ ក្រោយពេលដែលកូរ៉េខាងជើងសម្រេចដើរចេញពីតុចរចាវិញ។ ក្នុងឆ្នាំ ២០០៥ ក្រុងព្យុងយ៉ាងបានប្រកាសថាខ្លួនជាមហាអំណាចនុយក្លេអ៊ែរ ហើយប្រទេសនេះបន្តបាញ់សាកល្បងកាំជ្រួចនុយក្លេអ៊ែររបស់ខ្លួនជាបន្តបន្ទាប់ ក្នុងនោះមានឆ្នាំ ២០០៦ ២០០៩ និង ២០១៣៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2445.txt	ក្រសួងការពារជាតិរុស្ស៊ីបានប្រកាសនៅថ្ងៃព្រហស្បតិ៍នេះថា រុស្ស៊ីសម្រេចកាត់ផ្តាច់រាល់ទំនាក់ទំនងយោធាជាមួយតួកគី។ ការសម្រេចកាត់ផ្តាច់រាល់ទំនាក់ទំនងយោធាជាមួយរដ្ឋាភិបាលក្រុងអង់ការ៉ានេះ ធ្វើឡើងដើម្បីព្រមានប្រទេសនេះដែលថ្លើមធំហ៊ានបាញ់យន្តហោះខ្លួនទម្លាក់ ហើយការសម្រេចចិត្តនេះធ្វើឡើងបន្ទាប់ពីប្រព័ន្ធការពារដែនអាកាសរុស្ស៊ី S-400 ជាច្រើនដើមត្រូវបានគេពង្រាយទៅដល់ប្រទេសស៊ីរីហើយនោះ។	ក្រោយបញ្ជូនប្រព័ន្ធមីស៊ីលការពារដែនអាកាសប្រភេទ S-400 ទៅកាន់ប្រទេសស៊ីរី ក្រសួងការពាររុស្ស៊ីបានប្រកាសថា ខ្លួនកាត់ផ្តាច់រាល់ការទាក់ទំនងផ្នែកយោធាជាមួយប្រទេសតួកគី។ ការសម្រេចធ្វើបែបនេះ ជាការព្រមានរដ្ឋាភិបាលអង់ការ៉ា ដែលថ្លើមធំហ៊ានបាញ់យន្តហោះខ្លួនទម្លាក់កាលពីថ្ងៃអង្គារកន្លងទៅ ហើយតួកគីមិនព្រមសុំទោសរុស្ស៊ីរឿងបាញ់យន្តហោះធ្លាក់នេះទេ។ អ្នកនាំពាក្យក្រសួងការពារជាតិរុស្ស៊ីលោក Igor Konashenkov បានអះអាងថា វាជាការកាត់ផ្តាច់រាល់ទំនាក់ទំនងនិងកិច្ចសហប្រតិបត្តិការយោធាទាំងអស់ដែលមានរវាងប្រទេសទាំងពីរ ហើយការសម្រេចចិត្តនេះរៀបចំឡើងតាំងពីពេលដែលមានបញ្ហាកើតឡើងម្ល៉េះ។ ហើយអ្វីដែលសំខាន់រុស្ស៊ីសុខចិត្តកាត់ផ្តាច់ប្រព័ន្ធទំនាក់ទំនងពិសេសដែលបង្កើតឡើងកន្លងមកដើម្បីបញ្ចៀសការប៉ះទង្គិចគ្នាក្នុងពេលចេញប្រតិបត្តិការកម្ចាត់ទីតាំងក្រុមភេរវជននៅស៊ីរីដែរ។ វាជាសញ្ញាមួយគួរឲ្យបារម្ភដែរព្រោះការប៉ះទង្គិចគ្នាជាយថាហេុតណាមួយអាចកើតឡើង។ ប៉ុន្តែគេរង់ចាំមើលថាតើតួកគីនឹងធ្វើបែបណាទៀតដើម្បីកាត់បន្ថយការប្រឈមមុខគ្នានិងភាពតានតឹងនេះ។ ម្សិលមិញមេដឹកនាំតួកគីបានប្រកាសហើយថា តួកគីគ្មានចេតនាបង្កបញ្ហា និងគ្មានបំណងធ្វើឲ្យបញ្ហារីកកាន់តែធំឡើយ។ ចំណែករុស្ស៊ីឯណោះវិញបានអះអាងដូចគ្នាថាខ្លួនគ្មានផែនការធ្វើសង្គ្រាមជាមួយតួកគីឬសមាជិកណាតូទេ ប៉ុន្តែប្រទេសមហាអំណាចនេះក៏បានរិះគន់តួកគីមិនសំចៃមាត់ដែរ ដោយចាត់ទុកការបាញ់យន្តហោះខ្លួននោះថាជាការបង្ករឿង និងជាការរៀបចំទុកមុនផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2446.txt	នាយករដ្ឋមន្ត្រីឡេតូនី លោកស្រី Laimdota Straujuma បានប្រកាសចុះចេញពីតំណែងហើយបន្ទាប់ជួបប្រធានាធិបតី Raimonds Vejonis។ ចំណែកឯមូលហេតុពិតប្រាកដនៃការលាលែងនេះមិនត្រូវបានបញ្ចេញនោះទេ។	នៅចន្ទនេះ លោកស្រី Laimdota Straujuma នាយករដ្ឋមន្ត្រីស្ត្រីទីមួយរបស់ឡេតូនី បានប្រកាសលាលែងតំណែងហើយ។ លោកស្រី Straujuma បានប្រកាសដូច្នេះក្រោយពីលោកស្រីបានជួបជាមួយប្រធានាធិបតី Raimonds Vejonis។ លោកស្រីនិយាយថា៖ «ខ្ញុំបានប្រាប់លោកប្រធានាធិបតីរួចហើយ។ រដ្ឋាភិបាលមិនបានបំពេញការងារល្អនោះទេ»។ លោកស្រី Laimdota Straujuma ដែលបានឡើងកាន់អំណាចកាលពីឆ្នាំ២០១៤ ក្រោយការលាលែងរបស់លោក Valdis Dombrovskis នោះ បានក្លាយជាផ្ទាំងស៊ីបនៃពាក្យចចាមអារ៉ាមនៃការលាលែង ជាពិសេសចេញពីគណបក្សលោកស្រីផ្ទាល់តែម្ដង។ ជាក់ស្ដែងកាលពីថ្ងៃទី៤ ខែធ្នូ លោកស្រីបានបញ្ជាក់ថា មានការរៀបចំផែនការប្រឆាំងលោកស្រី។ ជាមួយគ្នានេះដែរ ក្រោយការប្រកាសលាលែងរបស់លោកស្រី Straujuma ប្រធានាធិបតី Vejonis បានប្រកាសថា លោកនឹងពិភាក្សាជាមួយគណបក្សនយោបាយទាំងអស់មុនពេលជ្រើសរើសបេក្ខជននាយករដ្ឋមន្ត្រីសម្រាប់បង្កើតរដ្ឋាភិបាលថ្មី។ លោកបន្តថា រដ្ឋាភិបាលបច្ចុប្បន្នសព្វថ្ងៃកំពុងញាំញីដោយទំនាស់នយោបាយ។ ម្យ៉ាងទៀត ក្នុងសន្និសីទកាសែតមួយ លោក Vejonis ក៏បានបញ្ជាក់ទៀតថា ៖«យើងត្រូវតែគិតពីបញ្ហាខាងក្រៅផងដែរដូចជា ការគំរាមកំហែងនៅអឺរ៉ុបក៏ដូចជាវិបត្តជនភៀសខ្លួន។ ដូច្នេះហើយបានជាយើងត្រូវការរដ្ឋាភិបាលថ្មីមួយដែលអាចដោះស្រាយរឿងនេះបាន»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2447.txt	នៅថ្ងៃសុក្រម្សិលមិញ ប្រធានាធិបតីបារាំង ហ្វ្រង់ស៊័រ ហូឡង់ បានធ្វើឲ្យគ្រប់គ្នាភ្ញាក់ផ្អើល ដោយលោកបានចុះទៅទស្សនកិច្ចដោយផ្ទាល់ លើកប៉ាល់ផ្ទុកយន្តហោះ Charles-de-Gaulle ដែលកំពុងស្ថិតក្នុងសមរភូមិប្រយុទ្ធ កំចាត់ក្រុមភេរវជនរដ្ឋអ៊ីស្លាម។ នេះជាលើកទី១ហើយដែលប្រធានាធិបតីបារាំង បានឈានជើងជាន់កប៉ាល់Charles-de-Gaulle ដែលកំពុងស្ថិតក្នុងសមរភូមិ ឆ្ងាយពីទឹកដីបារាំង។	ដំណើរទស្សនកិច្ចរបស់លោកហូឡង់ នៅសមុទ្រមេឌីទែររ៉ាណេ ត្រូវបានរក្សាទុកជាការសម្ងាត់ រហូតដំណាក់កាលចុងក្រោយ ដើម្បីធានាសុវត្ថិភាពសន្តិសុខ។ ម្សិលមិញនេះ លោកហូឡង់បានជួបជាមួយអ្នកបើកយន្តហោះប្រដេញ លើកទឹកចិត្តកងទ័ព និងបានសម្តែងអំណរគុណចំពោះកងទ័ពក្នុងកាតព្វកិច្ចកម្ចាត់ក្រុមជីហាតរដ្ឋអ៊ីស្លាម។ លោកហូឡង់លើកឡើងថា លើកនេះ លោកចុះមកជួបកងទ័ពក្នុងពេលកងទ័ពកំពុងប្រតិបត្តិការប្រយុទ្ធក្រុមភេរវជន គឹដើម្បីបង្ហាញថា បារាំងស្ថិតនៅពីក្រោយកងទ័ពជាតិជានិច្ច។ ល្ងាចម្សិលមិញ មុននឹងចាកចេញពីសមរភូមិ ត្រលប់មកបារាំងវិញ លោកហូឡង់បានចូលរួមមើលយន្តហោះជាច្រើនគ្រឿងដែលហោះចេញពីកប៉ាល់ Charles-de-Gaulle ចេញទៅប្រហារក្រុមដែស្ហ។ កប៉ាល់ផ្ទុកយន្តហោះ Charles-de-Gaulle ដឹកមនុស្ស២០០០នាក់ បានចាកចេញពីកំពង់ផែបារាំង ថ្ងៃ១៨វិច្ឆិកា គឺ៥ថ្ងៃក្រោយភេរវកម្មក្រុងប៉ារីស ដើម្បីប្រតិបត្តិការនៅស៊ីរីនិងអ៊ីរ៉ាក់។ បច្ចុប្បន្ន កប៉ាល់នេះកំពុងស្ថិតនៅសមុទ្រមេឌីទែររ៉ាណេ ចន្លោះប្រទេសតួកគីនិងអេហ្ស៊ីប។ តាំងពីបើកការប្រយុទ្ធថ្ងៃ២៣វិច្ឆិកាមក កងទ័ពបារាំងតែង ទទួលជោគជ័យជានិច្ច។ កប៉ាល់ផ្ទុកយន្តហោះCharles-de-Gaulle នឹងចេញទៅឈូងសមុទ្រពែរស៍នៅប៉ុន្មានថ្ងៃខាងមុខទៀត។ ទស្សនកិច្ចរបស់ប្រធានាធិបតីបារាំងនៅសមរភូមិ ធ្វើឡើងតែប៉ុន្មានថ្ងៃប៉ុណ្ណោះ មុនបារាំងរៀបចំការបោះឆ្នោតតំបន់ថ្ងៃអាទិត្យស្អែក។ ប្រជាប្រិយភាពរបស់លោកហូឡង់បានឡើងខ្ពស់ឡើងវិញ ក្រោយភេរវកម្មក្រុងប៉ារីស។ ប៉ុន្តែ បក្សសង្គមនិយមរបស់លោកគ្មានប្រជាប្រិយសម្រាប់ការបោះឆ្នោតថ្ងៃអាទិត្យនេះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2448.txt	ប្រធានាធិបតីអាមេរិក បារ៉ាក់ អូបាម៉ា បានធ្វើសេចក្ដីថ្លែងការណ៍ដ៏កម្រមួយចេញពីបន្ទប់ពងក្រពើ (Oval Office) របស់សេតវិមានលើករណីបាញ់ប្រហារនៅ San Bernardino រដ្ឋកាលីហ្វនីញ៉ាដែលបន្សល់ទុកមនុស្ស១៤ស្លាប់។ លោកក៏បានផ្ដោតលើការប្រយុទ្ធនឹងក្រុមជ្រុលនិយមឥស្លាមនិងការគ្រប់គ្រងអាវុធនៅអាមេរិក។	ប្រធានាធិបតីអាមេរិកលោក បារ៉ាក់ អូបាម៉ា ថ្លែងបញ្ជាក់ចេញពីបន្ទប់ពងក្រពើលើករណីបាញ់ប្រហារនៅ San Bernardino ថា នេះជាអំពើភេរវកម្ម។ ហើយវាគ្មានភ័ស្តុតាងបង្ហាញថា ក្រុមជ្រុលនិយមរដ្ឋឥស្លាម ឬដែស្ហ នៅពីក្រោយហេតុការណ៍នេះទេ។ យ៉ាងណាមិញ ការថ្លែងរបស់លោកអួបាម៉ា ប្រហែលជាការសម្រាលនូវអារម្មណ៍ភ័យខ្លាចអំពើភេរវកម្មរបស់ប្រជាជនអាមេរិកតែប៉ុណ្ណោះ។ បើទោះបីជាលោក អូបាម៉ា បានបដិសេធការពាក់ព័ន្ធរបស់ក្រុមដែស្ហក៏ដោយ ក៏គេអាចមើលឃើញថា ខ្មាន់កាំភ្លើងពីរនាក់ប្ដីប្រពន្ធដែលបានបាញ់រះសម្លាប់មនុស្សរង្គាលនោះ ប្រហែលជាមានការពាក់ព័ន្ធនឹងក្រុមជ្រុលនិយមនេះដែរ។ ពួកគេទាំងពីរអាចមានទំនាក់ទំនងលាក់បាំងឬដោយប្រយោលណាមួយជាមួយក្រុមរដ្ឋឥស្លាម។ ម្យ៉ាងទៀត លោកអូបាម៉ា ប្រហែលមិនចង់ឲ្យមានការលេចឡើងថា ខណៈដែលខ្លួនកំពុងតែតាមកម្ចាត់ក្រុមរដ្ឋឥស្លាមនៅឯបរទេសនោះ បែរជាមានការវាយប្រហារនៅក្នុងផ្ទះខ្លួនឯងទៅវិញ។ លើសពីនេះទៅទៀត លោក អូបាម៉ា ក៏បានបញ្ជាក់ម្ដងទៀតពីគោលជំហរបស់អាមេរិកក្នុងការកម្ចាត់ក្រុមរដ្ឋឥស្លាមឲ្យអស់។ លោកថា៖ «អាមេរិកនឹងប្រើរាល់កម្លាំងដែលខ្លួនមានក្នុងការប្រយុទ្ធប្រឆាំងក្រុមនេះ។ ហើយកងទ័ពរបស់យើងនឹងតាមប្រមាញ់ភេរវជននៅប្រទេសដទៃប្រសិនបើចាំបាច់»។ ស្របពេលជាមួយគ្នានេះ លោកក៏បានស្នើឲ្យសភាបន្តការគាំទ្រលើការប្រើប្រាស់កម្លាំងយោធាប្រឆាំងនឹងក្រុមភេរវករ។ ឆ្លៀតក្នុងឱកាសនោះដែរ លោក អូបាម៉ា ក៏បានលើកឡើងពីវិធានការសម្រាប់កម្ចាត់ក្រុមរដ្ឋឥស្លាម ដោយលោកសង្កត់ធ្ងន់ថា សកម្មភាពក្នុងស្រុកមួយចំនួន អាចជួយដល់ការប្រឆាំងភេរវកម្មដែរ។ លោក អូបាម៉ា ប្រហែលជាចង់សំដៅដល់ការគ្រប់គ្រងអាវុធនៅក្នុងអាមេរិក។ លោកចង់ឲ្យមានការរឹតបន្តឹងច្បាប់គ្រប់គ្រងអាវុធឲ្យកាន់តែមានប្រសិទ្ធភាពបន្ថែមទៀត ជាពិសេសនោះ លោកបានស្នើឲ្យសភាអនុម័តច្បាប់មួយដែលហាមឃាត់បុគ្គលណាដែលមានឈ្មោះក្នុងបញ្ជីហាមការហោះហើរ មិនឲ្យទិញអាវុធបានឡើយ។ មូលហេតុនៃការស្នើសុំនេះ ដោយសារតែមានការរឹបអូសអាវុធមួយចំនួនពីផ្ទះរបស់ជនដៃដល់ពីរនាក់ប្ដីប្រពន្ធ។ គួរបញ្ជាក់ថា ប៉ូលិសបានប្រទះឃើញបន្ទប់ផ្ទុកអាវុធជាច្រើន មានទាំងកាំភ្លើងនិងគ្រាប់បែកបំពង់ជាដើម។ នេះគឺជាលើកទីបីហើយដែលប្រធានាធិបតី អូបាម៉ាថ្លែងសុន្ទរកថាចេញពីបន្ទប់ពងក្រពើរបស់សេតវិមាន។ ហើយលើទីបីនេះ លោកបានធ្វើឡើងក្រោយកាយការបាញ់រះនៅឯ San Bernardino រដ្ឋកាលីហ្វរនីញ៉ា ដោយប្ដីប្រពន្ធពីរនាក់ ដែលបានសម្លាប់មនុស្ស១៤នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2449.txt	ការបោះឆ្នោតមីយ៉ាន់ម៉ាថ្ងៃទី០៨ ខែវិច្ឆិកា បានបង្ហាញហើយថាបក្សសម្ព័ន្ធជាតិដើម្បីលទ្ធិប្រជាធិបតេយ្យរបស់លោកស្រីអ៊ុងសាន ស៊ូជី ទទួលបានសំឡេងលើសលប់ក្នុងការបង្កើតរដ្ឋាភិបាលថ្មីដោយខ្លួនឯងបាន។ តែរឿងគូរឲ្យភ្ញាក់ផ្អើលនោះ ដើម្បីផ្សះផ្សាជាតិលោកស្រីស៊ូជី សម្រេចលះបង់តំណែងមួយចំនួនក្នុងក្បាលម៉ាស៊ីនរដ្ឋាភិបាលថ្មីសម្រាប់បក្សនយោបាយផ្សេង និងតំណាងជនជាតិភាគតិច។	កាលពីថ្ងៃទី២៦ ខែវិច្ឆិកា ម្សិលមិញ មេបក្សសម្ព័ន្ធជាតិដើម្បីប្រជាធិបតេយ្យលោកស្រី អ៊ុងសាន ស៊ូជី បានអះអាងថារដ្ឋាភិបាលថ្មីរបស់លោកស្រី នឹងបញ្ចូលសមាសភាពពីបក្សនយោបាយផ្សេង និង តំណាងរបស់ជនជាតិភាគតិច។ ការធ្វើបែបនេះ គឺដើម្បីបង្ហាញពីការផ្សះផ្សាជាតិ ដ្បិតសង្គមមីយ៉ាន់ម៉ាចម្រុះទៅដោយជនជាតិភាគតិចជាច្រើន។ ក្រោយទទួលឯករាជ្យពីអង់គ្លេសក្នុងឆ្នាំ១៩៤៨ មីយ៉ាន់ម៉ា ប្រឈមនឹងបញ្ហាទាំងឥទ្ធិពលរបស់យោធាក្នុងនយោបាយ និងទាំងភាពចម្រុះគ្នាជាច្រើនជាតិសាសន៍ក្នុងសង្គម។ រហូតមកដល់ពេលនេះ ការប្រយុទ្ធគ្នារវាងក្រុមឧទ្ទាម និងកងកម្លាំងរដ្ឋាភិបាលនៅតែបន្តកើតមាន និងជាពិសេសនោះ ជម្លោះជាតិសាសន៍ក្នុងសង្គមមីយ៉ាន់ម៉ាតែមួយ ហើយវាពិតជាបានគំរាមកំហែងដល់សន្តិសុខសង្គម និងការបែកបាក់ជាតិ ។ បញ្ហាដែលបន្សល់ទុកជាច្រើនទសវត្សរ៍ទាំងនេះ ត្រូវបានគេទទួលស្គាល់ថាជាបន្ទុកដ៏ធ្ងន់មួយសម្រាប់ រដ្ឋាភិបាលថ្មីរបស់លោកស្រីអ៊ុងសាន ស៊ូជី ដែលនឹងត្រូវបង្កើតឡើងនៅដើមឆ្នាំ២០១៦ខាងមុខនេះ។ យ៉ាងណាក៏ដោយ លោកស្រីអ៊ុងសាន សូជី បានបង្ហាញគោលការណ៍សម្រាប់រដ្ឋាភិបាលថ្មីរបស់លោកស្រីតាមរយៈកិច្ចសម្ភាសន៍ជាមួយនឹងវិទ្យុអាស៊ីសេរីប្រចាំមីយ៉ាន់មា់។ ក្នុងនោះលោកស្រីបានអះអាង បក្សលោកស្រី បានទទួលសំឡេងភ្លូកទឹកភ្លូកដីនៃចំនួនអាសនៈ ដែលសំដៅលើតំណែងនៅក្នុងរដ្ឋាភិបាល ក៏ប៉ុន្តែ បក្សលោកស្រី នឹងមិនយកតំណែងទាំងអស់នោះទេ។ លោកស្រីបន្តទៀតថា រដ្ឋាភិបាលថ្មី របស់លោកស្រី នឹងសហការជាមួយបក្សដទៃក្រោមគោលការណ៍នៃការចែករំលែកជោគជ័យ ដោយផ្អែកតាមការកសាងការផ្សះផ្សាជាតិ។ លោកស្រីស៊ូជី សង្កត់ថា លោកស្រី នឹងដាក់បញ្ចូលតំណាងរបស់ជនជាតិភាគតិច ដែលមិនមែនជាសមាជិករបស់បក្សសម្ព័ជាតិដើម្បីប្រជាធិបតេយ្យ និង អ្នកផ្សេងទៀតដែលអាចបម្រើការដើម្បីប្រទេសជាតិ។ តែ លោកស្រី មិនបានបញ្ជាក់ពីការដាក់បញ្ចូល ជនជាតិរ៉ូហ៊ីងយ៉ានោះទេ។ សូមបញ្ជាក់ផងដែរថា ទោះបីជាបក្សលោកស្រីស៊ូជី ទទួលបានការគាំទ្រលើសលប់ពីប្រជាពលរដ្ឋក៏ដោយ ការផ្លាស់ប្តូរបរិបទនយោបាយ និង សង្គមដែលពោរពេញដោយភាពចម្រុះគ្នា មិនអាចធ្វើទៅ ដោយឆាប់រហ័សបាននោះទេ។ ជាក់ស្តែង ក្រោយពីដឹងថាបក្សខ្លួនទទួលបានជ័យជម្នះហើយនោះ លោកស្រីស៊ូជី បានស្វះស្វែងក្នុងការសុំចរចាជាមួយនឹងមេដឹកនាំកំពូលដូចជាប្រធានាធិបតីមីយ៉ាន់ ម៉ា ប្រធានរដ្ឋសភា និងមេបញ្ជាការយោធាលើបញ្ហានៃការផ្ទេរតំណែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_245.txt	សម្ព័ន្ធភាពបក្សទាំង ១១ របស់បក្សភឿថៃបានបោះឆ្នោតនារសៀលថ្ងៃទី១៥ ខែសីហា សម្រេចតែងតាំងកូនស្រីអតីតនាយករដ្ឋមន្ត្រីលោក ថាក់ស៊ីន ស៊ីណាវ៉ាត់ ជាបេក្ខភាពរបស់ក្រុមខ្លួន ដើម្បីក្លាយជានាយករដ្ឋមន្ត្រីទី៣១ របស់ថៃ។	សម្ព័ន្ធបក្សភឿថៃបានជ្រើសលោកស្រី Paetongtarn Shinawatra ជាបេក្ខជននាយករដ្ឋមន្ត្រីសម្រាប់សភាបោះឆ្នោតជ្រើសតាំងនៅថ្ងៃទី១៦ ខែសីហា។ មុនការសម្រេចនេះ បក្សភឿថៃបានស្នើបេក្ខជន២រូប គឺលោកស្រី Paetongtarn ដែលជាប្រធានបក្ស និងអតីតរដ្ឋមន្ត្រីក្រសួងយុត្តិធម៌លោក Chaikasem Nitisiri។ បើតាមសារព័ត៌មាន Bangkok Post លោក Chaikasem មានសុខភាពមិនល្អ។ ឯលោកស្រី Paetongtarn អាយុ ៣៧ឆ្នាំ កន្លងមកតែងតែបដិសេធមិនទទួលយកតំណែងនេះ ព្រោះនៅខ្វះបទពិសោធ។ ក្រៅពីបក្សភឿថៃ បក្សចំនួន ៤ទៀត បានដាក់បេក្ខភាពនាយករដ្ឋមន្រ្តី។ បក្សភូមិចៃថៃបានដាក់បេក្ខភាពលោក Anutin Charnvirakul ដែលបក្សនេះទទួលបាន ៧១អសនៈនៅក្នុងសភា។ សម្រាប់បក្ស Palang Pracharath ដែលទទួលបាន ៤០អសនៈបានដាក់បេក្ខភាពលោក Prawit Wongsuwon។ ទន្ទឹមនេះ បក្សរួបរួមថៃដែលទទួលបាន ៣៦អាសនៈបានដាក់បេក្ខភាពអតីតនាយករដ្ឋមន្រ្តីថៃលោក ប្រាយុទ្ធ ចាន់អូចា និងលោក Pirapan Salirathavibhaga ខណៈបក្សប្រជាធិបតេយ្យមាន ២៥អាសនៈដាក់លោក Jurin Laksanawisit ។ ដើម្បីក្លាយជានាយករដ្ឋមន្ត្រីថ្មីរបស់ថៃ បេក្ខជនម្នាក់ត្រូវទទួលបានការគាំទ្រដ៏លើសលប់ពីសមាជិកសភាចំនួន ៤៩៣ មានន័យថាយ៉ាងហោចណាស់ទទួលបានសំឡេងតិចបំផុត ២៤៧សំឡេងនៅក្នុងរដ្ឋសភា។ ប្រសិនបើគ្មានបេក្ខជនណាទទួលបានសំឡេងឆ្នោតនេះទេ សភានឹងបន្តប្រជុំនិងដំណើរការបោះឆ្នោតឡើងវិញ។ សម្ព័ន្ធភាពបក្សទាំង១១ របស់បក្សរបស់ភឿថៃទទួលបាន ៣១៤អាសនៈនៅក្នុងសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2450.txt	ការបាញ់យន្តហោះរុស្ស៊ីទម្លាក់ បានបង្ខំឲ្យរុស្ស៊ីតាមសងសឹកតួកគីជាបន្តបន្ទាប់។ រុស្ស៊ីប្រើប្រាស់សង្គ្រាមសេដ្ឋកិច្ច និងប្រមែរប្រមូលភ័ស្តុតាងពាក់ព័ន្ធមកបកអាក្រាតក្រុមគ្រួសារប្រធានាធិបតីតួកគីដែលលួចរកជាមួយក្រុមភេរវជនរដ្ឋឥស្លាម ឬដែស្ហ (Daesh)។ ព្រោះទណ្ឌកម្មសេដ្ឋកិច្ចរបស់រុស្ស៊ី តួកគីខាតបង់ចំណូលប្រហែល ៧៦៤ លានដុល្លារប្រចាំឆ្នាំ នេះមិនរាប់ចំណូលតួកគីរកបានពីអ្នកទេសចររុស្ស៊ីឡើយ។ ហើយបច្ចុប្បន្ននេះរដ្ឋាភិបាលក្រេមឡាំងអះអាងថាខ្លួនមានឯកសារផង ខ្សែរអាត់វីដេអូផង និងព័ត៌មានចារកម្មផងដែលអាចបញ្ជាក់ថាក្រុមគ្រួសារប្រធានាធិបតីតួកគីពិតជាពាក់ព័ន្ធជំនួញប្រេងឆៅជាមួយក្រុមភេរវជន។	សូមស្តាប់ការបកស្រាយរបស់លោក សៅ ផលនិស្ស័យ៖ ការបាញ់ទម្លាក់យន្តហោះចម្បាំងរុស្ស៊ីកាលពីថ្ងៃ ២៤ វិច្ឆិកា ដោយតួកគី មិនត្រឹមតែធ្វើឲ្យទំនាក់ទំនងរវាងរុស្ស៊ីនិងតួកគីល្អក់ករកប៉ុណ្ណោះទេ តែវាក្លាយជារឿងវែងឆ្ងាយមិនចេះចប់។ រុស្ស៊ីមិនត្រឹមតែប្រើវិធានការសេដ្ឋកិច្ចដាក់គំនាបលើតួកគីឲ្យប្រទេសនេះខាតបង់លុយវាល់លានប៉ុណ្ណោះទេ រុស្ស៊ីបានបន្តតាមព្យាបាទប្រធានាធិបតីតួកគីធ្វើយ៉ាងណាឲ្យអាម៉ាសមុខនិងអស់តំណែងផង។ របបដឹកនាំក្រេមឡាំងអះអាងថា ខ្លួនបានប្រមែរប្រមូលភស្តុតាងពាក់ព័ន្ធមកបកអាក្រាតរឿងអាស្រួវក្រុមគ្រួសារប្រធានាធិបតីតួកគីលោក Recep Tayyip Erdogan ដែលបានប្រយោជន៍ពីអាជីវកម្មប្រេងខុសច្បាប់ជាមួយក្រុមភេរវជនរដ្ឋឥស្លាម។ ១.តួកគីក្រពុលមុខព្រោះខាតលុយរាប់រយលានដុល្លារព្រោះទណ្ឌកម្មរុស្ស៊ី តាមក្រឹត្យដែលចុះហត្ថលេខាដោយលោក វ្ល៉ាឌីមៀ ពូទីន ផ្ទាល់ ទំនិញជាច្រើនប្រភេទជាពិសេសផលិតផលកសិកម្ម ចំណីអាហារ និងវាយនភ័ណ្ឌដែលផលិតដោយតួកគីនឹងត្រូវហាមឃាត់ ហើយក្រឹត្យនេះនឹងចូលជាធរមាននៅខែមករាខាងមុខ បើសិនគ្មានការផ្លាស់ប្តូរ។ ជុំវិញបញ្ហានេះ រដ្ឋមន្ត្រីកសិកម្មតួកគីលោក Faruk Celik បានបញ្ជាក់នៅថ្ងៃពុធម្សិលមិញថា តួកគីប្រឈមមុខការខាតបង់ចំណូលដែលខ្លួនរកបានប្រចាំឆ្នាំរហូតដល់៧៦៤លានដុលា្លរអាមេរិកឯណោះ ព្រោះតែផលិតផលចំណីអាហាររបស់ខ្លួនលែងអាចនាំចូលទីផ្សាររុស្ស៊ីបាន ព្រោះតែទណ្ឌកម្មសេដ្ឋកិច្ច។ យ៉ាងណាមិញនេះគ្រាន់តែជាការខាតបង់ព្រោះមិនអាចនាំផលិតផលកសិកម្មចូលទីផ្សាររុស្ស៊ីបានប៉ុណ្ណោះ មិនមែនការខាតបង់ជារួមនោះឡើយ។ រាល់ឆ្នាំតួកគីក៏អាចរកចំណូលបានច្រើនលានដុល្លារពីអ្នកទេសចររុស្ស៊ីរាប់លាននាក់ដែលទៅកំសាន្តនៅតួកគីដែរ។ លោក ពូទីន បានដាក់បញ្ជាឲ្យក្រុមហ៊ុនទេសចរចៀសវាងផ្សព្វផ្សាយដល់ប្រជាពលរដ្ឋរុស្ស៊ីកំសាន្តពីដំណើរទៅកាន់ប្រទេសតួកគី ដោយនេះជាបំណងដាស់តឿនប្រជាជនរុស្ស៊ីផ្អាកទៅកម្សាន្តនៅតួកគី។ តែនិយាយទៅ រុស្ស៊ីខ្លួនឯងដែលដាក់ទណ្ឌកម្មគេនោះ ក៏ខាតបង់ចំណូលដែរ គ្រាន់តែតិចជាងតួកគីប៉ុណ្ណោះ។ ២.តួកគីជួញដូរប្រេងខុសច្បាប់មិនមែនជារឿងថ្មី តែរុស្ស៊ីគ្រាន់ចង់ឲ្យប្រធានាធិបតីតួកគីអស់តំណែង ការខាតលុយកាក់ព្រោះទណ្ឌកម្មជារឿងមួយ តែបញ្ហាមួយទៀតធ្វើឲ្យប្រធានាធិបតីតួកគីខ្វល់ខ្វាយបំផុតនោះគឺការតាមព្យាបាទរបស់របបដឹកនាំក្រេមឡាំង រហូតទាញភ័ស្តុតាងជាច្រើនមកបកអាក្រាតរឿរអាស្រួវក្រុមគ្រួសារលោក Erdogan។ តាមពិតទៅរឿងតួកគីបានប្រយោជន៍ពីប្រេងផលិតដោយក្រុមភេរវជននៅស៊ីរីមិនមែនជារឿងថ្មីសោះ ហើយសហគមន៍អន្តរជាតិទាំងមូលរួមទាំងរុស្ស៊ីក៏ដឹងច្បាស់ដែរ។ តែកន្លងមកពេលជជែកគ្នារឿងវិធានការកម្ចាត់ក្រុមរដ្ឋឥស្លាមនៅស៊ីរីនិងអ៊ីរ៉ាក់ឬក្រុមដែស្ហ ប្រទេសសមាជិកក្រុមប្រឹក្សាសន្តិសុខ និងអឺរ៉ុបផងនោះបានបិទភ្នែក ធ្វើគរធ្វើថ្លង់ខ្លះដោយមិនសូវលើករឿងចំណូលដែលក្រុមភេរវជននេះរកបានដោយនាំប្រេងឆ្លងតាមទឹកដីតួកគីទេ។ គេត្រឹមឃើញមានការដាក់ចេញទណ្ឌកម្មលើឈ្មួញកណ្តាលដែលពាក់ព័ន្ធការជួញដូរប្រេងនេះដោយសហភាពអឺរ៉ុបដែរ ប៉ុន្តែបញ្ហានៅត្រង់គ្មានការកំណត់ឲ្យច្បាស់ថាអ្នកជាឈ្មួញកណ្តាទេ។ អាចថាប្រទេសទាំងនោះមិនមានឆន្ទៈពេញលេញក្នុងការដោះស្រាយបញ្ហាភេរវជន ព្រោះមិនមែនពួកគេមិនដឹងសោះឯណាថា ចង់ឈ្នះក្រុមភេរវជនមិនមែនពឹងតែលើទ័ពនិងអាវុធមួយមុខដើម្បីកម្ទេចទីតាំងផលិតប្រេងឬលើក្រុមភេរវជននេះឡើយ។ ក្រុមរដ្ឋឥស្លាមរកចំណូលបានមិនតិចជាង៤០លានដុល្លារទេក្នុងមួយខែដោយសារការផលិតនិងលក់ប្រេងនេះ ដោយលុយទាំងនោះត្រូវប្រើប្រាស់ដើម្បីររើសសមាជិកនិងទិញអាវុធ។ ត្រលប់មកវិញ រដ្ឋាភិបាលរុស្ស៊ីកន្លងមកទោះថ្វីបើបានដឹងដូច្នេះក៏ដោយ ក៏វាគ្មានហេតុផលអ្វីដែលរុស្ស៊ីនៅសុខៗ បកអាក្រាតតួកគីដែរ។ រយៈពេលយូរល្មមហើយ រុស្ស៊ីនិងតួកគីបានរកស៊ីជាមួយគ្នាដោយជិតស្និទ្ធ ហើយភាគីទាំងពីរបានប្រយោជន៍ច្រើនរៀងខ្លួនពីពាណិជ្ជកម្មទ្វេភាគីនេះដែរ។ ប៉ុន្តែក្រោយតួកគីមិនទុកមុខឲ្យខ្លួន ថ្លើមធំហ៊ានបាញ់យន្តហោះខ្លួនទម្លាក់ផង រដ្ឋាភិបាលក្រុងម៉ូស្គូក៏យករឿងបែបនេះមកទម្លាយឲ្យគ្រប់គ្នាបានដឹងតែម្តង។ បើតាមស្ថានភាពជាក់ស្តែងលោក វ្ល៉ាឌីមៀ ពូទីន ពិតជាចង់ឲ្យលោក Erdogan អស់តំណែងព្រោះប្រមុខរដ្ឋតួកគីនេះបានប្រកាសហើយថាលោកនឹងចុះចេញពីតំណែងបើរុស្ស៊ីមានភស្តុតាងគ្រប់គ្រាន់បង្ហាញថាលោកបានរកស៊ីជាមួយក្រុមភេរវជនមែន។ ប៉ុន្តែយ៉ាងណាក៏ដោយរុស្ស៊ីបានថ្លែងការពារខ្លួនហើយថា បំណងពិតប្រាកដរបស់ខ្លួនមិនមែនធ្វើឲ្យប្រធានាធិបតីតួកគីអស់តំណែងទេ តែចង់ដាស់តឿនបណ្តាប្រទេសជាមិត្តដែលកំពុងច្បាំងកម្ចាត់ក្រុមភេរវជនដូចគ្នានោះ ស្វែងរកវិធានការកាត់ផ្តាច់ប្រភពចំណូលរបស់ក្រុមភេរវជន។ និយាយឲ្យអស់ទៅ មិនមែនតែតួកគីឬក្រុមគ្រួសារប្រធានាធិបតីឬអភិជនតួកគីប៉ុណ្ណោះទេ ដែលសម្ងំនិងឆក់ឱកាសទាញប្រយោជន៍ពីការជួញដូរប្រេងខុសច្បាប់និងចលនាក្រុមដែស្ហនេះ។ គេចោទសួរថា តើប្រេងដែលតួកគីបានទិញពីក្រុមភេរវជននោះត្រូវយកទៅណា ឬក៏តួកគីស្តុកប្រេងទុក។ ប្រទេសអឺរ៉ុបមួយចំនួនប្រហែលជាអាចឆ្លើយសំណួរនេះបាន ព្រោះប្រេងទាំងនោះត្រូវនាំចេញពីតួកគីទៅកាន់ប្រទេសអឺរ៉ុបមួយចំនួនផង៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2451.txt	ថ្ងៃសុក្រនេះ ប្រជាជនបារាំងទូទាំងប្រទេសប្រារព្ធពិធីរំលឹកវិញ្ញាណក្ខន្ធជនរងគ្រោះទាំង១៣០នាក់ ដែលបានស្លាប់ក្នុងអំពើភេរវកម្មនៅក្រុងប៉ារីស កាលពីថ្ងៃ១៣វិច្ឆិកា។ សង្គមបារាំងកំពុងតែចោទសួរលើទំនាក់ទំនងមិត្តភាពរវាងជាតិខ្លួន ជាមួយអារ៉ាប៊ីសាអូឌីត និងកាតា។ ប្រទេសអ្នកមានទាំង២បានចូលរួមកម្ទេចក្រុមជីហាតនៅស៊ីរី ប៉ុន្តែប្រទេសទាំង២រងការចោទប្រកាន់ថា បានឧបត្ថម្ភប្រាក់កាសដល់ក្រុមដែស្ហដែលជាសត្រូវចម្បងរបស់បារាំង។ បក្សប្រឆាំងរណសិរ្សជាតិបារាំងបានទាមទារឲ្យបារាំងដកខ្លួនពីប្រទេសទាំង២ មកសហការស្អិតល្មួតជាមួយអ៊ីរ៉ង់និងរុស្ស៊ីវិញ។	សូមស្តាប់ការបកស្រាយរបស់លោកស្រីព្រំសឿន សូលីណា៖ ខណៈបារាំងកំពុងឧទ្ទិសដល់ជនរងគ្រោះទាំង១៣០នាក់ដែលស្លាប់ក្នុងការវាយប្រហារភេរវកម្មរបស់ក្រុមភេរវជនរដ្ឋអ៊ីស្លាម រដ្ឋាភិបាលលោកហូឡង់មិនសូវជាស្ងប់ចិត្តប៉ុន្មានទេ នៅចំពោះមុខអ្នកសារព័ត៌មានក៏ដូចជាពលរដ្ឋបារាំង ដែលកំពុងចោទសួរពីតួនាទីរបស់អារ៉ាប៊ីសាអូឌីត និងកាតាក្នុងយុទ្ធនាការកម្ចាត់ក្រុមដែស្ហនៅស៊ីរី។ រដ្ឋាភិបាលបារាំងមិនសូវស្រួលចិត្តទេ ដែលអារ៉ាប៊ី សាអូឌីត និងកាតា ជាមិត្តល្អ ត្រូវរងការចោទប្រកាន់ថា ឧបត្ថម្ភក្រុមដែស្ហដែលបានបង្ហូរឈាមប្រជាជនបារាំង កាលពីថ្ងៃ១៣វិច្ឆិកានោះ។ ពិសេសពេលបក្សអភិរក្សជ្រុលនិយមរបស់លោកស្រីម៉ារីន ឡឺពេន ដែលកំពុងមានប្រជាប្រិយភាពខ្ពស់ក្នុងស្រុក បានដាក់សម្ពាធឲ្យរដ្ឋាភិបាលដកខ្លួនពីអារ៉ាប៊ី និងកាតា ហើយងាកមករករុស្ស៊ីនិងអ៊ីរ៉ង់វិញ។ សម្រាប់បក្សស្តាំនិយមជ្រុលបារាំង ការដកខ្លួនពីប្រទេសទាំង២ នឹងធ្វើឲ្យអន្តរជាតិចោទសួរពីសម្ព័ន្ធមិត្តឡើងវិញ ហើយក៏ដាក់សម្ពាធដល់កាតានិងអារ៉ាប៊ី ឲ្យមើលពីទង្វើខ្លួនឡើងវិញដែរ។ សូមរំលឹកថា ក្រុមរដ្ឋអ៊ីស្លាមជាក្រុមសាសនាអ៊ីស្លាមនិកាយស៊ុននីត មានដើមកំណើតមកពីអ៊ីរ៉ាក់។ សារព័ត៌មានបារាំង ឡឺម៉ុង Le Monde បានចុះផ្សាយថា អារ៉ាប៊ីសាអូឌីតផ្តល់ប្រាក់កាសដល់ក្រុមនិកាយស៊ុននីតជ្រុលនិយម នៅទូទាំងពិភពលោក។ អ្នកជំនាញជាច្រើននាក់ក៏បានលើកឡើងដែរថា ក្រុមដែស្ហអាចឡើងខ្លាំងដូចសព្វថ្ងៃក៏ដោយសារមានប្រទេសអ្នកមាននៅតំបន់ឈូងសមុទ្រពែរស៍ជួយជ្រោមជ្រែងដែរ។ វេបសាយវីគីលីកWikiLeaks វិញ ធ្លាប់ចុះផ្សាយកាលពីឆ្នាំ២០១០ដែរ នូវកំណត់ត្រាអ្នកការទូតអាមេរិកម្នាក់ ដែលចោទថា ក្រុមអ្នកផ្តល់ជំនួយជាលក្ខណៈឯកជន នៅអារ៉ាប៊ី បានក្លាយជាប្រភពហិរញ្ញវត្ថុចម្បងសម្រាប់បណ្តាក្រុមភេរវជនស៊ុននីត។ ការចោទប្រកាន់របស់អ្នកការទូតអាមេរិក កាលពីឆ្នាំ២០១០ គឺចង់សំដៅទៅលើក្រុមអាល់កៃដា ដែលជាសត្រូវសួរពូជរបស់អាមេរិក។ ក្រុមអាល់កៃដាមានសាខាក្រុមនៅអ៊ីរ៉ាក់។ សាខានេះបានប្រែក្លាយទៅជាក្រុមដែស្ហសព្វថ្ងៃនេះឯង។ អ្នកការទូតអាមេរិករូបនោះបានបរិហារដែរថា កាតានិងកូវ៉ែតសុទ្ធតែអនុគ្រោះក្រុមភេរវជន។ កាតា អារា់ប៊ីសាអូឌីតបានបដិសេធការចោទប្រកាន់ទាំងនេះ ដាច់អហង្កា ដោយប្រាប់ថា គ្មានទំនាក់ទំនងនយោបាយ ឬលុយកាក់ជាមួយក្រុមដែស្ហឡើយ។ នាយករដ្ឋមន្ត្រីបារាំងម៉ានុយអែល វ៉ាល់ វិញ ក៏បានចេញមុខការពារប្រទេសអារ៉ាប៊ីជាមិត្តដែរ។ រឿងអីដែលហ៊ានចោទថា អារ៉ាប៊ីនិងកាតាគាំទ្រក្រុមដែស្ហ បើអារ៉ាប៊ីខ្លួនឯងក៏រងការគំរាមពីក្រុមដែស្ហដែរនោះ? ម្យ៉ាងទៀត អារ៉ាប៊ីសាអូឌីត និងកាតាសុទ្ធតែចូលរួមកម្ទេចក្រុមដែស្ហនៅស៊ីរី។ យោងតាមលោកស្រីLori Plotkin Boghardជាអ្នកជំនាញនៅវិទ្យាស្ថានWashington Institute គេគ្មានភស្តុតាងបញ្ជាក់ថា អារ៉ាប៊ីឲ្យប្រាក់កាសក្រុមដែស្ហទេ។ ប៉ុន្មានឆ្នាំចុងក្រោយនេះ អារ៉ាប៊ីបានបញ្ជូនប្រាក់រាប់រយលានដុល្លារទៅស៊ីរី តាមរយៈមូលនិធិអ៊ីស្លាមផ្សេងៗ រឺតាមបណ្តាជនផ្សេងៗ។ ដូច្នេះ ត្បិតថា អារ៉ាប៊ីមិនជួយក្រុមភេរវជនដោយផ្ទាល់មែន ក៏អាចដោយប្រយោលដែរ ព្រោះថា ជំនួយទាំងនេះ អាចធ្លាក់ដល់ដៃក្រុមមនុស្សដែលចាក់ឫសជ្រៅក្នុងសាសនាអ៊ីស្លាម ជាក្រុមមនុស្សដែលអាចផ្តល់លុយកាក់បន្តទៅក្រុមដែស្ហ។ បើប្រទេសអ្នកមានតំបន់ឈូងសមុទ្រពែរស៍ ដូចជាអារ៉ាប៊ី រឺកាតាបានឧបត្ថម្ភក្រុមជីហាតមែននោះ ពិតជាធ្ងន់កហើយ។ ក្នុងប្រតិបត្តិការកម្ទេចក្រុមជីហាតនៅស៊ីរី កាតាដើរតួនាទីជាអាជ្ញាកណ្តាល។ បើកាតារឺអារ៉ាប៊ីជ្រោមជ្រែងក្រុមដែស្ហ សង្គ្រាមកម្ទេចក្រុមជីហាត មិនអាចទៅមុខទេ ព្រោះកាតានិងអារ៉ាប៊ីអាចផ្តល់ព័ត៌មានដល់ក្រុមដែស្ហបាន។ ប្រទេសទាំង២ប្រៀបបាននឹងអាវុធមុខពីរដូច្នោះដែរ។ ម្ល៉ោះហើយ ទើបពលរដ្ឋបារាំងកំពុងបារម្ភពីបញ្ហានេះ។ ដោយឡែក ងាកមើលជ្រុងម្ខាងទៀត យើងអាចថា តាំងពីស៊ីរីធ្លាក់ក្នុងបដិវត្តន៍បះបោរឆ្នាំ២០១១មក ទាំងកាតា អារ៉ាប៊ី បារាំង រឺក៏អាមេរិក ដំបូងទី សុទ្ធតែនាំគ្នាគាំទ្រក្រុមប្រឆាំងស៊ីរី មកពីគ្រប់និន្នាការនយោបាយ។ ប៉ុន្តែ ដល់ពេលក្រុមដែស្ហផ្តាច់ខ្លួនតែឯងផុតទៅ ទើបម្នាក់ៗជាប់កុនរៀងៗខ្លួន ព្រោះម្នាក់ៗសុទ្ធតែធ្លាប់ជួយក្រុមឧទ្ទាមមួយនេះ។ ងាកមកមើលជ្រុងម្ខាងទៀត អ្នកជំនាញខ្លះ បែបយ៉ាងលោកKamel Daoud ជាអ្នកនិពន្ធជនជាតិអាល់ហ្សេរី បានមើលឃើញបញ្ហាជ្រៅមួយទៀត នៅពីក្រោយបណ្តាប្រទេសដូចជាអារ៉ាប៊ីនេះ។ បញ្ហានោះគឺថា អារ៉ាប៊ីកំពុងក្លាយជាប្រទេសដែលក្រុមដែស្ហយកគំរូតាម ព្រោះអារ៉ាប៊ី មានមនោគមវិជ្ជាអ៊ីស្លាមជ្រុលនិយម។ អ្នកនិពន្ធ អាល់ហ្សេរី កាមែល ដាអ៊ូត បានប្រដូចអារ៉ាប៊ី ទៅនឹងឪពុករបស់ក្រុមដែស្ហ ហើយប្រដូចការឈ្លានពានអ៊ីរ៉ាក់ពីប្រទេសលោកខាងលិច ទៅនឹងម្តាយ។ សម្រាប់លោកដាអ៊ូត ប្រទេសលោកខាងលិចឈ្លានពានអ៊ីរ៉ាក់ ប្រៀបបានទង្វើរបស់ម្តាយ ព្រោះថា មានប្រជាជនអារ៉ាប់ជាច្រើនដែលរស់នៅក្នុងភាពអស់សង្ឃឹមក្រោមរបបលោកសាដាំហ៊ូសេន។ ដូច្នេះ ការឈ្លានពាននេះបានជួយសង្គ្រោះពលរដ្ឋទាំងនេះឲ្យធូរចិត្តមានសង្ឃឹមឡើងវិញ។ រីអារ៉ាប៊ីវិញ មានមនោគមវិជ្ជា ជ្រុលនិយម ជាមនោគមដែលជំទាស់ដាច់ខាតនឹងការវិវត្តនៃសាសនាអ៊ីស្លាម បច្ចុប្បន្ន។ មនោគមវិជ្ជានេះប្រៀបបាននឹងឪពុកក្រុមភេរវជនជ្រុលនិយមដូច្នេះឯង។ បើបារាំង ឬប្រទេសលោកខាងលិច សុទ្ធតែបរិហារពីការចាក់ឫសជ្រុលនិយមក្នុងសាសនាអ៊ីស្លាម ពួកគេក៏ត្រូវតែគិតពីមនោគមជ្រុលនិយមនៅអារ៉ាប៊ីដែរ មិនដូច្នោះទេ ទោះជាឈ្នះក្រុមដែស្ហនៅសមរភូមិ ក៏មិនអាចឈ្នះសង្គ្រាមធំដែរ ព្រោះសកម្មជនជ្រុលនិយមដូចដែស្ហ នៅតែបន្តកកើតឡើងក្នុងជំនាន់ក្រោយៗទៀត ដរាបណាប្រទេសដូចអារ៉ាប៊ីនៅតែប្រកាន់យកអ៊ីស្លាមជ្រុលនិយម។ ក្រុមសិទ្ធិមនុស្សសុទ្ធតែបរិហារថាអារ៉ាប៊ីមិនគោរពសិទ្ធិមនុស្ស។ ប្រធានបក្សបរិស្ថាននៅអឺរ៉ុប លោកហ្វីលីព ឡាំប៊ែរ Philippe Lamberts ក៏ទទួលស្គាល់ដែរថា អារ៉ាប៊ីរំលោភសិទ្ធិមនុស្ស កាត់ដៃជើងមនុស្ស។ ប៉ុន្តែ លោកបរិហារថា សហភាពអឺរ៉ុបនៅតែមានទំនាក់ទំនងល្អឥតខ្ចោះជាមួយអារ៉ាប៊ី ព្រោះអឺរ៉ុបពឹងផ្អែកលើប្រេងរបស់ប្រទេសមួយនេះ។ មិនពិបាកឆ្ងល់ទេដែលរដ្ឋាភិបាលអឺរ៉ុប ពិសេសបារាំងមិនសូវជាស្រួលចិត្តបើគេរិះគន់ប្រទេសនេះ។ បើកាត់ផ្តាច់ទំនាក់ទំនងជាមួយអារ៉ាប៊ី រឺកាតា ប្រហែលពិបាកមើលមុខគ្នាចំទៅថ្ងៃក្រោយ ព្រោះកាតាទើបទិញយន្តហោះចម្បាំងរ៉ាហ្វាល់ដ៏ល្បីពីបារាំង ដល់ទៅ២៤គ្រឿង កាលពីខែឧសភាកន្លងទៅ៕ សូមស្តាប់ការបកស្រាយរបស់លោកស្រីព្រំសឿន សូលីណា៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2452.txt	រដ្ឋាភិបាលក្រុងម៉ូស្គូ បញ្ជាដកកងកម្លាំងប្រតិបត្តិការវាយកម្ទេចក្រុមជ្រុលនិយមរដ្ឋឥស្លាមISIL នៅក្នុង សមុទ្រ Caspian ទៅមូលដ្ឋានដើមវិញនៅក្នុងរដ្ឋធានី Dagestan ក្រោយពីបានបញ្ចប់បេសកកម្មដោយជោគជ័យ។ នេះបើយោងតាមសារព័ត៌មានរុស្ស៊ី SPUTNIK ។	នាវាចម្បាំងរុស្ស៊ីបួនគ្រឿងដែលបានប្រតិបត្តិការនៅក្នុងសមុទ្រ Caspian ត្រូវបានបញ្ជូនទៅកាន់មូល ដា្ឋនដើមវិញនៅ Makhachkala ដែលស្ថិតនៅរដ្ឋធានី Dagestan បន្ទាប់ពីបញ្ចប់បេសកកម្មដោយជោគជ័យក្នុងការវាយកម្ទេចក្រុមជ្រុលនិយមISILនៅស៊ីរីនៅក្នុងដែនសមុទ្រ Caspian ។ យោងតាមសេចក្តីប្រកាសរបស់ទាហានរុស្ស៊ីភូមិភាគខាងត្បូង នាវាចម្បាំងដែលបានដកចេញវិញនោះ មានដូចជានាវាមីស៊ីល ប្រភេទ frigate Dagestan Corvettes Sviyazhsk Uglich និង Velikiy Ustyug ។ សូមបញ្ជាក់ផងដែរ ប្រភេទនាវាចម្បាំងទាំងបួននេះ គឺសុទ្ធសឹងតែនាវាចម្បាំងដែលអាចបាញ់មីស៊ីលក្នុងចម្ងាយឆ្ងាយ។ បើតាមការអះអាងរបស់រដ្ឋមន្ត្រីការពារជាតិរុស្ស៊ី Sergei Shoigu កាលសបា្តហ៍មុននាវាចម្បាំងរុស្ស៊ី បានបាញ់មីស៊ីល១៧ដង ដែលចំមូលដ្ឋានរបស់ក្រុមរដ្ឋឥស្លាមនៅក្នុងប្រទេសស៊ីរី។ ក្នុងនោះ មីស៊ីលរុស្ស៊ី បានកម្ទេចមូលដ្ឋានប្រាំពីរកន្លែងរបស់ក្រុមISILនៅក្នុងខេត្តបីរបស់ស៊ីរីរួមមាន Raqqa Idlib និង Aleppo។ សូមបញ្ជាក់ផងដែរថា ក្នុងប្រតិបត្តិការកម្ទេចក្រុមជ្រុលនិយមនៅស៊ីរី រុស្ស៊ី បានបញ្ជូននាវាចម្បាំងដប់ គ្រឿងដើម្បីប្រតិបត្តិការក្នុងដែនសមុទ្រ។ ទោះបីជារុស្ស៊ី បានដកនាវាចំនូនបួនគ្រឿងក៏ដោយ នៅសល់នាវារុស្ស៊ីចំនួន៦គ្រឿងផ្សេងទៀត កំពុងពង្រាយនៅក្នុងសមុទ្រ មីឌីទែរ៉ានេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2453.txt	ប្រភពនៃក្រុមភេរជនរដ្ឋឥស្លាមឬក្រុម ដែស្ហ (Daesh) កំពុងក្លាយជាប្រធានបទស្មុគស្មាញនិងសំខាន់បំផុតនាពេលបច្ចុប្បន្ន។ ប៉ុន្តែមានការបកស្រាយខុសប្លែកគ្នាជុំវិញប្រភពនៃក្រុមភេរវជនដ៏មានឥទ្ធិពលនេះដែរ។ ក្រុមភេរវជន ដែស្ហ ដែលមានឈ្មោះបោះសំឡេងដូចរាល់ថ្ងៃបានវិវត្តិចេញពីក្រុមអាល់កៃដា ក្រោយផ្តុំកម្លាំងបន្ទាប់ព្រឹត្តិការណ៍អាមេរិកឈ្លានពានអ៊ីរ៉ាក់ឆ្នាំ ២០០៣ ។ វាអាចជាកំហុសឆ្គងមួយរបស់សហរដ្ឋអាមេរិកនិងសម្ព័ន្ធមិត្ត ដែលពួកគេមិនមានលទ្ធភាពផ្សះផ្សាសង្គមអ៊ីរ៉ាក់ឡើយ ដោយទុកក្រុមដែលស្មោះស្ម័គ្ររបបដឹកនាំសាដាម ហ៊ូសេន ស្ថិតនៅក្រៅដំណោះស្រាយនយោបាយ។	បញ្ហានៅអ៊ីរ៉ាក់ មិនត្រឹមតែផ្លាស់ប្តូររបបដឹកនាំប៉ុណ្ណោះទេ ប៉ុន្តែវាក៏ជាផ្នែកមួយនៃការបង្កើតជម្លោះក្រុមភាគតិចនិងភាគច្រើនដែលមាននិន្នាការខុសគ្នា។ លោកសាដាម ហ៊ូសេន ជាមេដឹកនាំដែលប្រកាន់និកាយស៊ូនី ដែលមកពីក្រុមភាគតិច ហើយក្រោយលោកធ្លាក់ពីតំណែង សហរដ្ឋអាមេរិកបានលើកបន្ទុបមេដឹកនាំដែលមកពីក្រុមភាគច្រើនដែលប្រកាន់និកាយស៊ីអ៊ីត។ រឿងដែលអាក្រក់នោះគឺ នាយករដ្ឋមន្ត្រីអ៊ីរ៉ាក់ពីឆ្នាំ ២០០៦ដល់ឆ្នាំ២០១៤លោក Nouri al-Maliki បានបង្កើតនយោបាយព្រៃផ្សៃ ដោយធ្វើទុក្ខបុកម្នេញក្រុមភាគតិចដែលកាន់និកាយស៊ូនី ជាពិសេសក្រុមគាំទ្រអតីតមេដឹកនាំអ៊ីរ៉ាក់តែម្តង។ វាជារឿងមិនអាចចៀសផុតដែលថា ជម្លោះសាសនា និងនយោបាយព្រៃផ្សៃ រើសអើងរបស់រដ្ឋាភិបាលអ៊ីរ៉ាក់នេះ ផ្តល់ឱកាសដល់ក្រុមភេរវជនទាញប្រយោជន៍ប្រមូលផ្តុំកម្លាំងរបស់ខ្លួនបានងាយ។ ទើបតែដល់ឆ្នាំ ២០១៤ប៉ុណ្ណោះដែលក្រុមនេះសម្រេចផ្តាច់ខ្លួនពីក្រុមអាល់កៃដា ហើយប្រកាសបង្កើតរដ្ឋមួយដែលមានរចនាសម្ព័ន្ធដឹកនាំតាមបែបសាសនា និងប្រកាន់និយកាយស៊ូនី កាន់កាប់ទឹកដីដ៏ធំល្វឹងល្វើយនៅស៊ីរី និងអ៊ីរ៉ាក់។ ១.បេក្ខជនប្រធានាធិបតីហ៊ីឡារីគ្លីនតុន ក៏ធ្លាប់សោកស្តាយរឿងអាមេរិកឈ្លានពានអ៊ីរ៉ាក់ លោក ស្រី ហ៊ីឡារី គ្លីតុន ជាអតីតព្រឹទ្ធសមាជិកអាមេរិក រដ្ឋមន្ត្រីការបរទេស និងជាបេក្ខជនប្រធានាធិបតី មួយរូបផងនោះបាន រិះគន់គោលនយោបាយការបរទេសរដ្ឋបាលលោកអូបាម៉ា និងបង្ហាញពីការសោកស្តាយដែលលោកស្រីធ្លាប់បោះឆ្នោតគាំទ្រសង្គ្រាមនៅអ៊ីរ៉ាក់ឆ្នាំ ២០០៣ ។ អតីតរដ្ឋមន្ត្រីការបរទេសរូបនេះបានបង្ហាញពីការសោកស្តាយនេះក្នុងសៀវភៅរបស់លោកស្រីដែលទើបចេញផ្សាយក្នុងឆ្នាំ ២០១៤ ដែលមានចំណងជើងថា «ជម្រើសដ៏លំបាក» ។ លោកស្រីបញ្ជាក់ថា អន្តរាគមន៍នៅអ៊ីរ៉ាក់ពិតជាកំហុសឆ្គងមួយ ព្រោះទីមួយអាមេរិកបានគាសរំលើងរបបដឹកនាំចាស់ប្រកាន់និកាយស៊ូនីដែលមានវត្តមាននៅអ៊ីរ៉ាក់រាប់រយឆ្នាំ ហើយអាមេរិកបានលើកបន្ទុបរដ្ឋាភិបាលថ្មីមួយដែលផ្តាច់ការព្រៃផ្សៃដឹកនាំដោយលោក Nuri al-Maliki អតីតនាយករដ្ឋមន្ត្រីអ៊ីរ៉ាក់តែម្តងដែលជាអ្នកប្រកាន់និកាយស៊ីអ៊ីត។ លោក Maliki បានឡើងកាន់ចាប់ផ្តើមធ្វើទុក្ខបុកម្នេញលើជនជាតិអ៊ីរ៉ាក់ដែលប្រកាន់និកាយផ្សេងពីខ្លួន និងជនជាតិភាគតិចផ្សេងទៀត ដូច្នេះហើយទើបបានជាសង្គមអ៊ីរ៉ាក់បែកខ្ញែកគ្នាខ្លាំងនៅពេលនេះ។ ទីពីរ គឺអន្តរាគមន៍យោធាអាមេរិកដើម្បីរុករកអាវុធគីមីនៅក្នុងប្រទេសអ៊ីរ៉ាក់ រំលោភលើច្បាប់អន្តរជាតិទាំងស្រុង ហើយគ្មានការផ្តល់ការអនុញ្ញាតពីក្រុមប្រឹក្សាសន្តិសុខអង្គការសហប្រជាជាតិទេ។ អាមេរិកនិងសម្ព័ន្ធមិត្តអង់គ្លេស បារាំងបែរជានាំគ្នាឈ្លានពាន វាយប្រហារអ៊ីរ៉ាក់ ផ្តួលរំលំរបបដឹកនាំរបស់លោក សាដាម ហ៊ូសេន ដោយចោទប្រកាន់មេដឹកនាំអ៊ីរ៉ាក់នេះ ថាជាជនផ្តាច់ការនេះលួចផលិតអាវុធគីមីទៅវិញ។ក្រោមអន្តរាគមន៍របស់អាមេរិកនិងសម្ព័ន្ធមិត្ត ប្រជាជនអ៊ីរ៉ាក់ ១លាននាក់ត្រូវបានសម្លាប់និងច្រើនពាន់នាក់ផ្សេងទៀតរងរបួស។ ក្រៅពីនេះ វិបត្តអ៊ីរ៉ាក់នៅពេលបច្ចុប្បន្ននេះក៏កើតឡើងដោយសារការដកកងទ័ពចេញអស់ពីអ៊ីរ៉ាក់ផងដែរ ក្នុងអាណត្តិលោកអូបាម៉ា។ ការដកកងទ័ពចេញអោយអស់ពីអ៊ីរ៉ាក់នៅឆ្នាំ ២០១១ ជាឱកាសមួយសម្រាប់ក្រុមឧទ្ទាមឥស្លាមអាចដណ្តើមកាន់អំណាចព្រោះកងទ័ពអ៊ីរ៉ាក់នៅទន់ខ្សោយនៅឡើយ។ ផ្ទុយពីលោកស្រីគ្លីនតុន លោកអូបាម៉ាជាអ្នកប្រឆាំងខ្លាំងចំពោះការធ្វើសង្គ្រាមនៅអ៊ីរ៉ាក់ឆ្នាំ២០០៣ ហើយលោកបានបោះឆ្នោតប្រឆាំងនឹងការឈ្លានពានអីរ៉ាក់ផងដែរ ព្រោះកាលនោះលោកនៅជាសមាជិកព្រឺទ្ធសភានៅរដ្ឋ Illinois នៅឡើយ។ លោកអូបាម៉ាប្រហែលជាមើលឃើញពីផលវិបាកមួយចំនួនដែលកើតឡើង ក្នុងការធ្វើអន្តរាគមន៍យោធានៅក្នុងប្រទេសអ៊ីរ៉ាក់ ហើយនៅពេលលោកឃោសនាបោះឆ្នោតប្រធានាធិបតីលោកបានប្រកាសថាបើលោកជាប់ឆ្នោតលោកនឹងដកទ័ពចេញពីអ៊ីរ៉ាក់ និងអាហ្វហ្កានីស្ថានជាដើមផង។ ដូច្នេះហើយក្រោយលោកឡើងកាន់តំណែងឆ្នាំ ២០០៩ លោកចាប់ផ្តើមកាត់បន្ថយកងទ័ពដែលមានវត្តមាននៅអ៊ីរ៉ាក់ និងអាហ្វហ្កានីស្ថានបន្តិចម្តងៗ ហើយលោកបានសម្រេចដកអស់ឆ្នាំ ២០១១ពីអ៊ីរ៉ាក់។ ២.អតីតប្រមុខអង្គការសហប្រជាជាតិក៏យល់ថា ការឈ្លានពានអ៊ីរ៉ាក់ឆ្នាំ ២០០៣ បង្កើតក្រុមភេរវជនដែស្ហឡើង ក្នុងសន្និសីទសន្តិសុខទីក្រុងម៉ុយនិច តាំងពីខែកុម្ភៈកន្លងមក អតីតប្រមុខស្ថាប័នអង្គការសហប្រជាជាតិលោក កូហ្វីអាណាន់ បានអះអាងចំពោះមុខមេដឹកនាំពិភពលោកឯទៀតថា អន្តរាគមន៍យោធា ក្រុងវ៉ាស៊ីនតោន ឆ្នាំ ២០០៣ ដើម្បីផ្តួលរំលំរបបដឹកនាំ អ៊ីរ៉ាក់ជាកំហុសដ៏ធ្ងន់ធ្ងរមួយ ហើយវាបានបង្កើតក្រុមភេរវជនរដ្ឋឥស្លាមនេះឡើង។ លោក អាណាន់ បានបញ្ជាក់យ៉ាងច្បាស់ថា ចលនាក្រុមភេរវជនរដ្ឋឥស្លាមដែលប្រកាសបង្កើតរដ្ឋ និងប្រព្រឹត្តបទឧក្រិដ្ឋប្រឆាំងមនុស្សជាតិនៅស៊ីរីនិងអ៊ីរ៉ាក់បច្ចុប្បន្ននេះ មានដើមកំណើក្រោយពេលដែលមានការឈ្លានពានប្រទេសអ៊ីរ៉ាក់ដោយរដ្ឋាភិបាលក្រុងវ៉ាស៊ីនតោននិងសម្ព័ន្ធមិត្តកាលពីឆ្នាំ ២០០៣ ។ លោកបានសង្កត់ធ្ងន់ផងដែរ កាលលោកធ្វើជាអគ្គលេខាធិការអង្គការសហប្រជាជាតិ លោកបានប្រឆាំង អន្តរាគមន៍នេះថែមទៀត។ មន្ត្រីជាន់ខ្ពស់រូបនេះបានព្យាយាមពន្យល់ថា សង្គ្រាមនៅអ៊ីរ៉ាក់ធ្វើអោយមានការបែកខ្ញែកគ្នារវាងប្រជាជននៅក្នុងប្រទេស ជាពិសេសក្រុមទាហាន និងមន្ត្រីនគរបាលអ៊ីរ៉ាក់។ ក្រុមអតីតយោធា និងនគរបាលស្ថិតក្រោមអំណាច សាដាម ហ៊ូសេន បានរត់គេចខ្លួនទៅចូលរួមជាមួយក្រុមភេរវជនរដ្ឋឥស្លាម។ យ៉ាងណាក៏ដោយ ក្រៅពីបន្ទោសសហរដ្ឋអាមេរិក លោក កូហ្វី អាណាន់ បានចង្អុលបង្ហាញផងដែរថា ក្រុមមហាអំណាចក្នុងតំបន់មជ្ឈិមបូព៌ា ក៏បានរួមចំណែកសំខាន់ក្នុងការធ្វើឲ្យក្រុមភេរវជនដែស្ហនេះ ពង្រឹងឥទ្ធិពលនិងអំណាចរបស់ខ្លួនផងដែរ។ នេះក៏ដោយសារក្រុមរដ្ឋទាំងនោះបានទទូលប្រយោជន៍ដែរពីចលនាជ្រុលនិយមនេះ។ អតីតប្រមុខស្ថាប័នអង្គការសហប្រជាជាតិខាងលើក៏បាន ក្រើនរំលឹកផងដែរពីគោលបំណងសាបព្រោះប្រជាធិបតេយ្យនៅក្នុងប្រទេសអ៊ីរ៉ាក់ ដោយមិនបានពិនិត្យមើលដំណើរការស្ថាប័ននយោបាយនិងវប្បធម៌ ជាមុន។ បញ្ហាមួយទៀតមហាអំណាចអាមេរិកអសមត្ថភាពក្នុងការជំរុញឲ្យរដ្ឋាភិបាលអ៊ីរ៉ាក់ក្រោយរបបសាដាមហ៊ូសេន ដើរតាមគន្លងប្រជាធិបតេយ្យ ធានាការផ្សះផ្សាជាតិ និងគោរពសេរីភាពសាសនា។ រដ្ឋាភិបាលកើតឡើងក្រោយអន្តរាគមន៍ ចាក់ស្រេះដោយអំពើពុករលួយ ហើយការ រើសអើង ស្អប់ខ្ពើមគ្នាអ្នកកាន់សាសនាឥស្លាមនិកាយស៊ូនីនិងស៊ីអ៊ីត បានបណ្តាលអោយក្រុមប្រជាជនឥស្លាមនិកាយស៊ូនីរត់ចូលរួមជាមួយក្រុមភេរវជនរដ្ឋឥស្លាមទៅវិញថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2454.txt	អាល្លឺម៉ង់កំពុងតែស្វែងរកការអនុញ្ញាតពីតួកគីដើម្បីប្រើប្រាស់មូលដ្ឋានទ័ពអាកាសតួកគីក្នុងយុទ្ធនាការកម្ទេចក្រុមភេរវជនរដ្ឋឥស្លាម ឬ ដែស្ហ (Daesh) ក្នុងប្រទេសស៊ីរី។ នេះបើយោងតាមសម្តី របស់មន្ត្រីការទូតប្រចាំទីក្រុងអង់ការ៉ា។	អាល្លឺម៉ង់និងតួកគីកំពុងតែចរចាគ្នាលើកិច្ចព្រមព្រៀងមួយដែលសំដៅដល់ការដាក់ពង្រាយយន្តហោះអាល្លឺម៉ង់នៅមូលដ្ឋានទ័ពអាកាសរបស់តួកគី ចំពេលដែលទីក្រុងបែរឡាំងកំពុងពង្រឹងតួនាទីក្នុងយុទ្ធនាការប្រយុទ្ធប្រឆាំងក្រុមជ្រុលនិយមរដ្ឋឥស្លាមក្នុងប្រទេសស៊ីរី។ ប្រសិនការចរចាមានភាពវិជ្ជមាននោះ អាល្លឺម៉ង់អាចបញ្ជូនយន្តហោះឈ្លបការណ៍ចំនួន៦គ្រឿង និងយន្តហោះចាក់ប្រេងលើអាកាសមួយគ្រឿងទៅកាន់មូលដ្ឋានទ័ពអាកាស Incirlik។ កាលពីថ្ងៃព្រហស្បតិ៍នេះ រដ្ឋមន្ត្រីការពារជាតិអាល្លឺម៉ង់លោកស្រី Ursula von der Leyen នឹងជួបជាមួយសមភាគីតួកគីលោក Ismet Yilmaz ដើម្បីសម្រេចកិច្ចព្រមព្រៀងនេះឲ្យបានឆាប់។ ម្យ៉ាងទៀត កាលពីសប្ដាហ៍មុន ក្រុមមន្ត្រីអាល្លឺម៉ង់បានទៅត្រួតពិនិត្យមូលដ្ឋាន Incirlik ក្នុងខេត្ត Adana ដើម្បីប្រាកដថាមូលដ្ឋាននេះមានសមត្ថភាពឲ្យយន្តហោះឈ្លបការណ៍ Tornado ចុះចតបាន។ មូលដ្ឋានអាកាស Incirlik មានទីតាំងស្ថិតនៅកៀកប្រទេសស៊ីរីហើយកំពុងតែប្រើប្រាស់ដោយកងទ័ពអាកាសអាមេរិកក្នុងប្រតិបត្តិការកម្ទេចក្រុមជ្រុលនិយម ក្រោយពេលមានកិច្ចព្រមព្រៀងរវាងអាមេរិក និងតួកគីកាលពីដើមឆ្នាំនេះ។ លើសពីនេះ កាលពីថ្ងៃអង្គារ គណៈរដ្ឋមន្ត្រីអាល្លឺម៉ង់បានយល់ព្រមអនុម័តកញ្ចប់ជំនួយយោធាបន្ថែមទៅឲ្យក្រុមសម្ព័ន្ធមិត្តដែលអាមេរិកដឹកនាំនិងកំពុងប្រយុទ្ធប្រឆាំងក្រុមរដ្ឋឥស្លាម។ កញ្ចប់ជំនួយនេះ រួមបញ្ចូលការបញ្ជូនយន្តហោះឈ្លបការណ៍ Tornado ៦គ្រឿង យន្តហោះចាក់ប្រេងលើអាកាសមួយគ្រឿង នាវាចម្បាំងមួយគ្រឿងនិងកងទ័ព១២០០នាក់ គឺជាការសំណើររបស់បារាំងក្រោយការវាយប្រហារភេរវកម្មនៅប៉ារីសកាលពីខែមុន។ យន្តហោះឈ្លបការណ៍ Tornado នឹងជួយឈ្លបយកព័ត៌មាន។ ចំណែកឯនាវាចម្បាំងមួយគ្រឿងទៀតមានតួនាទីជួយការពារនាវាដឹកយន្តហោះហ្សាល ដឺហ្កោល (Charles de Gaulle) របស់បារាំងដែលកំពុងស្ថិតក្នុងសមុទ្រមេឌីទែរ៉ាណេខាងកើតក្នុងប្រតិបត្តិការកម្ទេចក្រុមរដ្ឋឥស្លាម។ ហើយកងទ័ពប្រហែល៥៥០នាក់ក្នុងចំណោម១២០០នាក់នឹងដាក់ពង្រាយក្នុងតឹកដីតួកគីនៅពេលមានកិច្ចព្រមព្រៀង៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2455.txt	ថ្វីត្បិត អាជ្ញាធរថៃ មិនទាន់រកឃើញពីមុខសញ្ញានៃការមកដល់របស់ក្រុមរដ្ឋឥស្លាមស៊ីរីទាំងដប់នាក់ដូចទៅនឹងលិខិតរបស់ភ្នាក់ងារស៊ើបអង្កេតរុស្ស៊ីមួយដែលបានបែកធ្លាយក៏ដោយ បញ្ហាសន្តិសុខនៅតែជាក្តីបារម្ភ និងត្រូវរឹតបន្តឹង ដ្បិតនៅចុងឆ្នាំ២០១៥នេះ ថៃនឹងត្រូវរៀបចំព្រឹត្តិការណ៍ធំៗជាច្រើនផងដែរនោះ។	មកទល់ថ្ងៃសៅរ៍នេះ អាជ្ញាធរថៃ បានចាប់ផ្តើមរឹតបន្តឹងសន្តិសុខ និងសុវត្ថិភាពទាំងក្នុងរាជធានី និងខេត្តជាច្រើនរបស់ថៃ ដែលរូមបញ្ចូលទាំងស្ថានទូតបរទេស ជាពិសេសស្ថានទូតរុស្ស៊ីប្រចាំប្រទេសថៃ ។ ចំណាត់ការនេះ ធ្វើឡើងខណៈពេលដែលថៃត្រូវប្រារព្ធពិធីធំៗ និង ខ្លាចក្រែង មានការវាយប្រហារពីក្រុមជ្រុលនិយម ដ្បិតអាជ្ញាធរថៃទើបតែទទួលបានលិខិតព្រមានពីការគំរាមកំហែងរបស់ក្រុមទាំងនោះ។ នេះបើយោងតាមសារព័ត៌មាន The Nations ។ សូមរម្លឹកផងដែរ កាលពីម្សិលមិញ មានការបែកធ្លាយឯកសារសម្ងាត់មួយដែល បានបញ្ជាក់ថា មានពលរដ្ឋស៊ីរី១០នាក់ ដែលជាបណ្តាញរបស់ក្រុមរដ្ឋឥស្លាម បានចូលទៅដល់ប្រទេសថៃ ដែលវត្តមានរបស់ក្រុមនេះ ត្រូវបានជឿជាក់ថាមានគោលបំណងតាមវាយប្រហារ ទីកន្លែងរបស់រុស្ស៊ីនៅក្នុងប្រទេសថៃ។ បើតាមឯកសារដែលបានបែកធា្លយ និងត្រូវបានចែកចាយនៅបណ្តាញសង្គមថៃ ភា្នក់ងារស៊ើបអង្កេត របស់សហភាពសន្តិសុខរុស្ស៊ី បានផ្ញើលិខិតទៅអាជ្ញាថៃពីវត្តមានរបស់ក្រុមរដ្ឋឥស្លាមនៅទីនោះ។ ក្នុង ឯកសារនោះ បានបញ្ជាក់ថា ក្រុមរដ្ឋឥស្លាមទាំងដប់នាក់ បានទៅដល់ថៃនៅចន្លោះថ្ងៃទី១៥-៣១ ខែតុលាកន្លងទៅនេះ។ តាមឯកសារបែកធ្លាយដដែល គោលបំណង និងទិសដៅសំខាន់នៃការប្រហាររបស់ក្រុមនេះ គឺទីតាំង ផ្សេងៗដែលជាកម្មសិទ្ធិរបស់រុស្ស៊ីនៅក្នុងប្រទេសថៃ ហើយ បានទទូចឲ្យអាជ្ញាធរថៃ បង្កើនសន្តិសុខ នៅតាំងទាំងនោះផងដែរ។ តែក្នុងឯកសារនោះ មិនបានកំណត់អត្តសញ្ញាណរបស់ក្រុមជ្រុលនិយមនោះទេ ដោយគ្រាន់តែបញ្ជាក់ថា ក្នុងចំណោមជនសង្ស័យទាំង១០នាកក់ មាន៤នាក់បានធ្វើ ដំណើរ ទៅកាន់ខេត្ត Pattaya ពីរនាក់ទៅខេត្ត Phuket ពីរនាក់ទៀតទៅក្រុង Bangkok និង ពីរនាក់ផ្សេងទៀត មិនទាន់មានទិសដៅច្បាស់លាស់នៅទេ។ តែម្សិលមិញ អ្នកនាំពាក្យប៉ូលិសថៃ Songpol Wattanachai បានអះអាង ប៉ូលិស មិនទាន់ទទួល ការព្រមានពីសកម្មភាពរបស់ក្រុមរដ្ឋឥស្លាមពីភា្នក់ងារស៊ើបអង្កេតបរទេសណាមួយនៅឡើយនោះទេ ។ លោក បន្ថែមទៀតថា ប៉ូលីស មិនមានព័ត៌មានអត្តសញ្ញាណ ឬគោលដៅណារបស់ក្រុមរដ្ឋឥស្លាម តែ ប៉ូលីស កំពុងព្យាយាមធ្វើការបញ្ជាក់ថាតើក្រុមទាំងនោះពិតជាបានមកដល់ថៃពិតប្រាកដឬអត់។ ជាមួយគ្នានេះ មន្ត្រីរដ្ឋាភិបាលថៃ លោក Suwaphan Tanyuvardhana បានបញ្ជាក់ថា រុស្ស៊ី បានផ្លាស់ប្តូរព័ត៌មាន ជាមួយនឹងរដ្ឋាភិបាលមែន ពោលគឺ រុស្ស៊ី គ្រាន់តែចង់ដឹងថា ក្រុមបណ្តាញរដ្ឋឥស្លាមទាំងដប់នោះ ពិតជាបានដល់ប្រទេសថៃពិតប្រាកដឬយ៉ាងណា។ តែ មន្ត្រីរដ្ឋាភិបាលថៃដដែល បានបញ្ជាក់ថា អាជ្ញាធរថៃ មិនទាន់រកឃើញមុខសញ្ញាណាមួយរបស់ក្រុមរដ្ឋឥស្លាមនៅឡើយនោះទេ។ យ៉ាងណាក៏ដោយលោក បានសង្កត់ធ្ងន់ថា អាជ្ញាថៃ នៅតែបង្កើនការរឹតបន្តឹងសន្តិសុខ និងសុវត្ថិភាព ដ្បិតនៅចុងឆ្នាំនេះ មានព្រឹត្តិការណ៍ជាច្រើន ដែលនឹងត្រូវប្រារព្ធរាប់បញ្ចូលទាំងថ្ងៃចម្រើនព្រះជន្មព្រះមហាក្សត្រថៃ។ ជុំវិញបញ្ហានេះដែរ មន្ត្រីអន្តោប្រវេសន៍ថៃ លោក Nattorn Prohsunthorn បានអះអាងថា ក្នុងចន្លោះ ថ្ងៃទី១៥-៣១ ខែតុលា មានពលរដ្ឋស៊ីរី ២៣១នាក់ បានចូលក្នុងប្រទេសថៃ។ តែ លោក ថា មានតែពលរដ្ឋ២១នាក់ប៉ុណ្ណោះកំពុងស្នាក់នៅប្រទេសថៃ ដែលក្នុងនោះរួមមាន ៦នាក់ បម្រើការនៅស្ថានទូត និង ១៥នាក់ផ្សេងទៀតជាភ្ងៀវទេសចរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2456.txt	មន្ត្រីក្រុមហ៊ុនរដ្ឋទទួលបន្ទុកផ្នែកថាមពលនុយក្លេអ៊ែររុស្ស៊ី Rosatom បានបញ្ជាក់ថា រុស្ស៊ីនឹងជួយកម្ពុជាកសាងសមត្ថភាពឈានឆ្ពោះទៅសាងសង់រោងចក្រថាមពលនុយក្លេអ៊ែរនៅពេលខាងមុខ។ រុស្ស៊ីនឹងផ្តល់ជំនួយបច្ចេកទេស ស្រាវជ្រាវ និងការបំពាក់បំប៉នសមត្ថភាពនានាពាក់ព័ន្ធនឹងការសាងសង់រោងចក្រផលិតថាមពលនេះដល់កម្ពុជា។ នេះបើយោងតាមទីភ្នាក់ងារព័ត៌មាន Reuters។	ក្រោយមានការចុះហត្ថលេខារវាងរដ្ឋាភិបាលរុស្ស៊ីនិងកម្ពុជាលើវិស័យជាច្រើនរួមទាំងវិស័យថាមពលនុយក្លេអ៊ែរផងនោះកាលពីថ្ងៃអង្គារកន្លងទៅ មន្ត្រីក្រុមហ៊ុនរដ្ឋរុស្ស៊ីអះអាងថា រុស្ស៊ីនឹងជួយដល់កម្ពុជាក្នុងការកសាងសមត្ថភាពឈានឆ្ពោះទៅសង់រោងចក្រអគ្គីសនីដោយដោយថាមពលនុយក្លេអ៊ែរនៅពេលខាងមុខ។ ការឈានឆ្ពោះទៅសង់រោងចក្រថាមពលនុយក្លេអ៊ែរនេះ នឹងជួយដល់កម្ពុជាច្រើនក្នុងការកាត់បន្ថយលើការចំណាយលើថាមពល ជាពិសេសអាចទាក់ទាញអ្នកវិនិយោគឲ្យមកបោះទុនរកស៊ីនៅកម្ពុជាផងដែរ។ លោក Sergei Kirienko ប្រធានក្រុមហ៊ុននុយក្លេអ៊ែររដ្ឋរុស្ស៊ី Rosatom បានបញ្ជាក់ថា ៖«រដ្ឋាភិបាលកម្ពុជាកំពុងតែគិតគូរចង់បានការសាងសង់រោងចក្រអគ្គិសនីដើរដោយថាមពលនុយក្លេអ៊ែរមួយនៅពេលអនាគតខាងមុខ»។ លោកបានបន្តថា ស្ថិតក្រោមកិច្ចព្រមព្រៀងទ្វេភាគីនេះ រុស្ស៊ីនឹងផ្តល់នូវជំនួយបច្ចេកទេស ការស្រាវជ្រាវ និងការបណ្តុះបណ្តាលនានាដល់កម្ពុជាផងដើម្បីជួយដល់កម្ពុជាក្នុងការឈានទៅសាងសង់រោងចក្រថាមពលនេះ។ មន្ត្រីរូបនេះបានបន្ថែមថា រុស្ស៊ីប្រហែលជាប្រសើរដោយចាប់ផ្តើមពីការស្រាវជ្រាវលើបញ្ហារ៉េអាក់ទ័រ និងបើកមជ្ឈមណ្ឌលស្រាវជ្រាវមួយនៅកម្ពុជាផង។ កន្លងមករុស្ស៊ីក៏មានកិច្ចព្រមព្រៀងថាមពលស្រដៀងគ្នានេះដែរជាមួយប្រទេសបូលីវី។ លោកសង្កត់ធ្ងន់ថា ប្រទេសដែលកំពុងអភិវឌ្ឍដូចកម្ពុជាភាគច្រើនប្រឈមបញ្ហាចម្បងមួយ ក្នុងពេលរៀបចំដំណើរការអភិវឌ្ឍប្រទេស ដែលបញ្ហានោះ គឺតម្រូវការនូវថាមពលអគី្គសនីដែលមានតម្លៃថោក មានគុណភាព និងមានប្រភពត្រឹមត្រូវ។ វាជាការពិត ព្រោះកម្ពុជាបច្ចុប្បន្ន ត្រូវការថាមពលដែលមានតម្លៃថាកដើម្បីជំរុញលំហូរចូួលនៃទុនវិនិយោគបរទេស និងបំពេញតម្រូវការថាមពលក្នុងស្រុកផង។ បើប្រៀបធៀបជាមួយបណ្តាប្រទេសនានាក្នុងតំបន់អាស៊ីអាគ្នេយ៍ តម្លៃថាមពលអគ្គិសនីនៅកម្ពុជាមានកម្រិតខ្ពស់ជាងគេមួយ ព្រោះកម្ពុជាពឹងផ្អែកសំខាន់ការនាំចូលអគ្គីសនីពីប្រទេសជិតខាងដូចជាឡាវ វៀតណាមជាដើម។ កម្ពុជាកន្លងមកស្វះស្វែងរកការវិនិយោគបរទេសដើម្បីឈានទៅសាងសង់វារីអគ្គិសនីចំនួន ៦ កន្លែងត្រឹមឆ្នាំ ២០១៨ ដោយវាជាគោលនយោបាយមួយរបស់រដ្ឋាភិបាលក្នុងការធានានិរន្តរភាពនៃការអភិវឌ្ឍ លំហូរអ្នកវិនិយោគបរទេស បំពេញតម្រូវការប្រជាជនក្នុងស្រុក និងកាត់បន្ថយការពឹងផ្អែកលើការនាំចូលថាមពលពីបរទេសផង។ បច្ចុប្បន្ន ប្រទេសជាច្រើននៅអាស៊ីអាគ្នេយ៍កំពុងផ្តោតលើការស្រាវជ្រាវ និងដាក់ផែនការជំរុញការសាងសង់រោងចក្រនុយក្លេអ៊ែរនេះដែរ តួរយ៉ាងដូចជាវៀតណាម និងហ្វីលីពីន ជាដើម។ សម្រាប់វៀតណាមដែលជាមិត្តជិតខាងកម្ពុជាកន្លងមកក៏ជ្រើសរើសរុស្ស៊ីឲ្យជួយខ្លួនក្នុងការសាងសង់រោងចក្រថាមពលនុយក្លេអ៊ែរនេះដែរ។ យ៉ាងណាក៏ដោយ កាលពីថ្ងៃអង្គារ ក្រោយការចុះកិច្ចព្រមព្រៀងចំនួន១០ រវាងរដ្ឋាភិបាលរុស្ស៊ី និងកម្ពុជា ក្រោមវត្តមាននាយករដ្ឋមន្ត្រីកម្ពុជាលោក ហ៊ុន សែន និងនាយករដ្ឋមន្ត្រីរុស្ស៊ីលោក ឌីមីទ្រី មេដវ៉េដេវ មន្ត្រីរដ្ឋាភិបាលកម្ពុជាដែលទទួលបន្ទុកផ្នែកថាមពលបានបដិសេធមិនផ្តល់ព័ត៌មានលម្អិតជុំវិញកិច្ចព្រមព្រៀងដែលរដ្ឋាភិបាលទាំងពីរបានចុះរួមគ្នាឡើយ។ ប៉ុន្តែគេដឹងថា កិច្ចព្រមព្រៀងទាំងនោះមានពាក់ព័ន្ធកិច្ចសហប្រតិបត្តិការលើផ្នែកថាមពល ការប្រឆាំងការលាងលុយ និងការប្រឆាំងភេរវកម្មជាដើម។ សូមបញ្ជាក់ថា វត្តមាននាយករដ្ឋមន្ត្រីរុស្ស៊ី លោក ឌីមីទ្រី មេដវ៉េដេវ នៅកម្ពុជា ជាការបញ្ជាក់ច្បាស់ពីការឈានទៅពង្រឹងសម្ព័ន្ធភាពចាស់ដែលមានយូរអង្វែងមកហើយនោះ។ ហើយលោកបានក្លាយជានាយករដ្ឋមន្ត្រីរុស្ស៊ីដំបូងបំផុតដែលមកទស្សនកិច្ចនៅកម្ពុជា រាប់ចាប់តាំងពីសង្គ្រាមត្រជាក់ផុតរលត់ទៅ។ គេរំពឹងថា ដំណើរទស្សនកិច្ចរបស់ប្រមុខរដ្ឋាភិបាលរុស្ស៊ីនៅកម្ពុជានឹងជំរុញកំណើនអ្នកវិនិយោគរុស្ស៊ីនៅកម្ពុជា ហើយអ្វីដែលសំខាន់នោះគឺកម្ពុជានឹងក្លាយជាគោលដៅទេសចរណ៍ដ៏ល្អបំផុតសម្រាប់ប្រជាជាតិរុស្ស៊ីនៅពេលខាងមុខផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2457.txt	រដ្ឋាភិបាលអាមេរិកបានដាស់តឿនឲ្យតួកគី និងរុស្ស៊ីឈប់រករឿងឈ្លោះគ្នា ហើយត្រលប់មកផ្តោតលើយុទ្ធសាស្ត្រកម្ចាត់ភេរវជនរដ្ឋឥស្លាមវិញ។ សហរដ្ឋអាមេរិកដែលជាសម្ព័ន្ធមិត្តតួកគីនោះ ព្យាយាមកាត់បន្ថយភាពតានតឹងក្នុងទំនាក់ទំនងរវាងរុស្ស៊ី និងតួកគី តែនៅបន្តអះអាងថា អាមេរិកគាំទ្រតួកគីដែលប្រើសិទ្ធិការពារខ្លួនដោយបាញ់ទម្លាក់យន្តហោះរុស្ស៊ី។	លោក មុំ ពិទូរ្យ លម្អិតព័ត៌មាននេះ ប្រធានាធិបតីអាមេរិក លោក បារ៉ាក់ អូបាម៉ា បានចេញមុខស្នើសុំឲ្យរដ្ឋាភិបាលតួកគី និងរុស្ស៊ីបញ្ចប់ការឈ្លោះទាស់ទែងគ្នា និងបន្ថយការប្រឈមមុខដាក់គ្នា ហើយងាកមករួមដៃគ្នាកម្ចាត់សត្រូវរួមគឺក្រុមភេរវជនរដ្ឋឥស្លាមនេះវិញ។ ហើយលោក ក៏លើកឡើងផងដែរថា រុស្ស៊ីនឹងផ្លាស់ប្តូរគោលជំហរ ហើយគាំទ្រដំណោះស្រាយនយោបាយនៅស៊ីរី និងត្រលប់សហការ ជាមួយអាមេរិកនិងសម្ព័ន្ធមិត្តព្រោះក្រុមភេរវជនរដ្ឋឥស្លាមជាការគំរាមកំហែងពិតប្រាកដមួយសម្រាប់រុស្ស៊ីដែរ។ ប្រមុខរដ្ឋអាមេរិករូបនេះ ទំនងជាព្យាយាមធ្វើជាអ្នកសម្របសម្រួលក្នុងជម្លោះរវាងតួកគី និងរុស្ស៊ី ក្រោយប្រទេសទាំងពីរប្រើប្រាស់សង្គ្រាមពាក្យសម្តីវាយប្រហារគ្នាឥតឈប់ ហើយការប្រឈមមុខដាក់គ្នានេះអាចនឹងបង្កឲ្យមានការប៉ះទង្គិចគ្នាផងក៏ថាបាន។ កន្លងមករុស្ស៊ីបានដាក់វិធានការសងសឹកតួកគីឥតឈប់ ហើយស្វះស្វែងរកភស្តុតាងមកបកអាក្រាតរដ្ឋាភិបាលតួកគីដែលលួចធ្វើអាជីវកម្មប្រេងជាមួយក្រុមភេរវជនរដ្ឋឥស្លាម។ ចំណែកតួកគីទាត់ចោលការចោទប្រកាន់ថាខ្លួនលួចរកស៊ីជាមួយក្រុមភេរវជន ដោយប្រធានាធិបតីតួកគីសុខចិត្ត លាលែងពីតំណែង ប្រសិនបើមានភស្តុតាងបញ្ជាក់ថា តួកគីលួចទិញប្រេងពីភេរវជនមែននោះ។ ប៉ុន្តែនៅក្រៅសន្និសីទអាកាសធាតុទីក្រុងប៉ារីស ប្រធានាធិបតីតួកគីលោក Recep Erdogan បានស្វះស្វែងសុំជួបប្រធានាធិបតីរុស្ស៊ីលោក វ្ល៉ាឌីមៀ ពូទីន ផងដែរ ប៉ុន្តែបុរសខ្លាំងរបស់រុស្ស៊ីបានបដិសេធទៀត។ យ៉ាងណាក៏ដោយ ស្របពេលអំពាវនាវឲ្យប្រទេសទាំងពីរផ្សះផ្សាគ្នា ប្រធានាធិបតីអាមេរិក ក៏ឆ្លៀតរិះគន់រុស្ស៊ីដែរ។ លោកបញ្ជាក់ជាថ្មីថា រដ្ឋាភិបាលលោកនៅតែគាំទ្រចំណាត់ការរបស់រដ្ឋាភិបាលក្រុងអង់ការ៉ា ដែលប្រើប្រាស់សិទ្ធិការពារខ្លួននិងការពារដែនអធិបតេយ្យពីការឈ្លានពាន។ ទោះអាមេរិកការពារតួកគីក្តី ណាតូនៅដង្ហើយសុំឲ្យភាគីជម្លោះស្វែងរកដំណោះស្រាយបញ្ចប់ការប្រឈមមុខដាក់គ្នានិងបញ្ចៀសឲ្យបានបញ្ហាបែបនេះនៅថ្ងៃក្រោយទៀត។ ដោយឡែកពាក់ព័ន្ធជម្លោះស៊ីរី លោក អូបាម៉ា ហាក់ដូចជាប្រាកដប្រជាក្នុងចិត្តថា រដ្ឋាភិបាលក្រេមឡាំងនឹងផ្លាស់ប្តូរគោលជំហរមកគាំទ្រដំណោះស្រាយនយោបាយនៅស៊ីរី និងមកសហការជាមួយអាមេរិករួមជាមួយសម្ព័ន្ធមិត្តឯទៀតនៅពេលខាងមុខ។ លោក អូបាម៉ា ហាក់ដូចមានក្តីរំពឹងខ្ពស់ថា របបដឹកនាំរុស្ស៊ីនឹងឯកភាពលើដំណោះស្រាយដែលលោក បាសា អាល់អាសាដ ត្រូវចេញពីតំណែងដើម្បីឈានទៅរកការបោះឆ្នោត។ ទោះជាលោក អូបាម៉ា អះអាងដូច្នេះក្តី គេមើលឃើញថា វាមានលទ្ធភាពតិចតួចប៉ុណ្ណោះដែល រុស្ស៊ីត្រូវបោះបង់លោក អាសាដ ចោល ដោយរុស្ស៊ីមានប្រៀបរួចទៅហើយក្នុងជម្លោះនៅស៊ីរីនោះ ។ ក្រៅពីមានទឹកមាត់ប្រៃក្នុងការចរចានៅទីក្រុងវ្យ៉ែន រុស្ស៊ីមានប្រៀបលើការប្រើប្រាស់យុទ្ធសាស្ត្រយោធា ដោយពង្រាយទ័ពទៅកាន់មូលដ្ឋានយោធារបស់ខ្លួននៅស៊ីរី ដើម្បីការពារលោក អាសាដ ពីការគំរាមកំហែងក្រុមភេរវជនផង និងក្រុមឧទ្ទាមផង។ ម្យ៉ាងក្រោយតួកគីបាញ់យន្តហោះខ្លួនធ្លាក់ភ្លាម រុស្ស៊ីក៏ពង្រាយមីស៊ីលការពារដែនអាកាស S-400 ជាច្រើនដើម ទៅស៊ីរីទៀត ដែលអាវុធប្រភេទនេះ គំរាមកំហែងដល់យន្តហោះចម្បាំងអាមេរិកនិងសម្ព័ន្ធមិត្តដែលកំពុងទម្លាក់គ្រាប់នៅស៊ីរី៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2458.txt	រដ្ឋាភិបាលអេហ្ស៊ីបានស្នើសុំឲ្យរដ្ឋាភិបាលរុស្ស៊ីផ្តល់របាយការណ៍ទំនិញទាំងឡាយណាដែលរុស្ស៊ីឈប់នាំចូលពីប្រទេសតួកគីកន្លងមកដើម្បីសងសឹកតួកគីរឿងបាញ់យន្តហោះខ្លួនធ្លាក់។ បើសិនចរចាគ្នាត្រូវរ៉ូវគ្នាអេហ្ស៊ីបនឹងនាំទំនិញរបស់ខ្លួនចូលទៅប្រទេសរុស្ស៊ីជំនួសឲ្យតួកគីវិញ។	សូមស្ដាប់ព័ត៌មានលម្អិត៖ ភ្លាមៗក្រោយលោក វ្ល៉ាឌីមៀ ពូទីន ចុះហត្ថលេខាលើក្រឹត្យដាក់ទណ្ឌកម្មសេដ្ឋកិច្ចលើតួកគី រដ្ឋាភិបាលអេហ្ស៊ីបប្រញាប់ប្រញាល់សួរនាំរុស្ស៊ីថានឹងអនុញ្ញាតឲ្យខ្លួននាំទំនិញទៅរុស្ស៊ីជំនួសឲ្យទំនិញតួកគីឬយ៉ាងណា។ ក្រសួងឧស្សាហកម្មនិងពាណិជ្ជកម្មអន្តរជាតិអេហ្ស៊ីបបាន ស្នើសុំបញ្ជីទំនិញដែលរុស្ស៊ីឈប់នាំមកពីតួកគី ដើម្បីត្រៀមខ្លួននាំទំនិញរបស់ខ្លួនទៅរុស្ស៊ីជំនួសតួកគីវិញ។ បច្ចុប្បន្ននេះរដ្ឋមន្ត្រីក្រសួងឧស្សាហកម្មនិងពាណិជ្ជកម្មអន្តរជាតិលោក Tarek Kabil កំពុងតែបន្តពិភាក្សាជាមួយសមភាគីរុស្ស៊ីជុំវិញការ ទទួលយកទំនិញរបស់អេហ្ស៊ីបជំនួសឲ្យទំនិញតួកគីវិញនោះ។ ប៉ុន្តែការសម្រេចបែបណានោះមិនទាន់ដាក់ចេញជាផ្លូវការទេ។ បើតាមក្រឹត្យរបស់ប្រធានាធិបតីពូទីន ដែលនឹងចូលជាធរមានថ្ងៃ ១ ខែមករាឆ្នាំក្រោយនោះហាមឃាត់ទំនិញមួយចំនួនដែលនាំមកពីតួកគីជាពិសេសផលិតផលកសិកម្មនិងវាយនភ័ណ្ឌ មានបន្លែនិងផ្លែឈើរួមទាំងសម្លៀកបំពាក់ និងផលិតស្បែកសត្វ ជាដើម។ បើតាមវិធានការពិសេសសងសឹកតួកគីនេះ ហាមទំនិញតួគកីរហូតដល់ ៦៦ភាគរយឯណោះ។ ដូច្នេះ បើសិនអេហ្ស៊ីបមានសមត្ថភាពបំពេញតម្រូវការទីផ្សាររបស់រុស្ស៊ីបាន រុស្ស៊ីក៏ប្រហែលជានឹងជ្រើសរើសផលិតផលរបស់តួកគីជំនួសឲ្យផលិតតួកគីមិនខាន។ ទំនាក់ទំនងរុស្ស៊ីនិងតួកគី ធ្លាក់ចុះរហូតដល់កាត់ផ្តាច់ទំនាក់ទំនងយោធា និងមានការដាក់ទណ្ឌកម្មសេដ្ឋកិច្ចប្រឆាំងតួកគីផងនេះកើតឡើងក្រោយពេលដែលតួកគី ហ៊ានបាញ់យន្តហោះចម្បាំងរុស្ស៊ីមួយគ្រឿងរហូតសម្លាប់អ្នកបើកម្នាក់ផងនៅព្រំដែនតួកគីរុស្ស៊ី។ តួកគីចោទរុស្ស៊ីថាបានឆ្លងដែនរំលោភដែនអាកាសខ្លួន តែរុស្ស៊ីបដិសេធថាយន្តហោះខ្លួនហោះក្នុងដែនអាកាសស៊ីរីប៉ុណ្ណោះ។ សូមទាញការចាប់អារម្មណ៍បន្តិចផងដែរថា ក្រឹត្យរបស់ប្រធានាធិបតីរុស្ស៊ី ដែលទើបចេញកាលពីថ្ងៃសៅរ៍ មានគោលដៅធំៗដូចជា ហាមឃាត់រាល់ទំនិញមួយចំនួនដែលផលិតនៅតួកគី,ហាមឃាត់ការហោះហើរទៅកម្សាន្តនៅតួកគី រួមទាំងសកម្មភាពអង្គការដែលធ្វើសកម្មភាពនៅរុស្ស៊ី, ហាមមិនឲ្យអនុញ្ញាតឲ្យជនជាតិតួកគីឲ្យធ្វើការ, និងវិធានការមួយចំនួនទៀតផង៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2459.txt	អាជ្ញាធរបួគីណាហ្វាសូបានចោទប្រកាន់លោកឧត្តមសេនីយ៍ Gilbert Diendere ពីបទឃាតកម្មលើប្រធានាធិបតី Thomas Sankara កាលពីឆ្នាំ១៩៨៧ ។ លោក Gilbert Diendere ដែលដឹកនាំធ្វើរដ្ឋប្រហារមួយចម្អិនកំពឹសកាលពីខែកញ្ញានោះកំពុងត្រូវបានឃុំខ្លួននិងរង់ចាំការកាត់ទោស។នេះបើយោងដល់ទីភ្នាក់ងារព័ត៌មានរ៉យទ័រ។	មេដឹកនាំរដ្ឋប្រហាររយៈពេលខ្លីកាលពីខែកញ្ញាលោកឧត្តមសេនីយ៍ Gilbert Diendere ត្រូវបានចោទប្រកាន់ថាពាក់ព័ន្ធករណីឃាតកម្មលើប្រធានាធិបតី Thomas Sankara កាលពីឆ្នាំ១៩៨៧ ។ លោក Diendere ត្រូវបានចោទប្រកាន់តាំងពីខែវិច្ឆិកាមកម៉េះ្ល ដោយសារលោកជាប់ទាក់ទងដោយផ្ទាល់លើករណីឃាតកម្មនេះ។ ចំណែកឯមេធាវីរបស់លោក Diendere ក៏បានបញ្ជាក់ពីការចោទប្រកាន់នេះដែរ ហើយគេបានរៀបចំការពារខ្លួនតាមច្បាប់រួចហើយ។ យ៉ាងណាក៏ដោយ ការចោទប្រកាន់នេះមិនទាន់ប្រកាសជាសាធារណៈនៅឡើយទេ។ លើសពីនេះទៅទៀត មន្ត្រីយោធា១០នាក់ផ្សេងទៀតក៏ត្រូវបានចោទប្រកាន់លើករណីដូចគ្នាផងដែរ។ ភាគច្រើននៃមន្ត្រីទាំងនោះគឺជាក្រុមមន្ត្រីយោធារបស់កងអង្គរក្សអតីតប្រធានាធិបតីលោក Blaise Compaore ដែលត្រូវបានបណ្ដេញចេញពីតំណែងកាលពីខែតុលា ឆ្នាំ២០១៤ ។ ការចោទប្រកាន់នេះបានធ្វើឡើងដោយរដ្ឋាភិបាលបណ្ដោះអាសន្នរបស់បួគីណាហ្វាសូ ដែលបានសន្យាតាមរកជនដៃដល់ក្នុងករណីឃាតកម្មលើលោក Thomas Sankara។ ករណីឃាតកម្មនេះបានក្លាយជារឿងដ៏រំជើបរំជួលបំផុតនៅទ្វីបអាហ្វ្រិក។ ក្រោយការស្លាប់របស់លោក Sankara រួចមក លោក Blaise Compaore ក៏បានឡើងកាន់អំណាចនៅឆ្នាំ១៩៨៧ ដដែលនោះរហូតដល់ឆ្នាំ២០១៤ ដែលលោកត្រូវបានបណ្ដេញពីតំណែងប្រធានាធិបតីព្រោះចង់កែរដ្ឋធម្មនុញ្ញដើម្បីបន្តឈរឈ្មោះក្នុងការបោះឆ្នោតជាថ្មី៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_246.txt	កូរ៉េខាងជើង បានបំផ្ទុះផ្លូវកូរ៉េភាគខាងជើង ដែលភ្ជាប់ទៅព្រំដែនជាមួយកូរ៉េខាងត្បូង ក្នុងថ្ងៃទី១៥ ខែតុលា។ នេះបើតាមការបញ្ជាក់របស់យោធាកូរ៉េខាងត្បូង នៅថ្ងៃទី១៥ ខែតុលា។ ក្រុងព្យុងយ៉ាង ចង់ផ្ដាច់ថ្នល់ និងផ្លូវដែក ដែលជាសញ្ញានៃការកិច្ចសហប្រតិបត្តិការប្រទេសទាំងពីរ។	បន្ទាប់ពីបានចេញបញ្ជាឱ្យកម្លាំងផ្នែកកាំភ្លើងធំត្រៀមខ្លួនតាមបណ្ដោយព្រំដែនអន្តរកូរ៉េ នៅថ្ងៃទី១៣ ខែតុលា រួចមក កូរ៉េខាងជើង បានបំផ្ទុះផ្លូវឆ្ពោះទៅព្រំដែនអន្តរកូរ៉េនៅប៉ែកខាងជើងប្រទេសខ្លួន ដែលធ្វើឱ្យកូរ៉េខាងត្បូងតាមដានស្ថានការណ៍យ៉ាងយកចិត្តទុកដាក់។ សេនាធិការចម្រុះកូរ៉េខាងត្បូង (JCS) បានបញ្ជាក់ថា ផ្នែកមួយចំនួននៃថ្នល់អន្តរកូរ៉េ និងផ្លូវដែក នាប៉ែកខាងជើងភ្ជាប់ទៅភាគខាងត្បូង ត្រូវបានបំផ្លាញ។ ការបំផ្ទុះនេះ មិនបានបង្កការខូចខាតលើភាគីក្រុងសេអ៊ូលឡើយ។ «កូរ៉េខាងជើង បានបំផ្ទុះផ្នែកនៃផ្លូវ Gyeongui និងDonghae ភាគខាងជើងនៃខ្សែបង្គោលព្រំដែនយោធា នៅពេលរសៀល»។ JCS បានបញ្ជាក់បែបនេះ នៅថ្ងៃទី១៥ ខែតុលា។ ក្រុងព្យុងយ៉ាងបានដំឡើងមីន និងឧបសគ្គនានាតាមបណ្ដោយព្រំដែនជាបន្តបន្ទាប់។ ជាការឆ្លើយតប ទាហានកូរ៉េខាងត្បូង បានតាមដាន និងត្រៀមខ្លួនរួចរាល់លើហេតុការណ៍នានា។ ក្រុងសេអ៊ូល ក៏បានបាញ់បង្អើលទៅប៉ែកខាងត្បូងនៃប៉ុស្តិ៍ទាហានត្រួតពិនិត្យព្រំដែននៃប្រទេសទាំងពីរផងដែរ។ កាលពីសប្ដាហ៍មុន យោធាកូរ៉េខាងជើង បានប្រកាសផែនការបែងចែកដែនដីរបស់ខ្លួនឱ្យដាច់ចេញពីដែនដីកូរ៉េខាងត្បូង ដោយបានផ្ដល់ដំណឹងជូនយោធាអាម៉េរិករួចមុនហើយ ក្រែងលមានការវាយតម្លៃស្ថានការណ៍ខុស និងបង្កជម្លោះជាយថាហេតុ។ នេះបើតាមការផ្សាយទីភ្នាក់ងារព័ត៌មាន Yonhap។ ភាពតានតឹងរវាងរដ្ឋាភិបាលប្រទេសទាំងពីរមួយរយៈចុងក្រោយ កើតឡើងក្រោយកូរ៉េខាងជើងចោទកូរ៉េខាងត្បូង ថាបានបង្ហោះដ្រូននាំខិតប័ណ្ណប្រឆាំងរដ្ឋាភិបាលខ្លួន ចូលក្រុងព្យុងយ៉ាងចំនួន៣លើក។ យ៉ាងណាមិញ កូរ៉េខាងត្បូង មិនបានឆ្លើយតបលើការចោទនេះឡើយ ប៉ុន្តែបានព្រមានក្រុងព្យុងយ៉ាងពីអវសាននៃរបបដឹកនាំ បើសិនហ៊ានប៉ះពាល់ប្រទេសខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2460.txt	សម្ព័ន្ធយោធាណាតូបានយល់ព្រមទទួលប្រទេសម៉ុងតេណេក្រូជាសមាជិកថ្មីរបស់ខ្លួនហើយ ។ ការយល់ព្រមនេះបានធ្វើឡើងក្នុងកិច្ចប្រជុំរបស់ណាតូនៅទីស្នាក់ការរបស់ខ្លួនក្នុងទីក្រុងព្រុចសែលនៅថ្ងៃពុធនេះ។	បក្សសម្ព័ន្ធយោធាណាតូដែលមានអាមេរិកនៅពីក្រោយបានព្រមស្នើឲ្យម៉ុងតេណេក្រូចូលជាសមាជិកថ្មីរបស់ខ្លួន។ ម៉ុងតេណេក្រូដែលធ្លាប់ជាផ្នែកមួយរបស់អតីតយូហ្គោស្លាវី បានព្យាយាមចូលជាសមាជិកអង្គការណាតូតាំងពីឆ្នាំ២០០៩មកម្ល៉េះ។ ហើយកាលពីខែកញ្ញានេះ សភាម៉ុងតេណេក្រូបានអនុម័តយល់ព្រមឲ្យចូលរួមក្នុងអង្គការណាតូផងដែរ បើទោះជាមានការមិនយល់ព្រមពីក្រុមប្រឆាំងដែលទាមទារឲ្យមានប្រជាមតិជាមុនសិនក៏ដោយ។ ថ្លែងទៅកាន់កិច្ចប្រជុំនៅទីស្នាក់ការក្នុងទីក្រុងព្រុចសែល អគ្គលេខាធិការណាតូលោក Jens Stoltenberg បាននិយាយថា៖ «យើងសូមអបអរប្រទេសម៉ុងតេណេក្រូ។ នេះគឺជាការចាប់ផ្ដើមនូវសម្ព័ន្ធភាពដ៏ល្អមួយ»។ ការចូលជាសមាជិកណាតូរបស់ម៉ុងតេណេក្រូក៏ត្រូវបានទទួលការគាំទ្រអាមេរិកដែលជាបងធំរបស់ណាតូដែរ។ យ៉ាងណាមិញ បំណងចូលជាសមាជិកបក្សសម្ព័ន្ធណាតូរបស់លោកនាយករដ្ឋមន្ត្រី Milo Djukanovic បានបង្កឲ្យមានការតវ៉ាយ៉ាងខ្លាំងក្នុងប្រទេសកាលពីខែតុលាកន្លងមក។ ក្រុមបាតុករបានទាមទារឲ្យលោក Djukanovic ចុះចេញពីតំណែង ខណៈលោកបានកាន់តំណែងនេះអស់រយៈពេលពីរទសវត្សរ៍មកហើយ ពោលគឺទាំងមុននិងក្រោយពេលដែលម៉ុងតេណេក្រូបានឯករាជ្យពីស៊ែប៊ីទៅទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2461.txt	សភាអង់គ្លេសបានបោះឆ្នោតសម្រេចឲ្យរដ្ឋាភិបាលលោកនាយករដ្ឋមន្ត្រី ដេវីដ ខេមេរ៉ូន (David Cameron) ចូលរួមក្នុងប្រតិបត្តិការវាយប្រហារលើក្រុមរដ្ឋឥស្លាម ឬ ដែស្ហ (Daesh) នៅក្នុងប្រទេសស៊ីរី ជាមួយនឹងសំឡេងគាំទ្រ៣៩៧ ទល់២២៣ ប្រឆាំង។	សភាជាន់ទាបរបស់អង់គ្លេសបានបោះឆ្នោតបើកភ្លើងខៀវដល់លោកនាយករដ្ឋមន្ត្រី ខេមេរ៉ូន ចូលរួមវាយប្រហារដែនអាកាសក្នុងប្រទេសស៊ីរី។ ការសម្រេចចិត្តនេះធ្វើឡើង បន្ទាប់ពីមានការស្នើពីលោក ខេមេរ៉ូន ដែលបានលើកឡើងពីភាពចាំបាច់ក្នុងការកម្ទេចក្រុមរដ្ឋឥស្លាមដែលបានគំរាមដល់សន្តិសុខអង់គ្លេស។ ក្នុងកិច្ចប្រជុំដែលបានធ្វើអស់រយៈពេលជាង១០ម៉ោង បរិយាកាសនៃពិភាក្សាមានសភាពតឹងតែងយ៉ាងខ្លាំងរវាងក្រុមរដ្ឋាភិបាលនិងក្រុមសមាជិកសភាមកពីបក្សពលករដែលជាបក្សប្រឆាំង។ លោកនាយករដ្ឋមន្ត្រី ខេមេរ៉ូន បានបញ្ជាក់ជាថ្មីម្ដងទៀតពីវិធានការណ៏បន្ទាន់ដើម្បីកម្ចាត់ក្រុមជ្រុលរដ្ឋឥស្លាមក្នុងប្រទេសស៊ីរី។ លោកថា៖ ក្រុមភេវរកររៀបចំគម្រោងដើម្បីសម្លាប់យើង។ ចំណែកឯប្រមុខបក្សប្រឆាំងលោក Jeremy Corbyn វិញបានលើកឡើងពីយុទ្ធសាស្ត្រក្នុងការប្រយុទ្ធនេះក៏ដូចជាការបញ្ចប់សង្គ្រាមស៊ីវិលនៅស៊ីរី។ បន្ទាប់ពីការជជែកដេញដោលរួចមក សភាអង់គ្លេសបានបោះឆ្នោតគាំទ្រសំណើរលោកនាយករដ្ឋមន្ត្រី ខេមេរ៉ូន ជាមួយសំឡេង៣៩៧ទល់នឹង២២៣។ ជាមួយការបើកភ្លើងខៀវនេះ ប្រតិបត្តិការរបស់កងទ័ពអាកាសអង់គ្លេសអាចនឹងធ្វើឡើងភ្លាមៗតែម្ដង។ រដ្ឋមន្ត្រីការបរទេសលោក Philip Hammond បាននិយាយថា ការវាយប្រហារលើកដំបូងអាចនឹងធ្វើឡើងប៉ុន្មានម៉ោងក្រោយការសម្រេចនេះ។ គួររម្លឹកថា នៅក្នុងជំនួបជាមួយប្រធានាធិបតីបារាំងលោក ហ្វ្រង់ស្វ័រ ហូឡង់ (Francois Hollande) កាលពីខែវិច្ឆិកាមុននេះ នាយករដ្ឋមន្ត្រីអង់គ្លេសលោក ដេវីត ខេមេរ៉ូន បានលើកឡើងពីគោលបំណងរបស់លោក ដែលចង់ជួយបារាំងក្នុងការកម្ទេចក្រុមរដ្ឋឥស្លាម។ លោក ខេមេរ៉ូននិយាយថា ៖«ខ្ញុំគាំទ្រចំពោះអ្វីដែលលោក ហូឡង់ កំពុងធ្វើ ហើយខ្ញុំក៏មានបំណងចង់ឲ្យអង់គ្លេសចូលរួមក្នុងយុទ្ធនាការនេះដែរ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2462.txt	រដ្ឋាភិបាលក្រុងបាងកក បានសាកល្បងហោះហើរយន្តហោះចម្បាំងរបស់ខ្លួនជាមួយនឹងយន្តហោះរបស់ ក្រុងប៉េកាំងដើម្បីជាការសា្វគមន៍មុនថ្ងៃសមយុទ្ធយោធាដែនអាកាសជាលើកដំបូងជាមួយនឹងចិនដែល នឹងត្រូវធ្វើឡើងក្នុងប្រទេសថៃ។ រដ្ឋាភិបាលក្រុងបាងកក ថាសមយុទ្ធយោធាជាមួយក្រុងប៉េកាំង គឺមិន មែនសំដៅថាថៃ កំពុងតែដកខ្លួនពីអាមេរិក ហើយ ងាកទៅរកចិនទាំងស្រុងនោះទេ។	ម្សិលមិញនេះ ថៃ និង ចិន បានសាកល្បងហោះហើរយន្តហោះយោធាដែលមានម្ខាងប្រាំគ្រឿង នៅមូលដ្ឋានទ័ពអាកាសថៃ Korat ដែលស្ថិតនៅភាគខាងជើងក្រុងបាងកក ដើម្បីបង្ហាញប្រព័ន្ធផ្សព្វផ្សាយ និង ស្វាគមន៍វត្តមានទ័ពអាកាសចិនមុនថ្ងៃសមយុទ្ធទ័ពអាកាសលើកដំបូងរវាងភាគីទាំងពីរ។ តាមការគ្រោងទុកនៅថ្ងៃទី ២៦-២៧ វិច្ឆិកានេះ ថៃ និង ចិន នឹងបើកលំហាត់យោធាដែន អាកាសរួមគ្នាមួយជាលើកដំបូង ដែលស្របនឹងឱកាសនៃខួបរម្លឹកលើកទី៤០នៃការចងសម្ព័ន្ធមិត្តប្រទេសទាំងពីរ។ សមយុទ្ធយោធានេះ ត្រូវបានចិនចាត់ទុកថា ជាការបង្កើនទំនុកចិត្ត និងចំណងមិត្តភាពរួមគ្នាឲ្យកាន់តែជិតស្និទរវាងចិននិងថៃ។ រយៈពេលចុងក្រោយនេះ គេសង្កេតឃើញថាសក្តានុពលផ្នែកយោធាថៃ បានមានលេចធ្លោគួរកត់សម្គាល់បើប្រៀបធៀបទៅក្នុងប្រទេសមួយចំនួននៅតំបន់។ ក្នុងនោះ គេឃើញ ក្រៅពីការវិវត្តយោធា ដែនអាកាស ថៃ ក៏បានទើបបង្ហាញពីសព្វាវុធដែលខ្លួនទើបបង្កើតនៅក្នុងស្រុក ដែលរាប់បញ្ចូលទាំង រថក្រោះផងដែរ។ សក្តានុពលនេះ បានធ្វើឲ្យថៃ ក្លាយជាទិសដៅយុទ្ធសាស្ត្រមួយដ៏សំខាន់សម្រាប់ ចិន ដែលជាមហាអំណាចមួយដែលកំពុងតែពង្រីកឥទ្ធិពលខ្លួននៅក្នុងតំបន់។ សូមបញ្ជាក់ផងដែរថា ក្រោយពីរដ្ឋប្រហារយោធាថ្ងៃទី២២ខែឧសភា ដែលដឹកនាំដោយលោកឧត្តមសេនីយ៍ប្រាយុទ្ធ ចាន់អូចា គោលនយោបាយការបរទេសថៃ ហាក់ដូចជាបែរទៅរកចិន ខណៈផ្តាច់ខ្លួន ពីរដ្ឋាភិបាលអាមេរិក។ នោះ ក៏ព្រោះតែ ក្រោយពីរដ្ឋប្រហារយោធា អាមេរិក បានរិះគន់រដ្ឋាភិបាលរបបសឹកយ៉ាងខ្លាំង ដ្បិតបានបំពានទៅនឹងសិទ្ធិមនុស្ស និងជាពិសេសនោះ គោលការណ៍លទ្ធិប្រជាធិបតេយ្យ។ ថ្មីៗនេះ ថៃ និងចិន បានសម្រេចកិច្ចព្រមព្រៀងជាមួយគ្នាជាច្រើនគួរកត់សម្គាល់។ ក្នុងនោះ ថៃ បានផ្តល់សិទ្ធិឲ្យក្រុមហ៊ុនចិនចូលវិនិយោគផ្លូវរថភ្លើងជាច្រើនកន្លែង និង កាន់តែពិសេសនោះ រដ្ឋាភិបាលថៃបានបង្ហាញគម្រោងក្នុងទិញនាវាមុជទឹកពីចិនក្នុងតម្លៃរាប់លានដុល្លាទៀតផង។ យ៉ាងណាក៏ដោយ ក្រោមការរិះគន់និន្នាការនយោបាយទៅចិន អ្នកនាំពាក្យរដ្ឋាភិបាលថៃ លោក ឧត្តម សេនីយ៍ Werachon Sukhondhapatipak បានអះអាងថា គោលនយោបាយការបរទេសថៃ គឺល្អជាមួយ នឹងគ្រប់ប្រទេស ដែលរាប់បញ្ចូលទាំងអាមេរិកផងដែរ។ លោក បន្ថែមទៀតថា ថៃ មិនមែនកំពុងតែ ប្រើប្រាស់ចិនដើម្បីប្រឆាំងនឹងអាមេរិកនោះទេ ហើយ ថៃ ក៏នឹងបន្តកិច្ចសហការណ៍យោធាជាមួយនឹង អាមេរិកផងដែរ។ ក្រោយរដ្ឋប្រហារយោធា ថៃ និងអាមេរិក បានផ្អាកការធ្វើសមយុទ្ធយោធាជាមួយគ្នា មួយរយៈពេល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2463.txt	ប្រធានាធិបតីចិនលោក ស៊ី ជីនពីង បានប្រកាសកំណែទម្រង់រចនាសម្ព័ន្ធថ្មីមួយរបស់កង ទ័ពរំដោះប្រជាជនចិន ជាពិសេសរចនាសម្ព័ន្ធបញ្ជាកងទ័ពនិងការរៀបចំឡើងវិញនូវ យោធាថ្នាក់ភូមិភាគទាំង៧នៅត្រឹមឆ្នាំ២០២០។ លោក ស៊ី និយាយដូច្នេះក្នុងសន្និសីទបីថ្ងៃស្ដីពីការកែទម្រង់កងទ័ព ដែលរៀបចំដោយគណៈកម្មាការយោធាមជ្ឈិមដ៏មាន អំណាចរបស់ចិន។	ប្រធានាធិបតីចិន លោក ស៊ី ជីនពីង បានប្រកាសកែទម្រង់កងទ័ពចិនដែលមិនធ្លាប់មានពី មុនមកក្នុងប្រវត្តិសាស្ត្ររបស់បក្សកុំមុយនីសចិន។ រចនាសម្ព័ន្ធកងទ័ពគ្រប់ប្រភេទនិងបញ្ជា ការភូមិភាគទាំង៧ គឺសុទ្ធតែស្ថិតក្នុងបញ្ជីនៃការកែទម្រង់ទាំងអស់។ ចំណែកឯ គណៈ កម្មាការយោធាមជ្ឈិមដ៏មានឥទ្ធិពល ដែលលោក ស៊ី ជីនពីង ជាប្រធានផងនោះក៏ជា គោលដៅនៃការកែទម្រង់ដែរ។ កំណែទម្រង់នេះមានគោលបំណងដើម្បីប្រមូលផ្ដុំអំណាចបញ្ជាលើកងទ័ពគ្រប់ប្រភេទទៅឲ្យគណៈកម្មាយោធាមជ្ឈិម ដែលងាយស្រួលក្នុងការបញ្ជារួម។ នាពេលកន្លងមក កងទ័ពចិនស្ទើរតែគ្រប់ផ្នែក ជាពិសេសកងទ័ពថ្នាក់ភូមិភាគទាំង៧ ហាក់មានឯករាជ្យភាពនិងអំណាចបញ្ជាច្រើន ដោយសារតែពួកគេមានទីបញ្ជាការដាច់ពីគ្នានិងមិនសូវទទួលបញ្ជាពីអំណាចកណ្ដាលនោះទេ។ បើយោងតាមប្រសាសន៏របស់លោក ស៊ី ជីនពីង ទីបញ្ជាការភូមិភាគចំនួន៧នឹងត្រូវកែ សម្រួលឡើងវិញ ហើយបញ្ជាការរួមសម្រាប់បញ្ជាថ្មីមួយនឹងត្រូវបង្កើតដើម្បីត្រួតពិនិត្យភូមិ ភាគថ្មីដែលបានកែសម្រួលហើយទាំងអស់។ លោក ស៊ី បន្តថា ភូមិភាគថ្មីទាំងនោះនឹងទទួលបន្ទុកលើផ្នែកប្រតិបត្តិការយោធា ចំណែកទីស្នាក់ការបញ្ជារួមថ្មីនឹងទទួលខុសត្រូវ លើការគ្រប់គ្រងនិងការហ្វឹកហ្វឺនកងទ័ព។ លោកបន្ថែមទៀតថា កងទ័ពរំដោះប្រជាជនចិន ក៏នឹងបង្កើតទីបញ្ជាការមួយផងដែរ។ ថ្លែងក្នុងពិធីនោះដែរ លោក ស៊ី ក៏បានបញ្ជាក់សាជាថ្មីពីការសន្យារបស់លោកក្នុងការកាត់ បន្ថយទាហាននាពេលកន្លងមក។ សូមបញ្ជាក់ថា កាលពីថ្ងៃទី៣ ខែកញ្ញានាឱកាសពិធីរម្លឹកខួបទី៧០ ថ្ងៃបញ្ចប់សង្គ្រាមលោកលើកទី២ លោក ស៊ី ជីនពីងបាននិយាយថា ចិននឹងកាត់បន្ថយចំនួនទាហានរហូត៣០០០០០នាក់។ ហើយ ភាគច្រើននៃមន្ត្រីការិយាល័យនិងកងកម្លាំងដែលមិនមានលក្ខណៈប្រយុទ្ធ គឺជាគោលដៅនៃការកាត់បន្ថយនេះ។ ជាមួយគ្នានេះដែរ លោក ស៊ី ជីនពីង ក៏បានប្រកាសបង្កើតគណៈកម្មាការត្រួតពិនិត្យវិន័យ ថ្មីមួយសម្រាប់ជួរកងទ័ពរំដោះប្រជាជនចិន។ គណៈកម្មការនេះនឹងមានអំណាចក៏ដូចជាឯករាជ្យកាន់តែច្រើនក្នុងការពិនិត្យមើលការអនុវត្តវិន័យរបស់កងទ័ព ហើយស្ថិតនៅក្រោមការគ្រប់គ្រងផ្ទាល់របស់គណៈកម្មាការយោធាមជ្ឈិម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2464.txt	ស្របជាមួយនឹងការរិះគន់ពីសហគមន៍អន្តរជាតិដែលមានអាមេរិករួមនឹងសម្ព័ន្ធមិត្តរបស់ខ្លួនលើសកម្មភាព ចិនក្នុងតំបន់ជម្លោះសមុទ្រចិនខាងត្បូង តុលាការមជ្ឈត្តការអន្តរជាតិក្រុងឡាអេ ក៏បានកំពុងតែបន្តសវនាការជំនុំជម្រះតាមនីតិវិធីនៃបណ្តឹងហ្វីលីពីនប្រឆាំងចិនផងដែរ។ តែ ចិន វិញបានប្រកាសមិនចូលរួមក្នុងដំណើរការនេះជាដាច់ខាត និង ថែមទាំងបន្តសកម្មភាពសាងសង់មូលដ្ឋានយោធានៅក្នុងតំបន់ជម្លោះទៀតផង។	មកទល់ពេលនេះចិន នៅបន្តធ្វើគ ថ្លង់ ក្នុងការស្វែងរកដំណោះស្រាយរួមជាមួយរដ្ឋពាក់ពន្ធ័អាស៊ាន លើបញ្ហាជម្លោះសមុទ្រចិនខាងត្បូងដែលបានអូសបន្លាយអស់រយៈពេលជាងបួនទសវត្សរ៍ហើយនោះ។ បន្ថែមពីនេះ រដ្ឋាភិបាលចិន នៅតែបន្តគោលនយោបាយវាតទីជាលក្ខណៈឯកតោភាគី នៅក្នុងតំបន់ ជម្លោះដោយមិនខ្លាចការរិះគន់ និង ចំណាត់សហគមន៍អន្តរជាតិឡើយ។ ក្នុងចំណោមភាគីជម្លោះសមុទ្រចិនខាងត្បូងនៃរដ្ឋពាក់ព័ន្ធអាស៊ាន គេសង្កេតឃើញថាមានតែហ្វីលីពីននោះទេដែលហ៊ានចេញមុខប្រឈមជាមួយនឹងចិនទាំងផ្នែកច្បាប់ និងផ្នែកយោធាក្រោមការជ្រោមជ្រែងពីអាមេរិកផងដែរ។ តែចំណាត់ការកន្លងមក មិនបានធ្វើឲ្យចិនថមថយសកម្មភាពបំពានក្នុងតំបន់ជម្លោះនោះទេ។ ១.ហ្វីលីពីនយកវេទិកាអាស៊ាន ប្រឆាំងចិន តែ... ជម្លោះសមុទ្រចិនខាងត្បូង គឺជាជម្លោះដែនអធិបតេយ្យរវាងរដ្ឋអាស៊ានបួនរួមមាន ព្រុយណេ ម៉ាឡេស៊ីវៀតណាម និងហ្វីលីពីន ជាមួយនឹងចិន។ ចិន គឺជាភាគីតែមួយគត់ដែលទាមទារស្ទើរតែទាំងស្រុងនៃ តំបន់ជម្លោះដែលបានធ្វើឲ្យប៉ះពាល់ដល់ការទាមទាររបស់រដ្ឋអាស៊ាន។ ជាសមាជិកអាស៊ានមួយរូប ហ្វីលីពីន តែងតែលើកយកប្រធានសមុទ្រចិនខាងត្បូងដាក់ជារបៀវារៈដើម្បីឲ្យរដ្ឋអាស៊ានទាំងប្រាំបួនផ្សេងទៀតរួមគ្នាដោះស្រាយ និងប្រឆាំងទៅនឹងការបំពានរបស់ចិន។ យ៉ាងណាក៏ដោយ ក្រោមសមិទ្ធផលអាស៊ាន គេឃើញថា អាស៊ាន បានត្រឹមតែចេញសេចក្តីថ្លែងការណ៍មួយចំនួនស្តីពីភាគីជម្លោះ ដែលស្ទើរតែគ្មានឥទ្ធិពលអ្វីសោះទៅលើភាគី។ ជាពិសេសនោះ រាល់ពេលការលើកឡើងពីប្រធានបទសមុទ្រចិនខាងត្បូង តែងតែធ្វើឲ្យនីតិវិធីកិច្ចប្រជុំជាប់គាំង ដ្បិតមានរដ្ឋមួយចំនួនមាននិន្នាការទៅរកចិន ខណៈមួយចំនួនទៀតប្រឆាំងចិនខ្លាំង។ ចុងក្រោយ ហ្វីលីពីនតែងតែខកចិត្ត ដោយសារការសុំការរួបរួមពីអាស៊ានប្រឆាំងមិនបានសម្រេចនោះទេ។ ជាក់ស្តែងនៅក្នុងកិច្ចប្រជុំកំពូលអាស៊ាន និង អាស៊ីបូព៌ាដែលធ្វើក្នុងក្រុងគូឡាឡាំពួរប្រទេសម៉ាឡេស៊ី និង ទើបតែបញ្ចប់ មានការរិះគន់ និងការព្រួយបារម្ភជាច្រើនលើសកម្មភាពចិន តែគ្មានដំណោះស្រាយណាមួយត្រូវបានធ្វើឡើងនោះទេ។ ២. ហ្វីលីពីន ប្តឹងមជ្ឈត្តការអន្តរជាតិ តែចិនមិនខ្វល់ ក្រៅពីវេទិកាអាស៊ាន ហ្វីលីពីន ក៏បានស្វះស្វែងរកយុត្តិធម៌ពីមជ្ឈត្តការនៃតុលាការអន្តរជាតិដែលមានទីស្នាក់ការនៅក្រុងឡាអេ ប្រទេសហូឡង់ដើម្បីប្រឆាំងនឹងចិនផងដែរ។ ហ្វីលីពីន បានដាក់ពាក្យបណ្តឹងទៅកាន់តុលាការនេះតាំងពីឆ្នាំ២០១៣មកម្ល៉េះ ។ ហើយកាលពីថ្ងៃទី២៤ខែវិច្ឆិកា ម្សិលមិញ តុលាការក៏បានបញ្ជាក់ជាថ្មីថា តុលាការមានយុត្តាធិការ និងកំពុងតែអនុវត្តនីតិវិធីលើសំណុំរឿង ជម្លោះសមុទ្រចិនខាងត្បូងដែលប្តឹងដោយហ្វីលីពីន។ យ៉ាងណាក៏ដោយ សវនាការនេះ ហាក់ដូចជាគ្មានប្រយោជន៍អ្វីសោះ ដ្បិតចិន មិនមានវត្តមានចូលរួមនោះទេ។ ជាពិសេសនោះ ទោះបីតុលាការ បានរកឃើញថាចិន ពិតជាបានបំពានលើអធិបតេយ្យហ្វីលីពីនមែននោះ សេចក្តីសម្រេច ក៏គ្មានឥទ្ធិពល និង មិនអាចចាប់បង្ខំឲ្យចិនអនុវត្តតាមបានដែរ។ នោះក៏ព្រោះតែ មជ្ឈត្តការអន្តរជាតិ មិនមានកងកម្លាំងដើម្បីចាប់បង្ខំឲ្យអនុវត្តនោះទេ។ ៣. ហ្វីលីពីន ត្រូវការជំនួយយោធាពីអាមេរិក និងរដ្ឋផ្សេងទៀតដើម្បីធានាតុល្យភាពសន្តិសុខ បើនិយាយពីសមត្ថភាពយោធា ហ្វីលីពីន មិនអាចប្រៀបធៀបជាមួយនឹងចិនបានឡើយ។ តែដើម្បីរក្សា នូវលំនឹង ឬតុល្យភាពសន្តិសុខក្នុងតំបន់ រដ្ឋាភិបាលហ្វីលីពីន បានព្យាយាមពង្រីកឥទ្ធិពលយោធា របស់ខ្លួនតាមរយៈការបង្កើនថវិកាប្រចាំសម្រាប់វិស័យការពារជាតិ និងដាក់តំឡើងមូលដ្ឋានយោធា ដែលនៅជិតតំបន់ជម្លោះជាមួយនិងចិន។ ជាពិសេសនោះ គេឃើញថា អ្វីដែលហ្វីលីពីន ស្វាគមន៍ បំផុតនោះគឺ វត្តមាននាវាចម្បាំង និងយន្តហោះទម្លាក់គ្រាប់របស់អាមេរិកមកកាន់តំបន់ជម្លោះសមុទ្រចិនខាងត្បូងកាលពីពេលថ្មី។ វត្តមាននេះត្រូវបានប្រធានាធិបតីហ្វីលីពីន ចាត់ទុកថាជាតុល្យភាព នៃអំណាចនៅក្នុងតំបន់ ខណៈចិន ព្រមានថា នឹងមានសង្គ្រាមបើអាមេរិកនៅតែបន្តសកម្មភាពខ្លួនដើម្បីអន្តរាគមន៍ក្នុងតំបន់ជម្លោះ។ យ៉ាងណាក៏ដោយចុះ ចិន បានប្រកាសរួចទៅហើយនៅក្នុងសន្និសីទសារព័ត៌មានក្រោយបញ្ចប់កិច្ច ប្រជុំកំពូលអាស៊ីបូព៌ា ថាចិន នឹងបន្តសកម្មភាពខ្លួនក្នុងតំបន់ជម្លោះជាពិសេសនោះចិននឹងបំពាក់មូលដ្ឋានយោធានៅទីនោះទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2465.txt	លោក Yoshihide Sugaជាអ្នកនាំពាក្យរដ្ឋាភិបាលជប៉ុន នៅក្រុងតូក្យូ បានប្រកាសថា កងទ័ពជប៉ុនគ្មានផែនការចូលរួមល្បាតសមុទ្រចិនខាងត្បូងទេ បើទោះជាលោកអាបេប្រកាសថា គាំទ្រសប្រតិបត្តិការល្បាតសមុទ្រចិន ពីសំណាក់អាមេរិកក៏ដោយចុះ។	លោកYoshihide Suga ជាអ្នកនាំពាក្យរដ្ឋាភិបាលជប៉ុនចង់គូសបញ្ជាក់ឡើងវិញ នូវអ្វីដែលលោកស្ហ៊ីនហ្សូ អាបេ បានលើកឡើងជាមួយ លោកអូបាម៉ា ក្នុងជំនួបកំពូលAPEC នៅក្រុងManille។ នាយករដ្ឋមន្ត្រីជប៉ុន បានប្រកាសក្នុងជំនួបនេះថា កងទ័ពជប៉ុនអាចចូលរួមក្នុងការល្បាតសមុទ្រចិនខាងត្បូង ដោយសារតែចិនបានសង់កោះសិប្បនិមិត្តច្រើនកន្លែង។ ទោះយ៉ាងនេះក្តី អ្នកនាំពាក្យរដ្ឋាភិបាលជប៉ុនប្រាប់ថា ក្នុងពេលបច្ចុប្បន្ន ជប៉ុនគ្មានគម្រោងអ្វីច្បាស់លាស់ ថានឹងធ្វើសកម្មភាពល្បាតយោធាជាមួយអាមេរិក នៅសមុទ្រចិនខាងត្បូងទេ។ ដោយឡែក ជប៉ុននៅតែបន្តសកម្មភាពការពារសន្តិសុខក្នុងតំបន់ជាមួយប្រទេស ហ្វីលីពីន វៀតណាម និងប្រទេសផ្សេងទៀត។ ក្នុងទិសដៅនេះ លោកYoshihide Suga ប្រាប់ថា ជប៉ុនរៀបចំសមយុទ្ធយោធាជើងទឹកជាមួយអាមេរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2466.txt	រដ្ឋាភិបាលចិនបានបញ្ជាក់ពីការស្លាប់របស់ចំណាប់ខ្មាំងចិនម្នាក់ដោយសារស្នាដៃរបស់ក្រុមរដ្ឋឥស្លាមនិងបានប្រកាសរកយុត្តិធម៌និងសងសឹកអ្នកដែលនៅពីក្រោយរឿងនេះ។ វាគឺជាលើកដំបូងហើយដែលក្រុមជ្រុលនិយមនេះបានសម្លាប់ចំណាប់ខ្មាំងជនជាតិចិន។	កាលពីថ្ងៃម្សិលមិញនេះ ក្រសួងការបរទេសចិនបានប្រកាសពីការស្លាប់របស់បុរសជនជាតិចិនឈ្មោះ Fan Jinghui ដែលត្រូវបានចាប់ខ្លួននិងសម្លាប់ដោយក្រុមជ្រុលនិយមរដ្ឋឥស្លាមនៅស៊ីរីនិងអ៊ីរ៉ាក់។ ជាមួយគ្នានឹងការថ្កោលទោសចំពោះសកម្មភាពនេះ ចិនក៏បានប្រកាសរកយុត្តិធម៌និងនាំយកជនដៃដល់មកកាត់ទោសឲ្យទាល់តែបាន។ អ្នកនាំពាក្យក្រសួងការបរទេសចិន លោក ហុង ឡី បានបញ្ជាក់ថា រដ្ឋាភិបាលចិនថ្កោលទោសជាខ្លាំងចំពោះអំពើអមនុស្សធម៌នេះ ហើយបន្តថា ចិននឹងនាំយកឩក្រិដ្ឋជនមកទទួលទោសជាមិនខាន។ លើសពីនេះទៅទៀត អ្នកនាំពាក្យរូបនេះក៏បានលើកឡើងពីការព្យាយាមរបស់រដ្ឋាភិបាលចិនក្នុងការជួយសង្គ្រោះចំណាប់ខ្មាំងរូបនេះ តែក្រុមជ្រុលនិយមនៅតែសម្លាប់ជនរងគ្រោះដដែល។ ម្យ៉ាងវិញទៀត បើទោះជាមានពលរដ្ឋខ្លួនត្រូវបានសម្លាប់ក៏ដោយ ចិននៅតែប្រកាសថា ខ្លួននឹងបន្តនយោបាយប្រឆាំងអំពើភេរវកម្មដោយសហការជាមួយសហគមន៍អន្តរជាតិ ដើម្បីរក្សាសន្តិភាពនិងស្ថិរភាពពិភពលោក។ ចំណាប់ខ្មាំងដែលស្លាប់ឈ្មោះ Fan Jinghui មានអាយុ៥០ឆ្នាំ។ លោកជាអតីតអ្នកធ្វើការខាងផ្សព្វផ្សាយនិងរស់នៅឯជាយក្រុងប៉ារីស។ ប៉ុន្តែ គេមិនដឹងទេថា ហេតុអ្វីរូបគេទៅដល់មជ្ឈិមបូព៌ាហើយទៅដល់ដោយរបៀបណានោះទេ។ ជាមួយគ្នានេះ រដ្ឋាភិបាលចិនក៏បានអះអាងផងដែរថា ប្រជាជនមូស្លីមជាច្រើននាក់ដែលមកពីភាគខាងលិចប្រទេសចិនបានទៅដល់តំបន់មជ្ឈិមបូព៌ានិងបានចូលរួមជាមួយក្រុមជ្រុលនិយមរដ្ឋឥស្លាមផងដែរ។ សូមបញ្ជាក់ថា កាលពីម្សិលមិញ ក្រុមរដ្ឋឥស្លាមបានចុះផ្សាយ ក្នុងទស្សនាវដ្តី Dabiq ថា ពួកគេបានសម្លាប់ចំណាប់ខ្មាំង២នាក់ ម្នាក់ជាពលរដ្ឋចិន និងម្នាក់ទៀតជនជាតិន័រវែស។ ប៉ុន្តែ ពួកគេមិនបានប្រាប់ថា តើពួកគេធ្លាប់បានចាប់ខ្លួនចំណាប់ខ្មាំងទាំងនេះ នៅកន្លែងណា និងពេលណាអោយពិតប្រាកដនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2467.txt	នៅព្រឹកថ្ងៃអង្គារនេះ នាវាចម្បាំងរបស់រុស្សីបានបាញ់មីស៊ីលចេញពីមូលដ្ឋាននៅក្នុងសមុទ្រមេឌីទែរ៉ានេ សំដៅទៅលើទីក្រុង Raqqa ដែលជាមូលដ្ឋានដ៏រឹងមាំរបស់ក្រុមរដ្ឋឥស្លាមនៅក្នុងប្រទេសស៊ីរី។ នេះបើយោងតាម កាសែត Le Monde របស់បារាំង។	នាវាចម្បាំងរបស់រុស្សីប្រចាំនៅសមុទ្រមេឌីទែរ៉ានេ បានបើកការវាយប្រហារទៅលើ ទីតាំងរឹងមាំរបស់ក្រុមរដ្ឋឥស្លាមក្នុងទីក្រុង Raqqa របស់ស៊ីរី។ ស្របគ្នានេះដែរ យន្តហោះចម្បាំងរបស់បារាំងក៏កំពុងបង្កើនសកម្មភាពប្រយុទ្ធរបស់ខ្លួនប្រឆាំងនឹងក្រុមរដ្ឋឥស្លាមនៅ Raqqa ផងដែរ។ ការវាយប្រហារនេះកើតឡើង បន្ទាប់ពីអំពើភេរវកម្មនៅប៉ារីស។ ហើយ គេសង្កេតឃើញប្រទេសជាច្រើនបានប្រកាសតាមកម្ទេចក្រុមរដ្ឋឥស្លាមដែលនៅពីក្រោយរឿងនេះ។ ជាក់ស្ដែង យន្តចម្បាំងរបស់បារាំងបានហោះចេញពីមូលដ្ឋាននៅក្នុងអារ៉ាប់រួម បានបើកយុទ្ធនាការប្រឆាំងនឹងក្រុមរដ្ឋឥស្លាមនៅស៊ីរី។ ហើយនៅថ្ងៃនេះទៀតសោត រុស្សីបានបង្កើនយុទ្ធនាការរបស់ខ្លួនបន្ថែមទៀត តាមការប្រកាសរបស់បារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2468.txt	ក្នុងចំណោមជ័យលាភី១៩រូបដែលត្រូវឡើងទៅទទួលពានរង្វាន់សន្តិភាព Gusi Peace Prize នៅក្នុងទីក្រុងម៉ានីល ប្រទេសហ្វីលីពីន នាល្ងាចថ្ងៃទី២៥ ខែវិច្ឆិកា មាន២នាក់គឺជាអតីតមេដឹកនាំប្រទេស ដែលក្នុងនោះមាន លោក António Ramalho Eanes អតីតប្រធានាធិបតីព័រទុយហ្គាល់ និងលោក Stanislav Shushkevich អតីតប្រមុខរដ្ឋបេឡារុស។	លោក António Ramalho Eanes វ័យ៨០ឆ្នាំ អតីតឧត្តមសេនីយ៍ ដែលកាន់តំណែងជាប្រធានាធិបតីទី១៦របស់ព័រទុយហ្គាល់ពីឆ្នាំ១៩៧៦ ដល់ឆ្នាំ១៩៨៦ ។ សម្រាប់ពានរង្វាន់ Gusi Peace Prize លោកនឹងទទួលបានពានផ្នែក «បុរសរដ្ឋ» (statesmanship) ។ លោក Stanislav Shushkevich អាយុ៨០ឆ្នាំផងដែរនោះ គឺជាប្រមុខរដ្ឋទី១របស់ប្រទេសបេឡារុស បន្ទាប់ពីផ្តាច់ខ្លួនចេញពីអតីតសហភាពសូវៀត។ លោកជាប្រធានក្រុមប្រឹក្សាជាន់ខ្ពស់របស់សាធារណរដ្ឋបេឡារុស ពីឆ្នាំ១៩៩១ ដល់ឆ្នាំ១៩៩៤ ដែលអំណាចនេះ គ្រប់ដណ្តប់លើស្ថាប័ននីតិបញ្ញត្តផងដែរ។ សម្រាប់ពានរង្វាន់ Gusi Peace Prize ជាប់ជ័យលាភីបុរសរដ្ឋ រួមទាំងស្នាដៃផ្នែករូបវិទ្យា និងគណិតវិទ្យា។ ពានរង្វាន់ Gusi Peace Prize ត្រូវបានបង្កើតឡើងដោយលោក Barry Gusi ក្នុងគោលបំណងឧទ្ទិសដល់ឪពុករបស់លោក គឺ លោក Gemeniano Javier Gusi អតីតយុទ្ធជននាសម័យសង្គ្រាមលោកលើកទីពីរ ដែលបានតស៊ូរប្រយុទ្ធប្រឆាំងជប៉ុន ហើយក្រោយមកបានក្លាយជាអ្នកនយោបាយ និងជាសកម្មជនសិទ្ធិមនុស្ស។ ចាប់ពីឆ្នាំ២០០២មក ពានរង្វាន់ដែលចែកចេញជាច្រើនផ្នែកនេះ ត្រូវបានប្រគល់ជនដល់ឥស្សរជន និងស្ថាប័ន ដែលធ្វើការងារលើការពង្រឹងសន្តិភាព និងការពង្រីកសកម្មភាពផ្សេងៗ ។ មេដឹកនាំ និងអតីតមេដឹកនាំប្រទេសជិត២០នាក់ហើយ ដែលធ្លាប់ទទួលពានរង្វាន់នេះ ។ នារយៈពេល១៣ឆ្នាំកន្លងមកនេះ លោក ហ៊ុន ម៉ានី គឺជាឥស្សរជនទីមួយរបស់កម្ពុជា ដែលបានឈ្នះពានរង្វាន់នេះ។ សម្រាប់ឆ្នាំ២០១៥នេះ លោក ហ៊ុន ម៉ានី ដែលជាតំណាងរាស្ត្រគណបក្សប្រជាជនកម្ពុជាផងដែរនោះ ស្ថិតក្នុងចំណោមឥស្សរជនចំនួន១៨នាក់លើពិភពលោកដែលឈ្នះពាន Gusi Peace Prize។ លោក ហ៊ុន ម៉ានី ឈ្នះលើផ្នែក Youth leadership and Humanitarianism and Advocate of Cultural Heritage ហើយលោកក៏ជាជ័យលាភីដែលក្មេងជាងគេផងដែរ។ ជ័យលាភី១៩នាក់នេះ មានមកពីកម្ពុជា អូទ្រីស អូស្ត្រាលី បង់ក្លាដែស បេឡារុស ចិន ចចជា ឆេក អាល្លឺម៉ង់ ជប៉ុន កាហ្សាក់ស្ថាន គៀកហ្ស៊ីសស្ថាន ហូឡង់ ហ្វីលីពីន ព័រទុយហ្គាល់ កាតា រុស្ស៊ី អ៊ុយក្រែន និងសហរដ្ឋអាមេរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2469.txt	របាយការណ៍ចារកម្មរបស់អ៊ីរ៉ាក់និងអាមេរិកបានបង្ហាញថាក្រុមភេរជនរដ្ឋឥស្លាមនៅស៊ីរីនិងអ៊ីរ៉ាក់កំពុងដុតដៃដុតជើងផលិតអាវុធគីមី ដោយបង្កើតអង្គភាពពិសេសនិងប្រមែរប្រមូលអ្នកវិទ្យាសាស្ត្រជាច្រើននាក់ឲ្យចូលរួម។ តែមន្ត្រីអឺរ៉ុប និងអាមេរិកបានអះអាងថាក្រុមនេះមានលទ្ធភាពផលិតឧស្ម័នពុលប៉ុន្តែមានគុណភាពអន់ប៉ុណ្ណោះ។ ឯរុស្ស៊ីបានផ្តល់សម្ភារៈការពារអាវុធគីមីដល់ទាហានអ៊ីរ៉ាក់រួចទៅហើយ។	មកដល់ពេលនេះ សហគមន៍អន្តរជាតិផ្តោតអារម្មណ៍លើលទ្ធភាពរបស់ក្រុមភេរវជនរដ្ឋឥស្លាមនៅស៊ីរីនិងអ៊ីរ៉ាក់ក្នុងការផលិតនិងប្រើប្រាស់អាវុធគីមីក្នុងសកម្មភាពភេរវកម្មនៅពេលខាងមុខ។ មន្ត្រីចារកម្មអាមេរិក និងអ៊ីរ៉ាក់ បានលើកឡើងថា ក្រុមភេរវជននេះបានចាប់ផ្តើមបង្កើតអង្គភាពពិសេសមួយ ដើម្បីអភិវឌ្ឍនិងស្រាវជ្រាវអាវុធគីមីឬជីវសាស្ត្រដោយប្រើប្រាស់អ្នកវិទ្យាសាស្ត្រស៊ីរី អ៊ីរ៉ាក់ និងបណ្តាអ្នកជំនាញក្នុងតំបន់ផ្សេងទៀត។ កាលពីថ្មីៗនេះដែរ នាយករដ្ឋមន្ត្រីបារាំងលោក Manuel Valls ក៏បានព្រមានដួចគ្នាដែរ ពីគ្រោះមហន្តរាយនៅពេលដែលក្រុមភេរវជនរដ្ឋឥស្លាមមានលទ្ធភាពប្រើប្រាស់ប្រភេទអាវុធជីវសាស្ត្រ ឬអាវុធគីមីនេះ។ វាអាចថាជារឿងងាយស្រួលសម្រាប់ក្រុមភេរវជននេះ ក្នុងការស្រាវជ្រាវផលិតអាវុធបែបនេះ ព្រោះក្រុមនេះបានដណ្តើមយកទឹកដីយ៉ាងធំធេងពីទាហានរដ្ឋាភិបាលអ៊ីរ៉ាក់ និងស៊ីរី។ ហើយម្យ៉ាងក្រុមនេះមានចំណូលអចិន្ត្រៃយ៍ និងមានធនធានមនុស្សសម្រាប់ធានាដំណើរការស្រាវជ្រាវផង។ យ៉ាងណាក៏ដោយ មន្ត្រីក្រុងវ៉ាស៊ីនតោន និងអឺរ៉ុបបច្ចុប្បន្ននៅមើលស្រាលលទ្ធភាពក្រុមភេរវជនរដ្ឋឥស្លាម ដោយពួកគេមិនជឿថាក្រុមនេះមានលទ្ធភាពផលិតអាវុធគីមីសម្រាប់វាយប្រហារទ្រង់ទ្រាយធំឡើយ ព្រោះក្រុមនេះខ្វះធនធាននិងបច្ចេកវិទ្យា។ ពួកគេទទួលស្គាល់ថាក្រុមនេះមានលទ្ធភាពផលិតឧស្ម័នពុល ប៉ុន្តែវាមិនមានគុណភាពនិងផលិតក្នុងចំនួនតិចតួចប៉ុណ្ណោះ។ ទោះជាមន្ត្រីលោកខាងលិចហាក់ដូចជាមើលស្រាលក្រុមភេរវជននេះក្តី គេបារម្ភខ្លាំងព្រោះក្រុមនេះកំពុងដុតដៃតជើងពន្លឿននិងបង្កើនសមត្ថភាពស្រាវជ្រាវកាន់តែខ្លាំង។ ជុំវិញបញ្ហានេះឧត្តមសេនីយ៍យោធានិងមន្ត្រីចារកម្មអាមេរិកដែលចូលនិវត្តន៍លោក Richard Zahner បានលើកឡើងថា ជាបញ្ហាមួយដែលសហរដ្ឋអាមេរិកនៅតែមើលស្រាលសមត្ថភាពក្រុមភេរវជននេះ។ លោកបន្ថែមថា ថ្វីបើក្រុមភេរវជនមានអ្នកវិទ្យាសាស្ត្រនិងវិស្វករតិចតួចឬមានធនធានតិចមែន ប៉ុន្តែវាកុំភ្លេចថាវាជំរុញឲ្យក្រុមនេះអាចផលិតបានសព្វាវុធដ៏គ្រោះថ្នាក់ ទោះក្នុងចំនួនតិចតួចក៏ដោយ។ លោកបានដាស់តឿនផងដែរថា ក្រុមសកម្មប្រយុទ្ធរដ្ឋឥស្លាមនេះកំពុងប្រមែរប្រមូលអ្នកជំនាញមកពីបណ្តាប្រទេសជាច្រើនជាពិសេសមកពីតំបន់ ឆេឆិន និងតំបន់អាស៊ីអាគ្នេយ៍ ដើម្បីសម្រេចគម្រោងផលិតអាវុធគីមី។ យោងតាមរបាយការណ៍ទីភ្នាក់ងារព័ត៌មាន AP ដែលស្រង់សម្តីមន្ត្រីជាន់ខ្ពស់អ៊ីរ៉ាក់ម្នាក់នៅខេត្ត Salahudding រដ្ឋាភិបាលអ៊ីរ៉ាក់បានចាប់ផ្តើមចែកចាយម៉ាស និងសម្លៀកបំពាក់ការពារសារធាតុគីមីដល់ទាហានរបស់ខ្លួនដែលឈរជើងនៅភាគខាងលិច និងជើងរដ្ឋធានីបាដាដ ព្រោះគេភ័យខ្លាចថា ក្រុមភេរវជនេះប្រើប្រាស់អាវុធគីមីលួចវាយឆ្មក់ទាហានរដ្ឋាភិបាលក្នុងពេលណាមួយ។ ក្នុងចំណោមកងទ័ពទាំងអស់ មានទ័ព២៥ភាគរយហើយដែលមានម៉ាសពាក់ការពារខ្លួន។ កន្លងមកក្រសួងការពារជាតិរុស្ស៊ីក៏បានផ្តល់ជំនួយជាសម្លៀកបំពាក់ទប់ទល់ការវាយប្រហារដោយអាវុធគីមី ដល់ទាហានអ៊ីរ៉ាក់ចំនួន១០០០សម្រាប់រួចហើយ។ សូមរំលឹកថា កាលពីចុងខែមិថុនាកន្លងទៅ ក្រុមអ្នកអង្កេតសិទ្ធិមនុស្សប្រចាំប្រទេសស៊ីរីបានអះអាងនៅថ្ងៃនេះថា ក្រុមភេរវជនរដ្ឋឥស្លាម បានប្រើប្រាស់អាវុធគីមីវាយប្រហារក្រុមកងកម្លាំងឃឺតនៅតំបន់ភាគឥសាន្តប្រទេសស៊ីរី។ រឿងរ៉ាវកាន់តែធ្ងន់ធ្ងរនៅពេលដែលក្រុមភេរវជនរដ្ឋឥស្លាមមានអាវុធគីមីប្រើប្រាស់ក្នុងសមរភូមិ ដែលបញ្ជាក់ថាក្រុមនេះកាន់តែគ្រោះថ្នាក់និងពិបាកទប់ទល់ជាងមុន។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_247.txt	អធិការបតីអាល្លឺម៉ង់លោក Olaf Scholz បានជួបជាមួយប្រធានាធិបតីអ៊ុយក្រែន លោក វ៉ូឡូឌីមៀរ ហ្សេលេនស្គី នៅទីក្រុងប៊ែរឡាំងដោយបានប្រកាសថា លោកនិងប្រទេសអឺរ៉ុបចំនួនបីនឹងផ្តល់ជំនួយយោធាបន្ថែមចំនួន ១,៥ពាន់លានដុល្លារដល់អ៊ុយក្រែននៅចុងឆ្នាំនេះ។	អធិការបតីអាល្លឺម៉ង់លោក Olaf Scholz បានថ្លែងក្នុងសារព័ត៌មានជារួមថា ៖« ដោយមានការគាំទ្រពីដៃគូបែលហ្ស៊ិក ដាណឺម៉ាក និងន័រវែសរបស់យើង នៅចុងឆ្នាំនេះ យើងនឹងផ្តល់កញ្ចប់ជំនួយមួយផ្សេងទៀតដែលមានតម្លៃ ១,៤ពាន់លានអឺរ៉ូ (១,៥ពាន់លានដុល្លារ) ដល់អ៊ុយក្រែន»។ នេះជាសន្និសីទមុននឹងជួបពិភាក្សាជាមួយប្រធានាធិបតីអ៊ុយក្រែនលោក វ៉ូឡូឌីមៀរ ហ្សេលេនស្គី នៅទីក្រុងប៊ែរឡាំងនៅថ្ងៃទី១១ ខែតុលា។ កញ្ចប់ជំនួយថ្មីនេះនឹងរួមបញ្ចូលប្រព័ន្ធការពារដែនអាកាស IRIS-T, Skynex, Gepard រួមជាមួយនឹងកាំភ្លើងធំ រថពាសដែក ដ្រូន រ៉ាដា និងគ្រាប់រំសេវ។ លោក Scholz បានបញ្ញាក់ថា ៖«នេះជាសារច្បាស់លាស់មួយទៅកាន់ប្រធានាធិបតីរុស្ស៊ី វ្ល៉ាឌីមៀ ពូទីន ដែលថាការពង្រីកពេលវេលានឹងមិនដំណើរការទេ។ យើងនឹងមិនកាត់បន្ថយការគាំទ្រសម្រាប់អ៊ុយក្រែនទេ»។ លោកប្រធានាធិបតី ហ្សេលេនស្គី បានថ្លែងអំណរគុណដល់អាល្លឺម៉ង់ និងលោក Scholz ផ្ទាល់សម្រាប់ការគាំទ្រដ៏ធំធេងដោយសង្កត់ធ្ងន់ថា វាជារឿងសំខាន់ដែលការគាំទ្រសម្រាប់ក្រុងកៀវក្នុងឆ្នាំ ២០២៥ មិនថមថយនោះទេ។ អាល្លឺម៉ង់ជាប្រទេសផ្តល់ជំនួយយោធាធំទីពីរដល់អ៊ុយក្រែនតាំងពីចាប់ផ្តើមជម្លោះ បន្ទាប់ពីអាម៉េរិក។ ប្រទេសនេះបានផ្តល់ទៅទីក្រុងកៀវយ៉ាងហោចណាស់ ប្រព័ន្ធការពារដែនអាកាស Patriot ចំនួនបី និងប្រព័ន្ធ Gepard និង IRIS-T មួយចំនួន។ ទោះបីជាយ៉ាងណាក៏ដោយ រហូតមកដល់ពេលនេះ លោក Scholz បានបដិសេធមិនផ្តល់ឲ្យអ៊ុយក្រែននូវកាំជ្រួចរយៈចម្ងាយឆ្ងាយ Taurus ដូចដែលទីក្រុងកៀវបានស្នើសុំនោះទេ ដោយសារតែមានការព្រួយបារម្ភអំពីការកើនឡើងភាពតានតឹងជាមួយរុស្ស៊ី។ អាឡឺម៉ង់ ជាកន្លែងឈប់ចុងក្រោយក្នុងដំណើរទស្សនកិច្ចរយៈពេលពីរថ្ងៃរបស់ប្រធានាធិបតី ហ្សេលេនស្គី ទៅកាន់ទ្វីបអឺរ៉ុបដែលមានគោលបំណងបង្ហាញ«ផែនការជ័យជំនះ»ដើម្បីបញ្ចប់ជម្លោះជាមួយរុស្ស៊ី ក៏ដូចជាបញ្ចុះបញ្ចូលលោកខាងលិចឱ្យអនុញ្ញាតឱ្យអ៊ុយក្រែនប្រើប្រាស់កម្លាំងដែលពួកគេផ្តល់អាវុធរយៈចម្ងាយឆ្ងាយសម្រាប់ ការវាយឆ្មក់ចូលជ្រៅក្នុងទឹកដីសត្រូវ។ លោក ហ្សេលេនស្គី បានថ្លែងនៅក្នុងសន្និសីទសារព័ត៌មានមួយថា ៖« ខ្ញុំនឹងបង្ហាញជូនលោក Olaf នូវផែនការមួយ ដែលតាមគំនិតរបស់យើង អាចបង្ខំឱ្យរុស្ស៊ីទទួលយកសន្តិភាព និងបញ្ចប់អរិភាព មិនលើសពីឆ្នាំក្រោយ»។ ដំណើរទស្សនកិច្ចរបស់លោក ហ្សេលេនស្គី ធ្វើឡើងស្របពេលសមរភូមិប្រយុទ្ធកំពុងឡើងកម្តៅជាមួយរុស្ស៊ី។ ជាពិសេស លោក សេលេនស្គីព្យាយាមទាក់ទាញអ្នកគាំទ្រអ៊ុយក្រែនបន្ថែម មុនការបោះឆ្នោតប្រធានាធិបតីអាម៉េរិកក្នុងខែវិច្ឆិកាមកដល់ ដែលបេក្ខជនគណបក្សសាធារណរដ្ឋលោក ដូណាល់ ត្រាំ ធ្លាប់បានគំរាមកាត់ជំនួយដល់អ៊ុយក្រែនប្រសិនបើជាប់ឆ្នោត។ លើសពីនេះ ទីក្រុងកៀវក៏កំពុងត្រូវការយ៉ាងខ្លាំងនូវអាវុធប្រឆាំងយន្តហោះបន្ថែមទៀត ដើម្បីត្រៀមខ្លួនសម្រាប់រដូវរងាខាងមុខ ជាពិសេសនៅពេលដែលរុស្ស៊ីកំពុងបន្តវាយប្រហារលើហេដ្ឋារចនាសម្ព័ន្ធថាមពលរបស់អ៊ុយក្រែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2470.txt	នៅថ្ងៃពុធម្សិលមិញ ក្រុមជីហាតរដ្ឋអ៊ីស្លាមបានប្រកាសថា បានសម្លាប់ពលរដ្ឋចិន និងពលរដ្ឋនរវែសម្នាក់ ដែលក្រុមខ្លួនបានចាប់ជាចំណាប់ខ្មាំង កាលពីថ្ងៃ១០កញ្ញា កន្លងទៅ។ ការប្រកាសនេះធ្វើឡើង ខណៈរុស្ស៊ីនិងបារាំងបានបាញ់ប្រហារទីតាំងក្រុមជីហាត នៅក្រុងរ៉ាកា ភាគកណ្តាលប្រទេសស៊ីរី សម្លាប់សកម្មជនជីហាត៣៣នាក់។	ក្រុមជីហាតរដ្ឋអ៊ីស្លាមបានចុះផ្សាយ ក្នុងទស្សនាវដ្តី Dabiq របស់ពួកគេថា ពួកគេបានសម្លាប់ចំណាប់ខ្មាំង២នាក់ ជាពលរដ្ឋចិន និងនរវែស។ ប៉ុន្តែ ពួកគេមិនបានប្រាប់ថា តើពួកគេធ្លាប់បានចាប់ខ្លួនចំណាប់ខ្មាំងទាំងនេះ នៅកន្លែងណា និងពេលណាអោយពិតប្រាកដទេ។ កន្លងមក ក្រុមជីហាតបានចាប់ចំណាប់ខ្មាំងទាំង២នាក់ ដើម្បីទាមទារយកប្រាក់ថ្នូរ ជាចំណូលរបស់ក្រុមខ្លួន។ ទស្សនាវដ្តីDabiq ក្រុមជីហាតបានបង្ហាញរូបថតជាច្រើនសន្លឹក បង្ហាញពីបុរសពីរនាក់ ត្រូវគេរុំមុខ ហើយក្បាលពួកគេទាំង២ប្រលាក់ដោយឈាម។ ពួកគេប្រហែលជាត្រូវបានក្រុមជីហាតបាញ់សម្លាប់តែម្តង។ រដ្ឋាភិបាលនរវែសបានថ្កោលទោសសកម្មភាពព្រៃផ្សៃរបស់ក្រុមរដ្ឋអ៊ីស្លាម និងបានបញ្ជាក់ថា ពលរដ្ឋនរវែសឈ្មោះថា Ole-Johan Grimsgaard-Ofstad ពិតជាត្រូវបានគេចាប់ខ្លួន នៅស៊ីរី កាលពីដើមឆ្នាំ២០១៥មែន។ រដ្ឋាភិបាលចិនវិញ បានប្រកាសថា រងការប៉ះទង្គិចចិត្តជាខ្លាំង ដោយសារព័ត៌មាននេះ តែប្រាប់ថា ត្រូវផ្ទៀងផ្ទាត់មើលសិនថា តើពិតដូច្នោះមែនរឺយ៉ាងណា។ ក្រុមជីហាតប្រាប់ថា បានចាប់ខ្លួនពលរដ្ឋចិន ជាអ្នកប្រឹក្សាម្នាក់ អាយុ៥០ឆ្នាំ ឈ្មោះFan Jinghui។ ក្រុមជីហាតប្រហែលក្តៅចិត្តមិនតិចទេ ដែលគ្រាន់តែ៧២ម៉ោងប៉ុណ្ណោះ សកម្មជនខ្លួនដល់ទៅ៣៣នាក់ បានស្លាប់ក្នុងការបាញ់ប្រហាររបស់បារាំងនិងរុស្ស៊ី។ដើម្បីដាក់សម្ពាធលើក្រុមរដ្ឋអ៊ីស្លាម យន្តហោះរុស្ស៊ីបានទទួលបញ្ជាអោយបាញ់រះទៅលើឡានកាំម្ញ៉ុងដឹកប្រេងជាច្រើនគ្រឿង ក្នុងបណ្តាតំបន់ដែលក្រុមជីហាតកាន់កាប់។ ភេរវកម្មក្រុងប៉ារីស និងការវាយប្រហារយន្តហោះរុស្ស៊ីនៅតំបន់ស៊ីណៃ ក្នុងរយៈពេលចុងក្រោយនេះ បានធ្វើអោយយោធាបារាំងនិងរុស្ស៊ីសហការគ្នាយ៉ាងស្អិតរមួត កំទេចក្រុមជីហាតនៅស៊ីរី។ អាមេរិកក៏ប្តូរជំហរចំពោះរុស្ស៊ីដែរ។ ក្នុងជំនួបពិភាក្សាបញ្ហាស៊ីរី នៅក្រុងវ្យែន កន្លងមក លោកអូបាម៉ាលើកឡើងថា រុស្ស៊ីជាដៃគូពិភាក្សាដែលមានលក្ខណៈស្ថាបនា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2471.txt	មេដឹកនាំរុស្ស៊ីនិងអ៊ីរ៉ង់ក្នុងកិច្ចពិភាក្សាទ្វេភាគីនៅទីក្រុងតេអ៊ីរ៉ង់ម្សិលមិញបានបង្ហាញការយល់ឃើញដូចគ្នាជុំវិញ នយោបាយរបស់អាមេរិកនៅមជ្ឈិមបូព៌ា ដោយពួកគេអះអាងថា វាគំរាមកំហែងប្រយោជន៍ប្រទេសទាំងពីរ។ អ៊ីរ៉ង់និងរុស្ស៊ី សម្តៅលើនយោបាយចង់ផ្លាស់ប្តូររបបដឹកនាំស៊ីរី ដោយអាមេរិកមានមហិច្ឆតាគ្រប់គ្រងតំបន់មជ្ឈិមបូព៌ាទាំងមូល។ ដើម្បីដោះស្រាយបញ្ហានេះ អ៊ីរ៉ង់និងរុស្ស៊ីក៏បានឯកភាពគ្នាថាបន្តពង្រឹងចំណងមិត្តភាពទ្វេភាគីឲ្យកាន់តែរឹងមាំ និងស្អិតល្មួត។	សូមស្តាប់ការបកស្រាយរបស់លោក សៅ ផលនិស្ស័យ៖ ក្នុងជំនួបក្រៅកិច្ចប្រជុំប្រទេសនាំឧស្ម័នចេញដែលរៀបចំឡើងនៅក្នុងប្រទេសអ៊ីរ៉ង់ ប្រធានាធិបតីរុស្ស៊ីលោក វ្ល៉ាឌីមៀ ពូទីន និងមេដឹកនាំសាសនាអ៊ីរ៉ង់ Ayatolla Ali Khamenei បានអះអាងថា គោលនយោបាយសហរដ្ឋអាមេរិកនៅមជ្ឈិមបូព៌ាជាការគំរាមកំហែងមួយដល់ផលប្រយោជន៍ប្រទេសទាំងពីរក្នុងតំបន់។ មេដឹកនាំទាំងពីរក៏បានប្តេជ្ញាលើកកម្ពស់កិច្ចសហប្រតិបត្តិការនិងសម្ព័ន្ធភាពនៃរដ្ឋទាំងពីរឲ្យកាន់តែប្រសើរដើម្បីការពារផលប្រយោជន៍រួមផងដែរ។ ១. អ៊ីរ៉ង់និងរុស្ស៊ី មានសត្រូវរួមគឺអាមេរិក មេដឹកនាំប្រទេសទាំងពីរចង់សម្តៅលើការប្រើប្រាស់ផែនការទម្លាក់ប្រធានាធិបតី បាសា អាល់អាសាដ កន្លងមកដោយគាំទ្រក្រុមឧទ្ទាមប្រឆាំងរដ្ឋាភិបាល។ ហើយដោយសារតែការប្រើប្រាស់កម្លាំងទម្លាក់មិនមានជោគជ័យសហរដ្ឋអាមេរិកនិងសម្ព័ន្ធមិត្តអឺរ៉ុបក៏ចាប់ផ្តើមងាកមកជ្រើសរើសដំណោះស្រាយនយោបាយវិញម្តង។ ក្នុងកិច្ចពិភាក្សាជាមួយប្រធានាធិបតីរុស្ស៊ី មេដឹកនាំសាសនាអ៊ីរ៉ង់ថ្លែងយ៉ាងច្បាស់ថា អាមេរិកមានផែនការយូរអង្វែង ដោយព្យាយាមកាន់កាប់ប្រទេសស៊ីរី ហើយបន្ទាប់មកចាប់ផ្តើមគ្រប់គ្រងតំបន់មជ្ឈិមបូព៌ាទាំងមូល។ នេះជាការគំរាមកំហែងដល់ប្រទេសទាំងអស់ ជាពិសេសរុស្ស៊ីនិងអ៊ីរ៉ង់ផ្ទាល់ ។ ពេលនេះ សហរដ្ឋអាមេរិកកំពុងព្យាយាមដើម្បីសម្រេចគោលបំណងដែលបរាជ័យដោយប្រើកម្លាំង ដោយជ្រើសរើសដំណោះស្រាយនយោបាយវិញម្តង។ វាជារឿងធម្មតាទេ ដែលមេដឹកនាំទាំងពីរប្រឹងរិះគន់លោកខាងលិច ព្រោះប្រទេសទាំងពីរមានសត្រូវរួម ហើយ អាមេរិកប្រឡូកកាន់តែជ្រៅក្នុងវិបត្តិស៊ីរីពិតជាប៉ះពាល់ដល់ប្រយោជន៍និងឥទ្ធិពលបណ្តាប្រទេសទាំងពីរនេះផង។ តាមពិតទៅសង្គ្រាមនៅស៊ីរី មិនមែនជាសង្គ្រាមស៊ីវិលឡើយ តែវាក្លាយជាសង្គ្រាមរវាងប្រទេសធំៗ ដោយភាគីម្ខាងមានអាមេរិក សម្ព័ន្ធមិត្តអឺរ៉ុប និងរដ្ឋឈូងសមុទ្រជាខ្នងបង្អែក ឯម្ខាងទៀតមានអ៊ីរ៉ង់និងរុស្ស៊ីនៅពីក្រោយ។ ក្រោយការវាយប្រហារនៅបារាំង បណ្តាប្រទេសដែលពាក់ព័ន្ធទាំងនេះបានចាប់ផ្តើមងាកមកជជែកលើដំណោះស្រាយនយោបាយនៅស៊ីរីវិញម្តង ដើម្បីបញ្ចប់វិបត្តិនិងឈានទៅកម្ចាត់ក្រុមភេរវជនផង។ លោកខាងលិច រុស្ស៊ី និងអ៊ីរ៉ង់ឯកភាពគ្នាថានឹងជួយភាគីជម្លោះបង្កើតបទឈប់បាញ់និងឈានទៅបោះឆ្នោតនៅឆ្នាំ ២០១៧ ប៉ុន្តែពួកគេមិនទាន់ឯកភាពគ្នាលើជោគវាសនារបស់លោក អាសាដ ឡើយ។ លោកខាងលិចនៅរឹងត្អឹងចង់បណ្តេញលោក អាសាដ ពីតំណែង តែរុស្ស៊ីនិងអ៊ីរ៉ង់ថា ជោគវាសនាប្រទេសស៊ីរីគួរទុកឲ្យប្រជាជនស៊ីរីសម្រេចទៅចុះ។ យ៉ាងណាក៏ដោយថ្វីបើរុស្ស៊ីទើបចេញមុខខ្លាំងចុងខែកញ្ញាដោយចាប់ផ្តើមប្រតិបត្តិការការពាររបបដឹកនាំអាសាដក៏ដោយ លោក ពូទីន ហាក់មានប្រៀបជាងលោកខាងលិចបន្តិច។ ការប្រើប្រាស់ក្រុមឧទ្ទាមនិងទុកឲ្យក្រុមរដ្ឋឥស្លាមពង្រឹងកម្លាំងវាយប្រហាររបបដឹកនាំលោក អាសាដ លែងមានប្រសិទ្ធភាព ទៀតហើយ ហើយការវាយប្រហារផ្លូវអាកាសរបស់រុស្ស៊ីនិងមានការសហការពីទ័ពអ៊ីរ៉ង់ និងក្រុមហេស្បូឡា រយៈពេល២ខែមកនេះ ដោយវាយក្រុមរដ្ឋឥស្លាមដោយស្របច្បាប់ និងលួចសំពោងក្រុមឧទ្ទាមម្តងម្កាលផងនោះ បានជួយរដ្ឋាភិបាលលោក អាសាដ ពង្រឹងកម្លាំងបានច្រើន។ ហើយអ្វីដែលសំខាន់អ្នកនយោបាយអាមេរិក និងសម្ព័ន្ធមិត្តអឺរ៉ុបចាប់ផ្តើមយល់ឃើញផ្ទុយគ្នារឿង ជោគវាសនារបស់លោក អាសាដ ព្រោះក្រុមភេរវជនសាហាវជាងរបបដឹកនាំលោក អាសាដ។ ២. កិច្ចព្រមព្រៀងនុយក្លេអ៊ែរ បើកផ្លូវឲ្យរុស្ស៊ីនិងអ៊ីរ៉ង់ពង្រឹងសម្ព័ន្ធភាព ត្រលប់មកវិញក្រៅពីរិះគន់លោកខាងលិចជាទម្លាប់នោះ រុស្ស៊ីនិងអ៊ីរ៉ង់ប្តេជ្ញាពង្រឹងទំនាក់ទំនងទ្វេភាគីលើវិស័យសំខាន់ៗជាច្រើន។ ក្នុងជំនួបក្រៅវេទិកាម្សិលមិញ មេដឹកនាំកំពូលអ៊ីរ៉ង់និងរុស្ស៊ីបានជជែកគ្នាលើការជំរុញនិងលើកកម្ពស់កិច្ចសហប្រតិបត្តិការទាក់ទង វិស័យថាមពល ធនាគារ និងវិស័យដឹកជញ្ជូនផងដែរ។ ការសម្រេចបានកិច្ចព្រមព្រៀងនុយក្លេអ៊ែរកាលពីខែកក្កដាកន្លងមករវាងអ៊ីរ៉ង់និងមហាអំណាច ៥បូកអាឡឺម៉ង់ ក៏បានរួចចំណែកត្រួសត្រាយផ្លូវសម្រាប់ក្រុងម៉ូស្គូពង្រឹងសម្ព័ន្ធភាពជាមួយក្រុងតេអ៊ីរ៉ង់ ព្រោះកិច្ចព្រមព្រៀងនេះជំរុញការដកទណ្ឌកម្មប្រឆាំងអ៊ីរ៉ង់ដោយផ្នែក។ កន្លងមករុស្ស៊ីនិងអ៊ីរ៉ង់ការប្តេជ្ញាពង្រឹងកិច្ចសហប្រតិបត្តិការផ្នែកសន្តិសុខរួមគ្នា ជាពិសេសជំរុញការចែករម្លែកបច្ចេកវិទ្យាយោធាជាដើម ដើម្បីធានាថា សម្ព័ន្ធភាពរវាងប្រទេសទាំងពីរនឹងកាន់តែរឹងមាំក្នុងពេលខាងមុខ។ ចំណែកអ៊ីរ៉ង់ឯណោះវិញបានបន្តបញ្ជាទិញសព្វាវុធទំនើបពីរុស្ស៊ីដើម្បីពង្រឹងអំណាចយោធារបស់ខ្លូនផង។ ហើយ គ្រាន់តែអ៊ីរ៉ង់រួចទណ្ឌកម្មខ្លះៗភ្លាមរុស្ស៊ីប្រកាសបញ្ជូនប្រព័ន្ធការពារដែនអាកាស S-300 ទៅឲ្យអ៊ីរ៉ង់វិញផង ព្រោះដោយសារបញ្ហាកម្មវិធីនុយក្លេអ៊ែរ រុស្ស៊ីត្រូវបង្ខំចិត្តមិនផ្តល់សព្វាវុធប្រភេទនេះទៅអ៊ីរ៉ង់ឡើយ។ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2472.txt	មនុស្សចំនួន១៦នាក់ត្រូវបានចាប់ខ្លួនក្នុងប្រតិបត្តិការវាយឆ្មក់ចំនួន២២លើកនៅក្នុងទីក្រុងព្រុចសែល ប្រទេសបែលហ្ស៊ិកដើម្បីស្វែងរកជនសង្ស័យ Salah Abdeslam ដែលបានគេចខ្លួនពីបារាំង ក្រោយការវាយប្រហារនៅប៉ារីសកាលពីថ្ងៃសុក្រទី១៣ វិច្ឆិកា។	លោក មុំ ពិទូរ្យ លម្អិតព័ត៌មាននេះ ម្សិលមិញ រាជអាជ្ញាប៊ែលហ្ស៊ិកលោក Eric van der Sypt បាននិយាយថា ប៉ូលិសបានវាយឆ្មក់ចំនួន២២ លើកលើក្រុមជនសង្ស័យពាក់ព័ន្ធចលនាភេរវកម្មក្នុងទីក្រុងព្រុចសែលនិងនៅCharleroi ។ នៅក្នុងប្រតិបត្តិការនេះដែរ ប៉ូលិសបានបាញ់កាំភ្លើងពីរគ្រាប់លើរថយន្តមួយនៅឯ Molenbeek បណ្ដាលឲ្យមនុស្សម្នាក់របួសមុនត្រូវបានចាប់ខ្លួន។ លោក van der Sypt បន្តថា គ្មានអាវុធឬគ្រឿងផ្ទុះត្រូវបានរកឃើញក្នុងការវាយឆ្មក់នោះឡើយ។ ចំណែកឯ ភេរវករឈ្មោះ Salah Abdesalam ដែលគេជឿថានៅពីក្រោយការវាយប្រហារនៅប៉ារីស និងកំពុងពួនលាក់ខ្លួនក្នុងប្រទេសប៊ែលហ្សិកនោះ មិនទាន់ត្រូវអាជ្ញាធរចាប់ខ្លួនឡើយ។ ហើយ Salah អាចនឹងមានគ្រឿងផ្ទុះនៅជាប់ខ្លួនទៀតផង។ ជុំវិញបញ្ហានេះដែរ នាយករដ្ឋមន្ត្រីប៊ែលហ្ស៊ិកលោក Charles Michel បញ្ជាក់ថា អាជ្ញាធរនៅដាក់ការប្រុងប្រយ័ត្ននៅកម្រិតខ្ពស់ដដែល។ ម្យ៉ាងទៀត សាលារៀន សកលវិទ្យាល័យ និងរថភ្លើងក្នុងទីក្រុង ត្រូវបន្តបិទដែរ ក្រោយមានការសង្ស័យថា ក្រុមភេរវករនឹងវាយប្រហារទីក្រុងព្រុចសែល។ ពេលនេះ ប៉ូលិសកំពុងតែបន្តការយាមល្បាតនៅតាមដងផ្លូវយ៉ាងតឹងតែង ក្រោយការដាក់បទបញ្ជារបស់រដ្ឋាភិបាលប៊ែលហ្សិក។ ជាមួយគ្នានេះ រដ្ឋមន្ត្រីមហាផ្ទៃ លោក Jan Jambon ក៏បានបញ្ជាក់ដែរថា ការវាយឆ្មក់របស់ប៉ូលិសនេះមិនមែនដើម្បីតាមចាប់ខ្លួន Abdeslam ប៉ុណ្ណោះនោះទេ តែវាជាវិធានការស្វែងរកចាប់ខ្លួនរាល់ភេរវករទាំងអស់៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2473.txt	តុលាការកំពូលរបស់បង់ក្លាដែសបានបដិសេធការប្ដឹងតវ៉ារបស់មេដឹកនាំប្រឆាំង២នាក់ ដែលត្រូវបានកាត់ទោសប្រហារជីវិតក្រោមបទចោទឩក្រិដ្ឋកម្មកាលពីសម័យសង្គ្រាមទាមទារឯករាជ្យនៅឆ្នាំ១៩៧១ ។ ក្រុមប្រឆាំងបង្ហាញការមិនសប្បាយចិត្តចំពោះការសម្រេចនេះ ហើយអាចនឹងមានចលនាបាតុកម្មទៀតផង។	ម្សិលមិញ គណបក្សប្រឆាំងរបស់បង់ក្លាដែស បង្ហាញការខកចិត្តចំពោះការសម្រេចចិត្តរបស់តុលាការកំពូលដែលបានរក្សាទោសប្រហារជីវិតដល់មេដឹកនាំប្រឆាំងរដ្ឋាភិបាលចំនួន២នាក់ គឺលោក Ali Ahsan Mohammad Mujahid និងលោក Salahuddin Quader Chowdhury។ និយាយទៅកាន់អ្នករាយការណ៍ព័ត៌មាននៅឯតុលាការកំពូលក្រោមការការពារសន្តិសុខតឹងតែង អគ្គរដ្ឋអាជ្ញាបង់ក្លាដែស Mahbubey Alam ថា ប្រជាជាតិទាំងមូលសប្បាយចិត្តនឹងដីកានេះ។ លើសពីនេះទៅទៀត ក្រោយការចេញដីកានេះ អ្នកទាំងពីរអាចនឹងត្រូវប្រហារជីវិតដោយព្យួរកនៅពេលណាមួយ ប្រសិនបើពួកគេមិនបានស្វែងរកការលើកលែងទោសពីប្រធានាធិបតីបង់ក្លាដែសនោះទេ។ ចំពោះសំណុំរឿងនេះ លោក Ali Ahsan Mohammad Mujahid ដែលជាលេខាបក្ស Jamaat-e-Islami ត្រូវបានចោទចំនួន៥បទល្មើសដោយរួមទាំងការធ្វើទារុណកម្មនិងសម្លាប់ជនហិណ្ឌូភាគតិចកាលពីសម័យសង្គ្រាមទាមទារឯករាជ្យឆ្នាំ១៩៧១ ។ ឯលោក Salahuddin Quader Chowdhury ជាសមាជិកគណបក្សជាតិនិយមបង់ក្លាដែស ត្រូវបានចោទពីបទសម្លាប់មនុស្សនិងអំពើហិង្សាព្រៃផ្សៃកាលពីឆ្នាំ១៩៧១ដូចគ្នា។ ក្រុមសិទ្ធិមនុស្សអន្តរជាតិជាច្រើនបានរិះគន់ការសម្រេចចិត្តរបស់តុលាការ ដោយបានលើកឡើងថា ដំណើរការកាត់ក្ដីមិនបានប្រព្រឹត្តិទៅតាមច្បាប់និងមានការលូកដៃករកូករកាយពីសំណាក់រដ្ឋាភិបាលរបស់នាយករដ្ឋមន្ត្រី លោកស្រី Sheikh Hasina។ ប៉ុន្តែរដ្ឋាភិបាលបង់ក្លាដែសបានបដិសេធការចោទប្រកាន់នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2474.txt	លោក Ben Rhodes ទីប្រឹក្សាសន្តិសុខជាតិរង បានអះអាងកាលពីថ្ងៃចន្ទថា ការផ្លាស់ប្តូរមេដឹកនាំអាមេរិកក្រោយការបោះឆ្នោតឆ្នាំ ២០១៦ មិនប៉ះពាលដល់កម្មវិធីគំនិតផ្តួចផ្តើមភាពជាអ្នកដឹកនាំអាស៊ីអាគ្នេយ៍ (YSEALI) ឡើយ។ ហើយលោក បារ៉ាក់ អូបាម៉ា នឹងបន្តក្រោយចេញពីតំណែងនឹងបន្តសកម្មភាពឲ្យកាន់តែជិតស្និទ្ធជាមួយក្រុមយុវជនក្នុងតំបន់ថែមទៀត។	ក្នុងសន្និសីទសារព័ត៌មានស្តីពីកម្មវិធីគំនិតផ្តួចផ្តើមភាពជាមេដឹកនាំអាស៊ីអាគ្នេយ៍វ័យក្មេង (YSEALI) និង សមាហរណកម្មសេដ្ឋកិច្ចអាស៊ាន កាលពីថ្ងៃចន្ទកន្លងទៅ ទីប្រឹក្សារងសន្តិសុខជាតិ សេតវិមានលោក Ben Rodes បានបញ្ជាក់ថា កម្មវិធីគំនិផ្តួចផ្តើមភាពជាអ្នកដឹកនាំអាស៊ីគ្នេយ៍ដែលបង្កើតដោយរដ្ឋបាលលោក បារ៉ាក់ អូបាម៉ា នឹងនៅបន្តទៅមុខដើម្បីជំរុញការកសាងភាពជាអ្នកដឹកនាំរបស់យុវជន និងការភ្ជាប់ទំនាក់ទំនងរវាងយុវជនក្នុងតំបន់អាស៊ីអាគ្នេយ៍និងសហរដ្ឋអាមេរិក។ ទោះជាមានការផ្លាស់ប្តូរការដឹកនាំនៅក្រោយការបោះឆ្នោតប្រធានាធិបតីអាមេរិកឆ្នាំក្រោយក៏ដោយ ក៏វាមិនមានផលប៉ះពាល់ដល់ដំណើរការកម្មវិធីភាពជាអ្នកដឹកនាំអាស៊ីអាគ្នេយ៍នេះទេ ហើយកម្មវិធីនេះនឹងបន្តនៅឆ្នាំក្រោយៗទៀតក្រោយពេលលោកប្រធានាធិបតី អូបាម៉ា ចប់អាណត្តិព្រោះសហរដ្ឋអាមេរិកមានកញ្ចប់ថវិកាសម្រាប់ធានានិរន្តភាពនៃកម្មវិធីនេះ។ លោកថា៖ «កម្មវិធី YSEALI នឹងបន្តក្រោមរដ្ឋបាលអាមេរិកថ្មី។ កម្មវិធីស្ថិតក្នុងកញ្ចប់ថវិការដ្ឋាភិបាលសហរដ្ឋអាមេរិក ហើយយើងនឹងបន្តផ្គត់ផ្គង់កម្មវិធីនេះសម្រាប់ឆ្នាំក្រោយទៀត។ ដូច្នេះគេអាចរំពឹងយ៉ាងមុតមាំផងដែរថាកម្មវិធីនេះនឹងបន្តនៅតែកម្មវិធីរបស់រដ្ឋាភិបាលក្រុងវ៉ាស៊ីនតោន»។ លោកបានបន្ថែមថា លោក បារ៉ាក់ អូបាម៉ា នឹងក្លាយបុរសវ័យក្មេងនៅពេលដែលចាកចេញពីតំណែងប្រធានាធិបតី ហើយលោក អូបាម៉ា នៅបន្តធ្វើការងារនានាជួយដោះស្រាយបញ្ហាពិភពលោក ជាពិសេសការងារដែលជួយដល់យុវជន។ គេនឹងឃើញលោក អូបាម៉ា បន្តប្រឡូកកាន់តែសកម្មនិងជិតស្និទ្ធជាមួយយុវជនក្នុងកម្មវិធីភាពជាអ្នកដឹកនាំអាស៊ីអាគ្នេយ៍នេះ តាមរយៈការចូលរួមផ្សព្វផ្សាយកម្មវិធី លើកកម្ពស់ការយល់ដឹងពីកម្មវិធីនេះដល់យុវជននៅតំបន់អាស៊ីអាគ្នេយ៍ដោយផ្ទាល់ថែមទៀត។ សូមបញ្ជាក់ថា សន្និសីទព័ត៌មាននេះរៀបចំ៥ថ្ងៃមុនពេល លោក បារ៉ាក់ អូបាម៉ា ថ្លែសុន្ទរកថានៅក្នុងវេទិការគំនិតផ្តួចផ្តើមមេដឹកនាំវ័យក្មេងអាស៊ីអាគ្នេយ៍នៅក្នុងទីក្រុងកូឡាឡាំពួនៅថ្ងៃ២០វិច្ឆិកាខាងមុខនេះ។ ហើយគំនិតផ្តួចផ្តើមភាពជាអ្នកដឹកនាំវ័យក្មេងអាស៊ីអាគ្នេយ៍ត្រូវបានផ្តួចផ្តើមបង្កើតឡើងដោយប្រធានាធិបតីអាមេរិក លោក បារ៉ាក់ អូបាម៉ា ដើម្បីជួយបណ្តុះបណ្តាល បង្កើនសមត្ថភាព និងភាពជាអ្នកដឹកនាំរបស់យុវជនក្នុងតំបន់អាស៊ីអាគ្នេយ៍តាមរយៈការផ្លាស់ប្តូរបទពិសោធន៍និងការសិក្សាជាដើម។ មកទល់បច្ចុប្បន្ននេះ កម្មវិធីនេះមានសមាជិកប្រហែលជាង ២០០០នាក់រួចទៅហើយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2475.txt	លោក Kim Young-sam អតីតប្រធានាធិបតីកូរ៉េខាងត្បូង បានទទួលមរណភាពក្នុងអាយុ៨៧ឆ្នាំនៅថ្ងៃអាទិត្យនេះ។ ប្រធានមន្ទីរពេទ្យសាកលវិទ្យាល័យជាតិសេអ៊ូល លោក Oh Byung-hee បានអះអាងថា លោក Kim ស្លាប់ដោយសារជំងឺខ្សោយបេះដូង និងមេរោគចូលក្នុងឈាម។	លោក Kim បានដឹកនាំប្រទេសកូរ៉េខាងត្បូងចាប់ពីឆ្នាំ១៩៩៣ ដល់ឆ្នាំ១៩៩៨ ។ លោកគឺជាប្រធានាធិបតីទី៧របស់កូរ៉េខាងត្បូង និងជាអ្នកដែលបានជំនួសមេដឹកនាំរបបយោធាដំបូង។ លោកមានស្នាដៃជាច្រើនលើការកំណែទម្រង់រដ្ឋក្នុងនាមជាមេដឹកនាំស៊ីវិលទីមួយនៅកូរ៉េខាងត្បូង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2476.txt	ប្រមុខរដ្ឋអាមេរិកលោក បារ៉ាក់ អូបាម៉ា បានថ្លែងបញ្ជាក់ជាថ្មីថា សហរដ្ឋអាមេរិកនៅតែមិនប្រើប្រាស់ទ័ពថ្មើជើងក្នុងសង្គ្រាមប្រឆាំងក្រុមជ្រុលនិយមរដ្ឋឥស្លាមនៅស៊ីរីឬអ៊ីរ៉ាក់ឡើយ។ មេដឹកនាំរូបនេះសង្កត់ធ្ងន់ថា ប្រើប្រាស់ទ័ពថ្មើជើងអាចជាកំហុសឆ្គងមួយនិងមិនមានប្រសិទ្ធភាពឡើយ។ អាមេរិកបន្តការសហការជាមួយប្រទេសជាមិត្តរួមទាំងរុស្ស៊ី និងរក្សាយុទ្ធសាស្ត្របច្ចុប្បន្នដើម្បីយកជ័យជម្នះលើក្រុមភេរវជនរដ្ឋឥស្លាម។	សូមស្តាប់ការបកស្រាយរបស់លោក សៅ ផលនិស្ស័យ៖ ម្សិលមិញនេះលោក បារ៉ាក់ អូបាម៉ា បានប្រកាសជាថ្មីម្តងទៀតក្នុងសុន្ទរកថាវេទិកាកិច្ចប្រជុំប្រទេស២០ ថា គ្មានឡើយទ័ពថ្មើជើងនៅមជ្ឈិមបូព៌ាដើម្បីធ្វើសង្គ្រាមប្រឆាំងក្រុមរដ្ឋឥស្លាមនៅស៊ីរីនិងអ៊ីរ៉ាក់។ សេណារីយ៉ូបញ្ជូនទ័ពថ្មើជើងទៅច្បាំងនេះ មិនមែនជាចំណាប់អារម្មណ៍របស់ប្រធានាធិបតីបក្សប្រជាធិបតេយ្យនេះឡើយ ព្រោះ លោកជឿជាក់ថា សង្គ្រាមផ្លូវអាកាសនេះមានប្រសិទ្ធភាពល្មមអាចទប់ស្កាត់និងបន្តទៅកម្ទេចក្រុមនេះបាន។ ការលើកឡើងរបស់ប្រធានាធិបតីរូបនេះ ជាការឆ្លើយតបការរិះគន់របស់បណ្តាបេក្ខជនប្រធានាបធិបតីបក្សសាធារណរដ្ឋមាន Jeb Bush និង Donald Trump ដែលពួកគេយល់ថាមានតែការប្រើប្រាស់ទ័ពមួយមុខប៉ុណ្ណោះអាចបញ្ចប់ចលនាភេរវកម្មបាន។ លោក អូបាម៉ា បានពន្យល់ថា ការបញ្ជូនទ័ពថ្មើជើងទៅធ្វើសង្គ្រាមដោយផ្ទាល់មិនមែនជាដំណោះស្រាយឡើយ ហើយវាគ្មានអ្វីប្រសិទ្ធភាពជាងយុទ្ធសាស្ត្របច្ចុប្បន្នដែរ។ លោកបន្ថែមថា បើសិនបញ្ជូនទ័ពទៅស៊ីរីនិងអ៊ីរ៉ាក់រាប់ម៉ឺននាក់ ហើយក្រោយមកចលនាភេរវកម្មដុះដាលនៅប្រទេសផ្សេងទៀតដូចជាលីប៊ី យេម៉ែន ជាដើម នោះអាមេរិកពិតត្រូវបន្តបញ្ជូនទ័ពទៅទីនោះទៀតឬយ៉ាងណា? យ៉ាងណាក៏ដោយប្រមុខរដ្ឋអាមេរិករូបនេះ បានគូសបញ្ជាក់យុទ្ធសាស្ត្រដែលអាមេរិកត្រូវធ្វើបន្ត ដើម្បីជម្នះចលនាភេរវកម្មនេះ។ ក្នុងនោះមានដូចជាពង្រីកការវាយប្រហារតាមផ្លូវអាកាស ដោយពង្រឹងការសហការជាមួយសម្ព័ន្ធមិត្ត ចែករម្លែករបាយការណ៍ចារកម្មទាក់ទិនទីតាំងក្រុមភេរវជន ដើម្បីសម្រួលដល់ការវាយប្រហារ និងបន្តការបង្វឹកក្រុមកម្លាំងទ័ពក្នុងតំបន់។ វាជាការពិតដែលថា ការវាយប្រហារតាមផ្លូវអាកាសត្រូវមាន ការគាំទ្រពីកងទ័ពថ្មើរជើងនៅលើដីផងនោះ ព្រោះការទម្លាក់គ្រាប់បានត្រឹមកម្ទេចទីតាំងប៉ុណ្ណោះ មិនអាចសម្លាប់ក្រុមប្រដាប់អាវុធទាំងអស់ទេ។ លោក អូបាម៉ា និងរដ្ឋបាលលោកបច្ចុប្បន្នបានរៀនសូត្រពីកំហុសអាមេរិកដែលផុងខ្លួនក្នុងសង្គ្រាមនៅអ៊ីរ៉ាក់ និងអាហ្វហ្កានីស្ថានកន្លងមក។ លោកផ្ទាល់ជាអ្នកដែលទាញទ័ពចេញពីអ៊ីរ៉ាក់ និងអាហ្វហ្កានីស្ថានកន្លងមក និងធ្លាប់ប្តេជ្ញាបញ្ចប់សង្គ្រាមអាមេរិកនៅក្រៅប្រទេសផង។ ក្រុងវ៉ាស៊ីនតោនធ្លាប់គិតថា ការប្រើប្រាស់កម្លាំងអាចយកឈ្នះលើក្រុមភេរវជនជ្រុលនិយម ប៉ុន្តែតាមពិតកម្លាំងទ័ពតែមួយមុខមិនអាចឲ្យរឿងអាក្រក់បែបនេះចប់បានឡើយ។ ក្រុមភេរវជនរដ្ឋឥស្លាមមិនមែនត្រឹមតែយកសាសនាមកជាខែលដើម្បីទាញប្រជាប្រិយភាពនិងរកការគាំទ្រប៉ុណ្ណោះទេ តែក្រុមនេះមានយុទ្ធសាស្ត្រក្នុងការទាញប្រយោជន៍ពីសង្គ្រាមនៅមជ្ឈិមបូព៌ានិងជម្លោះប្រដាប់អាវុធនៅរដ្ឋជាច្រើន។ កាលណាសង្គ្រាម ឬជម្លោះប្រដាប់អាវុធរកផ្លូវចប់មិនឃើញ ក្រុមនេះនៅតែអាចរិះរកវិធីទាញប្រយោជន៍ និងពង្រឹងកម្លាំងបានងាយស្រួលដដែល ហើយក៏អាចរកចំណូលមកផ្គត់ផ្គង់ក្រុមបានស្រួលដូចគ្នា។ ប៉ុន្តែបើនិយាយរឿងចំណូលរបស់ក្រុមនេះជារឿងស្មុគ្រស្មាញបំផុតមួយ ព្រោះក្រុមនេះក្រៅពីលក់ប្រេងបានរាប់លានដុល្លារមួយថ្ងៃ ក្រុមនេះក៏ទទួលបានចំណូលពីរដ្ឋមួយចំនួននៅមជ្ឈិមបូព៌ាដែរ។ មិនមែនគ្រប់គ្នាសុទ្ធតែចង់ឲ្យក្រុមនេះរលាយបាត់ភ្លាមៗឡើយ។ កុំភ្លេចថារដ្ឋដូចជាតួកគី ទាញប្រយោជន៍បានច្រើនពីការលួចជួញដូរប្រេងខុសច្បាប់ក្នុងតម្លៃថោកជាមួយក្រុមរដ្ឋឥស្លាម ហើយប្រទេសសេដ្ឋីប្រេងដូច កាតា និងអារ៉ាប៊ីសាអូឌីត ដែលប្រកាន់សាសនាឥស្លាមនិកាយស៊ូនី ក៏រំពឹងថាជួយក្រុមជ្រុលនិយមនេះអាចនឹងផ្តួលរលំរបបដឹកនាំអាសាដ និងឈានទៅអុកឡុកប្រទេសមួយចំនួនប្រកាន់និកាយស៊ីអ៊ីតដូចជាអ៊ីរ៉ង់ជាដើមដែរ។ មួយវិញទៀត គេក៏មិនអាចភ្លេច ការឈឺចាប់ដោយសារសង្គ្រាមរ៉ាំរ៉ៃមិនចេះចប់ ការយក បញ្ហាភាពក្រីក្រ វិសមភាពសង្គម បញ្ហាអយុត្តិធម៌សង្គម និងវិបត្តិសង្គមផ្សេងទៀតក៏សុទ្ធតែជាផ្នែកមួយនៃការកើនឡើងនៃចលនាជ្រុលនិយមនេះដែរ។ ក្រុមប្រដាប់អាវុធដែលចាកចេញពីផ្ទះសម្បែងសុខចិត្តទៅច្បាំងជាមួយក្រុមភេរវជនរដ្ឋឥស្លាមនោះអាចថា ក្រៅពីត្រូវពង្វក់ដោយមនោគមន៍វិជ្ជាជ្រុលនិយម ពួកគេក៏ត្រូវការលុយកាក់ ចង់ផ្លាស់ប្តូរ ឬចង់សងសឹក ផងដែរ។ នេះមានន័យថា ការប្រើប្រាស់កម្លាំងទ័ពទៅច្បាំងជាមួយក្រុមនេះមិនមែនជាដំណោះស្រាយពិតប្រាកដដើម្បីបញ្ចប់បញ្ហានេះឡើយ ហើយបើគេមិនព្យាយាមរកឬសគល់បញ្ហានិងដោះស្រាយបញ្ហាទេ ចលនាជ្រុលនិយមនេះក៏មិនអាចចប់ដដែល។ យ៉ាងណាក៏ដោយ បច្ចុប្បន្ន គេឃើញសញ្ញាវិជ្ជមានមួយទៀតទាក់ទិនគម្រោងប្រឆាំងភេរវកម្មរបស់សហគមន៍អន្តរជាតិ ។ ក្នុងជំនួបជាថ្មីរបស់លោក អូបាម៉ា និងលោក ពូទីន នៅតួកគី បញ្ជាក់ថា សហរដ្ឋអាមេរិកបានចាប់ផ្តើមងាកមកសហការជាមួយរុស្ស៊ីដើម្បីឈានទៅជួយជ្រោមជ្រែងការបង្កើតសន្តិភាពនៅស៊ីរី ដោយបង្កើតបទឈប់បាញ់ និងរៀបចំបោះឆ្នោតបង្កើតរដ្ឋាភិបាលថ្មី និងរៀបចំយុទ្ធសាស្ត្រធ្វើឲ្យក្រុមភេរវជននេះទន់ខ្សោយ។ កាលណាស្ថាប័នយោបាយស៊ីរីរឹងមាំ ហើយសន្តិសុខប្រសើរឡើង វាជាពេលដែលសហគមន៍អន្តរជាតិអាចចាប់ដៃរដ្ឋាភិបាលស៊ីរីដើម្បីប្រឆាំងចលនាភេរវកម្មបានដោយមានប្រសិទ្ធភាព៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2477.txt	អាជ្ញាធរម៉ាឡេស៊ីបានចាប់ខ្លួនមនុស្សចំនួន៥នាក់ ដែលសង្ស័យជាប់ពាក់ព័ន្ធអំពើភេរវកម្ម។ ការចាប់ខ្លួននេះធ្វើឡើងតែប៉ុន្មានថ្ងៃមុនការបើកកិច្ចប្រជុំកំពូលអាស៊ាន លើកទី២៧ និងកិច្ចប្រជុំកំពូលពាក់ព័ន្ធដទៃទៀត ដែលចូលរួមដោយមេដឹកនាំតំបន់និងពិភពលោកសំខាន់ៗ រួមទាំងប្រធានាធិបតីអាមេរិក លោក បារ៉ាក់ អូបាម៉ា ផងដែរ។	លោក មុំ ពិទូរ្យ លម្អិតព័ត៌មាននេះ មនុស្សចំនួន៥នាក់ មានជនជាតិម៉ាឡេស៊ី ៤នាក់និងឥណ្ឌូនេស៊ីម្នាក់ ត្រូវបានចាប់ខ្លួនដោយប៉ូលិសម៉ាឡេស៊ី នៅប៉ុន្មានថ្ងៃប៉ុណ្ណោះមុនកិច្ចប្រជុំអាស៊ាន ដែលធ្វើឡើងនៅទីក្រុងកូឡាឡាំពួរ។ ពួកគេទាំង៥នាក់ដែលមានអាយុចាប់ពី២២ ដល់៤០ឆ្នាំ ត្រូវសង្ស័យថាមានទំនាក់ទំនងជាមួយក្រុមជ្រុលនិយមរដ្ឋឥស្លាមនិងក្រុមជ្រុលនិយមក្នុងតំបន់មួយទៀតគឺក្រុម Iman Mah-di។ ការចាប់ខ្លួនជនសង្ស័យទាំង៥នាក់នេះ ត្រូវគេមើលឃើញថា ជាការប្រឹងប្រែងពង្រឹងសន្តិសុខដោយរដ្ឋាភិបាលម៉ាលេស៊ីនៅមុនការមកដល់របស់កិច្ចប្រជុំកំពូលអាស៊ាន ដែលចូលរួមដោយមេដឹកនាំប្រទេសជាច្រើន។ ក្នុងនោះមាន ប្រធានាធិបតីអាមេរិក បារ៉ាក់ អូបាម៉ា ប្រមុខរដ្ឋាភិបាលចិន នាយករដ្ឋមន្ត្រីជប៉ុន ប្រធានាធិបតីកូរ៉េខាងត្បូង ព្រមទាំងមេដឹកនាំបណ្ដាប្រទេសអាស៊ានផ្សេងទៀតផងដែរ។ លើសពីនេះទៅទៀត ការវាយប្រហារនៅទីក្រុងប៉ារីសកាលពីសប្ដាហ៍មុន បានក្លាយជាមេរៀនដ៏សំខាន់សម្រាប់ម៉ាលេស៊ីដើម្បីចាត់វិធានការណ៍ចាំបាច់ដើម្បីពង្រឹងសន្តិសុខនៅក្នុងកិច្ចប្រជុំប្រចាំឆ្នាំដ៏ធំនេះ។ អាជ្ញាធរម៉ាឡេស៊ីបានពង្រាយកងកម្លាំងសន្តិសុខរបស់ខ្លួនជាច្រើននាក់នៅទីក្រុងកូឡាឡាំពួរ ជាពិសេសនៅទីតាំងកិច្ចប្រជុំ ដោយមានការត្រួតពិនិត្យយ៉ាងតឹងរ៉ឹងនៅតាមច្រកចូលនានា។ ជាមួយគ្នានេះ ម៉ាឡេស៊ីក៏បានពង្រាយប៉ូលិសប្រឆាំងភេវរកម្មនិងក្រុមចារកម្មពិសេស ដើម្បីតាមដានរាល់ទំនាក់ទំនងលើប្រព័ន្ធអនឡាញរបស់ក្រុមភេរវជនផឋដែរ។ ហើយថ្មីៗនេះ ក្រុមជ្រុលនិយមរដ្ឋឥស្លាម កំពុងតែផ្ដោតលើមេដឹកនាំរបស់ម៉ាឡេស៊ីថែមទៀតផង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2478.txt	តួកគីបានលុបចោលការដេញថ្លៃប្រព័ន្ធមីស៊ីលដែលមានតម្លៃរហូតដល់៣.៤ពាន់លានដុល្លារ របស់ក្រុមហ៊ុនចិន ពីព្រោះអាមេរិកនិងអឺរ៉ុបមានការព្រួយបារម្ភខ្លាំងលើបញ្ហានេះ។ នេះបើយោងតាមទីភ្នាក់ងារព័ត៌មានរ៉យទ័រ ដែលបានដកស្រង់សំដីរបស់មន្ត្រីការិយាល័យនាយករដ្ឋមន្ត្រីតួកគី ម្សិលមិញ។	រដ្ឋាភិបាលតួកគីបានសម្រេចចិត្តលុបចោលការដេញថ្លៃគម្រោងផ្គត់ផ្គង់ប្រព័ន្ធមីស៊ីលរយៈចម្ងាយឆ្ងាយដែលមានតម្លៃ៣.៤ពាន់លានដុល្លារបស់ក្រុមហ៊ុនចិន។ ការផ្ដល់សិទ្ធិទៅឲ្យចិនផ្គត់ផ្គង់លើប្រព័ន្ធការពារនេះ បានបង្កឲ្យមានការព្រួយបារម្ភជាខ្លាំងពីសំណាក់សមាជិកបក្សសម្ព័ន្ធណាតូមានអាមេរិកនិងអឺរ៉ុបដែលជាមិត្តជិតស្និទ្ធរបស់តួកគី។ កាលពីឆ្នាំ២០១៣ តួកគីដែលជាសមាជិកមួយរបស់ ណាតូ បានចរចាជាមួយក្រុមហ៊ុនចិន Precision Machinery Import and Export Corp ដោយអនុញ្ញាតឲ្យក្រុមហ៊ុននេះជាអ្នកទទួលបន្ទុកក្នុងការផ្គត់ផ្គង់ប្រព័ន្ធការពារអាកាសដល់ខ្លួន។ ភ្លាមៗលោកខាងលិចក៏បានបង្ហាញការព្រួយបារម្ភដោយលើកហេតុផលថា បច្ចេកវិទ្យារបស់ចិនអាចបង្កឲ្យមានបញ្ហាផ្នែកសន្តិសុខ។ បើតាមមន្ត្រីដដែល លោកនាយករដ្ឋមន្ត្រីតួកគី Davutoglu សម្រេចចិត្តលុបចោលគម្រោងនេះ ហើយលោកបានចុះហត្ថលេខាលើសេចក្ដីសម្រេចចិត្តនេះរួចហើយ។ មន្ត្រីរូបនោះបន្តថា តួកគីមានគម្រោងចាប់ផ្ដើមផលិតប្រព័ន្ធការពារមីស៊ីលនេះដោយខ្លួនឯង។ ចំពោះមូលហេតុនៃការលុបចោលនេះ មន្ត្រីការពារជាតិតួកគីបញ្ជាក់ថា អាចពាក់ព័ន្ធនឹង ការស្ទាក់ស្ទើររបស់ចិនក្នុងការផ្ទេរបច្ចេកវិទ្យាដែលអនុញ្ញតឲ្យតួកគីមានសមត្ថភាពក្នុងចាត់ចែងប្រព័ន្ធបាននិងអាចឈានដល់ការអភិវឌ្ឍប្រព័ន្ធនេះដោយខ្លួនឯងបាននាពេលអនាគត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2479.txt	ទីប្រឹក្សាសន្តិសុខរងសេតវិមានលោក Ben Rhodes តំណាងឲ្យរដ្ឋាភិបាលក្រុងវ៉ាស៊ីនតោនដែលជាអ្នកផ្តួចផ្តើមបង្កើតវេទិកាភាពជាអ្នកដឹកនាំវ័យក្មេងអាស៊ីអាគ្នេយ៍ជឿថា (YSEALI) យុវជនកម្ពុជាអាចមានលទ្ធភាពគ្រប់គ្រាន់ក្នុងការទាញយកប្រយោជន៍ និងរួមចំណែកក្នុងដំណើរសមាហរណកម្មសេដ្ឋកិច្ចអាស៊ាន។ ហើយសហរដ្ឋអាមេរិកនឹងបន្តបង្កើតកម្មវិធីនិងយុទ្ធសាស្ត្រផ្សេងទៀតក្រៅពី YSEALI ដើម្បីជួយបណ្តុះសមត្ថភាពយុវជនកម្ពុជានិង ភ្ជាប់ទំនាក់ទំនងពួកគេជាមួយយុវជនទូទាំងតំបន់។	កាលដើមសប្តាហ៍នេះ ក្នុងសន្និសីទសារព័ត៌មានជុំវិញកម្មវិធីគំនិតផ្តួចផ្តើមភាពជាមេដឹកនាំអាស៊ីអាគ្នេយ៍វ័យក្មេង (YSEALI) និង សមាហរណកម្មសេដ្ឋកិច្ចអាស៊ាន ទីប្រឹក្សាសន្តិសុខរងសេតវិមានលោក Ben Rodes បានលើកឡើងពីការចូលរួមចំណែករបស់កម្មវិធីគំនិតផ្តួចផ្តើមនេះក្នុងការជំរុញឲ្យយុវជនអាស៊ានត្រៀមខ្លួនសម្រាប់ដំណើរឈានឆ្ពោះទៅរកសមាហរណកម្មសេដ្ឋកិច្ចតំបន់ប្រកបដោយជោគជ័យ។ សន្និសីទព័ត៌មានខាងលើនេះរៀបចំរយៈពេល ៥ថ្ងៃមុនពេល លោក បារ៉ាក់ អូបាម៉ា ថ្លែសុន្ទរកថានៅក្នុងវេទិការគំនិតផ្តួចផ្តើមមេដឹកនាំវ័យក្មេងអាស៊ីអាគ្នេយ៍នៅក្នុងទីក្រុងកូឡាឡាំពួនៅថ្ងៃ២០វិច្ឆិកាខាងមុខនេះ។ លោក Ben Rhodes ថ្លែងថា រដ្ឋបាលអាមេរិកក្រោមកាដឹកនាំរបស់លោកបារ៉ាក់ អូបាម៉ា បង្កើតកម្មវិធីនេះ ដោយសារលោកចង់ឲ្យយុវជនមានឱកាសប្រឡូក កសាងសមត្ថភាពដឹកនាំ និងស្វែងយល់ពីការងារសង្គមស៊ីវិល អង្គការមិនមែនរដ្ឋាភិបាល ប្រព័ន្ធផ្សព្វផ្សាយ វិស័យធុរកិច្ច និងអភិបាលកិច្ចដឹកនាំជាដើម។ ហើយក្រៅពីនេះ សហរដ្ឋអាមេរិកក៏ចង់ឲ្យមានការផ្សាភ្ជាប់កាន់តែជិតស្និទ្ធរវាងយុវជនជាមួយឱកាសការងារ ឬការរៀនសូត្រ និងការផ្សាភ្ជាប់យុវជនប្រទេសមួយទៅយុវជនប្រទេសមួយទៀត ដើម្បីអនាគតនៃតំបន់ទាំងមូល។ នេះដោយសារតំបន់អាស៊ីអាគ្នេយ៍មានចំនួនយុវជនច្រើនលើសលុប បើប្រៀបធៀបជាមួយតំបន់ផ្សេងទៀត ហើយយុវជនជាកម្លាំងស្នូលនៃការអភិវឌ្ឍនិងទ្រទ្រង់វិបុលភាពនៃសេដ្ឋកិច្ច។ ដោយឡែកជុំវិញ សំណួររបស់អ្នកសារព័ត៌មានថ្មីៗជុំវិញការយល់ឃើញរបស់សហរដ្ឋអាមេរិកចំពោះសក្កានុពលរបស់យុវជនកម្ពុជាក្នុងសហគមន៍សេដ្ឋកិច្ចអាស៊ាន លោក Ben Rhodes បានបញ្ជាក់ថា៖ « យើងជឿជាក់ថាយុវជនកម្ពុជានឹងមានលទ្ធភាពទទួលជោគជ័យក្នុងសមាហរណកម្មតំបន់ខាងមុខ ប្រសិនពួកគេអាចមានភ្ជាប់ទំនាក់ទំនង និងបង្កើនទំនាក់ទំនងសហប្រតិបត្តិការជាមួយយុវជនទូទាំងតំបន់អាស៊ីអាគ្នេយ៍ទាំងមូល។ នេះក៏ព្រោះថា អាស៊ាននឹងក្លាយជាសហគមន៍សេដ្ឋកិច្ច ហើយវាជាជំហានសំខាន់មួយនៃដំណើរសមាហរណកម្មសេដ្ឋកិច្ចតំបន់។ លោកបានបន្ថែមថា ដោយសារកម្ពុជាមានប្រជាជនវ័យក្មេងអាយុក្រោម៣០ឆ្នាំច្រើនលើសលុប វាចាំបាច់ត្រូវមានយុទ្ធសាស្ត្រពិសេសនិងច្បាស់លាស់មួយបង្កើនសមត្ថភាព បង្កើតឱកាសការងារនិងការអប់រំសម្រាប់យុវជនដ៏ច្រើននេះ។ លោកបន្តថា បន្ថែមពីសកម្មភាពផលិតកម្ម និងវិស័យកសិកម្មដែលប្រភពសំខាន់នៃសេដ្ឋកិច្ច កម្ពុជាចាំបាច់ត្រូវបង្កើនការយកចិត្តទុកដាក់លើការបង្កើនសមត្ថភាពចៃ្នប្រឌិត និងចំណេះដឹងផ្នែកជំនួញតូចៗ របស់យុវជនជាដើម។ ហើយមិនត្រឹមតែប៉ុណ្ណោះកម្ពុជាចាំបាច់ត្រូវមានសង្គមស៊ីវិលល្អដែលអាចដើរតួជាកន្លែងដែលយុវជនអាចបញ្ចេញសំឡេងពាក់ព័ន្ធ បញ្ហាប្រឈម និងក្តីបារម្ភរបស់ខ្លួន។ ដូច្នេះហើយទើបបានជាសហរដ្ឋអាមេរិកបន្តផ្តោតការយកចិត្តទុកដាក់លើការបង្កើតកម្មវិធីផ្សេងៗដែលអាចជួយដល់បណ្តុះសមត្ថភាពជារួមរបស់យុវជនក្នុងតំបន់ក៏ដូចជាយុវជនកម្ពុជា រួមទាំងភ្ជាប់ទំនាក់ទំនងរវាងយុវជនកម្ពុជានិងយុវជនដ៏ទៃទៀតក្នុងតំបន់ដើម្បីឈានទៅរកភាពជោគជ័យទាំងអស់គ្នា។ សូមបញ្ជាក់ថា គំនិតផ្តួចផ្តើមភាពជាអ្នកដឹកនាំវ័យក្មេងអាស៊ីអាគ្នេយ៍ត្រូវបានផ្តួចផ្តើមបង្កើតឡើងដោយប្រធានាធិបតីអាមេរិក លោក បារ៉ាក់ អូបាម៉ា ដើម្បីជួយបណ្តុះបណ្តាល បង្កើនសមត្ថភាព និងភាពជាអ្នកដឹកនាំរបស់យុវជនក្នុងតំបន់អាស៊ីអាគ្នេយ៍តាមរយៈការផ្លាស់ប្តូរបទពិសោធន៍និងការសិក្សាជាដើម។ មកទល់បច្ចុប្បន្ននេះ កម្មវិធីនេះមានសមាជិកប្រហែលជាង ២០០០នាក់រួចទៅហើយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_248.txt	ក្នុងនាមជាប្រធានាធិបតីវៀតណាម លោក តូ ឡិម បានថ្លែងនៅចំពោះមុខមហាសន្និបាតអង្គការសហប្រជាជាតិនៅថ្ងៃទី២៤ ខែកញ្ញា នៅទីក្រុងញូវយ៉ក ដោយលោកបានចែករំលែកទស្សនៈរបស់វៀតណាម ក្នុងការលុបបំបាត់ការជិះជាន់ ការកេងប្រវ័ញ្ច និងកសាងពិភពលោកប្រកបដោយសន្តិភាព។	មិនត្រឹមតែកាន់តំណែងជាប្រធានាធិបតីប៉ុណ្ណោះទេ បច្ចុប្បន្នលោក តូ ឡិម ក៏ជាអគ្គលេខាធិការបក្សកុម្មុយនិស្តវៀតណាម ដែលជាតំណែងមានអំណាច ដែលធ្វើការសម្រេចចិត្តខ្ពស់បំផុតនៅក្នុងប្រទេស។ ការដែលលោកកាន់តំណែងកំពូលពីរក្នុងពេលដំណាលគ្នា ព្រោះដើម្បីទៅអាម៉េរិកចូលរួមកិច្ចប្រជុំមហាសន្និបាតនៅអង្គការសហប្រជាជាតិ (UN) ហើយគ្រោងជួបប្រធានាធិបតីអាម៉េរិកនៅថ្ងៃទី២៥ ខែកញ្ញា។ នេះបើតាមការបញ្ជាក់របស់ឯកអគ្គរដ្ឋទូតវៀតណាមប្រចាំនៅ UN លោក Dang Hoang Giang ប្រាប់សារព័ត៌មាន VNA។ លោក Giang បានសង្កត់ធ្ងន់ថា ៖« នេះជាលើកដំបូងដែលអគ្គលេខាបក្សកុម្មុយនិស្តវៀតណាមបានអញ្ជើញចូលរួមសម័យប្រជុំមហាសន្និបាតអង្គការសហប្រជាជាតិដោយផ្ទាល់ ហើយក៏ជាសកម្មភាពការទូតពហុភាគីលើកដំបូងរបស់អគ្គលេខាបក្ស និងជាប្រធាន តូ ឡិម នៅអង្គការអន្តរជាតិពិភពលោករបស់ UN »។ ក្នុងសុន្ទរកថាទៅកាន់មហាសន្និបាតនាថ្ងៃទី២៤ ខែកញ្ញា លោក តូ ឡិម បានកត់សម្គាល់ថា តាមទស្សនៈរបស់វៀតណាម «សន្តិភាព និងស្ថិរភាពជាមូលដ្ឋានគ្រឹះសម្រាប់បង្កើតអនាគតរុងរឿង ដូច្នេះចាំបាច់ត្រូវជំរុញការអនុលោមតាមច្បាប់អន្តរជាតិ និងធម្មនុញ្ញអង្គការសហប្រជាជាតិ នៅក្នុងប្រទេសទាំងអស់ ជាពិសេសប្រទេសធំៗទាំងអស់»។ ប្រមុខរដ្ឋវៀតណាមរូបនេះបន្តថា ប្រទេសនីមួយៗត្រូវមានឥរិយាបទប្រកបដោយទំនួលខុសត្រូវ អនុវត្តតាមការប្តេជ្ញាចិត្តរបស់ខ្លួន គោរពតាមច្បាប់អន្តរជាតិ និងធម្មនុញ្ញអង្គការសហប្រជាជាតិ រួមទាំងគោលការណ៍ជាមូលដ្ឋាននៃការដោះស្រាយវិវាទដោយសន្តិវិធី ការមិនប្រើប្រាស់ ឬការគំរាមកំហែងក្នុងការប្រើប្រាស់កម្លាំង សមភាពក្នុងអធិបតេយ្យភាព ការគោរពបូរណភាពទឹកដីរបស់គ្នាទៅវិញទៅមក គោរពស្ថាប័ននយោបាយដែលប្រទេសនីមួយៗបានជ្រើសរើស និងទទួលបានការគាំទ្រពីប្រជាជន។ លោក តូ ឡិម មិនបានលើកឡើងពីសង្គ្រាមឈ្លានពានរបស់រុស្ស៊ីនៅអ៊ុយក្រែន បញ្ហាសមុទ្រចិនខាងត្បូង ឬសង្គ្រាមដែលអ៊ីស្រាអែលកំពុងបង្កនៅតំបន់កាហ្សា និងនៅព្រំដែនជាមួយលីបង់ឡើយ។ ចំណុចបន្ទាប់ដែលមេដឹកនាំវៀតណាមលើកឡើងចំពោះមុខអង្គសន្និបាតគឺ សហគមន៍អន្តរជាតិត្រូវផ្តោតការយកចិត្តទុកដាក់លើការជួយដល់ប្រទេសកំពុងអភិវឌ្ឍន៍ និងប្រទេសអភិវឌ្ឍន៍តិចតួច ជាពិសេសផ្នែកទុនអនុគ្រោះ ការផ្ទេរបច្ចេកវិទ្យាទំនើប និងការបណ្តុះបណ្តាលធនធានមនុស្សប្រកបដោយគុណភាពខ្ពស់ សម្រួលការវិនិយោគ និងពាណិជ្ជកម្មកាត់បន្ថយបន្ទុកបំណុលសម្រាប់ប្រទេសក្រីក្រ។ បន្ទាប់មក ប្រមុខបក្សកុម្មុយនិស្ត និងរដ្ឋវៀតណាមបានស្នើឱ្យឆាប់បង្កើតក្របខណ្ឌអភិបាលកិច្ចសកលដ៏ឆ្លាតវៃ ជាមួយនឹងចក្ខុវិស័យរយៈពេលវែងនៃវិទ្យាសាស្ត្រ និងបច្ចេកវិទ្យា ជាពិសេសបច្ចេកវិទ្យាដែលកំពុងរីកចម្រើនដូចជា បញ្ញាសិប្បនិម្មិត។ លោក តូ ឡិម ក៏បានស្នើកំណែទម្រង់យន្តការពហុភាគី ជាពិសេសប្រព័ន្ធអង្គការសហប្រជាជាតិ និងស្ថាប័នហិរញ្ញវត្ថុ និងរូបិយវត្ថុអន្តរជាតិ ដើម្បីធានាឱ្យកាន់តែប្រសើរឡើងនូវ យុត្តិធម៌ និងតម្លាភាព។ នៅចុងបញ្ចប់នៃសុន្ទរកថា មេដឹកនាំវៀតណាមរូបនេះបានសង្កត់ធ្ងន់ថា ៖«ទាល់តែយើងបង្រួបបង្រួម សហប្រតិបត្តិការ ជឿទុកចិត្ត រួមកម្លាំង និងឯកភាព ទើបយើងអាចកសាងពិភពលោកប្រកបដោយសន្តិភាព និងការអភិវឌ្ឍន៍ប្រកបដោយចីរភាព និងសេចក្តីថ្លៃថ្នូររបស់មនុស្សនាពេលបច្ចុប្បន្ន និងអនាគតកាល ដោយមិនត្រូវបាននរណាម្នាក់ទុកចោល»។ បន្ទាប់ពីថ្លែងនៅអង្គការសហប្រជាជាតិ នាថ្ងៃទី២៥ ខែកញ្ញា លោក តូ ឡិម នឹងជួបជាមួយប្រធានាធិបតីអាម៉េរិក ចូ បៃឌិន។ បើតាមរបាយការណ៍របស់ Reuters នៅក្នុងក្រសែភ្នែករបស់រដ្ឋបាលអាម៉េរិកក្រោមការដឹកនាំរបស់លោក បៃឌិន វៀតណាមត្រូវបានចាត់ទុកថាជាប្រទេសយុទ្ធសាស្ត្រនៅអាស៊ីអាគ្នេយ៍ និងជាមជ្ឈមណ្ឌលផលិតកម្មដែលអាម៉េរិកចង់ពង្រឹងទំនាក់ទំនងរបស់ខ្លួនឱ្យកាន់តែស៊ីជម្រៅ ដើម្បីទប់ទល់រុស្សី និងចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2480.txt	មនុស្សយ៉ាងតិច១៦នាក់បានរបួសក្នុងការបាញ់ប្រហារមួយរវាងមនុស្សពីរក្រុមនៅក្នុងឩទ្យានទីក្រុង New Orleans នៃរដ្ឋ Louisiana របស់សហរដ្ឋអាមេរិក។ មិនមានសេចក្ដីរាយការណ៏នៃចំនួនមនុស្សស្លាប់នោះទេ ហើយមូលហេតុនៅពីក្រោយក៏មិនទាន់ដឹងដែរ។	មានការបាញ់ប្រហារមួយបានកើតឡើងនៅឯឩទ្យាន Bunny Friend Park ទៅលើមនុស្សមួយក្រុមដែលកំពុងតែកំសាន្តនៅទីនោះដែរ។ បើយោងតាមសាក្សីនៅកន្លែងកើតហេតុ មានមនុស្សចំនួន២ក្រុមបានបាញ់ប្រហារគ្នា ហើយក៏បានចាកចេញពីទីនោះនៅពេលបន្ទាប់មក។ ហើយក្រោយការបាញ់ប្រហារ ជនរងគ្រោះ១០នាក់ត្រូវបានបញ្ជូនទៅកាន់ មន្ទីរពេទ្យ។ ជាមួយគ្នានោះ កាសែត The Times-Picayune បានដកស្រង់សំដីរបស់លោក Michael Harrison មន្ត្រីប៉ូលិសប្រចាំទីក្រុង New Orleans ថា មានជាមនុស្សច្រើនបានបើកការវាយប្រហារទៅលើហ្វូងមនុស្សដែលកំពុងតែកំសាន្តក្នុងឩទ្យាន។ លោកបន្ថែមថា មិនមានអ្នករងរបួសក្នុងការវាយប្រហារនោះទេ។ សាក្សីផ្សេងទៀតបានបញ្ជាក់ដែរថា ពួកគេបានឃើញបុរសម្នាក់កាន់កាំភ្លើង និងបានបាញ់ ទៅលើមនុស្សមួយក្រុមទៀត ហើយក៏បានរត់ចេញទៅ ហើយពួកគេក៏បានលឺសំឡេងកាំភ្លើងចេញពីហ្វូងមនុស្សវិញដែរ។ យ៉ាងណាក៏ដោយ ភ្លាមៗនោះមិនមានការចាប់ខ្លួនជនបាញ់ប្រហារនេះឡើយ។ គេមិនទាន់ច្បាស់ទេថា អ្វីដែលនៅពីក្រោយការបាញ់ប្រហារនេះ តែនៅពេលសួរថា ជាអំពើរបស់ក្រុមជនអន្ធពាលឬយ៉ាងណានោះ អ្នកនាំពាក្យមន្ត្រីប៉ូលិស New Orleans ថាវាឆាប់ពេកចំពោះការសន្និដ្ឋានទាំងនោះ។ តែបើយោងតាមសំដីជនរងគ្រោះ គឺមានមនុស្ស២ក្រុមផ្សេងគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2481.txt	លោកខាងលិចបានឯកភាពគ្នាបន្តបន្ថែមពេលដាក់ទណ្ឌកម្មប្រឆាំងរុស្ស៊ី ៦ខែទៀត បន្ទាប់ពីកិច្ចប្រជុំប្រទេស ២០នៅតួកគី។ ចំណែកបារាំងឯណោះវិញ កំពុងស្ទាក់ស្ទើរថាត្រូវធ្វើបែបម៉េចដើម្បីកុំឲ្យរុស្ស៊ីអន់ចិត្ត ព្រោះប្រទេសនេះកំពុងស្វះស្វែងរកជំនួយពីរុស្ស៊ីដើម្បីកម្ចាត់ភេរវកម្ម។ ប៉ុន្តែអាឡឺម៉ង់កំពុងព្យាយាមបញ្ចុះបញ្ចូលលោក ហូឡង់ កុំឲ្យបន្ទន់ជំហរដាក់រុស្ស៊ីក្នុងជំនួបខាងមុខ។	ថ្វីត្បិតថា មានការអំពាវនាវឲ្យមានការសហការយ៉ាងជិតស្និទ្ធជាមួយក្រុងម៉ូស្គូដើម្បីកម្ចាត់ក្រុមភេរវជនក៏ពិតមែន លោកខាងលិចនៅតែបង្ហាញជំហររ៉ឹងត្អឹងដាក់រុស្ស៊ីដដែលដោយបន្តបន្ថែមពេលដាក់ទណ្ឌកម្មប្រឆាំងរុស្ស៊ី។ ប្រទេសទាំងនោះឯកភាពគ្នាបន្ថែមពេល ៦ខែទៀត បន្ទាប់ពីទណ្ឌកម្មចាស់ផុតកំណត់នៅដើមខែមករាឆ្នាំក្រោយ។ ការសម្រេចនេះធ្វើឡើងប៉ុន្មានថ្ងៃក្រោយកិច្ចប្រជុំប្រទេស ២០ នៅក្នុងប្រទេសតួកគី។ ហើយប្រទេសទាំងនោះមានដូចជា អាមេរិក អាឡឺម៉ង់ បារាំង អ៊ីតាលី អង់គ្លេស បានបន្តអះអាងថា រុស្ស៊ីមិនទាន់ធ្វើល្អគ្រប់គ្រាន់ដើម្បីបញ្ចប់បញ្ហានៅអ៊ុយក្រែនឡើយ។ បើយោងតាមទីភ្នាក់ងារព័ត៌មាន Reuters មន្ត្រីការទូតលោកខាងលិចដែលសុំសិទ្ធិមិនបញ្ចេញអត្តសញ្ញាណបានថ្លែងថា ប្រទេសលោកខាងលិចអាចពិចារណាដកទណ្ឌកម្មបាន ដរាបណារាល់ចំណុចដែលមានចែងក្នុងកិច្ចព្រមព្រៀងសន្តិភាពទីក្រុង Minsk ត្រូវបានអនុវត្ត។ លោកខាងលិចមានចេតនាដាក់សម្ពាធលើរុស្ស៊ីមុនពេលដែលការបោះឆ្នោតក្នុងតំបន់ភាគខាងកើតមកដល់នៅពេលខាងមុខ ព្រោះគំនៀបនេះអាចនឹងជួយសម្រួលដល់ការបោះឆ្នោតនិងអាចជួយឲ្យការបោះឆ្នោតអាចរៀបចំទៅបានដោយរលូនផង។ ទណ្ឌកម្មចាស់នឹងផុតកំណត់អនុវត្តនៅខែមករា ពោលគឺនៅមុនពេលមានការអនុវត្តកិច្ចព្រមព្រៀងសន្តិភាពទីក្រុង Minsk ពេញលេញ ដែលកិច្ចព្រមព្រៀងនេះត្រូវបានបង្កើតឡើងក្នុងគោលបំណងដោះស្រាយជម្លោះប្រដាប់អាវុធរវាងកងកម្លាំងក្រុងគៀវ និងកងកម្លាំងភាគខាងកើតដែលគាំទ្ររុស្ស៊ី។ យ៉ាងណាក៏ដោយចុះ ក្នុងចំណោមលោកខាងលិចមានតែបារាំង ប៉ុណ្ណោះដែលស្ទាក់ស្ទើរនិងប្រឈមការលំបាកជាងគេក្នុងការសម្រេចថាគួរបន្តទណ្ឌកម្មលើរុស្ស៊ីទៀតឬអត់។ អ្នកនយោបាយបារាំងមួយចំនួនបានទាមទារឲ្យរដ្ឋាភិបាលោក ហ្វ្រង់ស្វ័រ ហូឡង់ បញ្ចប់ទណ្ឌកម្មប្រឆាំងរុស្ស៊ី មុននឹងទៅសុំឲ្យលោក វ្ល៉ាឌីមៀ ពូទីន ជួយគាំទ្រខ្លួនដើម្បីកម្ចាត់ក្រុមភេរវជន។ លោក ហូឡង់ ខ្លួនឯងក៏ជឿជាក់ដែរថា គេមិនអាចបំភ្លេចរុស្ស៊ីទេ បើសិនគេចង់កម្ចាត់ភេរវជននោះ ប៉ុន្តែដោយសារសម្ពាធពីបណ្តាប្រទេសជាមិត្តផ្សេងទៀត បារាំងពិតជាចាំបាច់ត្រូវប្តូរជំហរដូច លុបកិច្ចសន្យាលក់នាវាចម្បាំងឲ្យរុស្ស៊ីដូច្នេះដែរ។ អធិការបតីអាឡឺម៉ង អែនជែឡា មឺហ្កែល បានប្រកាសថាខ្លួននឹងទៅក្រុងប៉ារីសដើម្បីស្កាត់ជួបលោក ហ្វ្រង់ស្វ័រ ហូឡង់ ដើម្បីបរិភោគអាហារជុំគ្នានៅថ្ងៃ ២៥ មុនពេលលោក ហូឡង់ ចេញដំណើរទៅទីក្រុងម៉ូស្គូដើម្បីជួបលោក ពូទីន។ បំណងរបស់អធិការបតីអាឡឺម៉ង់ គឺបញ្ចុះបញ្ចូលឲ្យលោក ហូឡង់ រក្សាជំហររ៉ឹងត្អឹងលើការបន្ថែមពេលដាក់ទណ្ឌកម្ម និង លើកយកបញ្ហាទណ្ឌកម្មមកជជែកជាមួយបុរសខ្លាំងរុស្ស៊ីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2482.txt	Abdelhamid Abaaoud ជនជាតិបែលហ្ស៊ិក អាយុ២៨ឆ្នាំ មានឪពុកម្តាយដើមកំណើតម៉ារ៉ុក។ ឪពុករបស់ Abaaoud បានធ្វើដំណើរទៅកាន់បែលហ្សិកនៅឆ្នាំ១៩៧៥ និងបានស្នាក់នៅសង្កាត់ Molenbeek ដែលជាតំបន់សំបូរជនមូស្លីមរស់នៅរបស់ទីក្រុងប្រ៊ុចសែល។ នៅពេលនោះ ជនមូស្លីមមិនត្រូវបានគេយកចិត្តទុកដាក់អ្វីនោះទេ ហើយថែមទាំងត្រូវគេមើលងាយមើលថោកថែមទៀតផង។ ប៉ុន្តែអ្វីដែលចម្លែកនោះ គឺ Abaaoud បែរជាអាចចូលរៀនក្នុងសាលាល្បីៗដូចជា Collège Saint-Pierre d’Uccle បានទៅវិញ។	យ៉ាងណាមិញ វាសនារបស់ Abaaoud បានប្រែប្រួលបន្តិចម្ដងៗ។ Abaaoud ត្រូវបានសាលាបណ្ដេញចេញ ដោយសារតែពិន្ទុទាបនិងមានអាកប្បកិរិយាមិនល្អ។ រូបគេបានចូលរួមក្នុងអំពើឩក្រិដ្ឋក្នុងសង្គម ហើយក៏បានស្គាល់ Ibrahim Abdeslam និង Salah ដែលពីរប្អូននាក់នេះបានចូលរួមក្នុងអំពើភេរវកម្មនៅប៉ារីកាលពីថ្ងៃសុក្រ តែ Salah កំពុងតែរត់គេចខ្លួន។ ដោយសារតែអំពើរបស់គេ Abaaoud ក៏បានជាប់គុកមួយរយៈពេលខ្លី មុនពេលរូបគេចាកចេញទៅកាន់ស៊ីរីនៅឆ្នាំ២០១៤។ នៅក្នុងប្រទេសស៊ីរី Abaaoud បានទទួលងារជា “មេទ័ពសង្គ្រាម” ដែលជាតំណែងដ៏ខ្ពស់សម្រាប់អ្នកប្រយុទ្ធមកពីអឺរ៉ុប។ គេជួយបង្វឹកសមាជិកថ្មីរបស់ក្រុមជ្រុលនិយមរដ្ឋឥស្លាម ហើយនៅចុង ឆ្នាំ២០១៤ Abaaoud បានជ្រើសរើសប្អូនរបស់ខ្លួន Younes ដែលទើបមានអាយុ១៣ឆ្នាំឲ្យចូលរួមជាមួយគេដែរ។ Younes អាចទៅដល់ស៊ីរីយ៉ាងស្រួលនិងគ្មានការសង្ស័យអ្វីទាំងអស់ ហើយ Younes ត្រូវបានចាត់ទុកជាអ្នកប្រយុទ្ធជីហាដក្មេងបំផុតមកពីអឺរ៉ុបដែលចូលរួមជាមួយក្រុមរដ្ឋឥស្លាម។ ក្រោយមក Abdelhamid Abaaoud ក៏បានត្រលប់ទៅកាន់ប៊ែលហ្សិកវិញ តែគេមិនច្បាស់ថា មកដល់ពេលណានោះទេ។ ជាមួយនឹងការត្រលប់មកវិញនេះ Abaaoud បាននិយាយក្នុងការសម្ភាសជាមួយទស្សនាវដ្ដី Dabiq របស់ក្រុមរដ្ឋឥស្លាម ថា ព្រះអាឡាបានជ្រើសរើសរូបគេដើម្បីមកកម្ទេចអឺរ៉ុបដែលហ៊ានឈ្លានពានទឹកដីរបស់មូស្លីម ហើយថា ប៊ែលហ្សិក ក៏ជាអ្នកឈ្លានពានមួយដែរ។ យ៉ាងណាមិញរឿងដែលគួរឲ្យចាប់អារម្មណ៏នោះ គឺ Abdelhamid Abaaoud បែរជាអាចរត់គេចខ្លួនបានទៅវិញ បើទោះជាគេត្រូវបានគេដឹងពេញប៊ែលហ្សិក ថាជាសមាជិករបស់ក្រុមរដ្ឋឥស្លាមក៏ដោយ។ ចំពោះរឿងនេះ Abaaoud និយាយប្រាប់ទស្សនាវដ្តី Dabiq ថា ធ្លាប់មានប៉ូលិសម្នាក់ឃាត់ខ្លួនគេនៅតាមផ្លូវ តែប៉ូលិសរូបនេះបែរជាមិនអាចចំណាំរូបគេបានទៅវិញ។ Abaaoud បន្ថែមថា នេះជាកាដូរបស់ព្រះអាឡាដែលជួយរូបគេ។ លើសពីនេះទៅទៀត កាលពីខែមករាដើមឆ្នាំនេះ ក្រុមកុំម៉ង់ដូប៊ែលហ្សិក បានវាយឆ្មក់លើផ្ទះមួយកន្លែងដើម្បីចាប់រូបគេ តែជាសំណាង Abaaoud នៅតែអាចរត់់បានដដែល។ បន្ទាប់ពីមកដល់ប៊ែលហ្សិកភ្លាម Abaaoud ក៏ចាប់ផ្ដើមរៀបចំផែនការភេរវកម្មរបស់ខ្លួន។ មន្ត្រីប្រឆាំងភេរវកម្មប៊ែលហ្សិកជឿថា Abaaoud មានទំនាក់ទំនងជាមួយក្រុមភេរវករមួយក្រុមទៀតដែលបានវាយប្រហារនៅបារាំងនិងប៊ែលហ្សិកក្នុងរយៈពេលពីរឆ្នាំមកនេះ ជាពិសេសការប៉ុនប៉ងវាយប្រហារលើរថភ្លើងដែលមិនបានសម្រេច កាលពីរដូវក្ដៅកន្លងមក។ ប៉ុន្តែគម្រោងការភេរវកម្មរបស់ Abaaoud ត្រូវបានបំបែក ហើយ រូបគេត្រូវបានជឿថា បានត្រលប់ទៅស៊ីរីវិញ។ ក្រោយមកAbaaoud ក៏ត្រូវតុលាការប៊ែលហ្សិកកាត់ទោសកំបាំងមុខពីបទរៀបចំភេរវកម្ម។ កាលពីកំឡុងខែតុលា បារាំងក៏បានធ្វើការវាយប្រហារលើមូលដ្ឋានក្រុមរដ្ឋឥស្លាមនៅស៊ីរី ដើម្បីសម្លាប់ Abdelhamid Abaaoud។ ហើយក៏លេចលឺព័ត៌មានចេញពីគ្រួសាររបស់ Abaaoud ថា រូបគេបានស្លាប់បាត់ហើយ។ តែព័ត៌មាននេះ គឺគ្រាន់តែជាឩបាយកលបង្វែរដានភ្នែកមួយតែប៉ុណ្ណោះ។ តាមពិត Abaaoud បានមកដល់ប៊ែលហ្សិកបាត់ទៅហើយ តែអាជ្ញាធរនៅតែមិនដឹងពីដានរបស់ Abaaoud ដដែល។ ក្នុងដំណើរលើកនេះ Abdelhamid Abaaoud បានរៀបផែនការវាយប្រហារក្រុងប៉ារីសម្ដង។ នៅថ្ងៃសុក្រ១៣វិច្ឆិកាកន្លងទៅ ក្រុមភេរវជនបានវាយប្រហារទីតាំងច្រើនកន្លែង នៅក្រុងប៉ារីស និងពហុកីឡដ្ឋាន សម្លាប់មនុស្ស១២៩នាក់។ ជាភេរវកម្មធំមិនធ្លាប់មាន នៅបារាំង គិត៤០ឆ្នាំមកនេះ។ កាលពីថ្ងៃពុធសប្ដាហ៍នេះ ប៉ូលិសបារាំងបានបើកការវាយប្រហារអគារមួយកន្លែង នៅក្រុងសាំងដឺនី ភាគខាងជើងប៉ារីស ក្រោយមានសាក្សីប្រាប់ថា Abdelhamid Abaaoud កំពុងមានវត្តមានក្នុងប្រទេសបារាំង។ ភេរវជនបែលហ្ស៊ិករូបនេះបានស្លាប់ក្នុងការវាយប្រហាររបស់ប៉ូលិស ហើយបងប្អូនជីដូនមួយស្រីរបស់គេក៏បានស្លាប់ដែរ ដោយសារធ្វើអត្តឃាតបំផ្ទុះគ្រាប់បែក។ ប៉ូលិសបារាំងបានចាប់ខ្លួនជនសង្ស័យ៨នាក់ផងដែរ។ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2483.txt	លោក ប្រធានាធិបតីអាមេរិក បារ៉ាក់ អូបាម៉ា បានប្រកាសថា លោកមានផែនការអញ្ជើញបណ្តាមេដឹកនាំអាស៊ានទាំង១០ ទៅចូលរួមកិច្ចប្រជុំមួយដែលធ្វើឡើងនៅសហរដ្ឋអាមេរិកឆ្នាំក្រោយ ដើម្បីរឹតបន្តឹងចំណងមិត្តភាពនិងកិច្ចសហប្រតិបត្តិការរវាងអាមេរិកនិងប្លុកអាស៊ានឲ្យកាន់តែរឹងមាំ។ហើយលោកថា ទំនាក់ទំនងល្អនេះជួយដល់សន្តិសុខអាមេរិកថែមទៀត។ លោកថា បញ្ហាអស្ថិរភាព និងជម្លោះមជ្ឈិមបូព៌ាមិនបានបង្អាក់គោលនយោបាយផ្តោលលើតំបន់អាស៊ានរបស់សហរដ្ឋអាមេរិកឡើយ។	ក្រោយបញ្ចប់កិច្ចប្រជុំច្រើនបន្តបន្ទាប់គ្នា លោក បារ៉ាក់ អូបាម៉ា បានថ្លែងក្នុងសន្និសីទសារព័ត៌មានក្នុងទីក្រុងកូឡាឡាំពួ ថា លោកបានអញ្ជើញរាល់មេដឹកនាំបណ្តាប្រទេសអាស៊ានទាំង១០ ទៅកាន់សហរដ្ឋអាមេរិកឆ្នាំក្រោយនេះ ដើម្បីជំរុញការរឹតបន្តឹងចំណងមិត្តភាពនិងកិច្ចសហប្រតិបត្តិការរវាងតំបន់អាស៊ាននិងអាមេរិកផ្ទាល់។ លោកថា ទំនាក់ទំនងប្រសើររវាងអាស៊ាន និងអាមេរិកពិតជាមានសារសំខាន់សម្រាប់សន្តិសុខរបស់សហរដ្ឋអាមេរិកផ្ទាល់។ ការអញ្ជើញមេដឹកនាំអាស៊ានទៅកាន់សហរដ្ឋអាមេរិកនេះ ជាយុទ្ធសាស្ត្រមួយក្នុងគោលនយោបាយផ្តោតលើការកសាងឥទ្ធិពលរបស់អាមេរិកឡើងវិញនៅតំបន់អាស៊ី ហើយកិច្ចប្រជុំដែលលោក បារ៉ាក់ អូបាម៉ា ស្នើឡើងនេះនឹងត្រូវធ្វើឡើងត្រឹមប៉ុន្មានខែប៉ុណ្ណោះមុនលោកចាកចេញពីតំណែង។ ដោយឡែកលោក អូបាម៉ា សម្រេចអញ្ជើញមេដឹកនាំអាស៊ាននិងធ្វើជាប្រធានកិច្ចប្រជុំមេដឹកនាំទាំង១០នៅអាមេរិកខាងមុខនេះ កើតឡើងស្របពេលដែលមានការលើកឡើងថា បញ្ហាអស្ថិរភាពនិងជម្លោះប្រដាប់អាវុធជាពិសេសការកើនឡើងនៃចលនាភេរវកម្ម បានបង្អាក់នយោបាយសាងឥទ្ធិរបស់អាមេរិកនៅអាស៊ី។ ដែលនេះវាតម្រូវឲ្យអាមេរិកត្រូវត្រលប់ទៅផ្តោតលើការដោះស្រាយបញ្ហានៅតំបន់មជ្ឈិមបូព៌ាវិញម្តង។ ប៉ុន្តែប្រធានាធិបតីអាមេរិក លោក អូបាម៉ា បានសង្កត់ធ្ងន់ហើយថា បញ្ហានៅមជ្ឈិមបូពា៌ មិនមានប៉ះពាល់នយោបាយអាមេរិកចំពោះតំបន់អាស៊ីអាគ្នេយ៍ឡើយ។ ជុំវិញការកម្ចាត់ក្រុមភេរវជនលោក បារ៉ាក់ អូបាម៉ា បាន លើកឡើងថា សហរដ្ឋអាមេរិកនិងសម្ព័ន្ធមិត្តមិនស្ទាក់ស្ទើរក្នុងការតាមកម្ចាត់ក្រុមភេរវជនរដ្ឋឥស្លាមជ្រុលនិយមនោះគឡើយ។ លោកបានសង្កត់ធ្ងន់ថា សហរដ្ឋអាមេរិកនឹងតាមប្រមាញ់មេដឹកនាំក្រុមនេះ និងកាត់ផ្តាច់រាល់ចរន្តចំណូលរបស់ពួកគេតែម្តង។ លោកថា៖« យើងនឹងកម្ចាត់ពួកគេ។ យើងនឹងដណ្តើមដីដែលពូួកគេកំពុងកាន់កាប់ត្រលប់មកវិញ, កាត់ផ្តាច់ចំណូលពួកគេ, កម្ទេចចោលរចនាសម្ព័ន្ធដឹកនាំក្រុម និងបណ្តាញពួកគេ ហើយយើងនឹងអាចកម្ចាត់ពួកគេចោលបាន។ លោកបានបន្ថែមថា វាជារឿងមានប្រយោជន៍ ប្រសិនបើរុស្ស៊ីូផ្តោតលើការកម្ចាត់ក្រុមភេរវជនរដ្ឋឥស្លាម។ ហើយលោកសង្ឃឹមថា ក្រុងម៉ូស្គូ នឹងឯកភាពលើការផ្លាស់ប្តូរការដឹកនាំនៅប្រទេសស៊ីរី ដែលលោក អាសាដ ត្រូវចុះពីតំណែងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2484.txt	មន្ត្រីផ្នែកចារកម្មរបស់រុស្សីបានចេញមុខអះអាងថា មូលហេតុនៅពីក្រោយការធ្លាក់យន្តហោះដឹកអ្នកដំណើរកាលពីខែមុននៅតំបន់ស៊ីណៃប្រទេសអេហ្ស៊ីបគឺបណ្ដាលមកពីគ្រាប់បែកឆ្នៃពីម្សៅ TNT ដែលត្រូវបានបង្កប់នៅលើនោះ។ នេះបើយោងតាមការផ្សាយរបស់សារព័ត៌មាន រ៉យទ័រ នៅថ្ងៃនេះ។	មន្ត្រីសន្តិសុខរបស់រុស្សី FSB នៅថ្ងៃអង្គារនេះ បាននិយាយថា គ្រាប់បែកឆ្នៃពីម្សៅTNT បានផ្ទុះកំទេចយន្តហោះដឹកអ្នកដំណើររបស់រុស្ស៊ី មុននឹងវាធ្លាក់ក្នុងតំបន់ស៊ីណៃក្នុងប្រទេសអេហ្ស៊ីប។ មន្ត្រីដដែលបន្តថា សំណល់គ្រាប់បែកត្រូវបានរកឃើញនៅទីតាំងកើតហេតុ ដែលនៅលាយឡំជាមួយកម្ទេចកម្ទីរបស់យន្តហោះ។ លោក Alexander Bortnikov ដែលជាប្រធាន FSB ក៏បានបញ្ជាក់ដែរថា យើងច្បាស់ណាស់ថា នេះជាអំពើភេរវកម្ម។ លោក បន្តថា ម្សៅ TNT មួយគីឡូក្រាមត្រូវបានប្រើសម្រាប់ការបំផ្ទុះយន្តហោះ ដែលបានសម្លាប់មនុស្សទាំងអស់២២៤នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2485.txt	តែ៥ថ្ងៃសោះ ក្រោយការវាយប្រហារភេរវកម្មនៅក្រុងប៉ារីស កងទ័ពនិងប៉ូលិសបារាំងបានបង្ក្រាបក្រុមភេរវជន និងសម្លាប់បានមេខ្លោងភេរវកម្ម បន្ថែមសម្ពាធលើក្រុមរដ្ឋអ៊ីស្លាម។ នៅថ្ងៃព្រហស្បតិ៍ម្សិលមិញ ផ្អែកតាមការពិនិត្យក្រយៅដៃ អាជ្ញាធរបារាំងបានគូសបញ្ជាក់ថា ភេរវជនស្លាប់ក្នុងការបង្ក្រាបរបស់កងទ័ពនិងប៉ូលិសកាលពីថ្ងៃពុធ គឺពិតជា អាប់ដែលហាមីត អាបាអ៊ូត (Abdelhamid Abaaoud) ដែលជាប់សង្ស័យថា បានរៀបផែនការវាយប្រហារក្រុងប៉ារីស កាលពីថ្ងៃសុក្រ១៣វិច្ឆិកាកន្លងទៅ។ ទោះយ៉ាងនេះក្តី បារាំងនៅរក្សាការប្រុងប្រយ័ត្នផ្នែកសន្តិសុខជាតិ។ បារាំងបានចេញវិធានការសន្តិសុខជាច្រើន និងពន្យារពេលស្ថានភាពអាសន្នទូទាំងប្រទេស៣ខែបន្ថែមទៀត។	អ្នកនាង ព្រំ សឿនសូលីណា លម្អិតព័ត៌មាននេះ គ្រាន់តែ៥ថ្ងៃប៉ុណ្ណោះ ប៉ូលិសនិងទាហានបារាំងបានសម្រេចជោគជ័យបង្ក្រាបក្រុមភេរវជនដែលបានវាយប្រហារក្រុងប៉ារីស កាលពីថ្ងៃសុក្រ១៣វិច្ឆិកា។ ថ្ងៃសុក្រមុន ក្រុមភេរវជនបានវាយប្រហារទីតាំង៥កន្លែង នៅក្រុងប៉ារីស និងពហុកីឡាដ្ឋាន សម្លាប់មនុស្ស១២៩នាក់។ ជាភេរវកម្មធំមិនធ្លាប់មាន នៅបារាំង គិត៤០ឆ្នាំមកនេះ។ ក្រុមស៊ើបអង្កេតបានធ្វើការងារលឿនដូចព្យុះ តាមរកឃើញដាន និងសម្លាប់ភេរវជន អាប់ដែលហាមីត អាបាអ៊ូត ដែលជាប់សង្ស័យថា រៀបចំផែនការភេរវកម្មទាំងនេះ។ អាប់ដែលហាមីត អាបាអ៊ូត អាយុ២៨ឆ្នាំ ជាពលរដ្ឋបែលហ្ស៊ិក ធ្លាប់ចេញទៅស៊ីរី និងអ៊ីរ៉ាក់ កាលពីឆ្នាំ២០១៤។ ប៉ូលិសសង្ស័យដែរថា ភេរវជនរូបនេះធ្លាប់គ្រោងវាយប្រហារវិហារមួយកន្លែងនៅក្រុងប៉ារីស កាលពីខែមេសា ដើមឆ្នាំនេះ។ អាបាអ៊ូតក៏ត្រូវបានសង្ស័យថា ជាប់ពាក់ព័ន្ធនឹងភេរវកម្មនៅរោងសម្តែងមួយកន្លែងកន្លងមកដែរ។ អាជ្ញាធរបារាំងបានគាស់រំលើងភេរវកម្មទាំងនេះបានទាន់ពេលវេលា។ ភេរវជនបែលហ្ស៊ិកក៏ធ្លាប់មានទំនាក់ទំនងជាមួយឃាតករដែលបានសម្លាប់មនុស្សនៅសារមន្ទីរជនជាតិជ្វីហ្វ នៅក្រុងព្រុចសែល កាលពីខែឧសភា ឆ្នាំ២០១៤ដែរ។ កាលពីថ្ងៃពុធ ប៉ូលិសបារាំងបានបើកការវាយប្រហារអគារមួយកន្លែង នៅក្រុងសាំងដឺនី ភាគខាងជើងប៉ារីស ក្រោយមានសាក្សីប្រាប់ថា អាបាអ៊ូតកំពុងមានវត្តមានក្នុងប្រទេសបារាំង។ កាលពីថ្ងៃពុធ ភេរវជនបែលហ្ស៊ិកបានស្លាប់ក្នុងការវាយប្រហាររបស់ប៉ូលិស ហើយបងប្អូនជីដូនមួយស្រីរបស់អាបាអ៊ូតក៏បានស្លាប់ដែរ ដោយសារធ្វើអត្តឃាតបំផ្ទុះគ្រាប់បែក។ ប៉ូលិសបារាំងបានចាប់ខ្លួនជនសង្ស័យ៨នាក់ផងដែរ។ ដោយសារភេរវកម្មក្រុងប៉ារីស ប្រជាជនបារាំងបានក្រោកឡើងរួបរួមគ្នា។ យុវជនបារាំងជាច្រើនបានសម្រុកចុះឈ្មោះចូលធ្វើទាហានការពារជាតិ។ បក្សនយោបាយក៏ហាក់បានរួបរួមគ្នាដែរ។ បក្សប្រឆាំងអភិរក្សនិយមពេញចិត្តឃើញប្រធានាធិបតីហូឡង់ ប្រកាសបិទព្រំដែន ប្រកាសស្ថានភាពអាសន្ន និងពង្រាយកងកម្លាំងគ្រប់ទិសទី។ ក្រុមអ្នកនយោបាយបានស្រុះស្រួលគ្នា អោយបារាំងពន្យារស្ថានភាពអាសន្ន បន្ថែមទៀត។ ដ្បិតថា មេខ្លោងភេរវកម្មត្រូវបានសម្លាប់ក្តី ក៏រដ្ឋាភិបាលបារាំងនៅតែបង្ហាញជំហរប្រុងប្រយ័ត្ន ព្រោះថា អាបាអ៊ូត គ្រាន់តែជាមេក្រុមភេរវជនតូចមួយប៉ុណ្ណោះ។ ក្រុមជីហាតនៅមានមេក្រុមបែបនេះច្រើននាក់ទៀត។ ម្យ៉ាងទៀត សាឡា អាប់ដេស្លាំ Salah Abdeslam ដែលជាប់សង្ស័យថាបង្កភេរវកម្មក្រុងប៉ារីសដែរនោះ នៅមិនទាន់ត្រូវប៉ូលិសចាប់ខ្លួនបាននៅឡើយ។ ក្រុមភេរវជនរង់ចាំតែឱកាសល្អប៉ុណ្ណោះ ដើម្បីវាយប្រហារបារាំងជាថ្មីម្តងទៀត។ ម្សិលមិញ នៅសភា នាយករដ្ឋមន្ត្រីម៉ានុយអែល វ៉ាល់ បានព្រមានអោយប្រុងប្រយ័ត្នចំពោះអាវុធគីមី ដែលក្រុមជីហាតអាចប្រើវាយប្រហារប្រជាជនបារាំង។ ដោយសារការបារម្ភនេះ កងទ័ពបារាំងនឹងផ្តល់សារធាតុស៊ុលហ្វាត អាត្រូពីន ទៅអោយក្រុមសង្គ្រោះSAMU។ អាត្រូពីន ជាសារធាតុប្រឈមនឹងអាវុធគីមី ជួយជនរងគ្រោះអោយរួចផុតពីសេចក្តីស្លាប់។ ដើម្បីសន្តិសុខជាតិ រដ្ឋាភិបាលបានសម្រេចអោយប៉ូលិសទុកកាំភ្លើងជាប់ខ្លួន ក្រោយចប់ការងារ។ នៅថ្ងៃសុក្រនេះ រដ្ឋាភិបាលបារាំងនឹងបន្តពិនិត្យលើគម្រោងច្បាប់ភេរកម្ម។ ជាគម្រោងច្បាប់ចែង អោយមានការឃ្លាំមើល និងឃុំខ្លួនមនុស្សក្នុងផ្ទះរបស់ពួកគេ ក្នុងរយៈពេលសមស្របមួយ។ ច្បាប់នេះក៏គ្រោងបិទចោលវេបសាយដែលញុះញង់អោយមានភេរវកម្មផងដែរ។ ដោយឡែក ច្បាប់ថ្មីអាចនឹងអនុញ្ញាតអោយអាជ្ញាធរឈប់ត្រួតពិនិត្យខ្លឹមសារចុះផ្សាយរបស់សារព័ត៌មាន ក្នុងពេលស្រុកទេសស្ថិតក្នុងស្ថានភាពអាសន្ន។ ទន្ទឹមនេះដែរ នាយករដ្ឋមន្ត្រីបារាំងក៏បានប្រកាសបង្កើតទីកន្លែងកែប្រែខ្លួន សម្រាប់យុវជនដែលចាក់រឹសជ្រុលនិយមផងដែរ។ ក្រុមជីហាតប្រហែលមិនមែនទើបតែចង់សងសឹកបារាំង ដោយសារបារាំងបើកយុទ្ធនាការនៅស៊ីរីទេ។ យោងតាមអ្នកជំនាញ ក្រុមដែស្ហចង់សងសឹកបារាំង តាំងពីឆ្នាំ២០១០ម្ល៉េះ ក្រោយពេលបារាំងចូលរួមសហការជាមួយសម្ព័ន្ធមិត្តអន្តរជាតិ កំទេចក្រុមដែស្ហនៅអ៊ីរ៉ាក់។ មុនភេរវកម្មក្រុងប៉ារីស ក្រុមភេរវជនធ្លាប់បានសម្លាប់ចំណាប់ខ្មាំងបារាំងម្នាក់រួចមកហើយដែរ។ ហើយក៏ធ្លាប់អំពាវនាវអោយសម្លាប់ពលរដ្ឋបារាំងផ្សេងៗទៀតផងដែរ។ ក្រុមភេរវជនវាយប្រហាររដ្ឋធានីប្រទេសបារាំង ក៏ព្រោះតែក្រុងប៉ារីសប្រៀបបាននឹងបេះដូងអឺរ៉ុប។ បារាំងជាប្រទេសគំរូនៃសេរីភាព ប្រជាធិបតេយ្យ សម្រាប់ពិិភពលោកទាំងមូល។ ការដែលប្រជាជនបារាំងមានពេលវេលាទៅមើលទស្សនីយភាពនៅរោងសំដែង ដូចជានៅបាតាក្លង់ ឬក៏ដើរកំសាន្តហូបចុកពេលយប់ព្រលប់ជាមួយមិត្តភក្តិ គឺជាអ្វីដែលក្រុមជីហាតស្អប់បំផុត ព្រោះពួកគេប្រដូចសកម្មភាពទាំងនេះទៅនឹងអំពើបាប ទៅនឹងសកម្មភាពខិលខូច។ ដោយឡែក ការដែលភេរវជនមេខ្លោងអាបាអ៊ូតអាចចរាចរណ៍ទៅស៊ីរី និងចេញចូលដោយសេរីនៅអឺរ៉ុប សបង្ហាញពីចន្លោះប្រហោងការងាររបស់ក្រុមប្រឆាំងភេរវកម្មអឺរ៉ុប។ បារាំងបានសំណូមពរអោយសហភាពអឺរ៉ុបក្រោកឈរឡើង ដើម្បីប្រយុទ្ធភេរវកម្ម។ ក្រោយភេរវកម្មក្រុងប៉ារីស សហភាពអឺរ៉ុបគ្រោងនឹងរឹតបន្តឹងព្រំដែនតំបន់ស្ហិនហ្កិន ទាំង២៦ប្រទេស។ អឺរ៉ុបគ្រោងបន្ថែមឯកសារសន្តិសុខ និងទិន្នន័យផ្សេងៗក្នុងឯកសារធ្វើដំណើររបស់អ្នកដែលត្រូវឆ្លងកាត់តំបន់ស្ហិនហ្កិន។ អឺរ៉ុបក៏គ្រោងបញ្ចេញកងកម្លាំងពិសេសបន្ថែមពង្រឹងតាមព្រំដែនផងដែរ៕ អ្នកនាង ព្រំ សឿនសូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2486.txt	ខ្មាន់កាំភ្លើងពីរនាក់បានវាយប្រហារលើសណ្ឋាគារប្រណិតមួយនៅកណ្តាលរដ្ឋធានីបាម៉ាកូ ប្រទេសម៉ាលីនៅថ្ងៃសុក្រនេះ ហើយចាប់មនុស្ស១៤០នាក់ជាចំណាប់ខ្មាំង និងបុគ្គលិកសណ្ឋាគារ ៣០នាក់ផង។ ខ្មាន់កាំភ្លើងត្រូវបានគេស្គាល់ថាក្រុមជីហាតអាហ្វ្រិក។ នេះបើយោងតាមសារព័ត៌មានរដ្ឋរុស្ស៊ី RT។	នៅថ្ងៃសុក្រនេះ ក្រុមខ្មាន់កាំភ្លើងពីរនាក់បានវាយប្រហារលើសណ្ឋាគារមួយនៅរដ្ឋធានីបាម៉ាកូ ប្រទេសម៉ាលី ដែលស្ថិតនៅតំបន់អាហ្វ្រិកខាងលិច។ ក្រុមនេះបានចាប់មនុស្សចំនួន ១៤០នាក់ ហើយនិងបុគ្គលិកសណ្ឋាគារចំនួន ៣០នាក់ផ្សេងទៀតផង។ ឥឡូវនេះការចាប់មនុស្សជាចំណាប់ខ្មាំងរាប់រយនាក់កំពុងបន្តទៅមុខ ហើយអាជ្ញាធរនិងកងកម្លាំងប្រដាប់អាវុធកំពុងដុតដៃដុតជើងជួយរំដោះចំណាប់ខ្មាំងនេះ។ យ៉ាងណាក៏ដោយរបាយការណ៍ខាងក្រុមសន្តិសុខ អះអាងថាខ្មាន់កាំភ្លើងមានគ្នារហូតដល់១០នាក់ ហើយក្រុមនេះកំពុងចាប់មនុស្សជាចំណាប់ខ្មាំងនៅជាន់ទី៧ នៃសណ្ឋាគារ។ ចំណែកសាក្សីដែលស្ថិតនៅកន្លែងកើតបានអះអាងថា ខ្មាន់កាំភ្លើងបានចាកចេញពីរថយន្តហើយ បន្តឡោមព័ទ្ធនិងចូលក្នុងសណ្ឋាគារដើម្បីចាប់មនុស្សជាចំណាប់ខ្មាំងតែម្តង។ ប្រភពខ្លះបានអះអាងថា មនុស្សយ៉ាងហោចណាស់៥បានស្លាប់ក្នុងការវាយប្រហារនេះផងដែរ។ កាលពីខែសីហាកន្លងទៅ គេឃើញមានករណីវាយប្រហារដោយក្រុមជីហាតផងដែរនៅខេត្ត Savare ហើយក្នុងករណីវាយប្រហារនិងចាប់មនុស្សជាចំណាប់ខ្មាំងពីកាលនោះបានធ្វើឲ្យមនុស្ស ១៣នាក់ស្លាប់បាត់បង់ជីវិតក្នុងនោះមាន បុគ្គលិកអង្គការសហប្រជាជាតិ៥នាក់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2487.txt	ម្សិលមិញនេះយន្តហោះចម្បាំងបារាំងជាច្រើនគ្រឿងដែលចតលើនាវាហ្សាលដឺហ្កោលបានចេញបំពេញបេសកកម្មកម្ចាត់ភេរវជន ជាលើកដំបូងនៅស៊ីរីនិងអ៊ីរ៉ាក់ ស្របពេលដែលប្រធានាធិបតីបារាំងជួបជជែកជាមួយនាយករដ្ឋមន្ត្រីអង់គ្លេស ។ នាវាដឹក ខាងលើនេះ ត្រូវបានបញ្ចូនចេញមកកាន់តំបន់ភាគខាងកើតម៉េឌីទែរ៉ាណេកាលពីថ្ងៃសៅរ៍ ដោយដឹកយន្តហោះចម្បាំងជាច្រើនគ្រឿងផង ។	គ្រាន់តែនាវាដឹកយន្តហោះរបស់បារាំដ៏ល្បី ហ្សាលដឺហ្កោលទៅដល់ភាគខាងកើតសមុទ្រម៉េឌីទែរ៉ាណេ ភ្លាម យន្តហោះចម្បាំងបារាំងចាប់ផ្តើមយុទ្ធនាការបោសសម្អាតក្រុមភេរវជនរដ្ឋឥស្លាមភ្លាម។ នាវាដឹកយន្តហោះនេះបានចេញដំណើរទៅកាន់សមុទ្រម៉េឌីទែរ៉ាណេកាលពីថ្ងៃសៅរ៍ ហើយវត្តមាននាវានិងយន្តហោះចម្បាំងជាច្រើនគ្រឿងរបស់បារាំងនេះបង្ហាញពីយុទ្ធសាស្ត្រនិងផែនការរបស់ក្រុងប៉ារីសក្នុងការកម្ចាត់ក្រុមភេរវជន។ វត្តមាននាវាបារាំងនៅសមុទ្រម៉េឌីទែរ៉ាណេនេះ កើតឡើងស្របពេលដែលប្រធានាធិបតីបារាំង ហ្វ្រង់ស្វ័រ ហូឡង់ ជួបជជែកជាមួយនាយករដ្ឋមន្ត្រីអង់គ្លេសដោយផ្តោតលើយុទ្ធសាស្ត្រកម្ចាត់ភេរវជន។ លោក ហូឡង់ ថ្លែងប្រាប់ប្រមុខរដ្ឋាភិបាលអង់គ្លេសថា បារាំងរៀបចំផែនការយោធាវាយកម្ទេចក្រុមភេរវជន ហើយលោក ដេវីដ ខេមេរ៉ូន បានបញ្ជាក់ពីជំហររបស់អង់គ្លេសក្នុងការគាំទ្រនិងសហការជាមួយបារាំងក្នុងការដោះស្រាយបញ្ហាសន្តិសុខនេះដែរ។ ប៉ុន្តែសភាអង់គ្លេសត្រូវសម្រេចជាមុនថាតើត្រូវអនុញ្ញាតឲ្យរដ្ឋាភិបាលក្រុងឡុងដ៏ ប្រឡូកក្នុងសង្គ្រាមប្រឆាំងភេរវជននេះ។ តាំងពីក្រោយមានការវាយប្រហារថ្ងៃ ១៣ វិច្ឆិកា របស់ក្រុមភេរវជនរដ្ឋឥស្លាម បារាំងប្រវេប្រវា ស្វែងរកការគាំទ្រការ ពីសម្ព័ន្ធមិត្តនិងបណ្តាប្រទេសឯទៀតជាមិត្ត។ ប្រមុខរដ្ឋបារាំងថ្ងៃនេះចាកចេញទៅជួបលោក បារ៉ាក់ អូបាម៉ា នៅអាមេរិកដើម្បីរកវិធានការកម្ចាត់ភេរវជន ហើយបន្ទាប់មកលោកនឹងចេញទៅស្កាត់ជួបលោក វ្ល៉ាឌីមៀ ពូទីន នៅទីក្រុងម៉ូស្គូផងដែរ។ ត្រលប់មកវិញ ជុំវិញការពង្រឹងយុទ្ធសាស្ត្រយោធារបស់បារាំង បច្ចុប្បន្ន បារាំងមានយន្តហោះចម្បាំង ១២គ្រឿងរួចទៅហើយដែលសំចតនៅមូលដ្ឋានទ័ពខ្លួននៅអារ៉ាប់រួម និងនៅហ្សកដង់ ហើយវត្តមាននាវាហ្សាដឺហ្កោលនៅមជ្ឈិមបូព៌ានេះដោយដឹកយន្តហោះជាង ២០គ្រឿងមកផងនោះ នឹងធ្វើឲ្យយន្តហោះចម្បាំងបារាំងកើនប្រហែលបីដងឯណោះ។ ហើយក្នុងប្រតិបត្តិការម្សិលមិញនេះដែរ មន្ត្រីបារាំងបានអះអាងថា យន្តហោះចម្បាំងបារាំងបានវាយកម្ទេចទីតាំងសំខាន់ៗរបស់ក្រុមភេរវជនរដ្ឋឥស្លាម ២កន្លែង នៅក្នុងប្រទេសអ៊ីរ៉ាក់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2488.txt	អនុរដ្ឋមន្ត្រីមហាផ្ទៃម៉ាឡេស៊ី បានអះអាងថាមូលហេតុដែលក្រុមឧទ្ទាមជ្រុលនិយម បានយកតំបន់អាស៊ីអាគ្នេយ៍ជាកន្លែងដើម្បីជ្រើសរើសសមាជិករបស់ពួកគេ ដ្បិតប្រជាជននៅនេះ មានទេពកោសល្យ ។ នេះបើយោងតាមសារព័ត៌មាន Channel News Asia។	កាលពីថ្ងៃម្សិលមិញនេះ លោកអនុរដ្ឋមន្ត្រីមហាផ្ទៃម៉ាឡេស៊ី Nur Jazlan Mohamed បានបញ្ជាក់ថា តំបន់អាស៊ីអាគ្នេយ៍បានក្លាយជាទិសដៅដ៏សំខាន់សម្រាប់ក្រុមឧទ្ទាមជ្រុលនិយមដែលរួមបញ្ចូលទាំង ក្រុមរដ្ឋឥស្លាមផងដែរ។ ហើយនោះ ក៏ព្រោះតែប្រជាជននៅក្នុងតំបន់នេះ មានភាពវ័យឆ្លាត និង មាន ទេពកោសល្យ។ ថ្លែងប្រាប់សារព័ត៌មាន Channel News Asia លោក Nur Jazlan បានចាត់ទុកការប្រកាសជ្រើសរើសសមាជិកថ្មីរបស់ក្រុមជ្រុលនិយម គឺជាគំរូចាស់ដែលបានធ្លាប់កើតឡើងនៅក្នុងតំបន់អាស៊ីអាគ្នេយ៍ ដែលបានបង្ហាញយ៉ាងច្បាស់នៅក្នុងការបំផ្ទុះគ្រាប់បែកអត្តឃាតនៅកោះបាលីនៃប្រទេសឥណ្ឌូនេស៊ី កាលពីឆ្នាំ២០០០ ។ លោក Nur Jazlan បានបន្ថែមទៀតថា សកម្មភាពក្រុមរដ្ឋឥស្លាម គឺជាការគំរាមកំហែងសកល ហើយ ពេលនេះ បញ្ហានេះ ក៏បានក្លាយជាការគំរាមកំហែងមួយនៅក្នុងតំបន់អាស៊ាន ដ្បិត ពួកក្រុមជ្រុល និយមយកតំបន់អាស៊ាន ជាកន្លែងជ្រើសរើសសមាជិករបស់ពួកគេ។ ជាក់ស្តែងនោះ ក្រុមជ្រុលនិយម រដ្ឋឥស្លាម ISIS បានចាត់ទុកប្រជាជននៅអាស៊ីអាគ្នេយ៍ថា មានទេពកោសល្យ ជាពិសេសលើផ្នែកវិទ្យាសាស្ត្រដែលជាឈ្នាន់មួយសម្រាប់ពួកគេប្រតិបត្តការ។ លោក Nur Jazlan ទទួចឲ្យមានសហប្រតិបត្តិការក្នុងតំបន់ និង សង្ឃឹមថាគម្រោងនៃការដំណើរការ សហគមន៍សន្តិសុខ និង នយោបាយអាស៊ាន នឹងអាចជួយរឹតបណ្តឹងសន្តិសុខ និង ការគំរាមកំហែងពីចលនាក្រុមជ្រុលនិយម។ សូមបញ្ជាក់ផងដែរ កាលពីប៉ុន្មានថ្ងៃកន្លងទៅនេះ ក្រុមភេរជនរដ្ឋម៉ាឡេស៊ី ដែលស្ថិតក្រោមការដឹកនាំរបស់ អតីតគ្រូសកលវិទ្យាល័យ ម៉ាឡាយ៉ា Mahmud Ahmad ដែលកំពុងលាក់ខ្លួននៅភាគខាងត្បូងប្រទេសហ្វីលីពីនបានប្រកាសបង្កើតសាខាថ្មីរបស់ក្រុមភេរវជនរដ្ឋឥស្លាមជាផ្លូវការនៅអាស៊ីអាគ្នេយ៍។ គោលបំណងសំខាន់របស់ភេរវជនខាងលើគឺប្រមូលផ្តុំបណ្តាភេរវជន និងក្រុមសកម្មប្រយុទ្ធក្នុងតំបន់ពីហ្វីលីពីន ម៉ាឡេស៊ី ឥណ្ឌូនេស៊ី ឬអាចក្រុមឧទ្ទាមភាគខាងត្បូងប្រទេសថៃផងនោះ ក្នុងនោះមានទាំងក្រុមភេរវជន Jemaah Islamiah និងក្រុម Abu Sayyaf ។ ចំណែក ក្រុមធំៗផ្សេងទៀតមានក្រុម Tanzim Al-Qaeda និង Kumpulan Mujahidin នៅម៉ាឡេស៊ី និងក្រុម Darul Islam នៅកោះSabah៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2489.txt	ពលរដ្ឋម៉ាឡេស៊ីម្នាក់ដែលមកពីកោះSarawak ត្រូវបានក្រុមឧទ្ទាម Abu Sayyaf សម្លាប់ដោយកាត់កនៅ ភាគខាងត្បូងនៃប្រទេសហ្វីលីពីន។ នេះ គឺជាការសម្លាប់លើកដំបូងហើយមកលើពលរដ្ឋម៉ាឡេស៊ី ដោយក្រុមឧទ្ទាម Abu Sayyaf ដែលមានមូលដ្ឋាននៅហ្វីលីពីន។	លោក Bernard Then ជាពលរដ្ឋម៉ាឡេស៊ីម្នាក់ដែលត្រូវបានក្រុមឧទ្ទាម Abu Sayyaf បានចាប់ធ្វើជា ចំណាប់ខ្មាំងតាំងពីខែឧសភាកន្លងទៅ ត្រូវបានសម្លាប់ដោយកាត់កដោយក្រោមឧទ្ទាមកាលពីថ្ងៃ ម្សិលមិញនេះហើយ។ នេះបើយោង តាមសារព័ត៌មានម៉ាឡេស៊ីThe Star Online។ កាលពីខែឧសភា ពលរដ្ឋម៉ាឡេស៊ីពីរនាក់ដែលរួមបញ្ចូលទាំងលោក Bernard Then ត្រូវបានក្រុម ឧទ្ទាម Abu Sayyaf ចាប់ខ្លួននៅឯភោជនីយដ្ឋានចិននៅកោះ Sabah ភាគខាងកើតប្រទេសម៉ាឡេស៊ី ។ ក្រោយមក ពួកគេ ត្រូវបានក្រុមឧទ្ទាមនាំមកកោះJolo នៃប្រទេសហ្វីលីពីន ដើម្បីជាចំណាប់ខ្មាំងក្នុង ការជំរិតទារប្រាក់។ យ៉ាងណាមិញ ចំណាប់ខ្មាំងម្នាក់ ត្រូវបានដោះលែងវិញ ក្រោយពីគេបានផ្តល់ ប្រាក់ដែលក្រុមឧទ្ទាមទាំងនោះជំរិតយក។ តែសម្រាប់ លោក Bernard Then ត្រូវបានក្រុមឧទ្ទាម Abu Sayyaf កាត់កនៅលើ កោះJolo ដែលស្ថិតនៅភាគខាងត្បូងនៃប្រទេសហ្វីលីពីន។ ហើយបើតាមក្រុមការងារបណ្តាញសង្គមដែលមានមូលដ្ឋាននៅកោះនោះ ក្រុមឧទ្ទាម Abu Sayyaf នឹងបង្ហោះវីដេអូនៃការកាត់កពលរដ្ឋម៉ាឡេស៊ីរូបនេះក្នុងពេល ឆាប់នេះ។ ជុំវិញនៃបញ្ហានេះ លោកនាយករដ្ឋមន្ត្រីម៉ាឡេស៊ី ណាជីប រ៉ាហ្សាក់ បានប្រតិកម្មយ៉ាងខ្លាំង និង ប្តេជ្ញា ចាត់វិធានការដើម្បីឆ្លើយតបទៅនឹងក្រុមឧទ្ទាមទាំងនោះ។ ក្នុងនោះ លោក ណាជីប បានបង្ហោះក្នុងគណនីហ្វេសប៊ុកលោក ថា លោក ពិតជាមានការភ្ញាក់ផ្អើល និង ឈឺចាប់បំផុតសម្រាប់ការសម្លាប់នេះ ។ លោក បានអះអាង ថាម៉ាឡេស៊ី នឹងសហការជាមួយនឹងអាជ្ញាធរ និងភា្ងក់ងារពាក់ពន្ធ័ដើម្បីនាំជន ទាំងនោះមកកាត់ទោស។ ដោយឡែក សម្រាប់អាជ្ញាធរហ្វីលីពីនវិញ កំពុងតែដុតដៃដុតជើង ក្នុងការបញ្ជូនទាហានដើម្បីប្រតិបត្តិការស៊ើបអង្កេត និង ពង្រឹងសន្តិសុខ ដ្បិតហ្វីលីពីន កំពុងតែធ្វើជាប្រធាននៃកិច្ចប្រជុំសហប្រតិបត្តិការ សេដ្ឋកិច្ចប៉ាស៊ីហ្វិកនៅក្នុងក្រុងម៉ានីលផងដែរនោះ។ សូមបញ្ជាក់ផងដែរថា ក្រុម Abu Sayyaf គឺជាក្រុមឧទ្ទាមដ៏មានឥទ្ធិពលនៅក្នុងតំបន់អាស៊ីអាគ្នេយ៍ដែលជាបណ្តាញរបស់ក្រុមអាល់កៃដា(Al-Quaeda)។ ក្រុមនេះ ក៏ធ្លាប់ប្រកាសគាំទ្រក្រុមឥស្លាមជ្រុលនិយមដែលកំពុងតែបន្តសកម្មភាពប្រយុទ្ធនៅមជ្ឈឹមបូព៌ាមផងដែរ។ មូលដ្ឋានសំខាន់ និង ក៏ជាកន្លែងលាក់ខ្លួនរបស់ក្រុមនេះ គឺស្ថិតនៅកោះ Jolo ដែលស្ថិតនៅភាគខាងត្បូងនៃប្រទេសហ្វីលីពីន។ រយៈពេលពេល៤ទសវត្សរ៍មកហើយដែលក្រុមឧទា្ទមនេះ បានប្រឆាំង និង ទាមទារយកតំបន់គ្រប់គ្រងស្វ័យភាពពីរដ្ឋាភិបាលហ្វីលីពីន។ កន្លងមក សកម្មភាពដែលពួកគេ បានធ្វើដើម្បីជាការដាក់សម្ពាធ ប្រឆាំងរដ្ឋាភិបាលមានដូចជា ការបំផ្ទុះគ្រាប់បែក អត្តឃាត ការចាប់រំលោភក្មេង និង សកម្មភាពភេវរកម្មផ្សេងទៀត។ សម្រាប់ប្រភពសេដ្ឋកិច្ចរបស់ពួកគេភាគច្រើន គឺបានមកពីការចាប់ជំរិត ដែលភាគច្រើននៃចំណាប់ខ្មាំង គឺជាភ្ញៀវបរទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_249.txt	ក្រុមហ៊ុន Boeing បានប្រកាសនឹងកាត់បន្ថយបុគ្គលិកប្រហែល ១០ភាគរយ ដែលស្មើនឹងបុគ្គលិកប្រហែល ១៧០០០នាក់នៅទូទាំងប្រទេស ស្របពេលមានកូដកម្មអូសបន្លាយជាងមួយខែ។	នៅក្នុងសេចក្តីជូនដំណឹងមួយដែលបានផ្ញើទៅកាន់បុគ្គលិកកាលពីថ្ងៃទី១១ ខែតុលា នាយកប្រតិបត្តិក្រុមហ៊ុន Boeing លោក Kelly Ortberg បានប្រកាសថា ការកាត់បន្ថយបុគ្គលិកជាទ្រង់ទ្រាយធំ ជាការចាំបាច់រក្សាស្ថានភាពហិរញ្ញវត្ថុបច្ចុប្បន្ន។ ការធ្វើកូដកម្មរបស់កម្មករនៅរោងចក្រ Boeing នៅឆ្នេរខាងលិចបានអូសបន្លាយពេលមួយខែ ដែលធ្វើឲ្យការផលិតយន្តហោះម៉ូដែល 737 MAX, 767 និង 777 ត្រូវបានផ្អាក។ លោក Ortberg បានសរសេរថា ៖« យើងនឹងកំណត់ទំហំបុគ្គលិកថ្មីឡើងវិញ ស្របតាមស្ថានភាពហិរញ្ញវត្ថុបច្ចុប្បន្ន ដើម្បីផ្តោតលើអាទិភាព។ ក្នុងប៉ុន្មានខែខាងមុខនេះ យើងនឹងកាត់បន្ថយបុគ្គលិកសរុបចំនួន ១០ភាគរយរួមទាំងអ្នកដឹកនាំ អ្នកគ្រប់គ្រង និងបុគ្គលិក»។ ចំនួននេះស្មើនឹងប្រហែល ១៧០០០នាក់។ ភាគហ៊ុនរបស់ក្រុមហ៊ុន Boeing បានធ្លាក់ចុះ ១,១ភាគរយនៅក្នុងសន្ទស្សន៍ជួញដូរក្រោយម៉ោងនៅថ្ងៃទី១១ខែតុលា ដោយសារតែព័ត៌មាននេះ។ គម្រោងបញ្ឈប់បុគ្គលិកខាងលើ គឺជាសេណារីយ៉ូដ៏អាក្រក់សម្រាប់លោក Ortberg ដែលជានាយកប្រតិបត្តិថ្មីរបស់ក្រុមហ៊ុន Boeing ។ លោកបានចូលកាន់តំណែងក្នុងខែសីហា ខណៈពេលដែលក្រុមហ៊ុន Boeing កំពុងរងនូវរឿងអាស្រូវជាបន្តបន្ទាប់ ជុំវិញវិបត្តិសុវត្ថិភាពហោះហើរ ការពន្យារពេលផលិតកម្ម រហូតដល់មានបំណុលដល់ ៦០ពាន់លានដុល្លារ។ Ortberg ក៏បានសន្យាបង្កើតទំនាក់ទំនងឡើងវិញជាមួយកម្មករ និងសហជីពផងដែរ។ ចាប់ពីថ្ងៃទី១៣ ខែកញ្ញា បុគ្គលិកក្រុមហ៊ុន Boeing ប្រហែល៣ម៉ឺននាក់ ដែលជាកម្មសិទ្ធិរបស់សហជីព IAM (សមាគមអន្តរជាតិនៃកម្មករអាកាសចរណ៍ និងជាងម៉ាស៊ីន) បានចាប់ផ្តើមធ្វើកូដកម្ម ។ ក្រុមនេះប្រមូលផ្តុំយន្តហោះ 737 MAX, 777 និង 767 នៅរោងចក្រក្នុងទីក្រុង Seattle និង Portland ។ ពួកគេមិនពេញចិត្តនឹងកិច្ចព្រមព្រៀងការងារបឋមដែលមេដឹកនាំ IAM បានសម្របសម្របអនុម័តជាមួយក្រុមហ៊ុន Boeing កាលពីដើមខែមុន។ ការបញ្ចប់កូដកម្មមានសារៈសំខាន់ចំពោះក្រុមហ៊ុន Boeing ។ កាលពីថ្ងៃទី៩ ខែតុលា ក្រុមហ៊ុនបានដាក់ពាក្យបណ្តឹងទៅគណៈកម្មាធិការជាតិទំនាក់ទំនងការងារ (NLRB) ដោយចោទសហជីពថាមិនចរចាដោយសុច្ចរិត។ S&P បានព្យាករថាក្រុមហ៊ុន Boeing នឹងខាតបង់ ១ពាន់លានដុល្លារក្នុងមួយខែ ហើយអាចនឹងបាត់បង់ចំណាត់ថ្នាក់ឥណទានដោយសារតែបញ្ហានេះ។ Thomas Hayes អ្នកវិភាគនៅ Great Hill Capital លើកឡើងថា ការបញ្ឈប់ការងារអាចបង្កើនសម្ពាធលើបុគ្គលិក ដែលបណ្តាលឱ្យពួកគេបញ្ចប់កូដកម្ម។ លោកបញ្ជាក់ថា ៖« ពួកគេនឹងមិនចង់ក្លាយជាអ្នកអត់ការងារធ្វើទេ។ ខ្ញុំគិតថា កូដកម្មនឹងបញ្ចប់នៅសប្តាហ៍ក្រោយ»។ លោក Ortberg បាននិយាយថា ក្រុមហ៊ុន Boeing ក៏បានជូនដំណឹងដល់អតិថិជនអំពីការពន្យាពេលនៃការដឹកជញ្ជូនកញ្ចប់ទីមួយនៃ 777X ដល់ឆ្នាំ២០២៦ គឺមួយឆ្នាំយឺតជាងការគ្រោងទុក។ មូលហេតុគឺបញ្ហាប្រឈមក្នុងដំណើរការអភិវឌ្ឍ មិនអាចហោះហើរសាកល្បង និងធ្វើឱ្យផលិតកម្មនៅទ្រឹង។ ក្រុមហ៊ុន Boeing នឹងចេញផ្សាយរបាយការណ៍ហិរញ្ញវត្ថុត្រីមាសទីបីរបស់ខ្លួននៅចុងខែនេះ។ ក្រុមហ៊ុនត្រូវបានគេរំពឹងថានឹងសម្រេចបានប្រាក់ចំណូលចំនួន ១៧,៨ពាន់លានដុល្លារ និងកត់ត្រាការខាតបង់ស្មើនឹងជិត ១០ដុល្លារក្នុងមួយហ៊ុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2490.txt	អវត្តមាននៃជំនួបរវាងប្រធានាធិបតីមីយ៉ាន់ម៉ា លោក ថេន សេន ជាមួយនឹងមេបក្សប្រឆាំងលោកស្រី អ៊ុងសាន ស៊ូជី ដែលទើបតែទទួលបានជ័យជម្នះភ្លូកទឹកភ្លូកដីនៃការបោះឆ្នោតកាលពីថ្ងៃទី០៨ ខែវិច្ឆិកា កន្លងទៅ ធ្វើឲ្យមានការរិះគន់ច្រើន ថាលោក ថេន សេន មិនមានបំណងផ្ទេរតំណែង។ យ៉ាងណាក៏ ដោយចម្ងល់នេះ ត្រូវបានអ្នកនាំពាក្យប្រធានាធិបតី ច្រានចោល និង អះអាងថា លោក ថេន សេន មានបំណងល្អក្នុងការ ធ្វើគំរូសម្រាប់លទ្ធិប្រធានាធិបតីវ័យក្មេងមីយ៉ាន់ម៉ាតាមរយៈការផ្ទេរតំណែង ដោយសន្តិវិធី។	កាលពីចុងក្រោយសប្តាហ៍កន្លងទៅ លោក Ye Htut អ្នកនាំពាក្យប្រធានាធិបតីមីយ៉ាន់ម៉ា បានចេញមុខ ការពារចំពោះមតិរិះគន់មួយចំនួននៃអវត្តមាននៃការពិភាក្សារវាងលោកថេន សេន និង លោកស្រី អ៊ុងសាន ស៊ូជី។ អ្នកនាំពាក្យរូបនេះ បានបញ្ជាក់យ៉ាងច្បាស់ថា លោកប្រធានាធិបតី ថេន សេន នឹងកំណត់កេរ្តិ៍ឈ្មោះដ៏ល្អមួយសម្រាប់លទ្ធិប្រជាធិបតេយ្យវ័យក្មេងមីយ៉ាន់ម៉ាដោយការផ្ទេរតំណែងដោយសន្តិវិធីហើយ នេះគឺជាជ័យជម្នះចុងក្រោយនៃរដ្ឋបាលគ្រប់គ្រងរបស់លោក។ លោក Ye Htut បានថ្លែងទៅកាន់សារព័ត៌មានមីយ៉ាន់ម៉ា The Irrawaddy ថា រដ្ឋាភិបាលមីយ៉ាន់មា់ កំពុងព្យាយាមកសាងកេរ្តិ៍ដំណែលលទ្ធិប្រជាធិបតេយ្យមួយដ៏ល្អដែលមិនធ្លាប់មានពីមុននៅក្នុងប្រវត្តិសាស្ត្រតាំងពីមីយ៉ាន់ម៉ាទទួលបានឯករាជ្យ។ ហើយជាក់ស្តែងនោះ រដ្ឋាភិបាល បានបង្កើតឲ្យមានការបោះឆ្នោតដោយរលូន និង ផ្ទេរអំណាចដោយសន្តិភាពសម្រាប់រដ្ឋាភិបាលថ្មី។ អ្នកនាំពាក្យរូបនេះ បានសង្កត់ទៀតថា រដ្ឋាភិបាល នឹងធ្វើកិច្ចការមួយសម្រាប់ការកែទម្រង់ចុងក្រោយ ហើយ វា នឹងក្លាយជា ជម្នះចុងក្រោយរបស់រដ្ឋាភិបាលលោកថេន សេន។ តាមពិតទៅ លោកប្រធានាធិបតី ថេន សេន បានរងការរិះគន់ខ្លាំង ក្រោយពីលោក បានយល់ព្រមតាមសំណើរបស់លោកស្រីស៊ូជី ក្នុងការចរចាពីការផ្ទេរអំណាចក្រោយពីការបោះឆ្នោត តែលោក មិនទាន់បញ្ជាក់ពីកាលបរិច្ឆេទច្បាស់លាស់ ខណៈបន្តរក្សាភាពស្ងៀមស្ងាត់។ អ្វីដែលប្រជាជនភ័យ ខ្លាច នោះលោក ថេន សេន នឹងពន្យាពេលផ្ទេរអំណាច និងការផ្ទេរអំណាចមិនអាចប្រព្រឹត្តទៅដោយរលូន។ យ៉ាងណាក៏ដោយ លោក Ye Htut បានច្រានចោលរាល់ការរិះគន់ទាំងអស់ ដោយលោក បញ្ជាក់មក វិញថា លោកប្រធានាធិបតី ថេន សេន បានបង្គាប់ឲ្យមន្ត្រីរដ្ឋាភិបាលត្រៀមក្នុងការប្តូរក្បាលម៉ាស៊ីន និង ផ្ទេរអំណាចដោយសន្តិវិធីផងដែរ។ លោក បានបន្ថែមទៀត សម្រាប់ជំនួបរវាងលោកថេន សេន និង លោកស្រីស៊ូជី នឹងធ្វើឡើងនៅពេលមួយសមស្របខាងមុខនេះ។ អ្វីគូរកត់សម្គាល់នោះ លោក Ye Htut បានព្យាយាមលើកឡើងពីសមិទ្ធផលដ៏ធំរបស់លោក ថេន សេន ដែលគ្រប់គ្នាប្រហែលជាមិនជឿ។ នោះគឺ លោក ថេន សេន គឺជាផ្តួចផ្តើមឲ្យមានការកែទម្រង់លទ្ធិប្រជាធិបតេយ្យមីយ៉ាន់ម៉ា និងកសាងសន្តិភាពតាំងពីឆ្នាំ២០១០មកម្ល៉េះ។ ចាប់ពីឆ្នាំ២០១០ មីយ៉ាន់ម៉ា បានផ្លាស់ប្តូរពីរបបយោធាទៅកាន់របបលទ្ធិប្រជាធិបតេយ្យ និង បានចុះកិច្ចព្រមព្រៀងសន្តិភាព ជាមួយក្រុមឧទ្ទាមប្រដាប់អាវុធជាច្រើនក្រោមការដឹកនាំដោយរដ្ឋាភិបាលពាក់កណ្តាលស៊ីវិល លោក ថេន សេន។ សូមបញ្ជាក់ផងដែរ គណបក្សសម្ព័ន្ធជាតិដើម្បីប្រជាធិបតេយ្យលោកស្រីអ៊ុងសាន ស៊ូជី បានទទួលអាសនៈក្នុសភាសរុបលើសពីសំឡេងដាច់ខាតដើម្បបង្កើតរដ្ឋាភិបាលថ្មីមួយបាន។ ការបង្កើតរដ្ឋាភិ បាលថ្មី ឬជ្រើសរើសប្រធានាធិបតីថ្មី នឹងត្រូវធ្វើឡើងនៅខែមិនាឆ្នាំ២០១៦ខាងមុខ។ បើលោក ថេន សេន ពិតជាផ្ទេរតំណែងទៅលោកស្រីស៊ូជី ដោយសន្តិវិធីមែន នោះលោក ថេន សេន នឹងក្លាយជានិមិត្តរូបនៃការកែទម្រង់លទ្ធិប្រជាធិបតេយ្យមីយ៉ាន់ម៉ា និងពិភពលោកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2491.txt	លោកអគ្គលេខាធិការអង្គការសហប្រជាតិ បានគីមូន អះអាងថា លោក ទទូលបានសញ្ញាវិជ្ជមានច្រើនពីក្រុងព្យុងយ៉ាងជុំវិញគម្រោង ទស្សនកិច្ចរបស់លោកនៅកូរ៉េខាងជើងនៅពេលខាងមុខនេះ។ បើសិនជាលោកអាចទៅទស្សនកិច្ចនៅកូរ៉េខាងជើងបាន បញ្ហាទណ្ឌកម្មប្រឆាំងកូរ៉េខាងជើងនិងបញ្ហានុយក្លេអ៊ែរនឹងក្លាយជាប្រធានបទសំខាន់នៃកិច្ចពិភាក្សាដែរ។	លោក សឿន វណ្ណដេត លម្អិតព័ត៌មាននេះ ប្រមុខអង្គការសហប្រជាជាតិលោក បាន គីមូន បានអះអាងជាថ្មីថា លោក បានទទួលសញ្ញាវិជ្ជមានច្រើនជុំវិញការពិភាក្សាជាមួយមន្ត្រីរដ្ឋាភិបាលក្រុងព្យុងយ៉ាង ពីគម្រោងទស្សនកិច្ចរបស់លោកនៅទីនោះ។ ការអះអាងបែបនេះធ្វើឡើងក្រោយពេលអគ្គលេខាធិការអង្គការសហប្រជាជាតិរូបនេះបន្តជជែកជាមួយរដ្ឋមន្ត្រីការបរទេសកូរ៉េខាងជើងលើបញ្ហាទស្សនកិច្ចនេះដែរ។ ប៉ុន្តែការកំណត់កាលបរិច្ឆេទនៃទស្សនកិច្ចនៅជាបញ្ហានៅឡើយ។ ប្រសិនបើគម្រោង ទស្សនកិច្ចរបស់លោកត្រូវកូរ៉េខាងជើងយល់ព្រម លោក បា គីមូន ដែលធ្លាប់បម្រើការងារជារដ្ឋមន្ត្រីការបរទេសកូរ៉េខាងត្បូងពីឆ្នាំ ២០០៤ ដល់ឆ្នាំ ២០០៦ នោះ គ្រោងនឹងលើកយកបញ្ហាជាច្រើនទៅជជែកជាមួយមេដឹកនាំក្រុងព្យុងយ៉ាង ។ បញ្ហាសំខាន់បំផុតនោះគឺ ទណ្ឌកម្មអង្គការសហប្រជាជាតិ បញ្ហានុយក្លេអ៊ែរ និងស្ថានភាពសិទ្ធិមនុស្សកូរ៉េខាងជើង។ កូរ៉េខាងជើងបន្តស្ថិតក្រោមបញ្ជីទណ្ឌកម្ម របស់លោកខាងលិចផង របស់អង្គការសហប្រជាជាតិផង ព្រោះការបង្កបញ្ហាសន្តិសុខដោយបន្តបាញ់សាកល្បងនុយក្លេអ៊ែររបស់ខ្លួនបន្តបន្ទាប់គ្នា។ ក្នុងពេលលោកបម្រើការងារជារដ្ឋមន្ត្រីការបរទេស លោក បាន គីមូន បានខិតខំប្រឹងប្រែងផងដែរ ដើម្បីជំរុញឲ្យមានកិច្ចចរចាលើកម្មវិធីនុយក្លេអ៊ែរកូរ៉េខាងជើងជាមួយមហាអំណាច រហូតដល់មានការសម្រេចបានកិច្ចព្រមព្រៀងមួយនាឆ្នាំ ២០០៥ ។ ប៉ុន្តែគូរឲ្យសោកស្តាយការបន្តចរចាកិច្ចព្រមព្រៀងនោះត្រូវជាប់គាំងនៅពេលក្រោយមក ហើយគេមិនឃើញមានកិច្ចចរចាអ្វីថ្មីទេ។ យ៉ាងណាក៏ដោយ ចុះគម្រោងទៅទស្សនកិច្ចនៅកូរ៉េខាងជើងរបស់លោក បាន គីមូន នៅស្ថិតក្នុងភាពមិនច្បាស់លាស់នៅឡើយ ថ្វីបើលោក បន្តជជែកជាមួយមន្ត្រីជាន់ខ្ពស់រដ្ឋាភិបាលក្រុងព្យុងយ៉ាងក៏ដោយ។ មិនមែនជាលើកទីមួយទេ ដែលកូរ៉េខាងជើងបដិសេធអនុញ្ញាតឲ្យមន្ត្រីស្ថាប័នអង្គការសហប្រជាជាតិចូលទឹកដីខ្លួន ដោយមិនពន្យល់ហេតុផល និងធ្វើតាមចិត្តនឹកឃើញ។ ប្រមុខអង្គការសហប្រជាជាតិរូបនេះធ្លាប់មានគម្រោងទៅទស្សនកិច្ចតំបន់ឧស្សាហកម្មដែលកូរ៉េខាងជើងនិងកូរ៉េខាងត្បូងបង្កើតរួមគ្នាម្តងដែរនៅដើមឆ្នាំនេះ ប៉ុន្តែលោក គីម ជុងអ៊ុន ស្រាប់តែលុបចោលការអនុញ្ញាតនេះដោយឥតព្រៀងទុកនៅនាទីចុងក្រោយ ហើយមិនពន្យល់ហេតុផលទៀត។ គូរបញ្ជាក់ថា កូរ៉េទាំងពីរនៅបន្តប្រឈមមុខគ្នាផ្នែកសព្វាវុធ តាំងពីសង្គ្រាមកូរ៉េបញ្ចប់ទៅនៅឆ្នាំ ១៩៥៣ ព្រោះមិនទាន់មានកិច្ចព្រមព្រៀងសន្តិភាពត្រូវបានគេបង្កើតឡើងឡើយ។ ហើយទ័ពប្រទេសទាំងពីរតែងប៉ះទង្គិចគ្នាដោយអាវុធ ជាញឹកញាប់ផងដែរ។ ការប៉ះទង្គិចគ្នាថ្មីបំផុតគឺនៅខែសីហា ដោយកូរ៉េខាងជើងបាញ់ផ្លោងកម្ទេចប្រដាប់បំពោងសំឡេងរបស់កូរ៉េខាងត្បូងដែលប្រើប្រាស់នៅតាមបន្ទាត់ព្រំដែន៕ លោក សឿន វណ្ណដេត លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2492.txt	ប្រធានាធិបតីសហរដ្ឋអាមេរិក លោក បារ៉ាក់ អូបាម៉ា បានសាទរចំពោះការប្រឹងប្រែងរបស់រដ្ឋភាគីទាំង ១១ប្រទេសនៃកិច្ចព្រមព្រៀងភាពជាដៃគូអន្តរប៉ាស៊ីហ្វិកក្នុងការចរចាលើបញ្ហាពាណិជ្ជកម្ម ទោះបីជា កិច្ចព្រមព្រៀងនេះមិនទាន់មានអនុភាពដើម្បីអនុវត្តក៏ដោយ។ ការអះអាងបែបនេះ ធ្វើឡើងក្នុងវត្តមាន របស់លោកអូបាម៉ា ក្នុងជំនួបជាលើកដំបូងជាមួយរដ្ឋសមាជិកនៃកិច្ចព្រមព្រៀងTPP បន្ទាប់ពីកិច្ចព្រម ព្រៀងនេះ ទទួលបានការចុះហត្ថលេខាកាលពីខែមុន។	យោងតាមសុន្ទរកថារបស់លោក អូបាម៉ា ក្នុងជំនួបក្រៅកិច្ចប្រជុំសហប្រតិបត្តិការសេដ្ឋកិច្ចអាស៊ីប៉ា ស៊ីហ្វិកក្នុងក្រុងម៉ានីល រដ្ឋាភិបាលក្រុងវ៉ាស៊ិនតោន បានសាទរចំពោះការឆ្ពោះទៅមុខនៃកិច្ចព្រមព្រៀង ភាពជាដៃគូអន្តរប៉ាស៊ីហ្វិក ដែលទើបតែទទួលបានការចុះហត្ថលេខាពីរដ្ឋទាំង១២កាលពីពេលថ្មី។ តែ លោក ក៏បានសម្តែងពីផលលំបាកនៃកិច្ចព្រមព្រៀងនេះផងដែរ ដ្បិត កិច្ចព្រមព្រៀងនេះ មិនទាន់ ទទួលបានការផ្តល់សច្ចាប័នពីរដ្ឋភាគីនៅឡើយ ពោលគឺ មិនទាន់មានអនុភាពដើម្បីអអនុវត្ត។ លោក អូបាម៉ា បាននិយាយថា៖ «វាមិនមែន ជារឿងងាយស្រួលនោះទេ ក្នុងការឈានមកដល់ការបង្កើតកិច្ចព្រមព្រៀងនេះ។ រាល់កិច្ចព្រមព្រៀងពាណិជ្ជកម្មដែលពាក់ព័ន្ធនឹងរឿងនយោបាយ ពិតជា ពិបាកនឹងសម្រេច។ ហើយពេលនេះ គ្រប់គ្នាដែលមានវត្តមានទីនេះ បានបន្តទៅមុខ និង បានព្រម ព្រៀងគ្នាក្នុងការសម្រេចមួយដ៏លំបាក ដែលវានឹងផ្តល់នូវការតបស្នងវិញក្នុងរយៈពេលដ៏វែង។ ខ្ញុំ សូមអបអរចំពោះការប្រឹងប្រែងដ៏ឆ្លាតវៃនេះ។» កិច្ចព្រមព្រៀងភាពជាដៃគូអន្តរប៉ាស៊ីហ្វិក ឬ ហៅថាTPP គឺជាកិច្ចព្រមព្រៀងពាណិជ្ជកម្មមួយដែល បង្កើតឡើងដោយរដ្ឋភាគីទាំង១២ដែលដឹកនាំដោយសហរដ្ឋអាមេរិក។ ភាគីទាំង១២រួមមាន អាមេរិក អូស្ត្រាលី ព្រុយណេ កាណាដា ស៊ីលី ជប៉ុន ម៉ាឡេស៊ី ម៉ិកស៊ិក នូវែលហ្សេឡង់ ប៉េរូ សិង្ហបុរី និង វៀតណាម។ កិច្ចព្រមព្រៀងនេះដែរ ផ្តោតសំខាន់ លើកិច្ចព្រមព្រៀងពាណិជ្ជកម្ម ការលុបបំបាត់របាំងពន្ធគយលើទំនិញរាប់ម៉ឺនមុខ ការកំណត់បទដ្ឋានពលកម្មនិងបរិស្ថាន និង ការការពារកម្មសិទ្ធិបញ្ញាផងដែរ។ កិច្ចព្រមព្រៀងនេះ មានទំហំសរុបប្រមាណ៤០ភាគរយនៃសេដ្ឋកិច្ចពិភពលោក។ សូមរម្លឹកផងដែរថា កាលពីថ្ងៃទី០៥ ខែតុលា កន្លងទៅ ភាគីទាំង១២ បានព្រមព្រៀងគ្នាចុះហត្ថលេខាជាលើកដំបូងក្នុងប្រវត្តិសាស្ត្រនៃកិច្ចព្រមព្រៀងពាណិជ្ជកម្ម បន្ទាប់ពីបានចរចាជាសម្ងាត់អស់រយៈ៥ឆ្នាំ។ យ៉ាងណាក៏ ដោយ កិច្ចព្រមព្រៀងនេះ មិនទាន់អាចអនុវត្តបាននោះទេ ព្រោះវាទាមទារឲ្យមានការផ្តល់សច្ចាប័ន ដែលជាសមត្ថកិច្ចរបស់ស្ថាប័នក្នុងស្រុក។ អ្វីគួរកត់សម្គាល់នោះ ក្នុងចំណោមរដ្ឋភាគីទាំង១២នៃកិច្ចព្រមព្រៀងTPP កាណាដា បានប្រកាសមុន ហើយថា នឹងមិនផ្តល់សច្ចាប័នទេ។ នោះ ក៏ព្រោះតែរដ្ឋាភិបាលថ្មីដែលដឹកនាំដោយបក្សសេរីនិយម របស់លោកនាយករដ្ឋមន្ត្រីវ័យក្មេង Justine Trudeau មិនមានគោលជំហដើម្បីចូលរួមជាមួយនឹង កិច្ចព្រមព្រៀងពាណិជ្ជកម្មនេះនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2493.txt	វត្តមានរបស់លោកប្រធានាធិបតី ស៊ី ជីនពីង ទៅកាន់ទីក្រុងហាណយកាលពីដើមខែវិច្ឆិកាកន្លងទៅ បានធ្វើឲ្យមានការព្រួយបារម្ភចំពោះជំហរបស់វៀតណាមដែលជារដ្ឋកុម្មុយនីសដូចចិនផងដែរនោះ ថាអាចនឹងងាក ទៅរកគ្នាខ្លាំង។ បញ្ហានេះ បានជំរុញឲ្យលោកនាយករដ្ឋមន្ត្រីវៀតណាម Nguyen Tan Dung ចេញការពារពីគោលនយោបាយការបរទេសរបស់លោកទៅកាន់ចិន ដោយលោកអះអាងថារដ្ឋទាំងពីរនឹងបន្តពង្រឹងកិច្ចសហការណ៍ល្អនឹងគ្នា តែមិនពាក់ពន្ធ័នឹងបញ្ហាអធិបតេយ្យឡើយ។	កាលពីថ្ងៃម្សិលមិញ លោកនាយករដ្ឋមន្ត្រីវៀតណាម Nguyen Tan Dung បានថ្លែងការណ៍នៅសភា វៀតណាមដោយលោក បានអះអាងថាហាណយ នឹងរឹតបណ្តឹងចំណងមិត្តភាព និង សហប្រតិបត្តិការ ជាមួយនឹងចិនតាមដែលអាចធ្វើទៅបាន។ ក៏ប៉ុន្តែប្រទេសអាស៊ីអាគ្នេយ៍ នឹងការពារអធិបតេយ្យរបស់ខ្លួននៅក្នុងសមុទ្រចិនខាងត្បូង។ នេះបើយោងតាមសារព័ត៌មាន VOA។ ក្នុងការផ្សាយបន្តផ្ទាល់ពីសភាវៀតណាម លោក Tan Dung បានសង្កត់ធ្ងន់ថា គោលនយោបាយ និង គោលជំហរបស់វៀតណាម គឺមិនមានការផ្លាស់ប្តូរអ្វីឡើយ។ លោក បន្ថែមទៀតថា វៀតណាម ព្យាយាមជំរុញនូវមិត្តភាពរួមគ្នា និង កិច្ចសហប្រតិបត្តិការជាមួយនឹងចិនលើគ្រប់វិស័យ។ ទោះបីជាលោកនាយករដ្ឋមន្ត្រីវៀតណាមរូបនេះ បានអះអាងពីកិច្ចសហការជាមួយចិនយ៉ាងជិតស្និទ ជាច្រើនក៏ដោយ លោក ក៏មិនបានបំភេ្លចពីជម្លោះដែនអធិបតេយ្យជាមួយនឹងចិនឡើយ។ ក្នុងនោះ លោក Tan Dung បានបញ្ជាក់ថា ទន្ទឹមនឹងការសហការគ្នាជាមួយចិន វៀតណាម បានប្តេជ្ញាការពារ ឯករាជ្យភាព បូរណភាពដែនដី ផលប្រយោជន៍ជាតិ និង តំបន់កោះដែលចង់សំដៅលើតំបន់ជម្លោះ សមុទ្រចិនខាងត្បូង។ ទាក់ទងនឹងការចេញមុខបកស្រាយរបស់ប្រមុខរដ្ឋាភិបាលវៀតណាម រូបនេះបានធ្វើឡើងក្រោយពី សមាជិកសភាវៀតណាមមួយរូប បានសាកសួរពីទំនាក់ទំនងជិតស្និទរវាងវៀតណាមនិង ចិន ដែលរាប់ បញ្ចូលទាំងការទទួលជំនួយ និង កម្ចីក្នុងរយៈពេលចុងក្រោយនេះ។ តាមពិតទៅ រដ្ឋាភិបាលវៀតណាម របស់លោក Tan Dung កំពុងប្រឈមនឹងភាពស្ទាក់ស្ទើរខ្លាំង ដ្បិត សេដ្ឋកិច្ចវៀតណាម ពឹងផ្អែក ទៅលើចិន ខណៈរដ្ឋទាំងពីរ ក៏មានជម្លោះដែនអធិបតេយ្យជាមួយចិនផងដែរ។ សូមរម្លឹកផងដែរថា វៀតណាម និងចិន បានប្រឈមមុខគ្នាខ្លាំងនៅក្នុងតំបន់ជម្លោះសមុទ្រចិនខាងត្បូងក្រោយពីមានការប៉ះទង្គិចរវាងទូកនេសាទវៀតណាម និងកងទ័ពល្បាតចិនកាលពីឆ្នាំ២០១៤កន្លង ទៅ។ រោងចក្រចិនជាច្រើននៅក្នុងប្រទេសវៀតណាម ត្រូវបានបំផ្លាញតាមរយៈកុបកម្មដែលបង្កឡើង ដោយសារប្រជាជនវៀតណាមក្រោយពីឧប្បទ្ទវហេតុនេះ។ បច្ចុប្បន្ន វៀតណាម កំពុងស្ទាក់ស្ទើរខ្លាំង ក្នុងការប្តឹងចិនទៅកាន់តុលាការអន្តរជាតិ ដ្បិតខ្លាចក្រែងប៉ះពាល់ដល់ផលប្រយោជន៍ជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2494.txt	ថ្វីដ្បិតការរាប់សន្លឹកឆ្នោតមីយ៉ាន់ម៉ានៅមិនទាន់បានបញ្ចប់នៅឡើយ លទ្ធផលបានបង្ហាញយ៉ាងច្បាស់ហើយថា បក្សប្រឆាំងលោកស្រីអង់សាន ស៊ូជី បានទទួលជ័យជម្នះទាំងការបង្កើតរដ្ឋាភិបាលថ្មីទៀតផង ។ ប្រធានបទបន្ទាប់ដែលគេកំពុងតែដាក់ភ្នែកមើលយ៉ាងយកចិត្តទុកដាក់នោះ គឺការផ្ទេរអំណាចរបស់រដ្ឋាភិបាលពាក់កណ្តាលយោធារបស់លោក ថេន សេន។	កាលពីថ្ងៃម្សិលមិញ ប្រធានាធិបតីជិតផុតអាណត្តិមីយ៉ាន់ម៉ាលោក ថេន សេន បានសន្យាថាលោក នឹងជជែកពីការផ្ទេរតំណែងដោយសន្តិវិធី និង ការផ្សះផ្សារជាតិជាមួយនឹងមេដឹកនាំបក្សប្រឆាំង លោកស្រី អ៊ុងសាន ស៊ូជីនៅពេលឆាប់ៗខាងមុខ។ សេចក្តីប្រកាសនេះ បានបង្ហាញពីគោលជំហយ៉ាងច្បាស់របស់ លោកថេន សេន ដ្បិតកន្លងមកមានតែអ្នកនាំពាក្យរបស់លោកនោះទេដែលហ៊ានចេញមុខអះអាងពីបញ្ហាផ្ទេរអំណាចនេះ។ ក្នុងសន្ទរកថាក្រុងរ៉ងហ្គូនលោក ថេន សេន បានសង្កត់ធ្ងន់ថារដ្ឋាភិបាលពាក់កណ្តាលស៊ីវិល បានកសាងនូវមូលដ្ឋានមួយសម្រាប់វប្បធម៌នយោបាយថ្មី។ លោក ចង់សំដៅថាទោះបីជាមានការផ្លាស់ប្តូរ នូវមេដឹកនាំថ្មី ក៏ដោយស្ថានការណ៍នៅតែអាចគ្រប់គ្រងបាន។ យោងតាមសារព័ត៌មាន Reuters លោកថេន សេន បានបញ្ជាក់យ៉ាងមុតម៉ាំថា ៖ តួនាទី នឹងត្រូវផ្ទេរ សម្រាប់រដ្ឋាភិបាលអាណត្តិបន្ទាប់ដោយប្រពន្ធ័ និងតាមពេលដែលត្រូវកំណត់។ រដ្ឋាភិបាលជិតផុត អាណត្តិអាណត្តិរូបនេះ ក៏បានធានាថា ការផ្ទេរតំណែង នឹងធ្វើឡើងដោយរលូន និងស្ថិរភាពបំផុត ដែលគ្មានអ្វីដែលត្រូវព្រួយបារម្ភបារម្ភនោះទេ។ សូមបញ្ជាក់ផងដែរថា មកទល់ពេលនេះ គណបក្សប្រឆាំងសម្ព័ន្ធជាតិដើម្បីប្រជាធិបតេយ្យ លោកស្រី អ៊ុងសាន ស៊ូជី បានទទួលសំឡេងលើសពីសំឡេងភាគច្រើនដាច់ខាតដើម្បីបង្កើតរដ្ឋាភិបាលថ្មី ពោល សំឡេងដើម្បីជ្រើសរើសប្រធានាធិបតីថ្មី។ យ៉ាងណាក៏ដោយ បញ្ហាធំសម្រាប់បក្សសម្ព័ន្ធជាតិដើម្បីប្រជាធិបតីនោះគឺ លោកស្រីស៊ូជី មិនអាចមានលទ្ធភាពឈរជាប្រធានាធិបតីបាន ហើយ មិនទាន់មាន បេក្ខភាពប្រធានាធិបតីណាផ្សេងទៀតចេញពីបក្សនេះ ត្រូវបានបង្ហាញនៅឡើយនោះទេ។ យ៉ាងណាក៏ដោយចុះ មុខមាត់ និងជោគវាសនារបស់មីយ៉ាន់ម៉ា ត្រូវបានបង្ហាញក្នុងជំហានដំបូងតាម រយៈការចូលរួមបោះឆ្នោតភ្លូកទឹកភ្លូកដីថ្ងៃទី០៨ វិច្ឆកា ដែលជាការបោះឆ្នោតប្រវត្តិសាស្ត្របែបលទ្ធិប្រជាធិបតេយ្យ រយៈពេល២៥ឆ្នាំ។ ហើយ អ្នកកំណត់ជោគវាសនា ចុងក្រោយតាមអ្វីដែលប្រជាជនមីយ៉ាន់ម៉ាចង់បាននោះ គឺស្ថិតក្រោមកណ្តាប់ដៃរបស់មេដឹកនាំនយោបាយ និងមេដឹកនាំយោធាកំពូល ពោលគឺបើនៅពេលនេះ ក្រុមយោធានៅតែចង់តោងតំណែង និងឥទ្ធិពលនៅក្នុងនយោបាយ នោះ ទាំងលទ្ធិប្រជាធិបតេយ្យ និង ទាំងការអភិវឌ្ឍន៍មីយ៉ាន់ម៉ា នឹងគ្មានពន្លឺនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2495.txt	បន្ទាប់ពីទស្សនកិច្ចកំពង់ផែហ្វីលីពីន លោក បារ៉ាក់ អូបាម៉ា ប្រកាសផ្តល់នាវាយោធាពីរគ្រឿងជូនដល់ទ័ពជើងទឹកហ្វីលីពីនផងដែរដើម្បីជួយឲ្យហ្វីលីពីនបង្កើនសមត្ថភាពការពារសន្តិសុខជាតិ។ ការផ្តល់នាវាពីរគ្រឿងនេះជាសាររបស់ក្រុងវ៉ាស៊ីនតោនប្រាប់ទៅមហាយក្សចិនថា អាមេរិកនឹងបន្តការពារហ្វីលីពីនក្នុងនាមជាសម្ព័ន្ធមិត្តនៅអាស៊ីអាគ្នេយ៍។	លោក មុំ ពិទូរ្យ លម្អិតព័ត៌មាននេះ ក្នុងដំណើទស្សនកិច្ចកំពង់ផែហ្វីលីពីន និងពិនិត្យមើលនាវាចម្បាំង BRP Gregorio del Pilar លោក បារ៉ាក់ អូបាម៉ា បានថ្លែងបញ្ជាក់ជាថ្មីពីគោលនយោបាយអាមេរិកក្នុងការការពារសម្ព័ន្ធមិត្តហ្វីលីពីន និងការបន្តកិច្ចសហប្រតិបត្តិការជាមួយហ្វីលីពីនដើម្បីរក្សាសន្តិសុខតំបន់ និងការពារសេរីភាពនាវាចរណ៍។ អ្វីដែលសំខាន់ ប្រមុខរដ្ឋអាមេរិកបានប្រកាសផ្តល់នាវាយោធាពីរគ្រឿងដល់កងទ័ពជើងទឹកហ្វីលីពីនផងដែរ។ យោងតាមសុន្ទរកថារបស់លោក អូបាម៉ា ចុះផ្សាយនៅក្រសួងការបរទេសអាមេរិក លោកប្រធានាធិបតីបានថ្លែង ទៅកាន់បណ្តាកងទ័ពដែលចាំទទួលស្វាគមន៍លោកនៅកំពង់ផែថា ៖« ការទស្សនកិច្ចរបស់ខ្ញុំនៅពេលនេះ ឆ្លុះបញ្ចាំងពីរកិច្ចខិតខំប្រឹងប្រែងរបស់យើងដើម្បីរក្សាសន្តិសុខដែនទឹកក្នុងតំបន់ និងសេរីភាពនាវាចរណ៍។ ថ្ងៃនេះខ្ញុំអាចប្រកាសថាយើងផ្ទេរនាវាចម្បាំងពីគ្រឿងបន្ថែមដល់ទ័ពជើងទឹកហ្វីលីពីន ដែលក្នុងនោះមាននាវាស្រាវជ្រាវដែលជួយហ្វីពីលីពីនកំណត់ដែនទឹករបស់ខ្លួន និងមួយគ្រឿងទៀតជានាវាល្បាតដែលអាចជួយបង្កើនសមត្ថភាពទ័ពជើងទឹកក្នុងការល្បាតនិងការពារដែនសមុទ្រ»។ លោក អូបាម៉ា បានលើកឡើងថា ហ្វីលីពីន និងអាមេរិកមានសន្ធិសញ្ញារួមគ្នាដែលបញ្ជាក់ពីកាតព្វកិច្ចរក្សាសន្តិសុខនិងការពារសម្ព័ន្ធមិត្ត។ ក្នុងនាមលោកជាប្រមុខរដ្ឋអាមេរិក លោកប្តេជ្ញាថានឹងរក្សាសន្តិសុខសម្រាប់ហ្វីលីពីន ដែលហ្វីលីពីអាចពឹងពាក់លើសហរដ្ឋអាមេរិកបាន ហើយចំណងមិត្តភាពរវាងអាមេរិកនិងហ្វីលីពីនជាសម្ព័ន្ធភាពដែលមិនអាចបំបែកបាន ។ ដោយឡែក នាវាថ្មីពីរគ្រឿងរបស់អាមេរិកនេះជាផ្នែកមួយនៃគម្រោងបង្កើនជំនួយសន្តិសុខសមុទ្រផ្តល់ទៅឲ្យសម្ព័ន្ធមិត្ត និងដៃគូក្នុងតំបន់។ គេរំពឹងថា នាវាយោធាអាមេរិកផ្តល់ឲ្យហ្វីពីលីពីននេះនឹងជួយដល់រដ្ឋាភិបាលហ្វីពីនក្នុងការទប់ទល់ការគំរាមកំហែងផ្នែកសន្តិសុខ និងរក្សាសន្តិភាពតំបន់។ កន្លងមក រដ្ឋាភិបាលអាមេរិកធ្លាប់ផ្តល់នាវាចម្បាំងមួយគ្រឿងដែលធ្លាប់បម្រើកងទ័ពជើងទឹកអាមេរិកទៅហ្វីលីពីនម្តងមកហើយ។ នាវានោះត្រូវបានគេប្តូរឈ្មោះមកជា BRP Gregorio del Pilar ហើយវាបានរួមចំណែកយ៉ាងសំខាន់ក្នុងការប្រឆាំងភេរវកម្ម និងល្បាតនៅសមុទ្រចិនខាងត្បូងកន្លងមកផងដែរ។ ទោះបីជាការផ្តល់ជំនួយយោធាដល់ហ្វីលីពីន និងប្រកាសការពារហ្វីលីពីនពេញៗមាត់របស់លោក បារ៉ាក់ អូបាម៉ា នេះជាសារមួយផ្ញើរទៅកាន់ របបដឹកនាំក្រុងប៉េកាំងដែលកំពុងមានជម្លោះជាមួយហ្វីលីពីនក្នុងសមុទ្រចិនខាងត្បូង។ អាមេរិកជារឿយៗតែងព្រមានក្រុងប៉េកាំង និងទាមទារឲ្យចិនបញ្ចប់សកម្មភាពវាតទីនៅតំបន់ជម្លោះ និងការសាងសង់កោះសិប្បនិមិ្មត ហើយកន្លងមកក្រុងវ៉ាស៊ីនតោនបានបញ្ជូននាវាពិឃាតរបស់ខ្លួនទៅក្បែរតំបន់ដែលចិនទាមទារថាជាកម្មសិទ្ធិរបស់ខ្លួនថែមទៀតផង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2496.txt	លោកស្រី ហ៊ីឡារី គ្លីនតុន បានថ្លែងថារដ្ឋាភិបាលអាមេរិកគួរឈប់ផ្តោតលើគម្រោងទម្លាក់របបដឹកនាំលោក បាសា អាល់អាសាដ ហើយគួរត្រលប់មកផ្តោតលើការយុទ្ធសាស្ត្រកម្ចាត់ក្រុមភេរវជនរដ្ឋឥស្លាម។ ឯលោក បារ៉ាក់ អូបាម៉ា នៅតែអះអាងថា ដើម្បីឈ្នះភេរវជនទាល់តែមានដំណោះស្រាយនយោបាយស៊ីរី តែដើម្បីមានដំណោះស្រាយនយោបាយទាល់តែលោកអាសាដចេញពីតំណែង។	បេក្ខជនប្រធានាធិបតីបក្សប្រជាធិបតេយ្យលោកស្រី ហ៊ីឡារី គ្លីនតុន បានលើកឡើងក្នុងយុទ្ធនាការស្វែងរកការគាំទ្រមុនបោះឆ្នោតប្រធានាធិបតីថា រដ្ឋាភិបាលអាមេរិកគួរឈប់គិតគូបន្តគម្រោងផ្តួលរំលំរបបដឹកនាំលោក បាសា អាល់អាសាដ ហើយត្រលប់មកផ្តោតលើយុទ្ធសាស្ត្រកម្ចាត់ភេរវជនវិញ។ លោកស្រីអតីតប្រមុខការទូតអាមេរិករូបនេះ បានពន្យល់ថា សហរដ្ឋអាមេរិកមិនគួរចំណាយកម្លាំងគិតគូរលើរឿងទម្លាក់លោក អាសាដ ពីតំណែងឡើយ ព្រោះការប្រើប្រាស់កម្លាំងមិនអាចដោះស្រាយបញ្ហានៅស៊ីរីបានឡើយ។ ដែលវាមានន័យថា មានតែដំណោះស្រាយនយោបាយមួយប៉ុណ្ណោះទើបអាចនាំសង្គ្រាមស៊ីវិលដែលអូសបន្លាយរាប់ឆ្នាំនេះឲ្យដល់ទីបញ្ចប់បាន។ លោកស្រីបានបន្ថែមថា ជាជាងចំណាយពេលលើរឿងដែលមិនអាចទទួលជោគជ័យបាននោះ រដ្ឋាភិបាលអាមេរិកគួរដាក់ចិត្តដាក់កាយផ្តោតអារម្មណ៍លើយុទ្ធសាស្ត្រនិងវិធានការកម្ចាត់ក្រុមរដ្ឋឥស្លាមទៅវិញទើបប្រសើរជាង។ ចំណែកលោក បារ៉ាក់ អូបាម៉ា ដែលកំពុងស្ថិតនៅតំបន់អាស៊ីអាគ្នេយ៍ដើម្បីចូលរួមក្នុងកិច្ចប្រជុំថ្នាក់តំបន់ៗនោះបានអធិប្បាយថា ដំណោះស្រាយបញ្ហាស៊ីរី ជាចំណុចស្នូលដើម្បីឈានទៅបញ្ចប់ចលនាភេរវជនជ្រុលនិយម។ តែលោក អះអាងថា វាត្រូវការពេលវេលាយូរដើម្បីសម្រេចបានដំណោះស្រាយបញ្ចប់វិបត្តិស៊ីរីនេះ។ ប៉ុន្តែជាថ្មីម្តងទៀត ប្រធានាធិបតីអាមេរិកបានសង្កត់ធ្ងន់ថា ដំណោះស្រាយនេះមិនចេញរូបរាងឡើយដរាបណាលោក បាសា អាល់អាសាដ នៅបន្តក្នុងតំណែងនោះ។ បច្ចុប្បន្ននេះបណ្តាអ្នកការទូតពាក់ព័ន្ធកំពុងរៀបចំកិច្ចពិភាក្សារកដំណោះស្រាយបញ្ចប់ជម្លោះប្រដាប់អាវុធនៅស៊ីរីនៅទីក្រុងវ្យ៉ែនប្រទេសអូទ្រីស។ ហើយការជជែកគ្នាភាគច្រើនផ្តោតលើការបង្កើតបទឈប់បាញ់ដើម្បីត្រួសត្រាយផ្លូវសម្រាប់សម័យអន្តរកាលនិងការរៀបចំបោះឆ្នោតរើសមេដឹកនាំស៊ីរីជាដើម។ គេឃើញមានការអនុវត្តបទឈប់បាញរវាងទាហានរដ្ឋាភិបាលនិងក្រុមឧទ្ទាមដោយតំបន់ ប៉ុន្តែគេរំពឹងថាក្នុងពេលឆាប់ៗគេនឹងអាចមានលទ្ធភាពសម្រេចបានបទឈប់បាញ់ទូទាំងប្រទេសផង។ យ៉ាងណាក៏ដោយ រដ្ឋាភិបាលរុស្ស៊ី មិនជឿជាក់ថា ការបង្ខំឲ្យអាសាដចុះចេញពីតំណែង អាចជួយដោះស្រាយបញ្ហានៅស៊ីរីបានឡើយ។ ហើយសម្រាប់លោក វ្ល៉ាឌីមៀ ពូទីន ការជ្រៀតជ្រែករបស់លោកខាងលិចជាកំហុសឆ្គងធំ ហើយការកំណត់វាសនារបស់ប្រទេសស៊ីរីគួរទុកឲ្យប្រជាជនស៊ីរីកំណត់ខ្លួនឯងចុះ។ លោក ពូទីន អះអាងថា អ្វីដែលរុស្ស៊ីចង់បានបច្ចុប្បន្នគឺជួយពង្រឹងរដ្ឋាភិបាលស៊ីរី និងស្ថាប័នសន្តិសុខ ដើម្បីឈានទៅកម្ចាត់ភេរវជន។ ទោះអាមេរិកនៅរក្សាជំហរទុកអាសាដ ជាសត្រូវក៏ដោយ កន្លងមក ប្រធានាធិបតីបារាំងលោក ហ្វ្រង់ស្វ័រ ហូឡង់ បានអះអាងហើយថា បារាំងត្រឹមតែចាត់ទុកក្រុមភេរវជនរដ្ឋឥស្លាមជាសត្រូវប៉ុណ្ណោះ មិនមែនរដ្ឋាភិបាលលោក អាសាដឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2497.txt	តាំងពីម៉ោង៤កន្លះព្រឹកថ្ងៃពុធនេះ ប៉ូលិសនិងទាហានបារាំងបានបើកការវាយលុកនៅSaint Denis ភាគខាងជើងរដ្ឋធានីប៉ារីស។ ការវាយលុកបានបើកធ្វើនៅផ្ទះល្វែងមួយ ដែលភេរវជនបែលហ្ស៊ិក Abdelhamid Abaaoud ជាជនសង្ស័យក្នុងភេរវកម្មប៉ារីស កំពុងលាក់ខ្លួន។ ជនសង្ស័យ២នាក់បានស្លាប់ ក្នុងនោះមាន ស្ត្រីភេរវជនម្នាក់ដែលបានបំផ្ទុះគ្រាប់បែកអត្តឃាត នៅព្រឹកថ្ងៃពុធនេះ។ ជនសង្ស័យម្នាក់រឺ២នាក់ទៀតកំពុងស្ថិតក្នុងផ្ទះល្វែងនោះនៅឡើយ។	ប៉ូលិសបានបាញ់បណ្តេញជនសង្ស័យ៣នាក់ចេញពីផ្ទះល្វែង និងបានចាប់ខ្លួនជនទាំង៣នេះ។ ស្ត្រីនិងបុរស២នាក់ដែលស្ថិតនៅក្បែរផ្ទះល្វែងជនសង្ស័យទាំងនេះ ក៏ត្រូវប៉ូលិសចាប់ខ្លួនដែរ។ការវាយលុកព្រឹកនេះ ធ្វើអោយមានប៉ូលិស៥នាក់រងរបួសផងដែរ។ អាជ្ញាធរបានសុំអោយប្រជាជនស្ថិតក្នុងផ្ទះ ដើម្បីសុវត្ថិភាពសន្តិសុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2498.txt	ប្រធានាធិបតីបារាំង ហ្វ្រង់ស្វ័រ ហូឡង់ អញ្ជើញទៅទស្សនកិច្ចនៅអាមេរិកដើម្បីពិភាក្សាជាមួយសមភាគីលោក លោក បារ៉ាក់ អូបាម៉ា លើយុទ្ធសាស្ត្រកម្ចាត់ក្រុមភេរវជននៅថ្ងៃអង្គារនេះ។ ប្រជាជនបារាំង អាមេរិក និងសហគមន៍អន្តរជាតិកំពុងរង់ចាំមើលយុទ្ធសាស្ត្រកម្ចាត់ភេរវជនដែលជាលទ្ធផលនៃ កិច្ចពិភាក្សារវាងមេដឹកពិភពលោទាំងពីរ។	លោក មុំ ពិទូរ្យ លម្អិតព័ត៌មាននេះ ដូចការរំពឹងទុក ប្រធានាធិបតីបារាំងលោក ហ្វ្រង់ស្វ័រ ហូឡង់នឹងជួបជជែកពិភាក្សាជាមួយប្រធានាធិបតីអាមេរិក បារ៉ាក់ អូបាម៉ា នៅថ្ងៃអង្គារនេះដើម្បីស្វែងរកយុទ្ធសាស្ត្រដោះស្រាយបញ្ហាភេរវកម្ម។ វត្តមានរបស់ប្រធានាធិបតីបារាំងនៅអាមេរិកដើម្បីស្វែងរកការសហការពីរដ្ឋាភិបាលអាមេរិកជុំវិញការដោះស្រាយបញ្ហាសន្តិសុខនេះ កើតឡើងស្របពេលដែលសហរដ្ឋអាមេរិកប្រឈមការគំរាមកំហែងពីក្រុមភេវជននេះដែរ។ គេរំពឹងថា ការពង្រីកការចែករំលែកព័ត៌មានចារកម្មក្លាយជាប្រធានបទចម្បងនៃកិច្ចពិភាក្សានេះ ព្រោះកន្លងមកអាមេរិក និងអឺរ៉ុបមានកិច្ចសហប្រតិបតិ្តការនិងចែករំលែករបាយការណ៍ចារកម្មនេះដែរ តែនៅមានកម្រិត។ កាលពីប៉ុន្មានថ្ងៃមុនលោក អូបាម៉ា បានថ្លែងពីទីក្រុងកូឡា ឡាំពួ ថា ក្រុមភេរវជនរដ្ឋឥស្លាមនឹងត្រូវកម្ទេចចោលនៅពេលខាងមុខ ហើយលោកបានអរគុណដល់សម្ព័ន្ធមិត្តអាមេរិកដែលចូលរួមចំណែកក្នុងប្រតិបតិ្តការកម្ចាត់ក្រុមភេរវជននេះ។ យ៉ាងណាក៏ដោយ សហរដ្ឋអាមេរិកត្រូវការយុទ្ធសាស្ត្រថ្មីនិងច្បាស់លាស់ផងដែរ ដើម្បីដោះស្រាយបញ្ហាភេរវកម្ម ព្រោះមហាអំណាចនេះប្រឈមបញ្ហាច្រើនជាពិសេសការរិះគន់ពីអ្នកនយោបាយក្នុងស្រុកព្រោះតែលោក អូបាម៉ា មិនមានយុទ្ធសាស្ត្រអ្វីជាដុំកំភួនឡើយ ដើម្បីកម្ចាត់ក្រុមភេរវជន។ ហើយម្យ៉ាងវិញទៀត ការដឹកនាំក្រុមសម្ព័ន្ធអន្តរជាតិទម្លាក់គ្រាប់បែកនៅស៊ីរីជាង ១ឆ្នាំមកហើយនោះ ហាក់ដូចមិនសូវមានប្រសិទ្ធភាពសោះ។ បច្ចុប្បន្ននេះ ប្រជាជនបារាំង និងអាមេរិកផ្ទាល់កំពុងទន្ទឹងរង់ចាំមើល យុទ្ធសាស្ត្រថ្មីនិងច្បាស់លាស់ដែលមេដឹកនាំទាំងពីរជ្រើសរើស ក្រោយជំនួបដ៏កម្រនេះ ។ ទោះជាមានយុទ្ធសាស្ត្រថ្មីក៏ដោយ មេដឹកនាំទាំងពីរត្រឹមបង្កើនការវាយប្រហារលើទីតាំងក្រុមភេរវជន និងឈានទៅកាត់ផ្តាច់ចំណូលរបស់ក្រុមនេះប៉ុណ្ណោះ។ នេះក៏ព្រោះថា លោក អូបាម៉ា នឹងមិនប្រើប្រាស់ទ័ពថ្មើរជើង ដើម្បីបើកការអន្តរាគមន៍ទ្រង់ទ្រាយធំនៅស៊ីរីឡើយ។ ត្រលប់មកវិញ ក្រោយព្រឹត្តិការណ៍ថ្ងៃ១៣ ខែវិច្ឆិកាកន្លងមក ក្រៅពីបង្កើនប្រតិបត្តិការយោធានៅស៊ីរី បារាំងបន្តស្វះស្វែងរកការគាំទ្រនិងការសហការពីប្រទេសជាមិត្ត ជាពិសេសសហរដ្ឋអាមេរិកដែលកំពុងប្រឡូកក្នុងសង្គ្រាមប្រឆាំងភេរវជនស្រាប់ដើម្បីរួមគ្នាកម្ចាត់ក្រុមភេរវជន។ ប៉ុន្តែបារាំងក៏សម្លឹងឃើញឥទ្ធិពលនិងអំណាចរបស់រុស្ស៊ី ក្នុងការដោះស្រាយបញ្ហាភេរវកម្មនេះដែរ។ ក្រោយចាកចេញពីសហរដ្ឋអាមេរិក លោក ហូឡង់នឹងបន្តដំណើរទៅក្រុងម៉ូស្គូទៀត ដើម្បីស្កាត់ជួបលោក វ្ល៉ាឌីមៀ ពូទីន ។ ប៉ុន្តែការឈានទៅសហការឲ្យកាន់តែជិតស្និទ្ធជាមួយរុស្ស៊ីនិងបារាំង ត្រូវរាំងស្ទះដោយសារតែទណ្ឌកម្មរបស់បារាំងប្រឆាំងរុស្ស៊ីដែលឈ្លានពានអ៊ុយក្រែន និងគាំទ្រក្រុមឧទ្ទាមភាគខាងកើត។ កាលពីប៉ុន្មានថ្ងៃមុន ប្រទេសលោកខាងលិចរួមទាំងតំណាងរដ្ឋាភិបាលបារាំងផងនោះ បានឯកភាពគ្នាបន្ថែមពេល៦ខែទៀត លើទណ្ឌកម្មប្រឆាំងក្រុងម៉ូស្គូដែលមានស្រាប់នេះ ដើម្បីដាក់សម្ពាធឲ្យរុស្ស៊ីដកដៃឈប់គាំទ្រក្រុមឧទ្ទាម៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2499.txt	នាយករដ្ឋមន្ត្រីអង់គ្លេស លោក David Cameron បានបង្ហាញពីចេតនាចូលរួមជាមួយបារាំង និងបណ្ដាប្រទេសដទៃទៀតក្នុងការប្រយុទ្ធនឹងក្រុមរដ្ឋឥស្លាមនៅក្នុងប្រទេសស៊ីរី។ តែ លោកបានទុកការសម្រេចចិត្តនេះឲ្យសភាជាអ្នកចាត់ការ។ លោក David Cameron ថ្លែង ដូចនេះក្នុងជំនួបជាមួយប្រធានាធិបតីបារាំងលោក Francois Hollande នាទីក្រុង ប៉ារីស។	នៅក្នុងជំនួបជាមួយប្រធានាធិបតីបារាំងលោក ហ្វ្រង់ស្វ័រ ហូឡង់ (Francois Hollande) ម្សិលមិញនេះ នាយករដ្ឋមន្ត្រីអង់គ្លេសលោក ដេវីត ខេមេរ៉ូន (David Cameron) បានលើកឡើងពីគោលបំណងរបស់លោក ដែលចង់ជួយបារាំងក្នុងការកម្ទេចក្រុមរដ្ឋឥស្លាម។ លោក ខេមេរ៉ូននិយាយថា ៖«ខ្ញុំគាំទ្រចំពោះអ្វីដែលលោក ហូឡង់ កំពុងធ្វើ ហើយខ្ញុំក៏មានបំណងចង់ឲ្យអង់គ្លេសចូលរួមក្នុងយុទ្ធនាការនេះដែរ»។ ក្នុងសន្និសីទ សារព័ត៌មានរួមគ្នាមួយ លោក ខេមេរ៉ូន បានបញ្ជាក់ទៀតថា សភាអង់គ្លេសនឹងពិភាក្សាលើផែនការរបស់លោកដែលសំដៅដល់ការប្រយុទ្ធប្រឆាំងក្រុមរដ្ឋឥស្លាម។ បន្ទាប់មកនឹងមានការបោះឆ្នោតមួយនៅមុនពេលបុណ្យគ្រិស្តស្មាស ខាងមុខ ហើយការសម្រចចិត្តយ៉ាងណាគឺអាស្រ័យលើសមាជិកសភាទាំងអស់។ ជុំវិញបញ្ហានេះដែរ នាយករដ្ឋមន្ត្រីអង់គ្លេសបានបន្ថែមទៀតថា អង់គ្លេសនឹងផ្លាស់ប្ដូរព័ត៌មានចារកម្មជាមួយបារាំងក៏ដូចជាប្រទេសអឺរ៉ុបដទៃទៀត។ ហើយអង់គ្លេសនឹងអនុញ្ញាតឲ្យបារាំងប្រើប្រាស់មូលដ្ឋានទ័ពអាកាសរបស់ខ្លួនគឺ មូលដ្ឋាន Akrotiri ដែលមានទីតាំងនៅកោះស៊ីប សម្រាប់យុទ្ធនាការកម្ទេចក្រុមរដ្ឋឥស្លាមផងដែរ។ គួររម្លឹកដែរថា ក្រោយមានការវាយប្រហារភេរវកម្មនៅទីក្រុងប៉ារីសដែលបានសម្លាប់មនុស្ស១២៩នាក់នោះមក ប្រធានាធិបតីបារាំងលោក ហ្វ្រង់ស្វ័រ ហូឡង់ បានប្រកាសប្រមូលប្រទេសទាំងអស់ដើម្បីកម្ទេចក្រុមរដ្ឋឥស្លាម។ បន្ទាប់មក បារាំងក៏បានបើកការវាយប្រហារយ៉ាងខ្លាំងក្លានៅលើមូលដ្ឋានក្រុមរដ្ឋឥស្លាមនៅក្នុងប្រទេសស៊ីរី ហើយរុស្សីក៏បានចូលរួមក្នុងប្រតិបត្តិការនេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_250.txt	វៀតណាម និងបារាំង បានដំឡើងកម្រិតទំនាក់ទំនងទៅជាភាពជាដៃគូយុទ្ធសាស្ត្រលើគ្រប់ជ្រុងជ្រោយ។ មេដឹកនាំប្រទេសទាំងពីរ បានចុះហត្ថលេខាលើវិស័យសំខាន់មួយចំនួនដូចជា ការងារជាតិ អប់រំ សុខាភិបាល សេដ្ឋកិច្ច ពាណិជ្ជកម្ម។	ប្រធានាធិបតីវៀតណាមលោក តូ ឡិម បានជួបពិភាក្សាជាមួយប្រធានាធិបតីបារាំង លោក អេម៉ានុយអែល ម៉ាក្រុង នៅថ្ងៃទី៧ ខែតុលា នៅវិមាន Elysee ទីក្រុងប៉ារីស។ មេដឹកនាំទាំងពីរ បានប្រកាសថា ពួកគេធ្វើឱ្យប្រសើរឡើងនូវទំនាក់ទំនងប្រទេសទាំងពីរទៅភាពជាដៃគូយុទ្ធសាស្ត្រគ្រប់ជ្រុងជ្រោយ។ បារាំងបានក្លាយជាប្រទេសដំបូងគេនៅក្នុងសហភាពអឺរ៉ុប (EU) ដែលមានទំនាក់ទំនងដៃគូយុទ្ធសាស្ត្រគ្រប់ជ្រុងជ្រោយជាមួយវៀតណាម។ ភាគីទាំងពីរបានចេញសេចក្តីថ្លែងការណ៍រួមស្តីពីការធ្វើឱ្យប្រសើរឡើងនូវទំនាក់ទំនង ដោយលើកឡើងពីកិច្ចសហប្រតិបត្តិការនយោបាយស៊ីជម្រៅក្នុងការប្រឈមមុខនឹងបញ្ហាអន្តរជាតិ ការពង្រឹងកិច្ចសហប្រតិបត្តិការលើវិស័យការពារជាតិ និងសន្តិសុខ និងការពង្រឹងភាពជាដៃគូសេដ្ឋកិច្ចសម្រាប់ការអភិវឌ្ឍ ការផ្លាស់ប្តូរពាណិជ្ជកម្ម ការច្នៃប្រឌិត ពង្រឹងកិច្ចសហប្រតិបត្តិការសម្រាប់ការអភិវឌ្ឍប្រកបដោយចីរភាព ជាពិសេសបន្តជំរុញការផ្លាស់ប្តូររវាងប្រជាជន និងប្រជាជន។ ប្រទេសទាំងពីរបានវាយតម្លៃកិច្ចសហប្រតិបត្តិការលើវិស័យសន្តិសុខ និងការពារជាតិជាសសរស្តម្ភសំខាន់មួយដោយបានចុះហត្ថលេខា រៀបចំកិច្ចសន្ទនាយុទ្ធសាស្ត្រសន្តិសុខ និងការពារជាតិឆាប់ៗ ព្រមទាំងសម្របសម្រួលកិច្ចសហប្រតិបត្តិការ និងគាំទ្រដល់ការបណ្តុះបណ្តាលមន្ត្រី ចែករំលែកបទពិសោធន៍ក្នុងការទប់ស្កាត់ និងប្រឆាំងឧក្រិដ្ឋកម្ម។ បន្ថែមពីនេះ ប្រទេសទាំងពីរ បន្តគាំទ្រគ្នាទៅវិញទៅមកនៅវេទិកាសន្តិសុខក្នុងតំបន់ និងពិភពលោក។ វៀតណាមនឹងបង្កើតលក្ខខណ្ឌអំណោយផលសម្រាប់កប៉ាល់យោធាបារាំងចូលចតនៅកំពង់ផែវៀតណាម ស្របតាមច្បាប់វៀតណាម សំដៅអភិវឌ្ឍកិច្ចសហប្រតិបត្តិការ និងផ្លាស់ប្តូរជំនាញរវាងកងទ័ពជើងទឹកនៃប្រទេសទាំងពីរ និងកងកម្លាំងឆ្មាំសមុទ្រ។ ទាក់ទិននឹងសេដ្ឋកិច្ច និងពាណិជ្ជកម្ម ភាគីទាំងពីរបានឯកភាពបន្តជំរុញការផ្តល់កម្ចីអនុគ្រោះ និងជំនួយអភិវឌ្ឍន៍ផ្លូវការ (ODA) ដល់វៀតណាម ជំរុញភ្នាក់ងារធុរកិច្ចនៃប្រទេសទាំងពីរបន្តអនុវត្តយ៉ាងពេញលេញ និងប្រកបដោយប្រសិទ្ធភាពនូវកិច្ចព្រមព្រៀងពាណិជ្ជកម្មសេរីវៀតណាមជាមួយសហភាពអឺរ៉ុប (EVFTA)។ វៀតណាមរំពឹងថា ភាគីបារាំងនឹងផ្តល់សច្ចាប័នលើកិច្ចព្រមព្រៀងការពារការវិនិយោគវៀតណាម-សហភាពអឺរ៉ុប (EVIPA) ក្នុងពេលឆាប់ៗនេះ។ វៀតណាមមានបំណងជំរុញកិច្ចសហប្រតិបត្តិការជាមួយបារាំង និងក្រុមហ៊ុនក្នុងវិស័យហេដ្ឋារចនាសម្ព័ន្ធ ការដឹកជញ្ជូនទីក្រុង និងផ្លូវដែក ថាមពលកកើតឡើងវិញ ការបំប្លែងថាមពល អ៊ីដ្រូសែនមិនមែនកាបូន សេដ្ឋកិច្ចឌីជីថល សេដ្ឋកិច្ចចក្រា ហេដ្ឋារចនាសម្ព័ន្ធដឹកជញ្ជូន និងកំពង់ផែសមុទ្រ អាកាសចរណ៍ស៊ីវិល និងខ្សែកាបក្រោមសមុទ្រ។ លោកប្រធានាធិបតីបារាំង ម៉ាក្រុង បញ្ជាក់ថា លោកនឹងស្នើឱ្យសភាអនុម័តកិច្ចព្រមព្រៀង EVIPA ក្នុងពេលឆាប់ៗនេះ។ នេះបើតាមសារព័ត៌មាន VnExpress ។ លើវិស័យសុខាភិបាល និងអប់រំ ភាគីទាំងពីរបានឯកភាពជំរុញការបណ្ដុះបណ្ដាលធនធានមនុស្សប្រកបដោយគុណភាពខ្ពស់ បន្តបង្កើតលក្ខខណ្ឌសម្រាប់និស្សិតវៀតណាមទៅសិក្សានៅបារាំង និងលើកទឹកចិត្តប្រជាជននៃប្រទេសទាំងពីរចូលរួមព្រឹត្តិការណ៍វប្បធម៌សំខាន់ៗ នៃប្រទេសនីមួយៗ។ ភាគីទាំងពីរនឹងពង្រីកកិច្ចសហប្រតិបត្តិការលើវិស័យកសិកម្មអេកូឡូស៊ី កិច្ចសហប្រតិបត្តិការត្រីភាគីរវាងវៀតណាម បារាំង និងបណ្តាប្រទេសភាគខាងត្បូង ដើម្បីធានាសន្តិសុខស្បៀងសកល។ លោកប្រធានាធិបតី ម៉ាក្រុង បានវាយតំលៃខ្ពស់ចំពោះតួនាទីរបស់សហគមន៍វៀតណាមនៅបារាំង ដោយចាត់ទុកថាជាស្ពានដ៏សំខាន់មួយរវាងប្រទេសទាំងពីរ ដោយអះអាងថានឹងបន្តបង្កើតលក្ខខណ្ឌអំណោយផលសម្រាប់សហគមន៍វៀតណាមក្នុងការរស់នៅ និងធ្វើការនៅប្រទេសបារាំង។ អំពីកិច្ចសហប្រតិបត្តិការពហុភាគី ភាគីទាំងពីរបានវាយតម្លៃលើតួនាទីកណ្តាលរបស់អាស៊ានក្នុងតំបន់ ដោយប្តេជ្ញាជំរុញទំនាក់ទំនងរវាងបារាំង និងអាស៊ាន ក៏ដូចជាទំនាក់ទំនងរវាង EU និងអាស៊ាន ព្រមទាំងបន្តគាំទ្រគ្នាទៅវិញទៅមកនៅវេទិកាពហុភាគី និងអង្គការអន្តរជាតិដូចជា ASEM, ASEAN-EU ក្របខ័ណ្ឌកិច្ចសហប្រតិបត្តិការ, ភាសាបារាំង, អង្គការសហប្រជាជាតិ។ ទាក់ទិននឹងបញ្ហាអន្តរជាតិ ភាគីទាំងពីរបានសង្កត់ធ្ងន់លើសារៈសំខាន់នៃការសម្រេចបានសន្តិភាពពេញលេញ យុត្តិធម៌ និងនិរន្តរភាពនៅអ៊ុយក្រែន ស្របតាមច្បាប់អន្តរជាតិ និងឈរលើគោលការណ៍ជាមូលដ្ឋាននៃធម្មនុញ្ញអង្គការសហប្រជាជាតិ។ មេដឹកនាំប្រទេសទាំងពីរបានសម្តែងការព្រួយបារម្ភយ៉ាងខ្លាំងចំពោះការកើនឡើងនៃស្ថានការណ៍នៅមជ្ឈិមបូព៌ា ដោយអំពាវនាវឱ្យភាគីពាក់ព័ន្ធទាំងអស់បន្ថយភាពតានតឹង និងអនុវត្តការអត់ធ្មត់ជាអតិបរមា។ ថ្កោលទោសរាល់ការវាយប្រហារប្រឆាំងនឹងជនស៊ីវិល និងហេដ្ឋារចនាសម្ព័ន្ធស៊ីវិល និងអំពាវនាវឱ្យមានបទឈប់បាញ់នៅតំបន់កាហ្សា និងលីបង់។ អំពីបញ្ហាសមុទ្រចិនខាងត្បូង ភាគីទាំងពីរបានអះអាងសារជាថ្មីអំពីសារៈសំខាន់នៃការធានាសន្តិភាព ស្ថិរភាព សន្តិសុខ សុវត្ថិភាព និងសេរីភាពនាវាចរណ៍ និងអាកាសចរណ៍ ព្រមទាំងការដោះស្រាយវិវាទដោយសន្តិវិធីស្របតាមច្បាប់អន្តរជាតិ ជាពិសេសអនុសញ្ញាអង្គការសហប្រជាជាតិឆ្នាំ ១៩៨២ ច្បាប់សមុទ្រ (UNCLOS 1982)។ វៀតណាម និងបារាំងបានបង្កើតទំនាក់ទំនងការទូតនៅថ្ងៃទី១២ ខែមេសា ឆ្នាំ១៩៧៣ និងបានធ្វើឱ្យប្រសើរឡើងទៅជាភាពជាដៃគូយុទ្ធសាស្ត្រក្នុងឆ្នាំ២០១៣ ។ បារាំងជាដៃគូពាណិជ្ជកម្មអឺរ៉ុបធំទី៥របស់វៀតណាម ដោយទំហំពាណិជ្ជកម្មក្នុងឆ្នាំ២០២៣ កើនដល់៤,៨ពាន់លានដុល្លារ ។ ក្នុងរយៈពេល ៨ខែឆ្នាំនេះ ចំណូលបានឈានដល់ជាង៣,៤ពាន់លានដុល្លារ កើនឡើង ៦,៩ភាគរយធៀបនឹងរយៈពេលដូចគ្នាក្នុងឆ្នាំ២០២៣។ បារាំងជាប្រទេសផ្តល់ជំនួយ ODA ទ្វេភាគីអឺរ៉ុបនាំមុខគេដល់វៀតណាម ហើយវៀតណាមជាប់ចំណាត់ថ្នាក់លេខ២ក្នុងចំណោមប្រទេសដែលទទួលបាន ODA របស់បារាំងនៅអាស៊ី។ នៅបារាំងមានជនជាតិវៀតណាមប្រហែល ៣០ម៉ឺននាក់ ដែលជាសហគមន៍វៀតណាមធំជាងគេនៅអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2500.txt	គណបក្សប្រឆាំងរបស់អាហ្សង់ទីនបានទទួលជ័យជម្នះក្នុងការបោះឆ្នោតជ្រើសរើសប្រធានាធិបតី ជុំទី២ កាលពីថ្ងៃអាទិត្យម្សិលមិញ។ បេក្ខជនប្រធានាធិបតីមកពីគណបក្សនេះគឺ លោក Mauricio Macri ដែលទទួលសំឡេងនាំមុខគេ នឹងឡើងកាន់អំណាចជំនួសប្រធានាធិបតីចប់អាណត្តិលោកស្រី Christina Kirchner ។ នេះបើយោងតាម Al Jazeera ។	បេក្ខជនអភិរក្សមកពីគណបក្សប្រឆាំងលោក Mauricio Macri បានឈ្នះលើបេក្ខជនមកពីគណបក្សកាន់អំណាច លោក Daniel Scioli ក្នុងជុំទី២ នៃការបោះឆ្នោតជ្រើសរើសប្រធានាធិបតីថ្មី។ ជ័យជម្នះនេះបាននាំមកដល់ទីបញ្ចប់នៃការដឹកនាំប្រទេសរយៈពេល១២ឆ្នាំរបស់ក្រុមឆ្វេងនិយមក្រោមអាណត្តិប្រធានាធិបតីចាស់លោកស្រី Christina Kirchner និងប្ដីរបស់លោកស្រីគឺលោក Nestor Kirchner ។ យោងតាមគណៈកម្មាការរៀបចំការបោះឆ្នោតរបស់អាហ្សង់ទីន ក្នុងការបោះឆ្នោតជុំទី២នេះ លោក Mauricio Macri ទទួលបានសំឡេងចំនួន៥៣ភាគរយ ឯលោក Daniel Scioli ទទួលបានការគាំទ្រចំនួន៤៧ភាគរយ។ សូមបញ្ជាក់ថា កាលពីការបោះឆ្នោតជុំទី១ នៅខែតុលា Daniel Scioli គឺជាអ្នកនាំមុខ ហើយលោក Mauricio Macri ស្ថិតនៅលំដាប់ទី២។ បន្ទាប់ពីការចេញលទ្ធផលនៅថ្ងៃអាទិត្យ លោក Daniel Scioli បានប្រកាសទទួលស្គាល់បរាជ័យ។ ថ្លែងទៅកាន់អ្នកគាំទ្រ លោក Daniel Scioli និយាយថា ប្រធានាធិបតីថ្មីបានជ្រើសរើសរួចហើយគឺ លោក Mauricio Macri។ លោក Daniel Scioliគឺជាអភិបាលខេត្តក្នុងប្រទេសអាហ្សង់ទីននិងជាមនុស្សមានឥទ្ធិពលមួយរូប ហើយរូបលោកត្រូវបានជ្រើសរើសដោយប្រធានាធិបតីចប់អាណត្តិលោកស្រី Cristina Kirchnerជាអ្នកស្នងតំណែងលោកស្រីបន្ទាប់កាន់អំណាចជិត១០ឆ្នាំ។ ឯលោក Macriវិញ ក៏ជាអភិបាលក្រុងម្នាក់ផងដែរ។ គួររម្លឹកថា អាហ្សង់ទីន ជាប្រទេសមានសេដ្ឋកិច្ចធំលំដាប់ទី៣ក្នុងតំបន់ បន្ទាប់ពីប្រេស៊ីលនិងមិុចស៊ីកូ។ ប៉ុន្តែ ប្រទេសនេះបានប្រឈមមុខនឹងបញ្ហាសេដ្ឋកិច្ចជាច្រើនសម្រាប់ប្រធានាធិបតីថ្មីដោះស្រាយ ដូចជាអតិផរណា ការកើនឡើងតម្លៃរូបិយវត្ថុក្នុងស្រុក ជាពិសេសបំណុលដែលតាមយាយីយ៉ាងខ្លាំង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2501.txt	ប្រធានគណបក្សសង្គ្រោះជាតិ លោក សម រង្ស៊ី បានរិះគន់គណបក្សប្រជាជនកម្ពុជាចំៗថា ជាបក្សដែលធ្វើរដ្ឋប្រហាររដ្ឋធម្មនុញ្ញ។ លោករិះគន់បែបនេះ ដោយសារលោកអះអាងថា គណបក្សប្រជាជនកម្ពុជា បានធ្វើអំពើសហាវយង់ឃ្នង់មកលើគណបក្សសង្គ្រោះជាតិ។	នៅប៉ុន្មាននាទីមុននេះ លោក សម រង្ស៊ី បានចោទគណបក្សប្រជាជនកម្ពុជាថា ធ្វើរដ្ឋប្រហាររដ្ឋធម្មនុញ្ញ។ លោកនិយាយដូច្នេះដោយសំអាងទៅលើព្រឹត្តិការណ៍ចាប់ខ្លួន លោក ហុង សុខហូរ ដាក់ពន្ធនាគារ អំពើហិង្សាលើអ្នកតំណាងរាស្ត្រគណបក្សប្រឆាំងពីររូប ការដកលោក កឹម សុខា ចេញពីតំណែងអនុប្រធានទី១ នៃរដ្ឋសភា និងការដករូបលោកចេញពីសមាជិកភាពរដ្ឋសភា។ «ទង្វើទាំងអស់នេះ ឈានទៅដល់ការបញ្ចប់តួនាទីរបស់គណបក្សប្រឆាំងតែមួយគត់ ដែលមានអសនៈក្នុងរដ្ឋសភា ហើយបង្ហាញថាប្រទេសកម្ពុជា បានវិលត្រឡប់ទៅរកប្រព័ន្ធបក្សតែមួយ ដូចមុនថ្ងៃចុះហត្ថលេខាលើកិច្ចព្រមព្រៀងសន្តិភាពទីក្រុងប៉ារីស ឆ្នាំ ១៩៩១។ ទង្វើទាំងអស់នេះ ពីសំណាក់គណបក្សប្រជាជនកម្ពុជា គឺជារដ្ឋប្រហាររដ្ឋធម្មនុញ្ញ ដែលនាំមកនូវផលប៉ះពាល់ផ្លូវច្បាប់ និងផ្លូវនយោបាយ ដូចរដ្ឋប្រហារយោធា ដែលពួកគេបានធ្វើនៅថ្ងៃ ៥-៦ កក្កដា ឆ្នាំ ១៩៩៧ អ៊ីចឹងដែរ»។ នេះជាការបញ្ជាក់របស់លោក សម រង្ស៊ី។ តាមរយៈទំព័រហ្វេសប៊ុករបស់ខ្លួន លោក សម រង្ស៊ី បានបញ្ជាក់យ៉ាងនេះទៀតថា៖«ផលប៉ះពាល់ចម្បង គឺបំផ្លាញដំណើរការប្រជាធិបតេយ្យ ដែលមានធានាក្នុងកិច្ចព្រមព្រៀងសន្តិភាពទីក្រុងប៉ារីស ចុះហត្ថលេខាដោយ ១៨ ប្រទេសជាមិត្ត ដោយមានការគាំទ្រពីអង្គការសហប្រជាជាតិ ផងដែរ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2502.txt	សារព័ត៌មានបារាំង Le Monde បានផ្សាយឲ្យដឹងថា ចំនួនអ្នកស្លាប់បានកើនដល់១៤០នាក់ហើយនៅក្នុងការវាយប្រហារភេរវកម្មនៅប៉ារីស។	អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2503.txt	រដ្ឋាភិបាលក្រុងវ៉ាស៊ិនតោន បានអះអាងខ្លួនថាបានបញ្ជូនយន្តហោះទម្លាក់គ្រាប់ពីរគ្រឿងក្នុងការហោះហើរនៅក្នុងតំបន់ជម្លោះសមុទ្រចិនខាងត្បូងដោយសុវត្ថិភាព។ នេះ គឺជាប្រតិបត្តិការទី២ហើយ ដែលអាមេរិក បានបញ្ជូនកងទ័ពរបស់ខ្លួនមកកាន់សមុទ្រចិនខាងត្បូង ទោះបីជាចិន បានព្រមានថា នឹងមានសង្គ្រាមនឹងគ្នាក៏ដោយ។	លោក មុំ ពិទូរ្យ លម្អិតព័ត៌មាននេះ មន្ទីរបញ្ចកោណអាមេរិក បានបញ្ជាក់ថា យន្តហោះទម្លាក់គ្រាប់ប្រភេទ B52ពីរគ្រឿងរបស់អាមេរិក បានហោះហើរដោយសុវត្ថិភាពនៅក្បែរកោះសិប្បនិម្មិតរបស់ចិនដែលសាងសង់នៅក្នុងតំបន់ជម្លោះសមុទ្រចិនខាងត្បូងកាលពីថ្ងៃទី០៨-០៩ ខែវិច្ឆិកាកន្លងទៅ។ ប្រតិបត្តិការនេះ ក៏ត្រូវបានភ្ជាប់ទំនាក់ទំនងជាមួយនឹងមន្ត្រីគ្រប់គ្រងចិននៅក្នុងតំបន់នោះផងដែរ ដោយមិនមានការគំរាមកំហែងណាមួយត្រូវបានធ្វើឡើងនោះឡើយ។ សូមរម្លឹកបន្តិចថា កាលពីចុងខែតុលាកន្លងទៅ រដ្ឋាភិបាលអាមេរិក ក៏បានបញ្ជូននាវាចម្បាំងមកកាន់ តំបន់ជម្លោះសមុទ្រចិនខាងត្បូងដោយជោគជ័យផងដែរ ។ ប្រតិបត្តិការនោះ បានធ្វើឲ្យរដ្ឋអាស៊ានមួយ ចំនួនបានសម្តែងការសាទរ ខណៈចិន មានការភ្ញាក់ផ្អើល និង ព្រមានការប៉ះទង្គិចគ្នា។ តែ ប្រតិបត្តិការពេលនោះ គឺអាមេរិក បានបញ្ជាក់ថាធ្វើឡើងដើម្បីអនុវត្តសិទ្ធិសេរីភាពតាមដែនសមុទ្រប៉ុណ្ណោះ។ បើតាមការអះអាងរបស់អ្នកនាំពាក្យមន្ទីរបញ្ចកោណលោកមេបញ្ជាការ Bill Urban ប្រតិបត្តិការចុង ក្រោយនេះ ពោលគឺការហោះហើរនៃយន្តហោះទម្លាក់គ្រាប់ បានធ្វើឡើងនៅពាក់កណ្តាលអាធ្រាត្រ ថ្ងៃទី០៨-០៩ វិច្ឆិកានៅក្បែរតំបន់កោះស្ព្រាតលីដែលស្ថិតនៅមិនឆ្ងាយពីកោះសិប្បនិម្មិតរបស់ចិន។ ហើយ ប្រតិបត្តិការលើកនេះ គឺជាការអនុវត្តសិទ្ធិសេរីភាពនៃការហោះហើរ។ មានន័យថា នៅពេលនេះអាមេរិក បានសម្រេចប្រតិបត្តិការពីរផ្សេងគ្នារបស់ខ្លួនទាំងដែនអាកាស និង ដែនសមុទ្រ ក្រោមស្លាកនៃការអនុវត្តច្បាប់អន្តរជាតិ នៅលើតំបន់សមុទ្រចិនខាងត្បូង។ អ្វីដែលគួរឲ្យកត់សម្គាល់នោះ ប្រតិបត្តិការទាំងពីរលើកនេះ ធ្វើឡើងស្របពេលដែលលោកប្រធានាធិបតី អាមេរិក បារ៉ាក់ អូប៉ាម៉ា ត្រៀមនឹងចូលរួមកិច្ចប្រជុំកំពូលAPEC នៅហ្វីលីពីន និង កិច្ចប្រជុំជាមួយនឹងអាស៊ាននៅម៉ាឡេស៊ីផងដែរ។ ក៏ប៉ុន្តែ អ្នកនាំពាក្យសេតវិមាន លោក Josh Earnest បានបញ្ជាក់ថា គេ នៅមិនទាន់ដឹងថា លោក អូបាម៉ា នឹងលើកយកបញ្ហាសមុទ្រចិនខាងត្បូងនៅក្នុងរបៀបវារៈរបស់ខ្លួននៅ ឡើយនោះទេ។ យ៉ាងណាក៏ដោយ គេសង្កេតឃើញចិន ដែលជាភាគីតែមួយគត់ដែលបានទាមទារដែនអធិបតេយ្យ នៅក្នុងតំបន់ជម្លោះស្ទើរតែទាំងស្រុងនោះ ហាក់ដូចជារក្សាភាពស្ងប់ស្ងាត់ក្នុងការបញ្ចេញនូវកងកម្លាំង ដើម្បីប្រឈមជាមួយនឹងវត្តមានរបស់កងទ័ពអាមេរិក។ តែកន្លងមក ចិនធ្លាប់បានព្រមានថាសង្គ្រាម អាចនឹងផ្ទុះឡើង បើអាមេរិក នៅតែបន្តសកម្មភាពរបស់ខ្លួននៅក្នុងតំបន់សមុទ្រចិនខាងត្បូង។ សូមបញ្ជាក់ថា ជម្លោះសមុទ្រចិនខាងត្បូង គឺជាជម្លោះដែនអធិបតេយ្យរវាងរដ្ឋអាស៊ានបួនដូចជាព្រុយណេ ម៉ាឡេស៊ី ហ្វីលីពីន និង វៀតណាម ជាមួយនឹងចិន។ តែចុងក្រោយនេះ ដោយសារតែចិននៅតែ បន្តសកម្មភាពនៃការចូលទៅកាន់កាប់ដោយឯកតោភាគី ដែលធ្វើឲ្យមានការព្រួយបារម្ភជុំវិញការធ្វើនាវាចរណ៍តាមដែនសមុទ្រ អាមេរិក រួមជាមួយនឹងសម្ពន្ធ័ខ្លួនដូចជាអូស្ត្រាលី និង ជប៉ុនកំពុងតែលូកដៃ ចូលជ្រៅដើម្បីអន្តរាគមន៍ក្រោមរូបភាពធានាសន្តិសុខ និង សេរីភាពដែនសមុទ្រ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2504.txt	មេបក្សប្រឆាំងសម្ព័ន្ធជាតិដើម្បីប្រជាធិបតេយ្យលោកស្រី អ៊ុងសាន ស៊ូជី បានផ្ញើលិខិតទៅកាន់លោកប្រធានាធិបតីថេន សេន ប្រធានសភា លោក ស្វេ ម៉ាន់ និង លោក ឧត្តមសេនីយ៍ Min Aung Hlaing ដើម្បីពិភាក្សាលើបញ្ហាផ្សះផ្សារជាតិ។ លិខិតនេះធ្វើឡើងក្រោយពេល ដែលសហភាពគណៈកម្មាធិការរៀបចំការបោះឆ្នោតមីយ៉ាន់ម៉ា បានប្រកាសលទ្ធផលជាបឋមថាបក្សលោកស្រី បានទទួលជ័យជម្នះក្នុងការបោះឆ្នោតកាលពីថ្ងៃអាទិត្យកន្លងនេះ។ នេះបើយោងតាមសារព័ត៌មាន The Myanmar Times ។	ក្នុងលិខិតជាភាសាមីយ៉ាន់ម៉ា និង ត្រូវបានគេបកប្រែបាននិយាយថា៖ «ការអនុវត្តសិទ្ធិរបស់ប្រជាពល រដ្ឋ ដែលបានបង្ហាញតាមរយៈការបោះឆ្នោតសកលកាលពីថ្ងៃទី៨ វិច្ឆិកាដោយសន្តិភាព និង តម្លាភាព គឺពិតជាមានសារសំខាន់ណាស់សម្រាប់មុខមាត់ជាតិ និង សុភមង្គលរបស់ប្រជាពលរដ្ឋ។ ជុំវិញបញ្ហានេះ ខ្ញុំ (លោកស្រី ស៊ូជី ) សូមស្នើដោយការគោរព ដើម្បីរៀបចំកិច្ចប្រជុំមួយនៅសប្តាហ៍ក្រោយ«។ មន្ត្រីជាន់ខ្ពស់បក្សសម្ព័ន្ធជាតិដើម្បីប្រជាធិបតេយ្យ លោក Win Htein បានថ្លែងប្រាប់សារព័ត៌មាន The Myanmar Time ថា មេដឹកនាំបក្សប្រឆាំងលោកស្រីអ៊ុងសានសូជី បានផ្ញើលិខិតមួយទៅកាន់លោក ប្រធានាធិបតីថេន សេន ប្រធានសភាលោក ស្វេម៉ាន់ និង លោកឧត្តមសេនីយ៍ Min Aung Hlaing ។ បើតាមការអះអាងរបស់មន្ត្រីជាន់ខ្ពស់បក្សប្រឆាំងរូបនេះ លិខិតនេះ ធ្វើឡើងក្នុងគោលបំណងដើម្បី ពិភាក្សាពីផ្សះផ្សារជាតិ ខណៈ ក្រោយការបោះឆ្នោត សភាការណ៍មីយ៉ាន់ម៉ា ហាក់ដូចជាមានភាព ស្ងប់ស្ងាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2505.txt	ក្រោយព្រឹត្តិការណ៍ថ្ងៃ ៩ខែកញ្ញាឆ្នាំ ២០០១ ពិភពលោកចាប់ផ្តើមស្ថិតក្រោមការគំរាមកំហែងកាន់តែខ្លាំងពីក្រុមភេរវជន។ ករណីវាយប្រហារកណ្តាលរដ្ឋធានីប៉ារីស ប្រទេសបារាំងម្សិលមិញនេះបានក្លាយជាសញ្ញាប្រកាសអាសន្នថ្មី។ តែបញ្ហាសន្តិសុខនេះជាមេរៀននិងបទពិសោធន៍សំខាន់បំផុតសម្រាប់សហភាពអឺរ៉ុបទាំងមូល និងអាស៊ានដែលមានសន្តិសុខផុយស្រួយស្រាប់នោះ។	ទោះប្រទេសទាំង២៨ស្ថិតក្នុងសហភាពនយោបាយមួយមែន តែការសហការផ្នែកសន្តិសុខ ការចែករម្លែករបាយការណ៍ចារកម្ម ស្ថិតក្នុងស្ថានភាពមួយទន់ខ្សោយនៅឡើយ។ រដ្ឋអឺរ៉ុបនីមួយៗដឹងច្បាស់ខ្លួនឯងហើយថា ខ្លួនស្ថិតក្រោមការគំរាមកំហែងរបស់ក្រុមភេរវជនខ្លាំងដែរ។ ដូចដែលឃើញស្រាប់ បារាំងរងការវាយជាបន្តបន្ទាប់ជាប់ៗគ្នារាប់ចាប់ពីការសម្លាប់រង្គាលទស្សនាវដ្តីត្លុក Charlie Hebdo , ការវាយប្រហារលើហាងមួយ និងការសម្លាប់ប៉ូលិស ជនជាតិ ជ្វីវ និងអ្នកកាសែតជាដើម។ ដែលករណីនេះអាចជាសញ្ញាមួយសម្រាប់រដ្ឋអឺរ៉ុបផ្សេងទៀតឲ្យមានការប្រុងប្រយ័ត្ន បង្កើនការរឹតបន្តឹងសន្តិសុខ និងការសហការគ្នាដើម្បីប្រឆាំងបញ្ហាភេរវកម្ម។ ជុំវិញការកើនឡើងចលនាជ្រុលនិយមនិងភេរវកម្ម អ្នកជំនាញបានផ្តល់ប្រឹក្សាឲ្យរដ្ឋសមាជិកសហភាពអឺរ៉ុបចាប់ផ្តើមគ្រប់គ្រងព្រំដែនដើម្បីកំណត់មុខសញ្ញាប្រជាជនចេញចូលទៅតំបន់មជ្ឈិមបូព៌ា ជាពិសេសឆ្លងកាត់ព្រំដែនតួកគី។ ប្រជាជនអឺរ៉ុបមិនតិចជាង១ពាន់នាក់ឡើយដែលចាកចេញពីប្រទេសខ្លួនដើម្បីធ្វើចូលរួមធ្វើសង្គ្រាមសាសនាដោយលួចឆ្លងតាមប្រទេសតួកគី ហើយពួកនេះនឹងបង្កបញ្ហានៅពេលដែលពួកគេត្រលប់មកស្រុកវិញ។ តាមពិតទៅច្រកព្រំដែនតួកគី មិនត្រឹមតែជាចំណុចស្នូលនៃការឆ្លងកាត់ចេញចូលទៅមជ្ឈិមបូព៌ានិងឆ្លងចូលមកអឺរ៉ុបប៉ុណ្ណោះទេ តែក្រុមភេរវជនក៏ប្រើប្រាស់ច្រកព្រំដែនតួកគីដែលជាប់ស៊ីរីដើម្បីលក់ប្រេងឲ្យលោកខាងលិចមួយចំនួនដែរ។ ដូច្នេះ ក្រោយការវាយប្រហារដោយភេរវជនដ៏ធំនេះកើតឡើង សមាជិកសហភាពអឺរ៉ុបគួរប្រញាប់ប្រញាល់ជជែកនិងពិភាក្សាគ្នារកដំណោះស្រាយមួយសមស្របទប់ស្កាត់បញ្ហាដដែលនេះផង។ ការត្រួតពិនិត្យកែប្រែលិខិតបទដ្ឋានផ្សេងៗរបស់សហភាពអឺរ៉ុប ដើម្បីជំរុញការកាត់ផ្តាច់ចរន្តលុយរបស់ក្រុមភេរវជន ការឆ្លងដែនរបស់ប្រជាជនអឺរ៉ុបទៅធ្វើសង្គ្រាមជីហាតនៅមជ្ឈិមបូព៌ា និងចលនាឧក្រិដ្ឋកម្មឆ្លងដែនផ្សេងទៀតផងជារឿងអាទិភាពដែលរដ្ឋអឺរ៉ុបត្រូវផ្តោតការយកចិត្តទុកដាក់ពេលនេះ។ យ៉ាងណាក៏ដោយ បញ្ហាដែលកើតមានឡើងនៅបារាំងអាចជាមេរៀននិងបទពិសោធន៍សំខាន់សម្រាប់សហភាពអឺរ៉ុបទាំងមូលនិងអង្គការតំបន់ដូចជាសហគមន៍អាស៊ាន។ ប្រទេសអាស៊ានទាំង១០ដែលកំពុងត្រៀមខ្លួនស្វាគមន៍សមាហរណកម្មសេដ្ឋកិច្ច បើករបាំងពន្ធគយ ទទួលលំហូរកម្លាំងពលកម្មពីប្រទេសមួយទៅប្រទេសមួយក្នុងតំបន់នោះចាំបាច់ត្រូវសិក្សាដោយយកចិត្តទុកដាក់ពីបញ្ហាសន្តិសុខរបស់អឺរ៉ុបនិងសំណុំរឿងភេរវកម្មនេះ។ ជាការពិតដែលថារដ្ឋទាំង១០មានវិធានការ និងការសហការដើម្បីប្រឆាំងភេរវកម្មនិងទប់ស្កាត់បទឧក្រិដ្ឋឆ្លងដែនជាដើម ប៉ុន្តែនិយាយជារួមវាមិនសូវមានប្រសិទ្ធភាពនោះឡើយ។ ប្រទេសមួយចំនួនក្នុងតំបន់នៅប្រឈមបញ្ហាជម្លោះប្រដាប់អាវុធ និងចលនាក្រុមឥស្លាមជ្រុលនិយមស្រាប់ដូចភាគខាងត្បូងប្រទេសថៃ បញ្ហាជម្លោះភាគខាងត្បូងហ្វីលីពីន កោះអាឆេឥណ្ឌូនេស៊ី បញ្ហាចលនាជម្លោះជនជាតិនៅតាមរដ្ឋនៅមីយ៉ាន់ម៉ាជាដើម។ ហើយម្យ៉ាងប្រជាជនឥស្លាមនៃបណ្តាប្រទេសអាស៊ានមិនតិចទេដែលចេញទៅច្បាំងក្នុងសង្គ្រាមជីហាតនៅស៊ីរីនិងអ៊ីរ៉ាក់ក្នុងរយៈពេលចុងក្រោយនេះ។ សូមទាញការចាប់អារម្មណ៍បន្តិចដែរ ក្រោយការវាយប្រហារថ្ងៃ ១១ កញ្ញា ឆ្នាំ ២០០១ គេឃើញការវាយប្រហាររបស់ក្រុមភេរវជនទ្រង់ទ្រាយធំចំនួន២លើកក្នុងឆ្នាំ២០០២ និងឆ្នាំ ២០០៥ នៅកោះបាលីឥណ្ឌូនេស៊ី ដែលកាលនោះការវាយប្រហារដោយគ្រាប់បែកនេះបានសម្លាប់អ្នកទេសចររាប់រយនាក់ផងដែរ។ ហើយអ្វីដែលពញ្ញាក់អារម្មណ៍ និងបញ្ជាក់ថាការគ្រប់គ្រងសន្តិសុខនិងប្រឆាំងភេរវកម្មនៅអាស៊ានទន់ខ្សោយគឺការវាយប្រហារនៅទីសក្ការៈហិណ្ឌូ Erawan សម្លាប់មនុស្សច្រើនជាង២០នាក់កណ្តាក្រុងបាងកក។ ជនបង្កបានឆ្លើយអះអាងថាខ្លួនឆ្លងដែនពីវៀតណាម ចូលឡាវ បន្តមកកម្ពុជា និងឆ្លងទៅទឹកដីថៃយ៉ាងងាយស្រួលដោយសូកលុយមន្ត្រីព្រំដែនព្រោះខ្លួនប្រើលិខិតឆ្លងដែនក្លែងក្លាយ។ រឿងបែបនេះអាចថាមិនមែនជារឿងថ្មីសម្រាប់ប្រទេសខាងលើនេះឡើយ ហើយបើគ្មានចំណាត់ការរឹងមាំដោះស្រាយនិងទប់ស្កាត់ករណីបែបនេះទេ បញ្ហាសន្តិសុខនៅអាស៊ានអាចប្រឈមគ្រោះថ្នាក់ខ្លាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2506.txt	ក្រុមអ្នកសង្កេតការណ៍មកពីអឺរ៉ុបដែលបានឃ្លាំមើលការបោះឆ្នោតនៅមីយ៉ាន់ម៉ា បានសរសើរពីដំណើរការរាប់សន្លឹកឆ្នោត ថាមានភាពល្អប្រសើរនិងតម្លាភាព។ ប៉ុន្តែក្រុមអ្នកសង្កេតការណ៍ដដែល ក៏បានលើកឡើងពីចំណុចមួយចំនួនដែលត្រូវកែលំអឱ្យកាន់តែប្រសើរផងដែរ។	លោក មុំ ពិទូរ្យ លម្អិតព័ត៌មាននេះ ក្នុងសន្និសីទសារព័ត៌មានមួយក្នុងទីក្រុងយ៉ាំងហ្គោន នៅថ្ងៃអង្គារនេះ លោក Alexander Graf Lambsdorff ប្រធានប្រតិភូអ្នកសង្កេតការណ៍ បានសរសើរពីការរៀបចំដំណើរការបោះឆ្នោតរបស់មីយ៉ាន់ម៉ា។ លោកថា ដំណើរការរាប់សន្លឹកឆ្នោត ដែលអាចបញ្ចប់ក្នុងរយៈពេលច្រើនខែខាងមុខ គឺមានតម្លាភាព។ ក្រុមអ្នកសង្កេតការណ៍នឹងបន្តស្ថិតនៅរហូតដល់ថ្ងៃទី២ ខែធ្នូ ដើម្បីឃ្លាំមើលការរាប់សន្លឹកឆ្នោតនិងការទទួលនិងដោះស្រាយពាក្យបណ្ដឹងនានា។ ជាមួយគ្នានេះដែរ លោក Alexander បន្តថា ការបោះឆ្នោតឆ្នាំ២០១៥នេះ គឺជាចំនុចរបត់ជាប្រវត្តិសាស្ត្រមួយក្នុងដំណើរការផ្លាស់ប្ដូរបែបលទ្ធិប្រជាធិបតីរបស់មីយ៉ាន់ម៉ា។ ការបោះឆ្នោតមានភាពរលូន ហើយអ្នកបោះឆ្នោតបានសម្រេចចិត្តជាមួយនិងជម្រើសផ្សេងៗគ្នា។ យ៉ាងណាក៏ដោយ ក្រុមអ្នកសង្កេតការណ៍អឺរ៉ុប ក៏បានលើកពីចំណុចមួយចំនួនសម្រាប់ការបោះឆ្នោតឱ្យកាន់តែល្អប្រសើរទៀត។ ចំណុចដែលត្រូវកែលំអមានដូចជា ការបង្កើនចំនួនបេក្ខជនតំណាងរាស្ត្រជាស្ត្រី និងជនជាតិមូស្លីមដែលមានចំនួនទាបនៅឡើយ។ ហើយមួយវិញទៀត គឺការពង្រីកចំនួនស្ត្រីឲ្យចូលរួមក្នុងវិស័យនយោបាយ។ ការរួមបញ្ចូលជនជាតិរ៉ូហ៊ីងយ៉ាក្នុងដំណើរការនយោបាយក៏ត្រូវបានលើកជាអនុសាសន៍ផងដែរ។ ម្យ៉ាងវិញទៀត ក្រុមអ្នកសង្កេតការណ៍បានបញ្ជាក់ពីនីតិវិធីដោះស្រាយពាក្យបណ្ដឹង ដែលមិនគួរដោះស្រាយដោយគណកម្មាការបោះឆ្នោតសហភាពនោះទេ តែគួរមានគណកម្មាការឯករាជ្យណាមួយសម្រេចពីវិវាទកម្មនេះវិញ។ គួរបញ្ជាក់ថា ប្រជាជនមីយ៉ាន់ម៉ាប្រមាណ៣០លាននាក់បានទៅចូលរួមការបោះឆ្នោតជាប្រវត្តិសាស្ត្រកាលពីថ្ងៃអាទិត្យ ទី៨ វិច្ឆកា កន្លងទៅ។ ការរាប់សន្លឹកឆ្នោតជាបឋមបង្ហាញថា គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជី មានសំឡេងនាំមុខលើគណបក្សកាន់អំណាចរបស់ប្រធានាធិបតី ថេន សេន៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2507.txt	«បើសិនជាប្រជាជននៅតែភ័យខ្លាច មិនហ៊ានផ្លាស់ប្តូរ តាមរយៈការបោះឆ្នោតពេលនេះ ពួកគេនឹងបន្តស្ថិតក្នុងភាពភ័យខ្លាចជារៀងរហូត។ លោកស្រីថា៖ «តើមានអ្វីដែលពួក គេភ័យខ្លាច? ដើម្បីឃើញការផ្លាស់ប្តូរមួយពិតប្រាកដ ប្រជាជននៅលើកោះមិនគួរភ័យ ខ្លាចទេ។ ហើយបើភ័យខ្លាចពេលនេះ ពួកគេនឹងបន្តរស់នៅជាមួយភាពភ័យខ្លាចកាន់ តែយូរ»។ សម្តីនេះត្រូវបានអ្នកស្រីប្រើប្រាស់នៅពេលយុទ្ធនាការបោះឆ្នោត។	«ជោគជ័យ ឬបរាជ័យ វាមិនសំខាន់ទេ។ អ្វីដែលសំខាន់ គឺឈ្នះ និងចាញ់យ៉ាងដូចម្តេច? អ្នកចាញ់ត្រូវទទួលចាញ់ដោយភាពក្លាហាន។ អ្នកឈ្នះត្រូវឈ្នះដោយថ្លៃថ្នូរ, ទន់ភ្លន់ និងម៉ឺងម៉ាត់។ នេះគឺជាប្រជាធិបតេយ្យពិតប្រាកដ»។ Victory or failure, that is not important. What is important is how we win or lose. Those who lose should bravely concede, while those who win should humbly celebrate the victory. That is a true democracy.។ សម្តីនេះត្រូវបានអ្នកស្រីប្រើប្រាស់ក្នុងដំណាក់កាលរាប់សន្លឹកឆ្នោត។ «ចាញ់ដោយក្លាហាន និងឈ្នះដោយថ្លៃថ្នូរ»។ Lose bravely and win humbly.។ សម្តីនេះត្រូវបានអ្នកស្រីប្រើប្រាស់ពេលកំពុងរាប់សន្លឹកឆ្នោត។ «ការបោះឆ្នោតលើកនេះ គឺជាឱកាសដ៏ធំសម្រាប់ការផ្លាស់ប្តូរនៅក្នុងប្រទេសរបស់យើង។ ឱកាសរបៀបនេះកើតឡើងតែពីរ ឬបីដងនៅក្នុងប្រវត្តិសាស្ត្ររបស់យើង។ ដូច្នេះ ខ្ញុំសូមនិយាយថា នេះគឺជាការទទួលខុសត្រូវរបស់ពលរដ្ឋនៃប្រទេសមីយ៉ាន់ម៉ាដែលត្រូវចាប់យកឱកាសនេះឲ្យបាន និងប្រើប្រាស់វាឲ្យត្រឹមត្រូវបំផុត»។ This election is a big chance for our country to change. This kind of chance only comes a few times in history. I would like to say that it is a responsibility for the people of Myanmar to grab this chance and use it right.។ សម្តីនេះត្រូវបានអ្នកស្រីប្រើប្រាស់ក្នុងអំឡុងពេលឃោសនាបោះឆ្នោត។ «កុំទុកឲ្យភាពភ័យខ្លាចរារាំងអ្នកកុំឲ្យធ្វើអ្វីដែលអ្នកយល់ថា វាត្រឹមត្រូវនោះ»។ You should never let your fears prevent you from doing what you know is right.។ នេះជាសម្តីរបស់អ្នកស្រីប្រើប្រាស់ជារឿយៗ។ «ខ្ញុំបាននិយាយហើយថា ខ្ញុំនឹងមានតួនាទីធំជាងប្រធានាធិបតីនៃប្រទេសមីយ៉ាន់ម៉ាទៅទៀត។ ខ្ញុំបានរៀបចំគម្រោងរួចរាល់អស់ហើយ»។ I have said I am going to be above the president,she told journalists in her garden on Thursday. I have already made plans.។ នេះគឺជាសម្តីរបស់អ្នកស្រីឆ្លើយតបទៅកាន់អ្នកកាសែតដែលសួរសំណួរថា តើអ្នកស្រីនឹងកាន់តំណែងជាអ្វីនៅពេលគណបក្សអ្នកស្រីឈ្នះឆ្នោត ប្រសិនបើរដ្ឋធម្មនុញ្ញហាមឃាត់អ្នកស្រីមិនឲ្យកាន់កាប់តំណែងជាប្រធានាធិបតីផងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2508.txt	សហរដ្ឋអាមេរិក បានទទូចឱ្យមានការធ្វើវិសោធនកម្មរដ្ឋធម្មនុញ្ញ ដែលបានរារាំងការឡើងធ្វើជាប្រធានាធិបតីរបស់ប្រធានគណបក្សប្រឆាំងលោកស្រី អ៊ុងសាន ស៊ូជី។ ។ អាមេរិកបានលើកឡើងថា នេះជារឿងចាំបាច់សម្រាប់ដំណើរការទៅមុខនៃលទ្ធិប្រជាធិបតេយ្យក្មេងខ្ចីមីយ៉ាន់ម៉ា បន្ទាប់ពីការបោះឆ្នោតជាប្រវត្តិសាស្ត្រកាលពីថ្ងៃអាទិត្យទី០៨ សប្ដាហ៍មុន។	កាលពីម្សិលមិញ លោកប្រធានាធិបតី បារ៉ាក់ អូបាម៉ា បានទូរសព្ទទៅកាន់លោកស្រី អ៊ុងសាន ស៊ូជី ដើម្បីអបអរសាទរជ័យជម្នះលោកស្រីក្នុងការបោះឆ្នោតនៅថ្ងៃទី៨ខែវិច្ឆិកាកន្លងទៅ។ បន្ទាប់មកទៀត សេតវិមាន ក៏បានលើកឡើងពីជំហានចាំបាច់ផ្សេងទៀតសម្រាប់លទ្ធិប្រជាធិបតេយ្យនៅមីយ៉ាន់ម៉ា ជាពិសេសបញ្ហាទាក់ទងនឹងការធ្វើវិសោធនកម្មរដ្ឋធម្មនុញ្ញ។ លោក Ben Rhodes ទីប្រឹក្សាទទួលបន្ទុកកិច្ចការបរទេសរបស់ប្រធានាធិបតី អូបាម៉ា បានថា ដំណើរការផ្លាស់ប្ដូរទៅកាន់លទ្ធិប្រជាធិបតេយ្យនៅក្នុងមីយ៉ាន់ម៉ា គឺចាំបាច់ត្រូវតែមានកំណែទម្រង់រដ្ឋធម្មនុញ្ញ។ លោកបន្តថា បើទោះបីជាមានការបោះឆ្នោតក៏ដោយ យោធាក៏ត្រូវគ្រប់គ្រងអាសនៈចំនួន២៥ភាគរយនៃសភាជាន់ទាប និងសភាជាន់ខ្ពស់នៃប្រទេសមីយ៉ានម៉ាដែរ។ ទាក់ទងនឹងតំណែងប្រធានាធិបតីនេះ លោកស្រី អ៊ុងសាន ស៊ូជី ត្រូវបានរដ្ឋធម្មនុញ្ញនៃមីយ៉ានម៉ា រារាំងមិនឲ្យលោកស្រីកាន់តំណែងនេះបានទេ ព្រោះតែស្វាមីរបស់អ្នកស្រីជាជនជាតិបរទេស (ជនជាតិអង់គ្លេស)។ មាន័យថាលោកស្រី គឺមិនមានឱកាសដឹកនាំប្រទេសក្នុងតំណែងជាប្រធានាធិបតីស្រប់ច្បាប់នោះទេ ប្រសិនបើក្រុមយោធាមិនព្រម។ តែបើមានភ្លើងខៀវពីក្រុមយោធា ពេលនោះ លោកស្រី អ៊ុងសាន ស៊ូជី អាចមានឱកាសស្របច្បាប់ក្នុងការដឹកនាំប្រទេសបាន។ យ៉ាងណាក៏ដោយ បើសិនជាមិនអាចក្លាយជាប្រធានាធិបតី លោកស្រី អ៊ុងសាន ស៊ូជី នឹងដើរផ្លូវមួយទៀត ពីព្រោះលោកស្រីធ្លាប់បានប្រាប់អ្នកសារព័ត៌មានថា លោកកស្រីនឹងទទួលបានតំណែងខ្ពស់ជាងតំណែងប្រធានាធិបតីទៅទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2509.txt	គណបក្សសម្ព័ន្ធជាតិដើម្បីប្រជាធិបតេយ្យ (NLD) របស់លោកស្រី អ៊ុងសាន ស៊ូជី បានឈ្នះសំឡេងលើសលុបក្នុងការបង្កើតរដ្ឋាភិបាលថ្មីហើយ។ នេះបើតាម BBC ដែលដកស្រង់សម្តីមន្ត្រីជាន់ខ្ពស់របស់គណៈកម្មាធិការជាតិរៀបចំការបោះឆ្នោតមីយ៉ាន់ម៉ា។ វាជាលទ្ធផលដែលកំណត់ថា រដ្ឋាភិបាលយោធានឹងមិនមានទៀតឡើយនៅមីយ៉ាន់ម៉ា។	មកទល់ពេលនេះ គណបក្សលោកស្រី ស៊ូជី ទទួលបានសំឡេងកៅអីជិត៨៥ភាគរយ នៃលទ្ធផលដែលបានប្រកាស។ ជាមួយលទ្ធផលនេះ គណបក្សប្រឆាំងទទួលបានកៅអី២៣៨ សម្រាប់សភាជាន់ទាប និងកៅអី១១០សម្រាប់សភាជាន់ខ្ពស់។ មានន័យថា គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី ស៊ូជី បានទទួលបានកៅអីចំនួនសរុប៣៤៨ ដែលគ្រប់គ្រាន់សម្រាប់បង្កើតរដ្ឋាភិបាលតែឯងបាន ដោយមិនចាំបាច់មានដៃគូឡើយ។ យ៉ាងណាមិញ ស្របពេលដំណើរការរាប់សន្លឹកឆ្នោតកំពុងបន្ត គណបក្សប្រឆាំងប្រហែលជាបន្តឈ្នះបានកៅអីទៀត។ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_251.txt	បេក្ខជនប្រធានាធិបតីបក្សសាធារណរដ្ឋលោក ដូណាល់ ត្រាំ និងបេក្ខជនបក្សប្រជាធិបតេយ្យលោកស្រី កាម៉ាឡា ហារីស បានយល់ព្រមចំពោះលក្ខខណ្ឌដោយ ABC News សម្រាប់ការជជែកដេញដោលលើកដំបូងរវាងអ្នកទាំងពីរ។	អតីតប្រធានាធិបតីអាម៉េរិកលោក ដូណាល់ ត្រាំ និងអនុប្រធានាធិបតីលោកស្រី កាម៉ាឡា ហារីស នឹងចូលរួមក្នុងការជជែកដេញដោលនៅស្ថានីយទូរទស្សន៍ ABC News នៅម៉ោង ៩យប់ថ្ងៃទី១០ ខែកញ្ញា (ម៉ោង៨ព្រឹក ថ្ងៃទី១១ ខែកញ្ញានៅទីក្រុងភ្នំពេញ)។ ភាគីទាំងពីរនៅថ្ងៃទី៤ ខែកញ្ញា បានយល់ព្រមតាមលក្ខខណ្ឌកំណត់របស់ ABC News ។ ព្រឹត្តិការណ៍នេះ នឹងអនុវត្តស្តង់ដារលក្ខខណ្ឌដូចគ្នាសម្រាប់ការជជែកដេញដោលរវាងលោក ត្រាំ និងលោកប្រធានាធិបតី ចូ បៃឌិន នៅលើកញ្ចក់ទូរទស្សន៍ CNN ក្នុងខែមិថុនា។ បើតាម ABC News កម្មវិធីនឹងមានរយៈពេល ៩០នាទី ដោយមានការសម្រាកចាក់ពាណិជ្ជកម្ម ២ដង។ បេក្ខជនទាំងពីរនឹងឈរនៅលើវេទិកាពេញមួយចប់កម្មវធី។ អ្នកទាំងពីរមិនមានសេចក្តីថ្លែងការណ៍បើកទេ ហើយត្រូវបានផ្តល់ពេល២ នាទីក្នុងម្នាក់ដើម្បីធ្វើសេចក្តីថ្លែងការណ៍បិទ។ ទន្ទឹមនេះ បេក្ខជនម្នាក់ៗទទួលបានប៊ិច ក្រដាសទទេមួយ និងដបទឹកមួយ។ បេក្ខជនទាំងពីរនាក់មិនត្រូវបានអនុញ្ញាតឱ្យនាំយកសម្ភារ ឬក្រដាសព្រាងជាលាយលក្ខណ៍អក្សរទៅកាន់វេទិកាពិភាក្សានោះទេ។ លោក ត្រាំ និងលោកស្រី ហារីស នឹងមានពេល២នាទីដើម្បីឆ្លើយសំណួររបស់អ្នកសម្របសម្រួល ២នាទីដើម្បីឆ្លើយតប និង១នាទីបន្ថែមដើម្បីបញ្ជាក់ ឬឆ្លើយតប។ លើសពីនេះ បេក្ខជនមិនត្រូវបានអនុញ្ញាតឱ្យសួរសំណួរគ្នាទៅវិញទៅមក និងមិនត្រូវបានអនុញ្ញាតឱ្យទាក់ទងជាមួយជំនួយការពួកគេទេអំឡុងពេលសម្រាក។ សាលនៃកិច្ចពិភាក្សានឹងមិនមានទស្សនិកជនទេ។ បន្ថែមពីនេះ មីក្រូហ្វូនរបស់បេក្ខជនត្រូវបានបើកនៅពេលដែលវាជាវេនរបស់ពួកគេដើម្បីនិយាយតែប៉ុណ្ណោះ។ ជំនួយការអនុប្រធានាធិបតីអាម៉េរិកពីមុន ចង់ផ្លាស់ប្តូរលក្ខខណ្ឋនេះដោយរំពឹងថាលោក ត្រាំ នឹងបង្ហាញពីភាពទន់ខ្សោយនៅពេលដែលមិនមានការអត់ធ្មត់ឆ្លើយសំនួរ។ គួរបញ្ជាក់ថា អតីតប្រធានាធិបតី ត្រាំ បានឈ្នះការបោះកាសនៅថ្ងៃទី៣ ខែកញ្ញាដើម្បីជ្រើសរើសលំដាប់និយាយ។ លោក ត្រាំ នឹងថ្លែងសុន្ទរកថាបិទបន្ទាប់ពីលោកស្រី ហារីស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2510.txt	បេក្ខជនប្រធានាធិបតីបក្សសាធារណរដ្ឋដ៏ល្បីនិងជាមហាសេដ្ឋីលោក Donald Trump ចាប់ផ្តើមបរិហារលោកបារ៉ាក់ អូបាម៉ា កាន់តែខ្លាំងជាងមុនជុំវិញយុទ្ធសាស្ត្រកម្ចាត់ក្រុមរដ្ឋឥស្លាម ក្រោយការវាយប្រហារនៅប៉ារីស។ លោកអំពាវនាវឲ្យមានការផ្លាស់ប្តូរនិងរើសមេដឹកនាំដែលឆ្លាតនិងម៉ឺនម៉ាត់ជាងលោកអូបាម៉ា។	ក្រោយការវាយប្រហារដោយភេរវកម្មនៅប៉ារីសសម្លាប់មនុស្សច្រើនជាង១៤០នាក់នោះ ក្រុមអ្នកនយោបាយបក្សសាធារណបានចាប់ផ្តើមងាកមកបរិហារគោលនយោបាយការបរទេសនិងយុទ្ធសាស្ត្រប្រកប់ដោយភាពស្ទាក់ស្ទើររបស់រដ្ឋបាលលោក បារ៉ាក់ អូបាម៉ា ក្នុងការកម្ចាត់ក្រុមរដ្ឋឥស្លាម។ អ្នកនយោបាយខ្លះចង់ឲ្យរដ្ឋបាលក្រុងវ៉ាស៊ីនតោន អន្តរាគមន៍ឲ្យប្រើទ័ពថ្មើជើងនៅស៊ីរីនិងអ៊ីរ៉ាក់ ខណៈអ្នកខ្លះទៀតកំពុងកេងចំណេញស្ថានការណ៍ដោយស្នើឲ្យមានការបញ្ឈប់ការទទួលយកជនភៀសខ្លួនមកពីមជ្ឈិមបូព៌ាជាដើម។ ចំណែកបេក្ខជនប្រធានាធិបតីមកពីបក្សសាធារណរដ្ឋដ៏ល្បីល្បាញព្រោះនិយាយស្តីមិនចេះគិតលោក Donald Trump បានវាយប្រហារលោក បារ៉ាក់ អូបាម៉ា ខ្លាំងៗម្សិលមិញនេះ។ អ្នកនយោបាយខាងលើបានលើកយកសម្តីលោក អូបាម៉ា ក្នុងបទសម្ភាសន៍ជាមួយសារព័ត៌មាន ABC ទាក់ទិននឹងការប្រយុទ្ធប្រឆាំងក្រុមរដ្ឋឥស្លាម។ ក្នុងបទសម្ភាសន៍ប៉ុន្មានម៉ោងមុនការវាយ្រហារនៅប៉ារីសនោះ លោក អូបាម៉ា បានអះអាងដោយក្រុមរដ្ឋឥស្លាមថា លោកមិនគិតថាក្រុមរដ្ឋឥស្លាមកំពុងកើនកម្លាំងទេ ហើយក្រុមនេះកំពុងតែធ្លាក់ចុះឥទ្ធិពល។ លោកបន្ថែមថា សម្ព័ន្ធអន្តរជាតិបានសម្រេចជោគជ័យហាមឃាត់មិនឲ្យក្រុមនេះបង្កើនកម្លាំងរបស់ខ្លួនបានទៀតឡើយ។ លោក Donald Trump ចម្អកឲ្យលោក អូបាម៉ាដែលហ៊ាននិយាយថា ក្រុមរដ្ឋឥស្លាមបន្តធ្លាក់ចុះឥទ្ធិពល តែក្រោយប៉ុន្មានម៉ោងក្រោយប៉ុណ្ណោះក្រុមនេះតាមអុកឡុកដល់ប្រទេសបារាំង។លោកបន្តថា ៖« អូបាម៉ាគឺអាក្រក់។ យើងត្រូវការការដឹកនាំដែលមានភាពម៉ឺងម៉ាត់ មានភាពឆ្លាតវៃជាងនេះ ហើយយើងត្រូវការវាឥឡូវនេះ»។ ក្រៅពីថ្លែងរិះគន់យុទ្ធសាស្ត្រលោក អូបាម៉ា ក្នុងការកម្ចាត់ក្រុមរដ្ឋឥស្លាម លោក ក៏បានបញ្ជាក់ជាថ្មីថាសហរដ្ឋអាមេរិកត្រូវ សាងសង់ជញ្ជាំងនិងរបងជាដើមដើម្បីការពារទឹកដីអាមេរិកពីក្រុមភេរវជននិងដើម្បីឲ្យអាមេរិកក្លាយជាប្រទេសអស្ចារ្យជាថ្មទៀត។ យ៉ាងណាក៏ដោយចុះយុទ្ធសាស្ត្រនិងគោលនយោបាយរបស់មហាសេដ្ឋីអចលនទ្រព្យរូបនេះដាក់ចេញដើម្បីទាក់ទាញអ្នកបោះឆ្នោត ហាក់បីដូចជារឿងកំប្លែងច្រើនជាង។ កន្លងមករដ្ឋបាលក្រុងវ៉ាស៊ីនតោនបានបញ្ជាក់ម្តងហើយម្តងទៀតថា ខ្លួនបន្តប្រើប្រាស់សង្គ្រាមផ្លូវអាកាសដើម្បីកម្ចាត់ក្រុមរដ្ឋឥស្លាម តែមិនបានបញ្ជាក់ថាខ្លួនមិនប្រើប្រាស់ទ័ពថ្មើរជើងឡើង។ម្យ៉ាងគេក៏តែងបង្ហាញពីការវិវត្តប្រកបដោយភាពវិជ្ជមានក្នុងសង្គ្រាមផ្លូវអាកាសប្រឆាំងភេរវជននេះដែរ។ ប៉ុន្តែជាក់ស្តែងក្រុមសកម្មប្រយុទ្ធរដ្ឋឥស្លាមនេះមិនមានថមថយឥទ្ធិពលឡើយ ហើយក្រុមនេះបានបន្តពង្រីកបណ្តាញរបស់ខ្លួននៅអាស៊ីខាងត្បូង អាស៊ីកណ្តាលនិងអាហ្វ្រិកថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2511.txt	តំណែងប្រធានាធិបតី មីយ៉ាន់មា ត្រូវជ្រើសរើសនៅខែមករា ហើយរដ្ឋាភិបាលបង្កើត២ ឬ៣ខែបន្ទាប់។ តែគេមិនទាន់ដឹងទេថា នរណាជាប្រធានាធិបតីនៃប្រទេស មីយ៉ានម៉ា នោះទេ។	ប្រធានាធិបតីនៃប្រទេស មីយ៉ាន់ម៉ា លោក ថេន សេន អបអរសាទរជ័យជម្នះរបស់អ្នកស្រី អ៊ុងសាន ស៊ូជី និងត្រៀមប្រគល់អំណាចដោយសន្តិវិធីជូនដល់គណបក្សប្រឆាំងដែលដឹកនាំដោយអ្នកស្រី អ៊ុងសាន ស៊ូជី។ នេះបើយោងតាមអ្នកនាំពាក្យរបស់ប្រធានាធិបតី ថេន សាន ថ្លែងប្រាប់វិទ្យុអូស្ត្រាលីនៅថ្ងៃទី១១ខែវិច្ឆិកានេះ។ បើយោងតាមវិទ្យុដដែល តំណែងប្រធានាធិបតីនឹងត្រូវជ្រើសរើសនៅខែមករាឆ្នាំ២០១៦ខាងមុខនេះ ហើយរដ្ឋាភិបាលថ្មីនឹងត្រូវបង្កើតឡើងនៅខែមិនា ឬខែមេសាឆ្នាំ២០១៦ខាងមុខ។ ទាក់ទងនឹងតំណែងប្រធានាធិបតីនេះ អ្នកស្រី អ៊ុងសាន ស៊ូជី ត្រូវបានរដ្ឋធម្មនុញ្ញនៃប្រទេស មីយ៉ានម៉ា រារាំងមិនឲ្យអ្នកស្រីកាន់តំណែងនេះបានទេ ព្រោះតែស្វាមីរបស់អ្នកស្រីជាជនជាតិបរទេស (ជនជាតិអង់គ្លេស)។ ត្រង់ចំណុចនេះ លោកស្រី អ៊ុងសាន ស៊ូជី ធ្លាប់បានប្រាប់អ្នកសារព័ត៌មានថា អ្នកស្រីនឹងទទួលបានតំណែងខ្ពស់ជាងតំណែងប្រធានាធិបតីទៅទៀត។ សរុបសេចក្តីមក គេមិនទាន់ដឹងទេថា តើអ្នកស្រីនឹងកាន់តំណែងអ្វីពិតប្រាកដនោះ។ តែអ្វីដែលគេដឹងច្បាស់ គឺថា ទោះជាអ្នកស្រីមិនអាចកាន់អំណាចជាប្រធានាធិបតីបានក៏ដោយ ក៏អ្នកស្រីនៅតែជាបុគ្គលដ៏មានអំណាចខ្ពស់បំផុតដើម្បីកាត់ចង្កូតដឹកនាំប្រទេស មីយ៉ានម៉ា នេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2512.txt	រដ្ឋមន្ត្រីការបរទេសចិន លោក វ៉ាង យី បានបង្ហាញពីជំនឿថា មីយ៉ាន់ម៉ានឹងបន្តរក្សាទំនាក់ទំនងល្អជាមួយចិនក្នុងពេលខាងមុខទៀត។ លោក វ៉ាង យី បានលើកឡើងដូចនេះ ក្នុងជំនួបជាមួយរដ្ឋមន្ត្រីការបរទេសមីយ៉ាន់ម៉ា លោក Wunna Maung Lwin ក្នុងខេត្ត យូណាន នៃប្រទេសចិន។	ក្នុងកិច្ចពិភាក្សាទ្វេភាគី កាលពីថ្ងៃពុធកន្លងទៅ រដ្ឋមន្ត្រីការបរទេសចិន លោក វ៉ាង យី បានសម្តែងការពេញចិត្តចំពោះដំណើរការបោះឆ្នោតនៅមីយ៉ាន់ម៉ាដែលធ្វើឡើងដោយរលូន ហើយលោកក៏បានស្នើឱ្យបន្តទំនាក់ទំនងរវាងប្រទេសទាំងពីរបន្តទៀត។ លោក វ៉ាងយី បានប្រាប់លោក Maung Lwin ថា ចិនចង់ឃើញស្ថិរភាព ការរួបរួមគ្នានិងការចុះសម្រុងក្នុងសង្គម ក៏ដូចជាការសាមគ្គីគ្នាក្នុងគ្រប់ភាគីដើម្បីការអភិវឌ្ឍន៍របស់មីយ៉ាន់ម៉ា។ លោក វ៉ាង បន្តថា ក្នុងពេលនេះ ចិននឹងបន្តជួយគាំទ្រមីយ៉ាន់ម៉ាបន្ថែមទៀត ហើយចិននឹងមិនផ្លាស់ប្ដូរគោលការណ៏ដែលបានធ្វើនាពេលកន្លងមកចំពោះការអភិវឌ្ឍន៍របស់មីយ៉ាន់ម៉ានោះទេ។ ជាការឆ្លើយតប លោក Maung Lwin បានបញ្ជាក់ពីគោលនយោបាយមិនផ្លាស់ប្ដូររបស់មីយ៉ាន់ម៉ាក្នុងទំនាក់ទំនងជាមួយចិន បើទោះបីជាមានការផ្លាស់ប្ដូរផ្ទៃក្នុងក៏ដោយ។ លោកក៏បានអរគុណចិនដែលតែងតែគោរពអធិបតេយ្យនិងបូរណភាពទឹកដីមីយ៉ាន់ម៉ា ក៏ដូចជា ការគាំទ្រទាំងឡាយរបស់ចិនចំពោះដំណើរការនយោបាយនិងការអភិវឌ្ឍន៍សេដ្ឋកិច្ច។ លើសពីនេះទៅទៀត លោក Maung Lwin បានសង្កត់ធ្ងន់ពីការប្ដេជ្ញាចិត្តរបស់រដ្ឋាភិបាលមីយ៉ាន់ម៉ាក្នុងការធ្វើការជាមួយចិនក្នុងការដោះស្រាយបញ្ហារួមគ្នាដូចជា ឧក្រិដ្ឋកម្មតាមព្រំដែន ភេវរកម្ម ដើម្បីរក្សាសន្តិភាព និងស្ថិរភាពតាមព្រំដែនប្រទេសទាំងពីរ។ គួរបញ្ជាក់ផងដែរថា ចិនមានសម្ព័ន្ធភាពយ៉ាងស្អិតរមួតជាមួយរដ្ឋាភិបាលយោធាមីយ៉ាន់ម៉ា ខណៈមីយ៉ាន់ម៉ាទទួលរងនូវការដាក់ទណ្ឌកម្មយ៉ាងធ្ងន់ធ្ងរពីសំណាក់ក្រុមប្រទេសលោកខាងកិច។ មិនតែប៉ុណ្ណោះ ចិនថែមទាំងមានឥទ្ធិពលយ៉ាងខ្លាំងទាំងនយោបាយនិងសេដ្ឋកិច្ចទៅលើរដ្ឋាភិបាលយោធាមីយ៉ាន់ម៉ា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2513.txt	ក្រុមរដ្ឋឥស្លាមបានបង្ហាញខ្សែរអាត់វីដេអូរបស់ខ្លួនថ្មីមួយដោយលើកនេះក្រុមនេះបានគំរាមវាយប្រហារបារាំងបន្ថែមទៀត បើសិនបារាំងមិនព្រមបញ្ឈប់វាយប្រហារទីតាំងខ្លួននៅស៊ីរី។ ការបង្ហោះវីដេអូគំរាមប្រជាជនបារាំងនេះកើតឡើងក្រោយពេលដែលក្រុមភេរវកម្មបានវាយប្រហារទីប្រជុំជនមានភោជនីយដ្ឋាន រង្គសាល ជាដើមនៅក្រុងប៉ារីសដោយសម្លាប់មនុស្សជាង១០០នាក់។ ហើយប្រធានាធិបតីបារាំងក៏ប្រកាសក្រុមរដ្ឋឥស្លាមនេះនៅក្រោយចលនានេះដែរ។ នេះបើយោងតាមសារព័ត៌មានរុស្ស៊ី RT។	ខណៈដែលប្រមុខរដ្ឋបារាំងលោក ហ្វ្រង់ស្វ័រ ហូឡង់ ប្រកាសថាក្រុមរដ្ឋឥស្លាមជាក្រុមដែលរៀបចំការវាយប្រហារសម្លាប់រង្គាលនៅកណ្តាលរដ្ឋធានីប៉ារីស ក្រុមរដ្ឋឥស្លាមក៏បានបង្ហាញវីដេអូគំរាមវាយប្រហារបារាំងបន្ថែមទៀតដែរ។ ក្រុមនេះគំរាមថា ប្រសិនបារាំងមិនបញ្ឈប់ការវាយប្រហារលើទីតាំងរបស់ខ្លួននៅស៊ីរីនិងអ៊ីរ៉ាក់ជាដើម។ នេះជាការគំរាមមួយថ្មីរបស់ក្រុមរដ្ឋឥស្លាមលើរដ្ឋាភិបាលនិងប្រជាជនបារាំង។ ខ្សែរអាត់វីដេអូរបស់ក្រុមរដ្ឋឥស្លាមនេះត្រូវបានបង្ហោះចេញប៉ុន្មានម៉ោងប៉ុណ្ណោះក្រោយក្រុមខ្មាន់កាំភ្លើងនិងក្រុមបំផ្ទុះគ្រាប់បែកបានបើកការវាយប្រហារសម្លាប់មនុស្សអស់ច្រើនជា១៤០នាក់នៅទីក្រុងប៉ារីសនៅពេលយប់។ ក្នុងវីដេអូនោះ សកម្មប្រយុទ្ធក្រុមរដ្ឋឥស្លាមបាននិយាយថា៖«ខណៈដែលក្រុមសម្ព័ន្ធអន្តរជាតិបន្តការវាយប្រហារដោយទម្លាក់គ្រាប់បែកលើទីតាំងក្រុមរដ្ឋឥស្លាម ពួកគេនឹងមិនអាចរស់នៅក្នុងសន្តិភាពបានឡើយ»។ ជនខាងលើនេះបានបន្ថែមថា ប្រជាជនទាំងនោះនឹងភ័យខ្លាចសូម្បីតែដើរទៅផ្សារ។ កាលពីព្រឹកមិញនេះ គេមិនទាន់សន្និដ្ឋានជារួមថាក្រុមណាមួយនៅពីក្រោយករណីវាយប្រហារដ៏នៅបារំាងនេះទេ ប៉ុន្តែគេបានលឺខ្មាន់កំាភ្លើងម្នាក់ស្រែកថា៖ «នេះសម្រាប់ប្រទេសស៊ីរី»។តែមកទល់ពេលនេះរដ្ឋាភិបាលបារំាងក៏បានប្រកាសរួចទៅហើយដែរថា ករណីវាយប្រហារនៅបារាំងពិតជាស្នាដៃរបស់ក្រុមរដ្ឋឥស្លាមនេះមែន។ ក្រុមភេរវជនទាំងនេះវាយប្រហារបារាំង ក៏ព្រោះថាបារាំងជាសមាជិកមួយក្នុងចំណោមសមាជិកស្ថាបនិកសម្ព័ន្ធអន្តរជាតិប្រឆាំងក្រុមរដ្ឋឥស្លាមនៅស៊ីរីនិងអ៊ីរ៉ាក់។ គេមិនទាន់អាចប៉ាន់ស្មានដឹងនៅឡើយទេ ថាចលនាវាយប្រហារយ៉ាងព្រៃផ្សៃបន្តបន្ទាប់គ្នារាប់ចាប់ពីដើមឆ្នាំនេះអាចនឹងបង្ខំឲ្យបារាំងផ្លាស់ប្តូរគោលជំហរនិងនយោបាយការបរទេសប្រឆាំងក្រុមភេរវជននៅមជ្ឈិមបូព៌ាឬយ៉ាងណានោះឡ់ើយ។ ប៉ុន្តែគេមើលឃើញថាបារាំងនឹងមិនផ្លាស់ប្តូរជំហររបស់ខ្លួនឡើយ ព្រោះការផ្លាស់ប្តូរដោយបញ្ឈប់ការកម្ចាត់ក្រុមរដ្ឋឥស្លាម អាចបង្ហាញពីភាពទន់ខ្សោយរបស់ខ្លួន។ ប៉ុន្តែរឿងដែលគេបារម្ភគឺចលនាប្រជាជនបារាំងមួយចំនួនដែលមាននិន្នាការស្តាំនិយម ព្រោះពួកគេអាចនឹងទាញយកបញ្ហានេះមកបញ្ឆេះការស្អប់ខ្ពើមនិងស្មារតីជាតិនិយមរើសអើងជនជាតិឥស្លាមនិងក្រុមជនភៀសខ្លួនផង។ សូមបញ្ជាក់ថា កន្លងមក បារាំងក៏បានសម្រេចចិត្តអន្តរាគមន៍យោធាប្រឆាំងទាហានផ្តាច់ខ្លួនឥស្លាមនៅក្នុងទឹកដីម៉ាលីកាលពីឆ្នាំ ២០១៣ ផងដែរ។ ហើយបច្ចុប្បន្ននេះកងទ័ពអាកាសបារាំងជាច្រើនពាន់នាក់បន្តយុទ្ធនាការវាយប្រហារទីតាំងក្រុមរដ្ឋឥស្លាមអ៊ីរ៉ាក់និងស៊ីរីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2514.txt	គណបក្សប្រឆាំងរបស់លោកស្រី អ៊ុងសាន ស៊ូជី បានទទួលសំឡេងគាំទ្រប្រមាណ៨០ភាគរយនៃសន្លឹកឆ្នោតដែលបានរាប់រួចក្នុងមណ្ឌលបោះឆ្នោតដែលមានប្រជាជនច្រើនក្នុងប្រទេសមីយ៉ាន់ម៉ា។ នេះបើយោងតាមអ្នកនាំពាក្យរបស់គណបក្សប្រឆាំងលោក Win Htein ដែលថ្លែងប្រាប់ទូរទស្សន៍សិង្ហបុរី Channel NewsAsia។	អ្នកនាំពាក្យដដែលបន្តថា ក្នុងតំបន់ដែលមិនសូវមានប្រជាជនច្រើន ដូចជា រដ្ឋមន និងរដ្ឋកាយិន គណបក្សសម្ព័ន្ធជាតិដើម្បីប្រជាធិបតេយ្យដណ្ដើមបានសំឡេងចំនួន៦៥ភាគរយ។ រីឯក្នុងតំបន់ Mandalayវិញ គណបក្សប្រឆាំងរបស់លោកស្រី អ៊ុងសាន ស៊ូជីក៏មានសំឡេងនាំមុខដាច់ដែរ៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2515.txt	លោកប្រធានាធិបតីមីយ៉ាន់ម៉ា ថេន សេន បានអបអរសាទរគណបក្សសម្ព័ន្ធជាតិដើម្បីប្រជាធិបតេយ្យ (NLD) របស់លោកស្រី អ៊ុងសាន ស៊ូជី ចំពោះជ័យជម្នះនៃការបោះឆ្នោតកាលពីថ្ងៃទី៨ ខែវិច្ឆិកា។ នេះបើតាមការផ្សាយរបស់កាសែត The Myanmar Times ។	គណបក្សសម្ព័ន្ធជាតិដើម្បីប្រជាធិបតេយ្យ (NLD) បានអះអាងនៅថ្ងៃនេះថា ពួកគេបានទទួលការអបអរសាទរដោយផ្ទាល់ពីសំណាក់លោក Ye Htut រដ្ឋមន្ត្រីក្រសួងព័ត៌មាន និងជាអ្នកនាំពាក្យប្រធានាធិបតី ដែលនិយាយក្នុងនាមលោក ថេន សេន។ NLD បាននិយាយថា លោកប្រធានាធិបតីបានអរគុណគណបក្សខ្លួនសម្រាប់កិច្ចសហការក្នុងដំណើរការបោះឆ្នោតកន្លងមក ហើយសន្យាផ្ទេរដំណែងដោយសន្តិវិធី បន្ទាប់លទ្ធផលបោះឆ្នោតនឹងត្រូវប្រកាសជាផ្លូវការដោយគណៈកម្មាធិការជាតិរៀបចំការបោះឆ្នោត។ NLD បានដកស្រង់សម្តីលោក Ye Htut ថា៖ «យោងតាមការប្រកាសលទ្ធផលរបស់គណៈកម្មាធិការជាតិរៀបចំការបោះឆ្នោត ខ្ញុំសូមអបអរសាទរ NLD ចំពោះការនាំមុខចំនួនអាសនៈ។ ដើម្បីគោរពតាមការសម្រេចចិត្តរបស់ពលរដ្ឋ រដ្ឋាភិបាលនឹងរៀបចំការផ្ទេរតំណែងប្រកបដោយសន្តិវិធី តាមពេលវេលាដែលកំណត់»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2516.txt	ការបោះឆ្នោតមីយ៉ាន់ម៉ាថ្ងៃទី០៨ ខែវិច្ឆិកា គឺជាវិញ្ញាសារសាកល្បងមួយដ៏សំខាន់សម្រាប់តេស្តកម្រិតនៃដំណើរឆ្ពោះទៅមុខនៃប្រទេសលទ្ធិប្រជាធិបតេយ្យវ័យក្មេងដែលធ្លាប់ចាក់ឬសដោយរបបយោធាជាច្រើន ទសវត្សរ៍។ ខណៈពេលដែលលទ្ធផលបង្ហាញជាបណ្តើរៗថា បក្សប្រឆាំងលោកស្រីអ៊ុងសាន ស៊ូជី កំពុងតែទទួលបានសំឡេងនៃការគាំទ្រភ្លូកទឹកភ្លូកទឹកមេដឹកនាំកំពូលដូចជាប្រធានាធិបតី ប្រធានរដ្ឋសភា និង មេបញ្ជាការកងទ័ព បានចេញមុខសាទរផងដែរ។ ផ្ទុយទៅវិញ ប្រសិនបើលទ្ធផលផ្លូវការ បានទៅលើបក្សលោកស្រីស៊ូ ទទួលជ័យជម្នះ តែមេដឹកនាំយោធា មិនទទួលស្គាល់នោះប្រវត្តិសាស្ត្រមីយ៉ាន់ម៉ា នឹងត្រូវជាន់ដានឡើងវិញ។	សូមស្ដាប់ព័ត៌មានលម្អិត៖ មីយ៉ាន់ម៉ា គឺជាអតីតរដ្ឋមួយដែលធ្លាប់ស្ថិតក្រោមអាណានិគមចក្រអង់គ្លេស ហើយ បានទទួលឯករាជ្យ ពេញលេញនៅក្នុងឆ្នាំ១៩៤៨ ក្រោមការដឹកនាំដោយលោកឧត្តមសេនីយ៍អ៊ុងសាន ដែលជាវីរៈបុរសឯករាជ្យជាតិ និង ជាឱពុករបស់មេដឹកនាំបក្សប្រឆាំងលោកស្រីអ៊ុងសាន ស៊ូជី។ ក្រោយមកប្រទេសនេះ ត្រូវស្ថិតក្រោមការគ្រប់គ្រងដោយយោធាដែលដឹកនាំដោយលោកឧត្តមសេនីយ៍នេ វិន។ បើយើងក្រលេកមើលការវិវត្ត និង ចលនាលទ្ធិប្រជាធិបតេយ្យនៅមីយ៉ាន់ម៉ា បានផ្ទុះឡើងខ្លាំង នៅក្នុងឆ្នាំ១៩៨៨ ដែលពេលមួយដែលលោកស្រីអ៊ុងសាន សូជី បានដឹកនាំនូវចលនាប្រឆាំងនឹងការដឹកនាំ ដោយរបបយោធារបស់ លោក នេ វីន។ ហើយចុងក្រោយ របបយោធា បានប្រកាសឲ្យមានការបោះ ឆ្នោតដោយសេរី និង យុត្តិធម៌ក្នុងឆ្នាំ១៩៩០ ។ គឺឆ្នាំ១៩៩០នេះហើយ ដែលពេលប្រជាពលរដ្ឋមីយ៉ាន់ម៉ា បានចាប់ផ្តើមចូលរួមទៅបោះឆ្នោតយ៉ាងភ្លូក ទឹក ភ្លូកដី ជាពេលដែលពួកគេរំពឹងថានឹងមានការផ្លាស់ប្តូរមេដឹកនាំយោធាទៅជាមេដឹកនាំលទ្ធិ ប្រជា ធិបតេយ្យ។ ជាលទ្ធផលនៃការបោះឆ្នោតនៅពេលនោះ បក្សសម្ពន្ធ័ជាតិដើម្បីប្រជាធិបតេយ្យ របស់ លោក ស្រីអ៊ុងសាន ស៊ូជី បានទទួលជ័យជម្នះដោយសំឡេងគាំទ្រដ៏លើសលប់ដូចអ្វីដែល ប្រជា ពលរដ្ឋចង់ឃើញពោលគឺពេលនោះ បក្សលោកស្រីទទួលបានអាសនៈ៣៩២នៃអាសនៈសរុប ៤៨៥។ តែជាអកុសល លោកស្រីស៊ូជី មិនអាចមានលទ្ធភាពដើម្បីបង្កើតរដ្ឋាភិបាលបានទេ ដ្បិត លទ្ធផលនៃការបោះឆ្នោតត្រូវបានយោធាទាត់ចោល និង ថែមទាំងឃុំឃាំងលោកស្រីស៊ូជី នៅក្នុងផ្ទះអស់រយៈជាងមួយទសវត្សរ៍ទៀតផង។ តួអង្គថ្មីដែលមកជំនួសតំណែងលោកស្រីស៊ូជីតាមរយៈរដ្ឋប្រហារយោធា គឺលោកឧត្តមសេនីយ៍ ថាន់ ស្វេ។ ថ្វីដ្បិតលោក ថាន់ ស្វេ អាចតំណែងក្នុងការគ្រប់គ្រងមីយ៉ាន់ម៉ាក៏ដោយ ការគ្រប់គ្រងមិនសូវជា មានការរីកចម្រើន និង រុងរឿងនោះទេ ដ្បិតមិនត្រឹមតែប្រជាជននោះទេដែលមិនគាំទ្រ តែប្រទេសខាង ក្រៅក៏បានថ្កោលទោសចំពោះការឡើងកាន់តំណែងរដ្ឋប្រហារនេះដែរ។ សហរដ្ឋអាមេរិក អឺរ៉ុប ជប៉ុន និង បណ្តាប្រទេសមួយចំនួនផ្សេងទៀត បានប្រកាសដាកទណ្ឌកម្មមីយ៉ាន់ម៉ា។ ក្នុងនេះ មានន័យថា មីយ៉ាន់ម៉ា ចាប់ដុនដាបទៅៗ ដ្បិត យោធាមិនទទួលស្គាល់នូវឆន្ទៈនៃការជ្រើសរើសមេដឹកនាំរបស់ ប្រជាពលរដ្ឋ។ យ៉ាងណាក៏ដោយ ក្រោយមានវិសោធនកម្មរដ្ឋធម្មនុញ្ញឆ្នាំ២០០៨ ដែលបានបញ្ញត្តិនូវអំណាច២៥ ភាគរយនៃអាសនៈសភាទៅឲ្យយោធា គេឃើញរបបយោធារបស់ លោក ថាន់ស្វេ ចាប់ផ្តើមបន្ធូរ បន្ថយ និង មានការវិវត្តទៅរកលទ្ធិប្រជាធិបតេយ្យម្តងបន្តិចៗ។ ហើយ ចុងក្រោយលោក ថាន់ ស្វេ បាន ចុះចេញពីតំណែង ហើយ ប្រកាសឲ្យមានការបោះឆ្នោតជាថ្មីនៅឆ្នាំ២០១០ ដែលពេលគណបក្សលោក ស្រីស៊ូជី បានពហិកាមិនចូលរូម។ ក្រោយបោះឆ្នោតបានបញ្ចប់លទ្ធផលបានទៅបក្សកាន់អំណាចសហភាពរួបរួម និង ការអភិវឌ្ឍន៍ ហើយ លោកថេន សេន បានក្លាយតួអង្គថ្មីនៃការកសាងនិង ផ្លាស់ប្តូររបបយោធាមកជាលទ្ធិប្រជាធិប តេយ្យចាប់ពីឆ្នាំ២០១១ ដែលត្រូវបានគេស្គាល់ថាជាសម័យអន្តរកាល ។ លោក ថេន សេន ត្រូវបាន គេស្គាល់ថា ជាមេដឹកនាំពាក់កណ្តាលស៊ីវិល។ តំណែង លោកថេន សេន ត្រូវបានមតិមួយចំនួន ជឿជាក់ថា ជាការរៀបចំរបស់របបយោធាក្នុងដំណើរឆ្ពោះទៅរកលទ្ធិប្រជាធិបតេយ្យ។ ដោយឡែក ការបោះឆ្នោតឆ្នាំ២០១៥នេះ បានក្លាយជាការបោះឆ្នោតប្រវត្តិសាស្ត្រលើកដំបូង ក្នុងរយៈពេល២៥ឆ្នាំ ពោលគឺចាប់ពីឆ្នាំ១៩៩០ ដែលមានការរួមពីប្រជាពលទៅបោះឆ្នោតភ្លូកទឹកភ្លូក ដី ។ លទ្ធផលជាបណ្តើៗ បានបង្ហាញថាគណបក្សលោកស្រីស៊ូជី បានទទួលសំឡេងគាំទ្រដែលប្រៀប ប្រដូចទៅនឹងការបោះឆ្នោតឆ្នាំ១៩៩០ ។ ទំនោរចុងក្រោយនេះ គេឃើញថាទាំងរដ្ឋាភិបាលពាក់ កណ្តាលយោធាលោកថេន សេន ទាំងឧត្តមសេនីយ៍យោធាលោក Min Aung Hlaing ដែលបានឡើង កាន់តំណែងរបស់លោក ថាន់ ស្វេ បានចេញមុខសាទរចំពោះលទ្ធផលនៃការបោះឆ្នោតនេះ។ ផ្ទុយទៅ បើមេដឹកនាំកំពូលទាំងនេះ មិនគោរពនូវលទ្ធផលនៃការបោះឆ្នោតដែលត្រូវបានគេជឿជាក់ថានឹងបាន ទៅបក្សលោកស្រីស៊ូជី នោះអតីតកាលអាក្រក់នៃលទ្ធិប្រជាធិបតេយ្យនឹងត្រូវជាន់ដានប្រវត្តិសាស្ត្រ។ ហើយការខិតខំប្រឹងប្រែងផ្លាស់ប្តូររបបយោធារបស់មេដឹកនាំកំពូលៗ នឹងត្រូវបានរលាយសាបសូន្យ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2517.txt	ក្រុងប៉ារីស៖ នៅថ្ងៃពុធទី១១វិច្ឆិកា កន្លងទៅ សហភាពអឺរ៉ុប បានអនុម័តរោងចក្រសហគ្រាសផ្សេងៗ ដោយបិទស្លាកសម្គាល់លើផលិតផលទំនិញនានា ដែលនាំពីតំបន់អាណានិគមអ៊ីស្រាអែល ចូលទឺកដីអឺរ៉ុប។ ខណៈប៉ាឡេស្ទីនអបអរវិធានការអឺរ៉ុប អ៊ីស្រាអែលខឹងសម្បារជាខ្លាំង។ លោកនាយករដ្ឋមន្ត្រីអ៊ីស្រាអែល នេតាន់យ៉ាហ៊ូ បានចោទថា អឺរ៉ុបគ្មានសីលធម៌ ហើយ រើសអើងជនជាតិជ្វីហ្វ។ អ៊ីស្រាអែលបានប្រកាសព្យួរចោលជំនួបការទូតជាច្រើន ដែលត្រៀមធ្វើនៅសប្តាហ៍ក្រោយនេះ ជាមួយសហភាពអឺរ៉ុប។ សភាអ៊ីស្រាអែលកំពុងពិនិត្យមើលសំណើក្រុមអ្នកនយោបាយអភិរក្សនិយម ដែលទាមទារឲ្យអ៊ីស្រាអែលចាត់វិធានការសងសឹកអឺរ៉ុប។	អ្នកនាង ព្រំសឿន សូលីណា លម្អិតព័ត៌មាននេះ វិធានការបិទស្លាកផលិតផលមកពីតំបន់អាណានិគមអ៊ីស្រាអែល គឺផ្តោតលើផលិតផលកសិកម្ម ដូចជាបន្លែ ផ្លែឈើ ស្រា ទឹកឃ្មុំ រឺគ្រឿងសំអាងផ្សេងៗ ដែលជាផលិតផល ផលិតក្នុងតំបន់អាណានិគមស៊ិសហ្ស៊កដានី ហ្សេរុយសាឡិមខាងកើត និងតំបន់ហ្កូឡង់ ដែលស្ថិតក្រោមការកាន់កាប់របស់អ៊ីស្រាអែល តាំងពីឆ្នាំ១៩៦៧មក។ ការដែលសហភាពអឺរ៉ុបអនុម័តសម្រេច ឲ្យបិទស្លាកលើផលិតផលនាំចូលពីតំបន់អាណានិគមអ៊ីស្រាអែល គឺដូចជាការទះ១កំផ្លៀងយ៉ាងចាស់ដៃ លើអ៊ីស្រាអែលដូច្នោះដែរ ព្រោះវាហាក់បានបញ្ជាក់ថា ជាផលិតផលមកពីតំបន់ដែលអ៊ីស្រាអែលឈ្លានពាន។ សម្រាប់សហគមន៍អន្តរជាតិតំបន់អាណានិគមទាំងនេះមិនមែនជាដែនដីអ៊ីស្រាអែលទេ។ ប៉ុន្តែ អ៊ីស្រាអែលបានបិទស្លាកលើទំនិញដែលផលិតនៅតាមតំបន់អាណានិគមទាំងនេះ សម្គាល់ថា ជាផលិតផលទំនិញ ដែលផលិតក្នុងស្រុកអ៊ីស្រាអែល។ ដូច្នេះ បើអឺរ៉ុបបិទស្លាកលើផលិតផលមកពីតំបន់អាណានិគម តែផលិតផលទាំងនោះបែរជាដាក់ស្លាកថា ជាផលិតផលផលិតនៅអ៊ីស្រាអែល វារឹតតែបញ្ជាក់ថា អ៊ីស្រាអែលកំពុងឈ្លានពានប៉ាឡេស្ទីនឥតកេរ្តិ៍ខ្មាសដូច្នោះដែរ។ ម្ល៉ោះហើយ ទាំងនាយករដ្ឋមន្ត្រី ទាំងអ្នកនយោបាយអ៊ីស្រាអែល សុទ្ធតែខឹងសម្បារនឹងវិធានការអឺរ៉ុបដូចៗគ្នា ថែមទាំងនាំគ្នាចោទអឺរ៉ុបថា រើសអើងជនជាតិជ្វីហ្វទៀតផង។ ក្រសួងការបរទេស អ៊ីស្រាអែលបានកោះហៅតំណាងការទូតអឺរ៉ុបប្រចាំនៅអ៊ីស្រាអែលឲ្យទៅជួប ដើម្បីសម្តែងការមិនពេញចិត្តចំពោះវិធានការបិទស្លាកនេះ។ លោកនាយករដ្ឋមន្ត្រី បេនយ៉ាមីន នេតាន់យ៉ាហ៊ូ បានបរិហារអឺរ៉ុបថា អឺរ៉ុបគួរតែខ្មាសគេ ព្រោះថា ក្នុងពិភពលោក មានជម្លោះកើតឡើងរាប់រយ តែអឺរ៉ុបបែរជាមករករឿងតែអ៊ីស្រាអែលតែម្នាក់ទៅវិញ ខណៈអ៊ីស្រាអែលប្រយុទ្ធ ខ្នងទល់ជញ្ជាំង ប្រឆាំងនឹងអំពើភេរវកម្ម។ រដ្ឋមន្ត្រីអ៊ីស្រាអែលម្នាក់ ថែមទាំងបានចោទអឺរ៉ុបថា ចាត់វិធានការនេះ ផ្តល់រង្វាន់ដល់ចលនាភេរវកម្មទៀតផង។ រឿងភេរវកម្ម រឿងហិង្សារវាងអ៊ីស្រាអែលនិងប៉ាឡេស្ទីននេះ មិនដែលឃើញដោះស្រាយចប់សព្វគ្រប់ម្តងណាទេ។ ជម្លោះហិង្សាមានរៀងរាល់ថ្ងៃ។ ហិង្សារដូវក្តៅឆ្នាំ២០១៤ សម្លាប់មនុស្សសន្ធឹកសន្ធាប់រហូតខ្ទង់ពាន់នាក់ ភាគច្រើនជាជនស៊ីវិលប៉ាឡេស្ទីន មានទាំងស្ត្រី មានទាំងកុមារ ក៏មិនទាន់ឃើញសហគមន៍អន្តរជាតិណាមួយ រឺតុលាការណាមួយជួយរកយុត្តិធម៌ រកសខ្មៅឲ្យជនរងគ្រោះបាន។ មិនត្រឹមប៉ុណ្ណេះទេ ចំពោះការទំលាក់គ្រាប់បែកពីសំណាក់អ៊ីស្រាអែល លើសាលារៀនអង្គការសហប្រជាជាតិ នៅហ្កាហ្សា ខាងអ៊ីស្រាអែលថែមទាំងឆ្លើយតបយ៉ាងព្រងើយថា សាលារៀនទាំងនោះត្រូវបានក្រុមភេរវជនយកធ្វើជាកន្លែងស្តុកអាវុធទៀតផង។ លើកនេះ សហភាពអឺរ៉ុបប្រហែលចង់ដាក់ទណ្ឌកម្មដោយប្រយោលលើអ៊ីស្រាអែល ដែលរឹងរូសមិនព្រមចុះញ៉ម ក្នុងជម្លោះហិង្សាជាមួយប៉ាឡេស្ទីនហើយមើលទៅ។ សម្រាប់ប៉ាឡេស្ទីន វិធានការសហភាពអឺរ៉ុបបិទស្លាកទំនិញនាំមកពីតំបន់អាណានិគម មិនទាន់មានលក្ខណៈគ្រប់គ្រាន់ទេ។ សហភាពអឺរ៉ុបគួរតែហាមឃាត់កុំយកទំនិញនោះតែម្តងទើបត្រឹមត្រូវ ព្រោះថា វាជាទំនិញមកពីតំបន់ឧក្រិដ្ឋកម្មសង្គ្រាម។ ឆ្លើយតបទៅនឹងការចោទប្រកាន់របស់អ៊ីស្រាអែល ថាអឺរ៉ុបរើសអើងជនជាតិជ្វីហ្វ រើសអើងផលិតផលអ៊ីស្រាអែល សហភាពអឺរ៉ុបបានឆ្លើយតបទៅវិញថា ការសម្រេចដូច្នេះ គឺស្របតាមច្បាប់ពាណិជ្ជកម្មសហភាពអឺរ៉ុប។ ច្បាប់ពាណិជ្ជកម្មចែងប្រាប់អ្នកប្រើប្រាស់នៅអឺរ៉ុប ឲ្យដឹងពីប្រភពនៃផលិតផល ដឹងថា តើផលិតផលដែលខ្លួនទិញយកទៅប្រើនោះ បាននាំមកពីទីណាខ្លះ។ ប្រាកដហើយដែលអ៊ីស្រាអែលមិនសប្បាយចិត្ត ព្រោះបិទផ្លាកលើទំនិញតំបន់អាណានិគមស៊ិសហ្ស៊កដានី រឺក៏ហ្សេរុយសាឡិមខាងកើត វារឹតតែប្រាប់អ្នកប្រើប្រាស់នៅអឺរ៉ុបអោយដឹងទៀតថា ផលិតផលទាំងនេះ ផលិតក្នុងដែនដីដែលមិនមែនជាកម្មសិទ្ធិរបស់អ៊ីស្រាអែល តែអ៊ីស្រាអែលហ៊ានដាក់ផ្លាកថា ជាផលិតផលខ្លួនស្រស់ៗ ផលិតនៅអ៊ីស្រាអែលទៅវិញ។ រដ្ឋាភិបាលអ៊ីស្រាអែលភ័យខ្លាចថា វិធានការបិទផ្លាកនេះ អាចជំរុញឲ្យមានការស្អប់ខ្ពើមផលិតផលអ៊ីស្រាអែល ឲ្យអ្នកទិញលែងប្រើប្រាស់ផលិតផលអ៊ីស្រាអែល ហើយអ្នកវិនិយោគអាចនឹងឈប់រកស៊ីជាមួយអ៊ីស្រាអែលទៀត។ ប៉ុន្តែ សហភាពអឺរ៉ុបអះអាងថា គ្មានបំណងជំរុញឲ្យផ្អាកការប្រើប្រាស់ផលិតផលអ៊ីស្រាអែល រឺក៏ស្អប់ជនជាតិជ្វីហ្វទេ។ គួររំលឹកថា សហភាពអឺរ៉ុបគ្រោងអនុម័តវិធានការបិទស្លាកលើផលិតផលមកពីតំបន់អាណានិគមអ៊ីស្រាអែលនេះ តាំងពីឆ្នាំ២០១២ម្ល៉េះ។ ប៉ុន្តែ ការប្រជុំបី អនុម័តវិធានការនេះ ត្រូវបានលើកពេលទៅឆ្នាំ២០១៣ ដើម្បីកុំឲ្យប៉ះពាល់ដល់ការចរចាសន្តិភាពរវាងអ៊ីស្រាអែលនិងប៉ាឡេស្ទីន ដែលមានអាមេរិកជាអ្នកជួយជ្រោមជ្រែង។ បន្ទាប់មក ក៏លើកពេលបន្តដល់ឆ្នាំ២០១៤ ដើម្បីចៀសវាងប៉ះពាល់យុទ្ធនាការឃោសនាបោះឆ្នោតអ៊ីស្រាអែល។ អ៊ីស្រាអែលខឹងនឹងវិធានការបិទស្លាកទំនិញជាខ្លាំង និងបានគំរាមទៅវិញថា វិធានការនេះអាចធ្វើឲ្យដំណើរការចរចាសន្តិភាពជាមួយប៉ាឡេស្ទីនកាន់តែស្មុគស្មាញ។ អ៊ីស្រាអែលបន្ថែមថា វិធានការនេះ មិនបានធ្វើឲ្យសេដ្ឋកិច្ចអ៊ីស្រាអែលចុះខ្សោយទេ ប៉ុន្តែវាធ្វើបាបប្រជាជនប៉ាឡេស្ទីនដែលធ្វើការក្នុងតំបន់អាណានិគមទៅវិញទេ។ បើប្រជាជនអឺរ៉ុបលែងប្រើផលិតផលអ៊ីស្រាអែលដឹកមកពីតំបន់អាណានិគម នោះប្រជាជនប៉ាឡេស្ទីនដែលធ្វើការតាមរោងចក្រទំនិញទាំងនេះ អាចនឹងបាត់បង់ការងារធ្វើ ដោយសាររោងចក្រលែងផលិតនាំចេញទៀត។ គួរបញ្ជាក់ថា ឆ្នាំ២០១៤ កន្លងមក ក្នុងការផ្តោះប្តូរពាណិជ្ជកម្មរវាងអ៊ីស្រាអែលជាមួយសហភាពអឺរ៉ុប ផលិតផលដែលត្រូវគេបិទផ្លាកសម្រាប់វិធានការអឺរ៉ុបថ្មីនេះ មានតិចជាង១ភាគរយប៉ុណ្ណោះ៕ អ្នកនាង ព្រំសឿន សូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2518.txt	គណបក្សប្រឆាំងលោកស្រី អ៊ុងសាន ស៊ូជី ទទួលជ័យជម្នះលើការបោះឆ្នោតកាលពីថ្ងៃអាទិត្យកន្លងមកភ្លូកទឹកភ្លូកដីមែន។ ប៉ុន្តែ លោកស្រីត្រូវបានរដ្ឋធម្មនុញ្ញដែលរៀបចំដោយក្រុមយោធារារាំងមិនឲ្យលោកស្រីក្លាយខ្លួនជាប្រធានាធិបតីនៃប្រទេសមីយ៉ាន់ម៉ាបានឡើយ។ នេះគឺជាបញ្ហាប្រឈមទី១របស់លោកស្រី អ៊ុងសាន ស៊ូជី។	រដ្ឋធម្មនុញ្ញដែលបង្កើតឡើងដោយក្រុមយោធាបានចែងថា យោធា, បើទោះបីជាមានការបោះឆ្នោតក៏ដោយ, ក៏ត្រូវគ្រប់គ្រងអាសនៈចំនួន២៥ភាគរយនៃសភាជាន់ទាប និងសភាជាន់ខ្ពស់នៃប្រទេសមីយ៉ានម៉ា។ មិនត្រឹមតែប៉ុណ្ណោះ ក្រុមយោធា មានអំណាចបោះឆ្នោតវ៉េតូ(Veto)ប្រឆាំងនឹងការប៉ុនប៉ងធ្វើវិសោធនកម្មរដ្ឋធម្មនុញ។ បើតាមសេណារីយ៉ូនេះ លោកស្រី ស៊ូជី គ្មានផ្លូវអាចក្លាយជាប្រធានាធិបតីស្របច្បាប់បានឡើយ។ តែទោះជាយ៉ាងណាក៏ដោយ ក៏លោកស្រីនៅតែអាចក្លាយទៅជាបុគ្គលសំខាន់ និងមានអំណាចខ្ពស់ជាងប្រធានាធិបតីទៅទៀត។ លោកស្រី អ៊ុងសាន ស៊ូជី ធ្លាប់បានប្រាប់អ្នកសារព័ត៌មានថា អ្នកស្រីនឹងទទួលបានតំណែងខ្ពស់ជាងតំណែងប្រធានាធិបតីទៅទៀត។ បើយោងតាមគម្រោង តំណែងប្រធានាធិបតីនឹងត្រូវជ្រើសរើសនៅខែមករាឆ្នាំ២០១៦ខាងមុខនេះ ហើយរដ្ឋាភិបាលថ្មីនឹងត្រូវបង្កើតឡើងនៅខែមិនា ឬខែមេសាឆ្នាំ២០១៦ខាងមុខ។ ទាក់ទងនឹងតំណែងប្រធានាធិបតីនេះ អ្នកស្រី អ៊ុងសាន ស៊ូជី ត្រូវបានរដ្ឋធម្មនុញ្ញនៃប្រទេស មីយ៉ានម៉ា រាំរាំងមិនឲ្យអ្នកស្រីកាន់តំណែងនេះបានទេ ព្រោះតែស្វាមីរបស់អ្នកស្រីជាជនជាតិបរទេស (ជនជាតិអង់គ្លេស)។ បញ្ហាទី១របស់លោកស្រី គឺមិនមានឱកាសដឹកនាំប្រទេសក្នុងតំណែងជាប្រធានាធិបតីស្រប់ច្បាប់ ប្រសិនបើក្រុមយោធាមិនព្រម។ តែបើមានភ្លើងខៀវពីក្រុមយោធា ពេលនោះ លោកស្រី អ៊ុងសាន ស៊ូជី អាចមានឱកាសស្របច្បាប់ក្នុងការដឹកនាំប្រទេស។ បញ្ហាទី២របស់លោកស្រី អ៊ុងសាន ស៊ូជី គឺលោកស្រីខ្វះជំនាញគ្រប់គ្រងយោធា។ លោកស្រី ស៊ូជី ទទួលបានការសិក្សាថ្នាក់ឧត្តមសិក្សាជាន់ខ្ពស់ផ្នែកទស្សនវិជ្ជា សេដ្ឋកិច្ច និងនយោបាយ។ លើសពីនេះទៅទៀត ការិយាល័យប្រធានាធិបតី គ្មានសិទ្ធិតែងតាំងរដ្ឋមន្ត្រីក្រសួងការពារជាតិ រដ្ឋមន្ត្រីក្រសួងមហាផ្ទៃ និងក្រសួងកិច្ចការព្រំដែន។ ក្រៅពីដំណោះស្រាយជាមួយក្រុមយោធានោះ លោកស្រី ស៊ូជី បាន និងកំពុងប្រឈមនឹងការជ្រើសរើសបេក្ខជនប្រធានាធិបតីតំណាងឲ្យលោកស្រី។ នេះជាតំណែងខ្ពស់បំផុតក្នុងការដឹកនាំប្រទេសក្រីក្រមួយនេះ។ រហូតមកទល់នឹងពេលនេះ គេនៅមិនទាន់ដឹងនៅឡើយទេថា នរណានឹងឡើងកាន់តំណែងប្រធានាធិបតីជំនួសលោកស្រី អ៊ុងសាន ស៊ូជី។ បន្ទុកមួយទៀតដែលលោកស្រីនឹងត្រូវរែកពន់បន្ថែមទៀតនៅពេលដែលលោកស្រីឡើងដឹកនាំប្រទេសនោះ គឺដំណោះស្រាយជាមួយក្រុម រ៉ូហ៊ីងយ៉ា (ជនជាតិភាគតិចដែលមករស់នៅលើទឹកដីមីយ៉ាន់មា)។ មិនត្រឹមតែប៉ុណ្ណោះ លោកស្រីត្រូវដោះស្រាយបញ្ហាជាមួយពួកឧទ្ទាមចោរព្រៃ។ ។ ទី១ ក្រុមបះបោរ កាជិន Kachin។ ទី ២ គឺក្រុមបះបោរ ការ៉េន Kayin។ ទី ៣ គឺក្រុមបះបោរ រ៉ាឃីន Rakhine។ ទី ៤ គឺក្រុមបះបោរ កាយ៉ា Kayah និង៥ គឺក្រុមបះបោរ សាន Shan។ សូម្បីតែរដ្ឋាភិបាលយោធា និងពាក្យកណ្តាលយោធារបស់លោក ថេន សេន ក៏មិនអាចដោះស្រាយជាមួយក្រុមឧទ្ទាមបានផងរហូតមកដល់ពេលនេះ។ ងាកមកនិយាយបញ្ហាសេដ្ឋកិច្ចវិញម្តង លោកស្រីត្រូវប្រឈមដោះស្រាយភាពគ្មានការងារធ្វើរបស់យុវជនមីយ៉ានម៉ា។ អត្រាប្រជាពលរដ្ឋរស់នៅក្រោមបន្ទាត់ភាពក្រីក្រមានកម្រិតខ្ពស់ ពោលគឺជាង២០ភាគរយ។ ចំពោះនយោបាយក្រៅប្រទេសវិញ ប្រទេស មីយ៉ាន់ម៉ា ក្រោយការបើកចំហរនឹងក្លាយទៅជាទីតាំងយុទ្ធសាស្ត្ររបស់ប្រទេសនៃសហភាពអឺរ៉ុប, សហរដ្ឋអាមេមរិក និងមហាអំណាចចិនប្រជាមានិត។ តើថ្នាក់ដឹកនាំថ្មីនៃ មីយ៉ានម៉ា នឹងទោរទន់ទៅកាន់មហាអំណាចមួយណា? នេះគឺជាសំណួរដែលគេត្រូវរង់ចាំមើលបន្តទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2519.txt	អាជ្ញាធរលីបង់បានចាប់ខ្លួនមនុស្ស៩នាក់ដែលបានជាប់ពាក់ព័ន្ធនឹងករណីបំផ្ទុះគ្រាប់បែកកាលពីសប្ដាហ៍មុនដែលសម្លាប់មនុស្សប្រហែល ៤៤នាក់នៅក្នុងទីក្រុងបៃរ៉ូត។ នេះបើយោងតាមមន្ត្រីជាន់ខ្ពស់លីបង់។ ជនទាំង៩នាក់នោះ មាន៧នាក់ជាជនជាតិស៊ីរីនិង២នាក់ទៀតជាជនជាតិលីបង់ផ្ទាល់។	រដ្ឋមន្ត្រីមហាផ្ទៃលីបង់លោក Nuhad Mashnuq បញ្ជាក់ថា កងកម្លាំងសន្តិសុខរបស់លីបង់បានចាប់ខ្លួនមនុស្សចំនួន៩នាក់ ដែលបានចូលរួមក្នុងការបំផ្ទុះគ្រាប់បែកចំនួនពីរគ្រាប់កាលពីសប្ដាហ៍មុន ដោយបានសម្លាប់មនុស្សយ៉ាងតិច៤៤នាក់និងរាប់សិបនាក់ផ្សេងទៀតរងរបួស។ ក្នុងសន្និសីទសារព័ត៌មានតាមរយៈទូរទស្សន៍កាលពីថ្ងៃអាទិត្យ លោក Mashnuq និយាយថា៖« មកទល់ពេលនេះ យើងបានចាប់ខ្លួនជនជាតិស៊ីរី៧នាក់និងជនលីបង់២នាក់។ ក្នុងចំណោមជនជាតិលីបង់ទាំងពីរ មានម្នាក់ជាអ្នកបំផ្ទុះគ្រាប់បែកនិងម្នាក់ទៀតជាអ្នករត់ពន្ធមនុស្សខុសច្បាប់ចូលមកពីប្រទេសស៊ីរីជិតខាង»។ លោកបន្តទៀតថា អ្នកនៅពីក្រោយការដាក់គ្រាប់បែកនិងបណ្ដាញរបស់គេ ត្រូវបានចាប់ខ្លួនក្នុងរយៈពេល៤៨ម៉ោងក្រោយការផ្ទុះ។ តាមរយៈសន្និសីទសារព័ត៌មានដដែលលោក Mashnuq បន្ថែមទៀតថា ជនជាតិស៊ីរីទាំង៧នាក់ខ្លះត្រូវបានចាប់ខ្លួនក្នុងជំរំជនភៀសខ្លួនប៉ាលេស្ទីន Burj al-Barajneh និងខ្លះទៀតនៅឯទីតាំងមួយកន្លែងក្នុងសង្កាត់ Ashrafieh ដែលទីតាំងនោះត្រូវបានប្រើសម្រាប់រៀបចំគ្រាប់បែក។ លើសពីនេះទៅទៀត លោកក៏បានបញ្ចេញគម្រោងការរបស់ពួកគេផងដែរ។ បើតាមគម្រោង ក្រុមភេរវករចំនួន៥នាក់ ប៉ងទៅបំផ្ទុះគ្រាប់បែកក្នុងមន្ទីរពេទ្យមួយកន្លែង តែដោយសារមានការយាមកាមតឹងរឹង ក៏ប្ដូរទៅកាន់តំបន់មានមនុស្សទីប្រជុំជនវិញ។ គួរបញ្ជាក់ដែរថា កាលពីសប្ដាហ៍មុន មនុស្សយ៉ាងតិច៤៤នាក់ បានស្លាប់ និងប្រហែល២៤០នាក់ផ្សេងទៀតបានរងរបួសក្នុងហេតុការណ៍ផ្ទុះគ្រាប់បែកចំនួនពីរគ្រាប់ក្នុងសង្កាត់ Burj al-Barajneh របស់ទីក្រុងបៃរ៉ូតប្រទេសលីបង់។គ្រាប់បែកបានផ្ទុះនៅលើផ្លូវមួយដែលសម្បូរដោយអ្នកលក់ដូរជាច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_252.txt	រដ្ឋាភិបាលបណ្តោះអាសន្នបង់ក្លាដែស បានលុបចោលលិខិតឆ្លងដែនការទូតរបស់អតីតនាយករដ្ឋមន្ត្រី លោកស្រី Sheikh Hasina ដែលបានលាលែងពីតំណែង និងចាកចេញពីប្រទេស។	ក្រោយចាកចេញពីប្រទេសជិតមួយខែ អតីតនាយករដ្ឋមន្រ្តីបង់ក្លាដែស លោកស្រី Sheikh Hasina នៅថ្ងៃទី២២ ខែសីហា ត្រូវបានក្រសួងមហាផ្ទៃនៃរដ្ឋាភិបាលបណ្តោះអាសន្នលុបចោលលិខិតឆ្លងដែនការទូតជាផ្លូវការ។ នៅក្នុងសេចក្តីថ្លែងការណ៍របស់ក្រសួងមហាផ្ទៃបានបញ្ជាក់ថា ៖«អតីតនាយករដ្ឋមន្ត្រី Sheikh Hasina ទីប្រឹក្សា និងសមាជិកគណៈរដ្ឋមន្ត្រី ក៏ដូចជាសមាជិកសភាទាំងអស់ត្រូវ បានចេញលិខិតឆ្លងដែនការទូតតាមបទប្បញ្ញត្តិ។ ប្រសិនបើពួកគេត្រូវបានបណ្តេញចេញ ឬចូលនិវត្តន៍ លិខិតឆ្លងដែនការទូត ក៏ដូចជាប្តីប្រពន្ធរបស់ពួកគេ លែងមានប្រសិទ្ធភាព»។ រដ្ឋាភិបាលបណ្តោះអាសន្នបង់ក្លាដែសបានលើកឡើងថា លោកស្រី Hasina និងអតីតមន្ត្រីជាន់ខ្ពស់នៅក្នុងគណៈរដ្ឋមន្ត្រីរបស់លោកស្រីអាចស្នើសុំលិខិតឆ្លងដែនធម្មតា ហើយរង់ចាំការយល់ព្រមពីភ្នាក់ងារសន្តិសុខ។ អតីតរដ្ឋាភិបាលរបស់លោកស្រី Hasina កំពុងទទួលរងការចោទប្រកាន់ពីបទរំលោភអំណាច រួមទាំងការឃុំខ្លួនមហាជន និងការសម្លាប់អ្នកនយោបាយប្រឆាំង។ ក្រុមអ្នកជំនាញអង្គការសហប្រជាជាតិមួយក្រុមបានទៅដល់បង់ក្លាដែសកាលពីថ្ងៃទី២២ ខែសីហា ដើម្បីស៊ើបអង្កេតការចោទប្រកាន់អំពីការរំលោភសិទ្ធិមនុស្សទាក់ទងនឹងការតវ៉ានាពេលថ្មីៗនេះនៅក្នុងប្រទេសនេះ។ អំឡុងខែកក្កដា មានការតវ៉ាដោយហិង្សាកើតឡើងនៅទូទាំងប្រទេសបង់ក្លាដែស។ និស្សិត និងយុវជនបង់ក្លាដែសបានដើរតាមផ្លូវតវ៉ាចំពោះគោលនយោបាយបែងចែកកូតាជ្រើសមន្ត្រីរដ្ឋ ដែលផ្តល់អាទិភាពដល់ការជ្រើសរើសកូនចៅអតីតយុទ្ធជន។ ក្រោមការបញ្ជារបស់លោកស្រី Hasina ប៉ូលិសបង់ក្លាដែសបានបង្ក្រាបការតវ៉ាដោយបង្ខំ បង្កឲ្យមានអំពើហិង្សាផ្ទុះឡើង ដោយបានសម្លាប់មនុស្សជាង៤៥០នាក់ និងរបួសរាប់ពាន់នាក់ ប៉ុន្តែមិនអាចបញ្ឈប់រលកនៃការតវ៉ា ដោយទាមទារឲ្យនាយករដ្ឋមន្ត្រីលាលែងពីតំណែង។ ដោយសារតែមានសម្ពាធពីការតវ៉ានិងយោធា លោកស្រី Hasina បានយល់ព្រមបោះបង់អំណាច ហើយឡើងឧទ្ធម្ភាគចក្រចាកចេញពីបង់ក្លាដែសទៅកាន់ឥណ្ឌា។ លោកស្រី Hasina គ្រោងនឹងត្រឡប់ទៅបង់ក្លាដែសវិញ នៅពេលប្រទេសនេះរៀបចំការបោះឆ្នោតសកល។ ការបោះឆ្នោតនឹងត្រូវបានរៀបចំឡើងដោយរដ្ឋាភិបាលបណ្តោះអាសន្នរបស់លោក Muhammad Yunus អាយុ ៨៤ឆ្នាំ ដែលជាអ្នកទទួលរង្វាន់ណូបែលសន្តិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2520.txt	នៅក្នុងចំណោមសេរីនៃការវាយប្រហារដោយក្រុមភេរវកម្មនៅកណ្តាលទីក្រុងបារីសប្រទេសបារាំង ក៏មានភោជនីយដ្ឋានខ្មែរមួយដែរ។ នេះបើតាមការបញ្ជាក់របស់ប៉ូលីសប្រាប់អ្នកសារព័ត៌មាន។	ប៉ូលីសបាននិយាយ ខ្មាន់កាំភ្លើងម្នាក់បានបើកការបាញ់រះនៅក្នុងភោជនីយដ្ឋានខ្មែរមួយឈ្មោះ Le petit Cambodge ដោយបានសម្លាប់មនុស្ស១១នាក់។ ក៏ប៉ុន្តែ គេមិនទាន់កំណត់ពីអត្តសញ្ញាណជនរងគ្រោះនៅ ឡើយនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2521.txt	លោកស្រី អ៊ុងសាន ស៊ូជី ជាមេដឹកនាំប្រឆាំងដ៏ល្បីម្នាក់ ដែលតំណាងឱ្យការតស៊ូ អហិង្សា ប្រឆាំងក្រុមយោធាផ្ដាច់ការក្នុងប្រទេសមីយ៉ាន់ម៉ា។ លោកស្រី ស៊ូជី បានប្រឹងប្រែងឱ្យមាន ដំណើរការប្រជាធិបតេយ្យពិតប្រាកដសម្រាប់ប្រជាជន បន្ទាប់ពីស្ថិតនៅក្រោមការគ្រប់គ្រង បែបយោធា អស់រយៈពេលជាច្រើនឆ្នាំកន្លងមក។ លោកស្រី ស៊ូជី ជាជ័យលាភីពានរង្វាន់ណូបែលសន្តិភាពឆ្នាំ១៩៩១ ខណៈកំពុងស្ថិតក្រោមការឃុំខ្លួនក្នុងផ្ទះ។	វាប្រហែលមិនមែនជាការចៃដន្យទេដែលលោកស្រី ស៊ូជី ចូលប្រឡូកក្នុងរឿងនយោបាយ ពីព្រោះឱពុករបស់លោកស្រី គឺលោកឧត្តមសេនីយ៍ អ៊ុង សាន ជាវីរបុរសទាមទារឯករាជ្យរបស់មីយ៉ាន់ម៉ាពីចក្រភពអង់គ្លេស។ ជាអកុសល លោក អ៊ុង សាន ត្រូវគេលួចធ្វើឃាតនៅពេលលោកស្រី ស៊ូជី មានអាយុត្រឹម២ឆ្នាំគត់។ នៅឆ្នាំ១៩៦០ លោកស្រី ស៊ូជី បានទៅប្រទេសឥណ្ឌាជាមួយម្ដាយលោកស្រីដែលពេលនោះជាអគ្គរដ្ឋទូតមីយ៉ាន់ម៉ាប្រចាំទីក្រុងដែល្លី។ ៤ឆ្នាំក្រោយមក លោកស្រី ស៊ូជី បានបន្តដំណើរទៅកាន់ចក្រភពអង់គ្លេស និងបន្តការសិក្សានៅសកលវិទ្យាល័យ Oxford។ ទីនេះហើយដែលលោកស្រី ស៊ូជី បានជួបជាមួយលោក Michael Aris ដែលក្រោយមកបានក្លាយជាស្វាមីលោកស្រី។ អ្នកទាំងពីមានកូនពីរនាក់គឺ Alexanderនិង Kim។ ជីវិតរស់នៅក្នុងប្រទេសអង់គ្លេសមិនបានធ្វើឱ្យលោកស្រី ស៊ូជី បំភ្លេចប្រទេសកំណើតនោះឡើយ។ នៅឆ្នាំ១៩៨៨ លោកស្រីបានត្រលប់មកមីយ៉ាន់ម៉ាវិញ ដើម្បីថែទាំម្ដាយលោកស្រីដែលកំពុងមានជំងឺ។ ម្យ៉ាងទៀត ការមកដល់របស់លោកស្រី គឺចំពេលនៃការកើនឡើងចលាចលនយោបាយក្នុងប្រទេស។ មនុស្សរាប់ពាន់នាក់ភាគច្រើនជាសិស្ស ព្រះសង្ឃ និងមានកម្មករផងនោះ បានធ្វើបាតុកម្មទាមទារឱ្យមានកំណែទម្រង់ប្រទេសក្រោមការគ្រប់គ្រងរបស់ក្រុមយោធាដឹកនាំដោយឧត្តមសេនីយ៍ នេ វីន។ នៅថ្ងៃទី២៦ ខែសីហា ឆ្នាំ១៩៨៨ លោកស្រី ស៊ូជី បានប្រកាសដឹកនាំនូវចលនាមួយប្រឆាំងនឹងការដឹកនាំរបស់ក្រុមយោធារបស់លោក នេ វីន។ លោកស្រី បានដឹកនាំការប្រមូលផ្ដុំមហាជន និងធ្វើដំណើរទៅកាន់តំបន់ជាច្រើន ដើម្បីទាមទារឱ្យមានកំណែទម្រង់ប្រជាធិប តេយ្យ និងការបោះឆ្នោតដោយសេរីនៅក្នុងមីយ៉ាន់ម៉ា។ ប៉ុន្តែការប្រមូលផ្ដុំទាំងនោះ ត្រូវបានវាយបង្ក្រាបយ៉ាងសាហាវពីសំណាក់កងទ័ព ដែលក្រោយមកបានធ្វើរដ្ឋប្រហារដណ្ដើមអំណាចនៅថ្ងៃទី១៨ ខែកញ្ញា ឆ្នាំ១៩៨៨ ហើយឆ្នាំបន្ទាប់មក លោកស្រី ស៊ូជី ក៏ត្រូវជាប់ឃុំខ្លួនក្នុងផ្ទះ។ នៅខែឧសភា ឆ្នាំ១៩៩០ រដ្ឋាភិបាលយោធាបានប្រកាសពីការបោះឆ្នោតជាតិ។ គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជី បានទទួលជ័យជម្នះ ប៉ុន្តែក្រុមយោធាមិនបានផ្ទេរអំណាចឡើយ។ ក្រោយស្ថិតក្រោមការឃុំខ្លួនអស់រយៈពេល៦ឆ្នាំ លោកស្រី ស៊ូជី ត្រូវបានដោះលែងនៅឆ្នាំ១៩៩៥ ។ នៅឆ្នាំ២០០០ លោកស្រី ស៊ូជី ត្រូវស្ថិតក្រោមការឃុំខ្លួនក្នុងផ្ទះម្ដងទៀត។ លោកស្រីបានបំពានបម្រាមនៃការកំហិតការធ្វើដំណើររបស់ក្រុមយោធាដោយបានធ្វើដំណើរទៅកាន់ទីក្រុងម៉ាន់ដាលេ។ នៅឆ្នាំ២០០២ លោកស្រីត្រូវបានដោះលែងឱ្យមានសេរីភាពម្ដងទៀត។ ប៉ុន្តែមួយឆ្នាំក្រោយមកលោកស្រីក៏ត្រូវចាប់ដាក់គុកដោយសារតែមានជម្លោះរវាងអ្នកគាំទ្រលោកស្រីនិងក្រុមអ្នកគាំទ្ររដ្ឋាភិបាលយោធា ហើយក្រោយត្រូវបានយកទៅឃុំខ្លួននៅក្នុងផ្ទះលោកស្រីវិញ។ ក្នុងការឃុំខ្លួនលើកនេះ លោកស្រីមានសិទ្ធិជួបមន្ត្រីបក្សលោកស្រី និងមន្ត្រីការទូតមួយចំនួន។ គួរបញ្ជាក់ផងដែរថា ក្នុងរយៈពេលនៃការឃុំខ្លួនក្នុងផ្ទះ លោកស្រី ស៊ូជី មិនដែលបានជួបជាមួយ ប្ដីនិងកូនទាំងពីរសោះឡើយ សូម្បីនៅពេលប្ដីលោកស្រីស្លាប់ដោយជំងឺមហារីកនៅឆ្នាំ១៩៩៩ ក៏លោកស្រីមិនទៅចូលរួមផង។ តាមពិតទៅ ក្រុមយោធាក៏ធ្លាប់អនុញ្ញាតឱ្យលោកស្រីទៅមើលស្វាមីដែរ តែលោកស្រីបានបដិសេធព្រោះលោកស្រីគិតថា នៅពេលចាកចេញពីប្រទេសហើយ លោកស្រីនឹងមិនត្រូវបានអនុញ្ញាតឱ្យចូលមកវិញបានឡើយ។ ការឃុំខ្លួនចុងក្រោយរបស់លោកស្រីបានបញ្ចប់កាលពីខែវិច្ឆកា ឆ្នាំ២០១០ ។ កូនប្រុសលោកស្រីក៏ត្រូវបានអនុញ្ញាតឱ្យមកជួបជាលើកដំបូង។ បន្ទាប់មកទៀត លោកស្រីបានចូលរួមក្នុងការបោះឆ្នោតពាក់កណ្ដាលអាណត្តិសម្រាប់បំពេញកៅអីសមាជិកសភាដែលនៅទំនេរនៅឆ្នាំ២០១២ ។ គណបក្សលោកស្រីទទួលបានកៅអី៤៣ក្នុងចំណោមកៅអីប្រកួតប្រជែងសរុប៤៥ ។ លោស្រី ស៊ូជីក៏បានក្លាយជាសមាជិកសភាជាលើកដំបូងក្នុងជីវិតនយោបាយ។ យ៉ាងណាក៏ដោយ រដ្ឋធម្មនុញ្ញដែលសរសេរដោយក្រុមយោធា បានហាមមិនឱ្យលោកស្រី ធ្វើជាប្រធានាធិបតីឡើយ។ រដ្ឋធម្មនុញ្ញមីយ៉ាន់ម៉ាបានហាមមិន ឱ្យបេក្ខជនប្រធានាធិបតី មានគ្រួសារជាជនបរទេស គឺចង់សំដៅដល់កូនប្រុសលោកស្រីដែលមានសញ្ជាតិអង់គ្លេស មិនមានសញ្ជាតិមីយ៉ាន់ម៉ា៕ អត្ថបទទាក់ទង៖ លោក ថេន សេន នឹងក្លាយជានិមិត្តរូបនៃកំណែទម្រង់ បើគាត់ទទួលស្គាល់បរាជ័យ លោក ថេន សេន នឹងក្លាយជានិមិត្តរូបនៃកំណែទម្រង់ បើគាត់ទទួលស្គាល់បរាជ័យ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2522.txt	ប្រទេសមហាអំណាចមាន អាមេរិក កាណាដា អង់គ្លេស ជាដើមបានសរសើរពីការរៀបចំការបោះឆ្នោតជាប្រវត្តិសាស្ត្ររបស់មីយ៉ាន់ម៉ាកាលពីថ្ងៃទី៨ កន្លងមក។ ការបោះឆ្នោតបានប្រព្រិត្តទៅដោយរលូន ជាមួយលទ្ធផលបឋមបង្ហាញថា គណបក្សប្រឆាំងរបស់លោកស្រី អ៊ុងសាន ស៊ូជីមានសំឡេងនាំមុខ។	ខណៈការបោះឆ្នោតនៅមីយ៉ាន់ម៉ាបានបញ្ចប់ដោយស្ថានភាពល្អប្រសើរ ហើយប្រទេសជាច្រើនបានសំដែងការអបអរសាទរចំពោះដំណើរការរៀបចំការបោះឆ្នោតប្រកបដោយរលូននិងគ្មានអំពើហិង្សាអ្វីគួរឱ្យកត់សម្គាល់ឡើយ។ មហាអំណាចសហរដ្ឋអាមេរិកបានបង្ហាញពីការសាទររបស់ខ្លួនមុនប្រទេសដទៃបន្តិច។ តាំងពីព្រលប់ថ្ងៃអាទិត្យដែលជាថ្ងៃបោះឆ្នោត រដ្ឋមន្ត្រីការបរទេសអាមេរិក លោក ចន ឃើរី បានអបអរប្រជាជនមីយ៉ាន់ម៉ាចំពោះការបោះឆ្នោតដ៏មានសារៈសំខាន់នេះ។ លោកក៏បានសរសើរដល់ប្រជាជនទាំងអស់ដែលបានចាប់យកឱកាសដ៏ល្អនេះ។ ក្នុងសេចក្ដីថ្លែងការណ៏កាលពីថ្ងៃពុធម្សិលមិញ នាយករដ្ឋមន្ត្រីអង់គ្លេសលោក David Cameron បានអបអរការបោះឆ្នោតជាប្រវត្តិសាស្ត្រនេះ។ លោកថា ការបោះឆ្នោតនេះគឺជាជំហានដ៏សំខាន់ឆ្ពោះទៅកាន់ប្រជាធិបតេយ្យពិតប្រាកដក្នុងប្រទេសមីយ៉ាន់ម៉ានិងសម្រាប់់ប្រជាជនមីយ៉ាន់ម៉ាទាំងមូលដែលចង់ឱ្យមានការផ្លាស់ប្ដូរ។ ចំណែកឯនាយករដ្ឋមន្ត្រីទើបជាប់ឆ្នោតរបស់កាណាដា លោក Justin Trudeau ក៏ចូលរួមអបអរដំណើរការជាប្រវត្តិសាស្ត្រនេះដែរ ដោយលោកបាននិយាយថា ប្រជាជនមីយ៉ាន់ម៉ាបានអនុវត្តសិទ្ធិរបស់ពួកគេយ៉ាងរីករាយ ដែលនេះបញ្ជាក់ពីការប្ដេជ្ញាចិត្តរបស់ពួកគេក្នុងដំណើរការកសាងប្រជាធិបតេយ្យដែលនៅក្មេងខ្ចីនៅឡើយ។ ដោយឡែកក្រុមអ្នកសង្កេតការណ៍អឺរ៉ុបដែលចូលមកឃ្លាំមើលក្នុងការបោះឆ្នោតបានបញ្ជាក់ពីតម្លាភាពនៃដំណើរការបោះឆ្នោតនេះ។ ក្រុមនេះបានប្រកាសថា ការបោះឆ្នោតនៅមីយ៉ាន់ម៉ាមានលក្ខណៈសេរីនិងមានតម្លាភាព តែនៅមិនទាន់ល្អ១០០ភាគរយនោះទេ គឺប្រហែលជា៩៥ភាគរយប៉ុណ្ណោះ។ ក្រៅពីប្រទេសខាងលើ ប្រទេសពីរទៀតក៏បានចូលរួមក្នុងការអបអរសាទរចំពោះប្រជាជនមីយ៉ាន់ម៉ាចំពោះការបោះឆ្នោតជាប្រវត្តិសាស្ត្រក្នុងរយៈពេល២៥ឆ្នាំនេះដែរ។ ប្រទេសអូស្ត្រាលីបានសរសើរដំណើរការបោះឆ្នោត និងថែមទាំងរម្លឹកថា ខ្លួនបានផ្ដល់ប្រាក់ប្រមាណ៤,២លានដុល្លារសម្រាប់ជួយក្នុងការបោះឆ្នោតឱ្យដំណើរការល្អប្រសើរថែមទៀត។ ឯប្រទេសថៃវិញ ដែលទើបតែមានរដ្ឋប្រហារយោធាកាលពីឆ្នាំមុន ក៏បានបញ្ជាក់ថា ខ្លួនត្រៀមរូចរាល់ហើយដើម្បីធ្វើការជាមួយគ្រប់ភាគីរបស់មីយ៉ាន់ម៉ា ដោយរួមទាំងរដ្ឋាភិបាលថ្មីផងដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2523.txt	ប្រធានាធិបតីហ្វីលីពីន លោកប៊ែរនីណូ អាហ្គីណូ បានសន្យាថា នឹងស្វាគមន៍លោកប្រធានាធិបតីចិន ស៊ី ជីនពីងនៅក្នុងឱកាសនៃកិច្ចប្រជុំសហប្រតិបត្តិការសេដ្ឋកិច្ចអាស៊ីប៉ាស៊ីហ្វិកដែលនឹងធ្វើឡើងនៅសបា្ហហ៍ក្រោយ។ ការអះអាងនេះធ្វើឡើងខណៈកម្តៅនៃការប្រឈមមុខរវាងចិន និង ហ្វីលីពីន កំពុងតែឡើងក្តៅលើសំណុំរឿងសមុទ្រចិនខាងត្បូង។	លោក មុំ ពិទូរ្យ លម្អិតព័ត៌មាននេះ ក្រោមការអញ្ចើញពីសមភាគីលោក Albert Del Rosario លោក វ៉ាង យី បានផ្តើមដំណើរទស្សនកិច្ចផ្លូវការមួយក្នុងប្រទេសហ្វីលីពីនកាលពីថ្ងៃម្សិលមិញ។ ក្នុងដំណើរទស្សនកិច្ចនេះ ភាគីទាំងពីរ បានប្តេជ្ញាបន្តដោះស្រាយបញ្ហារួមគ្នាដើម្បីធានាបាននូវទំនាក់ទំនងទ្វេភាគីធម្មតា ស្ថិរភាព និង មិត្តភាពរវាងប្រទេសទាំងពីរ។ ខណៈកំពុងតែមានការប្រឈមមុខគ្នាខ្លាំងជាមួយហ្វីលីពីននៅក្នុងដែនសមុទ្រចិនខាងត្បូង លោក វ៉ាង យី បានប្តេជ្ញាក្នុងការដោះស្រាយបញ្ហាជាមួយហ្វីលីពីនតាមរយៈការពិគ្រោះយោបល់ និង ការចរចា និង ជំរុញឲ្យមានការស្វែងរកដំណោះស្រាយរួមគ្នានៅពេលខាងមុខ។ ដោយមិនបំភ្លេចពីសមិទ្ធផល ខ្លួនក្នុងការធ្វើជាប្រធាននៃកិច្ចប្រជុំសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក លោក វ៉ាងយី ក៏បានបង្ហាញពីការសង្ឃឹមយ៉ាងមុតម៉ាំថា ហ្វីលីពីន នឹងអាចដឹកនាំកិច្ចប្រជុំទៅដោយរលូនដើម្បីបន្តលើកកម្ពស់សហប្រតិបត្តិការសេដ្ឋកិច្ច និង ពាណិជ្ជកម្មនៅក្នុងតំបន់។ សូមបញ្ជាក់ផងដែរថា នៅថ្ងៃទី១៧-១៩ ខែវិច្ឆិកាខាងមុខនេះ ហ្វីលីពីន នឹងធ្វើជាប្រធាននៃកិច្ចប្រជុំកំពូលសហប្រតិបត្តិការសេដ្ឋកិច្ចអាស៊ីប៉ាស៊ីហ្វិកនៅក្នុងក្រុងម៉ានីលដែលនឹងមានវត្តមានមេដឹកនាំកំពូលពិភពលោកដូចជាចិន និងអាមេរិកជាដើម។ កិច្ចប្រជុំនេះ នឹងផ្តោតលើចំណងសេដ្ឋកិច្ចរវាងបណ្តាប្រទេសនៅក្នុងតំបន់ប៉ាស៊ីហ្វិក។ ឆ្លើយតបជាមួយនឹងការលើកឡើងរបស់លោកប្រធានាធិបតីហ្វីលីពីន ប៊ែរនីណូ អាហ្គីណូ បានសម្តែង ក្តីសង្ឃឹមថាភាគីទាំងពីរអាចដោះស្រាយជម្លោះដោយសន្តិភាពតាមរយៈការចរចាដើម្បីឈានទៅរក ដំណោះស្រាយដែលអាចទទួលបានទាំងសងខាង។ អ្វីដែលគួរកត់សម្គាល់នោះ លោក អាហ្គីណូ បានសន្យាថា ក្នុងកិច្ចប្រជុំAPEC ខាងមុខនឹងផ្តោតតែលើបញ្ហាសេដ្ឋកិច្ចតែប៉ុណ្ណោះ ហើយ បញ្ហាជម្លោះសមុទ្រចិនខាងត្បូង នឹងមិនត្រូវដាក់បញ្ចូលនៅក្នុងរបៀបវារៈនៃកិច្ចប្រជុំនោះឡើយ។ លោក អាហ្គីណូ ក៏បានសន្យាថា នឹងស្វាគមន៍ចំពោះវត្តមានប្រធានាធិបតីចិន លោក ស៊ី ជីនពីងនៅក្នុងកិច្ចប្រជុំដោយ កក់ក្តីផងដែរ។ តាមពិតទៅគេបានដឹងរួចមុនទៅហើយ ចំពោះវត្តមានរបស់លោក វ៉ាង យី មុនពេលកិច្ចប្រជុំកំពូលក្នុង តំបន់APEC ទៅកាន់ហ្វីលីពីននេះ។ នោះ គឺជាការចរចាក្នុងការមិនលើកបញ្ហាសមុទ្រចិនខាងត្បូងដាក់នៅ ក្នុងវេទិកាដែលនឹងត្រូវចូលរួមដោយភាគីចំនួន២១ ដែលត្រូវរួមបញ្ចូលទាំងភាគីពាក់ពន្ធ័រដ្ឋអាស៊ាន និង អាមេរិកផងដែរនោះ ហើយបញ្ហានេះ ក៏កំពុងតែត្រូវបានចាប់អារម្មណ៍ពីសហគមន៍អន្តរជាតិស្រាប់ ផងដែរ។ សូមបញ្ជាក់បន្តិចថា ហ្វីលីពីន និង ចិន គឺជាប្រទេសជិតនឹងគ្នា ហើយ ក៏ជាដៃគូប្រជែងគ្នាយ៉ាងខ្លាំងក្លា នៅក្នុងសមុទ្រចិនខាងត្បូងផងដែរ។ កន្លងមកហ្វីលីពីន តែងតែបដិសេធរាល់ការចរចាជាលក្ខណៈ ទ្វេ ភាគីជាមួយចិន។ ចុងក្រោយនេះ ភាគីទាំងពីរ ក៏បានបង្ហាញសាច់ដុំដាក់គ្នាតាមរយៈការពង្រឹងវិស័យយោធា ហើយ ហ្វីលីពីន ក៏បានប្តឹងចិនប្រឆាំងនឹងការរំលោភអធិបតេយ្យនៅក្នុងតំបន់ជម្លោះសមុទ្រចិនខាង ត្បូង នៅមជ្ឈត្តការនៃតុលាការអន្តរជាតិផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2524.txt	រដ្ឋាភិបាលជប៉ុន និង ហ្វីលីពីន គ្រោងនឹងចុះកិច្ចព្រមព្រៀងមួយនៅសបា្តហ៍នេះទាក់ទងនឹងការផ្តល់ ជំនួយសព្វាវុធរបស់ជប៉ុនទៅកាន់ហ្វីលីពីន។ ជំនួយទាំងនោះ រួមបញ្ចូលទាំងយន្តហោះចម្បាំងដែលត្រូវបានគេដឹងមុនហើយថា នឹងប្រើប្រាស់ដើម្បីពង្រឹងសន្តិសុខនៅក្នុងតំបន់ជម្លោះសមុទ្រចិនខាងត្បូងដែល ជាតំបន់ក្តៅរវាងហ្វីលីពីន និងចិន។	លោកនាយករដ្ឋមន្ត្រីជប៉ុន ស្ហ៊ិនហ្សូ អាបេ និង លោកប្រធានាធិបតីហ្វីលីពីន ប៊ែរនីណូ អាហ្គីណូគ្រោងនឹងចុះកិច្ចព្រមព្រៀងស្តីពីជំនួយយោធារបស់ក្រុងតូក្យូទៅកាន់ក្រុងម៉ានីលនៅក្រៅកិច្ចប្រជុំកំពូលសហប្រតិបត្តិការសេដ្ឋកិច្ចអាស៊ីប៉ាស៊ីហ្វិកដែលនឹងត្រូវធ្វើឡើងនាថ្ងៃទី១៧ វិច្ឆិកាខាងមុខនេះ។ នេះបើយោងតាមប្រភពដែលស្និទនឹងរដ្ឋាភិបាលជប៉ុន។ តាមការអះអាងរបស់ប្រភពដដែល ជំនួយផ្នែកយោធាដែលជប៉ុន នឹងត្រូវផ្តល់ឲ្យហ្វីលីពីនគឺជាប្រភេទសពា្វវុធយោធាដែលជប៉ុនបានប្រើប្រាស់ហើយ។ ក្នុងនោះរួមបញ្ចូលទាំងយន្តហោះចម្បាំងផងដែរ។យ៉ាងណាមិញ ឆ្លើយតបនឹងការលើកឡើងនេះ អ្នកនាំពាក្យរដ្ឋាភិបាលជប៉ុន និង ហ្វីលីពីន បានអះអាងថាមិនទាន់ដឹងពីព័ត៌នេះនៅឡើយនោះទេ។ តែវាមិនមែនជារឿងដែលត្រូវផ្ញាក់ផ្អើលនោះទេចំពោះគម្រោងនៃការផ្តល់ជំនួយនោះ។ នោះ ក៏ព្រោះ តែជប៉ុន និងហ្វីលីពីន មានចំណងមិត្តភាពជានឹងគ្នាយ៉ាងរឹងម៉ាំ។ ជាពិសេសនោះ ប្រទេសទាំងពីរ ក៏ធ្លាប់បានធ្វើលំហាត់យោធា និងចរចាគ្នាលើការដាក់មូលដ្ឋានយោធានៅហ្វីលីពីនដែលក្បែរនឹងជម្លោះសមុទ្រចិនខាងត្បូងផងដែរ។ អ្វីដែលគួរកត់សម្គាល់នោះ ការផ្តល់ជំនួយរបស់ជប៉ុនទៅហ្វីលីពីន មិនត្រឹមតែធ្វើឲ្យរដ្ឋទាំងពីរកាន់តែ ស្និទស្នាលនោះទេ តែ វាក៏ផ្តល់អត្ថប្រយោជន៍ដល់ជប៉ុនក្នុងការបង្កើនសម្ព័ន្ធមិត្តនៅក្នុងតំបន់ដើម្បី ប្រឆាំងនឹងចិន។ ជប៉ុន និង ហ្វីលីពីន សុទ្ធសឹងតែជាភាគីជម្លោះជាមួយនឹងចិន ពោលគឺជប៉ុន មានជម្លោះជាមួយចិននៅសមុទ្រខាងកើត និង ហ្វីលីពីន កំពុងតែមានជម្លោះជាមួយចិននៅសមុទ្រចិន ខាងត្បូង។ យ៉ាងណាក៏ដោយ ប្រសិនបើជប៉ុន ផ្តល់សព្វាវុធទៅហ្វីលីពីនមែននោះ ហ្វីលីពីន នឹងក្លាយជារដ្ឋទី២ បន្ទាប់ពីវៀតណាមដែលទើបតែចុះកិច្ចព្រមព្រៀងជាមួយជប៉ុនក្នុងការទទួលយកជំនួយសព្វាវុធដើម្បីពង្រឹងវិស័យការពារដែនសមុទ្រ ជាពិសេសនោះ គឺនៅតំបន់ជម្លោះសមុទ្រចិនខាងត្បូងតែម្តង។ សូមបញ្ជាក់ផងដែរថា សកម្មភាពចូលទៅកាន់កាប់របស់ចិននៅក្នុងសមុទ្រចិនខាងត្បូង បានក្លាយជា ប្រធានក្តៅមួយនៅក្នុងតំបន់។ បញ្ហានេះ បានធ្វើឲ្យរដ្ឋមិនពាក់ពន្ធ័ដែលជាសម្ព័ន្ធមិត្តរបស់អាមេរិក ដូចជាជប៉ុន បានយកលេសក្រោមស្លាកការពារសន្តិសុខនិង សុវត្តិភាពដែនសមុទ្រដើម្បីចូលអន្តរាគមន៍ប្រឆាំងចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2525.txt	មកទល់ពេលនេះ បក្សប្រឆាំងសម្ព័ន្ធជាតិដើម្បីប្រជាធិបតេយ្យលោកស្រីអ៊ុងសាន ស៊ូជី បានទទួលសំ ឡេងភាគច្រើនដាច់ខាតនៃអាសនៈសភាមីយ៉ាន់ម៉ាសរុបក្នុងការបង្កើតរដ្ឋាភិបាលថ្មីមួយបានហើយ។ ចំនួនអាសនៈ អាចនឹងទទួលបានបន្ថែម ដ្បិតការរាប់សន្លឹកឆ្នោតកំពុងតែបន្ត។ យ៉ាងណាមិញ លទ្ធលនេះ មានន័យថា រដ្ឋាភិបាលរបបយោធាដែលចាក់ឬសជាច្រើនទសវត្សរ៍ហើយនោះ ក៏នឹង ត្រូវបញ្ចប់នៅពេលខាងមុខផងដែរ។	សូមស្ដាប់ព័ត៌មានលម្អិត៖ យោងតាមសេចក្តីប្រកាសលទ្ធផលរបស់គណៈកម្មាធិការសហភាពរៀបចំការបោះឆ្នោតមីយ៉ាន់ម៉ា គិតត្រឹម ម៉ោង១ និង ៥០នាទី នៃម៉ោងក្នុងស្រុក នៅថ្ងៃសុក្រទី១៣ខែវិច្ឆិកា បក្សសម្ព័ន្ធជាតិដើម្បីប្រ ជាធិបតេយ្យរបស់លោកស្រី អ៊ុងសាន ស៊ូជី បានទទួលសំឡេង៣៤៨នៃអាសនៈសរុបសភាទាំងពីរជាន់។ ក្នុងចំណោមសំឡេង ៣៤៨ នៃអាសនៈនោះ រួមបញ្ចូល សភាជាន់ទាប ដែលមីយ៉ាន់ម៉ាហៅថា PYITHU HLUTTAW ២៣៨អាសនៈ និង សភាជាន់ខ្ពស់ដែលមីយ៉ាន់ម៉ាហៅថា AMYOTHA HLUTTAW ១១០អាសនៈ។ ខណៈការរាប់សន្លឹកឆ្នោតនៅតែបន្ត លទ្ធផលបានបង្ហាញយ៉ាងច្បាស់ហើយថា បក្សលោកស្រីអ៊ុងសាន ស៊ូជី បានទទួលសំឡេងលើសពីភាគច្រើនដាច់ខាតនៃសំឡេងដើម្បីបង្កើតរដ្ឋាភិបាលថ្មី។ សូមបញ្ជាក់ផងដែរថា ដើម្បីបង្កើតរដ្ឋាភិបាលថ្មីមីយ៉ាន់ម៉ា គឺទាមទារឲ្យមានសំឡេង គាំទ្រនៅក្នុងសភាមីយ៉ាន់ម៉ាយ៉ាងតិចហាសិបបូកមួយ ឬសំឡេងភាគច្រើនដាច់ខាត។ សំឡេងនេះ ក៏ត្រូវរាប់បញ្ចូលទាំងសំឡេងរបស់យោធាដែលបម្រុងទុកនៅក្នុងសភាមីយ៉ាន់ម៉ា២៥ភាគរយផងដែរ។ គួរកត់សម្គាល់នោះ ជាគោលការណ៍ដើម្បីបង្កើតរដ្ឋាភិបាលមីយ៉ាន់ម៉ា ដែលសំដៅលើការជ្រើសរើស ប្រធានាធិបតីអាណត្តិថ្មីនោះ យ៉ាងហោចណាស់ត្រូវបានមានសំឡេងគាំទ្រ៣២៩អាសនៈនៃអាសនៈ សរុប៦៦៤(តែដកចេញ៧)របស់សភា។ តែពេលនេះបក្សលោកស្រី បានទទួលសំឡេងរហូតដល់ ៣៤៨ហើយ ពោលគឺគ្មាន បញ្ហាអ្វីសម្រាប់លោកស្រីស៊ូជី ក្នុងការបង្កើតរដ្ឋាភិបាលនោះទេ។ លទ្ធផលនេះដែរ ក៏មានន័យថារដ្ឋាភិបាលយោធា ឬ ពាក់កណ្តាលយោធារបស់លោកប្រធានាធិបតី ថេន សេន នឹងត្រូវបញ្ចប់នៅពេលឆាប់២ខាងមុខ ពោលគឺរដ្ឋាភិបាលថ្មីក្រោមការដឹកនាំដោយបក្ស ប្រឆាំងលោកស្រី ស៊ូជី បង្កើត។ ការបោះឆ្នោតបង្កើតរដ្ឋាភិបាល ត្រូវបានរំពឹងថានឹងត្រូវធ្វើឡើងនៅដើមឆ្នាំ២០១៦ខាងមុខ។ ថ្វីដ្បិតបក្សលោកស្រីស៊ូជី អាចបង្កើតរដ្ឋាភិបាលថ្មីដោយខ្លួនឯងបានក៏ដោយ លោក ស្រីស៊ូជី នៅតែមិនមានលទ្ធភាពដើម្បីជាបេក្ខភាពប្រធានាធិបតីដើម្បីដឹកនាំរដ្ឋាភិបាលថ្មីបានឡើយ។ នោះ ក៏ព្រោះតែបទបញ្ញត្តិនៃមាត្រា៥៩ នៃរដ្ឋធម្មនុញ្ញមីយ៉ាន់ម៉ាឆ្នាំ២០០៨ដែលធ្វើឡើងដោយយោធា បានរារាំងលោកស្រីមិនឲ្យឈរឈ្មោះបាន។ តែ លោកស្រីស៊ូជី បានអះអាងមុនការបោះឆ្នោតហើយថា លោកស្រី នឹង មានតំណែងខ្ពស់ជាងប្រធានាធិបតីទៅទៀត។ ចំណុចនេះទំនងជាលោកស្រី ចង់សំដៅ លោកស្រីនឹងតែងតាំងសមាជិកបក្សណាមួយរបស់លោកស្រីឲ្យឈរឈ្មោះជាប្រធានាធិបតី តែតំណែងនេះ ត្រូវស្តាប់ការបង្គាប់បញ្ជារបស់លោកស្រី។ សូមបញ្ជាក់ផងដែរ ការបោះឆ្នោតមីយ៉ាន់ម៉ាដែលប្រព្រឹត្តឡើងកាលពីថ្ងៃទី០៨ ខែវិច្ឆិកាកន្លងទៅ គឺជា ការបោះឆ្នោតតាមបែបលទ្ធិប្រជាធិបតេយ្យប្រវត្តិសាស្ត្ររយៈពេល២៨ឆ្នាំ ពោលគឺបន្ទាប់ពីការបោះ ឆ្នោតឆ្នាំ ១៩៩០ ដែលលទ្ធផលបក្សលោកស្រីស៊ូជី ត្រូវបានយោធាបដិសេធចោល។ យ៉ាងណា ក៏ដោយការបោះឆ្នោតលើកនេះ បានទទួលបានភ្លើងខៀវទាំងរដ្ឋាភិបាលពាក់កណ្តាល យោធាលោក ថេន សេន និង មេបញ្ជាកងទ័ពហើយ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2526.txt	លោកនាយករដ្ឋមន្រ្តី ហ៊ុន សែន បានប្រាប់ប្រមុខមេបក្សប្រឆាំងលោក សម រង្ស៊ី កុំឲ្យប្រទូស្តរូបលោកប្រសិនបើច្បាប់ចាត់ការលោក។ ការប្រកាសរបស់លោក ហ៊ុន សែន ធ្វើឡើងក្រោយពីលោក សម រង្ស៊ី ចោទលោក ហ៊ុន សែន ពីប្រទេសជប៉ុនថា លោកប្រមុខរដ្ឋាភិបាលរូបនេះ មានចេតនាមិនចង់ឲ្យមានការបោះឆ្នោតនៅពេលខាងមុខ។	លោក ហ៊ុន សែន បានហៅការចោទប្រកាន់របស់លោក សម រង្ស៊ី ថា គ្មានភស្តុងតាងឡើយ ហើយលោក សម រង្ស៊ី អាចប្រឈមមុខនឹងផ្លូវច្បាប់។ លោក ហ៊ុន សែន បានរម្លឹកពីការលើកលែងទោសដល់លោក សម រង្ស៊ី ពីដងរូចមកហើយ មុននឹងលោក បញ្ជាក់ដូច្នេះថា៖«ឯកឧត្តមកុំរត់ណា» ។ លោកនាយករដ្ឋមន្រ្តី បញ្ជាក់ថា ការបោះឆ្នោតឃុំ-សង្កាត់ នៅឆ្នាំ ២០១៧ និងការបោះឆ្នោតសកល នៅឆ្នាំ ២០១៨ ខាងមុខនឹងប្រារព្ធធ្វើជាធម្មតា មិនដូចការចោទប្រកាន់របស់លោក សម រង្ស៊ី នោះឡើយ។ តាមរយៈហ្វេសប៊ុករបស់ខ្លួន លោក ហ៊ុន សែន បានប្រាប់លោក សម រង្ស៊ី កុំឲ្យសង្ឃឹមលើពាក្យសុំទោសរូបលោកទៀត។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2527.txt	ថ្ងៃអាទិត្យម្សិលមិញ ប្រជាជនបារាំងរាប់ពាន់នាក់បានជុំគ្នាឧទ្ទិស វិញ្ញាណក្ខន្ធដល់ជនរងគ្រោះ នៅជិតរោងសំដែងទស្សនីយភាព បាតាក្លង់ (Bataclan) ហាងកាហ្វេ និងភោជនីយដ្ឋាន ដែលរងការវាយប្រហារភេរវកម្ម កាលពីថ្ងៃសុក្រ។ យប់មិញ នៅមុខភោជនីយដ្ឋាន ឡឺ ការីយ៉ុង (Le carillon) ដែលរងការបាញ់ប្រហារ ក្រុមមនុស្សដែលមកជុំគ្នា បានរត់បះជើងមួយសំទុះ ដោយសារលឺសម្លេងផ្ទុះផាវ។ គិតតួលេខចុងក្រោយ មានមនុស្សយ៉ាងហោច១២៩នាក់បានស្លាប់ និង៣៥២នាក់ទៀតរងរបួស។ នៅរសៀលថ្ងៃចន្ទនេះ ប្រធានាធិបតីបារាំងនឹងបើកការប្រជុំសភាទាំង២ រួមគ្នាតែម្តង ដើម្បីបង្រួបបង្រួមជាតិ។	បារាំងកាន់ទុក្ខជនរងគ្រោះ៣ថ្ងៃ តាំងពីថ្ងៃអាទិត្យ រហូតដល់ថ្ងៃអង្គារស្អែក។ អាជ្ញាធរហាមឃាត់មិនអោយជុំគ្នា រហូតដល់ថ្ងៃព្រហស្បតិ៍ក្តី តែមនុស្សនៅតែមកជុំគ្នាសន្ធឹកសន្ធាប់ឧទ្ទិសវិញ្ញាណក្ខន្ធជនរងគ្រោះ នៅតាមកន្លែងរងគ្រោះ និងនៅទីលានជ័យជំនះ កណ្តាលក្រុងប៉ារីស។ ល្ងាចមិញ នៅមុខភោជនីយដ្ឋាន ឡឺ ការីយ៉ុង ក្នុងសង្កាត់ទី១០ ក្រុមមនុស្សដែលជុំគ្នាឧទ្ទិសដល់ជនរងគ្រោះ បាននាំគ្នារត់បះជើង ដោយសារលឺសម្លេងផ្ទុះផាវ។ ស្ថានភាពបានត្រលប់មកដូចធម្មតាវិញ ក្រោយពេលដឹងការពិត។ អាជ្ញាធរបានអំពាវនាវកុំអោយផ្សព្វផ្សាយពាក្យចចាមអារ៉ាម ចៀសវាងបង្កភាពច្របូកច្របល់។ នៅម៉ុងទ្រើយ ជិតក្រុងប៉ារីស ប៉ូលិសបានរកឃើញរថយន្តSeatពណ៌ខ្មៅ១គ្រឿង ផ្ទុកទៅដោយកាំភ្លើងKalachnikov ច្រើនដើម។ កាលពីថ្ងៃសុក្រ ក្រុមភេរវជនបានប្រើប្រាស់រថយន្តនេះ។ ការស៊ើបអង្កេតបានរាលដាលដល់បែលហ្ស៊ិក។ ប៉ូលិសសន្និដ្ឋានថា មានក្រុមភេរវជន៣ក្រុមដែលបានបង្កការវាយប្រហារទាំង៦ កាលពីថ្ងៃសុក្រ។ ហើយកំពុងចង់ដឹងថា តើមានភេរវជននៅសេសសល់ កំពុងរត់ទៅបែលហ្ស៊ិកវិញទេ។ កាលពីថ្ងៃសៅរ៍ ប៉ូលិសបែលហ្ស៊ិកបានចាប់ខ្លួនមនុស្ស៧នាក់។ ក្នុងចំណោមភេរវជនអត្តឃាតទាំង៧នាក់ដែលស្លាប់ ៣នាក់ជាពលរដ្ឋបារាំង។ រហូតពេលនេះ ប៉ូលិសបានរកឃើញអត្តសញ្ញាណភេរវជន៤រូប ក្នុងនោះ ភេរវជនអត្តឃាតម្នាក់អាយុ៣០ឆ្នាំ ជាអ្នកបំផ្ទុះគ្រាប់បែកអត្តឃាតនៅជិតពហុកីឡាដ្ឋានបារាំង។ ម្នាក់ទៀត៣១ឆ្នាំ បំផ្ទុះគ្រាប់បែកនៅវិថីVoltaire។ ម្នាក់ចុងក្រោយនេះ ជាបងប្អូនរបស់បុរសម្នាក់ដែលដែលប៉ូលិសបែលហ្ស៊ិកកំពុងឃាត់ខ្លួនសួរចម្លើយ។ បុរសបងប្អូនទាំង២ជាពលរដ្ឋបារាំង។ ប៉ូលិសបែលហ្ស៊ិកបានចេញដីកាអន្តរជាតិ តាមចាប់ខ្លួនបុរសជាបងប្អូនទី៣ម្នាក់ទៀត ឈ្មោះថា Salah Abdeslam អាយុ២៦ឆ្នាំ ដែលអាចជាភេរវជនអត្តឃាត ហើយអាចកំពុងរត់គេចខ្លួន។ Salah Abdeslamនេះ បានជួលរថយន្តPolo ពណ៌ខ្មៅមួយគ្រឿង ដែលក្រុមភេរវជន៣នាក់បានប្រើប្រាស់វា។ ប៉ូលិសបារាំងបានរកឃើញរថយន្តនេះ នៅពីមុខរោងសំដែង បាតាក្លង់។ បាតាក្លង់រងការវាយប្រហារធ្ងន់ជាងគេ កាលពីថ្ងៃសុក្រ សម្លាប់មនុស្សរហូត៨៩នាក់។ កាលពីថ្ងៃសៅរ៍ ប៉ូលិសបានរកឃើញអត្តសញ្ញាណភេរវជនអត្តឃាត ជាពលរដ្ឋបារាំងម្នាក់ដែរ អាយុ២៩ឆ្នាំ ឈ្មោះ Omar Ismaïl Mostefaï។ ភេរវជនរូបនេះស្ថិតក្នុងក្រុមដែលចាប់មនុស្សធ្វើជាចំណាប់ខ្មាំង នៅរោងសំដែង បាតាក្លង់។ ជាជនចាក់រឹសជ្រុលនិយម ប៉ុន្តែមិនដែលជាប់ពាក់ព័ន្ធនឹងរឿងភេរវកម្មពីមុនទេ។ ប៉ូលិសចង់ដឹងថា តើMostefaï ធ្លាប់ស្នាក់នៅស៊ីរីកាលពីឆ្នាំ២០១៤ដែរទេ។ ប្រធានាធិបតីបារាំងបានចាត់ទុកភេរវកម្មកាលពីថ្ងៃសុក្រថា ជាសកម្មភាពសង្គ្រាម។ បារាំងបានពង្រាយកងកម្លាំង១០ ០០០នាក់ ការពារទឹកដី។ សង្គ្រាមសងសឹកបានចាប់ផ្តើមហើយ រវាងបារាំង និងក្រុមជីហាតរដ្ឋអ៊ីស្លាម។ ម្សិលមិញ កងទ័ពបារាំងបានទំលាក់គ្រាប់បែកកំទេចទីតាំងក្រុមជីហាត នៅស៊ីរីតបសងនឹងភេរវកម្មថ្ងៃសុក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2528.txt	ក្រោយករណីវាយប្រហារដោយភេរវកម្មនៅបារាំងសម្លាប់មនុស្សច្រើនជាង១០០នាក់ មេដឹកនាំប្រទេសហ្វីលីពីនបានសន្យាថានឹងរឹតបន្តឹងសន្តិសុខឲ្យរឹងមាំបំផុតដើម្បីការពារសុវត្ថិភាពមេដឹកនាំពិភពលោកដែលនឹងមកចូលរួមកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក( APEC) នៅហ្វីលីពីន។ ប្រធានាធិបតីអាមេរិកលោក បារ៉ាក់ អូបាម៉ា ក៏នឹងអញ្ជើញចូលរួមក្នុងកិច្ចប្រជុំថ្នាក់តំបន់នេះជាមួយបណ្តាមេដឹកនាំផ្សេងទៀតនៅសប្តាហ៍ក្រោយដែរ។	ក្រោយក្រុមភេរវជនអុកឡុកនិងវាយប្រហារនៅទីក្រុងប៉ារីសដោយសម្លាប់មនុស្សប្រហែល១៤០នាក់ បញ្ហាសន្តិសុខកំពុងក្លាយជាបញ្ហាចោទសម្រាប់ហ្វីលីពីនដែលនឹងធ្វើជាម្ចាស់ផ្ទះនៃកិច្ចប្រជុំកិច្ចសហប្រតិបត្តិការអាស៊ីប៉ាស៊ីហ្វិកនៅសប្តាហ៍ក្រោយ។ ប៉ុន្តែហ្វីលីពីនបានប្តេជ្ញាហើយថា ខ្លួននឹងរឹតបន្តឹងសន្តិសុខឲ្យបានប្រសើរតាមដែលអាចធ្វើបានដើម្បីការពារសុវត្ថិភាពមេដឹកនាំពិភពលោកដែលនឹងមានវត្តមានក្នុងកិច្ចប្រជុំខាងមុខ។ វេទិការប្រចាំឆ្នាំនេះនឹងត្រូវរៀបចំឡើងនៅទីក្រុងម៉ានីលពីថ្ងៃ ១៨ ដល់ថ្ងៃ ១៩ ខែវិច្ឆិកានេះ។ ចំណែកមេដឹកនាំសំខាន់ៗដែលនឹងចូលរួមក្នុងកិច្ចប្រជុំវេទិការសេដ្ឋកិច្ចថ្នាក់តំបន់មានសមាជិក ២១នោះ មានដូចជាលោកប្រធានាធិបតីអាមេរិក បារ៉ាក់ អូបាម៉ា នាយករដ្ឋមន្ត្រីជប៉ុន មេដឹកនាំចិន អូស្ត្រាលី កាណាដា រួមជាមួយបណ្តាមេដឹកនាំប្រទេស១៥ផ្សេងទៀត។ ទាក់ទិញចលនាភេរវកម្មនៅប៉ារីសនិងការរឹតបន្តឹងសន្តិសុខក្នុងកិច្ចប្រជុំខាងមុខនេះ អនុរដ្ឋលេខាធិការក្រសួងការបរទេសហ្វីលីពីនដែលជាសមាជិកគណកម្មការរៀបចំសន្និសីទនេះលោក Laura Del Rosario បានអះអាង អ្វីដែលហ្វីលីពីននឹងធ្វើគឺរឹតបន្តឹងសន្តិសុខឲ្យខ្ពស់បំផុត។ បច្ចុប្បន្ននេះរដ្ឋាភិបាលហ្វីលីពីន បានប្រកាសលុបចោលជើងហោះហើរជាច្រើន ហើយក៏បានសម្រេចប្រកាសថ្ងៃ ១៨ និងថ្ងៃ ១៩ខាងមុខជាថ្ងៃឈប់សម្រាកនៅទីក្រុងម៉ានីលផងដើម្បីសម្រួលដល់ការគ្រប់គ្រងសន្តិសុខ។ បើតាមការអះអាងរបស់មន្ត្រីរដ្ឋាភិបាលខាងលើ ជនគ្មានផ្ទះសម្បែងជាង២ម៉ឺននាក់ត្រូវបានអាជ្ញាធរជម្លៀសចេញពីផ្លូវធំៗ ហើយកងកម្លាំងសន្តិសុខប្រហែល១៨ពាន់នាក់នឹងត្រូវគេពង្រាយដើម្បីរក្សាសុវត្ថិភាពដល់បណ្តាមេដឹកនំាពិភពលោកផងដែរ។ ចំណែកផ្លូវធំៗមួយចំនួនត្រូវបានអាជ្ញាធរហ្វីលីពីនបិទដើម្បីរៀបចំសណ្តាប់ធ្នាប់ ហើយអាជ្ញាធរក៏បានស្នើទៅម្ចាស់គេហដ្ឋានតាមដងផ្លូវជាពិសេសនៅតាមអាគារខ្ពស់ត្រូវឲ្យបិទទ្វារបង្អួចនិងប្រុងប្រយ័ត្នក្រែងមានអ្នកលួចប្រើប្រាស់កាំភ្លើង Sniper។ គេបារម្ភផងដែរពីបញ្ហាសុវត្ថិភាពនិងសន្តិសុខនៅក្នុងកិច្ចប្រជុំនៅពេលខាងមុខ ក្រោយក្រុមភេរវជនបានបង្កើនសកម្មភាពរបស់ខ្លួនកាន់តែខ្លាំងឡើងៗ។ ហើយម្យ៉ាងហ្វីលីពីននេះទៀតសោត ក៏មានបញ្ហាជាមួយក្រុមឧទ្ទាមទាមទារផ្តាច់ខ្លួននៅតំបន់ភាគខាងត្បូងដែលស្ថិតនៅចម្ងាយប្រហែល១ពាន់គីឡូម៉ែត្រពីទីក្រុងម៉ានីលយូរអង្វែងមកហើយដែរ។ ដែលនេះជាបញ្ហាប្រឈមមួយសម្រាប់ហ្វីលីពីនក្នុងការរក្សាសន្តិសុខនិងសណ្តាប់ធ្នាប់ទទួលមេដឹកនាំពិភពលោក។ យ៉ាងណាក៏ដោយក្នុងកិច្ចប្រជុំ APEC ខាងមុខនឹងមិនមានវត្តមានលោក វ្ល៉ាឌីមៀ ពូទីន ប្រធានាធីបតីរុស្ស៊ី និងប្រធានាធិបតីឥណ្ឌូនេស៊ីលោក ចូកូ វីដូដូ ឡើយ។ មិនមានការលើកឡើងពីមូលហេតុចម្បងនៃអវត្តមានមេដឹកនាំទាំងពីរនាក់នេះទេ ប៉ុន្តែប្រទេសទាំងពីរនឹងបញ្ជូនអ្នកតំណាងរបស់ខ្លួនទៅចូលរួម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2529.txt	មន្ត្រីក្រសួងការពារជាតិចិន បានបញ្ជាក់ថា កងទ័ពអាកាសចិននិងថៃ នឹងធ្វើសមយុទ្ធយោធារួមគ្នាជាលើកដំបូងនៅខែនេះក្នុងប្រទេសថៃ។ សមយុទ្ធនេះ ត្រូវបានមើលឃើញថា ជាការខិតជិតទៅរករដ្ឋាភិបាលក្រុងប៉េកាំងរបស់រដ្ឋាភិបាលយោធាថៃ។	កាលពីម្សិលមិញ ក្រសួងការពារជាតិចិន បានចេញសេចក្ដីប្រកាសព័ត៌មានមួយថា សមយុទ្ធរួមគ្នាដែលមានឈ្មោះថា Falcon Strike២០១៥ រវាងកងទ័ពអាកាសចិននិងថៃ នឹងត្រូវធ្វើឡើងក្នុងមូលដ្ឋានកងទ័ពអាកាសកូរ៉ាតក្នុងប្រទេសថៃ។ សមយុទ្ធនេះនឹងចាប់ផ្ដើមពីថ្ងៃទី១២ដល់ថ្ងៃទី៣០ ខែវិច្ឆកា ។ សេចក្ដីប្រកាសព័ត៌មានដដែលបន្តថា គោលបំណងនៃសមយុទ្ធរួមគ្នា គឺដើម្បីបង្កើនការរៀនពីគ្នានិងការយល់ចិត្តគ្នារវាងកងទ័ពអាកាសប្រទេសទាំងពីរ។ ហើយម្យ៉ាងទៀត ដើម្បីពង្រឹងទំនាក់ទំនងចិន-ថៃ ក៏ដូចជាមិត្តភាព និងការជឿជាក់រវាងប្រទេសទាំងពីរផងដែរ។ យ៉ាងណាក៏ដោយ សមយុទ្ធនេះហាក់បង្ហាញពីការងាកទៅរកចិនរបស់រដ្ឋាភិបាលសឹកថៃ ដែលបានដណ្ដើមអំណាចពីរដ្ឋាភិបាលស៊ីវិលដោយរដ្ឋប្រហារកាលពីខែឧសភាឆ្នាំ២០១៤។ រដ្ឋប្រហារនេះត្រូវបានលោកខាងលិចថ្កោលទោសយ៉ាងខ្លាំង ប៉ុន្តែរដ្ឋាភិវបាលយោធាចបែរជាទទួលបានការគាំទ្រពីសំណាក់ប្រទេសចិនទៅវិញ។ សូមបញ្ជាក់ផងដែរថា ចាប់ពីរដ្ឋប្រហារថ្ងៃទី២២ ខែឧសភា រដ្ឋាភិបាលក្រុងបាងកក មានទំនាក់ទំនងយ៉ាងជិតស្និទជាមួយរដ្ឋាភិបាលក្រុងប៉េកាំង ចំពេលដែលទីក្រុងប៉េកាំងបានបង្កើនឥទ្ធិពលរបស់ខ្លួនក្នុងតំបន់តាមរយៈជំនួយនិងកម្ចីយ៉ាងសន្ធឹកសន្ធាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_253.txt	អនុប្រធានាធិបតីអាម៉េរិកលោកស្រី កាម៉ាឡា ហារីស បានទទូចបញ្ឈប់សង្គ្រាមនៅកាហ្សា និងការត្រួតត្រាលើប៉ាឡេស្ទីន។ លោកស្រី ហារីស ក៏ចង់ឱ្យអនុវត្តដំណោះស្រាយការរដ្ឋពីរដែលនៅទ្រឹងផងដែរ។	ក្នុងឱកាសជំនួបសមាគមជាតិនៃអ្នកសារព័ត៌មានស្បែកខ្មៅនៅទីក្រុង Philadelphia អនុប្រធានាធិបតីអាម៉េរិកលោកស្រី កាម៉ាឡា ហារីស បាននិយាយទាក់ទងនឹងបញ្ហាប្រឈមដែលកំពុងកើតឡើងនិងដំណោះស្រាយនៅក្នុងតំបន់មជ្ឈិមបូព៌ា។ អនុប្រធានាធិបតីអាម៉េរិករូបនេះ បានទទូចឱ្យមានបទឈប់បាញ់រវាងទាហានអ៊ីស្រាអែលនិងក្រុមប្រយុទ្ធហាម៉ាស់ ហើយលើកឡើងពីចំណាត់ការបង្កើតរដ្ឋឯករាជ្យពីរ ជាដំណោះស្រាយបញ្ហាដ៏រ៉ាំរ៉ៃនេះក្នុងគោលដៅឈានដល់សន្តិភាពតំបន់។ «យើងប្រាកដច្បាស់ណាស់ថា កិច្ចព្រមព្រៀងទាំងនេះត្រូវតែអនុវត្តសម្រាប់ប្រយោជន៍រួមក្នុងតំបន់»។ លោកស្រី ហារីស បញ្ជាក់បែបនេះនៅចំពោះមុខអ្នកកាសែត។ លោកស្រី ហារីស បានសង្កត់ធ្ងន់ក្នុងកិច្ចសន្ទនាខាងលើថា ការគ្រប់គ្រងរបស់អ៊ីស្រាអែលប៉ាឡេស្ទីនត្រូវតែបញ្ចប់ ចំណែកការរំកិលព្រំដែនក៏មិនអនុញ្ញាតដែរ។ លើសពីនោះ អនុប្រធានាធិបតីរូបនេះបានបង្ហាញពីកង្វល់នៃការសម្លាប់ប្រជាជន ស្រ្តីនិងកុមារ ពីទាហានអ៊ីស្រាអែល ទោះបីជាលោកស្រីជឿថាប្រទេសនេះមានសិទ្ធិការពារខ្លួនក៏ដោយ។ អាម៉េរិក ជខ្នងបង្អែកមួយរបសអ៊ីស្រាអែលដែលតែងតែប្រកាសផ្ដល់ជំនួយជាទឹកប្រាក់និងសព្វាវុធជាបន្តបន្ទាប់ដល់អ៊ីស្រាអែលអំឡុងសង្គ្រាមនៅកាហ្សាជិតមួយឆ្នាំនេះ។ ប៉ុន្តែដៃគូទាំង២ ក៏ទាស់ទែងសម្ដីលើសោកនាដកម្មជាច្រើនកន្លងមក។ បើតាមក្រសួងសុខាភិបាលនៅកាហ្សា ប្រតិបត្តិការរបស់ទាហានអ៊ីស្រាអែលបង្កឱ្យមានមនុស្សស្លាប់ប្រមាណ៤១,២៥២នាក់ និងរបួស៩៥,៤៩៧នាក់ គិតត្រឹមថ្ងៃទី១៨ ខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_244.txt

បេក្ខជនប្រធានាធិបតីមកពីបក្សសាធារណរដ្ឋ លោក ដូណាល់ ត្រាំ បានអះអាងថា ប្រសិនបើជាប់ឆ្នោត លោកអាចនឹងអនុញ្ញាតឱ្យមហាសេដ្ឋី អេឡុន ម៉ាសក៍ ចូលរួមក្នុងរដ្ឋបាលខ្លួន ឬធ្វើជាទីប្រឹក្សានៅសេតវិមាន។

ស្ថានិកក្រុមហ៊ុនរថយន្ត Tesla លោក អេឡុន ម៉ាសក៍ តែងតែសរសើរនូវគោលនយោបាយបក្សសាធារណរដ្ឋ និងបង្ហាញជំហរគាំទ្រលោក ត្រាំ ជាបេក្ខជនប្រធានាធិបតីអាម៉េរិកសម្រាប់ការបោះឆ្នោតនៅខែវិច្ឆិកាខាងមុខនេះ។ អ្នកយកព័ត៌មាន Reuters បានសួរអតីតប្រធានាធិបតី ត្រាំ ក្នុងបទសម្ភាសមួយនៅថ្ងៃទី ១៩ ខែសីហាថា ៖« តើអ្នកពិចារណាឱ្យ អេឡុន ម៉ាសក៍ កាន់តំណែងក្នុងជួររដ្ឋបាល ឬទីប្រឹក្សាទេ?»។ លោក ត្រាំ បានឆ្លើយតបថា ៖« បាទ គាត់ឆ្លាតណាស់។ ខ្ញុំបានសន្ទនាដ៏អស្ចារ្យជាមួយលោកនៅថ្ងៃមុន ប្រហែលពីរម៉ោងកន្លះ។ ប្រសិនបើលោកចង់ចូលរួម ខ្ញុំពិតជាយល់ព្រម។ ម៉ាសន៍ ជាបុរសដ៏អស្ចារ្យម្នាក់»។ កាលពីសប្តាហ៍មុន លោក ម៉ាសក៍ បានសម្ភាសជាមួយលោក ត្រាំ នៅលើបណ្តាញសង្គម X។ អ្នកទាំងពីរបានសរសើរគ្នាម្តងហើយម្តងទៀតលើបញ្ហាគោលនយោបាយ និងបានវាយប្រហារបេក្ខជនបក្សប្រជាធិបតេយ្យលោកស្រី កាម៉ាឡា ហារីស។ បន្ទាប់មក លោក ម៉ាសន៍ បានស្នើថា ប្រសិនបើជាប់ឆ្នោតឡើងវិញ លោក ត្រាំ គួរតែបង្កើតគណៈកម្មាធិការមួយ ដើម្បីត្រួតពិនិត្យ និងគ្រប់គ្រងការចំណាយថវិកាឱ្យមានប្រសិទ្ធភាព ហើយមហាសេដ្ឋីរូបនេះនឹងរីករាយក្នុងការរួមចំណែក។ ជាការឆ្លើយតប លោក ត្រាំ បានបញ្ជាក់ថា លោកពេញចិត្តជាខ្លាំង ប្រសិនបើលោក ម៉ាសក៍ ចូលរួមជាមួយរដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2440.txt

រដ្ឋសភារបស់អាមេរិកបានបោះឆ្នោតបដិសេធច្បាប់មួយរបស់រដ្ឋបាលអូបាម៉ាដែលសំដៅដល់ការកាត់បន្ថយការបញ្ចេញឧស្ម័នផ្ទាំងកញ្ចក់។ តែលោក អូបាម៉ា នឹងប្រើសិទ្ធិវេតូជំទាស់ការសម្រេចចិត្តនេះ។

រដ្ឋសភាអាមេរិកដែលគ្របដណ្ដប់ដោយក្រុមសាធារណរដ្ឋបានបោះឆ្នោតទាត់ចោលច្បាប់ស្ដីពីការកាត់បន្ថយការបញ្ចេញឧស្ម័នផ្ទាំងកញ្ចក់ដែលតាក់តែងដោយរដ្ឋាភិបាលលោកប្រធានាធិបតី បារ៉ាក់ អូបាម៉ា។ ការសម្រេចចិត្តនេះគឺចំពេលដែលមេដឹកនាំពិភពលោកកំពុងស្ថិតនៅទីក្រុងប៉ារីសដើម្បីចរចារកដំណោះស្រាយចំពោះបម្រែបម្រួលអាកាសធាតុពិភពលោក។ ការទាត់ចោលច្បាប់នេះប្រៀបដូចជាការវាយសំពងទៅលើលោក អូបាម៉ា ដែលទើបតែត្រលប់មកពីចូលរួមបើកការប្រជុំកំពូលស្ដីពីបម្រែបម្រួលអាកាសធាតុនៅបារាំង។ តាមពិតទៅច្បាប់ដដែលនេះត្រូវបានអនុម័តដោយព្រឹទ្ធសភាអាមេរិករួចទៅហើយ តែបែរជាជាប់គាំងត្រឹមរដ្ឋសភាទៅវិញ។ យ៉ាងណាមិញ បើយោងតាមសេតវិមានបានបញ្ជាក់ថា ប្រធានាធិបតី អូបាម៉ា នឹងប្រើសិទ្ធិវេតូដើម្បីជំទាស់ការសម្រេចចិត្តនេះ។ ហើយសមាជិកគណបក្សសាធារណរដ្ឋក្នុងរដ្ឋសភាអាមេរិកមិនមានសំឡេងគ្រប់គ្រាន់ដើម្បីបដិសេធអំណាចវេតូនោះទេ។ ជុំវិញការទាត់ចោលនេះ សមាជិកសភាជាច្រើនបានអះអាងថា បម្រែបម្រួលអាកាសធាតុគឺមិនមែនជាស្នាដៃមនុស្សឬក៏បណ្ដាលមកពីការរីកចម្រើនខាងឧស្សាហកម្មនិងកសិកម្មនោះទេ។ ហើយពួកគេតែងប្រឆាំងរាល់ការត្រួតពិនិត្យការបញ្ចេញឧស្ម័នផ្ទាំងកញ្ចក់ដែលសំដៅកាត់បន្ថយកម្ដៅពិភពលោក។ យ៉ាងណាក៏ដោយ មិនមែនក្រុមសមាជិកសភាគណបក្សសាធារណរដ្ឋបានសុទ្ធតែបដិសេធច្បាប់នេះទេ។ សមាជិកម្នាក់របស់បក្សសាធារណរដ្ឋ លោក Ed Whitfield និយាយនៅមុនពេលបោះឆ្នោតថា យើងចង់ឲ្យសភាអនុម័តច្បាប់នេះដើម្បីបង្ហាញពិភពលោកថា នៅអាមេរិកក៏មានការមិនយល់ស្របលើការទាញយកថាមពលដោយជ្រុលហួសដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2441.txt

ការបាញ់ទម្លាក់យន្តហោះរបស់រុស្ស៊ីនៅព្រំដែនទួកគីនិងរុស្ស៊ីបានក្លាយជាបញ្ហាចម្រូងចម្រាស ហើយមនុស្សមិនតិចឡើយដែលភ័យខ្លាចថារឿងរ៉ាវនេះនឹងធ្វើឲ្យការប្រទាញប្រទង់និងកើនកម្តៅ អាចរុញរុស្ស៊ីឲ្យប្រឡូកក្នុងសង្គ្រាមជាមួយសមាជិកបក្សសម្ព័ន្ធណាតូនេះផង។ ថ្វីដ្បិតថា ការបាញ់ទម្លាក់យន្តហោះជាការបង្ករឿង ហើយការស្លាប់របស់អ្នកបើកយន្តហោះរុស្ស៊ី សុទ្ធតែធ្វើឲ្យរុស្ស៊ីខឹងសម្បារខ្លាំងក៏ដោយ វាមិនអាចបញ្ឆេះភ្លើងសង្គ្រាមបានឡើយ។

ការបាញ់ទម្លាក់យន្តហោះចម្បាំងមួយគ្រឿងរបស់រុស្ស៊ីម្សិលមិញដោយយន្តហោះចម្បាំងតួកគីផលិតដោយអាមេរិក F-16 ចំនួនពីរគ្រឿងបានក្លាយជាបញ្ហាក្តៅគគុកនិងជារឿងរសើបដែលអាចបញ្ឆេះ សង្គ្រាមរវាងរុស្ស៊ីនិងបក្សសម្ព័ន្ធយោធាណាតូបាន។ គ្រាន់តែមានព័ត៌មានថាយន្តហោះ S-24 ត្រូវតួកគី បាញ់ទម្លាក់ភ្លាមរុស្ស៊ីចេញមុខវាយប្រហាររដ្ឋាភិបាលក្រុងអង់ការ៉ា និងអះអាងថាខ្លួនមិនបានរំលោភដែនអាកាសតួកគីទេ។ ហើយប្រមុខរដ្ឋរុស្ស៊ីលោក វ្ល៉ាឌីមៀពូទីនបានបញ្ជាឲ្យក្រសួងការបរទេសកោះហៅមន្ត្រីទូតតួកគីមកសួរនាំ ហើយរដ្ឋមន្ត្រីការបរទេររុស្ស៊ីលោក Sergei Lavrov លុបចោលដំណើរទស្សនកិច្ចរបស់ខ្លួនភ្លាមៗដែរ។លោកពូទីនចេញមុខព្រលះរដ្ឋាភិបាលតួកគីដែលហ៊ានបង្ករឿងហើយមានការចោទប្រកាន់តួកគីរឿងលួចរកស៊ីទិញលក់ប្រេងនិងគាំទ្រក្រុមភេរវជនរដ្ឋឥស្លាម ថែមទៀត។ រីឯតួកគីឯណោះវិញមិនបានបង្អែរបង្អង់ទេ ក្រោយបាញ់ទម្លាក់យន្តហោះរុស្ស៊ីភ្លាមនាយករដ្ឋមន្ត្រីតួកគី Ahmet Davutoglu ស្នើសុំប្រទេសសមាជិកណាតូកោះប្រជុំវិសាមញ្ញដើម្បីរកវិធានការប្រសិនស្ថានភាពកាន់តែអាក្រក់ឡើយ។ ហើយសម្ព័ន្ធមិត្តតួកគីអាមេរិកស្រែកក្តែងៗបញ្ឆេះកម្តៅថែមថា«តួកគីមានសិទ្ធិស្វ័យការពារដោយបាញ់ទម្លាក់យន្តហោះរុស្ស៊ីបានថែមទៀត»។ ប៉ុន្តែទោះជាស្ថានភាពអាក្រក់បែបនេះក៏ដោយ រឿងរ៉ាវមួយចំនួនដែលអាចបញ្ជាក់ថាយន្តហោះរុស្ស៊ីមិនថ្លៃរហូតដល់រុញឲ្យរុស្ស៊ីប្រកាសសង្គ្រាមប្រឆាំងតួកគីដែលជាសមាជិកណាតូឡើយ។ ១.មិនមែនលើកទីមួយដែលយន្តហោះរុស្ស៊ីហោះចូលដែនអាកាសតួកគី មិនមែនរុស្ស៊ីមិនដឹងឡើយថារឿងរ៉ាវបែបនេះអាចកើតឡើងប៉ុន្តែគ្រាន់តែរបបដឹកនាំក្រេមឡាំងហាក់មើលស្រាលស្ថានការណ៍បន្តិច។ និយាយទៅវាមិនមែនជាលើកទីមួយទេដែលយន្តហោះរុស្ស៊ីហោះចូលទៅក្បែរដែនអាកាសតួកគីបែបនេះ ។ ហើយតួកគីអះអាងថាខ្លួនបានព្រមានរុស្ស៊ីច្រើនដងដែរ ពោលគឺតាំងពីរុស្ស៊ីចូលប្រឡូកក្នុងសង្គ្រាមប្រឆាំងក្រុមរដ្ឋឥស្លាមនៅចុងខែកញ្ញាមកម្ល៉េះ ។ដូច្នេះនិយាយឲ្យស្រួលស្តាប់រុស្ស៊ីក៏រួមចំណែកខុសដែរ តែកុំឲ្យអាប់មុខរុស្ស៊ីត្រូវបដិសេធថាខ្លួនហោះក្នុងដែនអាកាសរបស់ស៊ីរី ហើយចេញមុខតវ៉ាចុះឡើងដើម្បីបញ្ជាក់ថាខ្លួនត្រឹមត្រូវ។ រុស្ស៊ីកន្លងមកធ្លាប់គិតថាតួកគីមិនហ៊ានធ្វើដូច្នេះឡើយព្រោះរុស្ស៊ីធ្លាប់សាកល្បងជំហររដ្ឋមួយចំនួននៅបាល់ទិកមួយចំនួន ក្រោយជម្លោះអ៊ុយក្រែនកើតឡើង។ ការសាកល្បងនោះគឺធ្វើឡើងដោយបញ្ជូនសព្វាវុធហោះចូលចុះឡើងប៉ុន្តែមិនមានការប្រតិកម្មរហូតដល់មានការបាញ់ទម្លាក់យន្តហោះ ដូចទ័ពតួកគីឡើយ។ អាចថារុស្ស៊ីគិតខុសស្មានថាណាតូមានឥទ្ធិពលលើការសម្រេចចិត្តរបស់តួកគីនេះតែវាផ្ទុយស្រឡះ។ ហើយតួកគីអាចធ្វើបែបនេះដោយសារខឹងសម្បាររុស្ស៊ីដែលលូកលាន់ក្នុងបញ្ហាស៊ីរីនិងកម្ចាត់ក្រុមភេរវជនរដ្ឋឥស្លាម។ នយោបាយរុស្ស៊ីនៅមជ្ឈិមបូព៌ាប៉ះពាល់ដែលប្រយោជន៍តួកគីដែលធ្លាប់រកស៊ី រកចុកជាមួយក្រុមភេរវជនហើយវាខូចគម្រោងការរបស់រដ្ឋាភិបាលក្រុងអង់ការ៉ាក្នុងការផ្តួលរំលំរបបលោកអាសាដថែមទៀតនោះ។ តែណ្ហើយ រឿងគួរឲ្យសោកស្តាយបំផុតនោះ គឺអ្នកបើកបរយន្តហោះម្នាក់របស់រុស្ស៊ីបានស្លាប់ដោយសារស្នាដៃក្រុមប្រដាប់អាវុធមួយក្រុមដែលគេមិនបានដឹងអត្តសញ្ញាណច្បាស់ តែម្នាក់ទៀតបានរួចរស់ជីវិតហើយត្រូវទាហានស៊ីរីជួយសង្គ្រោះផង។ ២.រុស្ស៊ីចង់បង្កើតលេស បង្កើនអំណាចយោធានៅមជ្ឈិមបូព៌ា? ជារឿងពិបាកប៉ាន់ស្មានពីអ្វីដែលបង្ខំឲ្យទ័ពអាកាសរុស្ស៊ីហោះក្បែរៗដែនអាកាសតួកគី រហូតដល់ឆ្លងចូលថែមទៀត។ មន្ត្រីលោកខាងលិចថាមិនមានក្រុមរដ្ឋឥស្លាមនៅសម្ងំក្បែរព្រំដែនតួកគីឡើយ ដូច្នេះទ័ពរុស្ស៊ីក៏មិនគួរចេញប្រតិបត្តិការក្បែរៗបន្ទាត់ព្រំដែននេះដែរ។ អាចថាវាយុទ្ធសាស្ត្រមួយរបស់រុស្ស៊ីផងក៏មិនដឹង។ គ្រាន់តែកើតហេតុភ្លាមរដ្ឋាភិបាលក្រេមឡាំងដាក់បញ្ជាឲ្យក្រសួងការពារជាតិប្រកាសដាក់ពង្រាយកម្លាំងសព្វាវុធជាពិសេសប្រព័ន្ធបច្ចេកវិទ្យាយោធាសម្រាប់ការពារដែនអាកសនៅស៊ីរីផ្ទាល់ និងនាវាចម្បាំងបន្ថែមទៅក្បែរឆ្នេរប្រទេសស៊ីរីក្រោមមូលហេតុការពារមូលដ្ឋានទ័ពនិងទាហានរុស្ស៊ីដែលកំពុងបំពេញភារកិច្ចកម្ចាត់ក្រុមភេរវជននៅស៊ីរី។ ម្សិលមិញឧត្តមសេនីយ៍តំណាងឲ្យអគ្គសេនាធិការកងទ័ពរុស្ស៊ីលោក Sergey Rudskoy បានអះអាងថាការពង្រាយអាវុធ បន្ថែមជាវិធានការរុស្ស៊ីក្នុងការពង្រឹងសន្តិសុខ មូលដ្ឋានទ័ពអាកាសរុស្ស៊ីនៅមជ្ឈិមបូព៌ា។ រុស្ស៊ីបញ្ជូននាវាពិឃាតមួយគ្រឿងឈ្មោះ Moskva ដែលជានាវាធំបំផុតលេខរៀងទី២ដែលឈរជើងនៅសមុទ្រខ្មៅយូរមកហើយ។នាវានេះមានបំពាក់មីស៊ីលការពារដែនអាកាស S-300ហើយវាទើបតែត្រូវបានគេបញ្ជូនមកសមុទ្រម៉េឌីទែរ៉ាណេ កាលរដូវក្តៅឆ្នាំនេះទេដើម្បីចូលរួមជាមួយទ័ពជើងទឹករុស្ស៊ីផ្សេងទៀតនៅមូលដ្ឋានតំបន់ម៉េឌីទែរ៉ាណេ។ ជាធម្មតាទេ កន្លងមកនេះ គ្រាន់តែរុស្ស៊ីហក់ចូលធ្វើសង្គ្រាមនៅស៊ីរីប្រឆាំងក្រុមភេរវជន អាមេរិកនិងសម្ព័ន្ធមិត្តនាំគ្នាស្រែកក្តែងៗចោទរុស្ស៊ីថាកំពុងបង្ករឿង និងការពាររដ្ឋាភិបាលផ្តាច់ការលោក អាសាដ។ ៣.ណាតូមិនប្តូរធ្វើសង្គ្រាមជាមួយរុស្ស៊ីព្រោះតែតួកគី ណាតូមិនមែនសាមគ្គីជាធ្លុងមួយដូចយើងគ្រប់គ្នាគិត ហើយក៏មិនមែនរាល់ពេលសុទ្ធតែចេញការពារសមាជិកខ្លួនតាមមាត្រា៥នៃសន្ធិសញ្ញាអាត្លង់ទិកខាងជើងចែងទេ។ សមាជិកណាតូនៅគិតផ្ទុយគ្នានិងនៅមិនទាន់មានសាមគ្គីគ្នាពេញលេញក្នុងនាមជាអង្គការសន្តិសុខឡើយ។ដូច្នេះកុំរំពឹងថាណាតូនឹងរួមដៃគ្នាធ្វើសង្គ្រាមការពារតួកគីព្រោះតែរឿងយន្តហោះរុស្ស៊ីរំលោភដែនអាកាសតួកគីប៉ុណ្ណឹងនោះ។ ម្យ៉ាងរដ្ឋសមាជិកណាតូកាន់តែបែកខ្ញែកគ្នាខ្លាំងនៅពេលដែលសន្តិសុខ នៅអឺរ៉ុបផុយស្រួយនិងរងការគំរាមកំហែងពីក្រុមភេរវជន។ ក្រោយរុស្ស៊ីហក់ចូលក្នុងសង្គ្រាមប្រឆាំងភេរវជននិងក្រោយការវាយប្រហារនៅបារាំង អ្នកនយោបាយលោកខាងលិចមិនតិចទេដែលកំពុងចោលភ្នែកមើលនយោបាយការបរទេសលោក ពូទីនផង ។ រដ្ឋមួយចំនួនចង់សុំជំនួយពីរុស្ស៊ីស្រាប់ផងដើម្បីប្រយុទ្ធជាមួយក្រុមភេរវជននោះ រឿងអីសមាជិកណាតូត្រូវទ្រតួកគី ហើយងាកមកប្រយុទ្ធជាមួយរុស្ស៊ីនោះ។ បារាំងនេះជាឧទាហរណ៍ស្រាប់ ព្រោះរដ្ឋជាមេដឹកនាំតំបន់អឺរ៉ុបមួយនេះកំពុងស្វះស្វែងរកការសហការពីក្រុងម៉ូស្គូដើម្បីកម្ចាត់ក្រុមភេរវជន។ ហើយបណ្តាប្រទេសលោកខាងលិចមួយចំនួនក៏មើលឃើញរុស្ស៊ីជាតួឯករួចទៅហើយដែរ ក្នុងការដោះស្រាយបញ្ហាក្រុមភេរវជននិងជម្លោះស៊ីរីបច្ចុប្បន្ននេះ។ តាមពិតទៅគ្មានអ្វីត្រូវពិបាកយល់ទេ ព្រោះបើសង្គ្រាមត្រូវផ្ទុះរវាងណាតូនិងរុស្ស៊ីវាប្រហែលជាផ្ទុះរួចទៅហើយតាំងពីពេលរុស្ស៊ីលេបយក Crimea ពីអ៊ុយក្រែនម្ល៉េះ។ថ្វីដ្បិតថា អ៊ុយក្រែនមិនមែនជាសមាជិកណាតូក្តីប្រទេសនេះមានកិច្ចព្រមព្រៀងសន្តិសុខ ហើយទង្វើរយ៉ាងគឃ្លើនរបស់រុស្ស៊ីដែលឈ្លានពានរដ្ឋអឺរ៉ុបខាងកើតវាស្តែងណាស់ទៅហើយថាប្រយោជន៍និងឥទ្ធិពលរបស់មេដឹកនាំណាតូរងការគំរាមកំហែងខ្លាំងពីគោលនយោបាយវាតទីនិយមរបស់របបដឹកនាំក្រេមឡាំង។ ៤.រុស្ស៊ីខឹងខ្លាំងតែគ្មានបំណងធ្វើសង្គ្រាម បច្ចុប្បន្ននេះថ្វីបើស្ថានភាពហាក់បីដូចជាអាក្រក់បន្តិចមែនព្រោះរុស្ស៊ីបន្តបង្ហាញការខឹងសម្បារខ្លាំងនិងគំរាមចុះឡើង។ រុស្ស៊ីថាខ្លួនព្យួរទំនាក់ទំនងយោធាជាមួយតួកគីប៉ុន្តែសញ្ញាវិជ្ជមាននោះគឺរុស្ស៊ីព្រមពិភាក្សាលើបញ្ហាដែនអាកាសដើម្បីទប់ស្កាត់ការប៉ះទង្គិចគ្នាឬបញ្ហាបែបនេះកើតឡើងជាថ្មីទៀតជាមួយណាតូ។ ម្សិលមិញ បើទោះជាលោក បារ៉ាក់អូបាម៉ាការពារតួកគីដោយលើកយកសិទ្ធិការពារដែនអាកាសជាសម្អាងក៏មែនពិត តែលោកនិងលោកហ្វ្រង់ស្វ័រហូឡង់បានអំពាវនាវយ៉ាងទទូចទៅកាន់រដ្ឋាភិបាលក្រុងម៉ូស្គូនិងតួកគីឲ្យបញ្ចៀសឲ្យបានការប្រឈមមុខគ្នាផ្នែកយោធា។មេដឹកនាំណាតូទាំងនេះក៏ប្រហែលជានឹងបន្តរកវិធីសាស្ត្រនិងវិធានការការទូតដើម្បីកាត់បន្ថយភាពតានតឹងនេះផងដែរ។វត្តមានលោក ហូឡង់ នៅម៉ូស្គូថ្ងៃព្រហស្បតិ៍ខាងមុខក៏ប្រហែលជារួមចំណែកច្រើនដែរក្នុងការបន្ថយកំហឹងរបស់រុស្ស៊ី។ គេឃើញចំណងពាណិជ្ជកម្មរុស្ស៊ី-តួកគីរីកធំឡើង ដោយរុស្ស៊ីជាអ្នកផ្គត់ផ្គង់ថាមពលឲ្យតួកគី ហើយរដ្ឋទាំងពីរក៏មានកិច្ចព្រមព្រៀងសាងសង់រោងចក្រថាមពលនុយក្លេអ៊ែរថែមទៀត។ ដែលនេះអាចឲ្យយើងសន្និដ្ឋានថាវាគ្មានហេតុផលដែលរុស្ស៊ីនិងតួកគីត្រូវជ្រើសរើស សង្គ្រាម ហើយលះបង់ប្រយោជន៍ដែលមានស្រាប់នេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2442.txt

ទោះបីលទ្ធផលបោះឆ្នោតផ្លូវការមីយ៉ាន់ម៉ា មិនទាន់ត្រូវបានប្រកាសក៏ដោយ តាមការរាប់សំឡេងឆ្នោត បានបង្ហាញយ៉ាងច្បាស់ហើយថា បក្សលោកស្រីស៊ូជី ទទួលបានអាសនៈលើសពីសំឡេងភាគច្រើនដាច់ ខាតក្នុងការបង្កើតរដ្ឋាភិបាលថ្មី។ តែរឿងដែលលោកស្រីស៊ូជីត្រូវធ្វើនៅពេលនេះ គឺលោកស្រីត្រូវរង់ចាំការចរចាពីសំណាក់មេដឹកនាំកំពូលៗក្នុងការផ្ទេរអំណាច។ លោកឧត្តមសេនីយ៍ Min Aung Hlaing មិនទាន់កំណត់ពេលជួបលោកស្រីស៊ូជីទេ តែលោក បានផ្ងើសារជាមុនថាការផ្លាស់ប្តូរនៅមីយ៉ាន់ម៉ា គឺមិនងាយស្រួលនោះទេ។

ខណៈពេលជួបជាមួយមេដឹកនាំបក្សប្រឆាំងលោកស្រីអ៊ុងសាន ស៊ូជី មិនទាន់បានកំណត់ច្បាស់លាស់ មេបញ្ជាការកងទ័ពមីយ៉ាន់ម៉ា Min Aung Hlaing បានផ្ញើសារមួយចំនួនទៅកាន់លោកស្រីស៊ូជី តាមរយៈកិច្ចសម្ភាសន៍ជាមួយនឹងសារព័ត៌មាន The Washington Post។ លោកថា គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី នឹងត្រូវប្រឈមបញ្ហាច្រើនក្នុងដំណើរការប្រជាធិបតេយ្យូបនីយកម្ម។ ប្រៀបធៀបជាមួយប្រទេសមួយចំនួននៅមជ្ឈិមបូព៌ាដែលទទួលរងគ្រោះដោយសារការចង់បាន លទ្ធិប្រជាធិបតេយ្យពេក លោក Min Aung Hlaing បញ្ជាក់ថា មីយ៉ាន់ម៉ាមិនទាន់ត្រៀមខ្លួនរួចរាល់ក្នុងការផ្លាស់ប្តូរមួយ ដ៏ឆាប់រហ័សបាននោះទេ។ លោក បន្ថែមទៀតថា មីយ៉ាន់ម៉ា ទើបតែឆ្លងកាត់ដំណើរទៅរកលទ្ធិប្រជាធិបតេយ្យក្នុងរយៈពេលខ្លីប៉ុណ្ណោះ ពោលគឺចាប់ពីឆ្នាំ២០១១មក។ ដូច្នេះដើម្បីទទួលបានលទ្ធផលល្អរបស់បក្សលោក ស្រីស៊ូជី ត្រូវមានការអត់ធ្មត់ ព្រោះវាពិតជាពិបាកក្នុងការផ្លាស់ប្តូរលឿនពេក។ ជុំវិញជំនួបជាមួយលោកស្រីស៊ូជី លោក Min Aung Hlaing បានឲ្យដឹងថា វា នឹងកើតឡើងនៅខែធ្នូ ខាងមុខនេះ ពោលគឺនៅពេលលទ្ធផលផ្លូវការត្រូវបានបង្ហាញ។ មេបញ្ជាការដ៏មានឥទ្ធិពលរូបនេះ ក៏បានបញ្ជាក់យ៉ាងច្បាស់ថា លោក បានត្រៀមខ្លួនរួចរាល់ហើយ ក្នុងការជជែក ឆ្លើយតប និង ពិភាក្សា ជាមួយនឹងរដ្ឋាភិបាលលោកស្រីស៊ូជី។ សូមរម្លឹកផងដែរថា ក្រោយដឹងលទ្ធផលជាបឋមរបស់បក្សសម្ព័ន្ធជាតិដើម្បីប្រជាធិបតេយ្យ ទទួលបាន សំឡេងលើសលប់ក្នុងការបង្កើតរដ្ឋាភិបាលហើយនោះ លោកស្រីស៊ូជី បានផ្ងើរលិខិតបីដាច់ដោយ ឡែកដើម្បីសុំពិភាក្សាពីការផ្ទេរតំណែងពីលោកថេន សេន លោកស្វេម៉ាន់ ជាប្រធានសភា និង លោក ឧត្តមសេនីយ៍ Min Aung Hlaing។ តែមកដល់ពេលនេះ លោកស្រីស៊ូជី ទើបតែបានជួបជាមួយនឹងប្រធានសភាលោកស្វេម៉ាន់តែម្នាក់ប៉ុណ្ណោះ។ អ្វីគួរកត់សម្គាល់នោះ ក្នុងសំណួរមួយដែលបានសួរដោយអ្នកសារព័ត៌មាន The Washington Post ពី ការកែប្រែរដ្ឋធម្មនុញ្ញមាត្រា៥៩ដែលជារនាំងមិនឲ្យលោកស្រីស៊ូជី ឡើងកាន់តំណែងប្រធានាធិបតី បាន លោក Min Aung Hlaing ហាក់មិនទាន់មានភាពច្បាស់លាស់នោះទេ។ ក្នុងនោះ លោក បានបញ្ជាក់ ការកែប្រែប្រការណាមួយ គឺមិនអាស្រ័យលើរូបលោក តែម្នាក់ឯងនោះទេ។ បន្ថែមពីនេះ លោក Min Aung Hlaing បកស្រាយពីមតិមួយចំនួនដែលចង់ឲ្យមានការកែប្រែមាត្រា ៤៣៦របស់រដ្ឋធម្មនុញ្ញមីយ៉ាន់ម៉ា ដែលបានទុកអាសនៈ២៥ភាគរយសម្រាប់យោធាដោយស្វ័យប្រវត្តិ ។ លោក ថា យោធា អាចពាក់ពន្ធ័នឹងនយោបាយ តែមិនមែនបក្សពួកនិយមនោះទេ។ យោធា ក៏ មិនបានរិតដ្បិតទៅលើរដ្ឋធម្មនុញ្ញអ្វីនោះដែរ តែ អ្វីដែលសំខាន់នោះ គឺយោធាចង់ឃើញភាពចាស់ទុំនិង ស្ថិរ ភាពនយោបាយរបស់មីយ៉ាន់ម៉ាតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2443.txt

ទោះបីលទ្ធផលនៃការបោះឆ្នោតថ្ងៃទី០៨ ខែវិច្ឆិកា បានបង្ហាញថាបក្សសម្ព័ន្ធជាតិដើម្បីប្រជាធិបតេយ្យ លោកស្រី អ៊ុងសាន ស៊ូជី ទទួលបានសំឡេងភាគច្រើនដាច់ខាតក្នុងសភាក៏ដោយ សភានីតិកាលថ្មីមិនទាន់ដំណើរការនូវនៅឡើយនោះទេ។ មេបក្សប្រឆាំងសម្ព័ន្ធជាតិដើម្បីប្រជាធិបតេយ្យលោកស្រី ស៊ូជី បានបើកកិច្ចប្រជុំផ្ទៃក្នុងមួយដើម្បីណែនាំដល់សមាជិកខ្លួនក្នុងការត្រៀមខ្លួនដើម្បីបម្រើប្រជាជននិងថែមទាំងបានព្រមានជាមុនលើតំណាងរាស្ត្រថ្មីត្រូវតែគោរពតាមបទបញ្ជា។

កាលពីចុងសបា្តហ៍កន្លងទៅ មេបក្សសម្ព័ន្ធជាតិដើម្បីប្រជាធិបតេយ្យលោកស្រី អ៊ុងសាន ស៊ូជី បានបើកប្រជុំផ្ទៃក្នុងមួយដែលមានការចូលរួមពីតំណាងរាស្ត្រជាងពីររយនាក់ដើម្បីណែនាំ ដោយរួមជាមួយ នឹងការព្រមានទុកជាមុនចំពោះតំណាងរាស្ត្រមួយចំនួនដែលមានគំនិតទុច្ចរិកក្នុងតំណែងរបស់ខ្លួន ដ្បិតនេះគឺជាលើកដំបូងហើយដែលលោកស្រី ត្រូវដឹកនាំប្រទេស។ ក្នុងសន្និសីទការសែតក្រោយបញ្ចប់កិច្ចប្រជុំ លោកស្រី Thet Thet Khaing ជាតំណាងរាស្ត្រមួយរូប នៃបក្សសម្ព័ន្ធជាតិដើម្បីប្រជាធិបតេយ្យមីយ៉ាន់ម៉ា បានថ្លែងប្រាប់ពីព័ត៌មានលម្អិតនូវអ្វីដែលលោកស្រី ស៊ូជី បានលើកឡើងដែលបានភាគច្រើន គឺជាសារព្រមានតំណាងរាស្ត្ររបស់ខ្លួន។ តាមការអះអាងរបស់លោកស្រី Thet Thet Khaing លោកស្រីស៊ូជី បានឲ្យសមាជិកសភា ត្រូវតែចេះធ្វើអ្វីដូចទៅនឹងអ្វីដែលប្រជាជនបានធ្វើ ពោលគឺសមាជិកសភា ត្រូវស្គាល់ពីគ្រប់ស្ថានភាពរបស់ប្រជាជន។ លោកស្រី ស៊ូជី ក៏បានបន្ថែមទៀតថាប្រសិនបើសភាចង់ឲ្យប្រជាជនធ្វើអ្វីមួយនោះគឺជាសភាខ្លួនឯងផ្ទាល់ត្រូវតែដឹកនាំ និងបង្ហាញពីគម្រូល្អរបស់ខ្លួនជាមុនសិន។ អ្វីដែលគួរកត់សម្គាល់នោះ ក្នុងអាណត្តិដឹកនាំរដ្ឋាភិបាលថ្មីរយៈពេលប្រាំឆ្នាំខាងមុខ លោកស្រី ស៊ូជី បានជំរុញឲ្យសមាជិកខ្លួនត្រូវតែគោរពតាមវិន័យ និងឥរិយាបថល្អ បើដូច្នេះទេ តំណាងរាស្ត្រទាំងនោះ នឹងត្រូវទទួលទណ្ឌកម្មដ៏តឹងរឹង។ ជាពិសេសនោះ ក្នុងការដឹកនាំរដ្ឋាភិបាលជាលើកដំបូង លោកស្រី ស៊ូជី បានក្រើនរម្លឹកដល់សមាជិករបស់ខ្លួន មិនត្រូវយកលុយជាធំនោះទេ។ លោកស្រីបានសង្កត់ធ្ងន់ថា « បើប្រជាជនលែងស្រលាញ់អ្នក ដែលសំដៅលើបក្សលោកស្រី នោះ ជីវិតនយោយបាយរបស់អ្នក នឹងត្រូវបញ្ចប់ហើយ។ ហើយនេះ គឺមានសារសំខាន់ជាងទឹកប្រាក់ទៅទៀត«។ សូមបញ្ជាក់ផងដែរថា សភាមីយ៉ាន់ម៉ានីតិកាលថ្មី នឹងត្រូវផ្តើមនៅដើមឆ្នាំ២០១៦ខាងមុខនេ។ ក្នុងនោះរដ្ឋាភិបាលថ្មី ដែលរួមបញ្ចូលទាំងការជ្រើសរើសប្រធានាធិបតីថ្មី ក៏នឹងត្រូវចាប់ផ្តើមផងដែរ។ ដោយឡែក ការកោះប្រជុំដែលភាគច្រើនជាសារព្រមានរបស់លោកស្រីស៊ូជីទៅកាន់តំណាងរាស្ត្រ ដែលជាសមាជិកបក្សរបស់លោកស្រី ក៏មិនមែនជារឿងអ្វីដែលត្រូវភ្ងាក់ផ្អើលនោះដែរ។ នោះក៏ព្រោះតែ ទាំងក្រសែភ្នែកប្រជាជនមីយ៉ាន់ម៉ា និងទាំងសហគមន៍អន្តរជាតិ កំពុងតែតាមដានការដឹកនាំរបស់ លោកស្រីស៊ូជី ក្នុងការកែប្រែស្ថានភាពមីយ៉ាន់ម៉ា។ ក្នុងចំណុចនេះ ក៏មានន័យថា ប្រសិនបក្ស លោកស្រីមិនអាចដោះស្រាយបញ្ហាដើម្បីបំពេញតម្រូវការរបស់ប្រជាជនបាននោះទេ នោះការតស៊ូរបស់លោកស្រីស៊ូជី ជាច្រើនឆ្នាំហើយនោះ នឹងត្រូវបាត់បង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2444.txt

រដ្ឋាភិបាលក្រុងសេអ៊ូលបានងាកមកសុំឲ្យរដ្ឋាភិបាលក្រុងម៉ូស្គូជួយជំរុញឲ្យកូរ៉េខាងជើងចាប់ផ្តើមកិច្ចពិភាក្សាស្តីពីកម្មវិធីនុយក្លេអ៊ែរឡើវិញ។ ការស្នើឲ្យរុស្ស៊ីធ្វើសកម្មភាពនេះ ក៏ដោយសារទំនាក់ទំនងរវាងរុស្ស៊ីនិងកូរ៉េខាងជើងកាន់តែរឹងមាំ ហើយរុស្ស៊ីមានឥទ្ធិពលលើក្រុងព្យុងយ៉ាងខ្លាំងដែរ ក្រៅពីរបបដឹកនាំក្រុងប៉េកាំង។

លោក មុំ ពិទូរ្យ លម្អិតព័ត៌មាននេះ ក្រៅសន្និសីទអង្គការសហប្រជាជាតិស្តីពីបម្រែបម្រួលអាកាសធាតុនៅទីក្រុងប៉ារីស លោកស្រី ប៉ាក ហ្គឺនហេ បានជួបជជែកជាមួយប្រមុខរដ្ឋរុស្ស៊ីលោក វ្ល៉ាឌីមៀ ពូទីន ដោយលោកស្រីបានស្នើឲ្យរុស្ស៊ីជួយជំរុញឲ្យកូរ៉េខាងជើងត្រលប់ចូលតុចរចាឡើងវិញជុំវិញបញ្ហានុយក្លេអ៊ែរ។ ក្រៅពីសុំឲ្យរុស្ស៊ីជួយដោះស្រាយបញ្ហានុយក្លេអ៊ែរនៅឧបទ្វីបកូរ៉េ លោកស្រីក៏អំពាវនាវឲ្យលោក ពូទីន គាំទ្រគោលនយោបាយរូបរួមគ្នារវាងកូរ៉េទាំងពីរផងដែរ។ អាចថាជាលើកដំបូងបំផុតដែលលោកស្រី ប៉ាក ហ្គឺនហេ ងាកមករកជំនួយពីរដ្ឋាភិបាលក្រុងម៉ូស្គូ ឲ្យរួមចំណែកដោះស្រាយបញ្ហានុយក្លេអ៊ែរកូរ៉េខាងជើង។ នេះក៏ដោយសារ កូរ៉េខាងត្បូងកន្លងមកពឹងផ្អែកតែលើសម្ព័ន្ធមិត្តរបស់ខ្លួនសហរដ្ឋអាមេរិកតែប៉ុណ្ណោះ។ អាចថា កូរ៉េខាងត្បូងមើលមិនឃើញពីការវិវត្តនិងភាពវិជ្ជមាននៃតួនាទីរបស់សហរដ្ឋអាមេរិកក្នុងការស្តារឡើងវិញនូវកិច្ចចរចានេះ ទើបបានជាងាកទៅសុំការអន្តរាគមន៍ពីរុស្ស៊ីវិញម្តង។ ហើយម្យ៉ាងលោកស្រី ប៉ាក ហ្គឺនហេ ខ្នះខ្នែងរកជំនួយ ក៏ព្រោះតែគោលនយោបាយរបស់លោកស្រីផ្តោសំខាន់លើការរួបរួមរវាងកូរ៉េទាំងពីរ ហើយមកទល់ពេលនេះលោកស្រីនៅពេលវេលាមិនច្រើនពេកទេដើម្បីដោះស្រាយ បញ្ហានេះ។ តាមពិតទៅ មូលហេតុនៃការស្នើសុំជំនួយពីរុស្ស៊ីនេះ កើតឡើងដោយសារមូលហេតុច្រើន។ តែបើតាមស្ថានភាពជាក់ស្តែង ក្រៅពីចិន រុស្ស៊ីមានឥទ្ធិពលខ្លាំងលើរបបដឹកនាំក្រុងព្យុងយ៉ាង។ ជារួម សម្ព័ន្ធភាពប្រទេសទាំងពីរ កាន់តែជិតស្និទ្ធផងពីមួយថ្ងៃទៅមួយថ្ងៃ ដោយរុស្ស៊ីផ្តល់ជំនួយ និងការគាំទ្រដល់កូរ៉េខាងជើងឥតដាច់ ហើយប្រទេសទាំងពីរបន្តពង្រឹងទំនាក់ទំនងពាណិជ្ជកម្មទ្វេភាគីឲ្យកាន់តែរឹងមាំផងដែរ។ រុស្ស៊ីបន្តគាំទ្ររបបដឹកនាំលោក គីម ជុងអ៊ុន និងដើរតួជាអ្នកការពារផ្នែកការទូតដល់របបដឹកនាំមួយនេះនៅលើវេទិកាអន្តរជាតិ។ កន្លងមករុស្ស៊ីបន្តការពារកូរ៉េខាងជើង ពេលប្រទេសនេះរងការចោទប្រកាន់រឿងរំលោភសិទ្ធិមនុស្ស ។ ហើយលោក គីមជុងអ៊ុន ក៏ធ្លាប់ប្រកាសទៅទស្សនកិច្ចនៅរុស្ស៊ីដើម្បីចូលរួមខួបជ័យជម្នះសង្គ្រាមលោកលើកទី២ដែរកាលពីឧសភា ប៉ុន្តែនៅនាទីចុងក្រោយក៏លុបដំណើរទស្សនកិច្ចនេះវិញ។ ថ្វីបើមេដឹកនាំកំពូលនេះមិនបានអញ្ជើញទៅក៏ដោយ តែរបបដឹកនាំក្រុងព្យុងយ៉ាងបានបញ្ចូនបេសកជនពិសេសតំណាងរដ្ឋាភិបាលឲ្យទៅចូលរួមកម្មវិធីនេះដែរ។ វាអាចមានភាគរយខ្ពស់ដែរ ដែលរុស្ស៊ីអាចបញ្ចុះបញ្ចូលឲ្យរដ្ឋាភិបាលក្រុងព្យុងយ៉ាងត្រលប់មកតុចរចាវិញ ដើម្បីរកដំណោះស្រាយបញ្ហានុយក្លេអ៊ែរនេះ។ ប៉ុន្តែការលះបង់អាវុធនុយក្លេអ៊ែររបស់កូរ៉េខាងជើងជារឿងដែលមិនអាចទៅរួចនោះឡើយ។ សូមបញ្ជាក់ថា កិច្ចចរចាបញ្ហានុយក្លេអ៊ែរកូរ៉េខាងជើង ចាប់ផ្តើមឡើងកាលពីឆ្នាំ ២០០៣ ដោយមានភាគី៦ចូលរួម ក្នុងនោះមាន រុស្ស៊ី អាមេរិក ចិន ជប៉ុន កូរ៉េខាងត្បូង និងកូរ៉េខាងជើង។ តែ កិច្ចចរចានេះជាប់គាំងនៅ ឆ្នាំ ២០០៩ ក្រោយពេលដែលកូរ៉េខាងជើងសម្រេចដើរចេញពីតុចរចាវិញ។ ក្នុងឆ្នាំ ២០០៥ ក្រុងព្យុងយ៉ាងបានប្រកាសថាខ្លួនជាមហាអំណាចនុយក្លេអ៊ែរ ហើយប្រទេសនេះបន្តបាញ់សាកល្បងកាំជ្រួចនុយក្លេអ៊ែររបស់ខ្លួនជាបន្តបន្ទាប់ ក្នុងនោះមានឆ្នាំ ២០០៦ ២០០៩ និង ២០១៣៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2445.txt

ក្រសួងការពារជាតិរុស្ស៊ីបានប្រកាសនៅថ្ងៃព្រហស្បតិ៍នេះថា រុស្ស៊ីសម្រេចកាត់ផ្តាច់រាល់ទំនាក់ទំនងយោធាជាមួយតួកគី។ ការសម្រេចកាត់ផ្តាច់រាល់ទំនាក់ទំនងយោធាជាមួយរដ្ឋាភិបាលក្រុងអង់ការ៉ានេះ ធ្វើឡើងដើម្បីព្រមានប្រទេសនេះដែលថ្លើមធំហ៊ានបាញ់យន្តហោះខ្លួនទម្លាក់ ហើយការសម្រេចចិត្តនេះធ្វើឡើងបន្ទាប់ពីប្រព័ន្ធការពារដែនអាកាសរុស្ស៊ី S-400 ជាច្រើនដើមត្រូវបានគេពង្រាយទៅដល់ប្រទេសស៊ីរីហើយនោះ។

ក្រោយបញ្ជូនប្រព័ន្ធមីស៊ីលការពារដែនអាកាសប្រភេទ S-400 ទៅកាន់ប្រទេសស៊ីរី ក្រសួងការពាររុស្ស៊ីបានប្រកាសថា ខ្លួនកាត់ផ្តាច់រាល់ការទាក់ទំនងផ្នែកយោធាជាមួយប្រទេសតួកគី។ ការសម្រេចធ្វើបែបនេះ ជាការព្រមានរដ្ឋាភិបាលអង់ការ៉ា ដែលថ្លើមធំហ៊ានបាញ់យន្តហោះខ្លួនទម្លាក់កាលពីថ្ងៃអង្គារកន្លងទៅ ហើយតួកគីមិនព្រមសុំទោសរុស្ស៊ីរឿងបាញ់យន្តហោះធ្លាក់នេះទេ។ អ្នកនាំពាក្យក្រសួងការពារជាតិរុស្ស៊ីលោក Igor Konashenkov បានអះអាងថា វាជាការកាត់ផ្តាច់រាល់ទំនាក់ទំនងនិងកិច្ចសហប្រតិបត្តិការយោធាទាំងអស់ដែលមានរវាងប្រទេសទាំងពីរ ហើយការសម្រេចចិត្តនេះរៀបចំឡើងតាំងពីពេលដែលមានបញ្ហាកើតឡើងម្ល៉េះ។ ហើយអ្វីដែលសំខាន់រុស្ស៊ីសុខចិត្តកាត់ផ្តាច់ប្រព័ន្ធទំនាក់ទំនងពិសេសដែលបង្កើតឡើងកន្លងមកដើម្បីបញ្ចៀសការប៉ះទង្គិចគ្នាក្នុងពេលចេញប្រតិបត្តិការកម្ចាត់ទីតាំងក្រុមភេរវជននៅស៊ីរីដែរ។ វាជាសញ្ញាមួយគួរឲ្យបារម្ភដែរព្រោះការប៉ះទង្គិចគ្នាជាយថាហេុតណាមួយអាចកើតឡើង។ ប៉ុន្តែគេរង់ចាំមើលថាតើតួកគីនឹងធ្វើបែបណាទៀតដើម្បីកាត់បន្ថយការប្រឈមមុខគ្នានិងភាពតានតឹងនេះ។ ម្សិលមិញមេដឹកនាំតួកគីបានប្រកាសហើយថា តួកគីគ្មានចេតនាបង្កបញ្ហា និងគ្មានបំណងធ្វើឲ្យបញ្ហារីកកាន់តែធំឡើយ។ ចំណែករុស្ស៊ីឯណោះវិញបានអះអាងដូចគ្នាថាខ្លួនគ្មានផែនការធ្វើសង្គ្រាមជាមួយតួកគីឬសមាជិកណាតូទេ ប៉ុន្តែប្រទេសមហាអំណាចនេះក៏បានរិះគន់តួកគីមិនសំចៃមាត់ដែរ ដោយចាត់ទុកការបាញ់យន្តហោះខ្លួននោះថាជាការបង្ករឿង និងជាការរៀបចំទុកមុនផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2446.txt

នាយករដ្ឋមន្ត្រីឡេតូនី លោកស្រី Laimdota Straujuma បានប្រកាសចុះចេញពីតំណែងហើយបន្ទាប់ជួបប្រធានាធិបតី Raimonds Vejonis។ ចំណែកឯមូលហេតុពិតប្រាកដនៃការលាលែងនេះមិនត្រូវបានបញ្ចេញនោះទេ។

នៅចន្ទនេះ លោកស្រី Laimdota Straujuma នាយករដ្ឋមន្ត្រីស្ត្រីទីមួយរបស់ឡេតូនី បានប្រកាសលាលែងតំណែងហើយ។ លោកស្រី Straujuma បានប្រកាសដូច្នេះក្រោយពីលោកស្រីបានជួបជាមួយប្រធានាធិបតី Raimonds Vejonis។ លោកស្រីនិយាយថា៖ «ខ្ញុំបានប្រាប់លោកប្រធានាធិបតីរួចហើយ។ រដ្ឋាភិបាលមិនបានបំពេញការងារល្អនោះទេ»។ លោកស្រី Laimdota Straujuma ដែលបានឡើងកាន់អំណាចកាលពីឆ្នាំ២០១៤ ក្រោយការលាលែងរបស់លោក Valdis Dombrovskis នោះ បានក្លាយជាផ្ទាំងស៊ីបនៃពាក្យចចាមអារ៉ាមនៃការលាលែង ជាពិសេសចេញពីគណបក្សលោកស្រីផ្ទាល់តែម្ដង។ ជាក់ស្ដែងកាលពីថ្ងៃទី៤ ខែធ្នូ លោកស្រីបានបញ្ជាក់ថា មានការរៀបចំផែនការប្រឆាំងលោកស្រី។ ជាមួយគ្នានេះដែរ ក្រោយការប្រកាសលាលែងរបស់លោកស្រី Straujuma ប្រធានាធិបតី Vejonis បានប្រកាសថា លោកនឹងពិភាក្សាជាមួយគណបក្សនយោបាយទាំងអស់មុនពេលជ្រើសរើសបេក្ខជននាយករដ្ឋមន្ត្រីសម្រាប់បង្កើតរដ្ឋាភិបាលថ្មី។ លោកបន្តថា រដ្ឋាភិបាលបច្ចុប្បន្នសព្វថ្ងៃកំពុងញាំញីដោយទំនាស់នយោបាយ។ ម្យ៉ាងទៀត ក្នុងសន្និសីទកាសែតមួយ លោក Vejonis ក៏បានបញ្ជាក់ទៀតថា ៖«យើងត្រូវតែគិតពីបញ្ហាខាងក្រៅផងដែរដូចជា ការគំរាមកំហែងនៅអឺរ៉ុបក៏ដូចជាវិបត្តជនភៀសខ្លួន។ ដូច្នេះហើយបានជាយើងត្រូវការរដ្ឋាភិបាលថ្មីមួយដែលអាចដោះស្រាយរឿងនេះបាន»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2447.txt

នៅថ្ងៃសុក្រម្សិលមិញ ប្រធានាធិបតីបារាំង ហ្វ្រង់ស៊័រ ហូឡង់ បានធ្វើឲ្យគ្រប់គ្នាភ្ញាក់ផ្អើល ដោយលោកបានចុះទៅទស្សនកិច្ចដោយផ្ទាល់ លើកប៉ាល់ផ្ទុកយន្តហោះ Charles-de-Gaulle ដែលកំពុងស្ថិតក្នុងសមរភូមិប្រយុទ្ធ កំចាត់ក្រុមភេរវជនរដ្ឋអ៊ីស្លាម។ នេះជាលើកទី១ហើយដែលប្រធានាធិបតីបារាំង បានឈានជើងជាន់កប៉ាល់Charles-de-Gaulle ដែលកំពុងស្ថិតក្នុងសមរភូមិ ឆ្ងាយពីទឹកដីបារាំង។

ដំណើរទស្សនកិច្ចរបស់លោកហូឡង់ នៅសមុទ្រមេឌីទែររ៉ាណេ ត្រូវបានរក្សាទុកជាការសម្ងាត់ រហូតដំណាក់កាលចុងក្រោយ ដើម្បីធានាសុវត្ថិភាពសន្តិសុខ។ ម្សិលមិញនេះ លោកហូឡង់បានជួបជាមួយអ្នកបើកយន្តហោះប្រដេញ លើកទឹកចិត្តកងទ័ព និងបានសម្តែងអំណរគុណចំពោះកងទ័ពក្នុងកាតព្វកិច្ចកម្ចាត់ក្រុមជីហាតរដ្ឋអ៊ីស្លាម។ លោកហូឡង់លើកឡើងថា លើកនេះ លោកចុះមកជួបកងទ័ពក្នុងពេលកងទ័ពកំពុងប្រតិបត្តិការប្រយុទ្ធក្រុមភេរវជន គឹដើម្បីបង្ហាញថា បារាំងស្ថិតនៅពីក្រោយកងទ័ពជាតិជានិច្ច។ ល្ងាចម្សិលមិញ មុននឹងចាកចេញពីសមរភូមិ ត្រលប់មកបារាំងវិញ លោកហូឡង់បានចូលរួមមើលយន្តហោះជាច្រើនគ្រឿងដែលហោះចេញពីកប៉ាល់ Charles-de-Gaulle ចេញទៅប្រហារក្រុមដែស្ហ។ កប៉ាល់ផ្ទុកយន្តហោះ Charles-de-Gaulle ដឹកមនុស្ស២០០០នាក់ បានចាកចេញពីកំពង់ផែបារាំង ថ្ងៃ១៨វិច្ឆិកា គឺ៥ថ្ងៃក្រោយភេរវកម្មក្រុងប៉ារីស ដើម្បីប្រតិបត្តិការនៅស៊ីរីនិងអ៊ីរ៉ាក់។ បច្ចុប្បន្ន កប៉ាល់នេះកំពុងស្ថិតនៅសមុទ្រមេឌីទែររ៉ាណេ ចន្លោះប្រទេសតួកគីនិងអេហ្ស៊ីប។ តាំងពីបើកការប្រយុទ្ធថ្ងៃ២៣វិច្ឆិកាមក កងទ័ពបារាំងតែង ទទួលជោគជ័យជានិច្ច។ កប៉ាល់ផ្ទុកយន្តហោះCharles-de-Gaulle នឹងចេញទៅឈូងសមុទ្រពែរស៍នៅប៉ុន្មានថ្ងៃខាងមុខទៀត។ ទស្សនកិច្ចរបស់ប្រធានាធិបតីបារាំងនៅសមរភូមិ ធ្វើឡើងតែប៉ុន្មានថ្ងៃប៉ុណ្ណោះ មុនបារាំងរៀបចំការបោះឆ្នោតតំបន់ថ្ងៃអាទិត្យស្អែក។ ប្រជាប្រិយភាពរបស់លោកហូឡង់បានឡើងខ្ពស់ឡើងវិញ ក្រោយភេរវកម្មក្រុងប៉ារីស។ ប៉ុន្តែ បក្សសង្គមនិយមរបស់លោកគ្មានប្រជាប្រិយសម្រាប់ការបោះឆ្នោតថ្ងៃអាទិត្យនេះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2448.txt

ប្រធានាធិបតីអាមេរិក បារ៉ាក់ អូបាម៉ា បានធ្វើសេចក្ដីថ្លែងការណ៍ដ៏កម្រមួយចេញពីបន្ទប់ពងក្រពើ (Oval Office) របស់សេតវិមានលើករណីបាញ់ប្រហារនៅ San Bernardino រដ្ឋកាលីហ្វនីញ៉ាដែលបន្សល់ទុកមនុស្ស១៤ស្លាប់។ លោកក៏បានផ្ដោតលើការប្រយុទ្ធនឹងក្រុមជ្រុលនិយមឥស្លាមនិងការគ្រប់គ្រងអាវុធនៅអាមេរិក។

ប្រធានាធិបតីអាមេរិកលោក បារ៉ាក់ អូបាម៉ា ថ្លែងបញ្ជាក់ចេញពីបន្ទប់ពងក្រពើលើករណីបាញ់ប្រហារនៅ San Bernardino ថា នេះជាអំពើភេរវកម្ម។ ហើយវាគ្មានភ័ស្តុតាងបង្ហាញថា ក្រុមជ្រុលនិយមរដ្ឋឥស្លាម ឬដែស្ហ នៅពីក្រោយហេតុការណ៍នេះទេ។ យ៉ាងណាមិញ ការថ្លែងរបស់លោកអួបាម៉ា ប្រហែលជាការសម្រាលនូវអារម្មណ៍ភ័យខ្លាចអំពើភេរវកម្មរបស់ប្រជាជនអាមេរិកតែប៉ុណ្ណោះ។ បើទោះបីជាលោក អូបាម៉ា បានបដិសេធការពាក់ព័ន្ធរបស់ក្រុមដែស្ហក៏ដោយ ក៏គេអាចមើលឃើញថា ខ្មាន់កាំភ្លើងពីរនាក់ប្ដីប្រពន្ធដែលបានបាញ់រះសម្លាប់មនុស្សរង្គាលនោះ ប្រហែលជាមានការពាក់ព័ន្ធនឹងក្រុមជ្រុលនិយមនេះដែរ។ ពួកគេទាំងពីរអាចមានទំនាក់ទំនងលាក់បាំងឬដោយប្រយោលណាមួយជាមួយក្រុមរដ្ឋឥស្លាម។ ម្យ៉ាងទៀត លោកអូបាម៉ា ប្រហែលមិនចង់ឲ្យមានការលេចឡើងថា ខណៈដែលខ្លួនកំពុងតែតាមកម្ចាត់ក្រុមរដ្ឋឥស្លាមនៅឯបរទេសនោះ បែរជាមានការវាយប្រហារនៅក្នុងផ្ទះខ្លួនឯងទៅវិញ។ លើសពីនេះទៅទៀត លោក អូបាម៉ា ក៏បានបញ្ជាក់ម្ដងទៀតពីគោលជំហរបស់អាមេរិកក្នុងការកម្ចាត់ក្រុមរដ្ឋឥស្លាមឲ្យអស់។ លោកថា៖ «អាមេរិកនឹងប្រើរាល់កម្លាំងដែលខ្លួនមានក្នុងការប្រយុទ្ធប្រឆាំងក្រុមនេះ។ ហើយកងទ័ពរបស់យើងនឹងតាមប្រមាញ់ភេរវជននៅប្រទេសដទៃប្រសិនបើចាំបាច់»។ ស្របពេលជាមួយគ្នានេះ លោកក៏បានស្នើឲ្យសភាបន្តការគាំទ្រលើការប្រើប្រាស់កម្លាំងយោធាប្រឆាំងនឹងក្រុមភេរវករ។ ឆ្លៀតក្នុងឱកាសនោះដែរ លោក អូបាម៉ា ក៏បានលើកឡើងពីវិធានការសម្រាប់កម្ចាត់ក្រុមរដ្ឋឥស្លាម ដោយលោកសង្កត់ធ្ងន់ថា សកម្មភាពក្នុងស្រុកមួយចំនួន អាចជួយដល់ការប្រឆាំងភេរវកម្មដែរ។ លោក អូបាម៉ា ប្រហែលជាចង់សំដៅដល់ការគ្រប់គ្រងអាវុធនៅក្នុងអាមេរិក។ លោកចង់ឲ្យមានការរឹតបន្តឹងច្បាប់គ្រប់គ្រងអាវុធឲ្យកាន់តែមានប្រសិទ្ធភាពបន្ថែមទៀត ជាពិសេសនោះ លោកបានស្នើឲ្យសភាអនុម័តច្បាប់មួយដែលហាមឃាត់បុគ្គលណាដែលមានឈ្មោះក្នុងបញ្ជីហាមការហោះហើរ មិនឲ្យទិញអាវុធបានឡើយ។ មូលហេតុនៃការស្នើសុំនេះ ដោយសារតែមានការរឹបអូសអាវុធមួយចំនួនពីផ្ទះរបស់ជនដៃដល់ពីរនាក់ប្ដីប្រពន្ធ។ គួរបញ្ជាក់ថា ប៉ូលិសបានប្រទះឃើញបន្ទប់ផ្ទុកអាវុធជាច្រើន មានទាំងកាំភ្លើងនិងគ្រាប់បែកបំពង់ជាដើម។ នេះគឺជាលើកទីបីហើយដែលប្រធានាធិបតី អូបាម៉ាថ្លែងសុន្ទរកថាចេញពីបន្ទប់ពងក្រពើរបស់សេតវិមាន។ ហើយលើទីបីនេះ លោកបានធ្វើឡើងក្រោយកាយការបាញ់រះនៅឯ San Bernardino រដ្ឋកាលីហ្វរនីញ៉ា ដោយប្ដីប្រពន្ធពីរនាក់ ដែលបានសម្លាប់មនុស្ស១៤នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2449.txt

ការបោះឆ្នោតមីយ៉ាន់ម៉ាថ្ងៃទី០៨ ខែវិច្ឆិកា បានបង្ហាញហើយថាបក្សសម្ព័ន្ធជាតិដើម្បីលទ្ធិប្រជាធិបតេយ្យរបស់លោកស្រីអ៊ុងសាន ស៊ូជី ទទួលបានសំឡេងលើសលប់ក្នុងការបង្កើតរដ្ឋាភិបាលថ្មីដោយខ្លួនឯងបាន។ តែរឿងគូរឲ្យភ្ញាក់ផ្អើលនោះ ដើម្បីផ្សះផ្សាជាតិលោកស្រីស៊ូជី សម្រេចលះបង់តំណែងមួយចំនួនក្នុងក្បាលម៉ាស៊ីនរដ្ឋាភិបាលថ្មីសម្រាប់បក្សនយោបាយផ្សេង និងតំណាងជនជាតិភាគតិច។

កាលពីថ្ងៃទី២៦ ខែវិច្ឆិកា ម្សិលមិញ មេបក្សសម្ព័ន្ធជាតិដើម្បីប្រជាធិបតេយ្យលោកស្រី អ៊ុងសាន ស៊ូជី បានអះអាងថារដ្ឋាភិបាលថ្មីរបស់លោកស្រី នឹងបញ្ចូលសមាសភាពពីបក្សនយោបាយផ្សេង និង តំណាងរបស់ជនជាតិភាគតិច។ ការធ្វើបែបនេះ គឺដើម្បីបង្ហាញពីការផ្សះផ្សាជាតិ ដ្បិតសង្គមមីយ៉ាន់ម៉ាចម្រុះទៅដោយជនជាតិភាគតិចជាច្រើន។ ក្រោយទទួលឯករាជ្យពីអង់គ្លេសក្នុងឆ្នាំ១៩៤៨ មីយ៉ាន់ម៉ា ប្រឈមនឹងបញ្ហាទាំងឥទ្ធិពលរបស់យោធាក្នុងនយោបាយ និងទាំងភាពចម្រុះគ្នាជាច្រើនជាតិសាសន៍ក្នុងសង្គម។ រហូតមកដល់ពេលនេះ ការប្រយុទ្ធគ្នារវាងក្រុមឧទ្ទាម និងកងកម្លាំងរដ្ឋាភិបាលនៅតែបន្តកើតមាន និងជាពិសេសនោះ ជម្លោះជាតិសាសន៍ក្នុងសង្គមមីយ៉ាន់ម៉ាតែមួយ ហើយវាពិតជាបានគំរាមកំហែងដល់សន្តិសុខសង្គម និងការបែកបាក់ជាតិ ។ បញ្ហាដែលបន្សល់ទុកជាច្រើនទសវត្សរ៍ទាំងនេះ ត្រូវបានគេទទួលស្គាល់ថាជាបន្ទុកដ៏ធ្ងន់មួយសម្រាប់ រដ្ឋាភិបាលថ្មីរបស់លោកស្រីអ៊ុងសាន ស៊ូជី ដែលនឹងត្រូវបង្កើតឡើងនៅដើមឆ្នាំ២០១៦ខាងមុខនេះ។ យ៉ាងណាក៏ដោយ លោកស្រីអ៊ុងសាន សូជី បានបង្ហាញគោលការណ៍សម្រាប់រដ្ឋាភិបាលថ្មីរបស់លោកស្រីតាមរយៈកិច្ចសម្ភាសន៍ជាមួយនឹងវិទ្យុអាស៊ីសេរីប្រចាំមីយ៉ាន់មា់។ ក្នុងនោះលោកស្រីបានអះអាង បក្សលោកស្រី បានទទួលសំឡេងភ្លូកទឹកភ្លូកដីនៃចំនួនអាសនៈ ដែលសំដៅលើតំណែងនៅក្នុងរដ្ឋាភិបាល ក៏ប៉ុន្តែ បក្សលោកស្រី នឹងមិនយកតំណែងទាំងអស់នោះទេ។ លោកស្រីបន្តទៀតថា រដ្ឋាភិបាលថ្មី របស់លោកស្រី នឹងសហការជាមួយបក្សដទៃក្រោមគោលការណ៍នៃការចែករំលែកជោគជ័យ ដោយផ្អែកតាមការកសាងការផ្សះផ្សាជាតិ។ លោកស្រីស៊ូជី សង្កត់ថា លោកស្រី នឹងដាក់បញ្ចូលតំណាងរបស់ជនជាតិភាគតិច ដែលមិនមែនជាសមាជិករបស់បក្សសម្ព័ជាតិដើម្បីប្រជាធិបតេយ្យ និង អ្នកផ្សេងទៀតដែលអាចបម្រើការដើម្បីប្រទេសជាតិ។ តែ លោកស្រី មិនបានបញ្ជាក់ពីការដាក់បញ្ចូល ជនជាតិរ៉ូហ៊ីងយ៉ានោះទេ។ សូមបញ្ជាក់ផងដែរថា ទោះបីជាបក្សលោកស្រីស៊ូជី ទទួលបានការគាំទ្រលើសលប់ពីប្រជាពលរដ្ឋក៏ដោយ ការផ្លាស់ប្តូរបរិបទនយោបាយ និង សង្គមដែលពោរពេញដោយភាពចម្រុះគ្នា មិនអាចធ្វើទៅ ដោយឆាប់រហ័សបាននោះទេ។ ជាក់ស្តែង ក្រោយពីដឹងថាបក្សខ្លួនទទួលបានជ័យជម្នះហើយនោះ លោកស្រីស៊ូជី បានស្វះស្វែងក្នុងការសុំចរចាជាមួយនឹងមេដឹកនាំកំពូលដូចជាប្រធានាធិបតីមីយ៉ាន់ ម៉ា ប្រធានរដ្ឋសភា និងមេបញ្ជាការយោធាលើបញ្ហានៃការផ្ទេរតំណែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_245.txt

សម្ព័ន្ធភាពបក្សទាំង ១១ របស់បក្សភឿថៃបានបោះឆ្នោតនារសៀលថ្ងៃទី១៥ ខែសីហា សម្រេចតែងតាំងកូនស្រីអតីតនាយករដ្ឋមន្ត្រីលោក ថាក់ស៊ីន ស៊ីណាវ៉ាត់ ជាបេក្ខភាពរបស់ក្រុមខ្លួន ដើម្បីក្លាយជានាយករដ្ឋមន្ត្រីទី៣១ របស់ថៃ។

សម្ព័ន្ធបក្សភឿថៃបានជ្រើសលោកស្រី Paetongtarn Shinawatra ជាបេក្ខជននាយករដ្ឋមន្ត្រីសម្រាប់សភាបោះឆ្នោតជ្រើសតាំងនៅថ្ងៃទី១៦ ខែសីហា។ មុនការសម្រេចនេះ បក្សភឿថៃបានស្នើបេក្ខជន២រូប គឺលោកស្រី Paetongtarn ដែលជាប្រធានបក្ស និងអតីតរដ្ឋមន្ត្រីក្រសួងយុត្តិធម៌លោក Chaikasem Nitisiri។ បើតាមសារព័ត៌មាន Bangkok Post លោក Chaikasem មានសុខភាពមិនល្អ។ ឯលោកស្រី Paetongtarn អាយុ ៣៧ឆ្នាំ កន្លងមកតែងតែបដិសេធមិនទទួលយកតំណែងនេះ ព្រោះនៅខ្វះបទពិសោធ។ ក្រៅពីបក្សភឿថៃ បក្សចំនួន ៤ទៀត បានដាក់បេក្ខភាពនាយករដ្ឋមន្រ្តី។ បក្សភូមិចៃថៃបានដាក់បេក្ខភាពលោក Anutin Charnvirakul ដែលបក្សនេះទទួលបាន ៧១អសនៈនៅក្នុងសភា។ សម្រាប់បក្ស Palang Pracharath ដែលទទួលបាន ៤០អសនៈបានដាក់បេក្ខភាពលោក Prawit Wongsuwon។ ទន្ទឹមនេះ បក្សរួបរួមថៃដែលទទួលបាន ៣៦អាសនៈបានដាក់បេក្ខភាពអតីតនាយករដ្ឋមន្រ្តីថៃលោក ប្រាយុទ្ធ ចាន់អូចា និងលោក Pirapan Salirathavibhaga ខណៈបក្សប្រជាធិបតេយ្យមាន ២៥អាសនៈដាក់លោក Jurin Laksanawisit ។ ដើម្បីក្លាយជានាយករដ្ឋមន្ត្រីថ្មីរបស់ថៃ បេក្ខជនម្នាក់ត្រូវទទួលបានការគាំទ្រដ៏លើសលប់ពីសមាជិកសភាចំនួន ៤៩៣ មានន័យថាយ៉ាងហោចណាស់ទទួលបានសំឡេងតិចបំផុត ២៤៧សំឡេងនៅក្នុងរដ្ឋសភា។ ប្រសិនបើគ្មានបេក្ខជនណាទទួលបានសំឡេងឆ្នោតនេះទេ សភានឹងបន្តប្រជុំនិងដំណើរការបោះឆ្នោតឡើងវិញ។ សម្ព័ន្ធភាពបក្សទាំង១១ របស់បក្សរបស់ភឿថៃទទួលបាន ៣១៤អាសនៈនៅក្នុងសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2450.txt

ការបាញ់យន្តហោះរុស្ស៊ីទម្លាក់ បានបង្ខំឲ្យរុស្ស៊ីតាមសងសឹកតួកគីជាបន្តបន្ទាប់។ រុស្ស៊ីប្រើប្រាស់សង្គ្រាមសេដ្ឋកិច្ច និងប្រមែរប្រមូលភ័ស្តុតាងពាក់ព័ន្ធមកបកអាក្រាតក្រុមគ្រួសារប្រធានាធិបតីតួកគីដែលលួចរកជាមួយក្រុមភេរវជនរដ្ឋឥស្លាម ឬដែស្ហ (Daesh)។ ព្រោះទណ្ឌកម្មសេដ្ឋកិច្ចរបស់រុស្ស៊ី តួកគីខាតបង់ចំណូលប្រហែល ៧៦៤ លានដុល្លារប្រចាំឆ្នាំ នេះមិនរាប់ចំណូលតួកគីរកបានពីអ្នកទេសចររុស្ស៊ីឡើយ។ ហើយបច្ចុប្បន្ននេះរដ្ឋាភិបាលក្រេមឡាំងអះអាងថាខ្លួនមានឯកសារផង ខ្សែរអាត់វីដេអូផង និងព័ត៌មានចារកម្មផងដែលអាចបញ្ជាក់ថាក្រុមគ្រួសារប្រធានាធិបតីតួកគីពិតជាពាក់ព័ន្ធជំនួញប្រេងឆៅជាមួយក្រុមភេរវជន។

សូមស្តាប់ការបកស្រាយរបស់លោក សៅ ផលនិស្ស័យ៖ ការបាញ់ទម្លាក់យន្តហោះចម្បាំងរុស្ស៊ីកាលពីថ្ងៃ ២៤ វិច្ឆិកា ដោយតួកគី មិនត្រឹមតែធ្វើឲ្យទំនាក់ទំនងរវាងរុស្ស៊ីនិងតួកគីល្អក់ករកប៉ុណ្ណោះទេ តែវាក្លាយជារឿងវែងឆ្ងាយមិនចេះចប់។ រុស្ស៊ីមិនត្រឹមតែប្រើវិធានការសេដ្ឋកិច្ចដាក់គំនាបលើតួកគីឲ្យប្រទេសនេះខាតបង់លុយវាល់លានប៉ុណ្ណោះទេ រុស្ស៊ីបានបន្តតាមព្យាបាទប្រធានាធិបតីតួកគីធ្វើយ៉ាងណាឲ្យអាម៉ាសមុខនិងអស់តំណែងផង។ របបដឹកនាំក្រេមឡាំងអះអាងថា ខ្លួនបានប្រមែរប្រមូលភស្តុតាងពាក់ព័ន្ធមកបកអាក្រាតរឿងអាស្រួវក្រុមគ្រួសារប្រធានាធិបតីតួកគីលោក Recep Tayyip Erdogan ដែលបានប្រយោជន៍ពីអាជីវកម្មប្រេងខុសច្បាប់ជាមួយក្រុមភេរវជនរដ្ឋឥស្លាម។ ១.តួកគីក្រពុលមុខព្រោះខាតលុយរាប់រយលានដុល្លារព្រោះទណ្ឌកម្មរុស្ស៊ី តាមក្រឹត្យដែលចុះហត្ថលេខាដោយលោក វ្ល៉ាឌីមៀ ពូទីន ផ្ទាល់ ទំនិញជាច្រើនប្រភេទជាពិសេសផលិតផលកសិកម្ម ចំណីអាហារ និងវាយនភ័ណ្ឌដែលផលិតដោយតួកគីនឹងត្រូវហាមឃាត់ ហើយក្រឹត្យនេះនឹងចូលជាធរមាននៅខែមករាខាងមុខ បើសិនគ្មានការផ្លាស់ប្តូរ។ ជុំវិញបញ្ហានេះ រដ្ឋមន្ត្រីកសិកម្មតួកគីលោក Faruk Celik បានបញ្ជាក់នៅថ្ងៃពុធម្សិលមិញថា តួកគីប្រឈមមុខការខាតបង់ចំណូលដែលខ្លួនរកបានប្រចាំឆ្នាំរហូតដល់៧៦៤លានដុលា្លរអាមេរិកឯណោះ ព្រោះតែផលិតផលចំណីអាហាររបស់ខ្លួនលែងអាចនាំចូលទីផ្សាររុស្ស៊ីបាន ព្រោះតែទណ្ឌកម្មសេដ្ឋកិច្ច។ យ៉ាងណាមិញនេះគ្រាន់តែជាការខាតបង់ព្រោះមិនអាចនាំផលិតផលកសិកម្មចូលទីផ្សាររុស្ស៊ីបានប៉ុណ្ណោះ មិនមែនការខាតបង់ជារួមនោះឡើយ។ រាល់ឆ្នាំតួកគីក៏អាចរកចំណូលបានច្រើនលានដុល្លារពីអ្នកទេសចររុស្ស៊ីរាប់លាននាក់ដែលទៅកំសាន្តនៅតួកគីដែរ។ លោក ពូទីន បានដាក់បញ្ជាឲ្យក្រុមហ៊ុនទេសចរចៀសវាងផ្សព្វផ្សាយដល់ប្រជាពលរដ្ឋរុស្ស៊ីកំសាន្តពីដំណើរទៅកាន់ប្រទេសតួកគី ដោយនេះជាបំណងដាស់តឿនប្រជាជនរុស្ស៊ីផ្អាកទៅកម្សាន្តនៅតួកគី។ តែនិយាយទៅ រុស្ស៊ីខ្លួនឯងដែលដាក់ទណ្ឌកម្មគេនោះ ក៏ខាតបង់ចំណូលដែរ គ្រាន់តែតិចជាងតួកគីប៉ុណ្ណោះ។ ២.តួកគីជួញដូរប្រេងខុសច្បាប់មិនមែនជារឿងថ្មី តែរុស្ស៊ីគ្រាន់ចង់ឲ្យប្រធានាធិបតីតួកគីអស់តំណែង ការខាតលុយកាក់ព្រោះទណ្ឌកម្មជារឿងមួយ តែបញ្ហាមួយទៀតធ្វើឲ្យប្រធានាធិបតីតួកគីខ្វល់ខ្វាយបំផុតនោះគឺការតាមព្យាបាទរបស់របបដឹកនាំក្រេមឡាំង រហូតទាញភ័ស្តុតាងជាច្រើនមកបកអាក្រាតរឿរអាស្រួវក្រុមគ្រួសារលោក Erdogan។ តាមពិតទៅរឿងតួកគីបានប្រយោជន៍ពីប្រេងផលិតដោយក្រុមភេរវជននៅស៊ីរីមិនមែនជារឿងថ្មីសោះ ហើយសហគមន៍អន្តរជាតិទាំងមូលរួមទាំងរុស្ស៊ីក៏ដឹងច្បាស់ដែរ។ តែកន្លងមកពេលជជែកគ្នារឿងវិធានការកម្ចាត់ក្រុមរដ្ឋឥស្លាមនៅស៊ីរីនិងអ៊ីរ៉ាក់ឬក្រុមដែស្ហ ប្រទេសសមាជិកក្រុមប្រឹក្សាសន្តិសុខ និងអឺរ៉ុបផងនោះបានបិទភ្នែក ធ្វើគរធ្វើថ្លង់ខ្លះដោយមិនសូវលើករឿងចំណូលដែលក្រុមភេរវជននេះរកបានដោយនាំប្រេងឆ្លងតាមទឹកដីតួកគីទេ។ គេត្រឹមឃើញមានការដាក់ចេញទណ្ឌកម្មលើឈ្មួញកណ្តាលដែលពាក់ព័ន្ធការជួញដូរប្រេងនេះដោយសហភាពអឺរ៉ុបដែរ ប៉ុន្តែបញ្ហានៅត្រង់គ្មានការកំណត់ឲ្យច្បាស់ថាអ្នកជាឈ្មួញកណ្តាទេ។ អាចថាប្រទេសទាំងនោះមិនមានឆន្ទៈពេញលេញក្នុងការដោះស្រាយបញ្ហាភេរវជន ព្រោះមិនមែនពួកគេមិនដឹងសោះឯណាថា ចង់ឈ្នះក្រុមភេរវជនមិនមែនពឹងតែលើទ័ពនិងអាវុធមួយមុខដើម្បីកម្ទេចទីតាំងផលិតប្រេងឬលើក្រុមភេរវជននេះឡើយ។ ក្រុមរដ្ឋឥស្លាមរកចំណូលបានមិនតិចជាង៤០លានដុល្លារទេក្នុងមួយខែដោយសារការផលិតនិងលក់ប្រេងនេះ ដោយលុយទាំងនោះត្រូវប្រើប្រាស់ដើម្បីររើសសមាជិកនិងទិញអាវុធ។ ត្រលប់មកវិញ រដ្ឋាភិបាលរុស្ស៊ីកន្លងមកទោះថ្វីបើបានដឹងដូច្នេះក៏ដោយ ក៏វាគ្មានហេតុផលអ្វីដែលរុស្ស៊ីនៅសុខៗ បកអាក្រាតតួកគីដែរ។ រយៈពេលយូរល្មមហើយ រុស្ស៊ីនិងតួកគីបានរកស៊ីជាមួយគ្នាដោយជិតស្និទ្ធ ហើយភាគីទាំងពីរបានប្រយោជន៍ច្រើនរៀងខ្លួនពីពាណិជ្ជកម្មទ្វេភាគីនេះដែរ។ ប៉ុន្តែក្រោយតួកគីមិនទុកមុខឲ្យខ្លួន ថ្លើមធំហ៊ានបាញ់យន្តហោះខ្លួនទម្លាក់ផង រដ្ឋាភិបាលក្រុងម៉ូស្គូក៏យករឿងបែបនេះមកទម្លាយឲ្យគ្រប់គ្នាបានដឹងតែម្តង។ បើតាមស្ថានភាពជាក់ស្តែងលោក វ្ល៉ាឌីមៀ ពូទីន ពិតជាចង់ឲ្យលោក Erdogan អស់តំណែងព្រោះប្រមុខរដ្ឋតួកគីនេះបានប្រកាសហើយថាលោកនឹងចុះចេញពីតំណែងបើរុស្ស៊ីមានភស្តុតាងគ្រប់គ្រាន់បង្ហាញថាលោកបានរកស៊ីជាមួយក្រុមភេរវជនមែន។ ប៉ុន្តែយ៉ាងណាក៏ដោយរុស្ស៊ីបានថ្លែងការពារខ្លួនហើយថា បំណងពិតប្រាកដរបស់ខ្លួនមិនមែនធ្វើឲ្យប្រធានាធិបតីតួកគីអស់តំណែងទេ តែចង់ដាស់តឿនបណ្តាប្រទេសជាមិត្តដែលកំពុងច្បាំងកម្ចាត់ក្រុមភេរវជនដូចគ្នានោះ ស្វែងរកវិធានការកាត់ផ្តាច់ប្រភពចំណូលរបស់ក្រុមភេរវជន។ និយាយឲ្យអស់ទៅ មិនមែនតែតួកគីឬក្រុមគ្រួសារប្រធានាធិបតីឬអភិជនតួកគីប៉ុណ្ណោះទេ ដែលសម្ងំនិងឆក់ឱកាសទាញប្រយោជន៍ពីការជួញដូរប្រេងខុសច្បាប់និងចលនាក្រុមដែស្ហនេះ។ គេចោទសួរថា តើប្រេងដែលតួកគីបានទិញពីក្រុមភេរវជននោះត្រូវយកទៅណា ឬក៏តួកគីស្តុកប្រេងទុក។ ប្រទេសអឺរ៉ុបមួយចំនួនប្រហែលជាអាចឆ្លើយសំណួរនេះបាន ព្រោះប្រេងទាំងនោះត្រូវនាំចេញពីតួកគីទៅកាន់ប្រទេសអឺរ៉ុបមួយចំនួនផង៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2451.txt

ថ្ងៃសុក្រនេះ ប្រជាជនបារាំងទូទាំងប្រទេសប្រារព្ធពិធីរំលឹកវិញ្ញាណក្ខន្ធជនរងគ្រោះទាំង១៣០នាក់ ដែលបានស្លាប់ក្នុងអំពើភេរវកម្មនៅក្រុងប៉ារីស កាលពីថ្ងៃ១៣វិច្ឆិកា។ សង្គមបារាំងកំពុងតែចោទសួរលើទំនាក់ទំនងមិត្តភាពរវាងជាតិខ្លួន ជាមួយអារ៉ាប៊ីសាអូឌីត និងកាតា។ ប្រទេសអ្នកមានទាំង២បានចូលរួមកម្ទេចក្រុមជីហាតនៅស៊ីរី ប៉ុន្តែប្រទេសទាំង២រងការចោទប្រកាន់ថា បានឧបត្ថម្ភប្រាក់កាសដល់ក្រុមដែស្ហដែលជាសត្រូវចម្បងរបស់បារាំង។ បក្សប្រឆាំងរណសិរ្សជាតិបារាំងបានទាមទារឲ្យបារាំងដកខ្លួនពីប្រទេសទាំង២ មកសហការស្អិតល្មួតជាមួយអ៊ីរ៉ង់និងរុស្ស៊ីវិញ។

សូមស្តាប់ការបកស្រាយរបស់លោកស្រីព្រំសឿន សូលីណា៖ ខណៈបារាំងកំពុងឧទ្ទិសដល់ជនរងគ្រោះទាំង១៣០នាក់ដែលស្លាប់ក្នុងការវាយប្រហារភេរវកម្មរបស់ក្រុមភេរវជនរដ្ឋអ៊ីស្លាម រដ្ឋាភិបាលលោកហូឡង់មិនសូវជាស្ងប់ចិត្តប៉ុន្មានទេ នៅចំពោះមុខអ្នកសារព័ត៌មានក៏ដូចជាពលរដ្ឋបារាំង ដែលកំពុងចោទសួរពីតួនាទីរបស់អារ៉ាប៊ីសាអូឌីត និងកាតាក្នុងយុទ្ធនាការកម្ចាត់ក្រុមដែស្ហនៅស៊ីរី។ រដ្ឋាភិបាលបារាំងមិនសូវស្រួលចិត្តទេ ដែលអារ៉ាប៊ី សាអូឌីត និងកាតា ជាមិត្តល្អ ត្រូវរងការចោទប្រកាន់ថា ឧបត្ថម្ភក្រុមដែស្ហដែលបានបង្ហូរឈាមប្រជាជនបារាំង កាលពីថ្ងៃ១៣វិច្ឆិកានោះ។ ពិសេសពេលបក្សអភិរក្សជ្រុលនិយមរបស់លោកស្រីម៉ារីន ឡឺពេន ដែលកំពុងមានប្រជាប្រិយភាពខ្ពស់ក្នុងស្រុក បានដាក់សម្ពាធឲ្យរដ្ឋាភិបាលដកខ្លួនពីអារ៉ាប៊ី និងកាតា ហើយងាកមករករុស្ស៊ីនិងអ៊ីរ៉ង់វិញ។ សម្រាប់បក្សស្តាំនិយមជ្រុលបារាំង ការដកខ្លួនពីប្រទេសទាំង២ នឹងធ្វើឲ្យអន្តរជាតិចោទសួរពីសម្ព័ន្ធមិត្តឡើងវិញ ហើយក៏ដាក់សម្ពាធដល់កាតានិងអារ៉ាប៊ី ឲ្យមើលពីទង្វើខ្លួនឡើងវិញដែរ។ សូមរំលឹកថា ក្រុមរដ្ឋអ៊ីស្លាមជាក្រុមសាសនាអ៊ីស្លាមនិកាយស៊ុននីត មានដើមកំណើតមកពីអ៊ីរ៉ាក់។ សារព័ត៌មានបារាំង ឡឺម៉ុង Le Monde បានចុះផ្សាយថា អារ៉ាប៊ីសាអូឌីតផ្តល់ប្រាក់កាសដល់ក្រុមនិកាយស៊ុននីតជ្រុលនិយម នៅទូទាំងពិភពលោក។ អ្នកជំនាញជាច្រើននាក់ក៏បានលើកឡើងដែរថា ក្រុមដែស្ហអាចឡើងខ្លាំងដូចសព្វថ្ងៃក៏ដោយសារមានប្រទេសអ្នកមាននៅតំបន់ឈូងសមុទ្រពែរស៍ជួយជ្រោមជ្រែងដែរ។ វេបសាយវីគីលីកWikiLeaks វិញ ធ្លាប់ចុះផ្សាយកាលពីឆ្នាំ២០១០ដែរ នូវកំណត់ត្រាអ្នកការទូតអាមេរិកម្នាក់ ដែលចោទថា ក្រុមអ្នកផ្តល់ជំនួយជាលក្ខណៈឯកជន នៅអារ៉ាប៊ី បានក្លាយជាប្រភពហិរញ្ញវត្ថុចម្បងសម្រាប់បណ្តាក្រុមភេរវជនស៊ុននីត។ ការចោទប្រកាន់របស់អ្នកការទូតអាមេរិក កាលពីឆ្នាំ២០១០ គឺចង់សំដៅទៅលើក្រុមអាល់កៃដា ដែលជាសត្រូវសួរពូជរបស់អាមេរិក។ ក្រុមអាល់កៃដាមានសាខាក្រុមនៅអ៊ីរ៉ាក់។ សាខានេះបានប្រែក្លាយទៅជាក្រុមដែស្ហសព្វថ្ងៃនេះឯង។ អ្នកការទូតអាមេរិករូបនោះបានបរិហារដែរថា កាតានិងកូវ៉ែតសុទ្ធតែអនុគ្រោះក្រុមភេរវជន។ កាតា អារា់ប៊ីសាអូឌីតបានបដិសេធការចោទប្រកាន់ទាំងនេះ ដាច់អហង្កា ដោយប្រាប់ថា គ្មានទំនាក់ទំនងនយោបាយ ឬលុយកាក់ជាមួយក្រុមដែស្ហឡើយ។ នាយករដ្ឋមន្ត្រីបារាំងម៉ានុយអែល វ៉ាល់ វិញ ក៏បានចេញមុខការពារប្រទេសអារ៉ាប៊ីជាមិត្តដែរ។ រឿងអីដែលហ៊ានចោទថា អារ៉ាប៊ីនិងកាតាគាំទ្រក្រុមដែស្ហ បើអារ៉ាប៊ីខ្លួនឯងក៏រងការគំរាមពីក្រុមដែស្ហដែរនោះ? ម្យ៉ាងទៀត អារ៉ាប៊ីសាអូឌីត និងកាតាសុទ្ធតែចូលរួមកម្ទេចក្រុមដែស្ហនៅស៊ីរី។ យោងតាមលោកស្រីLori Plotkin Boghardជាអ្នកជំនាញនៅវិទ្យាស្ថានWashington Institute គេគ្មានភស្តុតាងបញ្ជាក់ថា អារ៉ាប៊ីឲ្យប្រាក់កាសក្រុមដែស្ហទេ។ ប៉ុន្មានឆ្នាំចុងក្រោយនេះ អារ៉ាប៊ីបានបញ្ជូនប្រាក់រាប់រយលានដុល្លារទៅស៊ីរី តាមរយៈមូលនិធិអ៊ីស្លាមផ្សេងៗ រឺតាមបណ្តាជនផ្សេងៗ។ ដូច្នេះ ត្បិតថា អារ៉ាប៊ីមិនជួយក្រុមភេរវជនដោយផ្ទាល់មែន ក៏អាចដោយប្រយោលដែរ ព្រោះថា ជំនួយទាំងនេះ អាចធ្លាក់ដល់ដៃក្រុមមនុស្សដែលចាក់ឫសជ្រៅក្នុងសាសនាអ៊ីស្លាម ជាក្រុមមនុស្សដែលអាចផ្តល់លុយកាក់បន្តទៅក្រុមដែស្ហ។ បើប្រទេសអ្នកមានតំបន់ឈូងសមុទ្រពែរស៍ ដូចជាអារ៉ាប៊ី រឺកាតាបានឧបត្ថម្ភក្រុមជីហាតមែននោះ ពិតជាធ្ងន់កហើយ។ ក្នុងប្រតិបត្តិការកម្ទេចក្រុមជីហាតនៅស៊ីរី កាតាដើរតួនាទីជាអាជ្ញាកណ្តាល។ បើកាតារឺអារ៉ាប៊ីជ្រោមជ្រែងក្រុមដែស្ហ សង្គ្រាមកម្ទេចក្រុមជីហាត មិនអាចទៅមុខទេ ព្រោះកាតានិងអារ៉ាប៊ីអាចផ្តល់ព័ត៌មានដល់ក្រុមដែស្ហបាន។ ប្រទេសទាំង២ប្រៀបបាននឹងអាវុធមុខពីរដូច្នោះដែរ។ ម្ល៉ោះហើយ ទើបពលរដ្ឋបារាំងកំពុងបារម្ភពីបញ្ហានេះ។ ដោយឡែក ងាកមើលជ្រុងម្ខាងទៀត យើងអាចថា តាំងពីស៊ីរីធ្លាក់ក្នុងបដិវត្តន៍បះបោរឆ្នាំ២០១១មក ទាំងកាតា អារ៉ាប៊ី បារាំង រឺក៏អាមេរិក ដំបូងទី សុទ្ធតែនាំគ្នាគាំទ្រក្រុមប្រឆាំងស៊ីរី មកពីគ្រប់និន្នាការនយោបាយ។ ប៉ុន្តែ ដល់ពេលក្រុមដែស្ហផ្តាច់ខ្លួនតែឯងផុតទៅ ទើបម្នាក់ៗជាប់កុនរៀងៗខ្លួន ព្រោះម្នាក់ៗសុទ្ធតែធ្លាប់ជួយក្រុមឧទ្ទាមមួយនេះ។ ងាកមកមើលជ្រុងម្ខាងទៀត អ្នកជំនាញខ្លះ បែបយ៉ាងលោកKamel Daoud ជាអ្នកនិពន្ធជនជាតិអាល់ហ្សេរី បានមើលឃើញបញ្ហាជ្រៅមួយទៀត នៅពីក្រោយបណ្តាប្រទេសដូចជាអារ៉ាប៊ីនេះ។ បញ្ហានោះគឺថា អារ៉ាប៊ីកំពុងក្លាយជាប្រទេសដែលក្រុមដែស្ហយកគំរូតាម ព្រោះអារ៉ាប៊ី មានមនោគមវិជ្ជាអ៊ីស្លាមជ្រុលនិយម។ អ្នកនិពន្ធ អាល់ហ្សេរី កាមែល ដាអ៊ូត បានប្រដូចអារ៉ាប៊ី ទៅនឹងឪពុករបស់ក្រុមដែស្ហ ហើយប្រដូចការឈ្លានពានអ៊ីរ៉ាក់ពីប្រទេសលោកខាងលិច ទៅនឹងម្តាយ។ សម្រាប់លោកដាអ៊ូត ប្រទេសលោកខាងលិចឈ្លានពានអ៊ីរ៉ាក់ ប្រៀបបានទង្វើរបស់ម្តាយ ព្រោះថា មានប្រជាជនអារ៉ាប់ជាច្រើនដែលរស់នៅក្នុងភាពអស់សង្ឃឹមក្រោមរបបលោកសាដាំហ៊ូសេន។ ដូច្នេះ ការឈ្លានពាននេះបានជួយសង្គ្រោះពលរដ្ឋទាំងនេះឲ្យធូរចិត្តមានសង្ឃឹមឡើងវិញ។ រីអារ៉ាប៊ីវិញ មានមនោគមវិជ្ជា ជ្រុលនិយម ជាមនោគមដែលជំទាស់ដាច់ខាតនឹងការវិវត្តនៃសាសនាអ៊ីស្លាម បច្ចុប្បន្ន។ មនោគមវិជ្ជានេះប្រៀបបាននឹងឪពុកក្រុមភេរវជនជ្រុលនិយមដូច្នេះឯង។ បើបារាំង ឬប្រទេសលោកខាងលិច សុទ្ធតែបរិហារពីការចាក់ឫសជ្រុលនិយមក្នុងសាសនាអ៊ីស្លាម ពួកគេក៏ត្រូវតែគិតពីមនោគមជ្រុលនិយមនៅអារ៉ាប៊ីដែរ មិនដូច្នោះទេ ទោះជាឈ្នះក្រុមដែស្ហនៅសមរភូមិ ក៏មិនអាចឈ្នះសង្គ្រាមធំដែរ ព្រោះសកម្មជនជ្រុលនិយមដូចដែស្ហ នៅតែបន្តកកើតឡើងក្នុងជំនាន់ក្រោយៗទៀត ដរាបណាប្រទេសដូចអារ៉ាប៊ីនៅតែប្រកាន់យកអ៊ីស្លាមជ្រុលនិយម។ ក្រុមសិទ្ធិមនុស្សសុទ្ធតែបរិហារថាអារ៉ាប៊ីមិនគោរពសិទ្ធិមនុស្ស។ ប្រធានបក្សបរិស្ថាននៅអឺរ៉ុប លោកហ្វីលីព ឡាំប៊ែរ Philippe Lamberts ក៏ទទួលស្គាល់ដែរថា អារ៉ាប៊ីរំលោភសិទ្ធិមនុស្ស កាត់ដៃជើងមនុស្ស។ ប៉ុន្តែ លោកបរិហារថា សហភាពអឺរ៉ុបនៅតែមានទំនាក់ទំនងល្អឥតខ្ចោះជាមួយអារ៉ាប៊ី ព្រោះអឺរ៉ុបពឹងផ្អែកលើប្រេងរបស់ប្រទេសមួយនេះ។ មិនពិបាកឆ្ងល់ទេដែលរដ្ឋាភិបាលអឺរ៉ុប ពិសេសបារាំងមិនសូវជាស្រួលចិត្តបើគេរិះគន់ប្រទេសនេះ។ បើកាត់ផ្តាច់ទំនាក់ទំនងជាមួយអារ៉ាប៊ី រឺកាតា ប្រហែលពិបាកមើលមុខគ្នាចំទៅថ្ងៃក្រោយ ព្រោះកាតាទើបទិញយន្តហោះចម្បាំងរ៉ាហ្វាល់ដ៏ល្បីពីបារាំង ដល់ទៅ២៤គ្រឿង កាលពីខែឧសភាកន្លងទៅ៕ សូមស្តាប់ការបកស្រាយរបស់លោកស្រីព្រំសឿន សូលីណា៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2452.txt

រដ្ឋាភិបាលក្រុងម៉ូស្គូ បញ្ជាដកកងកម្លាំងប្រតិបត្តិការវាយកម្ទេចក្រុមជ្រុលនិយមរដ្ឋឥស្លាមISIL នៅក្នុង សមុទ្រ Caspian ទៅមូលដ្ឋានដើមវិញនៅក្នុងរដ្ឋធានី Dagestan ក្រោយពីបានបញ្ចប់បេសកកម្មដោយជោគជ័យ។ នេះបើយោងតាមសារព័ត៌មានរុស្ស៊ី SPUTNIK ។

នាវាចម្បាំងរុស្ស៊ីបួនគ្រឿងដែលបានប្រតិបត្តិការនៅក្នុងសមុទ្រ Caspian ត្រូវបានបញ្ជូនទៅកាន់មូល ដា្ឋនដើមវិញនៅ Makhachkala ដែលស្ថិតនៅរដ្ឋធានី Dagestan បន្ទាប់ពីបញ្ចប់បេសកកម្មដោយជោគជ័យក្នុងការវាយកម្ទេចក្រុមជ្រុលនិយមISILនៅស៊ីរីនៅក្នុងដែនសមុទ្រ Caspian ។ យោងតាមសេចក្តីប្រកាសរបស់ទាហានរុស្ស៊ីភូមិភាគខាងត្បូង នាវាចម្បាំងដែលបានដកចេញវិញនោះ មានដូចជានាវាមីស៊ីល ប្រភេទ frigate Dagestan Corvettes Sviyazhsk Uglich និង Velikiy Ustyug ។ សូមបញ្ជាក់ផងដែរ ប្រភេទនាវាចម្បាំងទាំងបួននេះ គឺសុទ្ធសឹងតែនាវាចម្បាំងដែលអាចបាញ់មីស៊ីលក្នុងចម្ងាយឆ្ងាយ។ បើតាមការអះអាងរបស់រដ្ឋមន្ត្រីការពារជាតិរុស្ស៊ី Sergei Shoigu កាលសបា្តហ៍មុននាវាចម្បាំងរុស្ស៊ី បានបាញ់មីស៊ីល១៧ដង ដែលចំមូលដ្ឋានរបស់ក្រុមរដ្ឋឥស្លាមនៅក្នុងប្រទេសស៊ីរី។ ក្នុងនោះ មីស៊ីលរុស្ស៊ី បានកម្ទេចមូលដ្ឋានប្រាំពីរកន្លែងរបស់ក្រុមISILនៅក្នុងខេត្តបីរបស់ស៊ីរីរួមមាន Raqqa Idlib និង Aleppo។ សូមបញ្ជាក់ផងដែរថា ក្នុងប្រតិបត្តិការកម្ទេចក្រុមជ្រុលនិយមនៅស៊ីរី រុស្ស៊ី បានបញ្ជូននាវាចម្បាំងដប់ គ្រឿងដើម្បីប្រតិបត្តិការក្នុងដែនសមុទ្រ។ ទោះបីជារុស្ស៊ី បានដកនាវាចំនូនបួនគ្រឿងក៏ដោយ នៅសល់នាវារុស្ស៊ីចំនួន៦គ្រឿងផ្សេងទៀត កំពុងពង្រាយនៅក្នុងសមុទ្រ មីឌីទែរ៉ានេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2453.txt

ប្រភពនៃក្រុមភេរជនរដ្ឋឥស្លាមឬក្រុម ដែស្ហ (Daesh) កំពុងក្លាយជាប្រធានបទស្មុគស្មាញនិងសំខាន់បំផុតនាពេលបច្ចុប្បន្ន។ ប៉ុន្តែមានការបកស្រាយខុសប្លែកគ្នាជុំវិញប្រភពនៃក្រុមភេរវជនដ៏មានឥទ្ធិពលនេះដែរ។ ក្រុមភេរវជន ដែស្ហ ដែលមានឈ្មោះបោះសំឡេងដូចរាល់ថ្ងៃបានវិវត្តិចេញពីក្រុមអាល់កៃដា ក្រោយផ្តុំកម្លាំងបន្ទាប់ព្រឹត្តិការណ៍អាមេរិកឈ្លានពានអ៊ីរ៉ាក់ឆ្នាំ ២០០៣ ។ វាអាចជាកំហុសឆ្គងមួយរបស់សហរដ្ឋអាមេរិកនិងសម្ព័ន្ធមិត្ត ដែលពួកគេមិនមានលទ្ធភាពផ្សះផ្សាសង្គមអ៊ីរ៉ាក់ឡើយ ដោយទុកក្រុមដែលស្មោះស្ម័គ្ររបបដឹកនាំសាដាម ហ៊ូសេន ស្ថិតនៅក្រៅដំណោះស្រាយនយោបាយ។

បញ្ហានៅអ៊ីរ៉ាក់ មិនត្រឹមតែផ្លាស់ប្តូររបបដឹកនាំប៉ុណ្ណោះទេ ប៉ុន្តែវាក៏ជាផ្នែកមួយនៃការបង្កើតជម្លោះក្រុមភាគតិចនិងភាគច្រើនដែលមាននិន្នាការខុសគ្នា។ លោកសាដាម ហ៊ូសេន ជាមេដឹកនាំដែលប្រកាន់និកាយស៊ូនី ដែលមកពីក្រុមភាគតិច ហើយក្រោយលោកធ្លាក់ពីតំណែង សហរដ្ឋអាមេរិកបានលើកបន្ទុបមេដឹកនាំដែលមកពីក្រុមភាគច្រើនដែលប្រកាន់និកាយស៊ីអ៊ីត។ រឿងដែលអាក្រក់នោះគឺ នាយករដ្ឋមន្ត្រីអ៊ីរ៉ាក់ពីឆ្នាំ ២០០៦ដល់ឆ្នាំ២០១៤លោក Nouri al-Maliki បានបង្កើតនយោបាយព្រៃផ្សៃ ដោយធ្វើទុក្ខបុកម្នេញក្រុមភាគតិចដែលកាន់និកាយស៊ូនី ជាពិសេសក្រុមគាំទ្រអតីតមេដឹកនាំអ៊ីរ៉ាក់តែម្តង។ វាជារឿងមិនអាចចៀសផុតដែលថា ជម្លោះសាសនា និងនយោបាយព្រៃផ្សៃ រើសអើងរបស់រដ្ឋាភិបាលអ៊ីរ៉ាក់នេះ ផ្តល់ឱកាសដល់ក្រុមភេរវជនទាញប្រយោជន៍ប្រមូលផ្តុំកម្លាំងរបស់ខ្លួនបានងាយ។ ទើបតែដល់ឆ្នាំ ២០១៤ប៉ុណ្ណោះដែលក្រុមនេះសម្រេចផ្តាច់ខ្លួនពីក្រុមអាល់កៃដា ហើយប្រកាសបង្កើតរដ្ឋមួយដែលមានរចនាសម្ព័ន្ធដឹកនាំតាមបែបសាសនា និងប្រកាន់និយកាយស៊ូនី កាន់កាប់ទឹកដីដ៏ធំល្វឹងល្វើយនៅស៊ីរី និងអ៊ីរ៉ាក់។ ១.បេក្ខជនប្រធានាធិបតីហ៊ីឡារីគ្លីនតុន ក៏ធ្លាប់សោកស្តាយរឿងអាមេរិកឈ្លានពានអ៊ីរ៉ាក់ លោក ស្រី ហ៊ីឡារី គ្លីតុន ជាអតីតព្រឹទ្ធសមាជិកអាមេរិក រដ្ឋមន្ត្រីការបរទេស និងជាបេក្ខជនប្រធានាធិបតី មួយរូបផងនោះបាន រិះគន់គោលនយោបាយការបរទេសរដ្ឋបាលលោកអូបាម៉ា និងបង្ហាញពីការសោកស្តាយដែលលោកស្រីធ្លាប់បោះឆ្នោតគាំទ្រសង្គ្រាមនៅអ៊ីរ៉ាក់ឆ្នាំ ២០០៣ ។ អតីតរដ្ឋមន្ត្រីការបរទេសរូបនេះបានបង្ហាញពីការសោកស្តាយនេះក្នុងសៀវភៅរបស់លោកស្រីដែលទើបចេញផ្សាយក្នុងឆ្នាំ ២០១៤ ដែលមានចំណងជើងថា «ជម្រើសដ៏លំបាក» ។ លោកស្រីបញ្ជាក់ថា អន្តរាគមន៍នៅអ៊ីរ៉ាក់ពិតជាកំហុសឆ្គងមួយ ព្រោះទីមួយអាមេរិកបានគាសរំលើងរបបដឹកនាំចាស់ប្រកាន់និកាយស៊ូនីដែលមានវត្តមាននៅអ៊ីរ៉ាក់រាប់រយឆ្នាំ ហើយអាមេរិកបានលើកបន្ទុបរដ្ឋាភិបាលថ្មីមួយដែលផ្តាច់ការព្រៃផ្សៃដឹកនាំដោយលោក Nuri al-Maliki អតីតនាយករដ្ឋមន្ត្រីអ៊ីរ៉ាក់តែម្តងដែលជាអ្នកប្រកាន់និកាយស៊ីអ៊ីត។ លោក Maliki បានឡើងកាន់ចាប់ផ្តើមធ្វើទុក្ខបុកម្នេញលើជនជាតិអ៊ីរ៉ាក់ដែលប្រកាន់និកាយផ្សេងពីខ្លួន និងជនជាតិភាគតិចផ្សេងទៀត ដូច្នេះហើយទើបបានជាសង្គមអ៊ីរ៉ាក់បែកខ្ញែកគ្នាខ្លាំងនៅពេលនេះ។ ទីពីរ គឺអន្តរាគមន៍យោធាអាមេរិកដើម្បីរុករកអាវុធគីមីនៅក្នុងប្រទេសអ៊ីរ៉ាក់ រំលោភលើច្បាប់អន្តរជាតិទាំងស្រុង ហើយគ្មានការផ្តល់ការអនុញ្ញាតពីក្រុមប្រឹក្សាសន្តិសុខអង្គការសហប្រជាជាតិទេ។ អាមេរិកនិងសម្ព័ន្ធមិត្តអង់គ្លេស បារាំងបែរជានាំគ្នាឈ្លានពាន វាយប្រហារអ៊ីរ៉ាក់ ផ្តួលរំលំរបបដឹកនាំរបស់លោក សាដាម ហ៊ូសេន ដោយចោទប្រកាន់មេដឹកនាំអ៊ីរ៉ាក់នេះ ថាជាជនផ្តាច់ការនេះលួចផលិតអាវុធគីមីទៅវិញ។ក្រោមអន្តរាគមន៍របស់អាមេរិកនិងសម្ព័ន្ធមិត្ត ប្រជាជនអ៊ីរ៉ាក់ ១លាននាក់ត្រូវបានសម្លាប់និងច្រើនពាន់នាក់ផ្សេងទៀតរងរបួស។ ក្រៅពីនេះ វិបត្តអ៊ីរ៉ាក់នៅពេលបច្ចុប្បន្ននេះក៏កើតឡើងដោយសារការដកកងទ័ពចេញអស់ពីអ៊ីរ៉ាក់ផងដែរ ក្នុងអាណត្តិលោកអូបាម៉ា។ ការដកកងទ័ពចេញអោយអស់ពីអ៊ីរ៉ាក់នៅឆ្នាំ ២០១១ ជាឱកាសមួយសម្រាប់ក្រុមឧទ្ទាមឥស្លាមអាចដណ្តើមកាន់អំណាចព្រោះកងទ័ពអ៊ីរ៉ាក់នៅទន់ខ្សោយនៅឡើយ។ ផ្ទុយពីលោកស្រីគ្លីនតុន លោកអូបាម៉ាជាអ្នកប្រឆាំងខ្លាំងចំពោះការធ្វើសង្គ្រាមនៅអ៊ីរ៉ាក់ឆ្នាំ២០០៣ ហើយលោកបានបោះឆ្នោតប្រឆាំងនឹងការឈ្លានពានអីរ៉ាក់ផងដែរ ព្រោះកាលនោះលោកនៅជាសមាជិកព្រឺទ្ធសភានៅរដ្ឋ Illinois នៅឡើយ។ លោកអូបាម៉ាប្រហែលជាមើលឃើញពីផលវិបាកមួយចំនួនដែលកើតឡើង ក្នុងការធ្វើអន្តរាគមន៍យោធានៅក្នុងប្រទេសអ៊ីរ៉ាក់ ហើយនៅពេលលោកឃោសនាបោះឆ្នោតប្រធានាធិបតីលោកបានប្រកាសថាបើលោកជាប់ឆ្នោតលោកនឹងដកទ័ពចេញពីអ៊ីរ៉ាក់ និងអាហ្វហ្កានីស្ថានជាដើមផង។ ដូច្នេះហើយក្រោយលោកឡើងកាន់តំណែងឆ្នាំ ២០០៩ លោកចាប់ផ្តើមកាត់បន្ថយកងទ័ពដែលមានវត្តមាននៅអ៊ីរ៉ាក់ និងអាហ្វហ្កានីស្ថានបន្តិចម្តងៗ ហើយលោកបានសម្រេចដកអស់ឆ្នាំ ២០១១ពីអ៊ីរ៉ាក់។ ២.អតីតប្រមុខអង្គការសហប្រជាជាតិក៏យល់ថា ការឈ្លានពានអ៊ីរ៉ាក់ឆ្នាំ ២០០៣ បង្កើតក្រុមភេរវជនដែស្ហឡើង ក្នុងសន្និសីទសន្តិសុខទីក្រុងម៉ុយនិច តាំងពីខែកុម្ភៈកន្លងមក អតីតប្រមុខស្ថាប័នអង្គការសហប្រជាជាតិលោក កូហ្វីអាណាន់ បានអះអាងចំពោះមុខមេដឹកនាំពិភពលោកឯទៀតថា អន្តរាគមន៍យោធា ក្រុងវ៉ាស៊ីនតោន ឆ្នាំ ២០០៣ ដើម្បីផ្តួលរំលំរបបដឹកនាំ អ៊ីរ៉ាក់ជាកំហុសដ៏ធ្ងន់ធ្ងរមួយ ហើយវាបានបង្កើតក្រុមភេរវជនរដ្ឋឥស្លាមនេះឡើង។ លោក អាណាន់ បានបញ្ជាក់យ៉ាងច្បាស់ថា ចលនាក្រុមភេរវជនរដ្ឋឥស្លាមដែលប្រកាសបង្កើតរដ្ឋ និងប្រព្រឹត្តបទឧក្រិដ្ឋប្រឆាំងមនុស្សជាតិនៅស៊ីរីនិងអ៊ីរ៉ាក់បច្ចុប្បន្ននេះ មានដើមកំណើក្រោយពេលដែលមានការឈ្លានពានប្រទេសអ៊ីរ៉ាក់ដោយរដ្ឋាភិបាលក្រុងវ៉ាស៊ីនតោននិងសម្ព័ន្ធមិត្តកាលពីឆ្នាំ ២០០៣ ។ លោកបានសង្កត់ធ្ងន់ផងដែរ កាលលោកធ្វើជាអគ្គលេខាធិការអង្គការសហប្រជាជាតិ លោកបានប្រឆាំង អន្តរាគមន៍នេះថែមទៀត។ មន្ត្រីជាន់ខ្ពស់រូបនេះបានព្យាយាមពន្យល់ថា សង្គ្រាមនៅអ៊ីរ៉ាក់ធ្វើអោយមានការបែកខ្ញែកគ្នារវាងប្រជាជននៅក្នុងប្រទេស ជាពិសេសក្រុមទាហាន និងមន្ត្រីនគរបាលអ៊ីរ៉ាក់។ ក្រុមអតីតយោធា និងនគរបាលស្ថិតក្រោមអំណាច សាដាម ហ៊ូសេន បានរត់គេចខ្លួនទៅចូលរួមជាមួយក្រុមភេរវជនរដ្ឋឥស្លាម។ យ៉ាងណាក៏ដោយ ក្រៅពីបន្ទោសសហរដ្ឋអាមេរិក លោក កូហ្វី អាណាន់ បានចង្អុលបង្ហាញផងដែរថា ក្រុមមហាអំណាចក្នុងតំបន់មជ្ឈិមបូព៌ា ក៏បានរួមចំណែកសំខាន់ក្នុងការធ្វើឲ្យក្រុមភេរវជនដែស្ហនេះ ពង្រឹងឥទ្ធិពលនិងអំណាចរបស់ខ្លួនផងដែរ។ នេះក៏ដោយសារក្រុមរដ្ឋទាំងនោះបានទទូលប្រយោជន៍ដែរពីចលនាជ្រុលនិយមនេះ។ អតីតប្រមុខស្ថាប័នអង្គការសហប្រជាជាតិខាងលើក៏បាន ក្រើនរំលឹកផងដែរពីគោលបំណងសាបព្រោះប្រជាធិបតេយ្យនៅក្នុងប្រទេសអ៊ីរ៉ាក់ ដោយមិនបានពិនិត្យមើលដំណើរការស្ថាប័ននយោបាយនិងវប្បធម៌ ជាមុន។ បញ្ហាមួយទៀតមហាអំណាចអាមេរិកអសមត្ថភាពក្នុងការជំរុញឲ្យរដ្ឋាភិបាលអ៊ីរ៉ាក់ក្រោយរបបសាដាមហ៊ូសេន ដើរតាមគន្លងប្រជាធិបតេយ្យ ធានាការផ្សះផ្សាជាតិ និងគោរពសេរីភាពសាសនា។ រដ្ឋាភិបាលកើតឡើងក្រោយអន្តរាគមន៍ ចាក់ស្រេះដោយអំពើពុករលួយ ហើយការ រើសអើង ស្អប់ខ្ពើមគ្នាអ្នកកាន់សាសនាឥស្លាមនិកាយស៊ូនីនិងស៊ីអ៊ីត បានបណ្តាលអោយក្រុមប្រជាជនឥស្លាមនិកាយស៊ូនីរត់ចូលរួមជាមួយក្រុមភេរវជនរដ្ឋឥស្លាមទៅវិញថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2454.txt

អាល្លឺម៉ង់កំពុងតែស្វែងរកការអនុញ្ញាតពីតួកគីដើម្បីប្រើប្រាស់មូលដ្ឋានទ័ពអាកាសតួកគីក្នុងយុទ្ធនាការកម្ទេចក្រុមភេរវជនរដ្ឋឥស្លាម ឬ ដែស្ហ (Daesh) ក្នុងប្រទេសស៊ីរី។ នេះបើយោងតាមសម្តី របស់មន្ត្រីការទូតប្រចាំទីក្រុងអង់ការ៉ា។

អាល្លឺម៉ង់និងតួកគីកំពុងតែចរចាគ្នាលើកិច្ចព្រមព្រៀងមួយដែលសំដៅដល់ការដាក់ពង្រាយយន្តហោះអាល្លឺម៉ង់នៅមូលដ្ឋានទ័ពអាកាសរបស់តួកគី ចំពេលដែលទីក្រុងបែរឡាំងកំពុងពង្រឹងតួនាទីក្នុងយុទ្ធនាការប្រយុទ្ធប្រឆាំងក្រុមជ្រុលនិយមរដ្ឋឥស្លាមក្នុងប្រទេសស៊ីរី។ ប្រសិនការចរចាមានភាពវិជ្ជមាននោះ អាល្លឺម៉ង់អាចបញ្ជូនយន្តហោះឈ្លបការណ៍ចំនួន៦គ្រឿង និងយន្តហោះចាក់ប្រេងលើអាកាសមួយគ្រឿងទៅកាន់មូលដ្ឋានទ័ពអាកាស Incirlik។ កាលពីថ្ងៃព្រហស្បតិ៍នេះ រដ្ឋមន្ត្រីការពារជាតិអាល្លឺម៉ង់លោកស្រី Ursula von der Leyen នឹងជួបជាមួយសមភាគីតួកគីលោក Ismet Yilmaz ដើម្បីសម្រេចកិច្ចព្រមព្រៀងនេះឲ្យបានឆាប់។ ម្យ៉ាងទៀត កាលពីសប្ដាហ៍មុន ក្រុមមន្ត្រីអាល្លឺម៉ង់បានទៅត្រួតពិនិត្យមូលដ្ឋាន Incirlik ក្នុងខេត្ត Adana ដើម្បីប្រាកដថាមូលដ្ឋាននេះមានសមត្ថភាពឲ្យយន្តហោះឈ្លបការណ៍ Tornado ចុះចតបាន។ មូលដ្ឋានអាកាស Incirlik មានទីតាំងស្ថិតនៅកៀកប្រទេសស៊ីរីហើយកំពុងតែប្រើប្រាស់ដោយកងទ័ពអាកាសអាមេរិកក្នុងប្រតិបត្តិការកម្ទេចក្រុមជ្រុលនិយម ក្រោយពេលមានកិច្ចព្រមព្រៀងរវាងអាមេរិក និងតួកគីកាលពីដើមឆ្នាំនេះ។ លើសពីនេះ កាលពីថ្ងៃអង្គារ គណៈរដ្ឋមន្ត្រីអាល្លឺម៉ង់បានយល់ព្រមអនុម័តកញ្ចប់ជំនួយយោធាបន្ថែមទៅឲ្យក្រុមសម្ព័ន្ធមិត្តដែលអាមេរិកដឹកនាំនិងកំពុងប្រយុទ្ធប្រឆាំងក្រុមរដ្ឋឥស្លាម។ កញ្ចប់ជំនួយនេះ រួមបញ្ចូលការបញ្ជូនយន្តហោះឈ្លបការណ៍ Tornado ៦គ្រឿង យន្តហោះចាក់ប្រេងលើអាកាសមួយគ្រឿង នាវាចម្បាំងមួយគ្រឿងនិងកងទ័ព១២០០នាក់ គឺជាការសំណើររបស់បារាំងក្រោយការវាយប្រហារភេរវកម្មនៅប៉ារីសកាលពីខែមុន។ យន្តហោះឈ្លបការណ៍ Tornado នឹងជួយឈ្លបយកព័ត៌មាន។ ចំណែកឯនាវាចម្បាំងមួយគ្រឿងទៀតមានតួនាទីជួយការពារនាវាដឹកយន្តហោះហ្សាល ដឺហ្កោល (Charles de Gaulle) របស់បារាំងដែលកំពុងស្ថិតក្នុងសមុទ្រមេឌីទែរ៉ាណេខាងកើតក្នុងប្រតិបត្តិការកម្ទេចក្រុមរដ្ឋឥស្លាម។ ហើយកងទ័ពប្រហែល៥៥០នាក់ក្នុងចំណោម១២០០នាក់នឹងដាក់ពង្រាយក្នុងតឹកដីតួកគីនៅពេលមានកិច្ចព្រមព្រៀង៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2455.txt

ថ្វីត្បិត អាជ្ញាធរថៃ មិនទាន់រកឃើញពីមុខសញ្ញានៃការមកដល់របស់ក្រុមរដ្ឋឥស្លាមស៊ីរីទាំងដប់នាក់ដូចទៅនឹងលិខិតរបស់ភ្នាក់ងារស៊ើបអង្កេតរុស្ស៊ីមួយដែលបានបែកធ្លាយក៏ដោយ បញ្ហាសន្តិសុខនៅតែជាក្តីបារម្ភ និងត្រូវរឹតបន្តឹង ដ្បិតនៅចុងឆ្នាំ២០១៥នេះ ថៃនឹងត្រូវរៀបចំព្រឹត្តិការណ៍ធំៗជាច្រើនផងដែរនោះ។

មកទល់ថ្ងៃសៅរ៍នេះ អាជ្ញាធរថៃ បានចាប់ផ្តើមរឹតបន្តឹងសន្តិសុខ និងសុវត្ថិភាពទាំងក្នុងរាជធានី និងខេត្តជាច្រើនរបស់ថៃ ដែលរូមបញ្ចូលទាំងស្ថានទូតបរទេស ជាពិសេសស្ថានទូតរុស្ស៊ីប្រចាំប្រទេសថៃ ។ ចំណាត់ការនេះ ធ្វើឡើងខណៈពេលដែលថៃត្រូវប្រារព្ធពិធីធំៗ និង ខ្លាចក្រែង មានការវាយប្រហារពីក្រុមជ្រុលនិយម ដ្បិតអាជ្ញាធរថៃទើបតែទទួលបានលិខិតព្រមានពីការគំរាមកំហែងរបស់ក្រុមទាំងនោះ។ នេះបើយោងតាមសារព័ត៌មាន The Nations ។ សូមរម្លឹកផងដែរ កាលពីម្សិលមិញ មានការបែកធ្លាយឯកសារសម្ងាត់មួយដែល បានបញ្ជាក់ថា មានពលរដ្ឋស៊ីរី១០នាក់ ដែលជាបណ្តាញរបស់ក្រុមរដ្ឋឥស្លាម បានចូលទៅដល់ប្រទេសថៃ ដែលវត្តមានរបស់ក្រុមនេះ ត្រូវបានជឿជាក់ថាមានគោលបំណងតាមវាយប្រហារ ទីកន្លែងរបស់រុស្ស៊ីនៅក្នុងប្រទេសថៃ។ បើតាមឯកសារដែលបានបែកធា្លយ និងត្រូវបានចែកចាយនៅបណ្តាញសង្គមថៃ ភា្នក់ងារស៊ើបអង្កេត របស់សហភាពសន្តិសុខរុស្ស៊ី បានផ្ញើលិខិតទៅអាជ្ញាថៃពីវត្តមានរបស់ក្រុមរដ្ឋឥស្លាមនៅទីនោះ។ ក្នុង ឯកសារនោះ បានបញ្ជាក់ថា ក្រុមរដ្ឋឥស្លាមទាំងដប់នាក់ បានទៅដល់ថៃនៅចន្លោះថ្ងៃទី១៥-៣១ ខែតុលាកន្លងទៅនេះ។ តាមឯកសារបែកធ្លាយដដែល គោលបំណង និងទិសដៅសំខាន់នៃការប្រហាររបស់ក្រុមនេះ គឺទីតាំង ផ្សេងៗដែលជាកម្មសិទ្ធិរបស់រុស្ស៊ីនៅក្នុងប្រទេសថៃ ហើយ បានទទូចឲ្យអាជ្ញាធរថៃ បង្កើនសន្តិសុខ នៅតាំងទាំងនោះផងដែរ។ តែក្នុងឯកសារនោះ មិនបានកំណត់អត្តសញ្ញាណរបស់ក្រុមជ្រុលនិយមនោះទេ ដោយគ្រាន់តែបញ្ជាក់ថា ក្នុងចំណោមជនសង្ស័យទាំង១០នាកក់ មាន៤នាក់បានធ្វើ ដំណើរ ទៅកាន់ខេត្ត Pattaya ពីរនាក់ទៅខេត្ត Phuket ពីរនាក់ទៀតទៅក្រុង Bangkok និង ពីរនាក់ផ្សេងទៀត មិនទាន់មានទិសដៅច្បាស់លាស់នៅទេ។ តែម្សិលមិញ អ្នកនាំពាក្យប៉ូលិសថៃ Songpol Wattanachai បានអះអាង ប៉ូលិស មិនទាន់ទទួល ការព្រមានពីសកម្មភាពរបស់ក្រុមរដ្ឋឥស្លាមពីភា្នក់ងារស៊ើបអង្កេតបរទេសណាមួយនៅឡើយនោះទេ ។ លោក បន្ថែមទៀតថា ប៉ូលីស មិនមានព័ត៌មានអត្តសញ្ញាណ ឬគោលដៅណារបស់ក្រុមរដ្ឋឥស្លាម តែ ប៉ូលីស កំពុងព្យាយាមធ្វើការបញ្ជាក់ថាតើក្រុមទាំងនោះពិតជាបានមកដល់ថៃពិតប្រាកដឬអត់។ ជាមួយគ្នានេះ មន្ត្រីរដ្ឋាភិបាលថៃ លោក Suwaphan Tanyuvardhana បានបញ្ជាក់ថា រុស្ស៊ី បានផ្លាស់ប្តូរព័ត៌មាន ជាមួយនឹងរដ្ឋាភិបាលមែន ពោលគឺ រុស្ស៊ី គ្រាន់តែចង់ដឹងថា ក្រុមបណ្តាញរដ្ឋឥស្លាមទាំងដប់នោះ ពិតជាបានដល់ប្រទេសថៃពិតប្រាកដឬយ៉ាងណា។ តែ មន្ត្រីរដ្ឋាភិបាលថៃដដែល បានបញ្ជាក់ថា អាជ្ញាធរថៃ មិនទាន់រកឃើញមុខសញ្ញាណាមួយរបស់ក្រុមរដ្ឋឥស្លាមនៅឡើយនោះទេ។ យ៉ាងណាក៏ដោយលោក បានសង្កត់ធ្ងន់ថា អាជ្ញាថៃ នៅតែបង្កើនការរឹតបន្តឹងសន្តិសុខ និងសុវត្ថិភាព ដ្បិតនៅចុងឆ្នាំនេះ មានព្រឹត្តិការណ៍ជាច្រើន ដែលនឹងត្រូវប្រារព្ធរាប់បញ្ចូលទាំងថ្ងៃចម្រើនព្រះជន្មព្រះមហាក្សត្រថៃ។ ជុំវិញបញ្ហានេះដែរ មន្ត្រីអន្តោប្រវេសន៍ថៃ លោក Nattorn Prohsunthorn បានអះអាងថា ក្នុងចន្លោះ ថ្ងៃទី១៥-៣១ ខែតុលា មានពលរដ្ឋស៊ីរី ២៣១នាក់ បានចូលក្នុងប្រទេសថៃ។ តែ លោក ថា មានតែពលរដ្ឋ២១នាក់ប៉ុណ្ណោះកំពុងស្នាក់នៅប្រទេសថៃ ដែលក្នុងនោះរួមមាន ៦នាក់ បម្រើការនៅស្ថានទូត និង ១៥នាក់ផ្សេងទៀតជាភ្ងៀវទេសចរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2456.txt

មន្ត្រីក្រុមហ៊ុនរដ្ឋទទួលបន្ទុកផ្នែកថាមពលនុយក្លេអ៊ែររុស្ស៊ី Rosatom បានបញ្ជាក់ថា រុស្ស៊ីនឹងជួយកម្ពុជាកសាងសមត្ថភាពឈានឆ្ពោះទៅសាងសង់រោងចក្រថាមពលនុយក្លេអ៊ែរនៅពេលខាងមុខ។ រុស្ស៊ីនឹងផ្តល់ជំនួយបច្ចេកទេស ស្រាវជ្រាវ និងការបំពាក់បំប៉នសមត្ថភាពនានាពាក់ព័ន្ធនឹងការសាងសង់រោងចក្រផលិតថាមពលនេះដល់កម្ពុជា។ នេះបើយោងតាមទីភ្នាក់ងារព័ត៌មាន Reuters។

ក្រោយមានការចុះហត្ថលេខារវាងរដ្ឋាភិបាលរុស្ស៊ីនិងកម្ពុជាលើវិស័យជាច្រើនរួមទាំងវិស័យថាមពលនុយក្លេអ៊ែរផងនោះកាលពីថ្ងៃអង្គារកន្លងទៅ មន្ត្រីក្រុមហ៊ុនរដ្ឋរុស្ស៊ីអះអាងថា រុស្ស៊ីនឹងជួយដល់កម្ពុជាក្នុងការកសាងសមត្ថភាពឈានឆ្ពោះទៅសង់រោងចក្រអគ្គីសនីដោយដោយថាមពលនុយក្លេអ៊ែរនៅពេលខាងមុខ។ ការឈានឆ្ពោះទៅសង់រោងចក្រថាមពលនុយក្លេអ៊ែរនេះ នឹងជួយដល់កម្ពុជាច្រើនក្នុងការកាត់បន្ថយលើការចំណាយលើថាមពល ជាពិសេសអាចទាក់ទាញអ្នកវិនិយោគឲ្យមកបោះទុនរកស៊ីនៅកម្ពុជាផងដែរ។ លោក Sergei Kirienko ប្រធានក្រុមហ៊ុននុយក្លេអ៊ែររដ្ឋរុស្ស៊ី Rosatom បានបញ្ជាក់ថា ៖«រដ្ឋាភិបាលកម្ពុជាកំពុងតែគិតគូរចង់បានការសាងសង់រោងចក្រអគ្គិសនីដើរដោយថាមពលនុយក្លេអ៊ែរមួយនៅពេលអនាគតខាងមុខ»។ លោកបានបន្តថា ស្ថិតក្រោមកិច្ចព្រមព្រៀងទ្វេភាគីនេះ រុស្ស៊ីនឹងផ្តល់នូវជំនួយបច្ចេកទេស ការស្រាវជ្រាវ និងការបណ្តុះបណ្តាលនានាដល់កម្ពុជាផងដើម្បីជួយដល់កម្ពុជាក្នុងការឈានទៅសាងសង់រោងចក្រថាមពលនេះ។ មន្ត្រីរូបនេះបានបន្ថែមថា រុស្ស៊ីប្រហែលជាប្រសើរដោយចាប់ផ្តើមពីការស្រាវជ្រាវលើបញ្ហារ៉េអាក់ទ័រ និងបើកមជ្ឈមណ្ឌលស្រាវជ្រាវមួយនៅកម្ពុជាផង។ កន្លងមករុស្ស៊ីក៏មានកិច្ចព្រមព្រៀងថាមពលស្រដៀងគ្នានេះដែរជាមួយប្រទេសបូលីវី។ លោកសង្កត់ធ្ងន់ថា ប្រទេសដែលកំពុងអភិវឌ្ឍដូចកម្ពុជាភាគច្រើនប្រឈមបញ្ហាចម្បងមួយ ក្នុងពេលរៀបចំដំណើរការអភិវឌ្ឍប្រទេស ដែលបញ្ហានោះ គឺតម្រូវការនូវថាមពលអគី្គសនីដែលមានតម្លៃថោក មានគុណភាព និងមានប្រភពត្រឹមត្រូវ។ វាជាការពិត ព្រោះកម្ពុជាបច្ចុប្បន្ន ត្រូវការថាមពលដែលមានតម្លៃថាកដើម្បីជំរុញលំហូរចូួលនៃទុនវិនិយោគបរទេស និងបំពេញតម្រូវការថាមពលក្នុងស្រុកផង។ បើប្រៀបធៀបជាមួយបណ្តាប្រទេសនានាក្នុងតំបន់អាស៊ីអាគ្នេយ៍ តម្លៃថាមពលអគ្គិសនីនៅកម្ពុជាមានកម្រិតខ្ពស់ជាងគេមួយ ព្រោះកម្ពុជាពឹងផ្អែកសំខាន់ការនាំចូលអគ្គីសនីពីប្រទេសជិតខាងដូចជាឡាវ វៀតណាមជាដើម។ កម្ពុជាកន្លងមកស្វះស្វែងរកការវិនិយោគបរទេសដើម្បីឈានទៅសាងសង់វារីអគ្គិសនីចំនួន ៦ កន្លែងត្រឹមឆ្នាំ ២០១៨ ដោយវាជាគោលនយោបាយមួយរបស់រដ្ឋាភិបាលក្នុងការធានានិរន្តរភាពនៃការអភិវឌ្ឍ លំហូរអ្នកវិនិយោគបរទេស បំពេញតម្រូវការប្រជាជនក្នុងស្រុក និងកាត់បន្ថយការពឹងផ្អែកលើការនាំចូលថាមពលពីបរទេសផង។ បច្ចុប្បន្ន ប្រទេសជាច្រើននៅអាស៊ីអាគ្នេយ៍កំពុងផ្តោតលើការស្រាវជ្រាវ និងដាក់ផែនការជំរុញការសាងសង់រោងចក្រនុយក្លេអ៊ែរនេះដែរ តួរយ៉ាងដូចជាវៀតណាម និងហ្វីលីពីន ជាដើម។ សម្រាប់វៀតណាមដែលជាមិត្តជិតខាងកម្ពុជាកន្លងមកក៏ជ្រើសរើសរុស្ស៊ីឲ្យជួយខ្លួនក្នុងការសាងសង់រោងចក្រថាមពលនុយក្លេអ៊ែរនេះដែរ។ យ៉ាងណាក៏ដោយ កាលពីថ្ងៃអង្គារ ក្រោយការចុះកិច្ចព្រមព្រៀងចំនួន១០ រវាងរដ្ឋាភិបាលរុស្ស៊ី និងកម្ពុជា ក្រោមវត្តមាននាយករដ្ឋមន្ត្រីកម្ពុជាលោក ហ៊ុន សែន និងនាយករដ្ឋមន្ត្រីរុស្ស៊ីលោក ឌីមីទ្រី មេដវ៉េដេវ មន្ត្រីរដ្ឋាភិបាលកម្ពុជាដែលទទួលបន្ទុកផ្នែកថាមពលបានបដិសេធមិនផ្តល់ព័ត៌មានលម្អិតជុំវិញកិច្ចព្រមព្រៀងដែលរដ្ឋាភិបាលទាំងពីរបានចុះរួមគ្នាឡើយ។ ប៉ុន្តែគេដឹងថា កិច្ចព្រមព្រៀងទាំងនោះមានពាក់ព័ន្ធកិច្ចសហប្រតិបត្តិការលើផ្នែកថាមពល ការប្រឆាំងការលាងលុយ និងការប្រឆាំងភេរវកម្មជាដើម។ សូមបញ្ជាក់ថា វត្តមាននាយករដ្ឋមន្ត្រីរុស្ស៊ី លោក ឌីមីទ្រី មេដវ៉េដេវ នៅកម្ពុជា ជាការបញ្ជាក់ច្បាស់ពីការឈានទៅពង្រឹងសម្ព័ន្ធភាពចាស់ដែលមានយូរអង្វែងមកហើយនោះ។ ហើយលោកបានក្លាយជានាយករដ្ឋមន្ត្រីរុស្ស៊ីដំបូងបំផុតដែលមកទស្សនកិច្ចនៅកម្ពុជា រាប់ចាប់តាំងពីសង្គ្រាមត្រជាក់ផុតរលត់ទៅ។ គេរំពឹងថា ដំណើរទស្សនកិច្ចរបស់ប្រមុខរដ្ឋាភិបាលរុស្ស៊ីនៅកម្ពុជានឹងជំរុញកំណើនអ្នកវិនិយោគរុស្ស៊ីនៅកម្ពុជា ហើយអ្វីដែលសំខាន់នោះគឺកម្ពុជានឹងក្លាយជាគោលដៅទេសចរណ៍ដ៏ល្អបំផុតសម្រាប់ប្រជាជាតិរុស្ស៊ីនៅពេលខាងមុខផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2457.txt

រដ្ឋាភិបាលអាមេរិកបានដាស់តឿនឲ្យតួកគី និងរុស្ស៊ីឈប់រករឿងឈ្លោះគ្នា ហើយត្រលប់មកផ្តោតលើយុទ្ធសាស្ត្រកម្ចាត់ភេរវជនរដ្ឋឥស្លាមវិញ។ សហរដ្ឋអាមេរិកដែលជាសម្ព័ន្ធមិត្តតួកគីនោះ ព្យាយាមកាត់បន្ថយភាពតានតឹងក្នុងទំនាក់ទំនងរវាងរុស្ស៊ី និងតួកគី តែនៅបន្តអះអាងថា អាមេរិកគាំទ្រតួកគីដែលប្រើសិទ្ធិការពារខ្លួនដោយបាញ់ទម្លាក់យន្តហោះរុស្ស៊ី។

លោក មុំ ពិទូរ្យ លម្អិតព័ត៌មាននេះ ប្រធានាធិបតីអាមេរិក លោក បារ៉ាក់ អូបាម៉ា បានចេញមុខស្នើសុំឲ្យរដ្ឋាភិបាលតួកគី និងរុស្ស៊ីបញ្ចប់ការឈ្លោះទាស់ទែងគ្នា និងបន្ថយការប្រឈមមុខដាក់គ្នា ហើយងាកមករួមដៃគ្នាកម្ចាត់សត្រូវរួមគឺក្រុមភេរវជនរដ្ឋឥស្លាមនេះវិញ។ ហើយលោក ក៏លើកឡើងផងដែរថា រុស្ស៊ីនឹងផ្លាស់ប្តូរគោលជំហរ ហើយគាំទ្រដំណោះស្រាយនយោបាយនៅស៊ីរី និងត្រលប់សហការ ជាមួយអាមេរិកនិងសម្ព័ន្ធមិត្តព្រោះក្រុមភេរវជនរដ្ឋឥស្លាមជាការគំរាមកំហែងពិតប្រាកដមួយសម្រាប់រុស្ស៊ីដែរ។ ប្រមុខរដ្ឋអាមេរិករូបនេះ ទំនងជាព្យាយាមធ្វើជាអ្នកសម្របសម្រួលក្នុងជម្លោះរវាងតួកគី និងរុស្ស៊ី ក្រោយប្រទេសទាំងពីរប្រើប្រាស់សង្គ្រាមពាក្យសម្តីវាយប្រហារគ្នាឥតឈប់ ហើយការប្រឈមមុខដាក់គ្នានេះអាចនឹងបង្កឲ្យមានការប៉ះទង្គិចគ្នាផងក៏ថាបាន។ កន្លងមករុស្ស៊ីបានដាក់វិធានការសងសឹកតួកគីឥតឈប់ ហើយស្វះស្វែងរកភស្តុតាងមកបកអាក្រាតរដ្ឋាភិបាលតួកគីដែលលួចធ្វើអាជីវកម្មប្រេងជាមួយក្រុមភេរវជនរដ្ឋឥស្លាម។ ចំណែកតួកគីទាត់ចោលការចោទប្រកាន់ថាខ្លួនលួចរកស៊ីជាមួយក្រុមភេរវជន ដោយប្រធានាធិបតីតួកគីសុខចិត្ត លាលែងពីតំណែង ប្រសិនបើមានភស្តុតាងបញ្ជាក់ថា តួកគីលួចទិញប្រេងពីភេរវជនមែននោះ។ ប៉ុន្តែនៅក្រៅសន្និសីទអាកាសធាតុទីក្រុងប៉ារីស ប្រធានាធិបតីតួកគីលោក Recep Erdogan បានស្វះស្វែងសុំជួបប្រធានាធិបតីរុស្ស៊ីលោក វ្ល៉ាឌីមៀ ពូទីន ផងដែរ ប៉ុន្តែបុរសខ្លាំងរបស់រុស្ស៊ីបានបដិសេធទៀត។ យ៉ាងណាក៏ដោយ ស្របពេលអំពាវនាវឲ្យប្រទេសទាំងពីរផ្សះផ្សាគ្នា ប្រធានាធិបតីអាមេរិក ក៏ឆ្លៀតរិះគន់រុស្ស៊ីដែរ។ លោកបញ្ជាក់ជាថ្មីថា រដ្ឋាភិបាលលោកនៅតែគាំទ្រចំណាត់ការរបស់រដ្ឋាភិបាលក្រុងអង់ការ៉ា ដែលប្រើប្រាស់សិទ្ធិការពារខ្លួននិងការពារដែនអធិបតេយ្យពីការឈ្លានពាន។ ទោះអាមេរិកការពារតួកគីក្តី ណាតូនៅដង្ហើយសុំឲ្យភាគីជម្លោះស្វែងរកដំណោះស្រាយបញ្ចប់ការប្រឈមមុខដាក់គ្នានិងបញ្ចៀសឲ្យបានបញ្ហាបែបនេះនៅថ្ងៃក្រោយទៀត។ ដោយឡែកពាក់ព័ន្ធជម្លោះស៊ីរី លោក អូបាម៉ា ហាក់ដូចជាប្រាកដប្រជាក្នុងចិត្តថា រដ្ឋាភិបាលក្រេមឡាំងនឹងផ្លាស់ប្តូរគោលជំហរមកគាំទ្រដំណោះស្រាយនយោបាយនៅស៊ីរី និងមកសហការជាមួយអាមេរិករួមជាមួយសម្ព័ន្ធមិត្តឯទៀតនៅពេលខាងមុខ។ លោក អូបាម៉ា ហាក់ដូចមានក្តីរំពឹងខ្ពស់ថា របបដឹកនាំរុស្ស៊ីនឹងឯកភាពលើដំណោះស្រាយដែលលោក បាសា អាល់អាសាដ ត្រូវចេញពីតំណែងដើម្បីឈានទៅរកការបោះឆ្នោត។ ទោះជាលោក អូបាម៉ា អះអាងដូច្នេះក្តី គេមើលឃើញថា វាមានលទ្ធភាពតិចតួចប៉ុណ្ណោះដែល រុស្ស៊ីត្រូវបោះបង់លោក អាសាដ ចោល ដោយរុស្ស៊ីមានប្រៀបរួចទៅហើយក្នុងជម្លោះនៅស៊ីរីនោះ ។ ក្រៅពីមានទឹកមាត់ប្រៃក្នុងការចរចានៅទីក្រុងវ្យ៉ែន រុស្ស៊ីមានប្រៀបលើការប្រើប្រាស់យុទ្ធសាស្ត្រយោធា ដោយពង្រាយទ័ពទៅកាន់មូលដ្ឋានយោធារបស់ខ្លួននៅស៊ីរី ដើម្បីការពារលោក អាសាដ ពីការគំរាមកំហែងក្រុមភេរវជនផង និងក្រុមឧទ្ទាមផង។ ម្យ៉ាងក្រោយតួកគីបាញ់យន្តហោះខ្លួនធ្លាក់ភ្លាម រុស្ស៊ីក៏ពង្រាយមីស៊ីលការពារដែនអាកាស S-400 ជាច្រើនដើម ទៅស៊ីរីទៀត ដែលអាវុធប្រភេទនេះ គំរាមកំហែងដល់យន្តហោះចម្បាំងអាមេរិកនិងសម្ព័ន្ធមិត្តដែលកំពុងទម្លាក់គ្រាប់នៅស៊ីរី៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2458.txt

រដ្ឋាភិបាលអេហ្ស៊ីបានស្នើសុំឲ្យរដ្ឋាភិបាលរុស្ស៊ីផ្តល់របាយការណ៍ទំនិញទាំងឡាយណាដែលរុស្ស៊ីឈប់នាំចូលពីប្រទេសតួកគីកន្លងមកដើម្បីសងសឹកតួកគីរឿងបាញ់យន្តហោះខ្លួនធ្លាក់។ បើសិនចរចាគ្នាត្រូវរ៉ូវគ្នាអេហ្ស៊ីបនឹងនាំទំនិញរបស់ខ្លួនចូលទៅប្រទេសរុស្ស៊ីជំនួសឲ្យតួកគីវិញ។

សូមស្ដាប់ព័ត៌មានលម្អិត៖ ភ្លាមៗក្រោយលោក វ្ល៉ាឌីមៀ ពូទីន ចុះហត្ថលេខាលើក្រឹត្យដាក់ទណ្ឌកម្មសេដ្ឋកិច្ចលើតួកគី រដ្ឋាភិបាលអេហ្ស៊ីបប្រញាប់ប្រញាល់សួរនាំរុស្ស៊ីថានឹងអនុញ្ញាតឲ្យខ្លួននាំទំនិញទៅរុស្ស៊ីជំនួសឲ្យទំនិញតួកគីឬយ៉ាងណា។ ក្រសួងឧស្សាហកម្មនិងពាណិជ្ជកម្មអន្តរជាតិអេហ្ស៊ីបបាន ស្នើសុំបញ្ជីទំនិញដែលរុស្ស៊ីឈប់នាំមកពីតួកគី ដើម្បីត្រៀមខ្លួននាំទំនិញរបស់ខ្លួនទៅរុស្ស៊ីជំនួសតួកគីវិញ។ បច្ចុប្បន្ននេះរដ្ឋមន្ត្រីក្រសួងឧស្សាហកម្មនិងពាណិជ្ជកម្មអន្តរជាតិលោក Tarek Kabil កំពុងតែបន្តពិភាក្សាជាមួយសមភាគីរុស្ស៊ីជុំវិញការ ទទួលយកទំនិញរបស់អេហ្ស៊ីបជំនួសឲ្យទំនិញតួកគីវិញនោះ។ ប៉ុន្តែការសម្រេចបែបណានោះមិនទាន់ដាក់ចេញជាផ្លូវការទេ។ បើតាមក្រឹត្យរបស់ប្រធានាធិបតីពូទីន ដែលនឹងចូលជាធរមានថ្ងៃ ១ ខែមករាឆ្នាំក្រោយនោះហាមឃាត់ទំនិញមួយចំនួនដែលនាំមកពីតួកគីជាពិសេសផលិតផលកសិកម្មនិងវាយនភ័ណ្ឌ មានបន្លែនិងផ្លែឈើរួមទាំងសម្លៀកបំពាក់ និងផលិតស្បែកសត្វ ជាដើម។ បើតាមវិធានការពិសេសសងសឹកតួកគីនេះ ហាមទំនិញតួគកីរហូតដល់ ៦៦ភាគរយឯណោះ។ ដូច្នេះ បើសិនអេហ្ស៊ីបមានសមត្ថភាពបំពេញតម្រូវការទីផ្សាររបស់រុស្ស៊ីបាន រុស្ស៊ីក៏ប្រហែលជានឹងជ្រើសរើសផលិតផលរបស់តួកគីជំនួសឲ្យផលិតតួកគីមិនខាន។ ទំនាក់ទំនងរុស្ស៊ីនិងតួកគី ធ្លាក់ចុះរហូតដល់កាត់ផ្តាច់ទំនាក់ទំនងយោធា និងមានការដាក់ទណ្ឌកម្មសេដ្ឋកិច្ចប្រឆាំងតួកគីផងនេះកើតឡើងក្រោយពេលដែលតួកគី ហ៊ានបាញ់យន្តហោះចម្បាំងរុស្ស៊ីមួយគ្រឿងរហូតសម្លាប់អ្នកបើកម្នាក់ផងនៅព្រំដែនតួកគីរុស្ស៊ី។ តួកគីចោទរុស្ស៊ីថាបានឆ្លងដែនរំលោភដែនអាកាសខ្លួន តែរុស្ស៊ីបដិសេធថាយន្តហោះខ្លួនហោះក្នុងដែនអាកាសស៊ីរីប៉ុណ្ណោះ។ សូមទាញការចាប់អារម្មណ៍បន្តិចផងដែរថា ក្រឹត្យរបស់ប្រធានាធិបតីរុស្ស៊ី ដែលទើបចេញកាលពីថ្ងៃសៅរ៍ មានគោលដៅធំៗដូចជា ហាមឃាត់រាល់ទំនិញមួយចំនួនដែលផលិតនៅតួកគី,ហាមឃាត់ការហោះហើរទៅកម្សាន្តនៅតួកគី រួមទាំងសកម្មភាពអង្គការដែលធ្វើសកម្មភាពនៅរុស្ស៊ី, ហាមមិនឲ្យអនុញ្ញាតឲ្យជនជាតិតួកគីឲ្យធ្វើការ, និងវិធានការមួយចំនួនទៀតផង៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2459.txt

អាជ្ញាធរបួគីណាហ្វាសូបានចោទប្រកាន់លោកឧត្តមសេនីយ៍ Gilbert Diendere ពីបទឃាតកម្មលើប្រធានាធិបតី Thomas Sankara កាលពីឆ្នាំ១៩៨៧ ។ លោក Gilbert Diendere ដែលដឹកនាំធ្វើរដ្ឋប្រហារមួយចម្អិនកំពឹសកាលពីខែកញ្ញានោះកំពុងត្រូវបានឃុំខ្លួននិងរង់ចាំការកាត់ទោស។នេះបើយោងដល់ទីភ្នាក់ងារព័ត៌មានរ៉យទ័រ។

មេដឹកនាំរដ្ឋប្រហាររយៈពេលខ្លីកាលពីខែកញ្ញាលោកឧត្តមសេនីយ៍ Gilbert Diendere ត្រូវបានចោទប្រកាន់ថាពាក់ព័ន្ធករណីឃាតកម្មលើប្រធានាធិបតី Thomas Sankara កាលពីឆ្នាំ១៩៨៧ ។ លោក Diendere ត្រូវបានចោទប្រកាន់តាំងពីខែវិច្ឆិកាមកម៉េះ្ល ដោយសារលោកជាប់ទាក់ទងដោយផ្ទាល់លើករណីឃាតកម្មនេះ។ ចំណែកឯមេធាវីរបស់លោក Diendere ក៏បានបញ្ជាក់ពីការចោទប្រកាន់នេះដែរ ហើយគេបានរៀបចំការពារខ្លួនតាមច្បាប់រួចហើយ។ យ៉ាងណាក៏ដោយ ការចោទប្រកាន់នេះមិនទាន់ប្រកាសជាសាធារណៈនៅឡើយទេ។ លើសពីនេះទៅទៀត មន្ត្រីយោធា១០នាក់ផ្សេងទៀតក៏ត្រូវបានចោទប្រកាន់លើករណីដូចគ្នាផងដែរ។ ភាគច្រើននៃមន្ត្រីទាំងនោះគឺជាក្រុមមន្ត្រីយោធារបស់កងអង្គរក្សអតីតប្រធានាធិបតីលោក Blaise Compaore ដែលត្រូវបានបណ្ដេញចេញពីតំណែងកាលពីខែតុលា ឆ្នាំ២០១៤ ។ ការចោទប្រកាន់នេះបានធ្វើឡើងដោយរដ្ឋាភិបាលបណ្ដោះអាសន្នរបស់បួគីណាហ្វាសូ ដែលបានសន្យាតាមរកជនដៃដល់ក្នុងករណីឃាតកម្មលើលោក Thomas Sankara។ ករណីឃាតកម្មនេះបានក្លាយជារឿងដ៏រំជើបរំជួលបំផុតនៅទ្វីបអាហ្វ្រិក។ ក្រោយការស្លាប់របស់លោក Sankara រួចមក លោក Blaise Compaore ក៏បានឡើងកាន់អំណាចនៅឆ្នាំ១៩៨៧ ដដែលនោះរហូតដល់ឆ្នាំ២០១៤ ដែលលោកត្រូវបានបណ្ដេញពីតំណែងប្រធានាធិបតីព្រោះចង់កែរដ្ឋធម្មនុញ្ញដើម្បីបន្តឈរឈ្មោះក្នុងការបោះឆ្នោតជាថ្មី៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_246.txt

កូរ៉េខាងជើង បានបំផ្ទុះផ្លូវកូរ៉េភាគខាងជើង ដែលភ្ជាប់ទៅព្រំដែនជាមួយកូរ៉េខាងត្បូង ក្នុងថ្ងៃទី១៥ ខែតុលា។ នេះបើតាមការបញ្ជាក់របស់យោធាកូរ៉េខាងត្បូង នៅថ្ងៃទី១៥ ខែតុលា។ ក្រុងព្យុងយ៉ាង ចង់ផ្ដាច់ថ្នល់ និងផ្លូវដែក ដែលជាសញ្ញានៃការកិច្ចសហប្រតិបត្តិការប្រទេសទាំងពីរ។

បន្ទាប់ពីបានចេញបញ្ជាឱ្យកម្លាំងផ្នែកកាំភ្លើងធំត្រៀមខ្លួនតាមបណ្ដោយព្រំដែនអន្តរកូរ៉េ នៅថ្ងៃទី១៣ ខែតុលា រួចមក កូរ៉េខាងជើង បានបំផ្ទុះផ្លូវឆ្ពោះទៅព្រំដែនអន្តរកូរ៉េនៅប៉ែកខាងជើងប្រទេសខ្លួន ដែលធ្វើឱ្យកូរ៉េខាងត្បូងតាមដានស្ថានការណ៍យ៉ាងយកចិត្តទុកដាក់។ សេនាធិការចម្រុះកូរ៉េខាងត្បូង (JCS) បានបញ្ជាក់ថា ផ្នែកមួយចំនួននៃថ្នល់អន្តរកូរ៉េ និងផ្លូវដែក នាប៉ែកខាងជើងភ្ជាប់ទៅភាគខាងត្បូង ត្រូវបានបំផ្លាញ។ ការបំផ្ទុះនេះ មិនបានបង្កការខូចខាតលើភាគីក្រុងសេអ៊ូលឡើយ។ «កូរ៉េខាងជើង បានបំផ្ទុះផ្នែកនៃផ្លូវ Gyeongui និងDonghae ភាគខាងជើងនៃខ្សែបង្គោលព្រំដែនយោធា នៅពេលរសៀល»។ JCS បានបញ្ជាក់បែបនេះ នៅថ្ងៃទី១៥ ខែតុលា។ ក្រុងព្យុងយ៉ាងបានដំឡើងមីន និងឧបសគ្គនានាតាមបណ្ដោយព្រំដែនជាបន្តបន្ទាប់។ ជាការឆ្លើយតប ទាហានកូរ៉េខាងត្បូង បានតាមដាន និងត្រៀមខ្លួនរួចរាល់លើហេតុការណ៍នានា។ ក្រុងសេអ៊ូល ក៏បានបាញ់បង្អើលទៅប៉ែកខាងត្បូងនៃប៉ុស្តិ៍ទាហានត្រួតពិនិត្យព្រំដែននៃប្រទេសទាំងពីរផងដែរ។ កាលពីសប្ដាហ៍មុន យោធាកូរ៉េខាងជើង បានប្រកាសផែនការបែងចែកដែនដីរបស់ខ្លួនឱ្យដាច់ចេញពីដែនដីកូរ៉េខាងត្បូង ដោយបានផ្ដល់ដំណឹងជូនយោធាអាម៉េរិករួចមុនហើយ ក្រែងលមានការវាយតម្លៃស្ថានការណ៍ខុស និងបង្កជម្លោះជាយថាហេតុ។ នេះបើតាមការផ្សាយទីភ្នាក់ងារព័ត៌មាន Yonhap។ ភាពតានតឹងរវាងរដ្ឋាភិបាលប្រទេសទាំងពីរមួយរយៈចុងក្រោយ កើតឡើងក្រោយកូរ៉េខាងជើងចោទកូរ៉េខាងត្បូង ថាបានបង្ហោះដ្រូននាំខិតប័ណ្ណប្រឆាំងរដ្ឋាភិបាលខ្លួន ចូលក្រុងព្យុងយ៉ាងចំនួន៣លើក។ យ៉ាងណាមិញ កូរ៉េខាងត្បូង មិនបានឆ្លើយតបលើការចោទនេះឡើយ ប៉ុន្តែបានព្រមានក្រុងព្យុងយ៉ាងពីអវសាននៃរបបដឹកនាំ បើសិនហ៊ានប៉ះពាល់ប្រទេសខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2460.txt

សម្ព័ន្ធយោធាណាតូបានយល់ព្រមទទួលប្រទេសម៉ុងតេណេក្រូជាសមាជិកថ្មីរបស់ខ្លួនហើយ ។ ការយល់ព្រមនេះបានធ្វើឡើងក្នុងកិច្ចប្រជុំរបស់ណាតូនៅទីស្នាក់ការរបស់ខ្លួនក្នុងទីក្រុងព្រុចសែលនៅថ្ងៃពុធនេះ។

បក្សសម្ព័ន្ធយោធាណាតូដែលមានអាមេរិកនៅពីក្រោយបានព្រមស្នើឲ្យម៉ុងតេណេក្រូចូលជាសមាជិកថ្មីរបស់ខ្លួន។ ម៉ុងតេណេក្រូដែលធ្លាប់ជាផ្នែកមួយរបស់អតីតយូហ្គោស្លាវី បានព្យាយាមចូលជាសមាជិកអង្គការណាតូតាំងពីឆ្នាំ២០០៩មកម្ល៉េះ។ ហើយកាលពីខែកញ្ញានេះ សភាម៉ុងតេណេក្រូបានអនុម័តយល់ព្រមឲ្យចូលរួមក្នុងអង្គការណាតូផងដែរ បើទោះជាមានការមិនយល់ព្រមពីក្រុមប្រឆាំងដែលទាមទារឲ្យមានប្រជាមតិជាមុនសិនក៏ដោយ។ ថ្លែងទៅកាន់កិច្ចប្រជុំនៅទីស្នាក់ការក្នុងទីក្រុងព្រុចសែល អគ្គលេខាធិការណាតូលោក Jens Stoltenberg បាននិយាយថា៖ «យើងសូមអបអរប្រទេសម៉ុងតេណេក្រូ។ នេះគឺជាការចាប់ផ្ដើមនូវសម្ព័ន្ធភាពដ៏ល្អមួយ»។ ការចូលជាសមាជិកណាតូរបស់ម៉ុងតេណេក្រូក៏ត្រូវបានទទួលការគាំទ្រអាមេរិកដែលជាបងធំរបស់ណាតូដែរ។ យ៉ាងណាមិញ បំណងចូលជាសមាជិកបក្សសម្ព័ន្ធណាតូរបស់លោកនាយករដ្ឋមន្ត្រី Milo Djukanovic បានបង្កឲ្យមានការតវ៉ាយ៉ាងខ្លាំងក្នុងប្រទេសកាលពីខែតុលាកន្លងមក។ ក្រុមបាតុករបានទាមទារឲ្យលោក Djukanovic ចុះចេញពីតំណែង ខណៈលោកបានកាន់តំណែងនេះអស់រយៈពេលពីរទសវត្សរ៍មកហើយ ពោលគឺទាំងមុននិងក្រោយពេលដែលម៉ុងតេណេក្រូបានឯករាជ្យពីស៊ែប៊ីទៅទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2461.txt

សភាអង់គ្លេសបានបោះឆ្នោតសម្រេចឲ្យរដ្ឋាភិបាលលោកនាយករដ្ឋមន្ត្រី ដេវីដ ខេមេរ៉ូន (David Cameron) ចូលរួមក្នុងប្រតិបត្តិការវាយប្រហារលើក្រុមរដ្ឋឥស្លាម ឬ ដែស្ហ (Daesh) នៅក្នុងប្រទេសស៊ីរី ជាមួយនឹងសំឡេងគាំទ្រ៣៩៧ ទល់២២៣ ប្រឆាំង។

សភាជាន់ទាបរបស់អង់គ្លេសបានបោះឆ្នោតបើកភ្លើងខៀវដល់លោកនាយករដ្ឋមន្ត្រី ខេមេរ៉ូន ចូលរួមវាយប្រហារដែនអាកាសក្នុងប្រទេសស៊ីរី។ ការសម្រេចចិត្តនេះធ្វើឡើង បន្ទាប់ពីមានការស្នើពីលោក ខេមេរ៉ូន ដែលបានលើកឡើងពីភាពចាំបាច់ក្នុងការកម្ទេចក្រុមរដ្ឋឥស្លាមដែលបានគំរាមដល់សន្តិសុខអង់គ្លេស។ ក្នុងកិច្ចប្រជុំដែលបានធ្វើអស់រយៈពេលជាង១០ម៉ោង បរិយាកាសនៃពិភាក្សាមានសភាពតឹងតែងយ៉ាងខ្លាំងរវាងក្រុមរដ្ឋាភិបាលនិងក្រុមសមាជិកសភាមកពីបក្សពលករដែលជាបក្សប្រឆាំង។ លោកនាយករដ្ឋមន្ត្រី ខេមេរ៉ូន បានបញ្ជាក់ជាថ្មីម្ដងទៀតពីវិធានការណ៏បន្ទាន់ដើម្បីកម្ចាត់ក្រុមជ្រុលរដ្ឋឥស្លាមក្នុងប្រទេសស៊ីរី។ លោកថា៖ ក្រុមភេវរកររៀបចំគម្រោងដើម្បីសម្លាប់យើង។ ចំណែកឯប្រមុខបក្សប្រឆាំងលោក Jeremy Corbyn វិញបានលើកឡើងពីយុទ្ធសាស្ត្រក្នុងការប្រយុទ្ធនេះក៏ដូចជាការបញ្ចប់សង្គ្រាមស៊ីវិលនៅស៊ីរី។ បន្ទាប់ពីការជជែកដេញដោលរួចមក សភាអង់គ្លេសបានបោះឆ្នោតគាំទ្រសំណើរលោកនាយករដ្ឋមន្ត្រី ខេមេរ៉ូន ជាមួយសំឡេង៣៩៧ទល់នឹង២២៣។ ជាមួយការបើកភ្លើងខៀវនេះ ប្រតិបត្តិការរបស់កងទ័ពអាកាសអង់គ្លេសអាចនឹងធ្វើឡើងភ្លាមៗតែម្ដង។ រដ្ឋមន្ត្រីការបរទេសលោក Philip Hammond បាននិយាយថា ការវាយប្រហារលើកដំបូងអាចនឹងធ្វើឡើងប៉ុន្មានម៉ោងក្រោយការសម្រេចនេះ។ គួររម្លឹកថា នៅក្នុងជំនួបជាមួយប្រធានាធិបតីបារាំងលោក ហ្វ្រង់ស្វ័រ ហូឡង់ (Francois Hollande) កាលពីខែវិច្ឆិកាមុននេះ នាយករដ្ឋមន្ត្រីអង់គ្លេសលោក ដេវីត ខេមេរ៉ូន បានលើកឡើងពីគោលបំណងរបស់លោក ដែលចង់ជួយបារាំងក្នុងការកម្ទេចក្រុមរដ្ឋឥស្លាម។ លោក ខេមេរ៉ូននិយាយថា ៖«ខ្ញុំគាំទ្រចំពោះអ្វីដែលលោក ហូឡង់ កំពុងធ្វើ ហើយខ្ញុំក៏មានបំណងចង់ឲ្យអង់គ្លេសចូលរួមក្នុងយុទ្ធនាការនេះដែរ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2462.txt

រដ្ឋាភិបាលក្រុងបាងកក បានសាកល្បងហោះហើរយន្តហោះចម្បាំងរបស់ខ្លួនជាមួយនឹងយន្តហោះរបស់ ក្រុងប៉េកាំងដើម្បីជាការសា្វគមន៍មុនថ្ងៃសមយុទ្ធយោធាដែនអាកាសជាលើកដំបូងជាមួយនឹងចិនដែល នឹងត្រូវធ្វើឡើងក្នុងប្រទេសថៃ។ រដ្ឋាភិបាលក្រុងបាងកក ថាសមយុទ្ធយោធាជាមួយក្រុងប៉េកាំង គឺមិន មែនសំដៅថាថៃ កំពុងតែដកខ្លួនពីអាមេរិក ហើយ ងាកទៅរកចិនទាំងស្រុងនោះទេ។

ម្សិលមិញនេះ ថៃ និង ចិន បានសាកល្បងហោះហើរយន្តហោះយោធាដែលមានម្ខាងប្រាំគ្រឿង នៅមូលដ្ឋានទ័ពអាកាសថៃ Korat ដែលស្ថិតនៅភាគខាងជើងក្រុងបាងកក ដើម្បីបង្ហាញប្រព័ន្ធផ្សព្វផ្សាយ និង ស្វាគមន៍វត្តមានទ័ពអាកាសចិនមុនថ្ងៃសមយុទ្ធទ័ពអាកាសលើកដំបូងរវាងភាគីទាំងពីរ។ តាមការគ្រោងទុកនៅថ្ងៃទី ២៦-២៧ វិច្ឆិកានេះ ថៃ និង ចិន នឹងបើកលំហាត់យោធាដែន អាកាសរួមគ្នាមួយជាលើកដំបូង ដែលស្របនឹងឱកាសនៃខួបរម្លឹកលើកទី៤០នៃការចងសម្ព័ន្ធមិត្តប្រទេសទាំងពីរ។ សមយុទ្ធយោធានេះ ត្រូវបានចិនចាត់ទុកថា ជាការបង្កើនទំនុកចិត្ត និងចំណងមិត្តភាពរួមគ្នាឲ្យកាន់តែជិតស្និទរវាងចិននិងថៃ។ រយៈពេលចុងក្រោយនេះ គេសង្កេតឃើញថាសក្តានុពលផ្នែកយោធាថៃ បានមានលេចធ្លោគួរកត់សម្គាល់បើប្រៀបធៀបទៅក្នុងប្រទេសមួយចំនួននៅតំបន់។ ក្នុងនោះ គេឃើញ ក្រៅពីការវិវត្តយោធា ដែនអាកាស ថៃ ក៏បានទើបបង្ហាញពីសព្វាវុធដែលខ្លួនទើបបង្កើតនៅក្នុងស្រុក ដែលរាប់បញ្ចូលទាំង រថក្រោះផងដែរ។ សក្តានុពលនេះ បានធ្វើឲ្យថៃ ក្លាយជាទិសដៅយុទ្ធសាស្ត្រមួយដ៏សំខាន់សម្រាប់ ចិន ដែលជាមហាអំណាចមួយដែលកំពុងតែពង្រីកឥទ្ធិពលខ្លួននៅក្នុងតំបន់។ សូមបញ្ជាក់ផងដែរថា ក្រោយពីរដ្ឋប្រហារយោធាថ្ងៃទី២២ខែឧសភា ដែលដឹកនាំដោយលោកឧត្តមសេនីយ៍ប្រាយុទ្ធ ចាន់អូចា គោលនយោបាយការបរទេសថៃ ហាក់ដូចជាបែរទៅរកចិន ខណៈផ្តាច់ខ្លួន ពីរដ្ឋាភិបាលអាមេរិក។ នោះ ក៏ព្រោះតែ ក្រោយពីរដ្ឋប្រហារយោធា អាមេរិក បានរិះគន់រដ្ឋាភិបាលរបបសឹកយ៉ាងខ្លាំង ដ្បិតបានបំពានទៅនឹងសិទ្ធិមនុស្ស និងជាពិសេសនោះ គោលការណ៍លទ្ធិប្រជាធិបតេយ្យ។ ថ្មីៗនេះ ថៃ និងចិន បានសម្រេចកិច្ចព្រមព្រៀងជាមួយគ្នាជាច្រើនគួរកត់សម្គាល់។ ក្នុងនោះ ថៃ បានផ្តល់សិទ្ធិឲ្យក្រុមហ៊ុនចិនចូលវិនិយោគផ្លូវរថភ្លើងជាច្រើនកន្លែង និង កាន់តែពិសេសនោះ រដ្ឋាភិបាលថៃបានបង្ហាញគម្រោងក្នុងទិញនាវាមុជទឹកពីចិនក្នុងតម្លៃរាប់លានដុល្លាទៀតផង។ យ៉ាងណាក៏ដោយ ក្រោមការរិះគន់និន្នាការនយោបាយទៅចិន អ្នកនាំពាក្យរដ្ឋាភិបាលថៃ លោក ឧត្តម សេនីយ៍ Werachon Sukhondhapatipak បានអះអាងថា គោលនយោបាយការបរទេសថៃ គឺល្អជាមួយ នឹងគ្រប់ប្រទេស ដែលរាប់បញ្ចូលទាំងអាមេរិកផងដែរ។ លោក បន្ថែមទៀតថា ថៃ មិនមែនកំពុងតែ ប្រើប្រាស់ចិនដើម្បីប្រឆាំងនឹងអាមេរិកនោះទេ ហើយ ថៃ ក៏នឹងបន្តកិច្ចសហការណ៍យោធាជាមួយនឹង អាមេរិកផងដែរ។ ក្រោយរដ្ឋប្រហារយោធា ថៃ និងអាមេរិក បានផ្អាកការធ្វើសមយុទ្ធយោធាជាមួយគ្នា មួយរយៈពេល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2463.txt

ប្រធានាធិបតីចិនលោក ស៊ី ជីនពីង បានប្រកាសកំណែទម្រង់រចនាសម្ព័ន្ធថ្មីមួយរបស់កង ទ័ពរំដោះប្រជាជនចិន ជាពិសេសរចនាសម្ព័ន្ធបញ្ជាកងទ័ពនិងការរៀបចំឡើងវិញនូវ យោធាថ្នាក់ភូមិភាគទាំង៧នៅត្រឹមឆ្នាំ២០២០។ លោក ស៊ី និយាយដូច្នេះក្នុងសន្និសីទបីថ្ងៃស្ដីពីការកែទម្រង់កងទ័ព ដែលរៀបចំដោយគណៈកម្មាការយោធាមជ្ឈិមដ៏មាន អំណាចរបស់ចិន។

ប្រធានាធិបតីចិន លោក ស៊ី ជីនពីង បានប្រកាសកែទម្រង់កងទ័ពចិនដែលមិនធ្លាប់មានពី មុនមកក្នុងប្រវត្តិសាស្ត្ររបស់បក្សកុំមុយនីសចិន។ រចនាសម្ព័ន្ធកងទ័ពគ្រប់ប្រភេទនិងបញ្ជា ការភូមិភាគទាំង៧ គឺសុទ្ធតែស្ថិតក្នុងបញ្ជីនៃការកែទម្រង់ទាំងអស់។ ចំណែកឯ គណៈ កម្មាការយោធាមជ្ឈិមដ៏មានឥទ្ធិពល ដែលលោក ស៊ី ជីនពីង ជាប្រធានផងនោះក៏ជា គោលដៅនៃការកែទម្រង់ដែរ។ កំណែទម្រង់នេះមានគោលបំណងដើម្បីប្រមូលផ្ដុំអំណាចបញ្ជាលើកងទ័ពគ្រប់ប្រភេទទៅឲ្យគណៈកម្មាយោធាមជ្ឈិម ដែលងាយស្រួលក្នុងការបញ្ជារួម។ នាពេលកន្លងមក កងទ័ពចិនស្ទើរតែគ្រប់ផ្នែក ជាពិសេសកងទ័ពថ្នាក់ភូមិភាគទាំង៧ ហាក់មានឯករាជ្យភាពនិងអំណាចបញ្ជាច្រើន ដោយសារតែពួកគេមានទីបញ្ជាការដាច់ពីគ្នានិងមិនសូវទទួលបញ្ជាពីអំណាចកណ្ដាលនោះទេ។ បើយោងតាមប្រសាសន៏របស់លោក ស៊ី ជីនពីង ទីបញ្ជាការភូមិភាគចំនួន៧នឹងត្រូវកែ សម្រួលឡើងវិញ ហើយបញ្ជាការរួមសម្រាប់បញ្ជាថ្មីមួយនឹងត្រូវបង្កើតដើម្បីត្រួតពិនិត្យភូមិ ភាគថ្មីដែលបានកែសម្រួលហើយទាំងអស់។ លោក ស៊ី បន្តថា ភូមិភាគថ្មីទាំងនោះនឹងទទួលបន្ទុកលើផ្នែកប្រតិបត្តិការយោធា ចំណែកទីស្នាក់ការបញ្ជារួមថ្មីនឹងទទួលខុសត្រូវ លើការគ្រប់គ្រងនិងការហ្វឹកហ្វឺនកងទ័ព។ លោកបន្ថែមទៀតថា កងទ័ពរំដោះប្រជាជនចិន ក៏នឹងបង្កើតទីបញ្ជាការមួយផងដែរ។ ថ្លែងក្នុងពិធីនោះដែរ លោក ស៊ី ក៏បានបញ្ជាក់សាជាថ្មីពីការសន្យារបស់លោកក្នុងការកាត់ បន្ថយទាហាននាពេលកន្លងមក។ សូមបញ្ជាក់ថា កាលពីថ្ងៃទី៣ ខែកញ្ញានាឱកាសពិធីរម្លឹកខួបទី៧០ ថ្ងៃបញ្ចប់សង្គ្រាមលោកលើកទី២ លោក ស៊ី ជីនពីងបាននិយាយថា ចិននឹងកាត់បន្ថយចំនួនទាហានរហូត៣០០០០០នាក់។ ហើយ ភាគច្រើននៃមន្ត្រីការិយាល័យនិងកងកម្លាំងដែលមិនមានលក្ខណៈប្រយុទ្ធ គឺជាគោលដៅនៃការកាត់បន្ថយនេះ។ ជាមួយគ្នានេះដែរ លោក ស៊ី ជីនពីង ក៏បានប្រកាសបង្កើតគណៈកម្មាការត្រួតពិនិត្យវិន័យ ថ្មីមួយសម្រាប់ជួរកងទ័ពរំដោះប្រជាជនចិន។ គណៈកម្មការនេះនឹងមានអំណាចក៏ដូចជាឯករាជ្យកាន់តែច្រើនក្នុងការពិនិត្យមើលការអនុវត្តវិន័យរបស់កងទ័ព ហើយស្ថិតនៅក្រោមការគ្រប់គ្រងផ្ទាល់របស់គណៈកម្មាការយោធាមជ្ឈិម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2464.txt

ស្របជាមួយនឹងការរិះគន់ពីសហគមន៍អន្តរជាតិដែលមានអាមេរិករួមនឹងសម្ព័ន្ធមិត្តរបស់ខ្លួនលើសកម្មភាព ចិនក្នុងតំបន់ជម្លោះសមុទ្រចិនខាងត្បូង តុលាការមជ្ឈត្តការអន្តរជាតិក្រុងឡាអេ ក៏បានកំពុងតែបន្តសវនាការជំនុំជម្រះតាមនីតិវិធីនៃបណ្តឹងហ្វីលីពីនប្រឆាំងចិនផងដែរ។ តែ ចិន វិញបានប្រកាសមិនចូលរួមក្នុងដំណើរការនេះជាដាច់ខាត និង ថែមទាំងបន្តសកម្មភាពសាងសង់មូលដ្ឋានយោធានៅក្នុងតំបន់ជម្លោះទៀតផង។

មកទល់ពេលនេះចិន នៅបន្តធ្វើគ ថ្លង់ ក្នុងការស្វែងរកដំណោះស្រាយរួមជាមួយរដ្ឋពាក់ពន្ធ័អាស៊ាន លើបញ្ហាជម្លោះសមុទ្រចិនខាងត្បូងដែលបានអូសបន្លាយអស់រយៈពេលជាងបួនទសវត្សរ៍ហើយនោះ។ បន្ថែមពីនេះ រដ្ឋាភិបាលចិន នៅតែបន្តគោលនយោបាយវាតទីជាលក្ខណៈឯកតោភាគី នៅក្នុងតំបន់ ជម្លោះដោយមិនខ្លាចការរិះគន់ និង ចំណាត់សហគមន៍អន្តរជាតិឡើយ។ ក្នុងចំណោមភាគីជម្លោះសមុទ្រចិនខាងត្បូងនៃរដ្ឋពាក់ព័ន្ធអាស៊ាន គេសង្កេតឃើញថាមានតែហ្វីលីពីននោះទេដែលហ៊ានចេញមុខប្រឈមជាមួយនឹងចិនទាំងផ្នែកច្បាប់ និងផ្នែកយោធាក្រោមការជ្រោមជ្រែងពីអាមេរិកផងដែរ។ តែចំណាត់ការកន្លងមក មិនបានធ្វើឲ្យចិនថមថយសកម្មភាពបំពានក្នុងតំបន់ជម្លោះនោះទេ។ ១.ហ្វីលីពីនយកវេទិកាអាស៊ាន ប្រឆាំងចិន តែ... ជម្លោះសមុទ្រចិនខាងត្បូង គឺជាជម្លោះដែនអធិបតេយ្យរវាងរដ្ឋអាស៊ានបួនរួមមាន ព្រុយណេ ម៉ាឡេស៊ីវៀតណាម និងហ្វីលីពីន ជាមួយនឹងចិន។ ចិន គឺជាភាគីតែមួយគត់ដែលទាមទារស្ទើរតែទាំងស្រុងនៃ តំបន់ជម្លោះដែលបានធ្វើឲ្យប៉ះពាល់ដល់ការទាមទាររបស់រដ្ឋអាស៊ាន។ ជាសមាជិកអាស៊ានមួយរូប ហ្វីលីពីន តែងតែលើកយកប្រធានសមុទ្រចិនខាងត្បូងដាក់ជារបៀវារៈដើម្បីឲ្យរដ្ឋអាស៊ានទាំងប្រាំបួនផ្សេងទៀតរួមគ្នាដោះស្រាយ និងប្រឆាំងទៅនឹងការបំពានរបស់ចិន។ យ៉ាងណាក៏ដោយ ក្រោមសមិទ្ធផលអាស៊ាន គេឃើញថា អាស៊ាន បានត្រឹមតែចេញសេចក្តីថ្លែងការណ៍មួយចំនួនស្តីពីភាគីជម្លោះ ដែលស្ទើរតែគ្មានឥទ្ធិពលអ្វីសោះទៅលើភាគី។ ជាពិសេសនោះ រាល់ពេលការលើកឡើងពីប្រធានបទសមុទ្រចិនខាងត្បូង តែងតែធ្វើឲ្យនីតិវិធីកិច្ចប្រជុំជាប់គាំង ដ្បិតមានរដ្ឋមួយចំនួនមាននិន្នាការទៅរកចិន ខណៈមួយចំនួនទៀតប្រឆាំងចិនខ្លាំង។ ចុងក្រោយ ហ្វីលីពីនតែងតែខកចិត្ត ដោយសារការសុំការរួបរួមពីអាស៊ានប្រឆាំងមិនបានសម្រេចនោះទេ។ ជាក់ស្តែងនៅក្នុងកិច្ចប្រជុំកំពូលអាស៊ាន និង អាស៊ីបូព៌ាដែលធ្វើក្នុងក្រុងគូឡាឡាំពួរប្រទេសម៉ាឡេស៊ី និង ទើបតែបញ្ចប់ មានការរិះគន់ និងការព្រួយបារម្ភជាច្រើនលើសកម្មភាពចិន តែគ្មានដំណោះស្រាយណាមួយត្រូវបានធ្វើឡើងនោះទេ។ ២. ហ្វីលីពីន ប្តឹងមជ្ឈត្តការអន្តរជាតិ តែចិនមិនខ្វល់ ក្រៅពីវេទិកាអាស៊ាន ហ្វីលីពីន ក៏បានស្វះស្វែងរកយុត្តិធម៌ពីមជ្ឈត្តការនៃតុលាការអន្តរជាតិដែលមានទីស្នាក់ការនៅក្រុងឡាអេ ប្រទេសហូឡង់ដើម្បីប្រឆាំងនឹងចិនផងដែរ។ ហ្វីលីពីន បានដាក់ពាក្យបណ្តឹងទៅកាន់តុលាការនេះតាំងពីឆ្នាំ២០១៣មកម្ល៉េះ ។ ហើយកាលពីថ្ងៃទី២៤ខែវិច្ឆិកា ម្សិលមិញ តុលាការក៏បានបញ្ជាក់ជាថ្មីថា តុលាការមានយុត្តាធិការ និងកំពុងតែអនុវត្តនីតិវិធីលើសំណុំរឿង ជម្លោះសមុទ្រចិនខាងត្បូងដែលប្តឹងដោយហ្វីលីពីន។ យ៉ាងណាក៏ដោយ សវនាការនេះ ហាក់ដូចជាគ្មានប្រយោជន៍អ្វីសោះ ដ្បិតចិន មិនមានវត្តមានចូលរួមនោះទេ។ ជាពិសេសនោះ ទោះបីតុលាការ បានរកឃើញថាចិន ពិតជាបានបំពានលើអធិបតេយ្យហ្វីលីពីនមែននោះ សេចក្តីសម្រេច ក៏គ្មានឥទ្ធិពល និង មិនអាចចាប់បង្ខំឲ្យចិនអនុវត្តតាមបានដែរ។ នោះក៏ព្រោះតែ មជ្ឈត្តការអន្តរជាតិ មិនមានកងកម្លាំងដើម្បីចាប់បង្ខំឲ្យអនុវត្តនោះទេ។ ៣. ហ្វីលីពីន ត្រូវការជំនួយយោធាពីអាមេរិក និងរដ្ឋផ្សេងទៀតដើម្បីធានាតុល្យភាពសន្តិសុខ បើនិយាយពីសមត្ថភាពយោធា ហ្វីលីពីន មិនអាចប្រៀបធៀបជាមួយនឹងចិនបានឡើយ។ តែដើម្បីរក្សា នូវលំនឹង ឬតុល្យភាពសន្តិសុខក្នុងតំបន់ រដ្ឋាភិបាលហ្វីលីពីន បានព្យាយាមពង្រីកឥទ្ធិពលយោធា របស់ខ្លួនតាមរយៈការបង្កើនថវិកាប្រចាំសម្រាប់វិស័យការពារជាតិ និងដាក់តំឡើងមូលដ្ឋានយោធា ដែលនៅជិតតំបន់ជម្លោះជាមួយនិងចិន។ ជាពិសេសនោះ គេឃើញថា អ្វីដែលហ្វីលីពីន ស្វាគមន៍ បំផុតនោះគឺ វត្តមាននាវាចម្បាំង និងយន្តហោះទម្លាក់គ្រាប់របស់អាមេរិកមកកាន់តំបន់ជម្លោះសមុទ្រចិនខាងត្បូងកាលពីពេលថ្មី។ វត្តមាននេះត្រូវបានប្រធានាធិបតីហ្វីលីពីន ចាត់ទុកថាជាតុល្យភាព នៃអំណាចនៅក្នុងតំបន់ ខណៈចិន ព្រមានថា នឹងមានសង្គ្រាមបើអាមេរិកនៅតែបន្តសកម្មភាពខ្លួនដើម្បីអន្តរាគមន៍ក្នុងតំបន់ជម្លោះ។ យ៉ាងណាក៏ដោយចុះ ចិន បានប្រកាសរួចទៅហើយនៅក្នុងសន្និសីទសារព័ត៌មានក្រោយបញ្ចប់កិច្ច ប្រជុំកំពូលអាស៊ីបូព៌ា ថាចិន នឹងបន្តសកម្មភាពខ្លួនក្នុងតំបន់ជម្លោះជាពិសេសនោះចិននឹងបំពាក់មូលដ្ឋានយោធានៅទីនោះទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2465.txt

លោក Yoshihide Sugaជាអ្នកនាំពាក្យរដ្ឋាភិបាលជប៉ុន នៅក្រុងតូក្យូ បានប្រកាសថា កងទ័ពជប៉ុនគ្មានផែនការចូលរួមល្បាតសមុទ្រចិនខាងត្បូងទេ បើទោះជាលោកអាបេប្រកាសថា គាំទ្រសប្រតិបត្តិការល្បាតសមុទ្រចិន ពីសំណាក់អាមេរិកក៏ដោយចុះ។

លោកYoshihide Suga ជាអ្នកនាំពាក្យរដ្ឋាភិបាលជប៉ុនចង់គូសបញ្ជាក់ឡើងវិញ នូវអ្វីដែលលោកស្ហ៊ីនហ្សូ អាបេ បានលើកឡើងជាមួយ លោកអូបាម៉ា ក្នុងជំនួបកំពូលAPEC នៅក្រុងManille។ នាយករដ្ឋមន្ត្រីជប៉ុន បានប្រកាសក្នុងជំនួបនេះថា កងទ័ពជប៉ុនអាចចូលរួមក្នុងការល្បាតសមុទ្រចិនខាងត្បូង ដោយសារតែចិនបានសង់កោះសិប្បនិមិត្តច្រើនកន្លែង។ ទោះយ៉ាងនេះក្តី អ្នកនាំពាក្យរដ្ឋាភិបាលជប៉ុនប្រាប់ថា ក្នុងពេលបច្ចុប្បន្ន ជប៉ុនគ្មានគម្រោងអ្វីច្បាស់លាស់ ថានឹងធ្វើសកម្មភាពល្បាតយោធាជាមួយអាមេរិក នៅសមុទ្រចិនខាងត្បូងទេ។ ដោយឡែក ជប៉ុននៅតែបន្តសកម្មភាពការពារសន្តិសុខក្នុងតំបន់ជាមួយប្រទេស ហ្វីលីពីន វៀតណាម និងប្រទេសផ្សេងទៀត។ ក្នុងទិសដៅនេះ លោកYoshihide Suga ប្រាប់ថា ជប៉ុនរៀបចំសមយុទ្ធយោធាជើងទឹកជាមួយអាមេរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2466.txt

រដ្ឋាភិបាលចិនបានបញ្ជាក់ពីការស្លាប់របស់ចំណាប់ខ្មាំងចិនម្នាក់ដោយសារស្នាដៃរបស់ក្រុមរដ្ឋឥស្លាមនិងបានប្រកាសរកយុត្តិធម៌និងសងសឹកអ្នកដែលនៅពីក្រោយរឿងនេះ។ វាគឺជាលើកដំបូងហើយដែលក្រុមជ្រុលនិយមនេះបានសម្លាប់ចំណាប់ខ្មាំងជនជាតិចិន។

កាលពីថ្ងៃម្សិលមិញនេះ ក្រសួងការបរទេសចិនបានប្រកាសពីការស្លាប់របស់បុរសជនជាតិចិនឈ្មោះ Fan Jinghui ដែលត្រូវបានចាប់ខ្លួននិងសម្លាប់ដោយក្រុមជ្រុលនិយមរដ្ឋឥស្លាមនៅស៊ីរីនិងអ៊ីរ៉ាក់។ ជាមួយគ្នានឹងការថ្កោលទោសចំពោះសកម្មភាពនេះ ចិនក៏បានប្រកាសរកយុត្តិធម៌និងនាំយកជនដៃដល់មកកាត់ទោសឲ្យទាល់តែបាន។ អ្នកនាំពាក្យក្រសួងការបរទេសចិន លោក ហុង ឡី បានបញ្ជាក់ថា រដ្ឋាភិបាលចិនថ្កោលទោសជាខ្លាំងចំពោះអំពើអមនុស្សធម៌នេះ ហើយបន្តថា ចិននឹងនាំយកឩក្រិដ្ឋជនមកទទួលទោសជាមិនខាន។ លើសពីនេះទៅទៀត អ្នកនាំពាក្យរូបនេះក៏បានលើកឡើងពីការព្យាយាមរបស់រដ្ឋាភិបាលចិនក្នុងការជួយសង្គ្រោះចំណាប់ខ្មាំងរូបនេះ តែក្រុមជ្រុលនិយមនៅតែសម្លាប់ជនរងគ្រោះដដែល។ ម្យ៉ាងវិញទៀត បើទោះជាមានពលរដ្ឋខ្លួនត្រូវបានសម្លាប់ក៏ដោយ ចិននៅតែប្រកាសថា ខ្លួននឹងបន្តនយោបាយប្រឆាំងអំពើភេរវកម្មដោយសហការជាមួយសហគមន៍អន្តរជាតិ ដើម្បីរក្សាសន្តិភាពនិងស្ថិរភាពពិភពលោក។ ចំណាប់ខ្មាំងដែលស្លាប់ឈ្មោះ Fan Jinghui មានអាយុ៥០ឆ្នាំ។ លោកជាអតីតអ្នកធ្វើការខាងផ្សព្វផ្សាយនិងរស់នៅឯជាយក្រុងប៉ារីស។ ប៉ុន្តែ គេមិនដឹងទេថា ហេតុអ្វីរូបគេទៅដល់មជ្ឈិមបូព៌ាហើយទៅដល់ដោយរបៀបណានោះទេ។ ជាមួយគ្នានេះ រដ្ឋាភិបាលចិនក៏បានអះអាងផងដែរថា ប្រជាជនមូស្លីមជាច្រើននាក់ដែលមកពីភាគខាងលិចប្រទេសចិនបានទៅដល់តំបន់មជ្ឈិមបូព៌ានិងបានចូលរួមជាមួយក្រុមជ្រុលនិយមរដ្ឋឥស្លាមផងដែរ។ សូមបញ្ជាក់ថា កាលពីម្សិលមិញ ក្រុមរដ្ឋឥស្លាមបានចុះផ្សាយ ក្នុងទស្សនាវដ្តី Dabiq ថា ពួកគេបានសម្លាប់ចំណាប់ខ្មាំង២នាក់ ម្នាក់ជាពលរដ្ឋចិន និងម្នាក់ទៀតជនជាតិន័រវែស។ ប៉ុន្តែ ពួកគេមិនបានប្រាប់ថា តើពួកគេធ្លាប់បានចាប់ខ្លួនចំណាប់ខ្មាំងទាំងនេះ នៅកន្លែងណា និងពេលណាអោយពិតប្រាកដនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2467.txt

នៅព្រឹកថ្ងៃអង្គារនេះ នាវាចម្បាំងរបស់រុស្សីបានបាញ់មីស៊ីលចេញពីមូលដ្ឋាននៅក្នុងសមុទ្រមេឌីទែរ៉ានេ សំដៅទៅលើទីក្រុង Raqqa ដែលជាមូលដ្ឋានដ៏រឹងមាំរបស់ក្រុមរដ្ឋឥស្លាមនៅក្នុងប្រទេសស៊ីរី។ នេះបើយោងតាម កាសែត Le Monde របស់បារាំង។

នាវាចម្បាំងរបស់រុស្សីប្រចាំនៅសមុទ្រមេឌីទែរ៉ានេ បានបើកការវាយប្រហារទៅលើ ទីតាំងរឹងមាំរបស់ក្រុមរដ្ឋឥស្លាមក្នុងទីក្រុង Raqqa របស់ស៊ីរី។ ស្របគ្នានេះដែរ យន្តហោះចម្បាំងរបស់បារាំងក៏កំពុងបង្កើនសកម្មភាពប្រយុទ្ធរបស់ខ្លួនប្រឆាំងនឹងក្រុមរដ្ឋឥស្លាមនៅ Raqqa ផងដែរ។ ការវាយប្រហារនេះកើតឡើង បន្ទាប់ពីអំពើភេរវកម្មនៅប៉ារីស។ ហើយ គេសង្កេតឃើញប្រទេសជាច្រើនបានប្រកាសតាមកម្ទេចក្រុមរដ្ឋឥស្លាមដែលនៅពីក្រោយរឿងនេះ។ ជាក់ស្ដែង យន្តចម្បាំងរបស់បារាំងបានហោះចេញពីមូលដ្ឋាននៅក្នុងអារ៉ាប់រួម បានបើកយុទ្ធនាការប្រឆាំងនឹងក្រុមរដ្ឋឥស្លាមនៅស៊ីរី។ ហើយនៅថ្ងៃនេះទៀតសោត រុស្សីបានបង្កើនយុទ្ធនាការរបស់ខ្លួនបន្ថែមទៀត តាមការប្រកាសរបស់បារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2468.txt

ក្នុងចំណោមជ័យលាភី១៩រូបដែលត្រូវឡើងទៅទទួលពានរង្វាន់សន្តិភាព Gusi Peace Prize នៅក្នុងទីក្រុងម៉ានីល ប្រទេសហ្វីលីពីន នាល្ងាចថ្ងៃទី២៥ ខែវិច្ឆិកា មាន២នាក់គឺជាអតីតមេដឹកនាំប្រទេស ដែលក្នុងនោះមាន លោក António Ramalho Eanes អតីតប្រធានាធិបតីព័រទុយហ្គាល់ និងលោក Stanislav Shushkevich អតីតប្រមុខរដ្ឋបេឡារុស។

លោក António Ramalho Eanes វ័យ៨០ឆ្នាំ អតីតឧត្តមសេនីយ៍ ដែលកាន់តំណែងជាប្រធានាធិបតីទី១៦របស់ព័រទុយហ្គាល់ពីឆ្នាំ១៩៧៦ ដល់ឆ្នាំ១៩៨៦ ។ សម្រាប់ពានរង្វាន់ Gusi Peace Prize លោកនឹងទទួលបានពានផ្នែក «បុរសរដ្ឋ» (statesmanship) ។ លោក Stanislav Shushkevich អាយុ៨០ឆ្នាំផងដែរនោះ គឺជាប្រមុខរដ្ឋទី១របស់ប្រទេសបេឡារុស បន្ទាប់ពីផ្តាច់ខ្លួនចេញពីអតីតសហភាពសូវៀត។ លោកជាប្រធានក្រុមប្រឹក្សាជាន់ខ្ពស់របស់សាធារណរដ្ឋបេឡារុស ពីឆ្នាំ១៩៩១ ដល់ឆ្នាំ១៩៩៤ ដែលអំណាចនេះ គ្រប់ដណ្តប់លើស្ថាប័ននីតិបញ្ញត្តផងដែរ។ សម្រាប់ពានរង្វាន់ Gusi Peace Prize ជាប់ជ័យលាភីបុរសរដ្ឋ រួមទាំងស្នាដៃផ្នែករូបវិទ្យា និងគណិតវិទ្យា។ ពានរង្វាន់ Gusi Peace Prize ត្រូវបានបង្កើតឡើងដោយលោក Barry Gusi ក្នុងគោលបំណងឧទ្ទិសដល់ឪពុករបស់លោក គឺ លោក Gemeniano Javier Gusi អតីតយុទ្ធជននាសម័យសង្គ្រាមលោកលើកទីពីរ ដែលបានតស៊ូរប្រយុទ្ធប្រឆាំងជប៉ុន ហើយក្រោយមកបានក្លាយជាអ្នកនយោបាយ និងជាសកម្មជនសិទ្ធិមនុស្ស។ ចាប់ពីឆ្នាំ២០០២មក ពានរង្វាន់ដែលចែកចេញជាច្រើនផ្នែកនេះ ត្រូវបានប្រគល់ជនដល់ឥស្សរជន និងស្ថាប័ន ដែលធ្វើការងារលើការពង្រឹងសន្តិភាព និងការពង្រីកសកម្មភាពផ្សេងៗ ។ មេដឹកនាំ និងអតីតមេដឹកនាំប្រទេសជិត២០នាក់ហើយ ដែលធ្លាប់ទទួលពានរង្វាន់នេះ ។ នារយៈពេល១៣ឆ្នាំកន្លងមកនេះ លោក ហ៊ុន ម៉ានី គឺជាឥស្សរជនទីមួយរបស់កម្ពុជា ដែលបានឈ្នះពានរង្វាន់នេះ។ សម្រាប់ឆ្នាំ២០១៥នេះ លោក ហ៊ុន ម៉ានី ដែលជាតំណាងរាស្ត្រគណបក្សប្រជាជនកម្ពុជាផងដែរនោះ ស្ថិតក្នុងចំណោមឥស្សរជនចំនួន១៨នាក់លើពិភពលោកដែលឈ្នះពាន Gusi Peace Prize។ លោក ហ៊ុន ម៉ានី ឈ្នះលើផ្នែក Youth leadership and Humanitarianism and Advocate of Cultural Heritage ហើយលោកក៏ជាជ័យលាភីដែលក្មេងជាងគេផងដែរ។ ជ័យលាភី១៩នាក់នេះ មានមកពីកម្ពុជា អូទ្រីស អូស្ត្រាលី បង់ក្លាដែស បេឡារុស ចិន ចចជា ឆេក អាល្លឺម៉ង់ ជប៉ុន កាហ្សាក់ស្ថាន គៀកហ្ស៊ីសស្ថាន ហូឡង់ ហ្វីលីពីន ព័រទុយហ្គាល់ កាតា រុស្ស៊ី អ៊ុយក្រែន និងសហរដ្ឋអាមេរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2469.txt

របាយការណ៍ចារកម្មរបស់អ៊ីរ៉ាក់និងអាមេរិកបានបង្ហាញថាក្រុមភេរជនរដ្ឋឥស្លាមនៅស៊ីរីនិងអ៊ីរ៉ាក់កំពុងដុតដៃដុតជើងផលិតអាវុធគីមី ដោយបង្កើតអង្គភាពពិសេសនិងប្រមែរប្រមូលអ្នកវិទ្យាសាស្ត្រជាច្រើននាក់ឲ្យចូលរួម។ តែមន្ត្រីអឺរ៉ុប និងអាមេរិកបានអះអាងថាក្រុមនេះមានលទ្ធភាពផលិតឧស្ម័នពុលប៉ុន្តែមានគុណភាពអន់ប៉ុណ្ណោះ។ ឯរុស្ស៊ីបានផ្តល់សម្ភារៈការពារអាវុធគីមីដល់ទាហានអ៊ីរ៉ាក់រួចទៅហើយ។

មកដល់ពេលនេះ សហគមន៍អន្តរជាតិផ្តោតអារម្មណ៍លើលទ្ធភាពរបស់ក្រុមភេរវជនរដ្ឋឥស្លាមនៅស៊ីរីនិងអ៊ីរ៉ាក់ក្នុងការផលិតនិងប្រើប្រាស់អាវុធគីមីក្នុងសកម្មភាពភេរវកម្មនៅពេលខាងមុខ។ មន្ត្រីចារកម្មអាមេរិក និងអ៊ីរ៉ាក់ បានលើកឡើងថា ក្រុមភេរវជននេះបានចាប់ផ្តើមបង្កើតអង្គភាពពិសេសមួយ ដើម្បីអភិវឌ្ឍនិងស្រាវជ្រាវអាវុធគីមីឬជីវសាស្ត្រដោយប្រើប្រាស់អ្នកវិទ្យាសាស្ត្រស៊ីរី អ៊ីរ៉ាក់ និងបណ្តាអ្នកជំនាញក្នុងតំបន់ផ្សេងទៀត។ កាលពីថ្មីៗនេះដែរ នាយករដ្ឋមន្ត្រីបារាំងលោក Manuel Valls ក៏បានព្រមានដួចគ្នាដែរ ពីគ្រោះមហន្តរាយនៅពេលដែលក្រុមភេរវជនរដ្ឋឥស្លាមមានលទ្ធភាពប្រើប្រាស់ប្រភេទអាវុធជីវសាស្ត្រ ឬអាវុធគីមីនេះ។ វាអាចថាជារឿងងាយស្រួលសម្រាប់ក្រុមភេរវជននេះ ក្នុងការស្រាវជ្រាវផលិតអាវុធបែបនេះ ព្រោះក្រុមនេះបានដណ្តើមយកទឹកដីយ៉ាងធំធេងពីទាហានរដ្ឋាភិបាលអ៊ីរ៉ាក់ និងស៊ីរី។ ហើយម្យ៉ាងក្រុមនេះមានចំណូលអចិន្ត្រៃយ៍ និងមានធនធានមនុស្សសម្រាប់ធានាដំណើរការស្រាវជ្រាវផង។ យ៉ាងណាក៏ដោយ មន្ត្រីក្រុងវ៉ាស៊ីនតោន និងអឺរ៉ុបបច្ចុប្បន្ននៅមើលស្រាលលទ្ធភាពក្រុមភេរវជនរដ្ឋឥស្លាម ដោយពួកគេមិនជឿថាក្រុមនេះមានលទ្ធភាពផលិតអាវុធគីមីសម្រាប់វាយប្រហារទ្រង់ទ្រាយធំឡើយ ព្រោះក្រុមនេះខ្វះធនធាននិងបច្ចេកវិទ្យា។ ពួកគេទទួលស្គាល់ថាក្រុមនេះមានលទ្ធភាពផលិតឧស្ម័នពុល ប៉ុន្តែវាមិនមានគុណភាពនិងផលិតក្នុងចំនួនតិចតួចប៉ុណ្ណោះ។ ទោះជាមន្ត្រីលោកខាងលិចហាក់ដូចជាមើលស្រាលក្រុមភេរវជននេះក្តី គេបារម្ភខ្លាំងព្រោះក្រុមនេះកំពុងដុតដៃតជើងពន្លឿននិងបង្កើនសមត្ថភាពស្រាវជ្រាវកាន់តែខ្លាំង។ ជុំវិញបញ្ហានេះឧត្តមសេនីយ៍យោធានិងមន្ត្រីចារកម្មអាមេរិកដែលចូលនិវត្តន៍លោក Richard Zahner បានលើកឡើងថា ជាបញ្ហាមួយដែលសហរដ្ឋអាមេរិកនៅតែមើលស្រាលសមត្ថភាពក្រុមភេរវជននេះ។ លោកបន្ថែមថា ថ្វីបើក្រុមភេរវជនមានអ្នកវិទ្យាសាស្ត្រនិងវិស្វករតិចតួចឬមានធនធានតិចមែន ប៉ុន្តែវាកុំភ្លេចថាវាជំរុញឲ្យក្រុមនេះអាចផលិតបានសព្វាវុធដ៏គ្រោះថ្នាក់ ទោះក្នុងចំនួនតិចតួចក៏ដោយ។ លោកបានដាស់តឿនផងដែរថា ក្រុមសកម្មប្រយុទ្ធរដ្ឋឥស្លាមនេះកំពុងប្រមែរប្រមូលអ្នកជំនាញមកពីបណ្តាប្រទេសជាច្រើនជាពិសេសមកពីតំបន់ ឆេឆិន និងតំបន់អាស៊ីអាគ្នេយ៍ ដើម្បីសម្រេចគម្រោងផលិតអាវុធគីមី។ យោងតាមរបាយការណ៍ទីភ្នាក់ងារព័ត៌មាន AP ដែលស្រង់សម្តីមន្ត្រីជាន់ខ្ពស់អ៊ីរ៉ាក់ម្នាក់នៅខេត្ត Salahudding រដ្ឋាភិបាលអ៊ីរ៉ាក់បានចាប់ផ្តើមចែកចាយម៉ាស និងសម្លៀកបំពាក់ការពារសារធាតុគីមីដល់ទាហានរបស់ខ្លួនដែលឈរជើងនៅភាគខាងលិច និងជើងរដ្ឋធានីបាដាដ ព្រោះគេភ័យខ្លាចថា ក្រុមភេរវជនេះប្រើប្រាស់អាវុធគីមីលួចវាយឆ្មក់ទាហានរដ្ឋាភិបាលក្នុងពេលណាមួយ។ ក្នុងចំណោមកងទ័ពទាំងអស់ មានទ័ព២៥ភាគរយហើយដែលមានម៉ាសពាក់ការពារខ្លួន។ កន្លងមកក្រសួងការពារជាតិរុស្ស៊ីក៏បានផ្តល់ជំនួយជាសម្លៀកបំពាក់ទប់ទល់ការវាយប្រហារដោយអាវុធគីមី ដល់ទាហានអ៊ីរ៉ាក់ចំនួន១០០០សម្រាប់រួចហើយ។ សូមរំលឹកថា កាលពីចុងខែមិថុនាកន្លងទៅ ក្រុមអ្នកអង្កេតសិទ្ធិមនុស្សប្រចាំប្រទេសស៊ីរីបានអះអាងនៅថ្ងៃនេះថា ក្រុមភេរវជនរដ្ឋឥស្លាម បានប្រើប្រាស់អាវុធគីមីវាយប្រហារក្រុមកងកម្លាំងឃឺតនៅតំបន់ភាគឥសាន្តប្រទេសស៊ីរី។ រឿងរ៉ាវកាន់តែធ្ងន់ធ្ងរនៅពេលដែលក្រុមភេរវជនរដ្ឋឥស្លាមមានអាវុធគីមីប្រើប្រាស់ក្នុងសមរភូមិ ដែលបញ្ជាក់ថាក្រុមនេះកាន់តែគ្រោះថ្នាក់និងពិបាកទប់ទល់ជាងមុន។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_247.txt

អធិការបតីអាល្លឺម៉ង់លោក Olaf Scholz បានជួបជាមួយប្រធានាធិបតីអ៊ុយក្រែន លោក វ៉ូឡូឌីមៀរ ហ្សេលេនស្គី នៅទីក្រុងប៊ែរឡាំងដោយបានប្រកាសថា លោកនិងប្រទេសអឺរ៉ុបចំនួនបីនឹងផ្តល់ជំនួយយោធាបន្ថែមចំនួន ១,៥ពាន់លានដុល្លារដល់អ៊ុយក្រែននៅចុងឆ្នាំនេះ។

អធិការបតីអាល្លឺម៉ង់លោក Olaf Scholz បានថ្លែងក្នុងសារព័ត៌មានជារួមថា ៖« ដោយមានការគាំទ្រពីដៃគូបែលហ្ស៊ិក ដាណឺម៉ាក និងន័រវែសរបស់យើង នៅចុងឆ្នាំនេះ យើងនឹងផ្តល់កញ្ចប់ជំនួយមួយផ្សេងទៀតដែលមានតម្លៃ ១,៤ពាន់លានអឺរ៉ូ (១,៥ពាន់លានដុល្លារ) ដល់អ៊ុយក្រែន»។ នេះជាសន្និសីទមុននឹងជួបពិភាក្សាជាមួយប្រធានាធិបតីអ៊ុយក្រែនលោក វ៉ូឡូឌីមៀរ ហ្សេលេនស្គី នៅទីក្រុងប៊ែរឡាំងនៅថ្ងៃទី១១ ខែតុលា។ កញ្ចប់ជំនួយថ្មីនេះនឹងរួមបញ្ចូលប្រព័ន្ធការពារដែនអាកាស IRIS-T, Skynex, Gepard រួមជាមួយនឹងកាំភ្លើងធំ រថពាសដែក ដ្រូន រ៉ាដា និងគ្រាប់រំសេវ។ លោក Scholz បានបញ្ញាក់ថា ៖«នេះជាសារច្បាស់លាស់មួយទៅកាន់ប្រធានាធិបតីរុស្ស៊ី វ្ល៉ាឌីមៀ ពូទីន ដែលថាការពង្រីកពេលវេលានឹងមិនដំណើរការទេ។ យើងនឹងមិនកាត់បន្ថយការគាំទ្រសម្រាប់អ៊ុយក្រែនទេ»។ លោកប្រធានាធិបតី ហ្សេលេនស្គី បានថ្លែងអំណរគុណដល់អាល្លឺម៉ង់ និងលោក Scholz ផ្ទាល់សម្រាប់ការគាំទ្រដ៏ធំធេងដោយសង្កត់ធ្ងន់ថា វាជារឿងសំខាន់ដែលការគាំទ្រសម្រាប់ក្រុងកៀវក្នុងឆ្នាំ ២០២៥ មិនថមថយនោះទេ។ អាល្លឺម៉ង់ជាប្រទេសផ្តល់ជំនួយយោធាធំទីពីរដល់អ៊ុយក្រែនតាំងពីចាប់ផ្តើមជម្លោះ បន្ទាប់ពីអាម៉េរិក។ ប្រទេសនេះបានផ្តល់ទៅទីក្រុងកៀវយ៉ាងហោចណាស់ ប្រព័ន្ធការពារដែនអាកាស Patriot ចំនួនបី និងប្រព័ន្ធ Gepard និង IRIS-T មួយចំនួន។ ទោះបីជាយ៉ាងណាក៏ដោយ រហូតមកដល់ពេលនេះ លោក Scholz បានបដិសេធមិនផ្តល់ឲ្យអ៊ុយក្រែននូវកាំជ្រួចរយៈចម្ងាយឆ្ងាយ Taurus ដូចដែលទីក្រុងកៀវបានស្នើសុំនោះទេ ដោយសារតែមានការព្រួយបារម្ភអំពីការកើនឡើងភាពតានតឹងជាមួយរុស្ស៊ី។ អាឡឺម៉ង់ ជាកន្លែងឈប់ចុងក្រោយក្នុងដំណើរទស្សនកិច្ចរយៈពេលពីរថ្ងៃរបស់ប្រធានាធិបតី ហ្សេលេនស្គី ទៅកាន់ទ្វីបអឺរ៉ុបដែលមានគោលបំណងបង្ហាញ«ផែនការជ័យជំនះ»ដើម្បីបញ្ចប់ជម្លោះជាមួយរុស្ស៊ី ក៏ដូចជាបញ្ចុះបញ្ចូលលោកខាងលិចឱ្យអនុញ្ញាតឱ្យអ៊ុយក្រែនប្រើប្រាស់កម្លាំងដែលពួកគេផ្តល់អាវុធរយៈចម្ងាយឆ្ងាយសម្រាប់ ការវាយឆ្មក់ចូលជ្រៅក្នុងទឹកដីសត្រូវ។ លោក ហ្សេលេនស្គី បានថ្លែងនៅក្នុងសន្និសីទសារព័ត៌មានមួយថា ៖« ខ្ញុំនឹងបង្ហាញជូនលោក Olaf នូវផែនការមួយ ដែលតាមគំនិតរបស់យើង អាចបង្ខំឱ្យរុស្ស៊ីទទួលយកសន្តិភាព និងបញ្ចប់អរិភាព មិនលើសពីឆ្នាំក្រោយ»។ ដំណើរទស្សនកិច្ចរបស់លោក ហ្សេលេនស្គី ធ្វើឡើងស្របពេលសមរភូមិប្រយុទ្ធកំពុងឡើងកម្តៅជាមួយរុស្ស៊ី។ ជាពិសេស លោក សេលេនស្គីព្យាយាមទាក់ទាញអ្នកគាំទ្រអ៊ុយក្រែនបន្ថែម មុនការបោះឆ្នោតប្រធានាធិបតីអាម៉េរិកក្នុងខែវិច្ឆិកាមកដល់ ដែលបេក្ខជនគណបក្សសាធារណរដ្ឋលោក ដូណាល់ ត្រាំ ធ្លាប់បានគំរាមកាត់ជំនួយដល់អ៊ុយក្រែនប្រសិនបើជាប់ឆ្នោត។ លើសពីនេះ ទីក្រុងកៀវក៏កំពុងត្រូវការយ៉ាងខ្លាំងនូវអាវុធប្រឆាំងយន្តហោះបន្ថែមទៀត ដើម្បីត្រៀមខ្លួនសម្រាប់រដូវរងាខាងមុខ ជាពិសេសនៅពេលដែលរុស្ស៊ីកំពុងបន្តវាយប្រហារលើហេដ្ឋារចនាសម្ព័ន្ធថាមពលរបស់អ៊ុយក្រែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2470.txt

នៅថ្ងៃពុធម្សិលមិញ ក្រុមជីហាតរដ្ឋអ៊ីស្លាមបានប្រកាសថា បានសម្លាប់ពលរដ្ឋចិន និងពលរដ្ឋនរវែសម្នាក់ ដែលក្រុមខ្លួនបានចាប់ជាចំណាប់ខ្មាំង កាលពីថ្ងៃ១០កញ្ញា កន្លងទៅ។ ការប្រកាសនេះធ្វើឡើង ខណៈរុស្ស៊ីនិងបារាំងបានបាញ់ប្រហារទីតាំងក្រុមជីហាត នៅក្រុងរ៉ាកា ភាគកណ្តាលប្រទេសស៊ីរី សម្លាប់សកម្មជនជីហាត៣៣នាក់។

ក្រុមជីហាតរដ្ឋអ៊ីស្លាមបានចុះផ្សាយ ក្នុងទស្សនាវដ្តី Dabiq របស់ពួកគេថា ពួកគេបានសម្លាប់ចំណាប់ខ្មាំង២នាក់ ជាពលរដ្ឋចិន និងនរវែស។ ប៉ុន្តែ ពួកគេមិនបានប្រាប់ថា តើពួកគេធ្លាប់បានចាប់ខ្លួនចំណាប់ខ្មាំងទាំងនេះ នៅកន្លែងណា និងពេលណាអោយពិតប្រាកដទេ។ កន្លងមក ក្រុមជីហាតបានចាប់ចំណាប់ខ្មាំងទាំង២នាក់ ដើម្បីទាមទារយកប្រាក់ថ្នូរ ជាចំណូលរបស់ក្រុមខ្លួន។ ទស្សនាវដ្តីDabiq ក្រុមជីហាតបានបង្ហាញរូបថតជាច្រើនសន្លឹក បង្ហាញពីបុរសពីរនាក់ ត្រូវគេរុំមុខ ហើយក្បាលពួកគេទាំង២ប្រលាក់ដោយឈាម។ ពួកគេប្រហែលជាត្រូវបានក្រុមជីហាតបាញ់សម្លាប់តែម្តង។ រដ្ឋាភិបាលនរវែសបានថ្កោលទោសសកម្មភាពព្រៃផ្សៃរបស់ក្រុមរដ្ឋអ៊ីស្លាម និងបានបញ្ជាក់ថា ពលរដ្ឋនរវែសឈ្មោះថា Ole-Johan Grimsgaard-Ofstad ពិតជាត្រូវបានគេចាប់ខ្លួន នៅស៊ីរី កាលពីដើមឆ្នាំ២០១៥មែន។ រដ្ឋាភិបាលចិនវិញ បានប្រកាសថា រងការប៉ះទង្គិចចិត្តជាខ្លាំង ដោយសារព័ត៌មាននេះ តែប្រាប់ថា ត្រូវផ្ទៀងផ្ទាត់មើលសិនថា តើពិតដូច្នោះមែនរឺយ៉ាងណា។ ក្រុមជីហាតប្រាប់ថា បានចាប់ខ្លួនពលរដ្ឋចិន ជាអ្នកប្រឹក្សាម្នាក់ អាយុ៥០ឆ្នាំ ឈ្មោះFan Jinghui។ ក្រុមជីហាតប្រហែលក្តៅចិត្តមិនតិចទេ ដែលគ្រាន់តែ៧២ម៉ោងប៉ុណ្ណោះ សកម្មជនខ្លួនដល់ទៅ៣៣នាក់ បានស្លាប់ក្នុងការបាញ់ប្រហាររបស់បារាំងនិងរុស្ស៊ី។ដើម្បីដាក់សម្ពាធលើក្រុមរដ្ឋអ៊ីស្លាម យន្តហោះរុស្ស៊ីបានទទួលបញ្ជាអោយបាញ់រះទៅលើឡានកាំម្ញ៉ុងដឹកប្រេងជាច្រើនគ្រឿង ក្នុងបណ្តាតំបន់ដែលក្រុមជីហាតកាន់កាប់។ ភេរវកម្មក្រុងប៉ារីស និងការវាយប្រហារយន្តហោះរុស្ស៊ីនៅតំបន់ស៊ីណៃ ក្នុងរយៈពេលចុងក្រោយនេះ បានធ្វើអោយយោធាបារាំងនិងរុស្ស៊ីសហការគ្នាយ៉ាងស្អិតរមួត កំទេចក្រុមជីហាតនៅស៊ីរី។ អាមេរិកក៏ប្តូរជំហរចំពោះរុស្ស៊ីដែរ។ ក្នុងជំនួបពិភាក្សាបញ្ហាស៊ីរី នៅក្រុងវ្យែន កន្លងមក លោកអូបាម៉ាលើកឡើងថា រុស្ស៊ីជាដៃគូពិភាក្សាដែលមានលក្ខណៈស្ថាបនា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2471.txt

មេដឹកនាំរុស្ស៊ីនិងអ៊ីរ៉ង់ក្នុងកិច្ចពិភាក្សាទ្វេភាគីនៅទីក្រុងតេអ៊ីរ៉ង់ម្សិលមិញបានបង្ហាញការយល់ឃើញដូចគ្នាជុំវិញ នយោបាយរបស់អាមេរិកនៅមជ្ឈិមបូព៌ា ដោយពួកគេអះអាងថា វាគំរាមកំហែងប្រយោជន៍ប្រទេសទាំងពីរ។ អ៊ីរ៉ង់និងរុស្ស៊ី សម្តៅលើនយោបាយចង់ផ្លាស់ប្តូររបបដឹកនាំស៊ីរី ដោយអាមេរិកមានមហិច្ឆតាគ្រប់គ្រងតំបន់មជ្ឈិមបូព៌ាទាំងមូល។ ដើម្បីដោះស្រាយបញ្ហានេះ អ៊ីរ៉ង់និងរុស្ស៊ីក៏បានឯកភាពគ្នាថាបន្តពង្រឹងចំណងមិត្តភាពទ្វេភាគីឲ្យកាន់តែរឹងមាំ និងស្អិតល្មួត។

សូមស្តាប់ការបកស្រាយរបស់លោក សៅ ផលនិស្ស័យ៖ ក្នុងជំនួបក្រៅកិច្ចប្រជុំប្រទេសនាំឧស្ម័នចេញដែលរៀបចំឡើងនៅក្នុងប្រទេសអ៊ីរ៉ង់ ប្រធានាធិបតីរុស្ស៊ីលោក វ្ល៉ាឌីមៀ ពូទីន និងមេដឹកនាំសាសនាអ៊ីរ៉ង់ Ayatolla Ali Khamenei បានអះអាងថា គោលនយោបាយសហរដ្ឋអាមេរិកនៅមជ្ឈិមបូព៌ាជាការគំរាមកំហែងមួយដល់ផលប្រយោជន៍ប្រទេសទាំងពីរក្នុងតំបន់។ មេដឹកនាំទាំងពីរក៏បានប្តេជ្ញាលើកកម្ពស់កិច្ចសហប្រតិបត្តិការនិងសម្ព័ន្ធភាពនៃរដ្ឋទាំងពីរឲ្យកាន់តែប្រសើរដើម្បីការពារផលប្រយោជន៍រួមផងដែរ។ ១. អ៊ីរ៉ង់និងរុស្ស៊ី មានសត្រូវរួមគឺអាមេរិក មេដឹកនាំប្រទេសទាំងពីរចង់សម្តៅលើការប្រើប្រាស់ផែនការទម្លាក់ប្រធានាធិបតី បាសា អាល់អាសាដ កន្លងមកដោយគាំទ្រក្រុមឧទ្ទាមប្រឆាំងរដ្ឋាភិបាល។ ហើយដោយសារតែការប្រើប្រាស់កម្លាំងទម្លាក់មិនមានជោគជ័យសហរដ្ឋអាមេរិកនិងសម្ព័ន្ធមិត្តអឺរ៉ុបក៏ចាប់ផ្តើមងាកមកជ្រើសរើសដំណោះស្រាយនយោបាយវិញម្តង។ ក្នុងកិច្ចពិភាក្សាជាមួយប្រធានាធិបតីរុស្ស៊ី មេដឹកនាំសាសនាអ៊ីរ៉ង់ថ្លែងយ៉ាងច្បាស់ថា អាមេរិកមានផែនការយូរអង្វែង ដោយព្យាយាមកាន់កាប់ប្រទេសស៊ីរី ហើយបន្ទាប់មកចាប់ផ្តើមគ្រប់គ្រងតំបន់មជ្ឈិមបូព៌ាទាំងមូល។ នេះជាការគំរាមកំហែងដល់ប្រទេសទាំងអស់ ជាពិសេសរុស្ស៊ីនិងអ៊ីរ៉ង់ផ្ទាល់ ។ ពេលនេះ សហរដ្ឋអាមេរិកកំពុងព្យាយាមដើម្បីសម្រេចគោលបំណងដែលបរាជ័យដោយប្រើកម្លាំង ដោយជ្រើសរើសដំណោះស្រាយនយោបាយវិញម្តង។ វាជារឿងធម្មតាទេ ដែលមេដឹកនាំទាំងពីរប្រឹងរិះគន់លោកខាងលិច ព្រោះប្រទេសទាំងពីរមានសត្រូវរួម ហើយ អាមេរិកប្រឡូកកាន់តែជ្រៅក្នុងវិបត្តិស៊ីរីពិតជាប៉ះពាល់ដល់ប្រយោជន៍និងឥទ្ធិពលបណ្តាប្រទេសទាំងពីរនេះផង។ តាមពិតទៅសង្គ្រាមនៅស៊ីរី មិនមែនជាសង្គ្រាមស៊ីវិលឡើយ តែវាក្លាយជាសង្គ្រាមរវាងប្រទេសធំៗ ដោយភាគីម្ខាងមានអាមេរិក សម្ព័ន្ធមិត្តអឺរ៉ុប និងរដ្ឋឈូងសមុទ្រជាខ្នងបង្អែក ឯម្ខាងទៀតមានអ៊ីរ៉ង់និងរុស្ស៊ីនៅពីក្រោយ។ ក្រោយការវាយប្រហារនៅបារាំង បណ្តាប្រទេសដែលពាក់ព័ន្ធទាំងនេះបានចាប់ផ្តើមងាកមកជជែកលើដំណោះស្រាយនយោបាយនៅស៊ីរីវិញម្តង ដើម្បីបញ្ចប់វិបត្តិនិងឈានទៅកម្ចាត់ក្រុមភេរវជនផង។ លោកខាងលិច រុស្ស៊ី និងអ៊ីរ៉ង់ឯកភាពគ្នាថានឹងជួយភាគីជម្លោះបង្កើតបទឈប់បាញ់និងឈានទៅបោះឆ្នោតនៅឆ្នាំ ២០១៧ ប៉ុន្តែពួកគេមិនទាន់ឯកភាពគ្នាលើជោគវាសនារបស់លោក អាសាដ ឡើយ។ លោកខាងលិចនៅរឹងត្អឹងចង់បណ្តេញលោក អាសាដ ពីតំណែង តែរុស្ស៊ីនិងអ៊ីរ៉ង់ថា ជោគវាសនាប្រទេសស៊ីរីគួរទុកឲ្យប្រជាជនស៊ីរីសម្រេចទៅចុះ។ យ៉ាងណាក៏ដោយថ្វីបើរុស្ស៊ីទើបចេញមុខខ្លាំងចុងខែកញ្ញាដោយចាប់ផ្តើមប្រតិបត្តិការការពាររបបដឹកនាំអាសាដក៏ដោយ លោក ពូទីន ហាក់មានប្រៀបជាងលោកខាងលិចបន្តិច។ ការប្រើប្រាស់ក្រុមឧទ្ទាមនិងទុកឲ្យក្រុមរដ្ឋឥស្លាមពង្រឹងកម្លាំងវាយប្រហាររបបដឹកនាំលោក អាសាដ លែងមានប្រសិទ្ធភាព ទៀតហើយ ហើយការវាយប្រហារផ្លូវអាកាសរបស់រុស្ស៊ីនិងមានការសហការពីទ័ពអ៊ីរ៉ង់ និងក្រុមហេស្បូឡា រយៈពេល២ខែមកនេះ ដោយវាយក្រុមរដ្ឋឥស្លាមដោយស្របច្បាប់ និងលួចសំពោងក្រុមឧទ្ទាមម្តងម្កាលផងនោះ បានជួយរដ្ឋាភិបាលលោក អាសាដ ពង្រឹងកម្លាំងបានច្រើន។ ហើយអ្វីដែលសំខាន់អ្នកនយោបាយអាមេរិក និងសម្ព័ន្ធមិត្តអឺរ៉ុបចាប់ផ្តើមយល់ឃើញផ្ទុយគ្នារឿង ជោគវាសនារបស់លោក អាសាដ ព្រោះក្រុមភេរវជនសាហាវជាងរបបដឹកនាំលោក អាសាដ។ ២. កិច្ចព្រមព្រៀងនុយក្លេអ៊ែរ បើកផ្លូវឲ្យរុស្ស៊ីនិងអ៊ីរ៉ង់ពង្រឹងសម្ព័ន្ធភាព ត្រលប់មកវិញក្រៅពីរិះគន់លោកខាងលិចជាទម្លាប់នោះ រុស្ស៊ីនិងអ៊ីរ៉ង់ប្តេជ្ញាពង្រឹងទំនាក់ទំនងទ្វេភាគីលើវិស័យសំខាន់ៗជាច្រើន។ ក្នុងជំនួបក្រៅវេទិកាម្សិលមិញ មេដឹកនាំកំពូលអ៊ីរ៉ង់និងរុស្ស៊ីបានជជែកគ្នាលើការជំរុញនិងលើកកម្ពស់កិច្ចសហប្រតិបត្តិការទាក់ទង វិស័យថាមពល ធនាគារ និងវិស័យដឹកជញ្ជូនផងដែរ។ ការសម្រេចបានកិច្ចព្រមព្រៀងនុយក្លេអ៊ែរកាលពីខែកក្កដាកន្លងមករវាងអ៊ីរ៉ង់និងមហាអំណាច ៥បូកអាឡឺម៉ង់ ក៏បានរួចចំណែកត្រួសត្រាយផ្លូវសម្រាប់ក្រុងម៉ូស្គូពង្រឹងសម្ព័ន្ធភាពជាមួយក្រុងតេអ៊ីរ៉ង់ ព្រោះកិច្ចព្រមព្រៀងនេះជំរុញការដកទណ្ឌកម្មប្រឆាំងអ៊ីរ៉ង់ដោយផ្នែក។ កន្លងមករុស្ស៊ីនិងអ៊ីរ៉ង់ការប្តេជ្ញាពង្រឹងកិច្ចសហប្រតិបត្តិការផ្នែកសន្តិសុខរួមគ្នា ជាពិសេសជំរុញការចែករម្លែកបច្ចេកវិទ្យាយោធាជាដើម ដើម្បីធានាថា សម្ព័ន្ធភាពរវាងប្រទេសទាំងពីរនឹងកាន់តែរឹងមាំក្នុងពេលខាងមុខ។ ចំណែកអ៊ីរ៉ង់ឯណោះវិញបានបន្តបញ្ជាទិញសព្វាវុធទំនើបពីរុស្ស៊ីដើម្បីពង្រឹងអំណាចយោធារបស់ខ្លូនផង។ ហើយ គ្រាន់តែអ៊ីរ៉ង់រួចទណ្ឌកម្មខ្លះៗភ្លាមរុស្ស៊ីប្រកាសបញ្ជូនប្រព័ន្ធការពារដែនអាកាស S-300 ទៅឲ្យអ៊ីរ៉ង់វិញផង ព្រោះដោយសារបញ្ហាកម្មវិធីនុយក្លេអ៊ែរ រុស្ស៊ីត្រូវបង្ខំចិត្តមិនផ្តល់សព្វាវុធប្រភេទនេះទៅអ៊ីរ៉ង់ឡើយ។ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2472.txt

មនុស្សចំនួន១៦នាក់ត្រូវបានចាប់ខ្លួនក្នុងប្រតិបត្តិការវាយឆ្មក់ចំនួន២២លើកនៅក្នុងទីក្រុងព្រុចសែល ប្រទេសបែលហ្ស៊ិកដើម្បីស្វែងរកជនសង្ស័យ Salah Abdeslam ដែលបានគេចខ្លួនពីបារាំង ក្រោយការវាយប្រហារនៅប៉ារីសកាលពីថ្ងៃសុក្រទី១៣ វិច្ឆិកា។

លោក មុំ ពិទូរ្យ លម្អិតព័ត៌មាននេះ ម្សិលមិញ រាជអាជ្ញាប៊ែលហ្ស៊ិកលោក Eric van der Sypt បាននិយាយថា ប៉ូលិសបានវាយឆ្មក់ចំនួន២២ លើកលើក្រុមជនសង្ស័យពាក់ព័ន្ធចលនាភេរវកម្មក្នុងទីក្រុងព្រុចសែលនិងនៅCharleroi ។ នៅក្នុងប្រតិបត្តិការនេះដែរ ប៉ូលិសបានបាញ់កាំភ្លើងពីរគ្រាប់លើរថយន្តមួយនៅឯ Molenbeek បណ្ដាលឲ្យមនុស្សម្នាក់របួសមុនត្រូវបានចាប់ខ្លួន។ លោក van der Sypt បន្តថា គ្មានអាវុធឬគ្រឿងផ្ទុះត្រូវបានរកឃើញក្នុងការវាយឆ្មក់នោះឡើយ។ ចំណែកឯ ភេរវករឈ្មោះ Salah Abdesalam ដែលគេជឿថានៅពីក្រោយការវាយប្រហារនៅប៉ារីស និងកំពុងពួនលាក់ខ្លួនក្នុងប្រទេសប៊ែលហ្សិកនោះ មិនទាន់ត្រូវអាជ្ញាធរចាប់ខ្លួនឡើយ។ ហើយ Salah អាចនឹងមានគ្រឿងផ្ទុះនៅជាប់ខ្លួនទៀតផង។ ជុំវិញបញ្ហានេះដែរ នាយករដ្ឋមន្ត្រីប៊ែលហ្ស៊ិកលោក Charles Michel បញ្ជាក់ថា អាជ្ញាធរនៅដាក់ការប្រុងប្រយ័ត្ននៅកម្រិតខ្ពស់ដដែល។ ម្យ៉ាងទៀត សាលារៀន សកលវិទ្យាល័យ និងរថភ្លើងក្នុងទីក្រុង ត្រូវបន្តបិទដែរ ក្រោយមានការសង្ស័យថា ក្រុមភេរវករនឹងវាយប្រហារទីក្រុងព្រុចសែល។ ពេលនេះ ប៉ូលិសកំពុងតែបន្តការយាមល្បាតនៅតាមដងផ្លូវយ៉ាងតឹងតែង ក្រោយការដាក់បទបញ្ជារបស់រដ្ឋាភិបាលប៊ែលហ្សិក។ ជាមួយគ្នានេះ រដ្ឋមន្ត្រីមហាផ្ទៃ លោក Jan Jambon ក៏បានបញ្ជាក់ដែរថា ការវាយឆ្មក់របស់ប៉ូលិសនេះមិនមែនដើម្បីតាមចាប់ខ្លួន Abdeslam ប៉ុណ្ណោះនោះទេ តែវាជាវិធានការស្វែងរកចាប់ខ្លួនរាល់ភេរវករទាំងអស់៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2473.txt

តុលាការកំពូលរបស់បង់ក្លាដែសបានបដិសេធការប្ដឹងតវ៉ារបស់មេដឹកនាំប្រឆាំង២នាក់ ដែលត្រូវបានកាត់ទោសប្រហារជីវិតក្រោមបទចោទឩក្រិដ្ឋកម្មកាលពីសម័យសង្គ្រាមទាមទារឯករាជ្យនៅឆ្នាំ១៩៧១ ។ ក្រុមប្រឆាំងបង្ហាញការមិនសប្បាយចិត្តចំពោះការសម្រេចនេះ ហើយអាចនឹងមានចលនាបាតុកម្មទៀតផង។

ម្សិលមិញ គណបក្សប្រឆាំងរបស់បង់ក្លាដែស បង្ហាញការខកចិត្តចំពោះការសម្រេចចិត្តរបស់តុលាការកំពូលដែលបានរក្សាទោសប្រហារជីវិតដល់មេដឹកនាំប្រឆាំងរដ្ឋាភិបាលចំនួន២នាក់ គឺលោក Ali Ahsan Mohammad Mujahid និងលោក Salahuddin Quader Chowdhury។ និយាយទៅកាន់អ្នករាយការណ៍ព័ត៌មាននៅឯតុលាការកំពូលក្រោមការការពារសន្តិសុខតឹងតែង អគ្គរដ្ឋអាជ្ញាបង់ក្លាដែស Mahbubey Alam ថា ប្រជាជាតិទាំងមូលសប្បាយចិត្តនឹងដីកានេះ។ លើសពីនេះទៅទៀត ក្រោយការចេញដីកានេះ អ្នកទាំងពីរអាចនឹងត្រូវប្រហារជីវិតដោយព្យួរកនៅពេលណាមួយ ប្រសិនបើពួកគេមិនបានស្វែងរកការលើកលែងទោសពីប្រធានាធិបតីបង់ក្លាដែសនោះទេ។ ចំពោះសំណុំរឿងនេះ លោក Ali Ahsan Mohammad Mujahid ដែលជាលេខាបក្ស Jamaat-e-Islami ត្រូវបានចោទចំនួន៥បទល្មើសដោយរួមទាំងការធ្វើទារុណកម្មនិងសម្លាប់ជនហិណ្ឌូភាគតិចកាលពីសម័យសង្គ្រាមទាមទារឯករាជ្យឆ្នាំ១៩៧១ ។ ឯលោក Salahuddin Quader Chowdhury ជាសមាជិកគណបក្សជាតិនិយមបង់ក្លាដែស ត្រូវបានចោទពីបទសម្លាប់មនុស្សនិងអំពើហិង្សាព្រៃផ្សៃកាលពីឆ្នាំ១៩៧១ដូចគ្នា។ ក្រុមសិទ្ធិមនុស្សអន្តរជាតិជាច្រើនបានរិះគន់ការសម្រេចចិត្តរបស់តុលាការ ដោយបានលើកឡើងថា ដំណើរការកាត់ក្ដីមិនបានប្រព្រឹត្តិទៅតាមច្បាប់និងមានការលូកដៃករកូករកាយពីសំណាក់រដ្ឋាភិបាលរបស់នាយករដ្ឋមន្ត្រី លោកស្រី Sheikh Hasina។ ប៉ុន្តែរដ្ឋាភិបាលបង់ក្លាដែសបានបដិសេធការចោទប្រកាន់នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2474.txt

លោក Ben Rhodes ទីប្រឹក្សាសន្តិសុខជាតិរង បានអះអាងកាលពីថ្ងៃចន្ទថា ការផ្លាស់ប្តូរមេដឹកនាំអាមេរិកក្រោយការបោះឆ្នោតឆ្នាំ ២០១៦ មិនប៉ះពាលដល់កម្មវិធីគំនិតផ្តួចផ្តើមភាពជាអ្នកដឹកនាំអាស៊ីអាគ្នេយ៍ (YSEALI) ឡើយ។ ហើយលោក បារ៉ាក់ អូបាម៉ា នឹងបន្តក្រោយចេញពីតំណែងនឹងបន្តសកម្មភាពឲ្យកាន់តែជិតស្និទ្ធជាមួយក្រុមយុវជនក្នុងតំបន់ថែមទៀត។

ក្នុងសន្និសីទសារព័ត៌មានស្តីពីកម្មវិធីគំនិតផ្តួចផ្តើមភាពជាមេដឹកនាំអាស៊ីអាគ្នេយ៍វ័យក្មេង (YSEALI) និង សមាហរណកម្មសេដ្ឋកិច្ចអាស៊ាន កាលពីថ្ងៃចន្ទកន្លងទៅ ទីប្រឹក្សារងសន្តិសុខជាតិ សេតវិមានលោក Ben Rodes បានបញ្ជាក់ថា កម្មវិធីគំនិផ្តួចផ្តើមភាពជាអ្នកដឹកនាំអាស៊ីគ្នេយ៍ដែលបង្កើតដោយរដ្ឋបាលលោក បារ៉ាក់ អូបាម៉ា នឹងនៅបន្តទៅមុខដើម្បីជំរុញការកសាងភាពជាអ្នកដឹកនាំរបស់យុវជន និងការភ្ជាប់ទំនាក់ទំនងរវាងយុវជនក្នុងតំបន់អាស៊ីអាគ្នេយ៍និងសហរដ្ឋអាមេរិក។ ទោះជាមានការផ្លាស់ប្តូរការដឹកនាំនៅក្រោយការបោះឆ្នោតប្រធានាធិបតីអាមេរិកឆ្នាំក្រោយក៏ដោយ ក៏វាមិនមានផលប៉ះពាល់ដល់ដំណើរការកម្មវិធីភាពជាអ្នកដឹកនាំអាស៊ីអាគ្នេយ៍នេះទេ ហើយកម្មវិធីនេះនឹងបន្តនៅឆ្នាំក្រោយៗទៀតក្រោយពេលលោកប្រធានាធិបតី អូបាម៉ា ចប់អាណត្តិព្រោះសហរដ្ឋអាមេរិកមានកញ្ចប់ថវិកាសម្រាប់ធានានិរន្តភាពនៃកម្មវិធីនេះ។ លោកថា៖ «កម្មវិធី YSEALI នឹងបន្តក្រោមរដ្ឋបាលអាមេរិកថ្មី។ កម្មវិធីស្ថិតក្នុងកញ្ចប់ថវិការដ្ឋាភិបាលសហរដ្ឋអាមេរិក ហើយយើងនឹងបន្តផ្គត់ផ្គង់កម្មវិធីនេះសម្រាប់ឆ្នាំក្រោយទៀត។ ដូច្នេះគេអាចរំពឹងយ៉ាងមុតមាំផងដែរថាកម្មវិធីនេះនឹងបន្តនៅតែកម្មវិធីរបស់រដ្ឋាភិបាលក្រុងវ៉ាស៊ីនតោន»។ លោកបានបន្ថែមថា លោក បារ៉ាក់ អូបាម៉ា នឹងក្លាយបុរសវ័យក្មេងនៅពេលដែលចាកចេញពីតំណែងប្រធានាធិបតី ហើយលោក អូបាម៉ា នៅបន្តធ្វើការងារនានាជួយដោះស្រាយបញ្ហាពិភពលោក ជាពិសេសការងារដែលជួយដល់យុវជន។ គេនឹងឃើញលោក អូបាម៉ា បន្តប្រឡូកកាន់តែសកម្មនិងជិតស្និទ្ធជាមួយយុវជនក្នុងកម្មវិធីភាពជាអ្នកដឹកនាំអាស៊ីអាគ្នេយ៍នេះ តាមរយៈការចូលរួមផ្សព្វផ្សាយកម្មវិធី លើកកម្ពស់ការយល់ដឹងពីកម្មវិធីនេះដល់យុវជននៅតំបន់អាស៊ីអាគ្នេយ៍ដោយផ្ទាល់ថែមទៀត។ សូមបញ្ជាក់ថា សន្និសីទព័ត៌មាននេះរៀបចំ៥ថ្ងៃមុនពេល លោក បារ៉ាក់ អូបាម៉ា ថ្លែសុន្ទរកថានៅក្នុងវេទិការគំនិតផ្តួចផ្តើមមេដឹកនាំវ័យក្មេងអាស៊ីអាគ្នេយ៍នៅក្នុងទីក្រុងកូឡាឡាំពួនៅថ្ងៃ២០វិច្ឆិកាខាងមុខនេះ។ ហើយគំនិតផ្តួចផ្តើមភាពជាអ្នកដឹកនាំវ័យក្មេងអាស៊ីអាគ្នេយ៍ត្រូវបានផ្តួចផ្តើមបង្កើតឡើងដោយប្រធានាធិបតីអាមេរិក លោក បារ៉ាក់ អូបាម៉ា ដើម្បីជួយបណ្តុះបណ្តាល បង្កើនសមត្ថភាព និងភាពជាអ្នកដឹកនាំរបស់យុវជនក្នុងតំបន់អាស៊ីអាគ្នេយ៍តាមរយៈការផ្លាស់ប្តូរបទពិសោធន៍និងការសិក្សាជាដើម។ មកទល់បច្ចុប្បន្ននេះ កម្មវិធីនេះមានសមាជិកប្រហែលជាង ២០០០នាក់រួចទៅហើយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2475.txt

លោក Kim Young-sam អតីតប្រធានាធិបតីកូរ៉េខាងត្បូង បានទទួលមរណភាពក្នុងអាយុ៨៧ឆ្នាំនៅថ្ងៃអាទិត្យនេះ។ ប្រធានមន្ទីរពេទ្យសាកលវិទ្យាល័យជាតិសេអ៊ូល លោក Oh Byung-hee បានអះអាងថា លោក Kim ស្លាប់ដោយសារជំងឺខ្សោយបេះដូង និងមេរោគចូលក្នុងឈាម។

លោក Kim បានដឹកនាំប្រទេសកូរ៉េខាងត្បូងចាប់ពីឆ្នាំ១៩៩៣ ដល់ឆ្នាំ១៩៩៨ ។ លោកគឺជាប្រធានាធិបតីទី៧របស់កូរ៉េខាងត្បូង និងជាអ្នកដែលបានជំនួសមេដឹកនាំរបបយោធាដំបូង។ លោកមានស្នាដៃជាច្រើនលើការកំណែទម្រង់រដ្ឋក្នុងនាមជាមេដឹកនាំស៊ីវិលទីមួយនៅកូរ៉េខាងត្បូង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2476.txt

ប្រមុខរដ្ឋអាមេរិកលោក បារ៉ាក់ អូបាម៉ា បានថ្លែងបញ្ជាក់ជាថ្មីថា សហរដ្ឋអាមេរិកនៅតែមិនប្រើប្រាស់ទ័ពថ្មើជើងក្នុងសង្គ្រាមប្រឆាំងក្រុមជ្រុលនិយមរដ្ឋឥស្លាមនៅស៊ីរីឬអ៊ីរ៉ាក់ឡើយ។ មេដឹកនាំរូបនេះសង្កត់ធ្ងន់ថា ប្រើប្រាស់ទ័ពថ្មើជើងអាចជាកំហុសឆ្គងមួយនិងមិនមានប្រសិទ្ធភាពឡើយ។ អាមេរិកបន្តការសហការជាមួយប្រទេសជាមិត្តរួមទាំងរុស្ស៊ី និងរក្សាយុទ្ធសាស្ត្របច្ចុប្បន្នដើម្បីយកជ័យជម្នះលើក្រុមភេរវជនរដ្ឋឥស្លាម។

សូមស្តាប់ការបកស្រាយរបស់លោក សៅ ផលនិស្ស័យ៖ ម្សិលមិញនេះលោក បារ៉ាក់ អូបាម៉ា បានប្រកាសជាថ្មីម្តងទៀតក្នុងសុន្ទរកថាវេទិកាកិច្ចប្រជុំប្រទេស២០ ថា គ្មានឡើយទ័ពថ្មើជើងនៅមជ្ឈិមបូព៌ាដើម្បីធ្វើសង្គ្រាមប្រឆាំងក្រុមរដ្ឋឥស្លាមនៅស៊ីរីនិងអ៊ីរ៉ាក់។ សេណារីយ៉ូបញ្ជូនទ័ពថ្មើជើងទៅច្បាំងនេះ មិនមែនជាចំណាប់អារម្មណ៍របស់ប្រធានាធិបតីបក្សប្រជាធិបតេយ្យនេះឡើយ ព្រោះ លោកជឿជាក់ថា សង្គ្រាមផ្លូវអាកាសនេះមានប្រសិទ្ធភាពល្មមអាចទប់ស្កាត់និងបន្តទៅកម្ទេចក្រុមនេះបាន។ ការលើកឡើងរបស់ប្រធានាធិបតីរូបនេះ ជាការឆ្លើយតបការរិះគន់របស់បណ្តាបេក្ខជនប្រធានាបធិបតីបក្សសាធារណរដ្ឋមាន Jeb Bush និង Donald Trump ដែលពួកគេយល់ថាមានតែការប្រើប្រាស់ទ័ពមួយមុខប៉ុណ្ណោះអាចបញ្ចប់ចលនាភេរវកម្មបាន។ លោក អូបាម៉ា បានពន្យល់ថា ការបញ្ជូនទ័ពថ្មើជើងទៅធ្វើសង្គ្រាមដោយផ្ទាល់មិនមែនជាដំណោះស្រាយឡើយ ហើយវាគ្មានអ្វីប្រសិទ្ធភាពជាងយុទ្ធសាស្ត្របច្ចុប្បន្នដែរ។ លោកបន្ថែមថា បើសិនបញ្ជូនទ័ពទៅស៊ីរីនិងអ៊ីរ៉ាក់រាប់ម៉ឺននាក់ ហើយក្រោយមកចលនាភេរវកម្មដុះដាលនៅប្រទេសផ្សេងទៀតដូចជាលីប៊ី យេម៉ែន ជាដើម នោះអាមេរិកពិតត្រូវបន្តបញ្ជូនទ័ពទៅទីនោះទៀតឬយ៉ាងណា? យ៉ាងណាក៏ដោយប្រមុខរដ្ឋអាមេរិករូបនេះ បានគូសបញ្ជាក់យុទ្ធសាស្ត្រដែលអាមេរិកត្រូវធ្វើបន្ត ដើម្បីជម្នះចលនាភេរវកម្មនេះ។ ក្នុងនោះមានដូចជាពង្រីកការវាយប្រហារតាមផ្លូវអាកាស ដោយពង្រឹងការសហការជាមួយសម្ព័ន្ធមិត្ត ចែករម្លែករបាយការណ៍ចារកម្មទាក់ទិនទីតាំងក្រុមភេរវជន ដើម្បីសម្រួលដល់ការវាយប្រហារ និងបន្តការបង្វឹកក្រុមកម្លាំងទ័ពក្នុងតំបន់។ វាជាការពិតដែលថា ការវាយប្រហារតាមផ្លូវអាកាសត្រូវមាន ការគាំទ្រពីកងទ័ពថ្មើរជើងនៅលើដីផងនោះ ព្រោះការទម្លាក់គ្រាប់បានត្រឹមកម្ទេចទីតាំងប៉ុណ្ណោះ មិនអាចសម្លាប់ក្រុមប្រដាប់អាវុធទាំងអស់ទេ។ លោក អូបាម៉ា និងរដ្ឋបាលលោកបច្ចុប្បន្នបានរៀនសូត្រពីកំហុសអាមេរិកដែលផុងខ្លួនក្នុងសង្គ្រាមនៅអ៊ីរ៉ាក់ និងអាហ្វហ្កានីស្ថានកន្លងមក។ លោកផ្ទាល់ជាអ្នកដែលទាញទ័ពចេញពីអ៊ីរ៉ាក់ និងអាហ្វហ្កានីស្ថានកន្លងមក និងធ្លាប់ប្តេជ្ញាបញ្ចប់សង្គ្រាមអាមេរិកនៅក្រៅប្រទេសផង។ ក្រុងវ៉ាស៊ីនតោនធ្លាប់គិតថា ការប្រើប្រាស់កម្លាំងអាចយកឈ្នះលើក្រុមភេរវជនជ្រុលនិយម ប៉ុន្តែតាមពិតកម្លាំងទ័ពតែមួយមុខមិនអាចឲ្យរឿងអាក្រក់បែបនេះចប់បានឡើយ។ ក្រុមភេរវជនរដ្ឋឥស្លាមមិនមែនត្រឹមតែយកសាសនាមកជាខែលដើម្បីទាញប្រជាប្រិយភាពនិងរកការគាំទ្រប៉ុណ្ណោះទេ តែក្រុមនេះមានយុទ្ធសាស្ត្រក្នុងការទាញប្រយោជន៍ពីសង្គ្រាមនៅមជ្ឈិមបូព៌ានិងជម្លោះប្រដាប់អាវុធនៅរដ្ឋជាច្រើន។ កាលណាសង្គ្រាម ឬជម្លោះប្រដាប់អាវុធរកផ្លូវចប់មិនឃើញ ក្រុមនេះនៅតែអាចរិះរកវិធីទាញប្រយោជន៍ និងពង្រឹងកម្លាំងបានងាយស្រួលដដែល ហើយក៏អាចរកចំណូលមកផ្គត់ផ្គង់ក្រុមបានស្រួលដូចគ្នា។ ប៉ុន្តែបើនិយាយរឿងចំណូលរបស់ក្រុមនេះជារឿងស្មុគ្រស្មាញបំផុតមួយ ព្រោះក្រុមនេះក្រៅពីលក់ប្រេងបានរាប់លានដុល្លារមួយថ្ងៃ ក្រុមនេះក៏ទទួលបានចំណូលពីរដ្ឋមួយចំនួននៅមជ្ឈិមបូព៌ាដែរ។ មិនមែនគ្រប់គ្នាសុទ្ធតែចង់ឲ្យក្រុមនេះរលាយបាត់ភ្លាមៗឡើយ។ កុំភ្លេចថារដ្ឋដូចជាតួកគី ទាញប្រយោជន៍បានច្រើនពីការលួចជួញដូរប្រេងខុសច្បាប់ក្នុងតម្លៃថោកជាមួយក្រុមរដ្ឋឥស្លាម ហើយប្រទេសសេដ្ឋីប្រេងដូច កាតា និងអារ៉ាប៊ីសាអូឌីត ដែលប្រកាន់សាសនាឥស្លាមនិកាយស៊ូនី ក៏រំពឹងថាជួយក្រុមជ្រុលនិយមនេះអាចនឹងផ្តួលរលំរបបដឹកនាំអាសាដ និងឈានទៅអុកឡុកប្រទេសមួយចំនួនប្រកាន់និកាយស៊ីអ៊ីតដូចជាអ៊ីរ៉ង់ជាដើមដែរ។ មួយវិញទៀត គេក៏មិនអាចភ្លេច ការឈឺចាប់ដោយសារសង្គ្រាមរ៉ាំរ៉ៃមិនចេះចប់ ការយក បញ្ហាភាពក្រីក្រ វិសមភាពសង្គម បញ្ហាអយុត្តិធម៌សង្គម និងវិបត្តិសង្គមផ្សេងទៀតក៏សុទ្ធតែជាផ្នែកមួយនៃការកើនឡើងនៃចលនាជ្រុលនិយមនេះដែរ។ ក្រុមប្រដាប់អាវុធដែលចាកចេញពីផ្ទះសម្បែងសុខចិត្តទៅច្បាំងជាមួយក្រុមភេរវជនរដ្ឋឥស្លាមនោះអាចថា ក្រៅពីត្រូវពង្វក់ដោយមនោគមន៍វិជ្ជាជ្រុលនិយម ពួកគេក៏ត្រូវការលុយកាក់ ចង់ផ្លាស់ប្តូរ ឬចង់សងសឹក ផងដែរ។ នេះមានន័យថា ការប្រើប្រាស់កម្លាំងទ័ពទៅច្បាំងជាមួយក្រុមនេះមិនមែនជាដំណោះស្រាយពិតប្រាកដដើម្បីបញ្ចប់បញ្ហានេះឡើយ ហើយបើគេមិនព្យាយាមរកឬសគល់បញ្ហានិងដោះស្រាយបញ្ហាទេ ចលនាជ្រុលនិយមនេះក៏មិនអាចចប់ដដែល។ យ៉ាងណាក៏ដោយ បច្ចុប្បន្ន គេឃើញសញ្ញាវិជ្ជមានមួយទៀតទាក់ទិនគម្រោងប្រឆាំងភេរវកម្មរបស់សហគមន៍អន្តរជាតិ ។ ក្នុងជំនួបជាថ្មីរបស់លោក អូបាម៉ា និងលោក ពូទីន នៅតួកគី បញ្ជាក់ថា សហរដ្ឋអាមេរិកបានចាប់ផ្តើមងាកមកសហការជាមួយរុស្ស៊ីដើម្បីឈានទៅជួយជ្រោមជ្រែងការបង្កើតសន្តិភាពនៅស៊ីរី ដោយបង្កើតបទឈប់បាញ់ និងរៀបចំបោះឆ្នោតបង្កើតរដ្ឋាភិបាលថ្មី និងរៀបចំយុទ្ធសាស្ត្រធ្វើឲ្យក្រុមភេរវជននេះទន់ខ្សោយ។ កាលណាស្ថាប័នយោបាយស៊ីរីរឹងមាំ ហើយសន្តិសុខប្រសើរឡើង វាជាពេលដែលសហគមន៍អន្តរជាតិអាចចាប់ដៃរដ្ឋាភិបាលស៊ីរីដើម្បីប្រឆាំងចលនាភេរវកម្មបានដោយមានប្រសិទ្ធភាព៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2477.txt

អាជ្ញាធរម៉ាឡេស៊ីបានចាប់ខ្លួនមនុស្សចំនួន៥នាក់ ដែលសង្ស័យជាប់ពាក់ព័ន្ធអំពើភេរវកម្ម។ ការចាប់ខ្លួននេះធ្វើឡើងតែប៉ុន្មានថ្ងៃមុនការបើកកិច្ចប្រជុំកំពូលអាស៊ាន លើកទី២៧ និងកិច្ចប្រជុំកំពូលពាក់ព័ន្ធដទៃទៀត ដែលចូលរួមដោយមេដឹកនាំតំបន់និងពិភពលោកសំខាន់ៗ រួមទាំងប្រធានាធិបតីអាមេរិក លោក បារ៉ាក់ អូបាម៉ា ផងដែរ។

លោក មុំ ពិទូរ្យ លម្អិតព័ត៌មាននេះ មនុស្សចំនួន៥នាក់ មានជនជាតិម៉ាឡេស៊ី ៤នាក់និងឥណ្ឌូនេស៊ីម្នាក់ ត្រូវបានចាប់ខ្លួនដោយប៉ូលិសម៉ាឡេស៊ី នៅប៉ុន្មានថ្ងៃប៉ុណ្ណោះមុនកិច្ចប្រជុំអាស៊ាន ដែលធ្វើឡើងនៅទីក្រុងកូឡាឡាំពួរ។ ពួកគេទាំង៥នាក់ដែលមានអាយុចាប់ពី២២ ដល់៤០ឆ្នាំ ត្រូវសង្ស័យថាមានទំនាក់ទំនងជាមួយក្រុមជ្រុលនិយមរដ្ឋឥស្លាមនិងក្រុមជ្រុលនិយមក្នុងតំបន់មួយទៀតគឺក្រុម Iman Mah-di។ ការចាប់ខ្លួនជនសង្ស័យទាំង៥នាក់នេះ ត្រូវគេមើលឃើញថា ជាការប្រឹងប្រែងពង្រឹងសន្តិសុខដោយរដ្ឋាភិបាលម៉ាលេស៊ីនៅមុនការមកដល់របស់កិច្ចប្រជុំកំពូលអាស៊ាន ដែលចូលរួមដោយមេដឹកនាំប្រទេសជាច្រើន។ ក្នុងនោះមាន ប្រធានាធិបតីអាមេរិក បារ៉ាក់ អូបាម៉ា ប្រមុខរដ្ឋាភិបាលចិន នាយករដ្ឋមន្ត្រីជប៉ុន ប្រធានាធិបតីកូរ៉េខាងត្បូង ព្រមទាំងមេដឹកនាំបណ្ដាប្រទេសអាស៊ានផ្សេងទៀតផងដែរ។ លើសពីនេះទៅទៀត ការវាយប្រហារនៅទីក្រុងប៉ារីសកាលពីសប្ដាហ៍មុន បានក្លាយជាមេរៀនដ៏សំខាន់សម្រាប់ម៉ាលេស៊ីដើម្បីចាត់វិធានការណ៍ចាំបាច់ដើម្បីពង្រឹងសន្តិសុខនៅក្នុងកិច្ចប្រជុំប្រចាំឆ្នាំដ៏ធំនេះ។ អាជ្ញាធរម៉ាឡេស៊ីបានពង្រាយកងកម្លាំងសន្តិសុខរបស់ខ្លួនជាច្រើននាក់នៅទីក្រុងកូឡាឡាំពួរ ជាពិសេសនៅទីតាំងកិច្ចប្រជុំ ដោយមានការត្រួតពិនិត្យយ៉ាងតឹងរ៉ឹងនៅតាមច្រកចូលនានា។ ជាមួយគ្នានេះ ម៉ាឡេស៊ីក៏បានពង្រាយប៉ូលិសប្រឆាំងភេវរកម្មនិងក្រុមចារកម្មពិសេស ដើម្បីតាមដានរាល់ទំនាក់ទំនងលើប្រព័ន្ធអនឡាញរបស់ក្រុមភេរវជនផឋដែរ។ ហើយថ្មីៗនេះ ក្រុមជ្រុលនិយមរដ្ឋឥស្លាម កំពុងតែផ្ដោតលើមេដឹកនាំរបស់ម៉ាឡេស៊ីថែមទៀតផង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2478.txt

តួកគីបានលុបចោលការដេញថ្លៃប្រព័ន្ធមីស៊ីលដែលមានតម្លៃរហូតដល់៣.៤ពាន់លានដុល្លារ របស់ក្រុមហ៊ុនចិន ពីព្រោះអាមេរិកនិងអឺរ៉ុបមានការព្រួយបារម្ភខ្លាំងលើបញ្ហានេះ។ នេះបើយោងតាមទីភ្នាក់ងារព័ត៌មានរ៉យទ័រ ដែលបានដកស្រង់សំដីរបស់មន្ត្រីការិយាល័យនាយករដ្ឋមន្ត្រីតួកគី ម្សិលមិញ។

រដ្ឋាភិបាលតួកគីបានសម្រេចចិត្តលុបចោលការដេញថ្លៃគម្រោងផ្គត់ផ្គង់ប្រព័ន្ធមីស៊ីលរយៈចម្ងាយឆ្ងាយដែលមានតម្លៃ៣.៤ពាន់លានដុល្លារបស់ក្រុមហ៊ុនចិន។ ការផ្ដល់សិទ្ធិទៅឲ្យចិនផ្គត់ផ្គង់លើប្រព័ន្ធការពារនេះ បានបង្កឲ្យមានការព្រួយបារម្ភជាខ្លាំងពីសំណាក់សមាជិកបក្សសម្ព័ន្ធណាតូមានអាមេរិកនិងអឺរ៉ុបដែលជាមិត្តជិតស្និទ្ធរបស់តួកគី។ កាលពីឆ្នាំ២០១៣ តួកគីដែលជាសមាជិកមួយរបស់ ណាតូ បានចរចាជាមួយក្រុមហ៊ុនចិន Precision Machinery Import and Export Corp ដោយអនុញ្ញាតឲ្យក្រុមហ៊ុននេះជាអ្នកទទួលបន្ទុកក្នុងការផ្គត់ផ្គង់ប្រព័ន្ធការពារអាកាសដល់ខ្លួន។ ភ្លាមៗលោកខាងលិចក៏បានបង្ហាញការព្រួយបារម្ភដោយលើកហេតុផលថា បច្ចេកវិទ្យារបស់ចិនអាចបង្កឲ្យមានបញ្ហាផ្នែកសន្តិសុខ។ បើតាមមន្ត្រីដដែល លោកនាយករដ្ឋមន្ត្រីតួកគី Davutoglu សម្រេចចិត្តលុបចោលគម្រោងនេះ ហើយលោកបានចុះហត្ថលេខាលើសេចក្ដីសម្រេចចិត្តនេះរួចហើយ។ មន្ត្រីរូបនោះបន្តថា តួកគីមានគម្រោងចាប់ផ្ដើមផលិតប្រព័ន្ធការពារមីស៊ីលនេះដោយខ្លួនឯង។ ចំពោះមូលហេតុនៃការលុបចោលនេះ មន្ត្រីការពារជាតិតួកគីបញ្ជាក់ថា អាចពាក់ព័ន្ធនឹង ការស្ទាក់ស្ទើររបស់ចិនក្នុងការផ្ទេរបច្ចេកវិទ្យាដែលអនុញ្ញតឲ្យតួកគីមានសមត្ថភាពក្នុងចាត់ចែងប្រព័ន្ធបាននិងអាចឈានដល់ការអភិវឌ្ឍប្រព័ន្ធនេះដោយខ្លួនឯងបាននាពេលអនាគត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2479.txt

ទីប្រឹក្សាសន្តិសុខរងសេតវិមានលោក Ben Rhodes តំណាងឲ្យរដ្ឋាភិបាលក្រុងវ៉ាស៊ីនតោនដែលជាអ្នកផ្តួចផ្តើមបង្កើតវេទិកាភាពជាអ្នកដឹកនាំវ័យក្មេងអាស៊ីអាគ្នេយ៍ជឿថា (YSEALI) យុវជនកម្ពុជាអាចមានលទ្ធភាពគ្រប់គ្រាន់ក្នុងការទាញយកប្រយោជន៍ និងរួមចំណែកក្នុងដំណើរសមាហរណកម្មសេដ្ឋកិច្ចអាស៊ាន។ ហើយសហរដ្ឋអាមេរិកនឹងបន្តបង្កើតកម្មវិធីនិងយុទ្ធសាស្ត្រផ្សេងទៀតក្រៅពី YSEALI ដើម្បីជួយបណ្តុះសមត្ថភាពយុវជនកម្ពុជានិង ភ្ជាប់ទំនាក់ទំនងពួកគេជាមួយយុវជនទូទាំងតំបន់។

កាលដើមសប្តាហ៍នេះ ក្នុងសន្និសីទសារព័ត៌មានជុំវិញកម្មវិធីគំនិតផ្តួចផ្តើមភាពជាមេដឹកនាំអាស៊ីអាគ្នេយ៍វ័យក្មេង (YSEALI) និង សមាហរណកម្មសេដ្ឋកិច្ចអាស៊ាន ទីប្រឹក្សាសន្តិសុខរងសេតវិមានលោក Ben Rodes បានលើកឡើងពីការចូលរួមចំណែករបស់កម្មវិធីគំនិតផ្តួចផ្តើមនេះក្នុងការជំរុញឲ្យយុវជនអាស៊ានត្រៀមខ្លួនសម្រាប់ដំណើរឈានឆ្ពោះទៅរកសមាហរណកម្មសេដ្ឋកិច្ចតំបន់ប្រកបដោយជោគជ័យ។ សន្និសីទព័ត៌មានខាងលើនេះរៀបចំរយៈពេល ៥ថ្ងៃមុនពេល លោក បារ៉ាក់ អូបាម៉ា ថ្លែសុន្ទរកថានៅក្នុងវេទិការគំនិតផ្តួចផ្តើមមេដឹកនាំវ័យក្មេងអាស៊ីអាគ្នេយ៍នៅក្នុងទីក្រុងកូឡាឡាំពួនៅថ្ងៃ២០វិច្ឆិកាខាងមុខនេះ។ លោក Ben Rhodes ថ្លែងថា រដ្ឋបាលអាមេរិកក្រោមកាដឹកនាំរបស់លោកបារ៉ាក់ អូបាម៉ា បង្កើតកម្មវិធីនេះ ដោយសារលោកចង់ឲ្យយុវជនមានឱកាសប្រឡូក កសាងសមត្ថភាពដឹកនាំ និងស្វែងយល់ពីការងារសង្គមស៊ីវិល អង្គការមិនមែនរដ្ឋាភិបាល ប្រព័ន្ធផ្សព្វផ្សាយ វិស័យធុរកិច្ច និងអភិបាលកិច្ចដឹកនាំជាដើម។ ហើយក្រៅពីនេះ សហរដ្ឋអាមេរិកក៏ចង់ឲ្យមានការផ្សាភ្ជាប់កាន់តែជិតស្និទ្ធរវាងយុវជនជាមួយឱកាសការងារ ឬការរៀនសូត្រ និងការផ្សាភ្ជាប់យុវជនប្រទេសមួយទៅយុវជនប្រទេសមួយទៀត ដើម្បីអនាគតនៃតំបន់ទាំងមូល។ នេះដោយសារតំបន់អាស៊ីអាគ្នេយ៍មានចំនួនយុវជនច្រើនលើសលុប បើប្រៀបធៀបជាមួយតំបន់ផ្សេងទៀត ហើយយុវជនជាកម្លាំងស្នូលនៃការអភិវឌ្ឍនិងទ្រទ្រង់វិបុលភាពនៃសេដ្ឋកិច្ច។ ដោយឡែកជុំវិញ សំណួររបស់អ្នកសារព័ត៌មានថ្មីៗជុំវិញការយល់ឃើញរបស់សហរដ្ឋអាមេរិកចំពោះសក្កានុពលរបស់យុវជនកម្ពុជាក្នុងសហគមន៍សេដ្ឋកិច្ចអាស៊ាន លោក Ben Rhodes បានបញ្ជាក់ថា៖ « យើងជឿជាក់ថាយុវជនកម្ពុជានឹងមានលទ្ធភាពទទួលជោគជ័យក្នុងសមាហរណកម្មតំបន់ខាងមុខ ប្រសិនពួកគេអាចមានភ្ជាប់ទំនាក់ទំនង និងបង្កើនទំនាក់ទំនងសហប្រតិបត្តិការជាមួយយុវជនទូទាំងតំបន់អាស៊ីអាគ្នេយ៍ទាំងមូល។ នេះក៏ព្រោះថា អាស៊ាននឹងក្លាយជាសហគមន៍សេដ្ឋកិច្ច ហើយវាជាជំហានសំខាន់មួយនៃដំណើរសមាហរណកម្មសេដ្ឋកិច្ចតំបន់។ លោកបានបន្ថែមថា ដោយសារកម្ពុជាមានប្រជាជនវ័យក្មេងអាយុក្រោម៣០ឆ្នាំច្រើនលើសលុប វាចាំបាច់ត្រូវមានយុទ្ធសាស្ត្រពិសេសនិងច្បាស់លាស់មួយបង្កើនសមត្ថភាព បង្កើតឱកាសការងារនិងការអប់រំសម្រាប់យុវជនដ៏ច្រើននេះ។ លោកបន្តថា បន្ថែមពីសកម្មភាពផលិតកម្ម និងវិស័យកសិកម្មដែលប្រភពសំខាន់នៃសេដ្ឋកិច្ច កម្ពុជាចាំបាច់ត្រូវបង្កើនការយកចិត្តទុកដាក់លើការបង្កើនសមត្ថភាពចៃ្នប្រឌិត និងចំណេះដឹងផ្នែកជំនួញតូចៗ របស់យុវជនជាដើម។ ហើយមិនត្រឹមតែប៉ុណ្ណោះកម្ពុជាចាំបាច់ត្រូវមានសង្គមស៊ីវិលល្អដែលអាចដើរតួជាកន្លែងដែលយុវជនអាចបញ្ចេញសំឡេងពាក់ព័ន្ធ បញ្ហាប្រឈម និងក្តីបារម្ភរបស់ខ្លួន។ ដូច្នេះហើយទើបបានជាសហរដ្ឋអាមេរិកបន្តផ្តោតការយកចិត្តទុកដាក់លើការបង្កើតកម្មវិធីផ្សេងៗដែលអាចជួយដល់បណ្តុះសមត្ថភាពជារួមរបស់យុវជនក្នុងតំបន់ក៏ដូចជាយុវជនកម្ពុជា រួមទាំងភ្ជាប់ទំនាក់ទំនងរវាងយុវជនកម្ពុជានិងយុវជនដ៏ទៃទៀតក្នុងតំបន់ដើម្បីឈានទៅរកភាពជោគជ័យទាំងអស់គ្នា។ សូមបញ្ជាក់ថា គំនិតផ្តួចផ្តើមភាពជាអ្នកដឹកនាំវ័យក្មេងអាស៊ីអាគ្នេយ៍ត្រូវបានផ្តួចផ្តើមបង្កើតឡើងដោយប្រធានាធិបតីអាមេរិក លោក បារ៉ាក់ អូបាម៉ា ដើម្បីជួយបណ្តុះបណ្តាល បង្កើនសមត្ថភាព និងភាពជាអ្នកដឹកនាំរបស់យុវជនក្នុងតំបន់អាស៊ីអាគ្នេយ៍តាមរយៈការផ្លាស់ប្តូរបទពិសោធន៍និងការសិក្សាជាដើម។ មកទល់បច្ចុប្បន្ននេះ កម្មវិធីនេះមានសមាជិកប្រហែលជាង ២០០០នាក់រួចទៅហើយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_248.txt

ក្នុងនាមជាប្រធានាធិបតីវៀតណាម លោក តូ ឡិម បានថ្លែងនៅចំពោះមុខមហាសន្និបាតអង្គការសហប្រជាជាតិនៅថ្ងៃទី២៤ ខែកញ្ញា នៅទីក្រុងញូវយ៉ក ដោយលោកបានចែករំលែកទស្សនៈរបស់វៀតណាម ក្នុងការលុបបំបាត់ការជិះជាន់ ការកេងប្រវ័ញ្ច និងកសាងពិភពលោកប្រកបដោយសន្តិភាព។

មិនត្រឹមតែកាន់តំណែងជាប្រធានាធិបតីប៉ុណ្ណោះទេ បច្ចុប្បន្នលោក តូ ឡិម ក៏ជាអគ្គលេខាធិការបក្សកុម្មុយនិស្តវៀតណាម ដែលជាតំណែងមានអំណាច ដែលធ្វើការសម្រេចចិត្តខ្ពស់បំផុតនៅក្នុងប្រទេស។ ការដែលលោកកាន់តំណែងកំពូលពីរក្នុងពេលដំណាលគ្នា ព្រោះដើម្បីទៅអាម៉េរិកចូលរួមកិច្ចប្រជុំមហាសន្និបាតនៅអង្គការសហប្រជាជាតិ (UN) ហើយគ្រោងជួបប្រធានាធិបតីអាម៉េរិកនៅថ្ងៃទី២៥ ខែកញ្ញា។ នេះបើតាមការបញ្ជាក់របស់ឯកអគ្គរដ្ឋទូតវៀតណាមប្រចាំនៅ UN លោក Dang Hoang Giang ប្រាប់សារព័ត៌មាន VNA។ លោក Giang បានសង្កត់ធ្ងន់ថា ៖« នេះជាលើកដំបូងដែលអគ្គលេខាបក្សកុម្មុយនិស្តវៀតណាមបានអញ្ជើញចូលរួមសម័យប្រជុំមហាសន្និបាតអង្គការសហប្រជាជាតិដោយផ្ទាល់ ហើយក៏ជាសកម្មភាពការទូតពហុភាគីលើកដំបូងរបស់អគ្គលេខាបក្ស និងជាប្រធាន តូ ឡិម នៅអង្គការអន្តរជាតិពិភពលោករបស់ UN »។ ក្នុងសុន្ទរកថាទៅកាន់មហាសន្និបាតនាថ្ងៃទី២៤ ខែកញ្ញា លោក តូ ឡិម បានកត់សម្គាល់ថា តាមទស្សនៈរបស់វៀតណាម «សន្តិភាព និងស្ថិរភាពជាមូលដ្ឋានគ្រឹះសម្រាប់បង្កើតអនាគតរុងរឿង ដូច្នេះចាំបាច់ត្រូវជំរុញការអនុលោមតាមច្បាប់អន្តរជាតិ និងធម្មនុញ្ញអង្គការសហប្រជាជាតិ នៅក្នុងប្រទេសទាំងអស់ ជាពិសេសប្រទេសធំៗទាំងអស់»។ ប្រមុខរដ្ឋវៀតណាមរូបនេះបន្តថា ប្រទេសនីមួយៗត្រូវមានឥរិយាបទប្រកបដោយទំនួលខុសត្រូវ អនុវត្តតាមការប្តេជ្ញាចិត្តរបស់ខ្លួន គោរពតាមច្បាប់អន្តរជាតិ និងធម្មនុញ្ញអង្គការសហប្រជាជាតិ រួមទាំងគោលការណ៍ជាមូលដ្ឋាននៃការដោះស្រាយវិវាទដោយសន្តិវិធី ការមិនប្រើប្រាស់ ឬការគំរាមកំហែងក្នុងការប្រើប្រាស់កម្លាំង សមភាពក្នុងអធិបតេយ្យភាព ការគោរពបូរណភាពទឹកដីរបស់គ្នាទៅវិញទៅមក គោរពស្ថាប័ននយោបាយដែលប្រទេសនីមួយៗបានជ្រើសរើស និងទទួលបានការគាំទ្រពីប្រជាជន។ លោក តូ ឡិម មិនបានលើកឡើងពីសង្គ្រាមឈ្លានពានរបស់រុស្ស៊ីនៅអ៊ុយក្រែន បញ្ហាសមុទ្រចិនខាងត្បូង ឬសង្គ្រាមដែលអ៊ីស្រាអែលកំពុងបង្កនៅតំបន់កាហ្សា និងនៅព្រំដែនជាមួយលីបង់ឡើយ។ ចំណុចបន្ទាប់ដែលមេដឹកនាំវៀតណាមលើកឡើងចំពោះមុខអង្គសន្និបាតគឺ សហគមន៍អន្តរជាតិត្រូវផ្តោតការយកចិត្តទុកដាក់លើការជួយដល់ប្រទេសកំពុងអភិវឌ្ឍន៍ និងប្រទេសអភិវឌ្ឍន៍តិចតួច ជាពិសេសផ្នែកទុនអនុគ្រោះ ការផ្ទេរបច្ចេកវិទ្យាទំនើប និងការបណ្តុះបណ្តាលធនធានមនុស្សប្រកបដោយគុណភាពខ្ពស់ សម្រួលការវិនិយោគ និងពាណិជ្ជកម្មកាត់បន្ថយបន្ទុកបំណុលសម្រាប់ប្រទេសក្រីក្រ។ បន្ទាប់មក ប្រមុខបក្សកុម្មុយនិស្ត និងរដ្ឋវៀតណាមបានស្នើឱ្យឆាប់បង្កើតក្របខណ្ឌអភិបាលកិច្ចសកលដ៏ឆ្លាតវៃ ជាមួយនឹងចក្ខុវិស័យរយៈពេលវែងនៃវិទ្យាសាស្ត្រ និងបច្ចេកវិទ្យា ជាពិសេសបច្ចេកវិទ្យាដែលកំពុងរីកចម្រើនដូចជា បញ្ញាសិប្បនិម្មិត។ លោក តូ ឡិម ក៏បានស្នើកំណែទម្រង់យន្តការពហុភាគី ជាពិសេសប្រព័ន្ធអង្គការសហប្រជាជាតិ និងស្ថាប័នហិរញ្ញវត្ថុ និងរូបិយវត្ថុអន្តរជាតិ ដើម្បីធានាឱ្យកាន់តែប្រសើរឡើងនូវ យុត្តិធម៌ និងតម្លាភាព។ នៅចុងបញ្ចប់នៃសុន្ទរកថា មេដឹកនាំវៀតណាមរូបនេះបានសង្កត់ធ្ងន់ថា ៖«ទាល់តែយើងបង្រួបបង្រួម សហប្រតិបត្តិការ ជឿទុកចិត្ត រួមកម្លាំង និងឯកភាព ទើបយើងអាចកសាងពិភពលោកប្រកបដោយសន្តិភាព និងការអភិវឌ្ឍន៍ប្រកបដោយចីរភាព និងសេចក្តីថ្លៃថ្នូររបស់មនុស្សនាពេលបច្ចុប្បន្ន និងអនាគតកាល ដោយមិនត្រូវបាននរណាម្នាក់ទុកចោល»។ បន្ទាប់ពីថ្លែងនៅអង្គការសហប្រជាជាតិ នាថ្ងៃទី២៥ ខែកញ្ញា លោក តូ ឡិម នឹងជួបជាមួយប្រធានាធិបតីអាម៉េរិក ចូ បៃឌិន។ បើតាមរបាយការណ៍របស់ Reuters នៅក្នុងក្រសែភ្នែករបស់រដ្ឋបាលអាម៉េរិកក្រោមការដឹកនាំរបស់លោក បៃឌិន វៀតណាមត្រូវបានចាត់ទុកថាជាប្រទេសយុទ្ធសាស្ត្រនៅអាស៊ីអាគ្នេយ៍ និងជាមជ្ឈមណ្ឌលផលិតកម្មដែលអាម៉េរិកចង់ពង្រឹងទំនាក់ទំនងរបស់ខ្លួនឱ្យកាន់តែស៊ីជម្រៅ ដើម្បីទប់ទល់រុស្សី និងចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2480.txt

មនុស្សយ៉ាងតិច១៦នាក់បានរបួសក្នុងការបាញ់ប្រហារមួយរវាងមនុស្សពីរក្រុមនៅក្នុងឩទ្យានទីក្រុង New Orleans នៃរដ្ឋ Louisiana របស់សហរដ្ឋអាមេរិក។ មិនមានសេចក្ដីរាយការណ៏នៃចំនួនមនុស្សស្លាប់នោះទេ ហើយមូលហេតុនៅពីក្រោយក៏មិនទាន់ដឹងដែរ។

មានការបាញ់ប្រហារមួយបានកើតឡើងនៅឯឩទ្យាន Bunny Friend Park ទៅលើមនុស្សមួយក្រុមដែលកំពុងតែកំសាន្តនៅទីនោះដែរ។ បើយោងតាមសាក្សីនៅកន្លែងកើតហេតុ មានមនុស្សចំនួន២ក្រុមបានបាញ់ប្រហារគ្នា ហើយក៏បានចាកចេញពីទីនោះនៅពេលបន្ទាប់មក។ ហើយក្រោយការបាញ់ប្រហារ ជនរងគ្រោះ១០នាក់ត្រូវបានបញ្ជូនទៅកាន់ មន្ទីរពេទ្យ។ ជាមួយគ្នានោះ កាសែត The Times-Picayune បានដកស្រង់សំដីរបស់លោក Michael Harrison មន្ត្រីប៉ូលិសប្រចាំទីក្រុង New Orleans ថា មានជាមនុស្សច្រើនបានបើកការវាយប្រហារទៅលើហ្វូងមនុស្សដែលកំពុងតែកំសាន្តក្នុងឩទ្យាន។ លោកបន្ថែមថា មិនមានអ្នករងរបួសក្នុងការវាយប្រហារនោះទេ។ សាក្សីផ្សេងទៀតបានបញ្ជាក់ដែរថា ពួកគេបានឃើញបុរសម្នាក់កាន់កាំភ្លើង និងបានបាញ់ ទៅលើមនុស្សមួយក្រុមទៀត ហើយក៏បានរត់ចេញទៅ ហើយពួកគេក៏បានលឺសំឡេងកាំភ្លើងចេញពីហ្វូងមនុស្សវិញដែរ។ យ៉ាងណាក៏ដោយ ភ្លាមៗនោះមិនមានការចាប់ខ្លួនជនបាញ់ប្រហារនេះឡើយ។ គេមិនទាន់ច្បាស់ទេថា អ្វីដែលនៅពីក្រោយការបាញ់ប្រហារនេះ តែនៅពេលសួរថា ជាអំពើរបស់ក្រុមជនអន្ធពាលឬយ៉ាងណានោះ អ្នកនាំពាក្យមន្ត្រីប៉ូលិស New Orleans ថាវាឆាប់ពេកចំពោះការសន្និដ្ឋានទាំងនោះ។ តែបើយោងតាមសំដីជនរងគ្រោះ គឺមានមនុស្ស២ក្រុមផ្សេងគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2481.txt

លោកខាងលិចបានឯកភាពគ្នាបន្តបន្ថែមពេលដាក់ទណ្ឌកម្មប្រឆាំងរុស្ស៊ី ៦ខែទៀត បន្ទាប់ពីកិច្ចប្រជុំប្រទេស ២០នៅតួកគី។ ចំណែកបារាំងឯណោះវិញ កំពុងស្ទាក់ស្ទើរថាត្រូវធ្វើបែបម៉េចដើម្បីកុំឲ្យរុស្ស៊ីអន់ចិត្ត ព្រោះប្រទេសនេះកំពុងស្វះស្វែងរកជំនួយពីរុស្ស៊ីដើម្បីកម្ចាត់ភេរវកម្ម។ ប៉ុន្តែអាឡឺម៉ង់កំពុងព្យាយាមបញ្ចុះបញ្ចូលលោក ហូឡង់ កុំឲ្យបន្ទន់ជំហរដាក់រុស្ស៊ីក្នុងជំនួបខាងមុខ។

ថ្វីត្បិតថា មានការអំពាវនាវឲ្យមានការសហការយ៉ាងជិតស្និទ្ធជាមួយក្រុងម៉ូស្គូដើម្បីកម្ចាត់ក្រុមភេរវជនក៏ពិតមែន លោកខាងលិចនៅតែបង្ហាញជំហររ៉ឹងត្អឹងដាក់រុស្ស៊ីដដែលដោយបន្តបន្ថែមពេលដាក់ទណ្ឌកម្មប្រឆាំងរុស្ស៊ី។ ប្រទេសទាំងនោះឯកភាពគ្នាបន្ថែមពេល ៦ខែទៀត បន្ទាប់ពីទណ្ឌកម្មចាស់ផុតកំណត់នៅដើមខែមករាឆ្នាំក្រោយ។ ការសម្រេចនេះធ្វើឡើងប៉ុន្មានថ្ងៃក្រោយកិច្ចប្រជុំប្រទេស ២០ នៅក្នុងប្រទេសតួកគី។ ហើយប្រទេសទាំងនោះមានដូចជា អាមេរិក អាឡឺម៉ង់ បារាំង អ៊ីតាលី អង់គ្លេស បានបន្តអះអាងថា រុស្ស៊ីមិនទាន់ធ្វើល្អគ្រប់គ្រាន់ដើម្បីបញ្ចប់បញ្ហានៅអ៊ុយក្រែនឡើយ។ បើយោងតាមទីភ្នាក់ងារព័ត៌មាន Reuters មន្ត្រីការទូតលោកខាងលិចដែលសុំសិទ្ធិមិនបញ្ចេញអត្តសញ្ញាណបានថ្លែងថា ប្រទេសលោកខាងលិចអាចពិចារណាដកទណ្ឌកម្មបាន ដរាបណារាល់ចំណុចដែលមានចែងក្នុងកិច្ចព្រមព្រៀងសន្តិភាពទីក្រុង Minsk ត្រូវបានអនុវត្ត។ លោកខាងលិចមានចេតនាដាក់សម្ពាធលើរុស្ស៊ីមុនពេលដែលការបោះឆ្នោតក្នុងតំបន់ភាគខាងកើតមកដល់នៅពេលខាងមុខ ព្រោះគំនៀបនេះអាចនឹងជួយសម្រួលដល់ការបោះឆ្នោតនិងអាចជួយឲ្យការបោះឆ្នោតអាចរៀបចំទៅបានដោយរលូនផង។ ទណ្ឌកម្មចាស់នឹងផុតកំណត់អនុវត្តនៅខែមករា ពោលគឺនៅមុនពេលមានការអនុវត្តកិច្ចព្រមព្រៀងសន្តិភាពទីក្រុង Minsk ពេញលេញ ដែលកិច្ចព្រមព្រៀងនេះត្រូវបានបង្កើតឡើងក្នុងគោលបំណងដោះស្រាយជម្លោះប្រដាប់អាវុធរវាងកងកម្លាំងក្រុងគៀវ និងកងកម្លាំងភាគខាងកើតដែលគាំទ្ររុស្ស៊ី។ យ៉ាងណាក៏ដោយចុះ ក្នុងចំណោមលោកខាងលិចមានតែបារាំង ប៉ុណ្ណោះដែលស្ទាក់ស្ទើរនិងប្រឈមការលំបាកជាងគេក្នុងការសម្រេចថាគួរបន្តទណ្ឌកម្មលើរុស្ស៊ីទៀតឬអត់។ អ្នកនយោបាយបារាំងមួយចំនួនបានទាមទារឲ្យរដ្ឋាភិបាលោក ហ្វ្រង់ស្វ័រ ហូឡង់ បញ្ចប់ទណ្ឌកម្មប្រឆាំងរុស្ស៊ី មុននឹងទៅសុំឲ្យលោក វ្ល៉ាឌីមៀ ពូទីន ជួយគាំទ្រខ្លួនដើម្បីកម្ចាត់ក្រុមភេរវជន។ លោក ហូឡង់ ខ្លួនឯងក៏ជឿជាក់ដែរថា គេមិនអាចបំភ្លេចរុស្ស៊ីទេ បើសិនគេចង់កម្ចាត់ភេរវជននោះ ប៉ុន្តែដោយសារសម្ពាធពីបណ្តាប្រទេសជាមិត្តផ្សេងទៀត បារាំងពិតជាចាំបាច់ត្រូវប្តូរជំហរដូច លុបកិច្ចសន្យាលក់នាវាចម្បាំងឲ្យរុស្ស៊ីដូច្នេះដែរ។ អធិការបតីអាឡឺម៉ង អែនជែឡា មឺហ្កែល បានប្រកាសថាខ្លួននឹងទៅក្រុងប៉ារីសដើម្បីស្កាត់ជួបលោក ហ្វ្រង់ស្វ័រ ហូឡង់ ដើម្បីបរិភោគអាហារជុំគ្នានៅថ្ងៃ ២៥ មុនពេលលោក ហូឡង់ ចេញដំណើរទៅទីក្រុងម៉ូស្គូដើម្បីជួបលោក ពូទីន។ បំណងរបស់អធិការបតីអាឡឺម៉ង់ គឺបញ្ចុះបញ្ចូលឲ្យលោក ហូឡង់ រក្សាជំហររ៉ឹងត្អឹងលើការបន្ថែមពេលដាក់ទណ្ឌកម្ម និង លើកយកបញ្ហាទណ្ឌកម្មមកជជែកជាមួយបុរសខ្លាំងរុស្ស៊ីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2482.txt

Abdelhamid Abaaoud ជនជាតិបែលហ្ស៊ិក អាយុ២៨ឆ្នាំ មានឪពុកម្តាយដើមកំណើតម៉ារ៉ុក។ ឪពុករបស់ Abaaoud បានធ្វើដំណើរទៅកាន់បែលហ្សិកនៅឆ្នាំ១៩៧៥ និងបានស្នាក់នៅសង្កាត់ Molenbeek ដែលជាតំបន់សំបូរជនមូស្លីមរស់នៅរបស់ទីក្រុងប្រ៊ុចសែល។ នៅពេលនោះ ជនមូស្លីមមិនត្រូវបានគេយកចិត្តទុកដាក់អ្វីនោះទេ ហើយថែមទាំងត្រូវគេមើលងាយមើលថោកថែមទៀតផង។ ប៉ុន្តែអ្វីដែលចម្លែកនោះ គឺ Abaaoud បែរជាអាចចូលរៀនក្នុងសាលាល្បីៗដូចជា Collège Saint-Pierre d’Uccle បានទៅវិញ។

យ៉ាងណាមិញ វាសនារបស់ Abaaoud បានប្រែប្រួលបន្តិចម្ដងៗ។ Abaaoud ត្រូវបានសាលាបណ្ដេញចេញ ដោយសារតែពិន្ទុទាបនិងមានអាកប្បកិរិយាមិនល្អ។ រូបគេបានចូលរួមក្នុងអំពើឩក្រិដ្ឋក្នុងសង្គម ហើយក៏បានស្គាល់ Ibrahim Abdeslam និង Salah ដែលពីរប្អូននាក់នេះបានចូលរួមក្នុងអំពើភេរវកម្មនៅប៉ារីកាលពីថ្ងៃសុក្រ តែ Salah កំពុងតែរត់គេចខ្លួន។ ដោយសារតែអំពើរបស់គេ Abaaoud ក៏បានជាប់គុកមួយរយៈពេលខ្លី មុនពេលរូបគេចាកចេញទៅកាន់ស៊ីរីនៅឆ្នាំ២០១៤។ នៅក្នុងប្រទេសស៊ីរី Abaaoud បានទទួលងារជា “មេទ័ពសង្គ្រាម” ដែលជាតំណែងដ៏ខ្ពស់សម្រាប់អ្នកប្រយុទ្ធមកពីអឺរ៉ុប។ គេជួយបង្វឹកសមាជិកថ្មីរបស់ក្រុមជ្រុលនិយមរដ្ឋឥស្លាម ហើយនៅចុង ឆ្នាំ២០១៤ Abaaoud បានជ្រើសរើសប្អូនរបស់ខ្លួន Younes ដែលទើបមានអាយុ១៣ឆ្នាំឲ្យចូលរួមជាមួយគេដែរ។ Younes អាចទៅដល់ស៊ីរីយ៉ាងស្រួលនិងគ្មានការសង្ស័យអ្វីទាំងអស់ ហើយ Younes ត្រូវបានចាត់ទុកជាអ្នកប្រយុទ្ធជីហាដក្មេងបំផុតមកពីអឺរ៉ុបដែលចូលរួមជាមួយក្រុមរដ្ឋឥស្លាម។ ក្រោយមក Abdelhamid Abaaoud ក៏បានត្រលប់ទៅកាន់ប៊ែលហ្សិកវិញ តែគេមិនច្បាស់ថា មកដល់ពេលណានោះទេ។ ជាមួយនឹងការត្រលប់មកវិញនេះ Abaaoud បាននិយាយក្នុងការសម្ភាសជាមួយទស្សនាវដ្ដី Dabiq របស់ក្រុមរដ្ឋឥស្លាម ថា ព្រះអាឡាបានជ្រើសរើសរូបគេដើម្បីមកកម្ទេចអឺរ៉ុបដែលហ៊ានឈ្លានពានទឹកដីរបស់មូស្លីម ហើយថា ប៊ែលហ្សិក ក៏ជាអ្នកឈ្លានពានមួយដែរ។ យ៉ាងណាមិញរឿងដែលគួរឲ្យចាប់អារម្មណ៏នោះ គឺ Abdelhamid Abaaoud បែរជាអាចរត់គេចខ្លួនបានទៅវិញ បើទោះជាគេត្រូវបានគេដឹងពេញប៊ែលហ្សិក ថាជាសមាជិករបស់ក្រុមរដ្ឋឥស្លាមក៏ដោយ។ ចំពោះរឿងនេះ Abaaoud និយាយប្រាប់ទស្សនាវដ្តី Dabiq ថា ធ្លាប់មានប៉ូលិសម្នាក់ឃាត់ខ្លួនគេនៅតាមផ្លូវ តែប៉ូលិសរូបនេះបែរជាមិនអាចចំណាំរូបគេបានទៅវិញ។ Abaaoud បន្ថែមថា នេះជាកាដូរបស់ព្រះអាឡាដែលជួយរូបគេ។ លើសពីនេះទៅទៀត កាលពីខែមករាដើមឆ្នាំនេះ ក្រុមកុំម៉ង់ដូប៊ែលហ្សិក បានវាយឆ្មក់លើផ្ទះមួយកន្លែងដើម្បីចាប់រូបគេ តែជាសំណាង Abaaoud នៅតែអាចរត់់បានដដែល។ បន្ទាប់ពីមកដល់ប៊ែលហ្សិកភ្លាម Abaaoud ក៏ចាប់ផ្ដើមរៀបចំផែនការភេរវកម្មរបស់ខ្លួន។ មន្ត្រីប្រឆាំងភេរវកម្មប៊ែលហ្សិកជឿថា Abaaoud មានទំនាក់ទំនងជាមួយក្រុមភេរវករមួយក្រុមទៀតដែលបានវាយប្រហារនៅបារាំងនិងប៊ែលហ្សិកក្នុងរយៈពេលពីរឆ្នាំមកនេះ ជាពិសេសការប៉ុនប៉ងវាយប្រហារលើរថភ្លើងដែលមិនបានសម្រេច កាលពីរដូវក្ដៅកន្លងមក។ ប៉ុន្តែគម្រោងការភេរវកម្មរបស់ Abaaoud ត្រូវបានបំបែក ហើយ រូបគេត្រូវបានជឿថា បានត្រលប់ទៅស៊ីរីវិញ។ ក្រោយមកAbaaoud ក៏ត្រូវតុលាការប៊ែលហ្សិកកាត់ទោសកំបាំងមុខពីបទរៀបចំភេរវកម្ម។ កាលពីកំឡុងខែតុលា បារាំងក៏បានធ្វើការវាយប្រហារលើមូលដ្ឋានក្រុមរដ្ឋឥស្លាមនៅស៊ីរី ដើម្បីសម្លាប់ Abdelhamid Abaaoud។ ហើយក៏លេចលឺព័ត៌មានចេញពីគ្រួសាររបស់ Abaaoud ថា រូបគេបានស្លាប់បាត់ហើយ។ តែព័ត៌មាននេះ គឺគ្រាន់តែជាឩបាយកលបង្វែរដានភ្នែកមួយតែប៉ុណ្ណោះ។ តាមពិត Abaaoud បានមកដល់ប៊ែលហ្សិកបាត់ទៅហើយ តែអាជ្ញាធរនៅតែមិនដឹងពីដានរបស់ Abaaoud ដដែល។ ក្នុងដំណើរលើកនេះ Abdelhamid Abaaoud បានរៀបផែនការវាយប្រហារក្រុងប៉ារីសម្ដង។ នៅថ្ងៃសុក្រ១៣វិច្ឆិកាកន្លងទៅ ក្រុមភេរវជនបានវាយប្រហារទីតាំងច្រើនកន្លែង នៅក្រុងប៉ារីស និងពហុកីឡដ្ឋាន សម្លាប់មនុស្ស១២៩នាក់។ ជាភេរវកម្មធំមិនធ្លាប់មាន នៅបារាំង គិត៤០ឆ្នាំមកនេះ។ កាលពីថ្ងៃពុធសប្ដាហ៍នេះ ប៉ូលិសបារាំងបានបើកការវាយប្រហារអគារមួយកន្លែង នៅក្រុងសាំងដឺនី ភាគខាងជើងប៉ារីស ក្រោយមានសាក្សីប្រាប់ថា Abdelhamid Abaaoud កំពុងមានវត្តមានក្នុងប្រទេសបារាំង។ ភេរវជនបែលហ្ស៊ិករូបនេះបានស្លាប់ក្នុងការវាយប្រហាររបស់ប៉ូលិស ហើយបងប្អូនជីដូនមួយស្រីរបស់គេក៏បានស្លាប់ដែរ ដោយសារធ្វើអត្តឃាតបំផ្ទុះគ្រាប់បែក។ ប៉ូលិសបារាំងបានចាប់ខ្លួនជនសង្ស័យ៨នាក់ផងដែរ។ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2483.txt

លោក ប្រធានាធិបតីអាមេរិក បារ៉ាក់ អូបាម៉ា បានប្រកាសថា លោកមានផែនការអញ្ជើញបណ្តាមេដឹកនាំអាស៊ានទាំង១០ ទៅចូលរួមកិច្ចប្រជុំមួយដែលធ្វើឡើងនៅសហរដ្ឋអាមេរិកឆ្នាំក្រោយ ដើម្បីរឹតបន្តឹងចំណងមិត្តភាពនិងកិច្ចសហប្រតិបត្តិការរវាងអាមេរិកនិងប្លុកអាស៊ានឲ្យកាន់តែរឹងមាំ។ហើយលោកថា ទំនាក់ទំនងល្អនេះជួយដល់សន្តិសុខអាមេរិកថែមទៀត។ លោកថា បញ្ហាអស្ថិរភាព និងជម្លោះមជ្ឈិមបូព៌ាមិនបានបង្អាក់គោលនយោបាយផ្តោលលើតំបន់អាស៊ានរបស់សហរដ្ឋអាមេរិកឡើយ។

ក្រោយបញ្ចប់កិច្ចប្រជុំច្រើនបន្តបន្ទាប់គ្នា លោក បារ៉ាក់ អូបាម៉ា បានថ្លែងក្នុងសន្និសីទសារព័ត៌មានក្នុងទីក្រុងកូឡាឡាំពួ ថា លោកបានអញ្ជើញរាល់មេដឹកនាំបណ្តាប្រទេសអាស៊ានទាំង១០ ទៅកាន់សហរដ្ឋអាមេរិកឆ្នាំក្រោយនេះ ដើម្បីជំរុញការរឹតបន្តឹងចំណងមិត្តភាពនិងកិច្ចសហប្រតិបត្តិការរវាងតំបន់អាស៊ាននិងអាមេរិកផ្ទាល់។ លោកថា ទំនាក់ទំនងប្រសើររវាងអាស៊ាន និងអាមេរិកពិតជាមានសារសំខាន់សម្រាប់សន្តិសុខរបស់សហរដ្ឋអាមេរិកផ្ទាល់។ ការអញ្ជើញមេដឹកនាំអាស៊ានទៅកាន់សហរដ្ឋអាមេរិកនេះ ជាយុទ្ធសាស្ត្រមួយក្នុងគោលនយោបាយផ្តោតលើការកសាងឥទ្ធិពលរបស់អាមេរិកឡើងវិញនៅតំបន់អាស៊ី ហើយកិច្ចប្រជុំដែលលោក បារ៉ាក់ អូបាម៉ា ស្នើឡើងនេះនឹងត្រូវធ្វើឡើងត្រឹមប៉ុន្មានខែប៉ុណ្ណោះមុនលោកចាកចេញពីតំណែង។ ដោយឡែកលោក អូបាម៉ា សម្រេចអញ្ជើញមេដឹកនាំអាស៊ាននិងធ្វើជាប្រធានកិច្ចប្រជុំមេដឹកនាំទាំង១០នៅអាមេរិកខាងមុខនេះ កើតឡើងស្របពេលដែលមានការលើកឡើងថា បញ្ហាអស្ថិរភាពនិងជម្លោះប្រដាប់អាវុធជាពិសេសការកើនឡើងនៃចលនាភេរវកម្ម បានបង្អាក់នយោបាយសាងឥទ្ធិរបស់អាមេរិកនៅអាស៊ី។ ដែលនេះវាតម្រូវឲ្យអាមេរិកត្រូវត្រលប់ទៅផ្តោតលើការដោះស្រាយបញ្ហានៅតំបន់មជ្ឈិមបូព៌ាវិញម្តង។ ប៉ុន្តែប្រធានាធិបតីអាមេរិក លោក អូបាម៉ា បានសង្កត់ធ្ងន់ហើយថា បញ្ហានៅមជ្ឈិមបូពា៌ មិនមានប៉ះពាល់នយោបាយអាមេរិកចំពោះតំបន់អាស៊ីអាគ្នេយ៍ឡើយ។ ជុំវិញការកម្ចាត់ក្រុមភេរវជនលោក បារ៉ាក់ អូបាម៉ា បាន លើកឡើងថា សហរដ្ឋអាមេរិកនិងសម្ព័ន្ធមិត្តមិនស្ទាក់ស្ទើរក្នុងការតាមកម្ចាត់ក្រុមភេរវជនរដ្ឋឥស្លាមជ្រុលនិយមនោះគឡើយ។ លោកបានសង្កត់ធ្ងន់ថា សហរដ្ឋអាមេរិកនឹងតាមប្រមាញ់មេដឹកនាំក្រុមនេះ និងកាត់ផ្តាច់រាល់ចរន្តចំណូលរបស់ពួកគេតែម្តង។ លោកថា៖« យើងនឹងកម្ចាត់ពួកគេ។ យើងនឹងដណ្តើមដីដែលពូួកគេកំពុងកាន់កាប់ត្រលប់មកវិញ, កាត់ផ្តាច់ចំណូលពួកគេ, កម្ទេចចោលរចនាសម្ព័ន្ធដឹកនាំក្រុម និងបណ្តាញពួកគេ ហើយយើងនឹងអាចកម្ចាត់ពួកគេចោលបាន។ លោកបានបន្ថែមថា វាជារឿងមានប្រយោជន៍ ប្រសិនបើរុស្ស៊ីូផ្តោតលើការកម្ចាត់ក្រុមភេរវជនរដ្ឋឥស្លាម។ ហើយលោកសង្ឃឹមថា ក្រុងម៉ូស្គូ នឹងឯកភាពលើការផ្លាស់ប្តូរការដឹកនាំនៅប្រទេសស៊ីរី ដែលលោក អាសាដ ត្រូវចុះពីតំណែងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2484.txt

មន្ត្រីផ្នែកចារកម្មរបស់រុស្សីបានចេញមុខអះអាងថា មូលហេតុនៅពីក្រោយការធ្លាក់យន្តហោះដឹកអ្នកដំណើរកាលពីខែមុននៅតំបន់ស៊ីណៃប្រទេសអេហ្ស៊ីបគឺបណ្ដាលមកពីគ្រាប់បែកឆ្នៃពីម្សៅ TNT ដែលត្រូវបានបង្កប់នៅលើនោះ។ នេះបើយោងតាមការផ្សាយរបស់សារព័ត៌មាន រ៉យទ័រ នៅថ្ងៃនេះ។

មន្ត្រីសន្តិសុខរបស់រុស្សី FSB នៅថ្ងៃអង្គារនេះ បាននិយាយថា គ្រាប់បែកឆ្នៃពីម្សៅTNT បានផ្ទុះកំទេចយន្តហោះដឹកអ្នកដំណើររបស់រុស្ស៊ី មុននឹងវាធ្លាក់ក្នុងតំបន់ស៊ីណៃក្នុងប្រទេសអេហ្ស៊ីប។ មន្ត្រីដដែលបន្តថា សំណល់គ្រាប់បែកត្រូវបានរកឃើញនៅទីតាំងកើតហេតុ ដែលនៅលាយឡំជាមួយកម្ទេចកម្ទីរបស់យន្តហោះ។ លោក Alexander Bortnikov ដែលជាប្រធាន FSB ក៏បានបញ្ជាក់ដែរថា យើងច្បាស់ណាស់ថា នេះជាអំពើភេរវកម្ម។ លោក បន្តថា ម្សៅ TNT មួយគីឡូក្រាមត្រូវបានប្រើសម្រាប់ការបំផ្ទុះយន្តហោះ ដែលបានសម្លាប់មនុស្សទាំងអស់២២៤នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2485.txt

តែ៥ថ្ងៃសោះ ក្រោយការវាយប្រហារភេរវកម្មនៅក្រុងប៉ារីស កងទ័ពនិងប៉ូលិសបារាំងបានបង្ក្រាបក្រុមភេរវជន និងសម្លាប់បានមេខ្លោងភេរវកម្ម បន្ថែមសម្ពាធលើក្រុមរដ្ឋអ៊ីស្លាម។ នៅថ្ងៃព្រហស្បតិ៍ម្សិលមិញ ផ្អែកតាមការពិនិត្យក្រយៅដៃ អាជ្ញាធរបារាំងបានគូសបញ្ជាក់ថា ភេរវជនស្លាប់ក្នុងការបង្ក្រាបរបស់កងទ័ពនិងប៉ូលិសកាលពីថ្ងៃពុធ គឺពិតជា អាប់ដែលហាមីត អាបាអ៊ូត (Abdelhamid Abaaoud) ដែលជាប់សង្ស័យថា បានរៀបផែនការវាយប្រហារក្រុងប៉ារីស កាលពីថ្ងៃសុក្រ១៣វិច្ឆិកាកន្លងទៅ។ ទោះយ៉ាងនេះក្តី បារាំងនៅរក្សាការប្រុងប្រយ័ត្នផ្នែកសន្តិសុខជាតិ។ បារាំងបានចេញវិធានការសន្តិសុខជាច្រើន និងពន្យារពេលស្ថានភាពអាសន្នទូទាំងប្រទេស៣ខែបន្ថែមទៀត។

អ្នកនាង ព្រំ សឿនសូលីណា លម្អិតព័ត៌មាននេះ គ្រាន់តែ៥ថ្ងៃប៉ុណ្ណោះ ប៉ូលិសនិងទាហានបារាំងបានសម្រេចជោគជ័យបង្ក្រាបក្រុមភេរវជនដែលបានវាយប្រហារក្រុងប៉ារីស កាលពីថ្ងៃសុក្រ១៣វិច្ឆិកា។ ថ្ងៃសុក្រមុន ក្រុមភេរវជនបានវាយប្រហារទីតាំង៥កន្លែង នៅក្រុងប៉ារីស និងពហុកីឡាដ្ឋាន សម្លាប់មនុស្ស១២៩នាក់។ ជាភេរវកម្មធំមិនធ្លាប់មាន នៅបារាំង គិត៤០ឆ្នាំមកនេះ។ ក្រុមស៊ើបអង្កេតបានធ្វើការងារលឿនដូចព្យុះ តាមរកឃើញដាន និងសម្លាប់ភេរវជន អាប់ដែលហាមីត អាបាអ៊ូត ដែលជាប់សង្ស័យថា រៀបចំផែនការភេរវកម្មទាំងនេះ។ អាប់ដែលហាមីត អាបាអ៊ូត អាយុ២៨ឆ្នាំ ជាពលរដ្ឋបែលហ្ស៊ិក ធ្លាប់ចេញទៅស៊ីរី និងអ៊ីរ៉ាក់ កាលពីឆ្នាំ២០១៤។ ប៉ូលិសសង្ស័យដែរថា ភេរវជនរូបនេះធ្លាប់គ្រោងវាយប្រហារវិហារមួយកន្លែងនៅក្រុងប៉ារីស កាលពីខែមេសា ដើមឆ្នាំនេះ។ អាបាអ៊ូតក៏ត្រូវបានសង្ស័យថា ជាប់ពាក់ព័ន្ធនឹងភេរវកម្មនៅរោងសម្តែងមួយកន្លែងកន្លងមកដែរ។ អាជ្ញាធរបារាំងបានគាស់រំលើងភេរវកម្មទាំងនេះបានទាន់ពេលវេលា។ ភេរវជនបែលហ្ស៊ិកក៏ធ្លាប់មានទំនាក់ទំនងជាមួយឃាតករដែលបានសម្លាប់មនុស្សនៅសារមន្ទីរជនជាតិជ្វីហ្វ នៅក្រុងព្រុចសែល កាលពីខែឧសភា ឆ្នាំ២០១៤ដែរ។ កាលពីថ្ងៃពុធ ប៉ូលិសបារាំងបានបើកការវាយប្រហារអគារមួយកន្លែង នៅក្រុងសាំងដឺនី ភាគខាងជើងប៉ារីស ក្រោយមានសាក្សីប្រាប់ថា អាបាអ៊ូតកំពុងមានវត្តមានក្នុងប្រទេសបារាំង។ កាលពីថ្ងៃពុធ ភេរវជនបែលហ្ស៊ិកបានស្លាប់ក្នុងការវាយប្រហាររបស់ប៉ូលិស ហើយបងប្អូនជីដូនមួយស្រីរបស់អាបាអ៊ូតក៏បានស្លាប់ដែរ ដោយសារធ្វើអត្តឃាតបំផ្ទុះគ្រាប់បែក។ ប៉ូលិសបារាំងបានចាប់ខ្លួនជនសង្ស័យ៨នាក់ផងដែរ។ ដោយសារភេរវកម្មក្រុងប៉ារីស ប្រជាជនបារាំងបានក្រោកឡើងរួបរួមគ្នា។ យុវជនបារាំងជាច្រើនបានសម្រុកចុះឈ្មោះចូលធ្វើទាហានការពារជាតិ។ បក្សនយោបាយក៏ហាក់បានរួបរួមគ្នាដែរ។ បក្សប្រឆាំងអភិរក្សនិយមពេញចិត្តឃើញប្រធានាធិបតីហូឡង់ ប្រកាសបិទព្រំដែន ប្រកាសស្ថានភាពអាសន្ន និងពង្រាយកងកម្លាំងគ្រប់ទិសទី។ ក្រុមអ្នកនយោបាយបានស្រុះស្រួលគ្នា អោយបារាំងពន្យារស្ថានភាពអាសន្ន បន្ថែមទៀត។ ដ្បិតថា មេខ្លោងភេរវកម្មត្រូវបានសម្លាប់ក្តី ក៏រដ្ឋាភិបាលបារាំងនៅតែបង្ហាញជំហរប្រុងប្រយ័ត្ន ព្រោះថា អាបាអ៊ូត គ្រាន់តែជាមេក្រុមភេរវជនតូចមួយប៉ុណ្ណោះ។ ក្រុមជីហាតនៅមានមេក្រុមបែបនេះច្រើននាក់ទៀត។ ម្យ៉ាងទៀត សាឡា អាប់ដេស្លាំ Salah Abdeslam ដែលជាប់សង្ស័យថាបង្កភេរវកម្មក្រុងប៉ារីសដែរនោះ នៅមិនទាន់ត្រូវប៉ូលិសចាប់ខ្លួនបាននៅឡើយ។ ក្រុមភេរវជនរង់ចាំតែឱកាសល្អប៉ុណ្ណោះ ដើម្បីវាយប្រហារបារាំងជាថ្មីម្តងទៀត។ ម្សិលមិញ នៅសភា នាយករដ្ឋមន្ត្រីម៉ានុយអែល វ៉ាល់ បានព្រមានអោយប្រុងប្រយ័ត្នចំពោះអាវុធគីមី ដែលក្រុមជីហាតអាចប្រើវាយប្រហារប្រជាជនបារាំង។ ដោយសារការបារម្ភនេះ កងទ័ពបារាំងនឹងផ្តល់សារធាតុស៊ុលហ្វាត អាត្រូពីន ទៅអោយក្រុមសង្គ្រោះSAMU។ អាត្រូពីន ជាសារធាតុប្រឈមនឹងអាវុធគីមី ជួយជនរងគ្រោះអោយរួចផុតពីសេចក្តីស្លាប់។ ដើម្បីសន្តិសុខជាតិ រដ្ឋាភិបាលបានសម្រេចអោយប៉ូលិសទុកកាំភ្លើងជាប់ខ្លួន ក្រោយចប់ការងារ។ នៅថ្ងៃសុក្រនេះ រដ្ឋាភិបាលបារាំងនឹងបន្តពិនិត្យលើគម្រោងច្បាប់ភេរកម្ម។ ជាគម្រោងច្បាប់ចែង អោយមានការឃ្លាំមើល និងឃុំខ្លួនមនុស្សក្នុងផ្ទះរបស់ពួកគេ ក្នុងរយៈពេលសមស្របមួយ។ ច្បាប់នេះក៏គ្រោងបិទចោលវេបសាយដែលញុះញង់អោយមានភេរវកម្មផងដែរ។ ដោយឡែក ច្បាប់ថ្មីអាចនឹងអនុញ្ញាតអោយអាជ្ញាធរឈប់ត្រួតពិនិត្យខ្លឹមសារចុះផ្សាយរបស់សារព័ត៌មាន ក្នុងពេលស្រុកទេសស្ថិតក្នុងស្ថានភាពអាសន្ន។ ទន្ទឹមនេះដែរ នាយករដ្ឋមន្ត្រីបារាំងក៏បានប្រកាសបង្កើតទីកន្លែងកែប្រែខ្លួន សម្រាប់យុវជនដែលចាក់រឹសជ្រុលនិយមផងដែរ។ ក្រុមជីហាតប្រហែលមិនមែនទើបតែចង់សងសឹកបារាំង ដោយសារបារាំងបើកយុទ្ធនាការនៅស៊ីរីទេ។ យោងតាមអ្នកជំនាញ ក្រុមដែស្ហចង់សងសឹកបារាំង តាំងពីឆ្នាំ២០១០ម្ល៉េះ ក្រោយពេលបារាំងចូលរួមសហការជាមួយសម្ព័ន្ធមិត្តអន្តរជាតិ កំទេចក្រុមដែស្ហនៅអ៊ីរ៉ាក់។ មុនភេរវកម្មក្រុងប៉ារីស ក្រុមភេរវជនធ្លាប់បានសម្លាប់ចំណាប់ខ្មាំងបារាំងម្នាក់រួចមកហើយដែរ។ ហើយក៏ធ្លាប់អំពាវនាវអោយសម្លាប់ពលរដ្ឋបារាំងផ្សេងៗទៀតផងដែរ។ ក្រុមភេរវជនវាយប្រហាររដ្ឋធានីប្រទេសបារាំង ក៏ព្រោះតែក្រុងប៉ារីសប្រៀបបាននឹងបេះដូងអឺរ៉ុប។ បារាំងជាប្រទេសគំរូនៃសេរីភាព ប្រជាធិបតេយ្យ សម្រាប់ពិិភពលោកទាំងមូល។ ការដែលប្រជាជនបារាំងមានពេលវេលាទៅមើលទស្សនីយភាពនៅរោងសំដែង ដូចជានៅបាតាក្លង់ ឬក៏ដើរកំសាន្តហូបចុកពេលយប់ព្រលប់ជាមួយមិត្តភក្តិ គឺជាអ្វីដែលក្រុមជីហាតស្អប់បំផុត ព្រោះពួកគេប្រដូចសកម្មភាពទាំងនេះទៅនឹងអំពើបាប ទៅនឹងសកម្មភាពខិលខូច។ ដោយឡែក ការដែលភេរវជនមេខ្លោងអាបាអ៊ូតអាចចរាចរណ៍ទៅស៊ីរី និងចេញចូលដោយសេរីនៅអឺរ៉ុប សបង្ហាញពីចន្លោះប្រហោងការងាររបស់ក្រុមប្រឆាំងភេរវកម្មអឺរ៉ុប។ បារាំងបានសំណូមពរអោយសហភាពអឺរ៉ុបក្រោកឈរឡើង ដើម្បីប្រយុទ្ធភេរវកម្ម។ ក្រោយភេរវកម្មក្រុងប៉ារីស សហភាពអឺរ៉ុបគ្រោងនឹងរឹតបន្តឹងព្រំដែនតំបន់ស្ហិនហ្កិន ទាំង២៦ប្រទេស។ អឺរ៉ុបគ្រោងបន្ថែមឯកសារសន្តិសុខ និងទិន្នន័យផ្សេងៗក្នុងឯកសារធ្វើដំណើររបស់អ្នកដែលត្រូវឆ្លងកាត់តំបន់ស្ហិនហ្កិន។ អឺរ៉ុបក៏គ្រោងបញ្ចេញកងកម្លាំងពិសេសបន្ថែមពង្រឹងតាមព្រំដែនផងដែរ៕ អ្នកនាង ព្រំ សឿនសូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2486.txt

ខ្មាន់កាំភ្លើងពីរនាក់បានវាយប្រហារលើសណ្ឋាគារប្រណិតមួយនៅកណ្តាលរដ្ឋធានីបាម៉ាកូ ប្រទេសម៉ាលីនៅថ្ងៃសុក្រនេះ ហើយចាប់មនុស្ស១៤០នាក់ជាចំណាប់ខ្មាំង និងបុគ្គលិកសណ្ឋាគារ ៣០នាក់ផង។ ខ្មាន់កាំភ្លើងត្រូវបានគេស្គាល់ថាក្រុមជីហាតអាហ្វ្រិក។ នេះបើយោងតាមសារព័ត៌មានរដ្ឋរុស្ស៊ី RT។

នៅថ្ងៃសុក្រនេះ ក្រុមខ្មាន់កាំភ្លើងពីរនាក់បានវាយប្រហារលើសណ្ឋាគារមួយនៅរដ្ឋធានីបាម៉ាកូ ប្រទេសម៉ាលី ដែលស្ថិតនៅតំបន់អាហ្វ្រិកខាងលិច។ ក្រុមនេះបានចាប់មនុស្សចំនួន ១៤០នាក់ ហើយនិងបុគ្គលិកសណ្ឋាគារចំនួន ៣០នាក់ផ្សេងទៀតផង។ ឥឡូវនេះការចាប់មនុស្សជាចំណាប់ខ្មាំងរាប់រយនាក់កំពុងបន្តទៅមុខ ហើយអាជ្ញាធរនិងកងកម្លាំងប្រដាប់អាវុធកំពុងដុតដៃដុតជើងជួយរំដោះចំណាប់ខ្មាំងនេះ។ យ៉ាងណាក៏ដោយរបាយការណ៍ខាងក្រុមសន្តិសុខ អះអាងថាខ្មាន់កាំភ្លើងមានគ្នារហូតដល់១០នាក់ ហើយក្រុមនេះកំពុងចាប់មនុស្សជាចំណាប់ខ្មាំងនៅជាន់ទី៧ នៃសណ្ឋាគារ។ ចំណែកសាក្សីដែលស្ថិតនៅកន្លែងកើតបានអះអាងថា ខ្មាន់កាំភ្លើងបានចាកចេញពីរថយន្តហើយ បន្តឡោមព័ទ្ធនិងចូលក្នុងសណ្ឋាគារដើម្បីចាប់មនុស្សជាចំណាប់ខ្មាំងតែម្តង។ ប្រភពខ្លះបានអះអាងថា មនុស្សយ៉ាងហោចណាស់៥បានស្លាប់ក្នុងការវាយប្រហារនេះផងដែរ។ កាលពីខែសីហាកន្លងទៅ គេឃើញមានករណីវាយប្រហារដោយក្រុមជីហាតផងដែរនៅខេត្ត Savare ហើយក្នុងករណីវាយប្រហារនិងចាប់មនុស្សជាចំណាប់ខ្មាំងពីកាលនោះបានធ្វើឲ្យមនុស្ស ១៣នាក់ស្លាប់បាត់បង់ជីវិតក្នុងនោះមាន បុគ្គលិកអង្គការសហប្រជាជាតិ៥នាក់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2487.txt

ម្សិលមិញនេះយន្តហោះចម្បាំងបារាំងជាច្រើនគ្រឿងដែលចតលើនាវាហ្សាលដឺហ្កោលបានចេញបំពេញបេសកកម្មកម្ចាត់ភេរវជន ជាលើកដំបូងនៅស៊ីរីនិងអ៊ីរ៉ាក់ ស្របពេលដែលប្រធានាធិបតីបារាំងជួបជជែកជាមួយនាយករដ្ឋមន្ត្រីអង់គ្លេស ។ នាវាដឹក ខាងលើនេះ ត្រូវបានបញ្ចូនចេញមកកាន់តំបន់ភាគខាងកើតម៉េឌីទែរ៉ាណេកាលពីថ្ងៃសៅរ៍ ដោយដឹកយន្តហោះចម្បាំងជាច្រើនគ្រឿងផង ។

គ្រាន់តែនាវាដឹកយន្តហោះរបស់បារាំដ៏ល្បី ហ្សាលដឺហ្កោលទៅដល់ភាគខាងកើតសមុទ្រម៉េឌីទែរ៉ាណេ ភ្លាម យន្តហោះចម្បាំងបារាំងចាប់ផ្តើមយុទ្ធនាការបោសសម្អាតក្រុមភេរវជនរដ្ឋឥស្លាមភ្លាម។ នាវាដឹកយន្តហោះនេះបានចេញដំណើរទៅកាន់សមុទ្រម៉េឌីទែរ៉ាណេកាលពីថ្ងៃសៅរ៍ ហើយវត្តមាននាវានិងយន្តហោះចម្បាំងជាច្រើនគ្រឿងរបស់បារាំងនេះបង្ហាញពីយុទ្ធសាស្ត្រនិងផែនការរបស់ក្រុងប៉ារីសក្នុងការកម្ចាត់ក្រុមភេរវជន។ វត្តមាននាវាបារាំងនៅសមុទ្រម៉េឌីទែរ៉ាណេនេះ កើតឡើងស្របពេលដែលប្រធានាធិបតីបារាំង ហ្វ្រង់ស្វ័រ ហូឡង់ ជួបជជែកជាមួយនាយករដ្ឋមន្ត្រីអង់គ្លេសដោយផ្តោតលើយុទ្ធសាស្ត្រកម្ចាត់ភេរវជន។ លោក ហូឡង់ ថ្លែងប្រាប់ប្រមុខរដ្ឋាភិបាលអង់គ្លេសថា បារាំងរៀបចំផែនការយោធាវាយកម្ទេចក្រុមភេរវជន ហើយលោក ដេវីដ ខេមេរ៉ូន បានបញ្ជាក់ពីជំហររបស់អង់គ្លេសក្នុងការគាំទ្រនិងសហការជាមួយបារាំងក្នុងការដោះស្រាយបញ្ហាសន្តិសុខនេះដែរ។ ប៉ុន្តែសភាអង់គ្លេសត្រូវសម្រេចជាមុនថាតើត្រូវអនុញ្ញាតឲ្យរដ្ឋាភិបាលក្រុងឡុងដ៏ ប្រឡូកក្នុងសង្គ្រាមប្រឆាំងភេរវជននេះ។ តាំងពីក្រោយមានការវាយប្រហារថ្ងៃ ១៣ វិច្ឆិកា របស់ក្រុមភេរវជនរដ្ឋឥស្លាម បារាំងប្រវេប្រវា ស្វែងរកការគាំទ្រការ ពីសម្ព័ន្ធមិត្តនិងបណ្តាប្រទេសឯទៀតជាមិត្ត។ ប្រមុខរដ្ឋបារាំងថ្ងៃនេះចាកចេញទៅជួបលោក បារ៉ាក់ អូបាម៉ា នៅអាមេរិកដើម្បីរកវិធានការកម្ចាត់ភេរវជន ហើយបន្ទាប់មកលោកនឹងចេញទៅស្កាត់ជួបលោក វ្ល៉ាឌីមៀ ពូទីន នៅទីក្រុងម៉ូស្គូផងដែរ។ ត្រលប់មកវិញ ជុំវិញការពង្រឹងយុទ្ធសាស្ត្រយោធារបស់បារាំង បច្ចុប្បន្ន បារាំងមានយន្តហោះចម្បាំង ១២គ្រឿងរួចទៅហើយដែលសំចតនៅមូលដ្ឋានទ័ពខ្លួននៅអារ៉ាប់រួម និងនៅហ្សកដង់ ហើយវត្តមាននាវាហ្សាដឺហ្កោលនៅមជ្ឈិមបូព៌ានេះដោយដឹកយន្តហោះជាង ២០គ្រឿងមកផងនោះ នឹងធ្វើឲ្យយន្តហោះចម្បាំងបារាំងកើនប្រហែលបីដងឯណោះ។ ហើយក្នុងប្រតិបត្តិការម្សិលមិញនេះដែរ មន្ត្រីបារាំងបានអះអាងថា យន្តហោះចម្បាំងបារាំងបានវាយកម្ទេចទីតាំងសំខាន់ៗរបស់ក្រុមភេរវជនរដ្ឋឥស្លាម ២កន្លែង នៅក្នុងប្រទេសអ៊ីរ៉ាក់ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2488.txt

អនុរដ្ឋមន្ត្រីមហាផ្ទៃម៉ាឡេស៊ី បានអះអាងថាមូលហេតុដែលក្រុមឧទ្ទាមជ្រុលនិយម បានយកតំបន់អាស៊ីអាគ្នេយ៍ជាកន្លែងដើម្បីជ្រើសរើសសមាជិករបស់ពួកគេ ដ្បិតប្រជាជននៅនេះ មានទេពកោសល្យ ។ នេះបើយោងតាមសារព័ត៌មាន Channel News Asia។

កាលពីថ្ងៃម្សិលមិញនេះ លោកអនុរដ្ឋមន្ត្រីមហាផ្ទៃម៉ាឡេស៊ី Nur Jazlan Mohamed បានបញ្ជាក់ថា តំបន់អាស៊ីអាគ្នេយ៍បានក្លាយជាទិសដៅដ៏សំខាន់សម្រាប់ក្រុមឧទ្ទាមជ្រុលនិយមដែលរួមបញ្ចូលទាំង ក្រុមរដ្ឋឥស្លាមផងដែរ។ ហើយនោះ ក៏ព្រោះតែប្រជាជននៅក្នុងតំបន់នេះ មានភាពវ័យឆ្លាត និង មាន ទេពកោសល្យ។ ថ្លែងប្រាប់សារព័ត៌មាន Channel News Asia លោក Nur Jazlan បានចាត់ទុកការប្រកាសជ្រើសរើសសមាជិកថ្មីរបស់ក្រុមជ្រុលនិយម គឺជាគំរូចាស់ដែលបានធ្លាប់កើតឡើងនៅក្នុងតំបន់អាស៊ីអាគ្នេយ៍ ដែលបានបង្ហាញយ៉ាងច្បាស់នៅក្នុងការបំផ្ទុះគ្រាប់បែកអត្តឃាតនៅកោះបាលីនៃប្រទេសឥណ្ឌូនេស៊ី កាលពីឆ្នាំ២០០០ ។ លោក Nur Jazlan បានបន្ថែមទៀតថា សកម្មភាពក្រុមរដ្ឋឥស្លាម គឺជាការគំរាមកំហែងសកល ហើយ ពេលនេះ បញ្ហានេះ ក៏បានក្លាយជាការគំរាមកំហែងមួយនៅក្នុងតំបន់អាស៊ាន ដ្បិត ពួកក្រុមជ្រុល និយមយកតំបន់អាស៊ាន ជាកន្លែងជ្រើសរើសសមាជិករបស់ពួកគេ។ ជាក់ស្តែងនោះ ក្រុមជ្រុលនិយម រដ្ឋឥស្លាម ISIS បានចាត់ទុកប្រជាជននៅអាស៊ីអាគ្នេយ៍ថា មានទេពកោសល្យ ជាពិសេសលើផ្នែកវិទ្យាសាស្ត្រដែលជាឈ្នាន់មួយសម្រាប់ពួកគេប្រតិបត្តការ។ លោក Nur Jazlan ទទួចឲ្យមានសហប្រតិបត្តិការក្នុងតំបន់ និង សង្ឃឹមថាគម្រោងនៃការដំណើរការ សហគមន៍សន្តិសុខ និង នយោបាយអាស៊ាន នឹងអាចជួយរឹតបណ្តឹងសន្តិសុខ និង ការគំរាមកំហែងពីចលនាក្រុមជ្រុលនិយម។ សូមបញ្ជាក់ផងដែរ កាលពីប៉ុន្មានថ្ងៃកន្លងទៅនេះ ក្រុមភេរជនរដ្ឋម៉ាឡេស៊ី ដែលស្ថិតក្រោមការដឹកនាំរបស់ អតីតគ្រូសកលវិទ្យាល័យ ម៉ាឡាយ៉ា Mahmud Ahmad ដែលកំពុងលាក់ខ្លួននៅភាគខាងត្បូងប្រទេសហ្វីលីពីនបានប្រកាសបង្កើតសាខាថ្មីរបស់ក្រុមភេរវជនរដ្ឋឥស្លាមជាផ្លូវការនៅអាស៊ីអាគ្នេយ៍។ គោលបំណងសំខាន់របស់ភេរវជនខាងលើគឺប្រមូលផ្តុំបណ្តាភេរវជន និងក្រុមសកម្មប្រយុទ្ធក្នុងតំបន់ពីហ្វីលីពីន ម៉ាឡេស៊ី ឥណ្ឌូនេស៊ី ឬអាចក្រុមឧទ្ទាមភាគខាងត្បូងប្រទេសថៃផងនោះ ក្នុងនោះមានទាំងក្រុមភេរវជន Jemaah Islamiah និងក្រុម Abu Sayyaf ។ ចំណែក ក្រុមធំៗផ្សេងទៀតមានក្រុម Tanzim Al-Qaeda និង Kumpulan Mujahidin នៅម៉ាឡេស៊ី និងក្រុម Darul Islam នៅកោះSabah៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2489.txt

ពលរដ្ឋម៉ាឡេស៊ីម្នាក់ដែលមកពីកោះSarawak ត្រូវបានក្រុមឧទ្ទាម Abu Sayyaf សម្លាប់ដោយកាត់កនៅ ភាគខាងត្បូងនៃប្រទេសហ្វីលីពីន។ នេះ គឺជាការសម្លាប់លើកដំបូងហើយមកលើពលរដ្ឋម៉ាឡេស៊ី ដោយក្រុមឧទ្ទាម Abu Sayyaf ដែលមានមូលដ្ឋាននៅហ្វីលីពីន។

លោក Bernard Then ជាពលរដ្ឋម៉ាឡេស៊ីម្នាក់ដែលត្រូវបានក្រុមឧទ្ទាម Abu Sayyaf បានចាប់ធ្វើជា ចំណាប់ខ្មាំងតាំងពីខែឧសភាកន្លងទៅ ត្រូវបានសម្លាប់ដោយកាត់កដោយក្រោមឧទ្ទាមកាលពីថ្ងៃ ម្សិលមិញនេះហើយ។ នេះបើយោង តាមសារព័ត៌មានម៉ាឡេស៊ីThe Star Online។ កាលពីខែឧសភា ពលរដ្ឋម៉ាឡេស៊ីពីរនាក់ដែលរួមបញ្ចូលទាំងលោក Bernard Then ត្រូវបានក្រុម ឧទ្ទាម Abu Sayyaf ចាប់ខ្លួននៅឯភោជនីយដ្ឋានចិននៅកោះ Sabah ភាគខាងកើតប្រទេសម៉ាឡេស៊ី ។ ក្រោយមក ពួកគេ ត្រូវបានក្រុមឧទ្ទាមនាំមកកោះJolo នៃប្រទេសហ្វីលីពីន ដើម្បីជាចំណាប់ខ្មាំងក្នុង ការជំរិតទារប្រាក់។ យ៉ាងណាមិញ ចំណាប់ខ្មាំងម្នាក់ ត្រូវបានដោះលែងវិញ ក្រោយពីគេបានផ្តល់ ប្រាក់ដែលក្រុមឧទ្ទាមទាំងនោះជំរិតយក។ តែសម្រាប់ លោក Bernard Then ត្រូវបានក្រុមឧទ្ទាម Abu Sayyaf កាត់កនៅលើ កោះJolo ដែលស្ថិតនៅភាគខាងត្បូងនៃប្រទេសហ្វីលីពីន។ ហើយបើតាមក្រុមការងារបណ្តាញសង្គមដែលមានមូលដ្ឋាននៅកោះនោះ ក្រុមឧទ្ទាម Abu Sayyaf នឹងបង្ហោះវីដេអូនៃការកាត់កពលរដ្ឋម៉ាឡេស៊ីរូបនេះក្នុងពេល ឆាប់នេះ។ ជុំវិញនៃបញ្ហានេះ លោកនាយករដ្ឋមន្ត្រីម៉ាឡេស៊ី ណាជីប រ៉ាហ្សាក់ បានប្រតិកម្មយ៉ាងខ្លាំង និង ប្តេជ្ញា ចាត់វិធានការដើម្បីឆ្លើយតបទៅនឹងក្រុមឧទ្ទាមទាំងនោះ។ ក្នុងនោះ លោក ណាជីប បានបង្ហោះក្នុងគណនីហ្វេសប៊ុកលោក ថា លោក ពិតជាមានការភ្ញាក់ផ្អើល និង ឈឺចាប់បំផុតសម្រាប់ការសម្លាប់នេះ ។ លោក បានអះអាង ថាម៉ាឡេស៊ី នឹងសហការជាមួយនឹងអាជ្ញាធរ និងភា្ងក់ងារពាក់ពន្ធ័ដើម្បីនាំជន ទាំងនោះមកកាត់ទោស។ ដោយឡែក សម្រាប់អាជ្ញាធរហ្វីលីពីនវិញ កំពុងតែដុតដៃដុតជើង ក្នុងការបញ្ជូនទាហានដើម្បីប្រតិបត្តិការស៊ើបអង្កេត និង ពង្រឹងសន្តិសុខ ដ្បិតហ្វីលីពីន កំពុងតែធ្វើជាប្រធាននៃកិច្ចប្រជុំសហប្រតិបត្តិការ សេដ្ឋកិច្ចប៉ាស៊ីហ្វិកនៅក្នុងក្រុងម៉ានីលផងដែរនោះ។ សូមបញ្ជាក់ផងដែរថា ក្រុម Abu Sayyaf គឺជាក្រុមឧទ្ទាមដ៏មានឥទ្ធិពលនៅក្នុងតំបន់អាស៊ីអាគ្នេយ៍ដែលជាបណ្តាញរបស់ក្រុមអាល់កៃដា(Al-Quaeda)។ ក្រុមនេះ ក៏ធ្លាប់ប្រកាសគាំទ្រក្រុមឥស្លាមជ្រុលនិយមដែលកំពុងតែបន្តសកម្មភាពប្រយុទ្ធនៅមជ្ឈឹមបូព៌ាមផងដែរ។ មូលដ្ឋានសំខាន់ និង ក៏ជាកន្លែងលាក់ខ្លួនរបស់ក្រុមនេះ គឺស្ថិតនៅកោះ Jolo ដែលស្ថិតនៅភាគខាងត្បូងនៃប្រទេសហ្វីលីពីន។ រយៈពេលពេល៤ទសវត្សរ៍មកហើយដែលក្រុមឧទា្ទមនេះ បានប្រឆាំង និង ទាមទារយកតំបន់គ្រប់គ្រងស្វ័យភាពពីរដ្ឋាភិបាលហ្វីលីពីន។ កន្លងមក សកម្មភាពដែលពួកគេ បានធ្វើដើម្បីជាការដាក់សម្ពាធ ប្រឆាំងរដ្ឋាភិបាលមានដូចជា ការបំផ្ទុះគ្រាប់បែក អត្តឃាត ការចាប់រំលោភក្មេង និង សកម្មភាពភេវរកម្មផ្សេងទៀត។ សម្រាប់ប្រភពសេដ្ឋកិច្ចរបស់ពួកគេភាគច្រើន គឺបានមកពីការចាប់ជំរិត ដែលភាគច្រើននៃចំណាប់ខ្មាំង គឺជាភ្ញៀវបរទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_249.txt

ក្រុមហ៊ុន Boeing បានប្រកាសនឹងកាត់បន្ថយបុគ្គលិកប្រហែល ១០ភាគរយ ដែលស្មើនឹងបុគ្គលិកប្រហែល ១៧០០០នាក់នៅទូទាំងប្រទេស ស្របពេលមានកូដកម្មអូសបន្លាយជាងមួយខែ។

នៅក្នុងសេចក្តីជូនដំណឹងមួយដែលបានផ្ញើទៅកាន់បុគ្គលិកកាលពីថ្ងៃទី១១ ខែតុលា នាយកប្រតិបត្តិក្រុមហ៊ុន Boeing លោក Kelly Ortberg បានប្រកាសថា ការកាត់បន្ថយបុគ្គលិកជាទ្រង់ទ្រាយធំ ជាការចាំបាច់រក្សាស្ថានភាពហិរញ្ញវត្ថុបច្ចុប្បន្ន។ ការធ្វើកូដកម្មរបស់កម្មករនៅរោងចក្រ Boeing នៅឆ្នេរខាងលិចបានអូសបន្លាយពេលមួយខែ ដែលធ្វើឲ្យការផលិតយន្តហោះម៉ូដែល 737 MAX, 767 និង 777 ត្រូវបានផ្អាក។ លោក Ortberg បានសរសេរថា ៖« យើងនឹងកំណត់ទំហំបុគ្គលិកថ្មីឡើងវិញ ស្របតាមស្ថានភាពហិរញ្ញវត្ថុបច្ចុប្បន្ន ដើម្បីផ្តោតលើអាទិភាព។ ក្នុងប៉ុន្មានខែខាងមុខនេះ យើងនឹងកាត់បន្ថយបុគ្គលិកសរុបចំនួន ១០ភាគរយរួមទាំងអ្នកដឹកនាំ អ្នកគ្រប់គ្រង និងបុគ្គលិក»។ ចំនួននេះស្មើនឹងប្រហែល ១៧០០០នាក់។ ភាគហ៊ុនរបស់ក្រុមហ៊ុន Boeing បានធ្លាក់ចុះ ១,១ភាគរយនៅក្នុងសន្ទស្សន៍ជួញដូរក្រោយម៉ោងនៅថ្ងៃទី១១ខែតុលា ដោយសារតែព័ត៌មាននេះ។ គម្រោងបញ្ឈប់បុគ្គលិកខាងលើ គឺជាសេណារីយ៉ូដ៏អាក្រក់សម្រាប់លោក Ortberg ដែលជានាយកប្រតិបត្តិថ្មីរបស់ក្រុមហ៊ុន Boeing ។ លោកបានចូលកាន់តំណែងក្នុងខែសីហា ខណៈពេលដែលក្រុមហ៊ុន Boeing កំពុងរងនូវរឿងអាស្រូវជាបន្តបន្ទាប់ ជុំវិញវិបត្តិសុវត្ថិភាពហោះហើរ ការពន្យារពេលផលិតកម្ម រហូតដល់មានបំណុលដល់ ៦០ពាន់លានដុល្លារ។ Ortberg ក៏បានសន្យាបង្កើតទំនាក់ទំនងឡើងវិញជាមួយកម្មករ និងសហជីពផងដែរ។ ចាប់ពីថ្ងៃទី១៣ ខែកញ្ញា បុគ្គលិកក្រុមហ៊ុន Boeing ប្រហែល៣ម៉ឺននាក់ ដែលជាកម្មសិទ្ធិរបស់សហជីព IAM (សមាគមអន្តរជាតិនៃកម្មករអាកាសចរណ៍ និងជាងម៉ាស៊ីន) បានចាប់ផ្តើមធ្វើកូដកម្ម ។ ក្រុមនេះប្រមូលផ្តុំយន្តហោះ 737 MAX, 777 និង 767 នៅរោងចក្រក្នុងទីក្រុង Seattle និង Portland ។ ពួកគេមិនពេញចិត្តនឹងកិច្ចព្រមព្រៀងការងារបឋមដែលមេដឹកនាំ IAM បានសម្របសម្របអនុម័តជាមួយក្រុមហ៊ុន Boeing កាលពីដើមខែមុន។ ការបញ្ចប់កូដកម្មមានសារៈសំខាន់ចំពោះក្រុមហ៊ុន Boeing ។ កាលពីថ្ងៃទី៩ ខែតុលា ក្រុមហ៊ុនបានដាក់ពាក្យបណ្តឹងទៅគណៈកម្មាធិការជាតិទំនាក់ទំនងការងារ (NLRB) ដោយចោទសហជីពថាមិនចរចាដោយសុច្ចរិត។ S&P បានព្យាករថាក្រុមហ៊ុន Boeing នឹងខាតបង់ ១ពាន់លានដុល្លារក្នុងមួយខែ ហើយអាចនឹងបាត់បង់ចំណាត់ថ្នាក់ឥណទានដោយសារតែបញ្ហានេះ។ Thomas Hayes អ្នកវិភាគនៅ Great Hill Capital លើកឡើងថា ការបញ្ឈប់ការងារអាចបង្កើនសម្ពាធលើបុគ្គលិក ដែលបណ្តាលឱ្យពួកគេបញ្ចប់កូដកម្ម។ លោកបញ្ជាក់ថា ៖« ពួកគេនឹងមិនចង់ក្លាយជាអ្នកអត់ការងារធ្វើទេ។ ខ្ញុំគិតថា កូដកម្មនឹងបញ្ចប់នៅសប្តាហ៍ក្រោយ»។ លោក Ortberg បាននិយាយថា ក្រុមហ៊ុន Boeing ក៏បានជូនដំណឹងដល់អតិថិជនអំពីការពន្យាពេលនៃការដឹកជញ្ជូនកញ្ចប់ទីមួយនៃ 777X ដល់ឆ្នាំ២០២៦ គឺមួយឆ្នាំយឺតជាងការគ្រោងទុក។ មូលហេតុគឺបញ្ហាប្រឈមក្នុងដំណើរការអភិវឌ្ឍ មិនអាចហោះហើរសាកល្បង និងធ្វើឱ្យផលិតកម្មនៅទ្រឹង។ ក្រុមហ៊ុន Boeing នឹងចេញផ្សាយរបាយការណ៍ហិរញ្ញវត្ថុត្រីមាសទីបីរបស់ខ្លួននៅចុងខែនេះ។ ក្រុមហ៊ុនត្រូវបានគេរំពឹងថានឹងសម្រេចបានប្រាក់ចំណូលចំនួន ១៧,៨ពាន់លានដុល្លារ និងកត់ត្រាការខាតបង់ស្មើនឹងជិត ១០ដុល្លារក្នុងមួយហ៊ុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2490.txt

អវត្តមាននៃជំនួបរវាងប្រធានាធិបតីមីយ៉ាន់ម៉ា លោក ថេន សេន ជាមួយនឹងមេបក្សប្រឆាំងលោកស្រី អ៊ុងសាន ស៊ូជី ដែលទើបតែទទួលបានជ័យជម្នះភ្លូកទឹកភ្លូកដីនៃការបោះឆ្នោតកាលពីថ្ងៃទី០៨ ខែវិច្ឆិកា កន្លងទៅ ធ្វើឲ្យមានការរិះគន់ច្រើន ថាលោក ថេន សេន មិនមានបំណងផ្ទេរតំណែង។ យ៉ាងណាក៏ ដោយចម្ងល់នេះ ត្រូវបានអ្នកនាំពាក្យប្រធានាធិបតី ច្រានចោល និង អះអាងថា លោក ថេន សេន មានបំណងល្អក្នុងការ ធ្វើគំរូសម្រាប់លទ្ធិប្រធានាធិបតីវ័យក្មេងមីយ៉ាន់ម៉ាតាមរយៈការផ្ទេរតំណែង ដោយសន្តិវិធី។

កាលពីចុងក្រោយសប្តាហ៍កន្លងទៅ លោក Ye Htut អ្នកនាំពាក្យប្រធានាធិបតីមីយ៉ាន់ម៉ា បានចេញមុខ ការពារចំពោះមតិរិះគន់មួយចំនួននៃអវត្តមាននៃការពិភាក្សារវាងលោកថេន សេន និង លោកស្រី អ៊ុងសាន ស៊ូជី។ អ្នកនាំពាក្យរូបនេះ បានបញ្ជាក់យ៉ាងច្បាស់ថា លោកប្រធានាធិបតី ថេន សេន នឹងកំណត់កេរ្តិ៍ឈ្មោះដ៏ល្អមួយសម្រាប់លទ្ធិប្រជាធិបតេយ្យវ័យក្មេងមីយ៉ាន់ម៉ាដោយការផ្ទេរតំណែងដោយសន្តិវិធីហើយ នេះគឺជាជ័យជម្នះចុងក្រោយនៃរដ្ឋបាលគ្រប់គ្រងរបស់លោក។ លោក Ye Htut បានថ្លែងទៅកាន់សារព័ត៌មានមីយ៉ាន់ម៉ា The Irrawaddy ថា រដ្ឋាភិបាលមីយ៉ាន់មា់ កំពុងព្យាយាមកសាងកេរ្តិ៍ដំណែលលទ្ធិប្រជាធិបតេយ្យមួយដ៏ល្អដែលមិនធ្លាប់មានពីមុននៅក្នុងប្រវត្តិសាស្ត្រតាំងពីមីយ៉ាន់ម៉ាទទួលបានឯករាជ្យ។ ហើយជាក់ស្តែងនោះ រដ្ឋាភិបាល បានបង្កើតឲ្យមានការបោះឆ្នោតដោយរលូន និង ផ្ទេរអំណាចដោយសន្តិភាពសម្រាប់រដ្ឋាភិបាលថ្មី។ អ្នកនាំពាក្យរូបនេះ បានសង្កត់ទៀតថា រដ្ឋាភិបាល នឹងធ្វើកិច្ចការមួយសម្រាប់ការកែទម្រង់ចុងក្រោយ ហើយ វា នឹងក្លាយជា ជម្នះចុងក្រោយរបស់រដ្ឋាភិបាលលោកថេន សេន។ តាមពិតទៅ លោកប្រធានាធិបតី ថេន សេន បានរងការរិះគន់ខ្លាំង ក្រោយពីលោក បានយល់ព្រមតាមសំណើរបស់លោកស្រីស៊ូជី ក្នុងការចរចាពីការផ្ទេរអំណាចក្រោយពីការបោះឆ្នោត តែលោក មិនទាន់បញ្ជាក់ពីកាលបរិច្ឆេទច្បាស់លាស់ ខណៈបន្តរក្សាភាពស្ងៀមស្ងាត់។ អ្វីដែលប្រជាជនភ័យ ខ្លាច នោះលោក ថេន សេន នឹងពន្យាពេលផ្ទេរអំណាច និងការផ្ទេរអំណាចមិនអាចប្រព្រឹត្តទៅដោយរលូន។ យ៉ាងណាក៏ដោយ លោក Ye Htut បានច្រានចោលរាល់ការរិះគន់ទាំងអស់ ដោយលោក បញ្ជាក់មក វិញថា លោកប្រធានាធិបតី ថេន សេន បានបង្គាប់ឲ្យមន្ត្រីរដ្ឋាភិបាលត្រៀមក្នុងការប្តូរក្បាលម៉ាស៊ីន និង ផ្ទេរអំណាចដោយសន្តិវិធីផងដែរ។ លោក បានបន្ថែមទៀត សម្រាប់ជំនួបរវាងលោកថេន សេន និង លោកស្រីស៊ូជី នឹងធ្វើឡើងនៅពេលមួយសមស្របខាងមុខនេះ។ អ្វីគូរកត់សម្គាល់នោះ លោក Ye Htut បានព្យាយាមលើកឡើងពីសមិទ្ធផលដ៏ធំរបស់លោក ថេន សេន ដែលគ្រប់គ្នាប្រហែលជាមិនជឿ។ នោះគឺ លោក ថេន សេន គឺជាផ្តួចផ្តើមឲ្យមានការកែទម្រង់លទ្ធិប្រជាធិបតេយ្យមីយ៉ាន់ម៉ា និងកសាងសន្តិភាពតាំងពីឆ្នាំ២០១០មកម្ល៉េះ។ ចាប់ពីឆ្នាំ២០១០ មីយ៉ាន់ម៉ា បានផ្លាស់ប្តូរពីរបបយោធាទៅកាន់របបលទ្ធិប្រជាធិបតេយ្យ និង បានចុះកិច្ចព្រមព្រៀងសន្តិភាព ជាមួយក្រុមឧទ្ទាមប្រដាប់អាវុធជាច្រើនក្រោមការដឹកនាំដោយរដ្ឋាភិបាលពាក់កណ្តាលស៊ីវិល លោក ថេន សេន។ សូមបញ្ជាក់ផងដែរ គណបក្សសម្ព័ន្ធជាតិដើម្បីប្រជាធិបតេយ្យលោកស្រីអ៊ុងសាន ស៊ូជី បានទទួលអាសនៈក្នុសភាសរុបលើសពីសំឡេងដាច់ខាតដើម្បបង្កើតរដ្ឋាភិបាលថ្មីមួយបាន។ ការបង្កើតរដ្ឋាភិ បាលថ្មី ឬជ្រើសរើសប្រធានាធិបតីថ្មី នឹងត្រូវធ្វើឡើងនៅខែមិនាឆ្នាំ២០១៦ខាងមុខ។ បើលោក ថេន សេន ពិតជាផ្ទេរតំណែងទៅលោកស្រីស៊ូជី ដោយសន្តិវិធីមែន នោះលោក ថេន សេន នឹងក្លាយជានិមិត្តរូបនៃការកែទម្រង់លទ្ធិប្រជាធិបតេយ្យមីយ៉ាន់ម៉ា និងពិភពលោកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2491.txt

លោកអគ្គលេខាធិការអង្គការសហប្រជាតិ បានគីមូន អះអាងថា លោក ទទូលបានសញ្ញាវិជ្ជមានច្រើនពីក្រុងព្យុងយ៉ាងជុំវិញគម្រោង ទស្សនកិច្ចរបស់លោកនៅកូរ៉េខាងជើងនៅពេលខាងមុខនេះ។ បើសិនជាលោកអាចទៅទស្សនកិច្ចនៅកូរ៉េខាងជើងបាន បញ្ហាទណ្ឌកម្មប្រឆាំងកូរ៉េខាងជើងនិងបញ្ហានុយក្លេអ៊ែរនឹងក្លាយជាប្រធានបទសំខាន់នៃកិច្ចពិភាក្សាដែរ។

លោក សឿន វណ្ណដេត លម្អិតព័ត៌មាននេះ ប្រមុខអង្គការសហប្រជាជាតិលោក បាន គីមូន បានអះអាងជាថ្មីថា លោក បានទទួលសញ្ញាវិជ្ជមានច្រើនជុំវិញការពិភាក្សាជាមួយមន្ត្រីរដ្ឋាភិបាលក្រុងព្យុងយ៉ាង ពីគម្រោងទស្សនកិច្ចរបស់លោកនៅទីនោះ។ ការអះអាងបែបនេះធ្វើឡើងក្រោយពេលអគ្គលេខាធិការអង្គការសហប្រជាជាតិរូបនេះបន្តជជែកជាមួយរដ្ឋមន្ត្រីការបរទេសកូរ៉េខាងជើងលើបញ្ហាទស្សនកិច្ចនេះដែរ។ ប៉ុន្តែការកំណត់កាលបរិច្ឆេទនៃទស្សនកិច្ចនៅជាបញ្ហានៅឡើយ។ ប្រសិនបើគម្រោង ទស្សនកិច្ចរបស់លោកត្រូវកូរ៉េខាងជើងយល់ព្រម លោក បា គីមូន ដែលធ្លាប់បម្រើការងារជារដ្ឋមន្ត្រីការបរទេសកូរ៉េខាងត្បូងពីឆ្នាំ ២០០៤ ដល់ឆ្នាំ ២០០៦ នោះ គ្រោងនឹងលើកយកបញ្ហាជាច្រើនទៅជជែកជាមួយមេដឹកនាំក្រុងព្យុងយ៉ាង ។ បញ្ហាសំខាន់បំផុតនោះគឺ ទណ្ឌកម្មអង្គការសហប្រជាជាតិ បញ្ហានុយក្លេអ៊ែរ និងស្ថានភាពសិទ្ធិមនុស្សកូរ៉េខាងជើង។ កូរ៉េខាងជើងបន្តស្ថិតក្រោមបញ្ជីទណ្ឌកម្ម របស់លោកខាងលិចផង របស់អង្គការសហប្រជាជាតិផង ព្រោះការបង្កបញ្ហាសន្តិសុខដោយបន្តបាញ់សាកល្បងនុយក្លេអ៊ែររបស់ខ្លួនបន្តបន្ទាប់គ្នា។ ក្នុងពេលលោកបម្រើការងារជារដ្ឋមន្ត្រីការបរទេស លោក បាន គីមូន បានខិតខំប្រឹងប្រែងផងដែរ ដើម្បីជំរុញឲ្យមានកិច្ចចរចាលើកម្មវិធីនុយក្លេអ៊ែរកូរ៉េខាងជើងជាមួយមហាអំណាច រហូតដល់មានការសម្រេចបានកិច្ចព្រមព្រៀងមួយនាឆ្នាំ ២០០៥ ។ ប៉ុន្តែគូរឲ្យសោកស្តាយការបន្តចរចាកិច្ចព្រមព្រៀងនោះត្រូវជាប់គាំងនៅពេលក្រោយមក ហើយគេមិនឃើញមានកិច្ចចរចាអ្វីថ្មីទេ។ យ៉ាងណាក៏ដោយ ចុះគម្រោងទៅទស្សនកិច្ចនៅកូរ៉េខាងជើងរបស់លោក បាន គីមូន នៅស្ថិតក្នុងភាពមិនច្បាស់លាស់នៅឡើយ ថ្វីបើលោក បន្តជជែកជាមួយមន្ត្រីជាន់ខ្ពស់រដ្ឋាភិបាលក្រុងព្យុងយ៉ាងក៏ដោយ។ មិនមែនជាលើកទីមួយទេ ដែលកូរ៉េខាងជើងបដិសេធអនុញ្ញាតឲ្យមន្ត្រីស្ថាប័នអង្គការសហប្រជាជាតិចូលទឹកដីខ្លួន ដោយមិនពន្យល់ហេតុផល និងធ្វើតាមចិត្តនឹកឃើញ។ ប្រមុខអង្គការសហប្រជាជាតិរូបនេះធ្លាប់មានគម្រោងទៅទស្សនកិច្ចតំបន់ឧស្សាហកម្មដែលកូរ៉េខាងជើងនិងកូរ៉េខាងត្បូងបង្កើតរួមគ្នាម្តងដែរនៅដើមឆ្នាំនេះ ប៉ុន្តែលោក គីម ជុងអ៊ុន ស្រាប់តែលុបចោលការអនុញ្ញាតនេះដោយឥតព្រៀងទុកនៅនាទីចុងក្រោយ ហើយមិនពន្យល់ហេតុផលទៀត។ គូរបញ្ជាក់ថា កូរ៉េទាំងពីរនៅបន្តប្រឈមមុខគ្នាផ្នែកសព្វាវុធ តាំងពីសង្គ្រាមកូរ៉េបញ្ចប់ទៅនៅឆ្នាំ ១៩៥៣ ព្រោះមិនទាន់មានកិច្ចព្រមព្រៀងសន្តិភាពត្រូវបានគេបង្កើតឡើងឡើយ។ ហើយទ័ពប្រទេសទាំងពីរតែងប៉ះទង្គិចគ្នាដោយអាវុធ ជាញឹកញាប់ផងដែរ។ ការប៉ះទង្គិចគ្នាថ្មីបំផុតគឺនៅខែសីហា ដោយកូរ៉េខាងជើងបាញ់ផ្លោងកម្ទេចប្រដាប់បំពោងសំឡេងរបស់កូរ៉េខាងត្បូងដែលប្រើប្រាស់នៅតាមបន្ទាត់ព្រំដែន៕ លោក សឿន វណ្ណដេត លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2492.txt

ប្រធានាធិបតីសហរដ្ឋអាមេរិក លោក បារ៉ាក់ អូបាម៉ា បានសាទរចំពោះការប្រឹងប្រែងរបស់រដ្ឋភាគីទាំង ១១ប្រទេសនៃកិច្ចព្រមព្រៀងភាពជាដៃគូអន្តរប៉ាស៊ីហ្វិកក្នុងការចរចាលើបញ្ហាពាណិជ្ជកម្ម ទោះបីជា កិច្ចព្រមព្រៀងនេះមិនទាន់មានអនុភាពដើម្បីអនុវត្តក៏ដោយ។ ការអះអាងបែបនេះ ធ្វើឡើងក្នុងវត្តមាន របស់លោកអូបាម៉ា ក្នុងជំនួបជាលើកដំបូងជាមួយរដ្ឋសមាជិកនៃកិច្ចព្រមព្រៀងTPP បន្ទាប់ពីកិច្ចព្រម ព្រៀងនេះ ទទួលបានការចុះហត្ថលេខាកាលពីខែមុន។

យោងតាមសុន្ទរកថារបស់លោក អូបាម៉ា ក្នុងជំនួបក្រៅកិច្ចប្រជុំសហប្រតិបត្តិការសេដ្ឋកិច្ចអាស៊ីប៉ា ស៊ីហ្វិកក្នុងក្រុងម៉ានីល រដ្ឋាភិបាលក្រុងវ៉ាស៊ិនតោន បានសាទរចំពោះការឆ្ពោះទៅមុខនៃកិច្ចព្រមព្រៀង ភាពជាដៃគូអន្តរប៉ាស៊ីហ្វិក ដែលទើបតែទទួលបានការចុះហត្ថលេខាពីរដ្ឋទាំង១២កាលពីពេលថ្មី។ តែ លោក ក៏បានសម្តែងពីផលលំបាកនៃកិច្ចព្រមព្រៀងនេះផងដែរ ដ្បិត កិច្ចព្រមព្រៀងនេះ មិនទាន់ ទទួលបានការផ្តល់សច្ចាប័នពីរដ្ឋភាគីនៅឡើយ ពោលគឺ មិនទាន់មានអនុភាពដើម្បីអអនុវត្ត។ លោក អូបាម៉ា បាននិយាយថា៖ «វាមិនមែន ជារឿងងាយស្រួលនោះទេ ក្នុងការឈានមកដល់ការបង្កើតកិច្ចព្រមព្រៀងនេះ។ រាល់កិច្ចព្រមព្រៀងពាណិជ្ជកម្មដែលពាក់ព័ន្ធនឹងរឿងនយោបាយ ពិតជា ពិបាកនឹងសម្រេច។ ហើយពេលនេះ គ្រប់គ្នាដែលមានវត្តមានទីនេះ បានបន្តទៅមុខ និង បានព្រម ព្រៀងគ្នាក្នុងការសម្រេចមួយដ៏លំបាក ដែលវានឹងផ្តល់នូវការតបស្នងវិញក្នុងរយៈពេលដ៏វែង។ ខ្ញុំ សូមអបអរចំពោះការប្រឹងប្រែងដ៏ឆ្លាតវៃនេះ។» កិច្ចព្រមព្រៀងភាពជាដៃគូអន្តរប៉ាស៊ីហ្វិក ឬ ហៅថាTPP គឺជាកិច្ចព្រមព្រៀងពាណិជ្ជកម្មមួយដែល បង្កើតឡើងដោយរដ្ឋភាគីទាំង១២ដែលដឹកនាំដោយសហរដ្ឋអាមេរិក។ ភាគីទាំង១២រួមមាន អាមេរិក អូស្ត្រាលី ព្រុយណេ កាណាដា ស៊ីលី ជប៉ុន ម៉ាឡេស៊ី ម៉ិកស៊ិក នូវែលហ្សេឡង់ ប៉េរូ សិង្ហបុរី និង វៀតណាម។ កិច្ចព្រមព្រៀងនេះដែរ ផ្តោតសំខាន់ លើកិច្ចព្រមព្រៀងពាណិជ្ជកម្ម ការលុបបំបាត់របាំងពន្ធគយលើទំនិញរាប់ម៉ឺនមុខ ការកំណត់បទដ្ឋានពលកម្មនិងបរិស្ថាន និង ការការពារកម្មសិទ្ធិបញ្ញាផងដែរ។ កិច្ចព្រមព្រៀងនេះ មានទំហំសរុបប្រមាណ៤០ភាគរយនៃសេដ្ឋកិច្ចពិភពលោក។ សូមរម្លឹកផងដែរថា កាលពីថ្ងៃទី០៥ ខែតុលា កន្លងទៅ ភាគីទាំង១២ បានព្រមព្រៀងគ្នាចុះហត្ថលេខាជាលើកដំបូងក្នុងប្រវត្តិសាស្ត្រនៃកិច្ចព្រមព្រៀងពាណិជ្ជកម្ម បន្ទាប់ពីបានចរចាជាសម្ងាត់អស់រយៈ៥ឆ្នាំ។ យ៉ាងណាក៏ ដោយ កិច្ចព្រមព្រៀងនេះ មិនទាន់អាចអនុវត្តបាននោះទេ ព្រោះវាទាមទារឲ្យមានការផ្តល់សច្ចាប័ន ដែលជាសមត្ថកិច្ចរបស់ស្ថាប័នក្នុងស្រុក។ អ្វីគួរកត់សម្គាល់នោះ ក្នុងចំណោមរដ្ឋភាគីទាំង១២នៃកិច្ចព្រមព្រៀងTPP កាណាដា បានប្រកាសមុន ហើយថា នឹងមិនផ្តល់សច្ចាប័នទេ។ នោះ ក៏ព្រោះតែរដ្ឋាភិបាលថ្មីដែលដឹកនាំដោយបក្សសេរីនិយម របស់លោកនាយករដ្ឋមន្ត្រីវ័យក្មេង Justine Trudeau មិនមានគោលជំហដើម្បីចូលរួមជាមួយនឹង កិច្ចព្រមព្រៀងពាណិជ្ជកម្មនេះនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2493.txt

វត្តមានរបស់លោកប្រធានាធិបតី ស៊ី ជីនពីង ទៅកាន់ទីក្រុងហាណយកាលពីដើមខែវិច្ឆិកាកន្លងទៅ បានធ្វើឲ្យមានការព្រួយបារម្ភចំពោះជំហរបស់វៀតណាមដែលជារដ្ឋកុម្មុយនីសដូចចិនផងដែរនោះ ថាអាចនឹងងាក ទៅរកគ្នាខ្លាំង។ បញ្ហានេះ បានជំរុញឲ្យលោកនាយករដ្ឋមន្ត្រីវៀតណាម Nguyen Tan Dung ចេញការពារពីគោលនយោបាយការបរទេសរបស់លោកទៅកាន់ចិន ដោយលោកអះអាងថារដ្ឋទាំងពីរនឹងបន្តពង្រឹងកិច្ចសហការណ៍ល្អនឹងគ្នា តែមិនពាក់ពន្ធ័នឹងបញ្ហាអធិបតេយ្យឡើយ។

កាលពីថ្ងៃម្សិលមិញ លោកនាយករដ្ឋមន្ត្រីវៀតណាម Nguyen Tan Dung បានថ្លែងការណ៍នៅសភា វៀតណាមដោយលោក បានអះអាងថាហាណយ នឹងរឹតបណ្តឹងចំណងមិត្តភាព និង សហប្រតិបត្តិការ ជាមួយនឹងចិនតាមដែលអាចធ្វើទៅបាន។ ក៏ប៉ុន្តែប្រទេសអាស៊ីអាគ្នេយ៍ នឹងការពារអធិបតេយ្យរបស់ខ្លួននៅក្នុងសមុទ្រចិនខាងត្បូង។ នេះបើយោងតាមសារព័ត៌មាន VOA។ ក្នុងការផ្សាយបន្តផ្ទាល់ពីសភាវៀតណាម លោក Tan Dung បានសង្កត់ធ្ងន់ថា គោលនយោបាយ និង គោលជំហរបស់វៀតណាម គឺមិនមានការផ្លាស់ប្តូរអ្វីឡើយ។ លោក បន្ថែមទៀតថា វៀតណាម ព្យាយាមជំរុញនូវមិត្តភាពរួមគ្នា និង កិច្ចសហប្រតិបត្តិការជាមួយនឹងចិនលើគ្រប់វិស័យ។ ទោះបីជាលោកនាយករដ្ឋមន្ត្រីវៀតណាមរូបនេះ បានអះអាងពីកិច្ចសហការជាមួយចិនយ៉ាងជិតស្និទ ជាច្រើនក៏ដោយ លោក ក៏មិនបានបំភេ្លចពីជម្លោះដែនអធិបតេយ្យជាមួយនឹងចិនឡើយ។ ក្នុងនោះ លោក Tan Dung បានបញ្ជាក់ថា ទន្ទឹមនឹងការសហការគ្នាជាមួយចិន វៀតណាម បានប្តេជ្ញាការពារ ឯករាជ្យភាព បូរណភាពដែនដី ផលប្រយោជន៍ជាតិ និង តំបន់កោះដែលចង់សំដៅលើតំបន់ជម្លោះ សមុទ្រចិនខាងត្បូង។ ទាក់ទងនឹងការចេញមុខបកស្រាយរបស់ប្រមុខរដ្ឋាភិបាលវៀតណាម រូបនេះបានធ្វើឡើងក្រោយពី សមាជិកសភាវៀតណាមមួយរូប បានសាកសួរពីទំនាក់ទំនងជិតស្និទរវាងវៀតណាមនិង ចិន ដែលរាប់ បញ្ចូលទាំងការទទួលជំនួយ និង កម្ចីក្នុងរយៈពេលចុងក្រោយនេះ។ តាមពិតទៅ រដ្ឋាភិបាលវៀតណាម របស់លោក Tan Dung កំពុងប្រឈមនឹងភាពស្ទាក់ស្ទើរខ្លាំង ដ្បិត សេដ្ឋកិច្ចវៀតណាម ពឹងផ្អែក ទៅលើចិន ខណៈរដ្ឋទាំងពីរ ក៏មានជម្លោះដែនអធិបតេយ្យជាមួយចិនផងដែរ។ សូមរម្លឹកផងដែរថា វៀតណាម និងចិន បានប្រឈមមុខគ្នាខ្លាំងនៅក្នុងតំបន់ជម្លោះសមុទ្រចិនខាងត្បូងក្រោយពីមានការប៉ះទង្គិចរវាងទូកនេសាទវៀតណាម និងកងទ័ពល្បាតចិនកាលពីឆ្នាំ២០១៤កន្លង ទៅ។ រោងចក្រចិនជាច្រើននៅក្នុងប្រទេសវៀតណាម ត្រូវបានបំផ្លាញតាមរយៈកុបកម្មដែលបង្កឡើង ដោយសារប្រជាជនវៀតណាមក្រោយពីឧប្បទ្ទវហេតុនេះ។ បច្ចុប្បន្ន វៀតណាម កំពុងស្ទាក់ស្ទើរខ្លាំង ក្នុងការប្តឹងចិនទៅកាន់តុលាការអន្តរជាតិ ដ្បិតខ្លាចក្រែងប៉ះពាល់ដល់ផលប្រយោជន៍ជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2494.txt

ថ្វីដ្បិតការរាប់សន្លឹកឆ្នោតមីយ៉ាន់ម៉ានៅមិនទាន់បានបញ្ចប់នៅឡើយ លទ្ធផលបានបង្ហាញយ៉ាងច្បាស់ហើយថា បក្សប្រឆាំងលោកស្រីអង់សាន ស៊ូជី បានទទួលជ័យជម្នះទាំងការបង្កើតរដ្ឋាភិបាលថ្មីទៀតផង ។ ប្រធានបទបន្ទាប់ដែលគេកំពុងតែដាក់ភ្នែកមើលយ៉ាងយកចិត្តទុកដាក់នោះ គឺការផ្ទេរអំណាចរបស់រដ្ឋាភិបាលពាក់កណ្តាលយោធារបស់លោក ថេន សេន។

កាលពីថ្ងៃម្សិលមិញ ប្រធានាធិបតីជិតផុតអាណត្តិមីយ៉ាន់ម៉ាលោក ថេន សេន បានសន្យាថាលោក នឹងជជែកពីការផ្ទេរតំណែងដោយសន្តិវិធី និង ការផ្សះផ្សារជាតិជាមួយនឹងមេដឹកនាំបក្សប្រឆាំង លោកស្រី អ៊ុងសាន ស៊ូជីនៅពេលឆាប់ៗខាងមុខ។ សេចក្តីប្រកាសនេះ បានបង្ហាញពីគោលជំហយ៉ាងច្បាស់របស់ លោកថេន សេន ដ្បិតកន្លងមកមានតែអ្នកនាំពាក្យរបស់លោកនោះទេដែលហ៊ានចេញមុខអះអាងពីបញ្ហាផ្ទេរអំណាចនេះ។ ក្នុងសន្ទរកថាក្រុងរ៉ងហ្គូនលោក ថេន សេន បានសង្កត់ធ្ងន់ថារដ្ឋាភិបាលពាក់កណ្តាលស៊ីវិល បានកសាងនូវមូលដ្ឋានមួយសម្រាប់វប្បធម៌នយោបាយថ្មី។ លោក ចង់សំដៅថាទោះបីជាមានការផ្លាស់ប្តូរ នូវមេដឹកនាំថ្មី ក៏ដោយស្ថានការណ៍នៅតែអាចគ្រប់គ្រងបាន។ យោងតាមសារព័ត៌មាន Reuters លោកថេន សេន បានបញ្ជាក់យ៉ាងមុតម៉ាំថា ៖ តួនាទី នឹងត្រូវផ្ទេរ សម្រាប់រដ្ឋាភិបាលអាណត្តិបន្ទាប់ដោយប្រពន្ធ័ និងតាមពេលដែលត្រូវកំណត់។ រដ្ឋាភិបាលជិតផុត អាណត្តិអាណត្តិរូបនេះ ក៏បានធានាថា ការផ្ទេរតំណែង នឹងធ្វើឡើងដោយរលូន និងស្ថិរភាពបំផុត ដែលគ្មានអ្វីដែលត្រូវព្រួយបារម្ភបារម្ភនោះទេ។ សូមបញ្ជាក់ផងដែរថា មកទល់ពេលនេះ គណបក្សប្រឆាំងសម្ព័ន្ធជាតិដើម្បីប្រជាធិបតេយ្យ លោកស្រី អ៊ុងសាន ស៊ូជី បានទទួលសំឡេងលើសពីសំឡេងភាគច្រើនដាច់ខាតដើម្បីបង្កើតរដ្ឋាភិបាលថ្មី ពោល សំឡេងដើម្បីជ្រើសរើសប្រធានាធិបតីថ្មី។ យ៉ាងណាក៏ដោយ បញ្ហាធំសម្រាប់បក្សសម្ព័ន្ធជាតិដើម្បីប្រជាធិបតីនោះគឺ លោកស្រីស៊ូជី មិនអាចមានលទ្ធភាពឈរជាប្រធានាធិបតីបាន ហើយ មិនទាន់មាន បេក្ខភាពប្រធានាធិបតីណាផ្សេងទៀតចេញពីបក្សនេះ ត្រូវបានបង្ហាញនៅឡើយនោះទេ។ យ៉ាងណាក៏ដោយចុះ មុខមាត់ និងជោគវាសនារបស់មីយ៉ាន់ម៉ា ត្រូវបានបង្ហាញក្នុងជំហានដំបូងតាម រយៈការចូលរួមបោះឆ្នោតភ្លូកទឹកភ្លូកដីថ្ងៃទី០៨ វិច្ឆកា ដែលជាការបោះឆ្នោតប្រវត្តិសាស្ត្របែបលទ្ធិប្រជាធិបតេយ្យ រយៈពេល២៥ឆ្នាំ។ ហើយ អ្នកកំណត់ជោគវាសនា ចុងក្រោយតាមអ្វីដែលប្រជាជនមីយ៉ាន់ម៉ាចង់បាននោះ គឺស្ថិតក្រោមកណ្តាប់ដៃរបស់មេដឹកនាំនយោបាយ និងមេដឹកនាំយោធាកំពូល ពោលគឺបើនៅពេលនេះ ក្រុមយោធានៅតែចង់តោងតំណែង និងឥទ្ធិពលនៅក្នុងនយោបាយ នោះ ទាំងលទ្ធិប្រជាធិបតេយ្យ និង ទាំងការអភិវឌ្ឍន៍មីយ៉ាន់ម៉ា នឹងគ្មានពន្លឺនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2495.txt

បន្ទាប់ពីទស្សនកិច្ចកំពង់ផែហ្វីលីពីន លោក បារ៉ាក់ អូបាម៉ា ប្រកាសផ្តល់នាវាយោធាពីរគ្រឿងជូនដល់ទ័ពជើងទឹកហ្វីលីពីនផងដែរដើម្បីជួយឲ្យហ្វីលីពីនបង្កើនសមត្ថភាពការពារសន្តិសុខជាតិ។ ការផ្តល់នាវាពីរគ្រឿងនេះជាសាររបស់ក្រុងវ៉ាស៊ីនតោនប្រាប់ទៅមហាយក្សចិនថា អាមេរិកនឹងបន្តការពារហ្វីលីពីនក្នុងនាមជាសម្ព័ន្ធមិត្តនៅអាស៊ីអាគ្នេយ៍។

លោក មុំ ពិទូរ្យ លម្អិតព័ត៌មាននេះ ក្នុងដំណើទស្សនកិច្ចកំពង់ផែហ្វីលីពីន និងពិនិត្យមើលនាវាចម្បាំង BRP Gregorio del Pilar លោក បារ៉ាក់ អូបាម៉ា បានថ្លែងបញ្ជាក់ជាថ្មីពីគោលនយោបាយអាមេរិកក្នុងការការពារសម្ព័ន្ធមិត្តហ្វីលីពីន និងការបន្តកិច្ចសហប្រតិបត្តិការជាមួយហ្វីលីពីនដើម្បីរក្សាសន្តិសុខតំបន់ និងការពារសេរីភាពនាវាចរណ៍។ អ្វីដែលសំខាន់ ប្រមុខរដ្ឋអាមេរិកបានប្រកាសផ្តល់នាវាយោធាពីរគ្រឿងដល់កងទ័ពជើងទឹកហ្វីលីពីនផងដែរ។ យោងតាមសុន្ទរកថារបស់លោក អូបាម៉ា ចុះផ្សាយនៅក្រសួងការបរទេសអាមេរិក លោកប្រធានាធិបតីបានថ្លែង ទៅកាន់បណ្តាកងទ័ពដែលចាំទទួលស្វាគមន៍លោកនៅកំពង់ផែថា ៖« ការទស្សនកិច្ចរបស់ខ្ញុំនៅពេលនេះ ឆ្លុះបញ្ចាំងពីរកិច្ចខិតខំប្រឹងប្រែងរបស់យើងដើម្បីរក្សាសន្តិសុខដែនទឹកក្នុងតំបន់ និងសេរីភាពនាវាចរណ៍។ ថ្ងៃនេះខ្ញុំអាចប្រកាសថាយើងផ្ទេរនាវាចម្បាំងពីគ្រឿងបន្ថែមដល់ទ័ពជើងទឹកហ្វីលីពីន ដែលក្នុងនោះមាននាវាស្រាវជ្រាវដែលជួយហ្វីពីលីពីនកំណត់ដែនទឹករបស់ខ្លួន និងមួយគ្រឿងទៀតជានាវាល្បាតដែលអាចជួយបង្កើនសមត្ថភាពទ័ពជើងទឹកក្នុងការល្បាតនិងការពារដែនសមុទ្រ»។ លោក អូបាម៉ា បានលើកឡើងថា ហ្វីលីពីន និងអាមេរិកមានសន្ធិសញ្ញារួមគ្នាដែលបញ្ជាក់ពីកាតព្វកិច្ចរក្សាសន្តិសុខនិងការពារសម្ព័ន្ធមិត្ត។ ក្នុងនាមលោកជាប្រមុខរដ្ឋអាមេរិក លោកប្តេជ្ញាថានឹងរក្សាសន្តិសុខសម្រាប់ហ្វីលីពីន ដែលហ្វីលីពីអាចពឹងពាក់លើសហរដ្ឋអាមេរិកបាន ហើយចំណងមិត្តភាពរវាងអាមេរិកនិងហ្វីលីពីនជាសម្ព័ន្ធភាពដែលមិនអាចបំបែកបាន ។ ដោយឡែក នាវាថ្មីពីរគ្រឿងរបស់អាមេរិកនេះជាផ្នែកមួយនៃគម្រោងបង្កើនជំនួយសន្តិសុខសមុទ្រផ្តល់ទៅឲ្យសម្ព័ន្ធមិត្ត និងដៃគូក្នុងតំបន់។ គេរំពឹងថា នាវាយោធាអាមេរិកផ្តល់ឲ្យហ្វីពីលីពីននេះនឹងជួយដល់រដ្ឋាភិបាលហ្វីពីនក្នុងការទប់ទល់ការគំរាមកំហែងផ្នែកសន្តិសុខ និងរក្សាសន្តិភាពតំបន់។ កន្លងមក រដ្ឋាភិបាលអាមេរិកធ្លាប់ផ្តល់នាវាចម្បាំងមួយគ្រឿងដែលធ្លាប់បម្រើកងទ័ពជើងទឹកអាមេរិកទៅហ្វីលីពីនម្តងមកហើយ។ នាវានោះត្រូវបានគេប្តូរឈ្មោះមកជា BRP Gregorio del Pilar ហើយវាបានរួមចំណែកយ៉ាងសំខាន់ក្នុងការប្រឆាំងភេរវកម្ម និងល្បាតនៅសមុទ្រចិនខាងត្បូងកន្លងមកផងដែរ។ ទោះបីជាការផ្តល់ជំនួយយោធាដល់ហ្វីលីពីន និងប្រកាសការពារហ្វីលីពីនពេញៗមាត់របស់លោក បារ៉ាក់ អូបាម៉ា នេះជាសារមួយផ្ញើរទៅកាន់ របបដឹកនាំក្រុងប៉េកាំងដែលកំពុងមានជម្លោះជាមួយហ្វីលីពីនក្នុងសមុទ្រចិនខាងត្បូង។ អាមេរិកជារឿយៗតែងព្រមានក្រុងប៉េកាំង និងទាមទារឲ្យចិនបញ្ចប់សកម្មភាពវាតទីនៅតំបន់ជម្លោះ និងការសាងសង់កោះសិប្បនិមិ្មត ហើយកន្លងមកក្រុងវ៉ាស៊ីនតោនបានបញ្ជូននាវាពិឃាតរបស់ខ្លួនទៅក្បែរតំបន់ដែលចិនទាមទារថាជាកម្មសិទ្ធិរបស់ខ្លួនថែមទៀតផង៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2496.txt

លោកស្រី ហ៊ីឡារី គ្លីនតុន បានថ្លែងថារដ្ឋាភិបាលអាមេរិកគួរឈប់ផ្តោតលើគម្រោងទម្លាក់របបដឹកនាំលោក បាសា អាល់អាសាដ ហើយគួរត្រលប់មកផ្តោតលើការយុទ្ធសាស្ត្រកម្ចាត់ក្រុមភេរវជនរដ្ឋឥស្លាម។ ឯលោក បារ៉ាក់ អូបាម៉ា នៅតែអះអាងថា ដើម្បីឈ្នះភេរវជនទាល់តែមានដំណោះស្រាយនយោបាយស៊ីរី តែដើម្បីមានដំណោះស្រាយនយោបាយទាល់តែលោកអាសាដចេញពីតំណែង។

បេក្ខជនប្រធានាធិបតីបក្សប្រជាធិបតេយ្យលោកស្រី ហ៊ីឡារី គ្លីនតុន បានលើកឡើងក្នុងយុទ្ធនាការស្វែងរកការគាំទ្រមុនបោះឆ្នោតប្រធានាធិបតីថា រដ្ឋាភិបាលអាមេរិកគួរឈប់គិតគូបន្តគម្រោងផ្តួលរំលំរបបដឹកនាំលោក បាសា អាល់អាសាដ ហើយត្រលប់មកផ្តោតលើយុទ្ធសាស្ត្រកម្ចាត់ភេរវជនវិញ។ លោកស្រីអតីតប្រមុខការទូតអាមេរិករូបនេះ បានពន្យល់ថា សហរដ្ឋអាមេរិកមិនគួរចំណាយកម្លាំងគិតគូរលើរឿងទម្លាក់លោក អាសាដ ពីតំណែងឡើយ ព្រោះការប្រើប្រាស់កម្លាំងមិនអាចដោះស្រាយបញ្ហានៅស៊ីរីបានឡើយ។ ដែលវាមានន័យថា មានតែដំណោះស្រាយនយោបាយមួយប៉ុណ្ណោះទើបអាចនាំសង្គ្រាមស៊ីវិលដែលអូសបន្លាយរាប់ឆ្នាំនេះឲ្យដល់ទីបញ្ចប់បាន។ លោកស្រីបានបន្ថែមថា ជាជាងចំណាយពេលលើរឿងដែលមិនអាចទទួលជោគជ័យបាននោះ រដ្ឋាភិបាលអាមេរិកគួរដាក់ចិត្តដាក់កាយផ្តោតអារម្មណ៍លើយុទ្ធសាស្ត្រនិងវិធានការកម្ចាត់ក្រុមរដ្ឋឥស្លាមទៅវិញទើបប្រសើរជាង។ ចំណែកលោក បារ៉ាក់ អូបាម៉ា ដែលកំពុងស្ថិតនៅតំបន់អាស៊ីអាគ្នេយ៍ដើម្បីចូលរួមក្នុងកិច្ចប្រជុំថ្នាក់តំបន់ៗនោះបានអធិប្បាយថា ដំណោះស្រាយបញ្ហាស៊ីរី ជាចំណុចស្នូលដើម្បីឈានទៅបញ្ចប់ចលនាភេរវជនជ្រុលនិយម។ តែលោក អះអាងថា វាត្រូវការពេលវេលាយូរដើម្បីសម្រេចបានដំណោះស្រាយបញ្ចប់វិបត្តិស៊ីរីនេះ។ ប៉ុន្តែជាថ្មីម្តងទៀត ប្រធានាធិបតីអាមេរិកបានសង្កត់ធ្ងន់ថា ដំណោះស្រាយនេះមិនចេញរូបរាងឡើយដរាបណាលោក បាសា អាល់អាសាដ នៅបន្តក្នុងតំណែងនោះ។ បច្ចុប្បន្ននេះបណ្តាអ្នកការទូតពាក់ព័ន្ធកំពុងរៀបចំកិច្ចពិភាក្សារកដំណោះស្រាយបញ្ចប់ជម្លោះប្រដាប់អាវុធនៅស៊ីរីនៅទីក្រុងវ្យ៉ែនប្រទេសអូទ្រីស។ ហើយការជជែកគ្នាភាគច្រើនផ្តោតលើការបង្កើតបទឈប់បាញ់ដើម្បីត្រួសត្រាយផ្លូវសម្រាប់សម័យអន្តរកាលនិងការរៀបចំបោះឆ្នោតរើសមេដឹកនាំស៊ីរីជាដើម។ គេឃើញមានការអនុវត្តបទឈប់បាញរវាងទាហានរដ្ឋាភិបាលនិងក្រុមឧទ្ទាមដោយតំបន់ ប៉ុន្តែគេរំពឹងថាក្នុងពេលឆាប់ៗគេនឹងអាចមានលទ្ធភាពសម្រេចបានបទឈប់បាញ់ទូទាំងប្រទេសផង។ យ៉ាងណាក៏ដោយ រដ្ឋាភិបាលរុស្ស៊ី មិនជឿជាក់ថា ការបង្ខំឲ្យអាសាដចុះចេញពីតំណែង អាចជួយដោះស្រាយបញ្ហានៅស៊ីរីបានឡើយ។ ហើយសម្រាប់លោក វ្ល៉ាឌីមៀ ពូទីន ការជ្រៀតជ្រែករបស់លោកខាងលិចជាកំហុសឆ្គងធំ ហើយការកំណត់វាសនារបស់ប្រទេសស៊ីរីគួរទុកឲ្យប្រជាជនស៊ីរីកំណត់ខ្លួនឯងចុះ។ លោក ពូទីន អះអាងថា អ្វីដែលរុស្ស៊ីចង់បានបច្ចុប្បន្នគឺជួយពង្រឹងរដ្ឋាភិបាលស៊ីរី និងស្ថាប័នសន្តិសុខ ដើម្បីឈានទៅកម្ចាត់ភេរវជន។ ទោះអាមេរិកនៅរក្សាជំហរទុកអាសាដ ជាសត្រូវក៏ដោយ កន្លងមក ប្រធានាធិបតីបារាំងលោក ហ្វ្រង់ស្វ័រ ហូឡង់ បានអះអាងហើយថា បារាំងត្រឹមតែចាត់ទុកក្រុមភេរវជនរដ្ឋឥស្លាមជាសត្រូវប៉ុណ្ណោះ មិនមែនរដ្ឋាភិបាលលោក អាសាដឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2497.txt

តាំងពីម៉ោង៤កន្លះព្រឹកថ្ងៃពុធនេះ ប៉ូលិសនិងទាហានបារាំងបានបើកការវាយលុកនៅSaint Denis ភាគខាងជើងរដ្ឋធានីប៉ារីស។ ការវាយលុកបានបើកធ្វើនៅផ្ទះល្វែងមួយ ដែលភេរវជនបែលហ្ស៊ិក Abdelhamid Abaaoud ជាជនសង្ស័យក្នុងភេរវកម្មប៉ារីស កំពុងលាក់ខ្លួន។ ជនសង្ស័យ២នាក់បានស្លាប់ ក្នុងនោះមាន ស្ត្រីភេរវជនម្នាក់ដែលបានបំផ្ទុះគ្រាប់បែកអត្តឃាត នៅព្រឹកថ្ងៃពុធនេះ។ ជនសង្ស័យម្នាក់រឺ២នាក់ទៀតកំពុងស្ថិតក្នុងផ្ទះល្វែងនោះនៅឡើយ។

ប៉ូលិសបានបាញ់បណ្តេញជនសង្ស័យ៣នាក់ចេញពីផ្ទះល្វែង និងបានចាប់ខ្លួនជនទាំង៣នេះ។ ស្ត្រីនិងបុរស២នាក់ដែលស្ថិតនៅក្បែរផ្ទះល្វែងជនសង្ស័យទាំងនេះ ក៏ត្រូវប៉ូលិសចាប់ខ្លួនដែរ។ការវាយលុកព្រឹកនេះ ធ្វើអោយមានប៉ូលិស៥នាក់រងរបួសផងដែរ។ អាជ្ញាធរបានសុំអោយប្រជាជនស្ថិតក្នុងផ្ទះ ដើម្បីសុវត្ថិភាពសន្តិសុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2498.txt

ប្រធានាធិបតីបារាំង ហ្វ្រង់ស្វ័រ ហូឡង់ អញ្ជើញទៅទស្សនកិច្ចនៅអាមេរិកដើម្បីពិភាក្សាជាមួយសមភាគីលោក លោក បារ៉ាក់ អូបាម៉ា លើយុទ្ធសាស្ត្រកម្ចាត់ក្រុមភេរវជននៅថ្ងៃអង្គារនេះ។ ប្រជាជនបារាំង អាមេរិក និងសហគមន៍អន្តរជាតិកំពុងរង់ចាំមើលយុទ្ធសាស្ត្រកម្ចាត់ភេរវជនដែលជាលទ្ធផលនៃ កិច្ចពិភាក្សារវាងមេដឹកពិភពលោទាំងពីរ។

លោក មុំ ពិទូរ្យ លម្អិតព័ត៌មាននេះ ដូចការរំពឹងទុក ប្រធានាធិបតីបារាំងលោក ហ្វ្រង់ស្វ័រ ហូឡង់នឹងជួបជជែកពិភាក្សាជាមួយប្រធានាធិបតីអាមេរិក បារ៉ាក់ អូបាម៉ា នៅថ្ងៃអង្គារនេះដើម្បីស្វែងរកយុទ្ធសាស្ត្រដោះស្រាយបញ្ហាភេរវកម្ម។ វត្តមានរបស់ប្រធានាធិបតីបារាំងនៅអាមេរិកដើម្បីស្វែងរកការសហការពីរដ្ឋាភិបាលអាមេរិកជុំវិញការដោះស្រាយបញ្ហាសន្តិសុខនេះ កើតឡើងស្របពេលដែលសហរដ្ឋអាមេរិកប្រឈមការគំរាមកំហែងពីក្រុមភេវជននេះដែរ។ គេរំពឹងថា ការពង្រីកការចែករំលែកព័ត៌មានចារកម្មក្លាយជាប្រធានបទចម្បងនៃកិច្ចពិភាក្សានេះ ព្រោះកន្លងមកអាមេរិក និងអឺរ៉ុបមានកិច្ចសហប្រតិបតិ្តការនិងចែករំលែករបាយការណ៍ចារកម្មនេះដែរ តែនៅមានកម្រិត។ កាលពីប៉ុន្មានថ្ងៃមុនលោក អូបាម៉ា បានថ្លែងពីទីក្រុងកូឡា ឡាំពួ ថា ក្រុមភេរវជនរដ្ឋឥស្លាមនឹងត្រូវកម្ទេចចោលនៅពេលខាងមុខ ហើយលោកបានអរគុណដល់សម្ព័ន្ធមិត្តអាមេរិកដែលចូលរួមចំណែកក្នុងប្រតិបតិ្តការកម្ចាត់ក្រុមភេរវជននេះ។ យ៉ាងណាក៏ដោយ សហរដ្ឋអាមេរិកត្រូវការយុទ្ធសាស្ត្រថ្មីនិងច្បាស់លាស់ផងដែរ ដើម្បីដោះស្រាយបញ្ហាភេរវកម្ម ព្រោះមហាអំណាចនេះប្រឈមបញ្ហាច្រើនជាពិសេសការរិះគន់ពីអ្នកនយោបាយក្នុងស្រុកព្រោះតែលោក អូបាម៉ា មិនមានយុទ្ធសាស្ត្រអ្វីជាដុំកំភួនឡើយ ដើម្បីកម្ចាត់ក្រុមភេរវជន។ ហើយម្យ៉ាងវិញទៀត ការដឹកនាំក្រុមសម្ព័ន្ធអន្តរជាតិទម្លាក់គ្រាប់បែកនៅស៊ីរីជាង ១ឆ្នាំមកហើយនោះ ហាក់ដូចមិនសូវមានប្រសិទ្ធភាពសោះ។ បច្ចុប្បន្ននេះ ប្រជាជនបារាំង និងអាមេរិកផ្ទាល់កំពុងទន្ទឹងរង់ចាំមើល យុទ្ធសាស្ត្រថ្មីនិងច្បាស់លាស់ដែលមេដឹកនាំទាំងពីរជ្រើសរើស ក្រោយជំនួបដ៏កម្រនេះ ។ ទោះជាមានយុទ្ធសាស្ត្រថ្មីក៏ដោយ មេដឹកនាំទាំងពីរត្រឹមបង្កើនការវាយប្រហារលើទីតាំងក្រុមភេរវជន និងឈានទៅកាត់ផ្តាច់ចំណូលរបស់ក្រុមនេះប៉ុណ្ណោះ។ នេះក៏ព្រោះថា លោក អូបាម៉ា នឹងមិនប្រើប្រាស់ទ័ពថ្មើរជើង ដើម្បីបើកការអន្តរាគមន៍ទ្រង់ទ្រាយធំនៅស៊ីរីឡើយ។ ត្រលប់មកវិញ ក្រោយព្រឹត្តិការណ៍ថ្ងៃ១៣ ខែវិច្ឆិកាកន្លងមក ក្រៅពីបង្កើនប្រតិបត្តិការយោធានៅស៊ីរី បារាំងបន្តស្វះស្វែងរកការគាំទ្រនិងការសហការពីប្រទេសជាមិត្ត ជាពិសេសសហរដ្ឋអាមេរិកដែលកំពុងប្រឡូកក្នុងសង្គ្រាមប្រឆាំងភេរវជនស្រាប់ដើម្បីរួមគ្នាកម្ចាត់ក្រុមភេរវជន។ ប៉ុន្តែបារាំងក៏សម្លឹងឃើញឥទ្ធិពលនិងអំណាចរបស់រុស្ស៊ី ក្នុងការដោះស្រាយបញ្ហាភេរវកម្មនេះដែរ។ ក្រោយចាកចេញពីសហរដ្ឋអាមេរិក លោក ហូឡង់នឹងបន្តដំណើរទៅក្រុងម៉ូស្គូទៀត ដើម្បីស្កាត់ជួបលោក វ្ល៉ាឌីមៀ ពូទីន ។ ប៉ុន្តែការឈានទៅសហការឲ្យកាន់តែជិតស្និទ្ធជាមួយរុស្ស៊ីនិងបារាំង ត្រូវរាំងស្ទះដោយសារតែទណ្ឌកម្មរបស់បារាំងប្រឆាំងរុស្ស៊ីដែលឈ្លានពានអ៊ុយក្រែន និងគាំទ្រក្រុមឧទ្ទាមភាគខាងកើត។ កាលពីប៉ុន្មានថ្ងៃមុន ប្រទេសលោកខាងលិចរួមទាំងតំណាងរដ្ឋាភិបាលបារាំងផងនោះ បានឯកភាពគ្នាបន្ថែមពេល៦ខែទៀត លើទណ្ឌកម្មប្រឆាំងក្រុងម៉ូស្គូដែលមានស្រាប់នេះ ដើម្បីដាក់សម្ពាធឲ្យរុស្ស៊ីដកដៃឈប់គាំទ្រក្រុមឧទ្ទាម៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2499.txt

នាយករដ្ឋមន្ត្រីអង់គ្លេស លោក David Cameron បានបង្ហាញពីចេតនាចូលរួមជាមួយបារាំង និងបណ្ដាប្រទេសដទៃទៀតក្នុងការប្រយុទ្ធនឹងក្រុមរដ្ឋឥស្លាមនៅក្នុងប្រទេសស៊ីរី។ តែ លោកបានទុកការសម្រេចចិត្តនេះឲ្យសភាជាអ្នកចាត់ការ។ លោក David Cameron ថ្លែង ដូចនេះក្នុងជំនួបជាមួយប្រធានាធិបតីបារាំងលោក Francois Hollande នាទីក្រុង ប៉ារីស។

នៅក្នុងជំនួបជាមួយប្រធានាធិបតីបារាំងលោក ហ្វ្រង់ស្វ័រ ហូឡង់ (Francois Hollande) ម្សិលមិញនេះ នាយករដ្ឋមន្ត្រីអង់គ្លេសលោក ដេវីត ខេមេរ៉ូន (David Cameron) បានលើកឡើងពីគោលបំណងរបស់លោក ដែលចង់ជួយបារាំងក្នុងការកម្ទេចក្រុមរដ្ឋឥស្លាម។ លោក ខេមេរ៉ូននិយាយថា ៖«ខ្ញុំគាំទ្រចំពោះអ្វីដែលលោក ហូឡង់ កំពុងធ្វើ ហើយខ្ញុំក៏មានបំណងចង់ឲ្យអង់គ្លេសចូលរួមក្នុងយុទ្ធនាការនេះដែរ»។ ក្នុងសន្និសីទ សារព័ត៌មានរួមគ្នាមួយ លោក ខេមេរ៉ូន បានបញ្ជាក់ទៀតថា សភាអង់គ្លេសនឹងពិភាក្សាលើផែនការរបស់លោកដែលសំដៅដល់ការប្រយុទ្ធប្រឆាំងក្រុមរដ្ឋឥស្លាម។ បន្ទាប់មកនឹងមានការបោះឆ្នោតមួយនៅមុនពេលបុណ្យគ្រិស្តស្មាស ខាងមុខ ហើយការសម្រចចិត្តយ៉ាងណាគឺអាស្រ័យលើសមាជិកសភាទាំងអស់។ ជុំវិញបញ្ហានេះដែរ នាយករដ្ឋមន្ត្រីអង់គ្លេសបានបន្ថែមទៀតថា អង់គ្លេសនឹងផ្លាស់ប្ដូរព័ត៌មានចារកម្មជាមួយបារាំងក៏ដូចជាប្រទេសអឺរ៉ុបដទៃទៀត។ ហើយអង់គ្លេសនឹងអនុញ្ញាតឲ្យបារាំងប្រើប្រាស់មូលដ្ឋានទ័ពអាកាសរបស់ខ្លួនគឺ មូលដ្ឋាន Akrotiri ដែលមានទីតាំងនៅកោះស៊ីប សម្រាប់យុទ្ធនាការកម្ទេចក្រុមរដ្ឋឥស្លាមផងដែរ។ គួររម្លឹកដែរថា ក្រោយមានការវាយប្រហារភេរវកម្មនៅទីក្រុងប៉ារីសដែលបានសម្លាប់មនុស្ស១២៩នាក់នោះមក ប្រធានាធិបតីបារាំងលោក ហ្វ្រង់ស្វ័រ ហូឡង់ បានប្រកាសប្រមូលប្រទេសទាំងអស់ដើម្បីកម្ទេចក្រុមរដ្ឋឥស្លាម។ បន្ទាប់មក បារាំងក៏បានបើកការវាយប្រហារយ៉ាងខ្លាំងក្លានៅលើមូលដ្ឋានក្រុមរដ្ឋឥស្លាមនៅក្នុងប្រទេសស៊ីរី ហើយរុស្សីក៏បានចូលរួមក្នុងប្រតិបត្តិការនេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_250.txt

វៀតណាម និងបារាំង បានដំឡើងកម្រិតទំនាក់ទំនងទៅជាភាពជាដៃគូយុទ្ធសាស្ត្រលើគ្រប់ជ្រុងជ្រោយ។ មេដឹកនាំប្រទេសទាំងពីរ បានចុះហត្ថលេខាលើវិស័យសំខាន់មួយចំនួនដូចជា ការងារជាតិ អប់រំ សុខាភិបាល សេដ្ឋកិច្ច ពាណិជ្ជកម្ម។

ប្រធានាធិបតីវៀតណាមលោក តូ ឡិម បានជួបពិភាក្សាជាមួយប្រធានាធិបតីបារាំង លោក អេម៉ានុយអែល ម៉ាក្រុង នៅថ្ងៃទី៧ ខែតុលា នៅវិមាន Elysee ទីក្រុងប៉ារីស។ មេដឹកនាំទាំងពីរ បានប្រកាសថា ពួកគេធ្វើឱ្យប្រសើរឡើងនូវទំនាក់ទំនងប្រទេសទាំងពីរទៅភាពជាដៃគូយុទ្ធសាស្ត្រគ្រប់ជ្រុងជ្រោយ។ បារាំងបានក្លាយជាប្រទេសដំបូងគេនៅក្នុងសហភាពអឺរ៉ុប (EU) ដែលមានទំនាក់ទំនងដៃគូយុទ្ធសាស្ត្រគ្រប់ជ្រុងជ្រោយជាមួយវៀតណាម។ ភាគីទាំងពីរបានចេញសេចក្តីថ្លែងការណ៍រួមស្តីពីការធ្វើឱ្យប្រសើរឡើងនូវទំនាក់ទំនង ដោយលើកឡើងពីកិច្ចសហប្រតិបត្តិការនយោបាយស៊ីជម្រៅក្នុងការប្រឈមមុខនឹងបញ្ហាអន្តរជាតិ ការពង្រឹងកិច្ចសហប្រតិបត្តិការលើវិស័យការពារជាតិ និងសន្តិសុខ និងការពង្រឹងភាពជាដៃគូសេដ្ឋកិច្ចសម្រាប់ការអភិវឌ្ឍ ការផ្លាស់ប្តូរពាណិជ្ជកម្ម ការច្នៃប្រឌិត ពង្រឹងកិច្ចសហប្រតិបត្តិការសម្រាប់ការអភិវឌ្ឍប្រកបដោយចីរភាព ជាពិសេសបន្តជំរុញការផ្លាស់ប្តូររវាងប្រជាជន និងប្រជាជន។ ប្រទេសទាំងពីរបានវាយតម្លៃកិច្ចសហប្រតិបត្តិការលើវិស័យសន្តិសុខ និងការពារជាតិជាសសរស្តម្ភសំខាន់មួយដោយបានចុះហត្ថលេខា រៀបចំកិច្ចសន្ទនាយុទ្ធសាស្ត្រសន្តិសុខ និងការពារជាតិឆាប់ៗ ព្រមទាំងសម្របសម្រួលកិច្ចសហប្រតិបត្តិការ និងគាំទ្រដល់ការបណ្តុះបណ្តាលមន្ត្រី ចែករំលែកបទពិសោធន៍ក្នុងការទប់ស្កាត់ និងប្រឆាំងឧក្រិដ្ឋកម្ម។ បន្ថែមពីនេះ ប្រទេសទាំងពីរ បន្តគាំទ្រគ្នាទៅវិញទៅមកនៅវេទិកាសន្តិសុខក្នុងតំបន់ និងពិភពលោក។ វៀតណាមនឹងបង្កើតលក្ខខណ្ឌអំណោយផលសម្រាប់កប៉ាល់យោធាបារាំងចូលចតនៅកំពង់ផែវៀតណាម ស្របតាមច្បាប់វៀតណាម សំដៅអភិវឌ្ឍកិច្ចសហប្រតិបត្តិការ និងផ្លាស់ប្តូរជំនាញរវាងកងទ័ពជើងទឹកនៃប្រទេសទាំងពីរ និងកងកម្លាំងឆ្មាំសមុទ្រ។ ទាក់ទិននឹងសេដ្ឋកិច្ច និងពាណិជ្ជកម្ម ភាគីទាំងពីរបានឯកភាពបន្តជំរុញការផ្តល់កម្ចីអនុគ្រោះ និងជំនួយអភិវឌ្ឍន៍ផ្លូវការ (ODA) ដល់វៀតណាម ជំរុញភ្នាក់ងារធុរកិច្ចនៃប្រទេសទាំងពីរបន្តអនុវត្តយ៉ាងពេញលេញ និងប្រកបដោយប្រសិទ្ធភាពនូវកិច្ចព្រមព្រៀងពាណិជ្ជកម្មសេរីវៀតណាមជាមួយសហភាពអឺរ៉ុប (EVFTA)។ វៀតណាមរំពឹងថា ភាគីបារាំងនឹងផ្តល់សច្ចាប័នលើកិច្ចព្រមព្រៀងការពារការវិនិយោគវៀតណាម-សហភាពអឺរ៉ុប (EVIPA) ក្នុងពេលឆាប់ៗនេះ។ វៀតណាមមានបំណងជំរុញកិច្ចសហប្រតិបត្តិការជាមួយបារាំង និងក្រុមហ៊ុនក្នុងវិស័យហេដ្ឋារចនាសម្ព័ន្ធ ការដឹកជញ្ជូនទីក្រុង និងផ្លូវដែក ថាមពលកកើតឡើងវិញ ការបំប្លែងថាមពល អ៊ីដ្រូសែនមិនមែនកាបូន សេដ្ឋកិច្ចឌីជីថល សេដ្ឋកិច្ចចក្រា ហេដ្ឋារចនាសម្ព័ន្ធដឹកជញ្ជូន និងកំពង់ផែសមុទ្រ អាកាសចរណ៍ស៊ីវិល និងខ្សែកាបក្រោមសមុទ្រ។ លោកប្រធានាធិបតីបារាំង ម៉ាក្រុង បញ្ជាក់ថា លោកនឹងស្នើឱ្យសភាអនុម័តកិច្ចព្រមព្រៀង EVIPA ក្នុងពេលឆាប់ៗនេះ។ នេះបើតាមសារព័ត៌មាន VnExpress ។ លើវិស័យសុខាភិបាល និងអប់រំ ភាគីទាំងពីរបានឯកភាពជំរុញការបណ្ដុះបណ្ដាលធនធានមនុស្សប្រកបដោយគុណភាពខ្ពស់ បន្តបង្កើតលក្ខខណ្ឌសម្រាប់និស្សិតវៀតណាមទៅសិក្សានៅបារាំង និងលើកទឹកចិត្តប្រជាជននៃប្រទេសទាំងពីរចូលរួមព្រឹត្តិការណ៍វប្បធម៌សំខាន់ៗ នៃប្រទេសនីមួយៗ។ ភាគីទាំងពីរនឹងពង្រីកកិច្ចសហប្រតិបត្តិការលើវិស័យកសិកម្មអេកូឡូស៊ី កិច្ចសហប្រតិបត្តិការត្រីភាគីរវាងវៀតណាម បារាំង និងបណ្តាប្រទេសភាគខាងត្បូង ដើម្បីធានាសន្តិសុខស្បៀងសកល។ លោកប្រធានាធិបតី ម៉ាក្រុង បានវាយតំលៃខ្ពស់ចំពោះតួនាទីរបស់សហគមន៍វៀតណាមនៅបារាំង ដោយចាត់ទុកថាជាស្ពានដ៏សំខាន់មួយរវាងប្រទេសទាំងពីរ ដោយអះអាងថានឹងបន្តបង្កើតលក្ខខណ្ឌអំណោយផលសម្រាប់សហគមន៍វៀតណាមក្នុងការរស់នៅ និងធ្វើការនៅប្រទេសបារាំង។ អំពីកិច្ចសហប្រតិបត្តិការពហុភាគី ភាគីទាំងពីរបានវាយតម្លៃលើតួនាទីកណ្តាលរបស់អាស៊ានក្នុងតំបន់ ដោយប្តេជ្ញាជំរុញទំនាក់ទំនងរវាងបារាំង និងអាស៊ាន ក៏ដូចជាទំនាក់ទំនងរវាង EU និងអាស៊ាន ព្រមទាំងបន្តគាំទ្រគ្នាទៅវិញទៅមកនៅវេទិកាពហុភាគី និងអង្គការអន្តរជាតិដូចជា ASEM, ASEAN-EU ក្របខ័ណ្ឌកិច្ចសហប្រតិបត្តិការ, ភាសាបារាំង, អង្គការសហប្រជាជាតិ។ ទាក់ទិននឹងបញ្ហាអន្តរជាតិ ភាគីទាំងពីរបានសង្កត់ធ្ងន់លើសារៈសំខាន់នៃការសម្រេចបានសន្តិភាពពេញលេញ យុត្តិធម៌ និងនិរន្តរភាពនៅអ៊ុយក្រែន ស្របតាមច្បាប់អន្តរជាតិ និងឈរលើគោលការណ៍ជាមូលដ្ឋាននៃធម្មនុញ្ញអង្គការសហប្រជាជាតិ។ មេដឹកនាំប្រទេសទាំងពីរបានសម្តែងការព្រួយបារម្ភយ៉ាងខ្លាំងចំពោះការកើនឡើងនៃស្ថានការណ៍នៅមជ្ឈិមបូព៌ា ដោយអំពាវនាវឱ្យភាគីពាក់ព័ន្ធទាំងអស់បន្ថយភាពតានតឹង និងអនុវត្តការអត់ធ្មត់ជាអតិបរមា។ ថ្កោលទោសរាល់ការវាយប្រហារប្រឆាំងនឹងជនស៊ីវិល និងហេដ្ឋារចនាសម្ព័ន្ធស៊ីវិល និងអំពាវនាវឱ្យមានបទឈប់បាញ់នៅតំបន់កាហ្សា និងលីបង់។ អំពីបញ្ហាសមុទ្រចិនខាងត្បូង ភាគីទាំងពីរបានអះអាងសារជាថ្មីអំពីសារៈសំខាន់នៃការធានាសន្តិភាព ស្ថិរភាព សន្តិសុខ សុវត្ថិភាព និងសេរីភាពនាវាចរណ៍ និងអាកាសចរណ៍ ព្រមទាំងការដោះស្រាយវិវាទដោយសន្តិវិធីស្របតាមច្បាប់អន្តរជាតិ ជាពិសេសអនុសញ្ញាអង្គការសហប្រជាជាតិឆ្នាំ ១៩៨២ ច្បាប់សមុទ្រ (UNCLOS 1982)។ វៀតណាម និងបារាំងបានបង្កើតទំនាក់ទំនងការទូតនៅថ្ងៃទី១២ ខែមេសា ឆ្នាំ១៩៧៣ និងបានធ្វើឱ្យប្រសើរឡើងទៅជាភាពជាដៃគូយុទ្ធសាស្ត្រក្នុងឆ្នាំ២០១៣ ។ បារាំងជាដៃគូពាណិជ្ជកម្មអឺរ៉ុបធំទី៥របស់វៀតណាម ដោយទំហំពាណិជ្ជកម្មក្នុងឆ្នាំ២០២៣ កើនដល់៤,៨ពាន់លានដុល្លារ ។ ក្នុងរយៈពេល ៨ខែឆ្នាំនេះ ចំណូលបានឈានដល់ជាង៣,៤ពាន់លានដុល្លារ កើនឡើង ៦,៩ភាគរយធៀបនឹងរយៈពេលដូចគ្នាក្នុងឆ្នាំ២០២៣។ បារាំងជាប្រទេសផ្តល់ជំនួយ ODA ទ្វេភាគីអឺរ៉ុបនាំមុខគេដល់វៀតណាម ហើយវៀតណាមជាប់ចំណាត់ថ្នាក់លេខ២ក្នុងចំណោមប្រទេសដែលទទួលបាន ODA របស់បារាំងនៅអាស៊ី។ នៅបារាំងមានជនជាតិវៀតណាមប្រហែល ៣០ម៉ឺននាក់ ដែលជាសហគមន៍វៀតណាមធំជាងគេនៅអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2500.txt

គណបក្សប្រឆាំងរបស់អាហ្សង់ទីនបានទទួលជ័យជម្នះក្នុងការបោះឆ្នោតជ្រើសរើសប្រធានាធិបតី ជុំទី២ កាលពីថ្ងៃអាទិត្យម្សិលមិញ។ បេក្ខជនប្រធានាធិបតីមកពីគណបក្សនេះគឺ លោក Mauricio Macri ដែលទទួលសំឡេងនាំមុខគេ នឹងឡើងកាន់អំណាចជំនួសប្រធានាធិបតីចប់អាណត្តិលោកស្រី Christina Kirchner ។ នេះបើយោងតាម Al Jazeera ។

បេក្ខជនអភិរក្សមកពីគណបក្សប្រឆាំងលោក Mauricio Macri បានឈ្នះលើបេក្ខជនមកពីគណបក្សកាន់អំណាច លោក Daniel Scioli ក្នុងជុំទី២ នៃការបោះឆ្នោតជ្រើសរើសប្រធានាធិបតីថ្មី។ ជ័យជម្នះនេះបាននាំមកដល់ទីបញ្ចប់នៃការដឹកនាំប្រទេសរយៈពេល១២ឆ្នាំរបស់ក្រុមឆ្វេងនិយមក្រោមអាណត្តិប្រធានាធិបតីចាស់លោកស្រី Christina Kirchner និងប្ដីរបស់លោកស្រីគឺលោក Nestor Kirchner ។ យោងតាមគណៈកម្មាការរៀបចំការបោះឆ្នោតរបស់អាហ្សង់ទីន ក្នុងការបោះឆ្នោតជុំទី២នេះ លោក Mauricio Macri ទទួលបានសំឡេងចំនួន៥៣ភាគរយ ឯលោក Daniel Scioli ទទួលបានការគាំទ្រចំនួន៤៧ភាគរយ។ សូមបញ្ជាក់ថា កាលពីការបោះឆ្នោតជុំទី១ នៅខែតុលា Daniel Scioli គឺជាអ្នកនាំមុខ ហើយលោក Mauricio Macri ស្ថិតនៅលំដាប់ទី២។ បន្ទាប់ពីការចេញលទ្ធផលនៅថ្ងៃអាទិត្យ លោក Daniel Scioli បានប្រកាសទទួលស្គាល់បរាជ័យ។ ថ្លែងទៅកាន់អ្នកគាំទ្រ លោក Daniel Scioli និយាយថា ប្រធានាធិបតីថ្មីបានជ្រើសរើសរួចហើយគឺ លោក Mauricio Macri។ លោក Daniel Scioliគឺជាអភិបាលខេត្តក្នុងប្រទេសអាហ្សង់ទីននិងជាមនុស្សមានឥទ្ធិពលមួយរូប ហើយរូបលោកត្រូវបានជ្រើសរើសដោយប្រធានាធិបតីចប់អាណត្តិលោកស្រី Cristina Kirchnerជាអ្នកស្នងតំណែងលោកស្រីបន្ទាប់កាន់អំណាចជិត១០ឆ្នាំ។ ឯលោក Macriវិញ ក៏ជាអភិបាលក្រុងម្នាក់ផងដែរ។ គួររម្លឹកថា អាហ្សង់ទីន ជាប្រទេសមានសេដ្ឋកិច្ចធំលំដាប់ទី៣ក្នុងតំបន់ បន្ទាប់ពីប្រេស៊ីលនិងមិុចស៊ីកូ។ ប៉ុន្តែ ប្រទេសនេះបានប្រឈមមុខនឹងបញ្ហាសេដ្ឋកិច្ចជាច្រើនសម្រាប់ប្រធានាធិបតីថ្មីដោះស្រាយ ដូចជាអតិផរណា ការកើនឡើងតម្លៃរូបិយវត្ថុក្នុងស្រុក ជាពិសេសបំណុលដែលតាមយាយីយ៉ាងខ្លាំង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2501.txt

ប្រធានគណបក្សសង្គ្រោះជាតិ លោក សម រង្ស៊ី បានរិះគន់គណបក្សប្រជាជនកម្ពុជាចំៗថា ជាបក្សដែលធ្វើរដ្ឋប្រហាររដ្ឋធម្មនុញ្ញ។ លោករិះគន់បែបនេះ ដោយសារលោកអះអាងថា គណបក្សប្រជាជនកម្ពុជា បានធ្វើអំពើសហាវយង់ឃ្នង់មកលើគណបក្សសង្គ្រោះជាតិ។

នៅប៉ុន្មាននាទីមុននេះ លោក សម រង្ស៊ី បានចោទគណបក្សប្រជាជនកម្ពុជាថា ធ្វើរដ្ឋប្រហាររដ្ឋធម្មនុញ្ញ។ លោកនិយាយដូច្នេះដោយសំអាងទៅលើព្រឹត្តិការណ៍ចាប់ខ្លួន លោក ហុង សុខហូរ ដាក់ពន្ធនាគារ អំពើហិង្សាលើអ្នកតំណាងរាស្ត្រគណបក្សប្រឆាំងពីររូប ការដកលោក កឹម សុខា ចេញពីតំណែងអនុប្រធានទី១ នៃរដ្ឋសភា និងការដករូបលោកចេញពីសមាជិកភាពរដ្ឋសភា។ «ទង្វើទាំងអស់នេះ ឈានទៅដល់ការបញ្ចប់តួនាទីរបស់គណបក្សប្រឆាំងតែមួយគត់ ដែលមានអសនៈក្នុងរដ្ឋសភា ហើយបង្ហាញថាប្រទេសកម្ពុជា បានវិលត្រឡប់ទៅរកប្រព័ន្ធបក្សតែមួយ ដូចមុនថ្ងៃចុះហត្ថលេខាលើកិច្ចព្រមព្រៀងសន្តិភាពទីក្រុងប៉ារីស ឆ្នាំ ១៩៩១។ ទង្វើទាំងអស់នេះ ពីសំណាក់គណបក្សប្រជាជនកម្ពុជា គឺជារដ្ឋប្រហាររដ្ឋធម្មនុញ្ញ ដែលនាំមកនូវផលប៉ះពាល់ផ្លូវច្បាប់ និងផ្លូវនយោបាយ ដូចរដ្ឋប្រហារយោធា ដែលពួកគេបានធ្វើនៅថ្ងៃ ៥-៦ កក្កដា ឆ្នាំ ១៩៩៧ អ៊ីចឹងដែរ»។ នេះជាការបញ្ជាក់របស់លោក សម រង្ស៊ី។ តាមរយៈទំព័រហ្វេសប៊ុករបស់ខ្លួន លោក សម រង្ស៊ី បានបញ្ជាក់យ៉ាងនេះទៀតថា៖«ផលប៉ះពាល់ចម្បង គឺបំផ្លាញដំណើរការប្រជាធិបតេយ្យ ដែលមានធានាក្នុងកិច្ចព្រមព្រៀងសន្តិភាពទីក្រុងប៉ារីស ចុះហត្ថលេខាដោយ ១៨ ប្រទេសជាមិត្ត ដោយមានការគាំទ្រពីអង្គការសហប្រជាជាតិ ផងដែរ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2502.txt

សារព័ត៌មានបារាំង Le Monde បានផ្សាយឲ្យដឹងថា ចំនួនអ្នកស្លាប់បានកើនដល់១៤០នាក់ហើយនៅក្នុងការវាយប្រហារភេរវកម្មនៅប៉ារីស។

អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2503.txt

រដ្ឋាភិបាលក្រុងវ៉ាស៊ិនតោន បានអះអាងខ្លួនថាបានបញ្ជូនយន្តហោះទម្លាក់គ្រាប់ពីរគ្រឿងក្នុងការហោះហើរនៅក្នុងតំបន់ជម្លោះសមុទ្រចិនខាងត្បូងដោយសុវត្ថិភាព។ នេះ គឺជាប្រតិបត្តិការទី២ហើយ ដែលអាមេរិក បានបញ្ជូនកងទ័ពរបស់ខ្លួនមកកាន់សមុទ្រចិនខាងត្បូង ទោះបីជាចិន បានព្រមានថា នឹងមានសង្គ្រាមនឹងគ្នាក៏ដោយ។

លោក មុំ ពិទូរ្យ លម្អិតព័ត៌មាននេះ មន្ទីរបញ្ចកោណអាមេរិក បានបញ្ជាក់ថា យន្តហោះទម្លាក់គ្រាប់ប្រភេទ B52ពីរគ្រឿងរបស់អាមេរិក បានហោះហើរដោយសុវត្ថិភាពនៅក្បែរកោះសិប្បនិម្មិតរបស់ចិនដែលសាងសង់នៅក្នុងតំបន់ជម្លោះសមុទ្រចិនខាងត្បូងកាលពីថ្ងៃទី០៨-០៩ ខែវិច្ឆិកាកន្លងទៅ។ ប្រតិបត្តិការនេះ ក៏ត្រូវបានភ្ជាប់ទំនាក់ទំនងជាមួយនឹងមន្ត្រីគ្រប់គ្រងចិននៅក្នុងតំបន់នោះផងដែរ ដោយមិនមានការគំរាមកំហែងណាមួយត្រូវបានធ្វើឡើងនោះឡើយ។ សូមរម្លឹកបន្តិចថា កាលពីចុងខែតុលាកន្លងទៅ រដ្ឋាភិបាលអាមេរិក ក៏បានបញ្ជូននាវាចម្បាំងមកកាន់ តំបន់ជម្លោះសមុទ្រចិនខាងត្បូងដោយជោគជ័យផងដែរ ។ ប្រតិបត្តិការនោះ បានធ្វើឲ្យរដ្ឋអាស៊ានមួយ ចំនួនបានសម្តែងការសាទរ ខណៈចិន មានការភ្ញាក់ផ្អើល និង ព្រមានការប៉ះទង្គិចគ្នា។ តែ ប្រតិបត្តិការពេលនោះ គឺអាមេរិក បានបញ្ជាក់ថាធ្វើឡើងដើម្បីអនុវត្តសិទ្ធិសេរីភាពតាមដែនសមុទ្រប៉ុណ្ណោះ។ បើតាមការអះអាងរបស់អ្នកនាំពាក្យមន្ទីរបញ្ចកោណលោកមេបញ្ជាការ Bill Urban ប្រតិបត្តិការចុង ក្រោយនេះ ពោលគឺការហោះហើរនៃយន្តហោះទម្លាក់គ្រាប់ បានធ្វើឡើងនៅពាក់កណ្តាលអាធ្រាត្រ ថ្ងៃទី០៨-០៩ វិច្ឆិកានៅក្បែរតំបន់កោះស្ព្រាតលីដែលស្ថិតនៅមិនឆ្ងាយពីកោះសិប្បនិម្មិតរបស់ចិន។ ហើយ ប្រតិបត្តិការលើកនេះ គឺជាការអនុវត្តសិទ្ធិសេរីភាពនៃការហោះហើរ។ មានន័យថា នៅពេលនេះអាមេរិក បានសម្រេចប្រតិបត្តិការពីរផ្សេងគ្នារបស់ខ្លួនទាំងដែនអាកាស និង ដែនសមុទ្រ ក្រោមស្លាកនៃការអនុវត្តច្បាប់អន្តរជាតិ នៅលើតំបន់សមុទ្រចិនខាងត្បូង។ អ្វីដែលគួរឲ្យកត់សម្គាល់នោះ ប្រតិបត្តិការទាំងពីរលើកនេះ ធ្វើឡើងស្របពេលដែលលោកប្រធានាធិបតី អាមេរិក បារ៉ាក់ អូប៉ាម៉ា ត្រៀមនឹងចូលរួមកិច្ចប្រជុំកំពូលAPEC នៅហ្វីលីពីន និង កិច្ចប្រជុំជាមួយនឹងអាស៊ាននៅម៉ាឡេស៊ីផងដែរ។ ក៏ប៉ុន្តែ អ្នកនាំពាក្យសេតវិមាន លោក Josh Earnest បានបញ្ជាក់ថា គេ នៅមិនទាន់ដឹងថា លោក អូបាម៉ា នឹងលើកយកបញ្ហាសមុទ្រចិនខាងត្បូងនៅក្នុងរបៀបវារៈរបស់ខ្លួននៅ ឡើយនោះទេ។ យ៉ាងណាក៏ដោយ គេសង្កេតឃើញចិន ដែលជាភាគីតែមួយគត់ដែលបានទាមទារដែនអធិបតេយ្យ នៅក្នុងតំបន់ជម្លោះស្ទើរតែទាំងស្រុងនោះ ហាក់ដូចជារក្សាភាពស្ងប់ស្ងាត់ក្នុងការបញ្ចេញនូវកងកម្លាំង ដើម្បីប្រឈមជាមួយនឹងវត្តមានរបស់កងទ័ពអាមេរិក។ តែកន្លងមក ចិនធ្លាប់បានព្រមានថាសង្គ្រាម អាចនឹងផ្ទុះឡើង បើអាមេរិក នៅតែបន្តសកម្មភាពរបស់ខ្លួននៅក្នុងតំបន់សមុទ្រចិនខាងត្បូង។ សូមបញ្ជាក់ថា ជម្លោះសមុទ្រចិនខាងត្បូង គឺជាជម្លោះដែនអធិបតេយ្យរវាងរដ្ឋអាស៊ានបួនដូចជាព្រុយណេ ម៉ាឡេស៊ី ហ្វីលីពីន និង វៀតណាម ជាមួយនឹងចិន។ តែចុងក្រោយនេះ ដោយសារតែចិននៅតែ បន្តសកម្មភាពនៃការចូលទៅកាន់កាប់ដោយឯកតោភាគី ដែលធ្វើឲ្យមានការព្រួយបារម្ភជុំវិញការធ្វើនាវាចរណ៍តាមដែនសមុទ្រ អាមេរិក រួមជាមួយនឹងសម្ពន្ធ័ខ្លួនដូចជាអូស្ត្រាលី និង ជប៉ុនកំពុងតែលូកដៃ ចូលជ្រៅដើម្បីអន្តរាគមន៍ក្រោមរូបភាពធានាសន្តិសុខ និង សេរីភាពដែនសមុទ្រ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2504.txt

មេបក្សប្រឆាំងសម្ព័ន្ធជាតិដើម្បីប្រជាធិបតេយ្យលោកស្រី អ៊ុងសាន ស៊ូជី បានផ្ញើលិខិតទៅកាន់លោកប្រធានាធិបតីថេន សេន ប្រធានសភា លោក ស្វេ ម៉ាន់ និង លោក ឧត្តមសេនីយ៍ Min Aung Hlaing ដើម្បីពិភាក្សាលើបញ្ហាផ្សះផ្សារជាតិ។ លិខិតនេះធ្វើឡើងក្រោយពេល ដែលសហភាពគណៈកម្មាធិការរៀបចំការបោះឆ្នោតមីយ៉ាន់ម៉ា បានប្រកាសលទ្ធផលជាបឋមថាបក្សលោកស្រី បានទទួលជ័យជម្នះក្នុងការបោះឆ្នោតកាលពីថ្ងៃអាទិត្យកន្លងនេះ។ នេះបើយោងតាមសារព័ត៌មាន The Myanmar Times ។

ក្នុងលិខិតជាភាសាមីយ៉ាន់ម៉ា និង ត្រូវបានគេបកប្រែបាននិយាយថា៖ «ការអនុវត្តសិទ្ធិរបស់ប្រជាពល រដ្ឋ ដែលបានបង្ហាញតាមរយៈការបោះឆ្នោតសកលកាលពីថ្ងៃទី៨ វិច្ឆិកាដោយសន្តិភាព និង តម្លាភាព គឺពិតជាមានសារសំខាន់ណាស់សម្រាប់មុខមាត់ជាតិ និង សុភមង្គលរបស់ប្រជាពលរដ្ឋ។ ជុំវិញបញ្ហានេះ ខ្ញុំ (លោកស្រី ស៊ូជី ) សូមស្នើដោយការគោរព ដើម្បីរៀបចំកិច្ចប្រជុំមួយនៅសប្តាហ៍ក្រោយ«។ មន្ត្រីជាន់ខ្ពស់បក្សសម្ព័ន្ធជាតិដើម្បីប្រជាធិបតេយ្យ លោក Win Htein បានថ្លែងប្រាប់សារព័ត៌មាន The Myanmar Time ថា មេដឹកនាំបក្សប្រឆាំងលោកស្រីអ៊ុងសានសូជី បានផ្ញើលិខិតមួយទៅកាន់លោក ប្រធានាធិបតីថេន សេន ប្រធានសភាលោក ស្វេម៉ាន់ និង លោកឧត្តមសេនីយ៍ Min Aung Hlaing ។ បើតាមការអះអាងរបស់មន្ត្រីជាន់ខ្ពស់បក្សប្រឆាំងរូបនេះ លិខិតនេះ ធ្វើឡើងក្នុងគោលបំណងដើម្បី ពិភាក្សាពីផ្សះផ្សារជាតិ ខណៈ ក្រោយការបោះឆ្នោត សភាការណ៍មីយ៉ាន់ម៉ា ហាក់ដូចជាមានភាព ស្ងប់ស្ងាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2505.txt

ក្រោយព្រឹត្តិការណ៍ថ្ងៃ ៩ខែកញ្ញាឆ្នាំ ២០០១ ពិភពលោកចាប់ផ្តើមស្ថិតក្រោមការគំរាមកំហែងកាន់តែខ្លាំងពីក្រុមភេរវជន។ ករណីវាយប្រហារកណ្តាលរដ្ឋធានីប៉ារីស ប្រទេសបារាំងម្សិលមិញនេះបានក្លាយជាសញ្ញាប្រកាសអាសន្នថ្មី។ តែបញ្ហាសន្តិសុខនេះជាមេរៀននិងបទពិសោធន៍សំខាន់បំផុតសម្រាប់សហភាពអឺរ៉ុបទាំងមូល និងអាស៊ានដែលមានសន្តិសុខផុយស្រួយស្រាប់នោះ។

ទោះប្រទេសទាំង២៨ស្ថិតក្នុងសហភាពនយោបាយមួយមែន តែការសហការផ្នែកសន្តិសុខ ការចែករម្លែករបាយការណ៍ចារកម្ម ស្ថិតក្នុងស្ថានភាពមួយទន់ខ្សោយនៅឡើយ។ រដ្ឋអឺរ៉ុបនីមួយៗដឹងច្បាស់ខ្លួនឯងហើយថា ខ្លួនស្ថិតក្រោមការគំរាមកំហែងរបស់ក្រុមភេរវជនខ្លាំងដែរ។ ដូចដែលឃើញស្រាប់ បារាំងរងការវាយជាបន្តបន្ទាប់ជាប់ៗគ្នារាប់ចាប់ពីការសម្លាប់រង្គាលទស្សនាវដ្តីត្លុក Charlie Hebdo , ការវាយប្រហារលើហាងមួយ និងការសម្លាប់ប៉ូលិស ជនជាតិ ជ្វីវ និងអ្នកកាសែតជាដើម។ ដែលករណីនេះអាចជាសញ្ញាមួយសម្រាប់រដ្ឋអឺរ៉ុបផ្សេងទៀតឲ្យមានការប្រុងប្រយ័ត្ន បង្កើនការរឹតបន្តឹងសន្តិសុខ និងការសហការគ្នាដើម្បីប្រឆាំងបញ្ហាភេរវកម្ម។ ជុំវិញការកើនឡើងចលនាជ្រុលនិយមនិងភេរវកម្ម អ្នកជំនាញបានផ្តល់ប្រឹក្សាឲ្យរដ្ឋសមាជិកសហភាពអឺរ៉ុបចាប់ផ្តើមគ្រប់គ្រងព្រំដែនដើម្បីកំណត់មុខសញ្ញាប្រជាជនចេញចូលទៅតំបន់មជ្ឈិមបូព៌ា ជាពិសេសឆ្លងកាត់ព្រំដែនតួកគី។ ប្រជាជនអឺរ៉ុបមិនតិចជាង១ពាន់នាក់ឡើយដែលចាកចេញពីប្រទេសខ្លួនដើម្បីធ្វើចូលរួមធ្វើសង្គ្រាមសាសនាដោយលួចឆ្លងតាមប្រទេសតួកគី ហើយពួកនេះនឹងបង្កបញ្ហានៅពេលដែលពួកគេត្រលប់មកស្រុកវិញ។ តាមពិតទៅច្រកព្រំដែនតួកគី មិនត្រឹមតែជាចំណុចស្នូលនៃការឆ្លងកាត់ចេញចូលទៅមជ្ឈិមបូព៌ានិងឆ្លងចូលមកអឺរ៉ុបប៉ុណ្ណោះទេ តែក្រុមភេរវជនក៏ប្រើប្រាស់ច្រកព្រំដែនតួកគីដែលជាប់ស៊ីរីដើម្បីលក់ប្រេងឲ្យលោកខាងលិចមួយចំនួនដែរ។ ដូច្នេះ ក្រោយការវាយប្រហារដោយភេរវជនដ៏ធំនេះកើតឡើង សមាជិកសហភាពអឺរ៉ុបគួរប្រញាប់ប្រញាល់ជជែកនិងពិភាក្សាគ្នារកដំណោះស្រាយមួយសមស្របទប់ស្កាត់បញ្ហាដដែលនេះផង។ ការត្រួតពិនិត្យកែប្រែលិខិតបទដ្ឋានផ្សេងៗរបស់សហភាពអឺរ៉ុប ដើម្បីជំរុញការកាត់ផ្តាច់ចរន្តលុយរបស់ក្រុមភេរវជន ការឆ្លងដែនរបស់ប្រជាជនអឺរ៉ុបទៅធ្វើសង្គ្រាមជីហាតនៅមជ្ឈិមបូព៌ា និងចលនាឧក្រិដ្ឋកម្មឆ្លងដែនផ្សេងទៀតផងជារឿងអាទិភាពដែលរដ្ឋអឺរ៉ុបត្រូវផ្តោតការយកចិត្តទុកដាក់ពេលនេះ។ យ៉ាងណាក៏ដោយ បញ្ហាដែលកើតមានឡើងនៅបារាំងអាចជាមេរៀននិងបទពិសោធន៍សំខាន់សម្រាប់សហភាពអឺរ៉ុបទាំងមូលនិងអង្គការតំបន់ដូចជាសហគមន៍អាស៊ាន។ ប្រទេសអាស៊ានទាំង១០ដែលកំពុងត្រៀមខ្លួនស្វាគមន៍សមាហរណកម្មសេដ្ឋកិច្ច បើករបាំងពន្ធគយ ទទួលលំហូរកម្លាំងពលកម្មពីប្រទេសមួយទៅប្រទេសមួយក្នុងតំបន់នោះចាំបាច់ត្រូវសិក្សាដោយយកចិត្តទុកដាក់ពីបញ្ហាសន្តិសុខរបស់អឺរ៉ុបនិងសំណុំរឿងភេរវកម្មនេះ។ ជាការពិតដែលថារដ្ឋទាំង១០មានវិធានការ និងការសហការដើម្បីប្រឆាំងភេរវកម្មនិងទប់ស្កាត់បទឧក្រិដ្ឋឆ្លងដែនជាដើម ប៉ុន្តែនិយាយជារួមវាមិនសូវមានប្រសិទ្ធភាពនោះឡើយ។ ប្រទេសមួយចំនួនក្នុងតំបន់នៅប្រឈមបញ្ហាជម្លោះប្រដាប់អាវុធ និងចលនាក្រុមឥស្លាមជ្រុលនិយមស្រាប់ដូចភាគខាងត្បូងប្រទេសថៃ បញ្ហាជម្លោះភាគខាងត្បូងហ្វីលីពីន កោះអាឆេឥណ្ឌូនេស៊ី បញ្ហាចលនាជម្លោះជនជាតិនៅតាមរដ្ឋនៅមីយ៉ាន់ម៉ាជាដើម។ ហើយម្យ៉ាងប្រជាជនឥស្លាមនៃបណ្តាប្រទេសអាស៊ានមិនតិចទេដែលចេញទៅច្បាំងក្នុងសង្គ្រាមជីហាតនៅស៊ីរីនិងអ៊ីរ៉ាក់ក្នុងរយៈពេលចុងក្រោយនេះ។ សូមទាញការចាប់អារម្មណ៍បន្តិចដែរ ក្រោយការវាយប្រហារថ្ងៃ ១១ កញ្ញា ឆ្នាំ ២០០១ គេឃើញការវាយប្រហាររបស់ក្រុមភេរវជនទ្រង់ទ្រាយធំចំនួន២លើកក្នុងឆ្នាំ២០០២ និងឆ្នាំ ២០០៥ នៅកោះបាលីឥណ្ឌូនេស៊ី ដែលកាលនោះការវាយប្រហារដោយគ្រាប់បែកនេះបានសម្លាប់អ្នកទេសចររាប់រយនាក់ផងដែរ។ ហើយអ្វីដែលពញ្ញាក់អារម្មណ៍ និងបញ្ជាក់ថាការគ្រប់គ្រងសន្តិសុខនិងប្រឆាំងភេរវកម្មនៅអាស៊ានទន់ខ្សោយគឺការវាយប្រហារនៅទីសក្ការៈហិណ្ឌូ Erawan សម្លាប់មនុស្សច្រើនជាង២០នាក់កណ្តាក្រុងបាងកក។ ជនបង្កបានឆ្លើយអះអាងថាខ្លួនឆ្លងដែនពីវៀតណាម ចូលឡាវ បន្តមកកម្ពុជា និងឆ្លងទៅទឹកដីថៃយ៉ាងងាយស្រួលដោយសូកលុយមន្ត្រីព្រំដែនព្រោះខ្លួនប្រើលិខិតឆ្លងដែនក្លែងក្លាយ។ រឿងបែបនេះអាចថាមិនមែនជារឿងថ្មីសម្រាប់ប្រទេសខាងលើនេះឡើយ ហើយបើគ្មានចំណាត់ការរឹងមាំដោះស្រាយនិងទប់ស្កាត់ករណីបែបនេះទេ បញ្ហាសន្តិសុខនៅអាស៊ានអាចប្រឈមគ្រោះថ្នាក់ខ្លាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2506.txt

ក្រុមអ្នកសង្កេតការណ៍មកពីអឺរ៉ុបដែលបានឃ្លាំមើលការបោះឆ្នោតនៅមីយ៉ាន់ម៉ា បានសរសើរពីដំណើរការរាប់សន្លឹកឆ្នោត ថាមានភាពល្អប្រសើរនិងតម្លាភាព។ ប៉ុន្តែក្រុមអ្នកសង្កេតការណ៍ដដែល ក៏បានលើកឡើងពីចំណុចមួយចំនួនដែលត្រូវកែលំអឱ្យកាន់តែប្រសើរផងដែរ។

លោក មុំ ពិទូរ្យ លម្អិតព័ត៌មាននេះ ក្នុងសន្និសីទសារព័ត៌មានមួយក្នុងទីក្រុងយ៉ាំងហ្គោន នៅថ្ងៃអង្គារនេះ លោក Alexander Graf Lambsdorff ប្រធានប្រតិភូអ្នកសង្កេតការណ៍ បានសរសើរពីការរៀបចំដំណើរការបោះឆ្នោតរបស់មីយ៉ាន់ម៉ា។ លោកថា ដំណើរការរាប់សន្លឹកឆ្នោត ដែលអាចបញ្ចប់ក្នុងរយៈពេលច្រើនខែខាងមុខ គឺមានតម្លាភាព។ ក្រុមអ្នកសង្កេតការណ៍នឹងបន្តស្ថិតនៅរហូតដល់ថ្ងៃទី២ ខែធ្នូ ដើម្បីឃ្លាំមើលការរាប់សន្លឹកឆ្នោតនិងការទទួលនិងដោះស្រាយពាក្យបណ្ដឹងនានា។ ជាមួយគ្នានេះដែរ លោក Alexander បន្តថា ការបោះឆ្នោតឆ្នាំ២០១៥នេះ គឺជាចំនុចរបត់ជាប្រវត្តិសាស្ត្រមួយក្នុងដំណើរការផ្លាស់ប្ដូរបែបលទ្ធិប្រជាធិបតីរបស់មីយ៉ាន់ម៉ា។ ការបោះឆ្នោតមានភាពរលូន ហើយអ្នកបោះឆ្នោតបានសម្រេចចិត្តជាមួយនិងជម្រើសផ្សេងៗគ្នា។ យ៉ាងណាក៏ដោយ ក្រុមអ្នកសង្កេតការណ៍អឺរ៉ុប ក៏បានលើកពីចំណុចមួយចំនួនសម្រាប់ការបោះឆ្នោតឱ្យកាន់តែល្អប្រសើរទៀត។ ចំណុចដែលត្រូវកែលំអមានដូចជា ការបង្កើនចំនួនបេក្ខជនតំណាងរាស្ត្រជាស្ត្រី និងជនជាតិមូស្លីមដែលមានចំនួនទាបនៅឡើយ។ ហើយមួយវិញទៀត គឺការពង្រីកចំនួនស្ត្រីឲ្យចូលរួមក្នុងវិស័យនយោបាយ។ ការរួមបញ្ចូលជនជាតិរ៉ូហ៊ីងយ៉ាក្នុងដំណើរការនយោបាយក៏ត្រូវបានលើកជាអនុសាសន៍ផងដែរ។ ម្យ៉ាងវិញទៀត ក្រុមអ្នកសង្កេតការណ៍បានបញ្ជាក់ពីនីតិវិធីដោះស្រាយពាក្យបណ្ដឹង ដែលមិនគួរដោះស្រាយដោយគណកម្មាការបោះឆ្នោតសហភាពនោះទេ តែគួរមានគណកម្មាការឯករាជ្យណាមួយសម្រេចពីវិវាទកម្មនេះវិញ។ គួរបញ្ជាក់ថា ប្រជាជនមីយ៉ាន់ម៉ាប្រមាណ៣០លាននាក់បានទៅចូលរួមការបោះឆ្នោតជាប្រវត្តិសាស្ត្រកាលពីថ្ងៃអាទិត្យ ទី៨ វិច្ឆកា កន្លងទៅ។ ការរាប់សន្លឹកឆ្នោតជាបឋមបង្ហាញថា គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជី មានសំឡេងនាំមុខលើគណបក្សកាន់អំណាចរបស់ប្រធានាធិបតី ថេន សេន៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2507.txt

«បើសិនជាប្រជាជននៅតែភ័យខ្លាច មិនហ៊ានផ្លាស់ប្តូរ តាមរយៈការបោះឆ្នោតពេលនេះ ពួកគេនឹងបន្តស្ថិតក្នុងភាពភ័យខ្លាចជារៀងរហូត។ លោកស្រីថា៖ «តើមានអ្វីដែលពួក គេភ័យខ្លាច? ដើម្បីឃើញការផ្លាស់ប្តូរមួយពិតប្រាកដ ប្រជាជននៅលើកោះមិនគួរភ័យ ខ្លាចទេ។ ហើយបើភ័យខ្លាចពេលនេះ ពួកគេនឹងបន្តរស់នៅជាមួយភាពភ័យខ្លាចកាន់ តែយូរ»។ សម្តីនេះត្រូវបានអ្នកស្រីប្រើប្រាស់នៅពេលយុទ្ធនាការបោះឆ្នោត។

«ជោគជ័យ ឬបរាជ័យ វាមិនសំខាន់ទេ។ អ្វីដែលសំខាន់ គឺឈ្នះ និងចាញ់យ៉ាងដូចម្តេច? អ្នកចាញ់ត្រូវទទួលចាញ់ដោយភាពក្លាហាន។ អ្នកឈ្នះត្រូវឈ្នះដោយថ្លៃថ្នូរ, ទន់ភ្លន់ និងម៉ឺងម៉ាត់។ នេះគឺជាប្រជាធិបតេយ្យពិតប្រាកដ»។ Victory or failure, that is not important. What is important is how we win or lose. Those who lose should bravely concede, while those who win should humbly celebrate the victory. That is a true democracy.។ សម្តីនេះត្រូវបានអ្នកស្រីប្រើប្រាស់ក្នុងដំណាក់កាលរាប់សន្លឹកឆ្នោត។ «ចាញ់ដោយក្លាហាន និងឈ្នះដោយថ្លៃថ្នូរ»។ Lose bravely and win humbly.។ សម្តីនេះត្រូវបានអ្នកស្រីប្រើប្រាស់ពេលកំពុងរាប់សន្លឹកឆ្នោត។ «ការបោះឆ្នោតលើកនេះ គឺជាឱកាសដ៏ធំសម្រាប់ការផ្លាស់ប្តូរនៅក្នុងប្រទេសរបស់យើង។ ឱកាសរបៀបនេះកើតឡើងតែពីរ ឬបីដងនៅក្នុងប្រវត្តិសាស្ត្ររបស់យើង។ ដូច្នេះ ខ្ញុំសូមនិយាយថា នេះគឺជាការទទួលខុសត្រូវរបស់ពលរដ្ឋនៃប្រទេសមីយ៉ាន់ម៉ាដែលត្រូវចាប់យកឱកាសនេះឲ្យបាន និងប្រើប្រាស់វាឲ្យត្រឹមត្រូវបំផុត»។ This election is a big chance for our country to change. This kind of chance only comes a few times in history. I would like to say that it is a responsibility for the people of Myanmar to grab this chance and use it right.។ សម្តីនេះត្រូវបានអ្នកស្រីប្រើប្រាស់ក្នុងអំឡុងពេលឃោសនាបោះឆ្នោត។ «កុំទុកឲ្យភាពភ័យខ្លាចរារាំងអ្នកកុំឲ្យធ្វើអ្វីដែលអ្នកយល់ថា វាត្រឹមត្រូវនោះ»។ You should never let your fears prevent you from doing what you know is right.។ នេះជាសម្តីរបស់អ្នកស្រីប្រើប្រាស់ជារឿយៗ។ «ខ្ញុំបាននិយាយហើយថា ខ្ញុំនឹងមានតួនាទីធំជាងប្រធានាធិបតីនៃប្រទេសមីយ៉ាន់ម៉ាទៅទៀត។ ខ្ញុំបានរៀបចំគម្រោងរួចរាល់អស់ហើយ»។ I have said I am going to be above the president,she told journalists in her garden on Thursday. I have already made plans.។ នេះគឺជាសម្តីរបស់អ្នកស្រីឆ្លើយតបទៅកាន់អ្នកកាសែតដែលសួរសំណួរថា តើអ្នកស្រីនឹងកាន់តំណែងជាអ្វីនៅពេលគណបក្សអ្នកស្រីឈ្នះឆ្នោត ប្រសិនបើរដ្ឋធម្មនុញ្ញហាមឃាត់អ្នកស្រីមិនឲ្យកាន់កាប់តំណែងជាប្រធានាធិបតីផងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2508.txt

សហរដ្ឋអាមេរិក បានទទូចឱ្យមានការធ្វើវិសោធនកម្មរដ្ឋធម្មនុញ្ញ ដែលបានរារាំងការឡើងធ្វើជាប្រធានាធិបតីរបស់ប្រធានគណបក្សប្រឆាំងលោកស្រី អ៊ុងសាន ស៊ូជី។ ។ អាមេរិកបានលើកឡើងថា នេះជារឿងចាំបាច់សម្រាប់ដំណើរការទៅមុខនៃលទ្ធិប្រជាធិបតេយ្យក្មេងខ្ចីមីយ៉ាន់ម៉ា បន្ទាប់ពីការបោះឆ្នោតជាប្រវត្តិសាស្ត្រកាលពីថ្ងៃអាទិត្យទី០៨ សប្ដាហ៍មុន។

កាលពីម្សិលមិញ លោកប្រធានាធិបតី បារ៉ាក់ អូបាម៉ា បានទូរសព្ទទៅកាន់លោកស្រី អ៊ុងសាន ស៊ូជី ដើម្បីអបអរសាទរជ័យជម្នះលោកស្រីក្នុងការបោះឆ្នោតនៅថ្ងៃទី៨ខែវិច្ឆិកាកន្លងទៅ។ បន្ទាប់មកទៀត សេតវិមាន ក៏បានលើកឡើងពីជំហានចាំបាច់ផ្សេងទៀតសម្រាប់លទ្ធិប្រជាធិបតេយ្យនៅមីយ៉ាន់ម៉ា ជាពិសេសបញ្ហាទាក់ទងនឹងការធ្វើវិសោធនកម្មរដ្ឋធម្មនុញ្ញ។ លោក Ben Rhodes ទីប្រឹក្សាទទួលបន្ទុកកិច្ចការបរទេសរបស់ប្រធានាធិបតី អូបាម៉ា បានថា ដំណើរការផ្លាស់ប្ដូរទៅកាន់លទ្ធិប្រជាធិបតេយ្យនៅក្នុងមីយ៉ាន់ម៉ា គឺចាំបាច់ត្រូវតែមានកំណែទម្រង់រដ្ឋធម្មនុញ្ញ។ លោកបន្តថា បើទោះបីជាមានការបោះឆ្នោតក៏ដោយ យោធាក៏ត្រូវគ្រប់គ្រងអាសនៈចំនួន២៥ភាគរយនៃសភាជាន់ទាប និងសភាជាន់ខ្ពស់នៃប្រទេសមីយ៉ានម៉ាដែរ។ ទាក់ទងនឹងតំណែងប្រធានាធិបតីនេះ លោកស្រី អ៊ុងសាន ស៊ូជី ត្រូវបានរដ្ឋធម្មនុញ្ញនៃមីយ៉ានម៉ា រារាំងមិនឲ្យលោកស្រីកាន់តំណែងនេះបានទេ ព្រោះតែស្វាមីរបស់អ្នកស្រីជាជនជាតិបរទេស (ជនជាតិអង់គ្លេស)។ មាន័យថាលោកស្រី គឺមិនមានឱកាសដឹកនាំប្រទេសក្នុងតំណែងជាប្រធានាធិបតីស្រប់ច្បាប់នោះទេ ប្រសិនបើក្រុមយោធាមិនព្រម។ តែបើមានភ្លើងខៀវពីក្រុមយោធា ពេលនោះ លោកស្រី អ៊ុងសាន ស៊ូជី អាចមានឱកាសស្របច្បាប់ក្នុងការដឹកនាំប្រទេសបាន។ យ៉ាងណាក៏ដោយ បើសិនជាមិនអាចក្លាយជាប្រធានាធិបតី លោកស្រី អ៊ុងសាន ស៊ូជី នឹងដើរផ្លូវមួយទៀត ពីព្រោះលោកស្រីធ្លាប់បានប្រាប់អ្នកសារព័ត៌មានថា លោកកស្រីនឹងទទួលបានតំណែងខ្ពស់ជាងតំណែងប្រធានាធិបតីទៅទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2509.txt

គណបក្សសម្ព័ន្ធជាតិដើម្បីប្រជាធិបតេយ្យ (NLD) របស់លោកស្រី អ៊ុងសាន ស៊ូជី បានឈ្នះសំឡេងលើសលុបក្នុងការបង្កើតរដ្ឋាភិបាលថ្មីហើយ។ នេះបើតាម BBC ដែលដកស្រង់សម្តីមន្ត្រីជាន់ខ្ពស់របស់គណៈកម្មាធិការជាតិរៀបចំការបោះឆ្នោតមីយ៉ាន់ម៉ា។ វាជាលទ្ធផលដែលកំណត់ថា រដ្ឋាភិបាលយោធានឹងមិនមានទៀតឡើយនៅមីយ៉ាន់ម៉ា។

មកទល់ពេលនេះ គណបក្សលោកស្រី ស៊ូជី ទទួលបានសំឡេងកៅអីជិត៨៥ភាគរយ នៃលទ្ធផលដែលបានប្រកាស។ ជាមួយលទ្ធផលនេះ គណបក្សប្រឆាំងទទួលបានកៅអី២៣៨ សម្រាប់សភាជាន់ទាប និងកៅអី១១០សម្រាប់សភាជាន់ខ្ពស់។ មានន័យថា គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី ស៊ូជី បានទទួលបានកៅអីចំនួនសរុប៣៤៨ ដែលគ្រប់គ្រាន់សម្រាប់បង្កើតរដ្ឋាភិបាលតែឯងបាន ដោយមិនចាំបាច់មានដៃគូឡើយ។ យ៉ាងណាមិញ ស្របពេលដំណើរការរាប់សន្លឹកឆ្នោតកំពុងបន្ត គណបក្សប្រឆាំងប្រហែលជាបន្តឈ្នះបានកៅអីទៀត។ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_251.txt

បេក្ខជនប្រធានាធិបតីបក្សសាធារណរដ្ឋលោក ដូណាល់ ត្រាំ និងបេក្ខជនបក្សប្រជាធិបតេយ្យលោកស្រី កាម៉ាឡា ហារីស បានយល់ព្រមចំពោះលក្ខខណ្ឌដោយ ABC News សម្រាប់ការជជែកដេញដោលលើកដំបូងរវាងអ្នកទាំងពីរ។

អតីតប្រធានាធិបតីអាម៉េរិកលោក ដូណាល់ ត្រាំ និងអនុប្រធានាធិបតីលោកស្រី កាម៉ាឡា ហារីស នឹងចូលរួមក្នុងការជជែកដេញដោលនៅស្ថានីយទូរទស្សន៍ ABC News នៅម៉ោង ៩យប់ថ្ងៃទី១០ ខែកញ្ញា (ម៉ោង៨ព្រឹក ថ្ងៃទី១១ ខែកញ្ញានៅទីក្រុងភ្នំពេញ)។ ភាគីទាំងពីរនៅថ្ងៃទី៤ ខែកញ្ញា បានយល់ព្រមតាមលក្ខខណ្ឌកំណត់របស់ ABC News ។ ព្រឹត្តិការណ៍នេះ នឹងអនុវត្តស្តង់ដារលក្ខខណ្ឌដូចគ្នាសម្រាប់ការជជែកដេញដោលរវាងលោក ត្រាំ និងលោកប្រធានាធិបតី ចូ បៃឌិន នៅលើកញ្ចក់ទូរទស្សន៍ CNN ក្នុងខែមិថុនា។ បើតាម ABC News កម្មវិធីនឹងមានរយៈពេល ៩០នាទី ដោយមានការសម្រាកចាក់ពាណិជ្ជកម្ម ២ដង។ បេក្ខជនទាំងពីរនឹងឈរនៅលើវេទិកាពេញមួយចប់កម្មវធី។ អ្នកទាំងពីរមិនមានសេចក្តីថ្លែងការណ៍បើកទេ ហើយត្រូវបានផ្តល់ពេល២ នាទីក្នុងម្នាក់ដើម្បីធ្វើសេចក្តីថ្លែងការណ៍បិទ។ ទន្ទឹមនេះ បេក្ខជនម្នាក់ៗទទួលបានប៊ិច ក្រដាសទទេមួយ និងដបទឹកមួយ។ បេក្ខជនទាំងពីរនាក់មិនត្រូវបានអនុញ្ញាតឱ្យនាំយកសម្ភារ ឬក្រដាសព្រាងជាលាយលក្ខណ៍អក្សរទៅកាន់វេទិកាពិភាក្សានោះទេ។ លោក ត្រាំ និងលោកស្រី ហារីស នឹងមានពេល២នាទីដើម្បីឆ្លើយសំណួររបស់អ្នកសម្របសម្រួល ២នាទីដើម្បីឆ្លើយតប និង១នាទីបន្ថែមដើម្បីបញ្ជាក់ ឬឆ្លើយតប។ លើសពីនេះ បេក្ខជនមិនត្រូវបានអនុញ្ញាតឱ្យសួរសំណួរគ្នាទៅវិញទៅមក និងមិនត្រូវបានអនុញ្ញាតឱ្យទាក់ទងជាមួយជំនួយការពួកគេទេអំឡុងពេលសម្រាក។ សាលនៃកិច្ចពិភាក្សានឹងមិនមានទស្សនិកជនទេ។ បន្ថែមពីនេះ មីក្រូហ្វូនរបស់បេក្ខជនត្រូវបានបើកនៅពេលដែលវាជាវេនរបស់ពួកគេដើម្បីនិយាយតែប៉ុណ្ណោះ។ ជំនួយការអនុប្រធានាធិបតីអាម៉េរិកពីមុន ចង់ផ្លាស់ប្តូរលក្ខខណ្ឋនេះដោយរំពឹងថាលោក ត្រាំ នឹងបង្ហាញពីភាពទន់ខ្សោយនៅពេលដែលមិនមានការអត់ធ្មត់ឆ្លើយសំនួរ។ គួរបញ្ជាក់ថា អតីតប្រធានាធិបតី ត្រាំ បានឈ្នះការបោះកាសនៅថ្ងៃទី៣ ខែកញ្ញាដើម្បីជ្រើសរើសលំដាប់និយាយ។ លោក ត្រាំ នឹងថ្លែងសុន្ទរកថាបិទបន្ទាប់ពីលោកស្រី ហារីស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2510.txt

បេក្ខជនប្រធានាធិបតីបក្សសាធារណរដ្ឋដ៏ល្បីនិងជាមហាសេដ្ឋីលោក Donald Trump ចាប់ផ្តើមបរិហារលោកបារ៉ាក់ អូបាម៉ា កាន់តែខ្លាំងជាងមុនជុំវិញយុទ្ធសាស្ត្រកម្ចាត់ក្រុមរដ្ឋឥស្លាម ក្រោយការវាយប្រហារនៅប៉ារីស។ លោកអំពាវនាវឲ្យមានការផ្លាស់ប្តូរនិងរើសមេដឹកនាំដែលឆ្លាតនិងម៉ឺនម៉ាត់ជាងលោកអូបាម៉ា។

ក្រោយការវាយប្រហារដោយភេរវកម្មនៅប៉ារីសសម្លាប់មនុស្សច្រើនជាង១៤០នាក់នោះ ក្រុមអ្នកនយោបាយបក្សសាធារណបានចាប់ផ្តើមងាកមកបរិហារគោលនយោបាយការបរទេសនិងយុទ្ធសាស្ត្រប្រកប់ដោយភាពស្ទាក់ស្ទើររបស់រដ្ឋបាលលោក បារ៉ាក់ អូបាម៉ា ក្នុងការកម្ចាត់ក្រុមរដ្ឋឥស្លាម។ អ្នកនយោបាយខ្លះចង់ឲ្យរដ្ឋបាលក្រុងវ៉ាស៊ីនតោន អន្តរាគមន៍ឲ្យប្រើទ័ពថ្មើជើងនៅស៊ីរីនិងអ៊ីរ៉ាក់ ខណៈអ្នកខ្លះទៀតកំពុងកេងចំណេញស្ថានការណ៍ដោយស្នើឲ្យមានការបញ្ឈប់ការទទួលយកជនភៀសខ្លួនមកពីមជ្ឈិមបូព៌ាជាដើម។ ចំណែកបេក្ខជនប្រធានាធិបតីមកពីបក្សសាធារណរដ្ឋដ៏ល្បីល្បាញព្រោះនិយាយស្តីមិនចេះគិតលោក Donald Trump បានវាយប្រហារលោក បារ៉ាក់ អូបាម៉ា ខ្លាំងៗម្សិលមិញនេះ។ អ្នកនយោបាយខាងលើបានលើកយកសម្តីលោក អូបាម៉ា ក្នុងបទសម្ភាសន៍ជាមួយសារព័ត៌មាន ABC ទាក់ទិននឹងការប្រយុទ្ធប្រឆាំងក្រុមរដ្ឋឥស្លាម។ ក្នុងបទសម្ភាសន៍ប៉ុន្មានម៉ោងមុនការវាយ្រហារនៅប៉ារីសនោះ លោក អូបាម៉ា បានអះអាងដោយក្រុមរដ្ឋឥស្លាមថា លោកមិនគិតថាក្រុមរដ្ឋឥស្លាមកំពុងកើនកម្លាំងទេ ហើយក្រុមនេះកំពុងតែធ្លាក់ចុះឥទ្ធិពល។ លោកបន្ថែមថា សម្ព័ន្ធអន្តរជាតិបានសម្រេចជោគជ័យហាមឃាត់មិនឲ្យក្រុមនេះបង្កើនកម្លាំងរបស់ខ្លួនបានទៀតឡើយ។ លោក Donald Trump ចម្អកឲ្យលោក អូបាម៉ាដែលហ៊ាននិយាយថា ក្រុមរដ្ឋឥស្លាមបន្តធ្លាក់ចុះឥទ្ធិពល តែក្រោយប៉ុន្មានម៉ោងក្រោយប៉ុណ្ណោះក្រុមនេះតាមអុកឡុកដល់ប្រទេសបារាំង។លោកបន្តថា ៖« អូបាម៉ាគឺអាក្រក់។ យើងត្រូវការការដឹកនាំដែលមានភាពម៉ឺងម៉ាត់ មានភាពឆ្លាតវៃជាងនេះ ហើយយើងត្រូវការវាឥឡូវនេះ»។ ក្រៅពីថ្លែងរិះគន់យុទ្ធសាស្ត្រលោក អូបាម៉ា ក្នុងការកម្ចាត់ក្រុមរដ្ឋឥស្លាម លោក ក៏បានបញ្ជាក់ជាថ្មីថាសហរដ្ឋអាមេរិកត្រូវ សាងសង់ជញ្ជាំងនិងរបងជាដើមដើម្បីការពារទឹកដីអាមេរិកពីក្រុមភេរវជននិងដើម្បីឲ្យអាមេរិកក្លាយជាប្រទេសអស្ចារ្យជាថ្មទៀត។ យ៉ាងណាក៏ដោយចុះយុទ្ធសាស្ត្រនិងគោលនយោបាយរបស់មហាសេដ្ឋីអចលនទ្រព្យរូបនេះដាក់ចេញដើម្បីទាក់ទាញអ្នកបោះឆ្នោត ហាក់បីដូចជារឿងកំប្លែងច្រើនជាង។ កន្លងមករដ្ឋបាលក្រុងវ៉ាស៊ីនតោនបានបញ្ជាក់ម្តងហើយម្តងទៀតថា ខ្លួនបន្តប្រើប្រាស់សង្គ្រាមផ្លូវអាកាសដើម្បីកម្ចាត់ក្រុមរដ្ឋឥស្លាម តែមិនបានបញ្ជាក់ថាខ្លួនមិនប្រើប្រាស់ទ័ពថ្មើរជើងឡើង។ម្យ៉ាងគេក៏តែងបង្ហាញពីការវិវត្តប្រកបដោយភាពវិជ្ជមានក្នុងសង្គ្រាមផ្លូវអាកាសប្រឆាំងភេរវជននេះដែរ។ ប៉ុន្តែជាក់ស្តែងក្រុមសកម្មប្រយុទ្ធរដ្ឋឥស្លាមនេះមិនមានថមថយឥទ្ធិពលឡើយ ហើយក្រុមនេះបានបន្តពង្រីកបណ្តាញរបស់ខ្លួននៅអាស៊ីខាងត្បូង អាស៊ីកណ្តាលនិងអាហ្វ្រិកថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2511.txt

តំណែងប្រធានាធិបតី មីយ៉ាន់មា ត្រូវជ្រើសរើសនៅខែមករា ហើយរដ្ឋាភិបាលបង្កើត២ ឬ៣ខែបន្ទាប់។ តែគេមិនទាន់ដឹងទេថា នរណាជាប្រធានាធិបតីនៃប្រទេស មីយ៉ានម៉ា នោះទេ។

ប្រធានាធិបតីនៃប្រទេស មីយ៉ាន់ម៉ា លោក ថេន សេន អបអរសាទរជ័យជម្នះរបស់អ្នកស្រី អ៊ុងសាន ស៊ូជី និងត្រៀមប្រគល់អំណាចដោយសន្តិវិធីជូនដល់គណបក្សប្រឆាំងដែលដឹកនាំដោយអ្នកស្រី អ៊ុងសាន ស៊ូជី។ នេះបើយោងតាមអ្នកនាំពាក្យរបស់ប្រធានាធិបតី ថេន សាន ថ្លែងប្រាប់វិទ្យុអូស្ត្រាលីនៅថ្ងៃទី១១ខែវិច្ឆិកានេះ។ បើយោងតាមវិទ្យុដដែល តំណែងប្រធានាធិបតីនឹងត្រូវជ្រើសរើសនៅខែមករាឆ្នាំ២០១៦ខាងមុខនេះ ហើយរដ្ឋាភិបាលថ្មីនឹងត្រូវបង្កើតឡើងនៅខែមិនា ឬខែមេសាឆ្នាំ២០១៦ខាងមុខ។ ទាក់ទងនឹងតំណែងប្រធានាធិបតីនេះ អ្នកស្រី អ៊ុងសាន ស៊ូជី ត្រូវបានរដ្ឋធម្មនុញ្ញនៃប្រទេស មីយ៉ានម៉ា រារាំងមិនឲ្យអ្នកស្រីកាន់តំណែងនេះបានទេ ព្រោះតែស្វាមីរបស់អ្នកស្រីជាជនជាតិបរទេស (ជនជាតិអង់គ្លេស)។ ត្រង់ចំណុចនេះ លោកស្រី អ៊ុងសាន ស៊ូជី ធ្លាប់បានប្រាប់អ្នកសារព័ត៌មានថា អ្នកស្រីនឹងទទួលបានតំណែងខ្ពស់ជាងតំណែងប្រធានាធិបតីទៅទៀត។ សរុបសេចក្តីមក គេមិនទាន់ដឹងទេថា តើអ្នកស្រីនឹងកាន់តំណែងអ្វីពិតប្រាកដនោះ។ តែអ្វីដែលគេដឹងច្បាស់ គឺថា ទោះជាអ្នកស្រីមិនអាចកាន់អំណាចជាប្រធានាធិបតីបានក៏ដោយ ក៏អ្នកស្រីនៅតែជាបុគ្គលដ៏មានអំណាចខ្ពស់បំផុតដើម្បីកាត់ចង្កូតដឹកនាំប្រទេស មីយ៉ានម៉ា នេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2512.txt

រដ្ឋមន្ត្រីការបរទេសចិន លោក វ៉ាង យី បានបង្ហាញពីជំនឿថា មីយ៉ាន់ម៉ានឹងបន្តរក្សាទំនាក់ទំនងល្អជាមួយចិនក្នុងពេលខាងមុខទៀត។ លោក វ៉ាង យី បានលើកឡើងដូចនេះ ក្នុងជំនួបជាមួយរដ្ឋមន្ត្រីការបរទេសមីយ៉ាន់ម៉ា លោក Wunna Maung Lwin ក្នុងខេត្ត យូណាន នៃប្រទេសចិន។

ក្នុងកិច្ចពិភាក្សាទ្វេភាគី កាលពីថ្ងៃពុធកន្លងទៅ រដ្ឋមន្ត្រីការបរទេសចិន លោក វ៉ាង យី បានសម្តែងការពេញចិត្តចំពោះដំណើរការបោះឆ្នោតនៅមីយ៉ាន់ម៉ាដែលធ្វើឡើងដោយរលូន ហើយលោកក៏បានស្នើឱ្យបន្តទំនាក់ទំនងរវាងប្រទេសទាំងពីរបន្តទៀត។ លោក វ៉ាងយី បានប្រាប់លោក Maung Lwin ថា ចិនចង់ឃើញស្ថិរភាព ការរួបរួមគ្នានិងការចុះសម្រុងក្នុងសង្គម ក៏ដូចជាការសាមគ្គីគ្នាក្នុងគ្រប់ភាគីដើម្បីការអភិវឌ្ឍន៍របស់មីយ៉ាន់ម៉ា។ លោក វ៉ាង បន្តថា ក្នុងពេលនេះ ចិននឹងបន្តជួយគាំទ្រមីយ៉ាន់ម៉ាបន្ថែមទៀត ហើយចិននឹងមិនផ្លាស់ប្ដូរគោលការណ៏ដែលបានធ្វើនាពេលកន្លងមកចំពោះការអភិវឌ្ឍន៍របស់មីយ៉ាន់ម៉ានោះទេ។ ជាការឆ្លើយតប លោក Maung Lwin បានបញ្ជាក់ពីគោលនយោបាយមិនផ្លាស់ប្ដូររបស់មីយ៉ាន់ម៉ាក្នុងទំនាក់ទំនងជាមួយចិន បើទោះបីជាមានការផ្លាស់ប្ដូរផ្ទៃក្នុងក៏ដោយ។ លោកក៏បានអរគុណចិនដែលតែងតែគោរពអធិបតេយ្យនិងបូរណភាពទឹកដីមីយ៉ាន់ម៉ា ក៏ដូចជា ការគាំទ្រទាំងឡាយរបស់ចិនចំពោះដំណើរការនយោបាយនិងការអភិវឌ្ឍន៍សេដ្ឋកិច្ច។ លើសពីនេះទៅទៀត លោក Maung Lwin បានសង្កត់ធ្ងន់ពីការប្ដេជ្ញាចិត្តរបស់រដ្ឋាភិបាលមីយ៉ាន់ម៉ាក្នុងការធ្វើការជាមួយចិនក្នុងការដោះស្រាយបញ្ហារួមគ្នាដូចជា ឧក្រិដ្ឋកម្មតាមព្រំដែន ភេវរកម្ម ដើម្បីរក្សាសន្តិភាព និងស្ថិរភាពតាមព្រំដែនប្រទេសទាំងពីរ។ គួរបញ្ជាក់ផងដែរថា ចិនមានសម្ព័ន្ធភាពយ៉ាងស្អិតរមួតជាមួយរដ្ឋាភិបាលយោធាមីយ៉ាន់ម៉ា ខណៈមីយ៉ាន់ម៉ាទទួលរងនូវការដាក់ទណ្ឌកម្មយ៉ាងធ្ងន់ធ្ងរពីសំណាក់ក្រុមប្រទេសលោកខាងកិច។ មិនតែប៉ុណ្ណោះ ចិនថែមទាំងមានឥទ្ធិពលយ៉ាងខ្លាំងទាំងនយោបាយនិងសេដ្ឋកិច្ចទៅលើរដ្ឋាភិបាលយោធាមីយ៉ាន់ម៉ា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2513.txt

ក្រុមរដ្ឋឥស្លាមបានបង្ហាញខ្សែរអាត់វីដេអូរបស់ខ្លួនថ្មីមួយដោយលើកនេះក្រុមនេះបានគំរាមវាយប្រហារបារាំងបន្ថែមទៀត បើសិនបារាំងមិនព្រមបញ្ឈប់វាយប្រហារទីតាំងខ្លួននៅស៊ីរី។ ការបង្ហោះវីដេអូគំរាមប្រជាជនបារាំងនេះកើតឡើងក្រោយពេលដែលក្រុមភេរវកម្មបានវាយប្រហារទីប្រជុំជនមានភោជនីយដ្ឋាន រង្គសាល ជាដើមនៅក្រុងប៉ារីសដោយសម្លាប់មនុស្សជាង១០០នាក់។ ហើយប្រធានាធិបតីបារាំងក៏ប្រកាសក្រុមរដ្ឋឥស្លាមនេះនៅក្រោយចលនានេះដែរ។ នេះបើយោងតាមសារព័ត៌មានរុស្ស៊ី RT។

ខណៈដែលប្រមុខរដ្ឋបារាំងលោក ហ្វ្រង់ស្វ័រ ហូឡង់ ប្រកាសថាក្រុមរដ្ឋឥស្លាមជាក្រុមដែលរៀបចំការវាយប្រហារសម្លាប់រង្គាលនៅកណ្តាលរដ្ឋធានីប៉ារីស ក្រុមរដ្ឋឥស្លាមក៏បានបង្ហាញវីដេអូគំរាមវាយប្រហារបារាំងបន្ថែមទៀតដែរ។ ក្រុមនេះគំរាមថា ប្រសិនបារាំងមិនបញ្ឈប់ការវាយប្រហារលើទីតាំងរបស់ខ្លួននៅស៊ីរីនិងអ៊ីរ៉ាក់ជាដើម។ នេះជាការគំរាមមួយថ្មីរបស់ក្រុមរដ្ឋឥស្លាមលើរដ្ឋាភិបាលនិងប្រជាជនបារាំង។ ខ្សែរអាត់វីដេអូរបស់ក្រុមរដ្ឋឥស្លាមនេះត្រូវបានបង្ហោះចេញប៉ុន្មានម៉ោងប៉ុណ្ណោះក្រោយក្រុមខ្មាន់កាំភ្លើងនិងក្រុមបំផ្ទុះគ្រាប់បែកបានបើកការវាយប្រហារសម្លាប់មនុស្សអស់ច្រើនជា១៤០នាក់នៅទីក្រុងប៉ារីសនៅពេលយប់។ ក្នុងវីដេអូនោះ សកម្មប្រយុទ្ធក្រុមរដ្ឋឥស្លាមបាននិយាយថា៖«ខណៈដែលក្រុមសម្ព័ន្ធអន្តរជាតិបន្តការវាយប្រហារដោយទម្លាក់គ្រាប់បែកលើទីតាំងក្រុមរដ្ឋឥស្លាម ពួកគេនឹងមិនអាចរស់នៅក្នុងសន្តិភាពបានឡើយ»។ ជនខាងលើនេះបានបន្ថែមថា ប្រជាជនទាំងនោះនឹងភ័យខ្លាចសូម្បីតែដើរទៅផ្សារ។ កាលពីព្រឹកមិញនេះ គេមិនទាន់សន្និដ្ឋានជារួមថាក្រុមណាមួយនៅពីក្រោយករណីវាយប្រហារដ៏នៅបារំាងនេះទេ ប៉ុន្តែគេបានលឺខ្មាន់កំាភ្លើងម្នាក់ស្រែកថា៖ «នេះសម្រាប់ប្រទេសស៊ីរី»។តែមកទល់ពេលនេះរដ្ឋាភិបាលបារំាងក៏បានប្រកាសរួចទៅហើយដែរថា ករណីវាយប្រហារនៅបារាំងពិតជាស្នាដៃរបស់ក្រុមរដ្ឋឥស្លាមនេះមែន។ ក្រុមភេរវជនទាំងនេះវាយប្រហារបារាំង ក៏ព្រោះថាបារាំងជាសមាជិកមួយក្នុងចំណោមសមាជិកស្ថាបនិកសម្ព័ន្ធអន្តរជាតិប្រឆាំងក្រុមរដ្ឋឥស្លាមនៅស៊ីរីនិងអ៊ីរ៉ាក់។ គេមិនទាន់អាចប៉ាន់ស្មានដឹងនៅឡើយទេ ថាចលនាវាយប្រហារយ៉ាងព្រៃផ្សៃបន្តបន្ទាប់គ្នារាប់ចាប់ពីដើមឆ្នាំនេះអាចនឹងបង្ខំឲ្យបារាំងផ្លាស់ប្តូរគោលជំហរនិងនយោបាយការបរទេសប្រឆាំងក្រុមភេរវជននៅមជ្ឈិមបូព៌ាឬយ៉ាងណានោះឡ់ើយ។ ប៉ុន្តែគេមើលឃើញថាបារាំងនឹងមិនផ្លាស់ប្តូរជំហររបស់ខ្លួនឡើយ ព្រោះការផ្លាស់ប្តូរដោយបញ្ឈប់ការកម្ចាត់ក្រុមរដ្ឋឥស្លាម អាចបង្ហាញពីភាពទន់ខ្សោយរបស់ខ្លួន។ ប៉ុន្តែរឿងដែលគេបារម្ភគឺចលនាប្រជាជនបារាំងមួយចំនួនដែលមាននិន្នាការស្តាំនិយម ព្រោះពួកគេអាចនឹងទាញយកបញ្ហានេះមកបញ្ឆេះការស្អប់ខ្ពើមនិងស្មារតីជាតិនិយមរើសអើងជនជាតិឥស្លាមនិងក្រុមជនភៀសខ្លួនផង។ សូមបញ្ជាក់ថា កន្លងមក បារាំងក៏បានសម្រេចចិត្តអន្តរាគមន៍យោធាប្រឆាំងទាហានផ្តាច់ខ្លួនឥស្លាមនៅក្នុងទឹកដីម៉ាលីកាលពីឆ្នាំ ២០១៣ ផងដែរ។ ហើយបច្ចុប្បន្ននេះកងទ័ពអាកាសបារាំងជាច្រើនពាន់នាក់បន្តយុទ្ធនាការវាយប្រហារទីតាំងក្រុមរដ្ឋឥស្លាមអ៊ីរ៉ាក់និងស៊ីរីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2514.txt

គណបក្សប្រឆាំងរបស់លោកស្រី អ៊ុងសាន ស៊ូជី បានទទួលសំឡេងគាំទ្រប្រមាណ៨០ភាគរយនៃសន្លឹកឆ្នោតដែលបានរាប់រួចក្នុងមណ្ឌលបោះឆ្នោតដែលមានប្រជាជនច្រើនក្នុងប្រទេសមីយ៉ាន់ម៉ា។ នេះបើយោងតាមអ្នកនាំពាក្យរបស់គណបក្សប្រឆាំងលោក Win Htein ដែលថ្លែងប្រាប់ទូរទស្សន៍សិង្ហបុរី Channel NewsAsia។

អ្នកនាំពាក្យដដែលបន្តថា ក្នុងតំបន់ដែលមិនសូវមានប្រជាជនច្រើន ដូចជា រដ្ឋមន និងរដ្ឋកាយិន គណបក្សសម្ព័ន្ធជាតិដើម្បីប្រជាធិបតេយ្យដណ្ដើមបានសំឡេងចំនួន៦៥ភាគរយ។ រីឯក្នុងតំបន់ Mandalayវិញ គណបក្សប្រឆាំងរបស់លោកស្រី អ៊ុងសាន ស៊ូជីក៏មានសំឡេងនាំមុខដាច់ដែរ៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2515.txt

លោកប្រធានាធិបតីមីយ៉ាន់ម៉ា ថេន សេន បានអបអរសាទរគណបក្សសម្ព័ន្ធជាតិដើម្បីប្រជាធិបតេយ្យ (NLD) របស់លោកស្រី អ៊ុងសាន ស៊ូជី ចំពោះជ័យជម្នះនៃការបោះឆ្នោតកាលពីថ្ងៃទី៨ ខែវិច្ឆិកា។ នេះបើតាមការផ្សាយរបស់កាសែត The Myanmar Times ។

គណបក្សសម្ព័ន្ធជាតិដើម្បីប្រជាធិបតេយ្យ (NLD) បានអះអាងនៅថ្ងៃនេះថា ពួកគេបានទទួលការអបអរសាទរដោយផ្ទាល់ពីសំណាក់លោក Ye Htut រដ្ឋមន្ត្រីក្រសួងព័ត៌មាន និងជាអ្នកនាំពាក្យប្រធានាធិបតី ដែលនិយាយក្នុងនាមលោក ថេន សេន។ NLD បាននិយាយថា លោកប្រធានាធិបតីបានអរគុណគណបក្សខ្លួនសម្រាប់កិច្ចសហការក្នុងដំណើរការបោះឆ្នោតកន្លងមក ហើយសន្យាផ្ទេរដំណែងដោយសន្តិវិធី បន្ទាប់លទ្ធផលបោះឆ្នោតនឹងត្រូវប្រកាសជាផ្លូវការដោយគណៈកម្មាធិការជាតិរៀបចំការបោះឆ្នោត។ NLD បានដកស្រង់សម្តីលោក Ye Htut ថា៖ «យោងតាមការប្រកាសលទ្ធផលរបស់គណៈកម្មាធិការជាតិរៀបចំការបោះឆ្នោត ខ្ញុំសូមអបអរសាទរ NLD ចំពោះការនាំមុខចំនួនអាសនៈ។ ដើម្បីគោរពតាមការសម្រេចចិត្តរបស់ពលរដ្ឋ រដ្ឋាភិបាលនឹងរៀបចំការផ្ទេរតំណែងប្រកបដោយសន្តិវិធី តាមពេលវេលាដែលកំណត់»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2516.txt

ការបោះឆ្នោតមីយ៉ាន់ម៉ាថ្ងៃទី០៨ ខែវិច្ឆិកា គឺជាវិញ្ញាសារសាកល្បងមួយដ៏សំខាន់សម្រាប់តេស្តកម្រិតនៃដំណើរឆ្ពោះទៅមុខនៃប្រទេសលទ្ធិប្រជាធិបតេយ្យវ័យក្មេងដែលធ្លាប់ចាក់ឬសដោយរបបយោធាជាច្រើន ទសវត្សរ៍។ ខណៈពេលដែលលទ្ធផលបង្ហាញជាបណ្តើរៗថា បក្សប្រឆាំងលោកស្រីអ៊ុងសាន ស៊ូជី កំពុងតែទទួលបានសំឡេងនៃការគាំទ្រភ្លូកទឹកភ្លូកទឹកមេដឹកនាំកំពូលដូចជាប្រធានាធិបតី ប្រធានរដ្ឋសភា និង មេបញ្ជាការកងទ័ព បានចេញមុខសាទរផងដែរ។ ផ្ទុយទៅវិញ ប្រសិនបើលទ្ធផលផ្លូវការ បានទៅលើបក្សលោកស្រីស៊ូ ទទួលជ័យជម្នះ តែមេដឹកនាំយោធា មិនទទួលស្គាល់នោះប្រវត្តិសាស្ត្រមីយ៉ាន់ម៉ា នឹងត្រូវជាន់ដានឡើងវិញ។

សូមស្ដាប់ព័ត៌មានលម្អិត៖ មីយ៉ាន់ម៉ា គឺជាអតីតរដ្ឋមួយដែលធ្លាប់ស្ថិតក្រោមអាណានិគមចក្រអង់គ្លេស ហើយ បានទទួលឯករាជ្យ ពេញលេញនៅក្នុងឆ្នាំ១៩៤៨ ក្រោមការដឹកនាំដោយលោកឧត្តមសេនីយ៍អ៊ុងសាន ដែលជាវីរៈបុរសឯករាជ្យជាតិ និង ជាឱពុករបស់មេដឹកនាំបក្សប្រឆាំងលោកស្រីអ៊ុងសាន ស៊ូជី។ ក្រោយមកប្រទេសនេះ ត្រូវស្ថិតក្រោមការគ្រប់គ្រងដោយយោធាដែលដឹកនាំដោយលោកឧត្តមសេនីយ៍នេ វិន។ បើយើងក្រលេកមើលការវិវត្ត និង ចលនាលទ្ធិប្រជាធិបតេយ្យនៅមីយ៉ាន់ម៉ា បានផ្ទុះឡើងខ្លាំង នៅក្នុងឆ្នាំ១៩៨៨ ដែលពេលមួយដែលលោកស្រីអ៊ុងសាន សូជី បានដឹកនាំនូវចលនាប្រឆាំងនឹងការដឹកនាំ ដោយរបបយោធារបស់ លោក នេ វីន។ ហើយចុងក្រោយ របបយោធា បានប្រកាសឲ្យមានការបោះ ឆ្នោតដោយសេរី និង យុត្តិធម៌ក្នុងឆ្នាំ១៩៩០ ។ គឺឆ្នាំ១៩៩០នេះហើយ ដែលពេលប្រជាពលរដ្ឋមីយ៉ាន់ម៉ា បានចាប់ផ្តើមចូលរួមទៅបោះឆ្នោតយ៉ាងភ្លូក ទឹក ភ្លូកដី ជាពេលដែលពួកគេរំពឹងថានឹងមានការផ្លាស់ប្តូរមេដឹកនាំយោធាទៅជាមេដឹកនាំលទ្ធិ ប្រជា ធិបតេយ្យ។ ជាលទ្ធផលនៃការបោះឆ្នោតនៅពេលនោះ បក្សសម្ពន្ធ័ជាតិដើម្បីប្រជាធិបតេយ្យ របស់ លោក ស្រីអ៊ុងសាន ស៊ូជី បានទទួលជ័យជម្នះដោយសំឡេងគាំទ្រដ៏លើសលប់ដូចអ្វីដែល ប្រជា ពលរដ្ឋចង់ឃើញពោលគឺពេលនោះ បក្សលោកស្រីទទួលបានអាសនៈ៣៩២នៃអាសនៈសរុប ៤៨៥។ តែជាអកុសល លោកស្រីស៊ូជី មិនអាចមានលទ្ធភាពដើម្បីបង្កើតរដ្ឋាភិបាលបានទេ ដ្បិត លទ្ធផលនៃការបោះឆ្នោតត្រូវបានយោធាទាត់ចោល និង ថែមទាំងឃុំឃាំងលោកស្រីស៊ូជី នៅក្នុងផ្ទះអស់រយៈជាងមួយទសវត្សរ៍ទៀតផង។ តួអង្គថ្មីដែលមកជំនួសតំណែងលោកស្រីស៊ូជីតាមរយៈរដ្ឋប្រហារយោធា គឺលោកឧត្តមសេនីយ៍ ថាន់ ស្វេ។ ថ្វីដ្បិតលោក ថាន់ ស្វេ អាចតំណែងក្នុងការគ្រប់គ្រងមីយ៉ាន់ម៉ាក៏ដោយ ការគ្រប់គ្រងមិនសូវជា មានការរីកចម្រើន និង រុងរឿងនោះទេ ដ្បិតមិនត្រឹមតែប្រជាជននោះទេដែលមិនគាំទ្រ តែប្រទេសខាង ក្រៅក៏បានថ្កោលទោសចំពោះការឡើងកាន់តំណែងរដ្ឋប្រហារនេះដែរ។ សហរដ្ឋអាមេរិក អឺរ៉ុប ជប៉ុន និង បណ្តាប្រទេសមួយចំនួនផ្សេងទៀត បានប្រកាសដាកទណ្ឌកម្មមីយ៉ាន់ម៉ា។ ក្នុងនេះ មានន័យថា មីយ៉ាន់ម៉ា ចាប់ដុនដាបទៅៗ ដ្បិត យោធាមិនទទួលស្គាល់នូវឆន្ទៈនៃការជ្រើសរើសមេដឹកនាំរបស់ ប្រជាពលរដ្ឋ។ យ៉ាងណាក៏ដោយ ក្រោយមានវិសោធនកម្មរដ្ឋធម្មនុញ្ញឆ្នាំ២០០៨ ដែលបានបញ្ញត្តិនូវអំណាច២៥ ភាគរយនៃអាសនៈសភាទៅឲ្យយោធា គេឃើញរបបយោធារបស់ លោក ថាន់ស្វេ ចាប់ផ្តើមបន្ធូរ បន្ថយ និង មានការវិវត្តទៅរកលទ្ធិប្រជាធិបតេយ្យម្តងបន្តិចៗ។ ហើយ ចុងក្រោយលោក ថាន់ ស្វេ បាន ចុះចេញពីតំណែង ហើយ ប្រកាសឲ្យមានការបោះឆ្នោតជាថ្មីនៅឆ្នាំ២០១០ ដែលពេលគណបក្សលោក ស្រីស៊ូជី បានពហិកាមិនចូលរូម។ ក្រោយបោះឆ្នោតបានបញ្ចប់លទ្ធផលបានទៅបក្សកាន់អំណាចសហភាពរួបរួម និង ការអភិវឌ្ឍន៍ ហើយ លោកថេន សេន បានក្លាយតួអង្គថ្មីនៃការកសាងនិង ផ្លាស់ប្តូររបបយោធាមកជាលទ្ធិប្រជាធិប តេយ្យចាប់ពីឆ្នាំ២០១១ ដែលត្រូវបានគេស្គាល់ថាជាសម័យអន្តរកាល ។ លោក ថេន សេន ត្រូវបាន គេស្គាល់ថា ជាមេដឹកនាំពាក់កណ្តាលស៊ីវិល។ តំណែង លោកថេន សេន ត្រូវបានមតិមួយចំនួន ជឿជាក់ថា ជាការរៀបចំរបស់របបយោធាក្នុងដំណើរឆ្ពោះទៅរកលទ្ធិប្រជាធិបតេយ្យ។ ដោយឡែក ការបោះឆ្នោតឆ្នាំ២០១៥នេះ បានក្លាយជាការបោះឆ្នោតប្រវត្តិសាស្ត្រលើកដំបូង ក្នុងរយៈពេល២៥ឆ្នាំ ពោលគឺចាប់ពីឆ្នាំ១៩៩០ ដែលមានការរួមពីប្រជាពលទៅបោះឆ្នោតភ្លូកទឹកភ្លូក ដី ។ លទ្ធផលជាបណ្តើៗ បានបង្ហាញថាគណបក្សលោកស្រីស៊ូជី បានទទួលសំឡេងគាំទ្រដែលប្រៀប ប្រដូចទៅនឹងការបោះឆ្នោតឆ្នាំ១៩៩០ ។ ទំនោរចុងក្រោយនេះ គេឃើញថាទាំងរដ្ឋាភិបាលពាក់ កណ្តាលយោធាលោកថេន សេន ទាំងឧត្តមសេនីយ៍យោធាលោក Min Aung Hlaing ដែលបានឡើង កាន់តំណែងរបស់លោក ថាន់ ស្វេ បានចេញមុខសាទរចំពោះលទ្ធផលនៃការបោះឆ្នោតនេះ។ ផ្ទុយទៅ បើមេដឹកនាំកំពូលទាំងនេះ មិនគោរពនូវលទ្ធផលនៃការបោះឆ្នោតដែលត្រូវបានគេជឿជាក់ថានឹងបាន ទៅបក្សលោកស្រីស៊ូជី នោះអតីតកាលអាក្រក់នៃលទ្ធិប្រជាធិបតេយ្យនឹងត្រូវជាន់ដានប្រវត្តិសាស្ត្រ។ ហើយការខិតខំប្រឹងប្រែងផ្លាស់ប្តូររបបយោធារបស់មេដឹកនាំកំពូលៗ នឹងត្រូវបានរលាយសាបសូន្យ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2517.txt

ក្រុងប៉ារីស៖ នៅថ្ងៃពុធទី១១វិច្ឆិកា កន្លងទៅ សហភាពអឺរ៉ុប បានអនុម័តរោងចក្រសហគ្រាសផ្សេងៗ ដោយបិទស្លាកសម្គាល់លើផលិតផលទំនិញនានា ដែលនាំពីតំបន់អាណានិគមអ៊ីស្រាអែល ចូលទឺកដីអឺរ៉ុប។ ខណៈប៉ាឡេស្ទីនអបអរវិធានការអឺរ៉ុប អ៊ីស្រាអែលខឹងសម្បារជាខ្លាំង។ លោកនាយករដ្ឋមន្ត្រីអ៊ីស្រាអែល នេតាន់យ៉ាហ៊ូ បានចោទថា អឺរ៉ុបគ្មានសីលធម៌ ហើយ រើសអើងជនជាតិជ្វីហ្វ។ អ៊ីស្រាអែលបានប្រកាសព្យួរចោលជំនួបការទូតជាច្រើន ដែលត្រៀមធ្វើនៅសប្តាហ៍ក្រោយនេះ ជាមួយសហភាពអឺរ៉ុប។ សភាអ៊ីស្រាអែលកំពុងពិនិត្យមើលសំណើក្រុមអ្នកនយោបាយអភិរក្សនិយម ដែលទាមទារឲ្យអ៊ីស្រាអែលចាត់វិធានការសងសឹកអឺរ៉ុប។

អ្នកនាង ព្រំសឿន សូលីណា លម្អិតព័ត៌មាននេះ វិធានការបិទស្លាកផលិតផលមកពីតំបន់អាណានិគមអ៊ីស្រាអែល គឺផ្តោតលើផលិតផលកសិកម្ម ដូចជាបន្លែ ផ្លែឈើ ស្រា ទឹកឃ្មុំ រឺគ្រឿងសំអាងផ្សេងៗ ដែលជាផលិតផល ផលិតក្នុងតំបន់អាណានិគមស៊ិសហ្ស៊កដានី ហ្សេរុយសាឡិមខាងកើត និងតំបន់ហ្កូឡង់ ដែលស្ថិតក្រោមការកាន់កាប់របស់អ៊ីស្រាអែល តាំងពីឆ្នាំ១៩៦៧មក។ ការដែលសហភាពអឺរ៉ុបអនុម័តសម្រេច ឲ្យបិទស្លាកលើផលិតផលនាំចូលពីតំបន់អាណានិគមអ៊ីស្រាអែល គឺដូចជាការទះ១កំផ្លៀងយ៉ាងចាស់ដៃ លើអ៊ីស្រាអែលដូច្នោះដែរ ព្រោះវាហាក់បានបញ្ជាក់ថា ជាផលិតផលមកពីតំបន់ដែលអ៊ីស្រាអែលឈ្លានពាន។ សម្រាប់សហគមន៍អន្តរជាតិតំបន់អាណានិគមទាំងនេះមិនមែនជាដែនដីអ៊ីស្រាអែលទេ។ ប៉ុន្តែ អ៊ីស្រាអែលបានបិទស្លាកលើទំនិញដែលផលិតនៅតាមតំបន់អាណានិគមទាំងនេះ សម្គាល់ថា ជាផលិតផលទំនិញ ដែលផលិតក្នុងស្រុកអ៊ីស្រាអែល។ ដូច្នេះ បើអឺរ៉ុបបិទស្លាកលើផលិតផលមកពីតំបន់អាណានិគម តែផលិតផលទាំងនោះបែរជាដាក់ស្លាកថា ជាផលិតផលផលិតនៅអ៊ីស្រាអែល វារឹតតែបញ្ជាក់ថា អ៊ីស្រាអែលកំពុងឈ្លានពានប៉ាឡេស្ទីនឥតកេរ្តិ៍ខ្មាសដូច្នោះដែរ។ ម្ល៉ោះហើយ ទាំងនាយករដ្ឋមន្ត្រី ទាំងអ្នកនយោបាយអ៊ីស្រាអែល សុទ្ធតែខឹងសម្បារនឹងវិធានការអឺរ៉ុបដូចៗគ្នា ថែមទាំងនាំគ្នាចោទអឺរ៉ុបថា រើសអើងជនជាតិជ្វីហ្វទៀតផង។ ក្រសួងការបរទេស អ៊ីស្រាអែលបានកោះហៅតំណាងការទូតអឺរ៉ុបប្រចាំនៅអ៊ីស្រាអែលឲ្យទៅជួប ដើម្បីសម្តែងការមិនពេញចិត្តចំពោះវិធានការបិទស្លាកនេះ។ លោកនាយករដ្ឋមន្ត្រី បេនយ៉ាមីន នេតាន់យ៉ាហ៊ូ បានបរិហារអឺរ៉ុបថា អឺរ៉ុបគួរតែខ្មាសគេ ព្រោះថា ក្នុងពិភពលោក មានជម្លោះកើតឡើងរាប់រយ តែអឺរ៉ុបបែរជាមករករឿងតែអ៊ីស្រាអែលតែម្នាក់ទៅវិញ ខណៈអ៊ីស្រាអែលប្រយុទ្ធ ខ្នងទល់ជញ្ជាំង ប្រឆាំងនឹងអំពើភេរវកម្ម។ រដ្ឋមន្ត្រីអ៊ីស្រាអែលម្នាក់ ថែមទាំងបានចោទអឺរ៉ុបថា ចាត់វិធានការនេះ ផ្តល់រង្វាន់ដល់ចលនាភេរវកម្មទៀតផង។ រឿងភេរវកម្ម រឿងហិង្សារវាងអ៊ីស្រាអែលនិងប៉ាឡេស្ទីននេះ មិនដែលឃើញដោះស្រាយចប់សព្វគ្រប់ម្តងណាទេ។ ជម្លោះហិង្សាមានរៀងរាល់ថ្ងៃ។ ហិង្សារដូវក្តៅឆ្នាំ២០១៤ សម្លាប់មនុស្សសន្ធឹកសន្ធាប់រហូតខ្ទង់ពាន់នាក់ ភាគច្រើនជាជនស៊ីវិលប៉ាឡេស្ទីន មានទាំងស្ត្រី មានទាំងកុមារ ក៏មិនទាន់ឃើញសហគមន៍អន្តរជាតិណាមួយ រឺតុលាការណាមួយជួយរកយុត្តិធម៌ រកសខ្មៅឲ្យជនរងគ្រោះបាន។ មិនត្រឹមប៉ុណ្ណេះទេ ចំពោះការទំលាក់គ្រាប់បែកពីសំណាក់អ៊ីស្រាអែល លើសាលារៀនអង្គការសហប្រជាជាតិ នៅហ្កាហ្សា ខាងអ៊ីស្រាអែលថែមទាំងឆ្លើយតបយ៉ាងព្រងើយថា សាលារៀនទាំងនោះត្រូវបានក្រុមភេរវជនយកធ្វើជាកន្លែងស្តុកអាវុធទៀតផង។ លើកនេះ សហភាពអឺរ៉ុបប្រហែលចង់ដាក់ទណ្ឌកម្មដោយប្រយោលលើអ៊ីស្រាអែល ដែលរឹងរូសមិនព្រមចុះញ៉ម ក្នុងជម្លោះហិង្សាជាមួយប៉ាឡេស្ទីនហើយមើលទៅ។ សម្រាប់ប៉ាឡេស្ទីន វិធានការសហភាពអឺរ៉ុបបិទស្លាកទំនិញនាំមកពីតំបន់អាណានិគម មិនទាន់មានលក្ខណៈគ្រប់គ្រាន់ទេ។ សហភាពអឺរ៉ុបគួរតែហាមឃាត់កុំយកទំនិញនោះតែម្តងទើបត្រឹមត្រូវ ព្រោះថា វាជាទំនិញមកពីតំបន់ឧក្រិដ្ឋកម្មសង្គ្រាម។ ឆ្លើយតបទៅនឹងការចោទប្រកាន់របស់អ៊ីស្រាអែល ថាអឺរ៉ុបរើសអើងជនជាតិជ្វីហ្វ រើសអើងផលិតផលអ៊ីស្រាអែល សហភាពអឺរ៉ុបបានឆ្លើយតបទៅវិញថា ការសម្រេចដូច្នេះ គឺស្របតាមច្បាប់ពាណិជ្ជកម្មសហភាពអឺរ៉ុប។ ច្បាប់ពាណិជ្ជកម្មចែងប្រាប់អ្នកប្រើប្រាស់នៅអឺរ៉ុប ឲ្យដឹងពីប្រភពនៃផលិតផល ដឹងថា តើផលិតផលដែលខ្លួនទិញយកទៅប្រើនោះ បាននាំមកពីទីណាខ្លះ។ ប្រាកដហើយដែលអ៊ីស្រាអែលមិនសប្បាយចិត្ត ព្រោះបិទផ្លាកលើទំនិញតំបន់អាណានិគមស៊ិសហ្ស៊កដានី រឺក៏ហ្សេរុយសាឡិមខាងកើត វារឹតតែប្រាប់អ្នកប្រើប្រាស់នៅអឺរ៉ុបអោយដឹងទៀតថា ផលិតផលទាំងនេះ ផលិតក្នុងដែនដីដែលមិនមែនជាកម្មសិទ្ធិរបស់អ៊ីស្រាអែល តែអ៊ីស្រាអែលហ៊ានដាក់ផ្លាកថា ជាផលិតផលខ្លួនស្រស់ៗ ផលិតនៅអ៊ីស្រាអែលទៅវិញ។ រដ្ឋាភិបាលអ៊ីស្រាអែលភ័យខ្លាចថា វិធានការបិទផ្លាកនេះ អាចជំរុញឲ្យមានការស្អប់ខ្ពើមផលិតផលអ៊ីស្រាអែល ឲ្យអ្នកទិញលែងប្រើប្រាស់ផលិតផលអ៊ីស្រាអែល ហើយអ្នកវិនិយោគអាចនឹងឈប់រកស៊ីជាមួយអ៊ីស្រាអែលទៀត។ ប៉ុន្តែ សហភាពអឺរ៉ុបអះអាងថា គ្មានបំណងជំរុញឲ្យផ្អាកការប្រើប្រាស់ផលិតផលអ៊ីស្រាអែល រឺក៏ស្អប់ជនជាតិជ្វីហ្វទេ។ គួររំលឹកថា សហភាពអឺរ៉ុបគ្រោងអនុម័តវិធានការបិទស្លាកលើផលិតផលមកពីតំបន់អាណានិគមអ៊ីស្រាអែលនេះ តាំងពីឆ្នាំ២០១២ម្ល៉េះ។ ប៉ុន្តែ ការប្រជុំបី អនុម័តវិធានការនេះ ត្រូវបានលើកពេលទៅឆ្នាំ២០១៣ ដើម្បីកុំឲ្យប៉ះពាល់ដល់ការចរចាសន្តិភាពរវាងអ៊ីស្រាអែលនិងប៉ាឡេស្ទីន ដែលមានអាមេរិកជាអ្នកជួយជ្រោមជ្រែង។ បន្ទាប់មក ក៏លើកពេលបន្តដល់ឆ្នាំ២០១៤ ដើម្បីចៀសវាងប៉ះពាល់យុទ្ធនាការឃោសនាបោះឆ្នោតអ៊ីស្រាអែល។ អ៊ីស្រាអែលខឹងនឹងវិធានការបិទស្លាកទំនិញជាខ្លាំង និងបានគំរាមទៅវិញថា វិធានការនេះអាចធ្វើឲ្យដំណើរការចរចាសន្តិភាពជាមួយប៉ាឡេស្ទីនកាន់តែស្មុគស្មាញ។ អ៊ីស្រាអែលបន្ថែមថា វិធានការនេះ មិនបានធ្វើឲ្យសេដ្ឋកិច្ចអ៊ីស្រាអែលចុះខ្សោយទេ ប៉ុន្តែវាធ្វើបាបប្រជាជនប៉ាឡេស្ទីនដែលធ្វើការក្នុងតំបន់អាណានិគមទៅវិញទេ។ បើប្រជាជនអឺរ៉ុបលែងប្រើផលិតផលអ៊ីស្រាអែលដឹកមកពីតំបន់អាណានិគម នោះប្រជាជនប៉ាឡេស្ទីនដែលធ្វើការតាមរោងចក្រទំនិញទាំងនេះ អាចនឹងបាត់បង់ការងារធ្វើ ដោយសាររោងចក្រលែងផលិតនាំចេញទៀត។ គួរបញ្ជាក់ថា ឆ្នាំ២០១៤ កន្លងមក ក្នុងការផ្តោះប្តូរពាណិជ្ជកម្មរវាងអ៊ីស្រាអែលជាមួយសហភាពអឺរ៉ុប ផលិតផលដែលត្រូវគេបិទផ្លាកសម្រាប់វិធានការអឺរ៉ុបថ្មីនេះ មានតិចជាង១ភាគរយប៉ុណ្ណោះ៕ អ្នកនាង ព្រំសឿន សូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2518.txt

គណបក្សប្រឆាំងលោកស្រី អ៊ុងសាន ស៊ូជី ទទួលជ័យជម្នះលើការបោះឆ្នោតកាលពីថ្ងៃអាទិត្យកន្លងមកភ្លូកទឹកភ្លូកដីមែន។ ប៉ុន្តែ លោកស្រីត្រូវបានរដ្ឋធម្មនុញ្ញដែលរៀបចំដោយក្រុមយោធារារាំងមិនឲ្យលោកស្រីក្លាយខ្លួនជាប្រធានាធិបតីនៃប្រទេសមីយ៉ាន់ម៉ាបានឡើយ។ នេះគឺជាបញ្ហាប្រឈមទី១របស់លោកស្រី អ៊ុងសាន ស៊ូជី។

រដ្ឋធម្មនុញ្ញដែលបង្កើតឡើងដោយក្រុមយោធាបានចែងថា យោធា, បើទោះបីជាមានការបោះឆ្នោតក៏ដោយ, ក៏ត្រូវគ្រប់គ្រងអាសនៈចំនួន២៥ភាគរយនៃសភាជាន់ទាប និងសភាជាន់ខ្ពស់នៃប្រទេសមីយ៉ានម៉ា។ មិនត្រឹមតែប៉ុណ្ណោះ ក្រុមយោធា មានអំណាចបោះឆ្នោតវ៉េតូ(Veto)ប្រឆាំងនឹងការប៉ុនប៉ងធ្វើវិសោធនកម្មរដ្ឋធម្មនុញ។ បើតាមសេណារីយ៉ូនេះ លោកស្រី ស៊ូជី គ្មានផ្លូវអាចក្លាយជាប្រធានាធិបតីស្របច្បាប់បានឡើយ។ តែទោះជាយ៉ាងណាក៏ដោយ ក៏លោកស្រីនៅតែអាចក្លាយទៅជាបុគ្គលសំខាន់ និងមានអំណាចខ្ពស់ជាងប្រធានាធិបតីទៅទៀត។ លោកស្រី អ៊ុងសាន ស៊ូជី ធ្លាប់បានប្រាប់អ្នកសារព័ត៌មានថា អ្នកស្រីនឹងទទួលបានតំណែងខ្ពស់ជាងតំណែងប្រធានាធិបតីទៅទៀត។ បើយោងតាមគម្រោង តំណែងប្រធានាធិបតីនឹងត្រូវជ្រើសរើសនៅខែមករាឆ្នាំ២០១៦ខាងមុខនេះ ហើយរដ្ឋាភិបាលថ្មីនឹងត្រូវបង្កើតឡើងនៅខែមិនា ឬខែមេសាឆ្នាំ២០១៦ខាងមុខ។ ទាក់ទងនឹងតំណែងប្រធានាធិបតីនេះ អ្នកស្រី អ៊ុងសាន ស៊ូជី ត្រូវបានរដ្ឋធម្មនុញ្ញនៃប្រទេស មីយ៉ានម៉ា រាំរាំងមិនឲ្យអ្នកស្រីកាន់តំណែងនេះបានទេ ព្រោះតែស្វាមីរបស់អ្នកស្រីជាជនជាតិបរទេស (ជនជាតិអង់គ្លេស)។ បញ្ហាទី១របស់លោកស្រី គឺមិនមានឱកាសដឹកនាំប្រទេសក្នុងតំណែងជាប្រធានាធិបតីស្រប់ច្បាប់ ប្រសិនបើក្រុមយោធាមិនព្រម។ តែបើមានភ្លើងខៀវពីក្រុមយោធា ពេលនោះ លោកស្រី អ៊ុងសាន ស៊ូជី អាចមានឱកាសស្របច្បាប់ក្នុងការដឹកនាំប្រទេស។ បញ្ហាទី២របស់លោកស្រី អ៊ុងសាន ស៊ូជី គឺលោកស្រីខ្វះជំនាញគ្រប់គ្រងយោធា។ លោកស្រី ស៊ូជី ទទួលបានការសិក្សាថ្នាក់ឧត្តមសិក្សាជាន់ខ្ពស់ផ្នែកទស្សនវិជ្ជា សេដ្ឋកិច្ច និងនយោបាយ។ លើសពីនេះទៅទៀត ការិយាល័យប្រធានាធិបតី គ្មានសិទ្ធិតែងតាំងរដ្ឋមន្ត្រីក្រសួងការពារជាតិ រដ្ឋមន្ត្រីក្រសួងមហាផ្ទៃ និងក្រសួងកិច្ចការព្រំដែន។ ក្រៅពីដំណោះស្រាយជាមួយក្រុមយោធានោះ លោកស្រី ស៊ូជី បាន និងកំពុងប្រឈមនឹងការជ្រើសរើសបេក្ខជនប្រធានាធិបតីតំណាងឲ្យលោកស្រី។ នេះជាតំណែងខ្ពស់បំផុតក្នុងការដឹកនាំប្រទេសក្រីក្រមួយនេះ។ រហូតមកទល់នឹងពេលនេះ គេនៅមិនទាន់ដឹងនៅឡើយទេថា នរណានឹងឡើងកាន់តំណែងប្រធានាធិបតីជំនួសលោកស្រី អ៊ុងសាន ស៊ូជី។ បន្ទុកមួយទៀតដែលលោកស្រីនឹងត្រូវរែកពន់បន្ថែមទៀតនៅពេលដែលលោកស្រីឡើងដឹកនាំប្រទេសនោះ គឺដំណោះស្រាយជាមួយក្រុម រ៉ូហ៊ីងយ៉ា (ជនជាតិភាគតិចដែលមករស់នៅលើទឹកដីមីយ៉ាន់មា)។ មិនត្រឹមតែប៉ុណ្ណោះ លោកស្រីត្រូវដោះស្រាយបញ្ហាជាមួយពួកឧទ្ទាមចោរព្រៃ។ ។ ទី១ ក្រុមបះបោរ កាជិន Kachin។ ទី ២ គឺក្រុមបះបោរ ការ៉េន Kayin។ ទី ៣ គឺក្រុមបះបោរ រ៉ាឃីន Rakhine។ ទី ៤ គឺក្រុមបះបោរ កាយ៉ា Kayah និង៥ គឺក្រុមបះបោរ សាន Shan។ សូម្បីតែរដ្ឋាភិបាលយោធា និងពាក្យកណ្តាលយោធារបស់លោក ថេន សេន ក៏មិនអាចដោះស្រាយជាមួយក្រុមឧទ្ទាមបានផងរហូតមកដល់ពេលនេះ។ ងាកមកនិយាយបញ្ហាសេដ្ឋកិច្ចវិញម្តង លោកស្រីត្រូវប្រឈមដោះស្រាយភាពគ្មានការងារធ្វើរបស់យុវជនមីយ៉ានម៉ា។ អត្រាប្រជាពលរដ្ឋរស់នៅក្រោមបន្ទាត់ភាពក្រីក្រមានកម្រិតខ្ពស់ ពោលគឺជាង២០ភាគរយ។ ចំពោះនយោបាយក្រៅប្រទេសវិញ ប្រទេស មីយ៉ាន់ម៉ា ក្រោយការបើកចំហរនឹងក្លាយទៅជាទីតាំងយុទ្ធសាស្ត្ររបស់ប្រទេសនៃសហភាពអឺរ៉ុប, សហរដ្ឋអាមេមរិក និងមហាអំណាចចិនប្រជាមានិត។ តើថ្នាក់ដឹកនាំថ្មីនៃ មីយ៉ានម៉ា នឹងទោរទន់ទៅកាន់មហាអំណាចមួយណា? នេះគឺជាសំណួរដែលគេត្រូវរង់ចាំមើលបន្តទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2519.txt

អាជ្ញាធរលីបង់បានចាប់ខ្លួនមនុស្ស៩នាក់ដែលបានជាប់ពាក់ព័ន្ធនឹងករណីបំផ្ទុះគ្រាប់បែកកាលពីសប្ដាហ៍មុនដែលសម្លាប់មនុស្សប្រហែល ៤៤នាក់នៅក្នុងទីក្រុងបៃរ៉ូត។ នេះបើយោងតាមមន្ត្រីជាន់ខ្ពស់លីបង់។ ជនទាំង៩នាក់នោះ មាន៧នាក់ជាជនជាតិស៊ីរីនិង២នាក់ទៀតជាជនជាតិលីបង់ផ្ទាល់។

រដ្ឋមន្ត្រីមហាផ្ទៃលីបង់លោក Nuhad Mashnuq បញ្ជាក់ថា កងកម្លាំងសន្តិសុខរបស់លីបង់បានចាប់ខ្លួនមនុស្សចំនួន៩នាក់ ដែលបានចូលរួមក្នុងការបំផ្ទុះគ្រាប់បែកចំនួនពីរគ្រាប់កាលពីសប្ដាហ៍មុន ដោយបានសម្លាប់មនុស្សយ៉ាងតិច៤៤នាក់និងរាប់សិបនាក់ផ្សេងទៀតរងរបួស។ ក្នុងសន្និសីទសារព័ត៌មានតាមរយៈទូរទស្សន៍កាលពីថ្ងៃអាទិត្យ លោក Mashnuq និយាយថា៖« មកទល់ពេលនេះ យើងបានចាប់ខ្លួនជនជាតិស៊ីរី៧នាក់និងជនលីបង់២នាក់។ ក្នុងចំណោមជនជាតិលីបង់ទាំងពីរ មានម្នាក់ជាអ្នកបំផ្ទុះគ្រាប់បែកនិងម្នាក់ទៀតជាអ្នករត់ពន្ធមនុស្សខុសច្បាប់ចូលមកពីប្រទេសស៊ីរីជិតខាង»។ លោកបន្តទៀតថា អ្នកនៅពីក្រោយការដាក់គ្រាប់បែកនិងបណ្ដាញរបស់គេ ត្រូវបានចាប់ខ្លួនក្នុងរយៈពេល៤៨ម៉ោងក្រោយការផ្ទុះ។ តាមរយៈសន្និសីទសារព័ត៌មានដដែលលោក Mashnuq បន្ថែមទៀតថា ជនជាតិស៊ីរីទាំង៧នាក់ខ្លះត្រូវបានចាប់ខ្លួនក្នុងជំរំជនភៀសខ្លួនប៉ាលេស្ទីន Burj al-Barajneh និងខ្លះទៀតនៅឯទីតាំងមួយកន្លែងក្នុងសង្កាត់ Ashrafieh ដែលទីតាំងនោះត្រូវបានប្រើសម្រាប់រៀបចំគ្រាប់បែក។ លើសពីនេះទៅទៀត លោកក៏បានបញ្ចេញគម្រោងការរបស់ពួកគេផងដែរ។ បើតាមគម្រោង ក្រុមភេរវករចំនួន៥នាក់ ប៉ងទៅបំផ្ទុះគ្រាប់បែកក្នុងមន្ទីរពេទ្យមួយកន្លែង តែដោយសារមានការយាមកាមតឹងរឹង ក៏ប្ដូរទៅកាន់តំបន់មានមនុស្សទីប្រជុំជនវិញ។ គួរបញ្ជាក់ដែរថា កាលពីសប្ដាហ៍មុន មនុស្សយ៉ាងតិច៤៤នាក់ បានស្លាប់ និងប្រហែល២៤០នាក់ផ្សេងទៀតបានរងរបួសក្នុងហេតុការណ៍ផ្ទុះគ្រាប់បែកចំនួនពីរគ្រាប់ក្នុងសង្កាត់ Burj al-Barajneh របស់ទីក្រុងបៃរ៉ូតប្រទេសលីបង់។គ្រាប់បែកបានផ្ទុះនៅលើផ្លូវមួយដែលសម្បូរដោយអ្នកលក់ដូរជាច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_252.txt

រដ្ឋាភិបាលបណ្តោះអាសន្នបង់ក្លាដែស បានលុបចោលលិខិតឆ្លងដែនការទូតរបស់អតីតនាយករដ្ឋមន្ត្រី លោកស្រី Sheikh Hasina ដែលបានលាលែងពីតំណែង និងចាកចេញពីប្រទេស។

ក្រោយចាកចេញពីប្រទេសជិតមួយខែ អតីតនាយករដ្ឋមន្រ្តីបង់ក្លាដែស លោកស្រី Sheikh Hasina នៅថ្ងៃទី២២ ខែសីហា ត្រូវបានក្រសួងមហាផ្ទៃនៃរដ្ឋាភិបាលបណ្តោះអាសន្នលុបចោលលិខិតឆ្លងដែនការទូតជាផ្លូវការ។ នៅក្នុងសេចក្តីថ្លែងការណ៍របស់ក្រសួងមហាផ្ទៃបានបញ្ជាក់ថា ៖«អតីតនាយករដ្ឋមន្ត្រី Sheikh Hasina ទីប្រឹក្សា និងសមាជិកគណៈរដ្ឋមន្ត្រី ក៏ដូចជាសមាជិកសភាទាំងអស់ត្រូវ បានចេញលិខិតឆ្លងដែនការទូតតាមបទប្បញ្ញត្តិ។ ប្រសិនបើពួកគេត្រូវបានបណ្តេញចេញ ឬចូលនិវត្តន៍ លិខិតឆ្លងដែនការទូត ក៏ដូចជាប្តីប្រពន្ធរបស់ពួកគេ លែងមានប្រសិទ្ធភាព»។ រដ្ឋាភិបាលបណ្តោះអាសន្នបង់ក្លាដែសបានលើកឡើងថា លោកស្រី Hasina និងអតីតមន្ត្រីជាន់ខ្ពស់នៅក្នុងគណៈរដ្ឋមន្ត្រីរបស់លោកស្រីអាចស្នើសុំលិខិតឆ្លងដែនធម្មតា ហើយរង់ចាំការយល់ព្រមពីភ្នាក់ងារសន្តិសុខ។ អតីតរដ្ឋាភិបាលរបស់លោកស្រី Hasina កំពុងទទួលរងការចោទប្រកាន់ពីបទរំលោភអំណាច រួមទាំងការឃុំខ្លួនមហាជន និងការសម្លាប់អ្នកនយោបាយប្រឆាំង។ ក្រុមអ្នកជំនាញអង្គការសហប្រជាជាតិមួយក្រុមបានទៅដល់បង់ក្លាដែសកាលពីថ្ងៃទី២២ ខែសីហា ដើម្បីស៊ើបអង្កេតការចោទប្រកាន់អំពីការរំលោភសិទ្ធិមនុស្សទាក់ទងនឹងការតវ៉ានាពេលថ្មីៗនេះនៅក្នុងប្រទេសនេះ។ អំឡុងខែកក្កដា មានការតវ៉ាដោយហិង្សាកើតឡើងនៅទូទាំងប្រទេសបង់ក្លាដែស។ និស្សិត និងយុវជនបង់ក្លាដែសបានដើរតាមផ្លូវតវ៉ាចំពោះគោលនយោបាយបែងចែកកូតាជ្រើសមន្ត្រីរដ្ឋ ដែលផ្តល់អាទិភាពដល់ការជ្រើសរើសកូនចៅអតីតយុទ្ធជន។ ក្រោមការបញ្ជារបស់លោកស្រី Hasina ប៉ូលិសបង់ក្លាដែសបានបង្ក្រាបការតវ៉ាដោយបង្ខំ បង្កឲ្យមានអំពើហិង្សាផ្ទុះឡើង ដោយបានសម្លាប់មនុស្សជាង៤៥០នាក់ និងរបួសរាប់ពាន់នាក់ ប៉ុន្តែមិនអាចបញ្ឈប់រលកនៃការតវ៉ា ដោយទាមទារឲ្យនាយករដ្ឋមន្ត្រីលាលែងពីតំណែង។ ដោយសារតែមានសម្ពាធពីការតវ៉ានិងយោធា លោកស្រី Hasina បានយល់ព្រមបោះបង់អំណាច ហើយឡើងឧទ្ធម្ភាគចក្រចាកចេញពីបង់ក្លាដែសទៅកាន់ឥណ្ឌា។ លោកស្រី Hasina គ្រោងនឹងត្រឡប់ទៅបង់ក្លាដែសវិញ នៅពេលប្រទេសនេះរៀបចំការបោះឆ្នោតសកល។ ការបោះឆ្នោតនឹងត្រូវបានរៀបចំឡើងដោយរដ្ឋាភិបាលបណ្តោះអាសន្នរបស់លោក Muhammad Yunus អាយុ ៨៤ឆ្នាំ ដែលជាអ្នកទទួលរង្វាន់ណូបែលសន្តិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2520.txt

នៅក្នុងចំណោមសេរីនៃការវាយប្រហារដោយក្រុមភេរវកម្មនៅកណ្តាលទីក្រុងបារីសប្រទេសបារាំង ក៏មានភោជនីយដ្ឋានខ្មែរមួយដែរ។ នេះបើតាមការបញ្ជាក់របស់ប៉ូលីសប្រាប់អ្នកសារព័ត៌មាន។

ប៉ូលីសបាននិយាយ ខ្មាន់កាំភ្លើងម្នាក់បានបើកការបាញ់រះនៅក្នុងភោជនីយដ្ឋានខ្មែរមួយឈ្មោះ Le petit Cambodge ដោយបានសម្លាប់មនុស្ស១១នាក់។ ក៏ប៉ុន្តែ គេមិនទាន់កំណត់ពីអត្តសញ្ញាណជនរងគ្រោះនៅ ឡើយនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2521.txt

លោកស្រី អ៊ុងសាន ស៊ូជី ជាមេដឹកនាំប្រឆាំងដ៏ល្បីម្នាក់ ដែលតំណាងឱ្យការតស៊ូ អហិង្សា ប្រឆាំងក្រុមយោធាផ្ដាច់ការក្នុងប្រទេសមីយ៉ាន់ម៉ា។ លោកស្រី ស៊ូជី បានប្រឹងប្រែងឱ្យមាន ដំណើរការប្រជាធិបតេយ្យពិតប្រាកដសម្រាប់ប្រជាជន បន្ទាប់ពីស្ថិតនៅក្រោមការគ្រប់គ្រង បែបយោធា អស់រយៈពេលជាច្រើនឆ្នាំកន្លងមក។ លោកស្រី ស៊ូជី ជាជ័យលាភីពានរង្វាន់ណូបែលសន្តិភាពឆ្នាំ១៩៩១ ខណៈកំពុងស្ថិតក្រោមការឃុំខ្លួនក្នុងផ្ទះ។

វាប្រហែលមិនមែនជាការចៃដន្យទេដែលលោកស្រី ស៊ូជី ចូលប្រឡូកក្នុងរឿងនយោបាយ ពីព្រោះឱពុករបស់លោកស្រី គឺលោកឧត្តមសេនីយ៍ អ៊ុង សាន ជាវីរបុរសទាមទារឯករាជ្យរបស់មីយ៉ាន់ម៉ាពីចក្រភពអង់គ្លេស។ ជាអកុសល លោក អ៊ុង សាន ត្រូវគេលួចធ្វើឃាតនៅពេលលោកស្រី ស៊ូជី មានអាយុត្រឹម២ឆ្នាំគត់។ នៅឆ្នាំ១៩៦០ លោកស្រី ស៊ូជី បានទៅប្រទេសឥណ្ឌាជាមួយម្ដាយលោកស្រីដែលពេលនោះជាអគ្គរដ្ឋទូតមីយ៉ាន់ម៉ាប្រចាំទីក្រុងដែល្លី។ ៤ឆ្នាំក្រោយមក លោកស្រី ស៊ូជី បានបន្តដំណើរទៅកាន់ចក្រភពអង់គ្លេស និងបន្តការសិក្សានៅសកលវិទ្យាល័យ Oxford។ ទីនេះហើយដែលលោកស្រី ស៊ូជី បានជួបជាមួយលោក Michael Aris ដែលក្រោយមកបានក្លាយជាស្វាមីលោកស្រី។ អ្នកទាំងពីមានកូនពីរនាក់គឺ Alexanderនិង Kim។ ជីវិតរស់នៅក្នុងប្រទេសអង់គ្លេសមិនបានធ្វើឱ្យលោកស្រី ស៊ូជី បំភ្លេចប្រទេសកំណើតនោះឡើយ។ នៅឆ្នាំ១៩៨៨ លោកស្រីបានត្រលប់មកមីយ៉ាន់ម៉ាវិញ ដើម្បីថែទាំម្ដាយលោកស្រីដែលកំពុងមានជំងឺ។ ម្យ៉ាងទៀត ការមកដល់របស់លោកស្រី គឺចំពេលនៃការកើនឡើងចលាចលនយោបាយក្នុងប្រទេស។ មនុស្សរាប់ពាន់នាក់ភាគច្រើនជាសិស្ស ព្រះសង្ឃ និងមានកម្មករផងនោះ បានធ្វើបាតុកម្មទាមទារឱ្យមានកំណែទម្រង់ប្រទេសក្រោមការគ្រប់គ្រងរបស់ក្រុមយោធាដឹកនាំដោយឧត្តមសេនីយ៍ នេ វីន។ នៅថ្ងៃទី២៦ ខែសីហា ឆ្នាំ១៩៨៨ លោកស្រី ស៊ូជី បានប្រកាសដឹកនាំនូវចលនាមួយប្រឆាំងនឹងការដឹកនាំរបស់ក្រុមយោធារបស់លោក នេ វីន។ លោកស្រី បានដឹកនាំការប្រមូលផ្ដុំមហាជន និងធ្វើដំណើរទៅកាន់តំបន់ជាច្រើន ដើម្បីទាមទារឱ្យមានកំណែទម្រង់ប្រជាធិប តេយ្យ និងការបោះឆ្នោតដោយសេរីនៅក្នុងមីយ៉ាន់ម៉ា។ ប៉ុន្តែការប្រមូលផ្ដុំទាំងនោះ ត្រូវបានវាយបង្ក្រាបយ៉ាងសាហាវពីសំណាក់កងទ័ព ដែលក្រោយមកបានធ្វើរដ្ឋប្រហារដណ្ដើមអំណាចនៅថ្ងៃទី១៨ ខែកញ្ញា ឆ្នាំ១៩៨៨ ហើយឆ្នាំបន្ទាប់មក លោកស្រី ស៊ូជី ក៏ត្រូវជាប់ឃុំខ្លួនក្នុងផ្ទះ។ នៅខែឧសភា ឆ្នាំ១៩៩០ រដ្ឋាភិបាលយោធាបានប្រកាសពីការបោះឆ្នោតជាតិ។ គណបក្សសម្ព័ន្ធជាតិដើម្បីប្រជាធិបតេយ្យរបស់លោកស្រី អ៊ុងសាន ស៊ូជី បានទទួលជ័យជម្នះ ប៉ុន្តែក្រុមយោធាមិនបានផ្ទេរអំណាចឡើយ។ ក្រោយស្ថិតក្រោមការឃុំខ្លួនអស់រយៈពេល៦ឆ្នាំ លោកស្រី ស៊ូជី ត្រូវបានដោះលែងនៅឆ្នាំ១៩៩៥ ។ នៅឆ្នាំ២០០០ លោកស្រី ស៊ូជី ត្រូវស្ថិតក្រោមការឃុំខ្លួនក្នុងផ្ទះម្ដងទៀត។ លោកស្រីបានបំពានបម្រាមនៃការកំហិតការធ្វើដំណើររបស់ក្រុមយោធាដោយបានធ្វើដំណើរទៅកាន់ទីក្រុងម៉ាន់ដាលេ។ នៅឆ្នាំ២០០២ លោកស្រីត្រូវបានដោះលែងឱ្យមានសេរីភាពម្ដងទៀត។ ប៉ុន្តែមួយឆ្នាំក្រោយមកលោកស្រីក៏ត្រូវចាប់ដាក់គុកដោយសារតែមានជម្លោះរវាងអ្នកគាំទ្រលោកស្រីនិងក្រុមអ្នកគាំទ្ររដ្ឋាភិបាលយោធា ហើយក្រោយត្រូវបានយកទៅឃុំខ្លួននៅក្នុងផ្ទះលោកស្រីវិញ។ ក្នុងការឃុំខ្លួនលើកនេះ លោកស្រីមានសិទ្ធិជួបមន្ត្រីបក្សលោកស្រី និងមន្ត្រីការទូតមួយចំនួន។ គួរបញ្ជាក់ផងដែរថា ក្នុងរយៈពេលនៃការឃុំខ្លួនក្នុងផ្ទះ លោកស្រី ស៊ូជី មិនដែលបានជួបជាមួយ ប្ដីនិងកូនទាំងពីរសោះឡើយ សូម្បីនៅពេលប្ដីលោកស្រីស្លាប់ដោយជំងឺមហារីកនៅឆ្នាំ១៩៩៩ ក៏លោកស្រីមិនទៅចូលរួមផង។ តាមពិតទៅ ក្រុមយោធាក៏ធ្លាប់អនុញ្ញាតឱ្យលោកស្រីទៅមើលស្វាមីដែរ តែលោកស្រីបានបដិសេធព្រោះលោកស្រីគិតថា នៅពេលចាកចេញពីប្រទេសហើយ លោកស្រីនឹងមិនត្រូវបានអនុញ្ញាតឱ្យចូលមកវិញបានឡើយ។ ការឃុំខ្លួនចុងក្រោយរបស់លោកស្រីបានបញ្ចប់កាលពីខែវិច្ឆកា ឆ្នាំ២០១០ ។ កូនប្រុសលោកស្រីក៏ត្រូវបានអនុញ្ញាតឱ្យមកជួបជាលើកដំបូង។ បន្ទាប់មកទៀត លោកស្រីបានចូលរួមក្នុងការបោះឆ្នោតពាក់កណ្ដាលអាណត្តិសម្រាប់បំពេញកៅអីសមាជិកសភាដែលនៅទំនេរនៅឆ្នាំ២០១២ ។ គណបក្សលោកស្រីទទួលបានកៅអី៤៣ក្នុងចំណោមកៅអីប្រកួតប្រជែងសរុប៤៥ ។ លោស្រី ស៊ូជីក៏បានក្លាយជាសមាជិកសភាជាលើកដំបូងក្នុងជីវិតនយោបាយ។ យ៉ាងណាក៏ដោយ រដ្ឋធម្មនុញ្ញដែលសរសេរដោយក្រុមយោធា បានហាមមិនឱ្យលោកស្រី ធ្វើជាប្រធានាធិបតីឡើយ។ រដ្ឋធម្មនុញ្ញមីយ៉ាន់ម៉ាបានហាមមិន ឱ្យបេក្ខជនប្រធានាធិបតី មានគ្រួសារជាជនបរទេស គឺចង់សំដៅដល់កូនប្រុសលោកស្រីដែលមានសញ្ជាតិអង់គ្លេស មិនមានសញ្ជាតិមីយ៉ាន់ម៉ា៕ អត្ថបទទាក់ទង៖ លោក ថេន សេន នឹងក្លាយជានិមិត្តរូបនៃកំណែទម្រង់ បើគាត់ទទួលស្គាល់បរាជ័យ លោក ថេន សេន នឹងក្លាយជានិមិត្តរូបនៃកំណែទម្រង់ បើគាត់ទទួលស្គាល់បរាជ័យ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2522.txt

ប្រទេសមហាអំណាចមាន អាមេរិក កាណាដា អង់គ្លេស ជាដើមបានសរសើរពីការរៀបចំការបោះឆ្នោតជាប្រវត្តិសាស្ត្ររបស់មីយ៉ាន់ម៉ាកាលពីថ្ងៃទី៨ កន្លងមក។ ការបោះឆ្នោតបានប្រព្រិត្តទៅដោយរលូន ជាមួយលទ្ធផលបឋមបង្ហាញថា គណបក្សប្រឆាំងរបស់លោកស្រី អ៊ុងសាន ស៊ូជីមានសំឡេងនាំមុខ។

ខណៈការបោះឆ្នោតនៅមីយ៉ាន់ម៉ាបានបញ្ចប់ដោយស្ថានភាពល្អប្រសើរ ហើយប្រទេសជាច្រើនបានសំដែងការអបអរសាទរចំពោះដំណើរការរៀបចំការបោះឆ្នោតប្រកបដោយរលូននិងគ្មានអំពើហិង្សាអ្វីគួរឱ្យកត់សម្គាល់ឡើយ។ មហាអំណាចសហរដ្ឋអាមេរិកបានបង្ហាញពីការសាទររបស់ខ្លួនមុនប្រទេសដទៃបន្តិច។ តាំងពីព្រលប់ថ្ងៃអាទិត្យដែលជាថ្ងៃបោះឆ្នោត រដ្ឋមន្ត្រីការបរទេសអាមេរិក លោក ចន ឃើរី បានអបអរប្រជាជនមីយ៉ាន់ម៉ាចំពោះការបោះឆ្នោតដ៏មានសារៈសំខាន់នេះ។ លោកក៏បានសរសើរដល់ប្រជាជនទាំងអស់ដែលបានចាប់យកឱកាសដ៏ល្អនេះ។ ក្នុងសេចក្ដីថ្លែងការណ៏កាលពីថ្ងៃពុធម្សិលមិញ នាយករដ្ឋមន្ត្រីអង់គ្លេសលោក David Cameron បានអបអរការបោះឆ្នោតជាប្រវត្តិសាស្ត្រនេះ។ លោកថា ការបោះឆ្នោតនេះគឺជាជំហានដ៏សំខាន់ឆ្ពោះទៅកាន់ប្រជាធិបតេយ្យពិតប្រាកដក្នុងប្រទេសមីយ៉ាន់ម៉ានិងសម្រាប់់ប្រជាជនមីយ៉ាន់ម៉ាទាំងមូលដែលចង់ឱ្យមានការផ្លាស់ប្ដូរ។ ចំណែកឯនាយករដ្ឋមន្ត្រីទើបជាប់ឆ្នោតរបស់កាណាដា លោក Justin Trudeau ក៏ចូលរួមអបអរដំណើរការជាប្រវត្តិសាស្ត្រនេះដែរ ដោយលោកបាននិយាយថា ប្រជាជនមីយ៉ាន់ម៉ាបានអនុវត្តសិទ្ធិរបស់ពួកគេយ៉ាងរីករាយ ដែលនេះបញ្ជាក់ពីការប្ដេជ្ញាចិត្តរបស់ពួកគេក្នុងដំណើរការកសាងប្រជាធិបតេយ្យដែលនៅក្មេងខ្ចីនៅឡើយ។ ដោយឡែកក្រុមអ្នកសង្កេតការណ៍អឺរ៉ុបដែលចូលមកឃ្លាំមើលក្នុងការបោះឆ្នោតបានបញ្ជាក់ពីតម្លាភាពនៃដំណើរការបោះឆ្នោតនេះ។ ក្រុមនេះបានប្រកាសថា ការបោះឆ្នោតនៅមីយ៉ាន់ម៉ាមានលក្ខណៈសេរីនិងមានតម្លាភាព តែនៅមិនទាន់ល្អ១០០ភាគរយនោះទេ គឺប្រហែលជា៩៥ភាគរយប៉ុណ្ណោះ។ ក្រៅពីប្រទេសខាងលើ ប្រទេសពីរទៀតក៏បានចូលរួមក្នុងការអបអរសាទរចំពោះប្រជាជនមីយ៉ាន់ម៉ាចំពោះការបោះឆ្នោតជាប្រវត្តិសាស្ត្រក្នុងរយៈពេល២៥ឆ្នាំនេះដែរ។ ប្រទេសអូស្ត្រាលីបានសរសើរដំណើរការបោះឆ្នោត និងថែមទាំងរម្លឹកថា ខ្លួនបានផ្ដល់ប្រាក់ប្រមាណ៤,២លានដុល្លារសម្រាប់ជួយក្នុងការបោះឆ្នោតឱ្យដំណើរការល្អប្រសើរថែមទៀត។ ឯប្រទេសថៃវិញ ដែលទើបតែមានរដ្ឋប្រហារយោធាកាលពីឆ្នាំមុន ក៏បានបញ្ជាក់ថា ខ្លួនត្រៀមរូចរាល់ហើយដើម្បីធ្វើការជាមួយគ្រប់ភាគីរបស់មីយ៉ាន់ម៉ា ដោយរួមទាំងរដ្ឋាភិបាលថ្មីផងដែរ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2523.txt

ប្រធានាធិបតីហ្វីលីពីន លោកប៊ែរនីណូ អាហ្គីណូ បានសន្យាថា នឹងស្វាគមន៍លោកប្រធានាធិបតីចិន ស៊ី ជីនពីងនៅក្នុងឱកាសនៃកិច្ចប្រជុំសហប្រតិបត្តិការសេដ្ឋកិច្ចអាស៊ីប៉ាស៊ីហ្វិកដែលនឹងធ្វើឡើងនៅសបា្ហហ៍ក្រោយ។ ការអះអាងនេះធ្វើឡើងខណៈកម្តៅនៃការប្រឈមមុខរវាងចិន និង ហ្វីលីពីន កំពុងតែឡើងក្តៅលើសំណុំរឿងសមុទ្រចិនខាងត្បូង។

លោក មុំ ពិទូរ្យ លម្អិតព័ត៌មាននេះ ក្រោមការអញ្ចើញពីសមភាគីលោក Albert Del Rosario លោក វ៉ាង យី បានផ្តើមដំណើរទស្សនកិច្ចផ្លូវការមួយក្នុងប្រទេសហ្វីលីពីនកាលពីថ្ងៃម្សិលមិញ។ ក្នុងដំណើរទស្សនកិច្ចនេះ ភាគីទាំងពីរ បានប្តេជ្ញាបន្តដោះស្រាយបញ្ហារួមគ្នាដើម្បីធានាបាននូវទំនាក់ទំនងទ្វេភាគីធម្មតា ស្ថិរភាព និង មិត្តភាពរវាងប្រទេសទាំងពីរ។ ខណៈកំពុងតែមានការប្រឈមមុខគ្នាខ្លាំងជាមួយហ្វីលីពីននៅក្នុងដែនសមុទ្រចិនខាងត្បូង លោក វ៉ាង យី បានប្តេជ្ញាក្នុងការដោះស្រាយបញ្ហាជាមួយហ្វីលីពីនតាមរយៈការពិគ្រោះយោបល់ និង ការចរចា និង ជំរុញឲ្យមានការស្វែងរកដំណោះស្រាយរួមគ្នានៅពេលខាងមុខ។ ដោយមិនបំភ្លេចពីសមិទ្ធផល ខ្លួនក្នុងការធ្វើជាប្រធាននៃកិច្ចប្រជុំសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក លោក វ៉ាងយី ក៏បានបង្ហាញពីការសង្ឃឹមយ៉ាងមុតម៉ាំថា ហ្វីលីពីន នឹងអាចដឹកនាំកិច្ចប្រជុំទៅដោយរលូនដើម្បីបន្តលើកកម្ពស់សហប្រតិបត្តិការសេដ្ឋកិច្ច និង ពាណិជ្ជកម្មនៅក្នុងតំបន់។ សូមបញ្ជាក់ផងដែរថា នៅថ្ងៃទី១៧-១៩ ខែវិច្ឆិកាខាងមុខនេះ ហ្វីលីពីន នឹងធ្វើជាប្រធាននៃកិច្ចប្រជុំកំពូលសហប្រតិបត្តិការសេដ្ឋកិច្ចអាស៊ីប៉ាស៊ីហ្វិកនៅក្នុងក្រុងម៉ានីលដែលនឹងមានវត្តមានមេដឹកនាំកំពូលពិភពលោកដូចជាចិន និងអាមេរិកជាដើម។ កិច្ចប្រជុំនេះ នឹងផ្តោតលើចំណងសេដ្ឋកិច្ចរវាងបណ្តាប្រទេសនៅក្នុងតំបន់ប៉ាស៊ីហ្វិក។ ឆ្លើយតបជាមួយនឹងការលើកឡើងរបស់លោកប្រធានាធិបតីហ្វីលីពីន ប៊ែរនីណូ អាហ្គីណូ បានសម្តែង ក្តីសង្ឃឹមថាភាគីទាំងពីរអាចដោះស្រាយជម្លោះដោយសន្តិភាពតាមរយៈការចរចាដើម្បីឈានទៅរក ដំណោះស្រាយដែលអាចទទួលបានទាំងសងខាង។ អ្វីដែលគួរកត់សម្គាល់នោះ លោក អាហ្គីណូ បានសន្យាថា ក្នុងកិច្ចប្រជុំAPEC ខាងមុខនឹងផ្តោតតែលើបញ្ហាសេដ្ឋកិច្ចតែប៉ុណ្ណោះ ហើយ បញ្ហាជម្លោះសមុទ្រចិនខាងត្បូង នឹងមិនត្រូវដាក់បញ្ចូលនៅក្នុងរបៀបវារៈនៃកិច្ចប្រជុំនោះឡើយ។ លោក អាហ្គីណូ ក៏បានសន្យាថា នឹងស្វាគមន៍ចំពោះវត្តមានប្រធានាធិបតីចិន លោក ស៊ី ជីនពីងនៅក្នុងកិច្ចប្រជុំដោយ កក់ក្តីផងដែរ។ តាមពិតទៅគេបានដឹងរួចមុនទៅហើយ ចំពោះវត្តមានរបស់លោក វ៉ាង យី មុនពេលកិច្ចប្រជុំកំពូលក្នុង តំបន់APEC ទៅកាន់ហ្វីលីពីននេះ។ នោះ គឺជាការចរចាក្នុងការមិនលើកបញ្ហាសមុទ្រចិនខាងត្បូងដាក់នៅ ក្នុងវេទិកាដែលនឹងត្រូវចូលរួមដោយភាគីចំនួន២១ ដែលត្រូវរួមបញ្ចូលទាំងភាគីពាក់ពន្ធ័រដ្ឋអាស៊ាន និង អាមេរិកផងដែរនោះ ហើយបញ្ហានេះ ក៏កំពុងតែត្រូវបានចាប់អារម្មណ៍ពីសហគមន៍អន្តរជាតិស្រាប់ ផងដែរ។ សូមបញ្ជាក់បន្តិចថា ហ្វីលីពីន និង ចិន គឺជាប្រទេសជិតនឹងគ្នា ហើយ ក៏ជាដៃគូប្រជែងគ្នាយ៉ាងខ្លាំងក្លា នៅក្នុងសមុទ្រចិនខាងត្បូងផងដែរ។ កន្លងមកហ្វីលីពីន តែងតែបដិសេធរាល់ការចរចាជាលក្ខណៈ ទ្វេ ភាគីជាមួយចិន។ ចុងក្រោយនេះ ភាគីទាំងពីរ ក៏បានបង្ហាញសាច់ដុំដាក់គ្នាតាមរយៈការពង្រឹងវិស័យយោធា ហើយ ហ្វីលីពីន ក៏បានប្តឹងចិនប្រឆាំងនឹងការរំលោភអធិបតេយ្យនៅក្នុងតំបន់ជម្លោះសមុទ្រចិនខាង ត្បូង នៅមជ្ឈត្តការនៃតុលាការអន្តរជាតិផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2524.txt

រដ្ឋាភិបាលជប៉ុន និង ហ្វីលីពីន គ្រោងនឹងចុះកិច្ចព្រមព្រៀងមួយនៅសបា្តហ៍នេះទាក់ទងនឹងការផ្តល់ ជំនួយសព្វាវុធរបស់ជប៉ុនទៅកាន់ហ្វីលីពីន។ ជំនួយទាំងនោះ រួមបញ្ចូលទាំងយន្តហោះចម្បាំងដែលត្រូវបានគេដឹងមុនហើយថា នឹងប្រើប្រាស់ដើម្បីពង្រឹងសន្តិសុខនៅក្នុងតំបន់ជម្លោះសមុទ្រចិនខាងត្បូងដែល ជាតំបន់ក្តៅរវាងហ្វីលីពីន និងចិន។

លោកនាយករដ្ឋមន្ត្រីជប៉ុន ស្ហ៊ិនហ្សូ អាបេ និង លោកប្រធានាធិបតីហ្វីលីពីន ប៊ែរនីណូ អាហ្គីណូគ្រោងនឹងចុះកិច្ចព្រមព្រៀងស្តីពីជំនួយយោធារបស់ក្រុងតូក្យូទៅកាន់ក្រុងម៉ានីលនៅក្រៅកិច្ចប្រជុំកំពូលសហប្រតិបត្តិការសេដ្ឋកិច្ចអាស៊ីប៉ាស៊ីហ្វិកដែលនឹងត្រូវធ្វើឡើងនាថ្ងៃទី១៧ វិច្ឆិកាខាងមុខនេះ។ នេះបើយោងតាមប្រភពដែលស្និទនឹងរដ្ឋាភិបាលជប៉ុន។ តាមការអះអាងរបស់ប្រភពដដែល ជំនួយផ្នែកយោធាដែលជប៉ុន នឹងត្រូវផ្តល់ឲ្យហ្វីលីពីនគឺជាប្រភេទសពា្វវុធយោធាដែលជប៉ុនបានប្រើប្រាស់ហើយ។ ក្នុងនោះរួមបញ្ចូលទាំងយន្តហោះចម្បាំងផងដែរ។យ៉ាងណាមិញ ឆ្លើយតបនឹងការលើកឡើងនេះ អ្នកនាំពាក្យរដ្ឋាភិបាលជប៉ុន និង ហ្វីលីពីន បានអះអាងថាមិនទាន់ដឹងពីព័ត៌នេះនៅឡើយនោះទេ។ តែវាមិនមែនជារឿងដែលត្រូវផ្ញាក់ផ្អើលនោះទេចំពោះគម្រោងនៃការផ្តល់ជំនួយនោះ។ នោះ ក៏ព្រោះ តែជប៉ុន និងហ្វីលីពីន មានចំណងមិត្តភាពជានឹងគ្នាយ៉ាងរឹងម៉ាំ។ ជាពិសេសនោះ ប្រទេសទាំងពីរ ក៏ធ្លាប់បានធ្វើលំហាត់យោធា និងចរចាគ្នាលើការដាក់មូលដ្ឋានយោធានៅហ្វីលីពីនដែលក្បែរនឹងជម្លោះសមុទ្រចិនខាងត្បូងផងដែរ។ អ្វីដែលគួរកត់សម្គាល់នោះ ការផ្តល់ជំនួយរបស់ជប៉ុនទៅហ្វីលីពីន មិនត្រឹមតែធ្វើឲ្យរដ្ឋទាំងពីរកាន់តែ ស្និទស្នាលនោះទេ តែ វាក៏ផ្តល់អត្ថប្រយោជន៍ដល់ជប៉ុនក្នុងការបង្កើនសម្ព័ន្ធមិត្តនៅក្នុងតំបន់ដើម្បី ប្រឆាំងនឹងចិន។ ជប៉ុន និង ហ្វីលីពីន សុទ្ធសឹងតែជាភាគីជម្លោះជាមួយនឹងចិន ពោលគឺជប៉ុន មានជម្លោះជាមួយចិននៅសមុទ្រខាងកើត និង ហ្វីលីពីន កំពុងតែមានជម្លោះជាមួយចិននៅសមុទ្រចិន ខាងត្បូង។ យ៉ាងណាក៏ដោយ ប្រសិនបើជប៉ុន ផ្តល់សព្វាវុធទៅហ្វីលីពីនមែននោះ ហ្វីលីពីន នឹងក្លាយជារដ្ឋទី២ បន្ទាប់ពីវៀតណាមដែលទើបតែចុះកិច្ចព្រមព្រៀងជាមួយជប៉ុនក្នុងការទទួលយកជំនួយសព្វាវុធដើម្បីពង្រឹងវិស័យការពារដែនសមុទ្រ ជាពិសេសនោះ គឺនៅតំបន់ជម្លោះសមុទ្រចិនខាងត្បូងតែម្តង។ សូមបញ្ជាក់ផងដែរថា សកម្មភាពចូលទៅកាន់កាប់របស់ចិននៅក្នុងសមុទ្រចិនខាងត្បូង បានក្លាយជា ប្រធានក្តៅមួយនៅក្នុងតំបន់។ បញ្ហានេះ បានធ្វើឲ្យរដ្ឋមិនពាក់ពន្ធ័ដែលជាសម្ព័ន្ធមិត្តរបស់អាមេរិក ដូចជាជប៉ុន បានយកលេសក្រោមស្លាកការពារសន្តិសុខនិង សុវត្តិភាពដែនសមុទ្រដើម្បីចូលអន្តរាគមន៍ប្រឆាំងចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2525.txt

មកទល់ពេលនេះ បក្សប្រឆាំងសម្ព័ន្ធជាតិដើម្បីប្រជាធិបតេយ្យលោកស្រីអ៊ុងសាន ស៊ូជី បានទទួលសំ ឡេងភាគច្រើនដាច់ខាតនៃអាសនៈសភាមីយ៉ាន់ម៉ាសរុបក្នុងការបង្កើតរដ្ឋាភិបាលថ្មីមួយបានហើយ។ ចំនួនអាសនៈ អាចនឹងទទួលបានបន្ថែម ដ្បិតការរាប់សន្លឹកឆ្នោតកំពុងតែបន្ត។ យ៉ាងណាមិញ លទ្ធលនេះ មានន័យថា រដ្ឋាភិបាលរបបយោធាដែលចាក់ឬសជាច្រើនទសវត្សរ៍ហើយនោះ ក៏នឹង ត្រូវបញ្ចប់នៅពេលខាងមុខផងដែរ។

សូមស្ដាប់ព័ត៌មានលម្អិត៖ យោងតាមសេចក្តីប្រកាសលទ្ធផលរបស់គណៈកម្មាធិការសហភាពរៀបចំការបោះឆ្នោតមីយ៉ាន់ម៉ា គិតត្រឹម ម៉ោង១ និង ៥០នាទី នៃម៉ោងក្នុងស្រុក នៅថ្ងៃសុក្រទី១៣ខែវិច្ឆិកា បក្សសម្ព័ន្ធជាតិដើម្បីប្រ ជាធិបតេយ្យរបស់លោកស្រី អ៊ុងសាន ស៊ូជី បានទទួលសំឡេង៣៤៨នៃអាសនៈសរុបសភាទាំងពីរជាន់។ ក្នុងចំណោមសំឡេង ៣៤៨ នៃអាសនៈនោះ រួមបញ្ចូល សភាជាន់ទាប ដែលមីយ៉ាន់ម៉ាហៅថា PYITHU HLUTTAW ២៣៨អាសនៈ និង សភាជាន់ខ្ពស់ដែលមីយ៉ាន់ម៉ាហៅថា AMYOTHA HLUTTAW ១១០អាសនៈ។ ខណៈការរាប់សន្លឹកឆ្នោតនៅតែបន្ត លទ្ធផលបានបង្ហាញយ៉ាងច្បាស់ហើយថា បក្សលោកស្រីអ៊ុងសាន ស៊ូជី បានទទួលសំឡេងលើសពីភាគច្រើនដាច់ខាតនៃសំឡេងដើម្បីបង្កើតរដ្ឋាភិបាលថ្មី។ សូមបញ្ជាក់ផងដែរថា ដើម្បីបង្កើតរដ្ឋាភិបាលថ្មីមីយ៉ាន់ម៉ា គឺទាមទារឲ្យមានសំឡេង គាំទ្រនៅក្នុងសភាមីយ៉ាន់ម៉ាយ៉ាងតិចហាសិបបូកមួយ ឬសំឡេងភាគច្រើនដាច់ខាត។ សំឡេងនេះ ក៏ត្រូវរាប់បញ្ចូលទាំងសំឡេងរបស់យោធាដែលបម្រុងទុកនៅក្នុងសភាមីយ៉ាន់ម៉ា២៥ភាគរយផងដែរ។ គួរកត់សម្គាល់នោះ ជាគោលការណ៍ដើម្បីបង្កើតរដ្ឋាភិបាលមីយ៉ាន់ម៉ា ដែលសំដៅលើការជ្រើសរើស ប្រធានាធិបតីអាណត្តិថ្មីនោះ យ៉ាងហោចណាស់ត្រូវបានមានសំឡេងគាំទ្រ៣២៩អាសនៈនៃអាសនៈ សរុប៦៦៤(តែដកចេញ៧)របស់សភា។ តែពេលនេះបក្សលោកស្រី បានទទួលសំឡេងរហូតដល់ ៣៤៨ហើយ ពោលគឺគ្មាន បញ្ហាអ្វីសម្រាប់លោកស្រីស៊ូជី ក្នុងការបង្កើតរដ្ឋាភិបាលនោះទេ។ លទ្ធផលនេះដែរ ក៏មានន័យថារដ្ឋាភិបាលយោធា ឬ ពាក់កណ្តាលយោធារបស់លោកប្រធានាធិបតី ថេន សេន នឹងត្រូវបញ្ចប់នៅពេលឆាប់២ខាងមុខ ពោលគឺរដ្ឋាភិបាលថ្មីក្រោមការដឹកនាំដោយបក្ស ប្រឆាំងលោកស្រី ស៊ូជី បង្កើត។ ការបោះឆ្នោតបង្កើតរដ្ឋាភិបាល ត្រូវបានរំពឹងថានឹងត្រូវធ្វើឡើងនៅដើមឆ្នាំ២០១៦ខាងមុខ។ ថ្វីដ្បិតបក្សលោកស្រីស៊ូជី អាចបង្កើតរដ្ឋាភិបាលថ្មីដោយខ្លួនឯងបានក៏ដោយ លោក ស្រីស៊ូជី នៅតែមិនមានលទ្ធភាពដើម្បីជាបេក្ខភាពប្រធានាធិបតីដើម្បីដឹកនាំរដ្ឋាភិបាលថ្មីបានឡើយ។ នោះ ក៏ព្រោះតែបទបញ្ញត្តិនៃមាត្រា៥៩ នៃរដ្ឋធម្មនុញ្ញមីយ៉ាន់ម៉ាឆ្នាំ២០០៨ដែលធ្វើឡើងដោយយោធា បានរារាំងលោកស្រីមិនឲ្យឈរឈ្មោះបាន។ តែ លោកស្រីស៊ូជី បានអះអាងមុនការបោះឆ្នោតហើយថា លោកស្រី នឹង មានតំណែងខ្ពស់ជាងប្រធានាធិបតីទៅទៀត។ ចំណុចនេះទំនងជាលោកស្រី ចង់សំដៅ លោកស្រីនឹងតែងតាំងសមាជិកបក្សណាមួយរបស់លោកស្រីឲ្យឈរឈ្មោះជាប្រធានាធិបតី តែតំណែងនេះ ត្រូវស្តាប់ការបង្គាប់បញ្ជារបស់លោកស្រី។ សូមបញ្ជាក់ផងដែរ ការបោះឆ្នោតមីយ៉ាន់ម៉ាដែលប្រព្រឹត្តឡើងកាលពីថ្ងៃទី០៨ ខែវិច្ឆិកាកន្លងទៅ គឺជា ការបោះឆ្នោតតាមបែបលទ្ធិប្រជាធិបតេយ្យប្រវត្តិសាស្ត្ររយៈពេល២៨ឆ្នាំ ពោលគឺបន្ទាប់ពីការបោះ ឆ្នោតឆ្នាំ ១៩៩០ ដែលលទ្ធផលបក្សលោកស្រីស៊ូជី ត្រូវបានយោធាបដិសេធចោល។ យ៉ាងណា ក៏ដោយការបោះឆ្នោតលើកនេះ បានទទួលបានភ្លើងខៀវទាំងរដ្ឋាភិបាលពាក់កណ្តាល យោធាលោក ថេន សេន និង មេបញ្ជាកងទ័ពហើយ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2526.txt

លោកនាយករដ្ឋមន្រ្តី ហ៊ុន សែន បានប្រាប់ប្រមុខមេបក្សប្រឆាំងលោក សម រង្ស៊ី កុំឲ្យប្រទូស្តរូបលោកប្រសិនបើច្បាប់ចាត់ការលោក។ ការប្រកាសរបស់លោក ហ៊ុន សែន ធ្វើឡើងក្រោយពីលោក សម រង្ស៊ី ចោទលោក ហ៊ុន សែន ពីប្រទេសជប៉ុនថា លោកប្រមុខរដ្ឋាភិបាលរូបនេះ មានចេតនាមិនចង់ឲ្យមានការបោះឆ្នោតនៅពេលខាងមុខ។

លោក ហ៊ុន សែន បានហៅការចោទប្រកាន់របស់លោក សម រង្ស៊ី ថា គ្មានភស្តុងតាងឡើយ ហើយលោក សម រង្ស៊ី អាចប្រឈមមុខនឹងផ្លូវច្បាប់។ លោក ហ៊ុន សែន បានរម្លឹកពីការលើកលែងទោសដល់លោក សម រង្ស៊ី ពីដងរូចមកហើយ មុននឹងលោក បញ្ជាក់ដូច្នេះថា៖«ឯកឧត្តមកុំរត់ណា» ។ លោកនាយករដ្ឋមន្រ្តី បញ្ជាក់ថា ការបោះឆ្នោតឃុំ-សង្កាត់ នៅឆ្នាំ ២០១៧ និងការបោះឆ្នោតសកល នៅឆ្នាំ ២០១៨ ខាងមុខនឹងប្រារព្ធធ្វើជាធម្មតា មិនដូចការចោទប្រកាន់របស់លោក សម រង្ស៊ី នោះឡើយ។ តាមរយៈហ្វេសប៊ុករបស់ខ្លួន លោក ហ៊ុន សែន បានប្រាប់លោក សម រង្ស៊ី កុំឲ្យសង្ឃឹមលើពាក្យសុំទោសរូបលោកទៀត។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2527.txt

ថ្ងៃអាទិត្យម្សិលមិញ ប្រជាជនបារាំងរាប់ពាន់នាក់បានជុំគ្នាឧទ្ទិស វិញ្ញាណក្ខន្ធដល់ជនរងគ្រោះ នៅជិតរោងសំដែងទស្សនីយភាព បាតាក្លង់ (Bataclan) ហាងកាហ្វេ និងភោជនីយដ្ឋាន ដែលរងការវាយប្រហារភេរវកម្ម កាលពីថ្ងៃសុក្រ។ យប់មិញ នៅមុខភោជនីយដ្ឋាន ឡឺ ការីយ៉ុង (Le carillon) ដែលរងការបាញ់ប្រហារ ក្រុមមនុស្សដែលមកជុំគ្នា បានរត់បះជើងមួយសំទុះ ដោយសារលឺសម្លេងផ្ទុះផាវ។ គិតតួលេខចុងក្រោយ មានមនុស្សយ៉ាងហោច១២៩នាក់បានស្លាប់ និង៣៥២នាក់ទៀតរងរបួស។ នៅរសៀលថ្ងៃចន្ទនេះ ប្រធានាធិបតីបារាំងនឹងបើកការប្រជុំសភាទាំង២ រួមគ្នាតែម្តង ដើម្បីបង្រួបបង្រួមជាតិ។

បារាំងកាន់ទុក្ខជនរងគ្រោះ៣ថ្ងៃ តាំងពីថ្ងៃអាទិត្យ រហូតដល់ថ្ងៃអង្គារស្អែក។ អាជ្ញាធរហាមឃាត់មិនអោយជុំគ្នា រហូតដល់ថ្ងៃព្រហស្បតិ៍ក្តី តែមនុស្សនៅតែមកជុំគ្នាសន្ធឹកសន្ធាប់ឧទ្ទិសវិញ្ញាណក្ខន្ធជនរងគ្រោះ នៅតាមកន្លែងរងគ្រោះ និងនៅទីលានជ័យជំនះ កណ្តាលក្រុងប៉ារីស។ ល្ងាចមិញ នៅមុខភោជនីយដ្ឋាន ឡឺ ការីយ៉ុង ក្នុងសង្កាត់ទី១០ ក្រុមមនុស្សដែលជុំគ្នាឧទ្ទិសដល់ជនរងគ្រោះ បាននាំគ្នារត់បះជើង ដោយសារលឺសម្លេងផ្ទុះផាវ។ ស្ថានភាពបានត្រលប់មកដូចធម្មតាវិញ ក្រោយពេលដឹងការពិត។ អាជ្ញាធរបានអំពាវនាវកុំអោយផ្សព្វផ្សាយពាក្យចចាមអារ៉ាម ចៀសវាងបង្កភាពច្របូកច្របល់។ នៅម៉ុងទ្រើយ ជិតក្រុងប៉ារីស ប៉ូលិសបានរកឃើញរថយន្តSeatពណ៌ខ្មៅ១គ្រឿង ផ្ទុកទៅដោយកាំភ្លើងKalachnikov ច្រើនដើម។ កាលពីថ្ងៃសុក្រ ក្រុមភេរវជនបានប្រើប្រាស់រថយន្តនេះ។ ការស៊ើបអង្កេតបានរាលដាលដល់បែលហ្ស៊ិក។ ប៉ូលិសសន្និដ្ឋានថា មានក្រុមភេរវជន៣ក្រុមដែលបានបង្កការវាយប្រហារទាំង៦ កាលពីថ្ងៃសុក្រ។ ហើយកំពុងចង់ដឹងថា តើមានភេរវជននៅសេសសល់ កំពុងរត់ទៅបែលហ្ស៊ិកវិញទេ។ កាលពីថ្ងៃសៅរ៍ ប៉ូលិសបែលហ្ស៊ិកបានចាប់ខ្លួនមនុស្ស៧នាក់។ ក្នុងចំណោមភេរវជនអត្តឃាតទាំង៧នាក់ដែលស្លាប់ ៣នាក់ជាពលរដ្ឋបារាំង។ រហូតពេលនេះ ប៉ូលិសបានរកឃើញអត្តសញ្ញាណភេរវជន៤រូប ក្នុងនោះ ភេរវជនអត្តឃាតម្នាក់អាយុ៣០ឆ្នាំ ជាអ្នកបំផ្ទុះគ្រាប់បែកអត្តឃាតនៅជិតពហុកីឡាដ្ឋានបារាំង។ ម្នាក់ទៀត៣១ឆ្នាំ បំផ្ទុះគ្រាប់បែកនៅវិថីVoltaire។ ម្នាក់ចុងក្រោយនេះ ជាបងប្អូនរបស់បុរសម្នាក់ដែលដែលប៉ូលិសបែលហ្ស៊ិកកំពុងឃាត់ខ្លួនសួរចម្លើយ។ បុរសបងប្អូនទាំង២ជាពលរដ្ឋបារាំង។ ប៉ូលិសបែលហ្ស៊ិកបានចេញដីកាអន្តរជាតិ តាមចាប់ខ្លួនបុរសជាបងប្អូនទី៣ម្នាក់ទៀត ឈ្មោះថា Salah Abdeslam អាយុ២៦ឆ្នាំ ដែលអាចជាភេរវជនអត្តឃាត ហើយអាចកំពុងរត់គេចខ្លួន។ Salah Abdeslamនេះ បានជួលរថយន្តPolo ពណ៌ខ្មៅមួយគ្រឿង ដែលក្រុមភេរវជន៣នាក់បានប្រើប្រាស់វា។ ប៉ូលិសបារាំងបានរកឃើញរថយន្តនេះ នៅពីមុខរោងសំដែង បាតាក្លង់។ បាតាក្លង់រងការវាយប្រហារធ្ងន់ជាងគេ កាលពីថ្ងៃសុក្រ សម្លាប់មនុស្សរហូត៨៩នាក់។ កាលពីថ្ងៃសៅរ៍ ប៉ូលិសបានរកឃើញអត្តសញ្ញាណភេរវជនអត្តឃាត ជាពលរដ្ឋបារាំងម្នាក់ដែរ អាយុ២៩ឆ្នាំ ឈ្មោះ Omar Ismaïl Mostefaï។ ភេរវជនរូបនេះស្ថិតក្នុងក្រុមដែលចាប់មនុស្សធ្វើជាចំណាប់ខ្មាំង នៅរោងសំដែង បាតាក្លង់។ ជាជនចាក់រឹសជ្រុលនិយម ប៉ុន្តែមិនដែលជាប់ពាក់ព័ន្ធនឹងរឿងភេរវកម្មពីមុនទេ។ ប៉ូលិសចង់ដឹងថា តើMostefaï ធ្លាប់ស្នាក់នៅស៊ីរីកាលពីឆ្នាំ២០១៤ដែរទេ។ ប្រធានាធិបតីបារាំងបានចាត់ទុកភេរវកម្មកាលពីថ្ងៃសុក្រថា ជាសកម្មភាពសង្គ្រាម។ បារាំងបានពង្រាយកងកម្លាំង១០ ០០០នាក់ ការពារទឹកដី។ សង្គ្រាមសងសឹកបានចាប់ផ្តើមហើយ រវាងបារាំង និងក្រុមជីហាតរដ្ឋអ៊ីស្លាម។ ម្សិលមិញ កងទ័ពបារាំងបានទំលាក់គ្រាប់បែកកំទេចទីតាំងក្រុមជីហាត នៅស៊ីរីតបសងនឹងភេរវកម្មថ្ងៃសុក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2528.txt

ក្រោយករណីវាយប្រហារដោយភេរវកម្មនៅបារាំងសម្លាប់មនុស្សច្រើនជាង១០០នាក់ មេដឹកនាំប្រទេសហ្វីលីពីនបានសន្យាថានឹងរឹតបន្តឹងសន្តិសុខឲ្យរឹងមាំបំផុតដើម្បីការពារសុវត្ថិភាពមេដឹកនាំពិភពលោកដែលនឹងមកចូលរួមកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក( APEC) នៅហ្វីលីពីន។ ប្រធានាធិបតីអាមេរិកលោក បារ៉ាក់ អូបាម៉ា ក៏នឹងអញ្ជើញចូលរួមក្នុងកិច្ចប្រជុំថ្នាក់តំបន់នេះជាមួយបណ្តាមេដឹកនាំផ្សេងទៀតនៅសប្តាហ៍ក្រោយដែរ។

ក្រោយក្រុមភេរវជនអុកឡុកនិងវាយប្រហារនៅទីក្រុងប៉ារីសដោយសម្លាប់មនុស្សប្រហែល១៤០នាក់ បញ្ហាសន្តិសុខកំពុងក្លាយជាបញ្ហាចោទសម្រាប់ហ្វីលីពីនដែលនឹងធ្វើជាម្ចាស់ផ្ទះនៃកិច្ចប្រជុំកិច្ចសហប្រតិបត្តិការអាស៊ីប៉ាស៊ីហ្វិកនៅសប្តាហ៍ក្រោយ។ ប៉ុន្តែហ្វីលីពីនបានប្តេជ្ញាហើយថា ខ្លួននឹងរឹតបន្តឹងសន្តិសុខឲ្យបានប្រសើរតាមដែលអាចធ្វើបានដើម្បីការពារសុវត្ថិភាពមេដឹកនាំពិភពលោកដែលនឹងមានវត្តមានក្នុងកិច្ចប្រជុំខាងមុខ។ វេទិការប្រចាំឆ្នាំនេះនឹងត្រូវរៀបចំឡើងនៅទីក្រុងម៉ានីលពីថ្ងៃ ១៨ ដល់ថ្ងៃ ១៩ ខែវិច្ឆិកានេះ។ ចំណែកមេដឹកនាំសំខាន់ៗដែលនឹងចូលរួមក្នុងកិច្ចប្រជុំវេទិការសេដ្ឋកិច្ចថ្នាក់តំបន់មានសមាជិក ២១នោះ មានដូចជាលោកប្រធានាធិបតីអាមេរិក បារ៉ាក់ អូបាម៉ា នាយករដ្ឋមន្ត្រីជប៉ុន មេដឹកនាំចិន អូស្ត្រាលី កាណាដា រួមជាមួយបណ្តាមេដឹកនាំប្រទេស១៥ផ្សេងទៀត។ ទាក់ទិញចលនាភេរវកម្មនៅប៉ារីសនិងការរឹតបន្តឹងសន្តិសុខក្នុងកិច្ចប្រជុំខាងមុខនេះ អនុរដ្ឋលេខាធិការក្រសួងការបរទេសហ្វីលីពីនដែលជាសមាជិកគណកម្មការរៀបចំសន្និសីទនេះលោក Laura Del Rosario បានអះអាង អ្វីដែលហ្វីលីពីននឹងធ្វើគឺរឹតបន្តឹងសន្តិសុខឲ្យខ្ពស់បំផុត។ បច្ចុប្បន្ននេះរដ្ឋាភិបាលហ្វីលីពីន បានប្រកាសលុបចោលជើងហោះហើរជាច្រើន ហើយក៏បានសម្រេចប្រកាសថ្ងៃ ១៨ និងថ្ងៃ ១៩ខាងមុខជាថ្ងៃឈប់សម្រាកនៅទីក្រុងម៉ានីលផងដើម្បីសម្រួលដល់ការគ្រប់គ្រងសន្តិសុខ។ បើតាមការអះអាងរបស់មន្ត្រីរដ្ឋាភិបាលខាងលើ ជនគ្មានផ្ទះសម្បែងជាង២ម៉ឺននាក់ត្រូវបានអាជ្ញាធរជម្លៀសចេញពីផ្លូវធំៗ ហើយកងកម្លាំងសន្តិសុខប្រហែល១៨ពាន់នាក់នឹងត្រូវគេពង្រាយដើម្បីរក្សាសុវត្ថិភាពដល់បណ្តាមេដឹកនំាពិភពលោកផងដែរ។ ចំណែកផ្លូវធំៗមួយចំនួនត្រូវបានអាជ្ញាធរហ្វីលីពីនបិទដើម្បីរៀបចំសណ្តាប់ធ្នាប់ ហើយអាជ្ញាធរក៏បានស្នើទៅម្ចាស់គេហដ្ឋានតាមដងផ្លូវជាពិសេសនៅតាមអាគារខ្ពស់ត្រូវឲ្យបិទទ្វារបង្អួចនិងប្រុងប្រយ័ត្នក្រែងមានអ្នកលួចប្រើប្រាស់កាំភ្លើង Sniper។ គេបារម្ភផងដែរពីបញ្ហាសុវត្ថិភាពនិងសន្តិសុខនៅក្នុងកិច្ចប្រជុំនៅពេលខាងមុខ ក្រោយក្រុមភេរវជនបានបង្កើនសកម្មភាពរបស់ខ្លួនកាន់តែខ្លាំងឡើងៗ។ ហើយម្យ៉ាងហ្វីលីពីននេះទៀតសោត ក៏មានបញ្ហាជាមួយក្រុមឧទ្ទាមទាមទារផ្តាច់ខ្លួននៅតំបន់ភាគខាងត្បូងដែលស្ថិតនៅចម្ងាយប្រហែល១ពាន់គីឡូម៉ែត្រពីទីក្រុងម៉ានីលយូរអង្វែងមកហើយដែរ។ ដែលនេះជាបញ្ហាប្រឈមមួយសម្រាប់ហ្វីលីពីនក្នុងការរក្សាសន្តិសុខនិងសណ្តាប់ធ្នាប់ទទួលមេដឹកនាំពិភពលោក។ យ៉ាងណាក៏ដោយក្នុងកិច្ចប្រជុំ APEC ខាងមុខនឹងមិនមានវត្តមានលោក វ្ល៉ាឌីមៀ ពូទីន ប្រធានាធីបតីរុស្ស៊ី និងប្រធានាធិបតីឥណ្ឌូនេស៊ីលោក ចូកូ វីដូដូ ឡើយ។ មិនមានការលើកឡើងពីមូលហេតុចម្បងនៃអវត្តមានមេដឹកនាំទាំងពីរនាក់នេះទេ ប៉ុន្តែប្រទេសទាំងពីរនឹងបញ្ជូនអ្នកតំណាងរបស់ខ្លួនទៅចូលរួម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2529.txt

មន្ត្រីក្រសួងការពារជាតិចិន បានបញ្ជាក់ថា កងទ័ពអាកាសចិននិងថៃ នឹងធ្វើសមយុទ្ធយោធារួមគ្នាជាលើកដំបូងនៅខែនេះក្នុងប្រទេសថៃ។ សមយុទ្ធនេះ ត្រូវបានមើលឃើញថា ជាការខិតជិតទៅរករដ្ឋាភិបាលក្រុងប៉េកាំងរបស់រដ្ឋាភិបាលយោធាថៃ។

កាលពីម្សិលមិញ ក្រសួងការពារជាតិចិន បានចេញសេចក្ដីប្រកាសព័ត៌មានមួយថា សមយុទ្ធរួមគ្នាដែលមានឈ្មោះថា Falcon Strike២០១៥ រវាងកងទ័ពអាកាសចិននិងថៃ នឹងត្រូវធ្វើឡើងក្នុងមូលដ្ឋានកងទ័ពអាកាសកូរ៉ាតក្នុងប្រទេសថៃ។ សមយុទ្ធនេះនឹងចាប់ផ្ដើមពីថ្ងៃទី១២ដល់ថ្ងៃទី៣០ ខែវិច្ឆកា ។ សេចក្ដីប្រកាសព័ត៌មានដដែលបន្តថា គោលបំណងនៃសមយុទ្ធរួមគ្នា គឺដើម្បីបង្កើនការរៀនពីគ្នានិងការយល់ចិត្តគ្នារវាងកងទ័ពអាកាសប្រទេសទាំងពីរ។ ហើយម្យ៉ាងទៀត ដើម្បីពង្រឹងទំនាក់ទំនងចិន-ថៃ ក៏ដូចជាមិត្តភាព និងការជឿជាក់រវាងប្រទេសទាំងពីរផងដែរ។ យ៉ាងណាក៏ដោយ សមយុទ្ធនេះហាក់បង្ហាញពីការងាកទៅរកចិនរបស់រដ្ឋាភិបាលសឹកថៃ ដែលបានដណ្ដើមអំណាចពីរដ្ឋាភិបាលស៊ីវិលដោយរដ្ឋប្រហារកាលពីខែឧសភាឆ្នាំ២០១៤។ រដ្ឋប្រហារនេះត្រូវបានលោកខាងលិចថ្កោលទោសយ៉ាងខ្លាំង ប៉ុន្តែរដ្ឋាភិវបាលយោធាចបែរជាទទួលបានការគាំទ្រពីសំណាក់ប្រទេសចិនទៅវិញ។ សូមបញ្ជាក់ផងដែរថា ចាប់ពីរដ្ឋប្រហារថ្ងៃទី២២ ខែឧសភា រដ្ឋាភិបាលក្រុងបាងកក មានទំនាក់ទំនងយ៉ាងជិតស្និទជាមួយរដ្ឋាភិបាលក្រុងប៉េកាំង ចំពេលដែលទីក្រុងប៉េកាំងបានបង្កើនឥទ្ធិពលរបស់ខ្លួនក្នុងតំបន់តាមរយៈជំនួយនិងកម្ចីយ៉ាងសន្ធឹកសន្ធាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_253.txt

អនុប្រធានាធិបតីអាម៉េរិកលោកស្រី កាម៉ាឡា ហារីស បានទទូចបញ្ឈប់សង្គ្រាមនៅកាហ្សា និងការត្រួតត្រាលើប៉ាឡេស្ទីន។ លោកស្រី ហារីស ក៏ចង់ឱ្យអនុវត្តដំណោះស្រាយការរដ្ឋពីរដែលនៅទ្រឹងផងដែរ។

ក្នុងឱកាសជំនួបសមាគមជាតិនៃអ្នកសារព័ត៌មានស្បែកខ្មៅនៅទីក្រុង Philadelphia អនុប្រធានាធិបតីអាម៉េរិកលោកស្រី កាម៉ាឡា ហារីស បាននិយាយទាក់ទងនឹងបញ្ហាប្រឈមដែលកំពុងកើតឡើងនិងដំណោះស្រាយនៅក្នុងតំបន់មជ្ឈិមបូព៌ា។ អនុប្រធានាធិបតីអាម៉េរិករូបនេះ បានទទូចឱ្យមានបទឈប់បាញ់រវាងទាហានអ៊ីស្រាអែលនិងក្រុមប្រយុទ្ធហាម៉ាស់ ហើយលើកឡើងពីចំណាត់ការបង្កើតរដ្ឋឯករាជ្យពីរ ជាដំណោះស្រាយបញ្ហាដ៏រ៉ាំរ៉ៃនេះក្នុងគោលដៅឈានដល់សន្តិភាពតំបន់។ «យើងប្រាកដច្បាស់ណាស់ថា កិច្ចព្រមព្រៀងទាំងនេះត្រូវតែអនុវត្តសម្រាប់ប្រយោជន៍រួមក្នុងតំបន់»។ លោកស្រី ហារីស បញ្ជាក់បែបនេះនៅចំពោះមុខអ្នកកាសែត។ លោកស្រី ហារីស បានសង្កត់ធ្ងន់ក្នុងកិច្ចសន្ទនាខាងលើថា ការគ្រប់គ្រងរបស់អ៊ីស្រាអែលប៉ាឡេស្ទីនត្រូវតែបញ្ចប់ ចំណែកការរំកិលព្រំដែនក៏មិនអនុញ្ញាតដែរ។ លើសពីនោះ អនុប្រធានាធិបតីរូបនេះបានបង្ហាញពីកង្វល់នៃការសម្លាប់ប្រជាជន ស្រ្តីនិងកុមារ ពីទាហានអ៊ីស្រាអែល ទោះបីជាលោកស្រីជឿថាប្រទេសនេះមានសិទ្ធិការពារខ្លួនក៏ដោយ។ អាម៉េរិក ជខ្នងបង្អែកមួយរបសអ៊ីស្រាអែលដែលតែងតែប្រកាសផ្ដល់ជំនួយជាទឹកប្រាក់និងសព្វាវុធជាបន្តបន្ទាប់ដល់អ៊ីស្រាអែលអំឡុងសង្គ្រាមនៅកាហ្សាជិតមួយឆ្នាំនេះ។ ប៉ុន្តែដៃគូទាំង២ ក៏ទាស់ទែងសម្ដីលើសោកនាដកម្មជាច្រើនកន្លងមក។ បើតាមក្រសួងសុខាភិបាលនៅកាហ្សា ប្រតិបត្តិការរបស់ទាហានអ៊ីស្រាអែលបង្កឱ្យមានមនុស្សស្លាប់ប្រមាណ៤១,២៥២នាក់ និងរបួស៩៥,៤៩៧នាក់ គិតត្រឹមថ្ងៃទី១៨ ខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)